
Se consideră a fi ilegală folosirea de către 
patronat a următoarelor practici în domeniul 
angajărilor: (1) să nu angajeze, să refuze să 
angajeze, sau să concedieze vreo persoană, 
precum şi să exercite vreun alt gen de 
discriminare împotriva vreunei persoane în ceea 
ce priveşte salariul, termenii, condiţiile sau 
privilegiile legate de angajare, din considerente 
rasiale, religioase, de sex sau etnie; (2) să 
limiteze, să separe sau să clasifice angajările 
sau cererile de angajare în orice fel care ar priva 
sau ar tinde să priveze orice persoană de 
avantajele angajării, ori să-i afecteze negativ 
statutul de angajat, din cauza rasei, religiei, 
sexului sau etniei persoanei respective. 


Legea Drepturilor Civile din 1964, Titlul VII 


Puterea nu are gen. 
Katharine Graham 


LUNI 


DE LA: DC/M 
ARTHUR KAHN 
TWINKLE / KUALA LUMPUR / MALAYSIA 


CĂTRE: DC/S 
TOM SANDERS 
SEATTLE (ACASĂ) 


TOM, 

AVÂND ÎN VEDERE FUZIUNEA, M-AM GÂNDIT CĂ E MAI 
BINE SĂ-ȚI TRIMIT ASTA ACASĂ ŞI NU LA BIROU: 

LINIILE DE PRODUCŢIE TWINKLE LUCREAZĂ LA 29% 
DIN CAPACITATE, ÎN POFIDA TUTUROR EFORTURILOR 
DEPUSE ÎN VEDEREA CREŞTERII. VERIFICĂRILE DIN 
SONDAJ LA UNITĂȚILE DE DISC ARATĂ CĂ TIMPII DE 
ACCES AVG SE SITUEAZĂ ÎN INTERVALUL 120-140 
MILISECUNDE, FĂRĂ INDICAREA CLARĂ A MOTIVULUI 
PENTRU CARE NU SUNTEM STABILI PE VALOAREA DIN 
SPECIFICAŢII. DE ASEMENEA, AVEM ÎN CONTINUARE 
ÎNTRERUPERI ÎN ALIMENTAREA CU CURENT A 
ECRANELOR, DATORATE, SE PARE, CONCEPŢIEI 
BALAMALELOR, ÎN CIUDA APLICĂRII SOLUȚIEI PROPUSE 
DE DC/S SĂPTĂMÂNA TRECUTĂ. NU CRED CĂ S-A 
REZOLVAT. 

CUM MERGE FUZIUNEA? O SĂ FIM BOGAŢI ŞI 
CELEBRI? 

FELICITĂRI ANTICIPATE PENTRU AVANSARE. 

ARTHUR 


Tom Sanders n-ar fi vrut deloc să întârzie la serviciu luni, 
15 iunie. La ora 7:30 dimineaţa intră sub duş la locuința sa 
din Bainbridge Island. Ştia că trebuia să se bărbierească, să 

se îmbrace şi să plece din casă în zece minute, ca să prindă 
feribotul de 7:50 şi să ajungă la birou până la 8:30, ca să 
aibă timp să treacă în revistă, împreună cu Stephanie Kaplan 
problemele rămase nelămurite, înainte de a se duce la 
întrunirea cu avocaţii de la Conley-White. Avea deja o zi de 
lucru încărcată, iar faxul pe care tocmai îl primise din 
Malaysia înrăutățea şi mai mult situaţia. 

Sanders era director de departament la Digital 
Communication Technology din Seattle. De o săptămână 
lucrurile se precipitaseră la serviciu, dat fiind că DigiCom 
urma să fie achiziționată de către Conley-White, un concern 
editorial din New York. Fuziunea oferea companiei Conley 
posibilitatea achiziţionării de tehnologie esențială în 
domeniul editării în secolul următor. 

Dar aceste ultime veşti din Malaysia nu erau bune deloc, 
iar Arthur procedase bine că i le trimisese acasă. O să-i fie 
greu să le explice celor de la Conley-White, pentru că aceştia 
pur şi simplu nu... 

— Tom! Unde eşti? Tom? 

Susan, soția lui, îl striga din dormitor. Îşi scoase capul de 
sub jetul de apă. 

— Sunt sub duş! — ea îi mai spuse ceva, dar el n-o auzi, 
ieşi de sub duş şi-şi luă un prosop. Ce-ai zis? 

— Te-am întrebat dacă poți să le dai de mâncare copiilor. 
Soţia lui era avocat şi lucra patru zile pe săptămână la o 
firmă din centru. Îşi lua liber lunea, ca să petreacă mai mult 
timp cu copiii, dar nu era prea pricepută în organizarea 
treburilor casnice. În consecință, erau destul de frecvente 
situațiile când, luni dimineața, avea loc câte o criză. 

— Tom? Poţi să le dai să mănânce în locul meu? 

— Nu pot, Sue, răspunse el cu glas tare, văzând că ceasul 
de pe marginea chiuvetei arăta 7:34. Deja am întârziat. 

Dădu drumul apei să curgă şi-şi întinse spuma de 
bărbierit pe față. Era un bărbat chipeş, cu aerul distins al 
unui atlet. Îşi pipăi vânătaia de la şold, căpătată în timpul 
jocului de „mini-fotba!l” de sâmbătă, desfăşurat între angajaţii 

companiei. Mark Lewyn îl trântise la pământ; Lewyn era un 
jucător rapid, dar neîndemânatic. lar Sanders începuse să fie 
prea bătrân pentru jocul ăsta. Nu că şi-ar fi ieşit din formă — 
încă nu depăşise decât cu vreo trei kilograme greutatea din 
studenție — dar, în timp ce-şi trecea mâna prin părul umed, 
zări câteva şuvițe cărunte. Îşi spuse că sosise momentul să-şi 
recunoască vârsta şi să treacă la tenis. 

Susan intră în încăpere, îmbrăcată tot în halatul de baie. 
Soţia lui era întotdeauna frumoasă dimineața, din clipa în 
care deschidea ochii. Avea genul acela de frumuseţe plină de 
prospețime, căreia nu-i trebuia nici un fel de retuş cosmetic. 

— Şi chiar nu poţi să le dai de mâncare? zise ea. Oho, 
frumoasă vânătaie! Arată foarte viril... — îl sărută pe obraz şi 
aşeză pe măsuța de lângă chiuvetă o ceaşcă de cafea 
fierbinte, după care continuă: Trebuie să ajung cu Matthew 
la pediatru la opt şi un sfert, nici unul dintre ei n-a pus 
nimic în gură, iar eu nu m-am îmbrăcat. Te rog, nu poți să-i 
hrăneşti tu? Te rog frumos. 

Vrând să-l stârnească, îi ciufuli părul, iar halatul i se 
desfăcu. Nu se obosi să-l strângă la loc şi-i spuse surâzând: 

— Îţi rămân datoare... 

— Zău că nu pot, Sue, spuse el, sărutând-o pe frunte şi 
neştiind ce să facă mai întâi. Am o şedinţă la care nu pot să 
întârzii. 

— Eh, nu-i nimic, spuse ea oftând şi plecă îmbufnată. 

Sanders începu să se bărbierească. După o clipă, îşi auzi 
soția care spuse: 

— Gata, copii, pe cai! Eliza, pune-ți pantofii. 

Urmă văicăreala nemulțumită a Elizei, care avea patru 
ani şi nu-i plăcea să poarte pantofi. Sanders aproape 
terminase cu bărbieritul când auzi: 

— Eliza, pune-ţi pantofii ăia şi coboară imediat cu frate- 
tău! Eliza replică ceva nedesluşit, după care Susan spuse: 
Eliza Ann, cu tine vorbesc! 

Apoi începu să trântească sertarele dulapului cu haine 
din vestibul, iar copiii se puseră pe plâns. Eliza, pe care orice 

manifestare de încordare o supăra, veni în baie cu lacrimi în 
ochi şi cu fața schimonosită. 

— Tati..., bâigui ea printre suspine. 

El îşi lăsă o mână în jos ca s-o îmbrățişeze, continuând 
să se radă cu cealaltă. 

— E destul de mare ca să se descurce! strigă Susan din 
vestibul. 

— Mami, se vaită fetița, prinzându-se de piciorul lui 
Sanders. 

— Eliza, te rog să-ncetezi! 

Asta o făcu pe Eliza să plângă şi mai tare. Susan bătu 
nervoasă din picior. Sanders detesta să-şi vadă fata 
plângând. 

— Bine, Sue, le dau eu să mănânce, — închise apa de la 
chiuvetă şi luă în brațe fetița. Haide, Lize, zise el, ştergându-i 
lacrimile. Hai să mănânci ceva. 

leşind în vestibul, văzu că Susan părea uşurată. 

— N-am nevoie decât de zece minute, atâta tot, zise ea. 
Consuela iar a întârziat. Nu ştiu ce se întâmplă cu ea. 

Sanders nu-i răspunse. Matt, fiul lui în vârstă de nouă 
luni, stătea în fund în mijlocul vestibulului, lovindu-şi 
zornăitoarea de podea şi plângând. Sanders îl culese de pe 
jos cu mâna rămasă liberă. 

— Hai, copii, spuse el. Să mergem să mâncăm. 

Când îl ridică pe Matt, prosopul îi alunecă, iar Sanders îl 
prinse în ultima clipă. Eliza chicoti. 

Cu gesturi stângace, îşi înfăşură din nou prosopul în 
jurul şoldurilor şi începu să coboare treptele. Susan strigă în 
urma lui: 

— Nu uita să-i pui lui Matt vitamine lichide în fulgii de 
cereale. Cât încape într-o pipetă. Şi să nu-i mai dai fulgi de 
orez, că-i scuipă. Acum îi plac ăia de grâu. 

Apoi, intră în baie şi trânti uşa în urma ei. Fetița se uită 
la el cu o privire serioasă. 

— Tati, crezi că o să ai o zi grea? 

— Mda, aşa s-ar părea. 


În timp ce cobora scara ce ducea la parter, Tom îşi zise că 
avea să piardă feribotul şi să întârzie la prima şedinţă din 
ziua aceea. Nu foarte mult, doar câteva minute, dar asta 
însemna că nu va avea timp să mai facă recapitularea cu 
Stephanie, înainte de începerea şedinţei. Dar poate că o s-o 
sune de pe vapor şi pe urmă... 

O lăsă pe fetiță pe un scaun, lângă masa de bucătărie, 
trase din colț scăunelul pentru copii şi-l aşeză pe Matt în el. 

— Ce vrei la micul dejun, Lize? Rice Krispies sau Chex? 

— Chex. 

Matt începu să lovească cu lingura în fotoliu. Sanders luă 
din bufet cutia de Chex şi un castron, apoi cutia cu fulgi de 
grâu şi un castron mai mic pentru Matt. Eliza îl urmări cu 
privirea, în timp ce deschidea frigiderul ca să ia laptele. 

— Tati? 

— Da. 

— Vreau ca mami să fie fericită. 

— ŞI eu, scumpo. 

Pregăti fulgii de grâu şi aşeză castronaşul în fața lui Matt. 
Apoi puse castronul Elizei pe masă şi turnă din cutia de 
Chex, cu ochii la ea. 

— Destul? 

— Da. 

Pe urmă îi turnă şi laptele. 

— Nu, tati! zbieră fiica lui, izbucnind în lacrimi. Eu voiam 
să torn laptele! 

— Iartă-mă, Lize... 

— Varsă-l afară! Varsă laptele! — ţipă fetița cuprinsă-de 
isterie. 

— Îmi pare rău, Lize, dar asta... 

—Voiam să torn eu laptele! — coborând de pe scaun, fetița 
se trânti pe jos şi începu să bată cu picioarele de podea 
urlând: Varsă-l afară, varsă laptele afară! 

Fiica lui făcea chestii de genul ăsta de câteva ori pe zi. 
Primise asigurări că nu era decât o fază trecătoare. Părinților 
li se recomandase să o trateze cu fermitate. 

— Îmi pare rău, dar va trebui s-o mănânci aşa, Lize. 

Sanders se aşeză lângă masă, ca să-l hrănească pe Matt. 
Bebeluşul îşi vâri o mână în castron şi se mânji cu pasta de 
cereale peste ochi, după care începu şi el să plângă. Sanders 
luă un prosop de vase ca să-l şteargă pe Matt. Ceasul din 
bucătărie arăta opt fără cinci. Se gândi să sune la birou, ca 
să-i anunțe că avea să întârzie. Dar mai întâi trebuia s-o 
potolească pe Eliza, care continua să se zvârcolească pe 
podea, zbierând din cauza laptelui. 

— Haide, Eliza, linişteşte-te. 

Luă alt castron, în care turnă nişte fulgi de cereale şi-i 
dădu cutia de lapte ca să-şi pună singură. 

— Uite, e bine aşa? 

Fetiţa îşi încrucişă brațele pe piept şi replică îmbufnată: 

— Nu-mi mai trebuie. 

— Eliza, treci imediat şi toarnă-ți laptele. 

Copilul se grăbi să se caţere pe scaun. 

— Bine, tati. 

Sanders îşi reluă locul la masă, îl şterse pe Matt şi începu 
să-l hrănească. Imediat, bebeluşul încetă să plângă şi se 
puse pe mâncat zdravăn. Bietul copil era înfometat. Eliza se 
ridică în picioare pe scaun, săltă cutia de lapte şi reuşi să-l 
împrăştie pe toată masa. 

— Aoleu! făcu fetița. 

— Nu-i nimic. 

Cu o mână, Tom şterse masa, folosindu-se de prosopul de 
vase, iar cu cealaltă continuă să-l hrănească pe Matt. Eliza 
trase cutia cu fulgi lângă castronul ei, îşi pironi privirea pe 
desenul lui Goofy de pe spate şi începu să mănânce. Alături 
de ea, Matt continua să înghită cu poftă. Preţ de o clipă, în 
bucătărie domni liniştea. Sanders aruncă o privire peste 
umăr: aproape opt. Trebuia să sune la birou. Îmbrăcată cu o 
pereche de blue-jeanşi şi un pulover bej, Susan îşi făcu 
apariția, cu o mină relaxată. 

— Îmi pare rău că am pierdut faza, spuse ea, sărutându-l 
pe obraz, mulțumesc că te-ai ocupat de copii. 

— Mami, tu eşti fericită? întrebă Eliza. 

— Da, iubito, răspunse Susan, privindu-şi cu un zâmbet 
fiica, după care se întoarse către Tom. Gata, de-acum mă 
ocup eu. Nu trebuie să întârzii tocmai astăzi, când e ziua cea 
mare, nu? Parcă urma să ţi se anunţe avansarea. 

— Aşa sper. 

— Să mă suni imediat ce afli. 

— Nici o grijă. 

Sanders se ridică, îşi strânse prosopul în jurul mijlocului 
şi urcă la etaj, să se îmbrace. Circulaţia în oraş era 
întotdeauna aglomerată înainte de feribotul de 8:20. Dacă 
voia să-l prindă, trebuia să se grăbească. 


Parcă maşina la locul obişnuit, în spatele stației de 
benzină Shell a lui Ricky, după care străbătu grăbit pasajul 
acoperit până la feribot. Se urcă la bord cu câteva clipe 
înainte de ridicarea schelei de îmbarcare. Simţind trepidația 
motoarelor sub tălpi, intră pe uşa dublă ce dădea către 
puntea principală. 

— Salut, Tom. 

Privi peste umăr şi-l zări pe Dave Benedict, care se 
apropia de el. Benedict era avocat şi lucra la o firmă care se 
ocupa de o mulțime de firme din domeniul tehnologiei de 
vârf. 

— Şi tu l-ai pierdut pe-ăla de opt fără zece? 

— Da. Am avut o dimineaţă groaznică, răspunse Tom. 

— Mie-mi spui? Aveam de gând să ajung la birou încă de 
acum o oră. Dar a început vacanța, Jenny nu mai ştie ce să 
facă cu copiii până când încep taberele de vară. 

— Îhâ. 

— La mine-acasă e o nebunie-ntreagă, zise Benedict, 
clătinând din cap. 

Urmă o pauză. Sanders bănuia că el şi Benedict 
avuseseră o dimineață asemănătoare. Dar cei doi bărbați nu 
discutară mai departe. Sanders se întrebase, în repetate 
rânduri, cum se făcea că femeile vorbeau cu prietenele lor 


10 


despre cele mai intime detalii ale căsniciilor lor, în vreme ce 
bărbaţii păstrau unii față de alţii o tăcere discretă. 

— Mda, rosti în cele din urmă Benedict. Ce face Susan? 

— Bine. Chiar grozav. 

— Atunci de ce şchiopătezi? întrebă Benedict cu un 
rânjet. 

— Am jucat fotbal cu colegii sâmbătă. Mi-am cam ieşit 
din formă. 

— Aşa pățeşti când te joci cu copiii, zise Benedict, făcând 
aluzie la faptul că DigiCom era vestită pentru tinerețea 
angajaţilor săi. 

— Hei, ia te rog, ripostă Sanders. Am şi marcat. 

— Nu mai spune. 

— Ba uite că-ți spun. Am trecut ca trenul prin terenul de 
țintă şi am culcat balonul la pământ. Punctul victoriei. După 
aia m-au făcut chisăliță. 

Se aşezară la coada care se formase la bufetul expres, 
pentru cafea. 

— La drept vorbind, m-aş fi aşteptat să fii mult mai 
matinal, zise Benedict. Nu-i azi ziua cea mare pentru 
DigiCom? 

Sanders îşi luă cafeaua şi începu să amestece zahărul cu 
lingurita. 

— Cum adică? 

— Nu azi urmează să se anunţe fuziunea? 

— Ce fuziune? întrebă Sanders, cu o voce fără inflexiuni. 

Fuziunea era o operațiune secretă; doar câțiva dintre 
directorii de la DigiCom ştiau câte ceva despre ea. Se uită la 
Benedict cu o privire lipsită de expresie. 

— Ei haide, spuse Benedict. Am auzit că, în mare, 
aranjamentele s-au cam făcut. Şi astăzi Bob Garvin urmează 
să anunte restructurarea, inclusiv o serie de avansări. Înţeleg 
că s-a hotărât să-i lase pe alţii, nu? întrebă el, sorbind din 
cafea. 

— Om vedea, răspunse Sanders, ridicând din umeri. 

Fireşte că Benedict încerca să-i stoarcă informaţii, dar, pe 
de altă parte, Susan colabora îndeaproape cu avocaţii de la 
firma lui, aşa că Sanders nu-şi putea permite să fie mojic. 
Era una dintre noile complicaţii ale relaţiilor profesionale, 
într-o perioadă când atât soțul, cât şi soția, aveau nevoie de o 
slujbă. Cei doi bărbați ieşiră pe punte şi rămaseră lângă 
balustrada din babord, urmărind cu privirea casele din 
Bainbridge Island care se pierdeau în depărtare. Sanders 
arătă cu capul către casa de pe Wing Point, care, vreme de 
ani de zile, fusese reşedinţa de vară a lui Warren Magnuson, 
cât timp acesta deținuse mandatul de senator. 

— Am auzit că a fost vândută de curând, zise el. 

— Zău? Şi cine a cumpărat-o? 

— Vreun papiţoi din California. 

Bainbridge dispăru treptat, undeva la pupa. Priviră în 
larg, spre apele cenuşii ale lui Sound, un braţ al Pacificului. 
Cafeaua aburea în lumina dimineții. 

— Crezi cumva că Garvin n-o să se dea la o parte? întrebă 
Benedict. 

— Nimeni nu poate şti, spuse Sanders. Bob a construit 
compania pornind de la zero, acum cincisprezece ani. La 
început vindea modemuri ieftine din Coreea, într-o perioadă 
când nimeni nu ştia ce-i ăla un modem. Acum compania 
deține trei clădiri în centrul oraşului şi unități mari în 
California, Texas, Irlanda şi Malaysia. Produce fax-modemuri 
de mărimea unei monede, comercializează software pentru 
faxuri şi pentru poşta electronică, a pătruns pe piața CD- 
ROM-urilor şi şi-a asigurat exclusivitatea asupra unor 
algoritmi care ar trebui să o situeze printre principalii 
furnizori de pe piața învățământului în secolul următor. Bob 
a parcurs o cale destul de lungă dacă ne gândim că a început 
cu vânzarea a trei sute de modemuri primitive. Nu ştiu dacă 
mai poate să renunțe. 

— Dar asta nu e o condiţie obligatorie a contractului de 
fuziune? 

— Dacă ştii ceva despre o fuziune, Dave, atunci ar trebui 
să-mi povesteşti şi mie, spuse Sanders, zâmbind. Pentru că 
eu n-am auzit nimic. 

La drept vorbind, Sanders nu cunoştea îndeaproape 
termenii apropiatei fuzionări. Activitatea lui se desfăşura în 
domeniul dezvoltării CD-ROM-urilor şi a bazelor de date 
electronice. Deşi acestea constituiau elemente vitale pentru 
viitorul companiei - erau principalul motiv pentru care 
DigiCom urma să fie achiziționată de Conley-White - ele 
aveau, în principal, un caracter tehnic. lar Sanders era 
director prin excelență. Nu i se aduceau la cunoştinţă 
deciziile luate la nivel înalt. Pentru Sanders, situaţia era 
întrucâtva ironică. În anii de început, când lucra în 
California, fusese profund implicat în deciziile de conducere. 
Dar, de când venise la Seattle cu opt ani în urmă, ajunsese 
să fie chiar mai departe de centrele puterii. Benedict sorbi 
din cafea şi zise: 

— Ei bine, am auzit că Bob o să se dea la o parte în mod 
cert şi că are de gând să promoveze o femeie în funcţia de 
preşedinte. 

— Cine ţi-a spus chestia asta? întrebă Sanders. 

— Păi, deja are o femeie contabil-şef, nu? 

— Da, sigur, şi încă de mult. 

Stephanie Kaplan era contabil-şef la DigiCom, dar lui 
Sanders i se părea foarte puţin probabil ca ea să conducă 
vreodată compania. Tăcută şi conştiincioasă, Kaplan era 
antipatizată de mulți oameni din cadrul firmei, în ciuda 
competenţei sale. Nici Garvin n-o avea prea mult la suflet. 

— Ei bine, zise Benedict, se zvoneşte că o să numească o 
femeie care să preia conducerea firmei în decurs de cinci ani. 

— Şi în zvonul ăla se pomeneşte vreun nume? 

Benedict clătină din cap. 

— Credeam că ştii tu. În fond, e compania ta. 

Pe punte, la lumina soarelui, Tom îşi scoase telefonul 
celular şi sună la serviciu. Îi răspunse Cindy Wolfe, secretara 
lui. 

— Biroul domnului Sanders. 

— Bună, eu sunt. 

— Bună, Tom. Eşti pe feribot? 

— Da. Ajung puțin înainte de nouă. 

— În regulă, am să-i anunţ - avu o ezitare, iar lui Tom i 
se păru că-şi alege cuvintele cu grijă. Dimineaţa asta e cam 
agitată. Domnul Garvin a fost adineaori pe-aici şi te-a căutat. 

— M-a căutat? se încruntă Sanders. 

— Da, spuse Cindy, făcând o nouă pauză. Ăă, a părut 
oarecum surprins că încă nu sosiseşi. 

— Ţi-a spus ce voia? 

— Nu, dar a intrat pe rând în mai multe birouri de la etaj 
şi a stat de vorbă cu oamenii. Se pune ceva la cale, Tom. 

— Ce? 

— Nimeni nu-mi spune nimic. 

— Şi Stephanie? 

— A sunat şi i-am spus că n-ai ajuns încă. 

— Altceva? 

— Arthur Kahn a sunat de la Kuala Lumpur ca să-ntrebe 
dacă ai primit faxul de la el. 

— L-am primit şi o să-l sun. Altceva? 

— Nu, cam asta-i tot, Tom. 

— Mulţumesc, Cindy. 

Apăsă pe butonul END ca să întrerupă convorbirea. De 
lângă el, Benedict arătă spre aparatul din mâna lui Sanders. 

— Chestiile astea sunt uluitoare. Pe zi ce trece se fac tot 
mai mici, nu-i aşa? Voi îl fabricați pe ăsta? 

Sanders încuviință din cap. 

— Fără el, aş fi pierdut. Mai ales în zilele astea. Cine mai 
poate ține minte toate numerele? E mai mult decât un simplu 
telefon: e agenda mea telefonică. Uite, vezi? — începu să facă 
o demonstrație a calităților dispozitivului. Are memorie 

pentru două sute de numere. Le stochezi în funcție de 
primele trei litere ale numelui. 

Sanders tastă K-A-H, solicitând numărul internațional al 
lui Arthur Kahn din Malaysia. Apăsă pe SEND şi se auzi un 
şir lung de bip-uri electronice. Adăugând codul pentru zona 
geografică şi cel al țării respective, obținu un total de 
treisprezece semnale acustice. 

— Dumnezeule, făcu Benedict. Unde ai sunat, pe Marte? 

— Pe-aproape. În Malaysia. Avem o fabrică acolo. 

Filiala DigiCom din Malaysia nu avea decât un an 
vechime şi producea noul model de player CD-ROM al 
companiei - nişte unități destul de asemănătoare cu 
aparatele pentru compact-discurile audio, dar destinate 
computerelor. Majoritatea specialiştilor din domeniu erau de 
părere că, în scurt timp, toate informațiile aveau să devină 
digitale şi că mare parte din ele aveau să fie stocate pe aceste 
compact-discuri. Programe de computer, baze de date, ba 
chiar şi cărți sau reviste — totul urma să se găsească pe disc. 

Motivul pentru care încă nu se întâmplase acest lucru îl 
constituia încetineala notorie a CD-ROM-urilor. Cei care le 
foloseau erau obligați să aştepte în fața unor ecrane 
„moarte", în timp ce unităţile de disc zumzăiau şi păcăneau, 
deşi erau unii cărora nu le plăcea defel să aştepte. Într-o 
industrie în care te puteai bizui pe o dublare a vitezelor de 
lucru la fiecare optsprezece luni, CD-ROM-urile evoluaseră 
prea puţin în ultimii cinci ani. Tehnologia SpeedStar a firmei 
DigiCom aborda tocmai această problemă, cu o nouă 
generație de unități de disc, ce purta numele codificat 
Twinkle (de la Twinkle, twinkle, little SpeedStar - Clipeşte, 
clipeşte, steluță, un refren la modă). Unităţile Twinkle erau 
de două ori mai rapide decât oricare alte dispozitive 
echivalente din lume. Twinkle era asamblat ca un player 
multimedia de dimensiuni reduse, de sine stătător, având un 
ecran propriu. Putea fi transportat cu uşurinţă, şi folosit în 
autobuz sau în tren. Ar fi trebuit să producă o adevărată 

revoluție. Dar iată că uzina din Malaysia întâmpina dificultăți 
în fabricarea noilor unități de disc rapide. 

Benedict sorbi din cafea şi zise; 

— E adevărat că eşti singurul director de departament, 
care nu e inginer? 

— E-adevărat, surâse Sanders. Inițial am lucrat în 
marketing. 

— Nu-i cam neobişnuit? întrebă Benedict. 

— Nu tocmai. La marketing, petreceam mare parte din 
timp încercând să înțelegem care trebuiau să fie 
caracteristicile noilor produse, dar cei mai mulți dintre noi 
nu puteau să comunice cu inginerii. Eu puteam. Nu ştiu de 
ce. Nu am pregătire tehnică, dar mă înțeleg cu ei. Ştiu exact 
cât trebuie ca să nu mă ducă de nas. Aşa că n-a trecut mult 
şi am devenit omul de legătură cu inginerii. Acum opt ani, 
Garvin m-a întrebat dacă n-aş vrea să conduc unul din 
departamentele lui. Şi uite-aşa am ajuns aici. 

Apelul ajunse la destinaţie. Sanders se uită la ceasul de 
la mână: la Kuala Lumpur era aproape miezul nopții. Spera 
ca Arthur Kahn să nu se fi culcat încă. O clipă mai târziu se 
auzi un păcănit şi un glas mahmur răspunse: 

— Ăă... alo. 

— Arthur, sunt eu, Tom. 

— A, Tom, ce bine că te-aud, răspunse Kahn, tuşind 
răguşit. Ai primit faxul meu? 

— Da, l-am primit. 

— Înseamnă că ai aflat. Nu-nţeleg ce se întâmplă. Toată 
ziua am petrecut-o la linia de asamblare. N-am avut încotro. 
Jafar a plecat. 

Mahommed Jafar, un tânăr foarte capabil, era şef de 
producție la întreprinderea din Malaysia. 

— Jafar a plecat? De ce? 

Se auzi un păcănit electrostatic. 

— A fost blestemat. 

— N-am înțeles. 

— Jafar a fost blestemat de vărul lui, aşa că a plecat. 

— Ce?! 

— Asta e, dacă poți să crezi. Zice că sora vărului lui din 
Johore a plătit un vrăjitor ca să-i facă farmece, aşa că a dat 
fuga la vracii din Orang Asli, ca să-l dezlege. Băştinaşii au un 
spital la Kuala Tingit, în junglă, la vreo trei ore de Kuala 
Lumpur. I s-a dus vestea. O mulțime de politicieni merg acolo 
când se îmbolnăvesc. Jafar a plecat pentru tratament. 

— Cât timp o să dureze? 

— Habar n-am. Ceilalți muncitori mi-au zis că poate să 
țină şi o săptămână. 

— Şi cu linia de asamblare ce s-a întâmplat, Arthur? 

— Nu ştiu, răspunse Kahn. Nu sunt sigur că e ceva cu 
linia. Dar aparatele rezultate sunt foarte lente. Când le 
scoatem din flux pentru verificările prin sondaj, obținem în 
mod constant timpi de explorare mai mari decât cele o sută 
de milisecunde din specificaţii. Nu ştim de ce sunt lente şi 
nici de ce apar variațiile astea. Dar inginerii de-aici bănuiesc 
că ar fi o problemă de compatibilitate cu cipul de comandă, 
care poziţionează optica de separare şi software-ul unității de 
disc. 

— Crezi că cipurile de comandă sunt defecte? 

Cipurile de comandă erau fabricate în Singapore şi 
transportate peste graniță la uzina din Malaysia. 

— Nu ştiu. Ori astea sunt proaste, ori există o defecțiune 
la codul unităţii de disc. 

— Şi fluctuațiile de pe ecran? 

Kahn îşi drese glasul. 

— Cred că-i o problemă de proiectare, Tom. Pur şi simplu 
nu-l putem construi. Conectorii articulați care transmit 
curentul spre ecran sunt montați în carcasa de plastic. Ăştia 
ar trebui să menţină contactul electric oricum ai mişca 
ecranul. Numai că circuitul ba se-ntrerupe, ba se închide la 
loc. Cum mişti balamaua, cum te trezeşti că ecranul se 
luminează şi se stinge la întâmplare. 

Sanders se încruntă, în timp ce asculta. 

— Ăsta-i un model standard, Arthur. Fiecare prăpădit de 
laptop - calculator portabil - de pe lumea asta are acelaşi 
model de balama. În ultimii zece ani nu s-a schimbat nimic. 

— Ştiu, răspunse Kahn. Dar al nostru nu funcționează. 
Simt că-mi pierd minţile. 

— Cred c-ar trebui să-mi trimiți câteva unități aici. 

— Le-am şi expediat cu un avion al companiei DHL. Ai să 
le primeşti azi, mai pe seară sau, cel mai târziu, mâine. 

— În regulă, spuse Sanders şi întrebă după o pauză: 
Care-i pronosticul tău cel mai realist, Arthur? 

— Despre întreaga poveste? Păi, în clipa de față nu 
realizăm cotele de producție şi obținem un produs cu treizeci 
până la cincizeci la sută mai lent decât se prevede în 
specificaţii. Aşa că veştile nu-s prea bune. Ăsta nu-i un 
player CD nemaipomenit, Tom. E doar ceva mai bun decât 
ceea ce au deja pe piață Sony şi Toshiba. lar ei le fabrică pe- 
ale lor mult mai ieftin. Prin urmare, avem probleme serioase. 

— E vorba de o săptămână, de o lună, sau de cât? 

— O lună, în caz că n-avem nevoie de reproiectare. Dacă 
avem, hai să zicem patru luni. Dacă de vină e cipul, poate 
dura şi un an. 

— Grozav, oftă Sanders. 

— Asta-i situația. Chestia nu funcționează, iar noi nu 
ştim de ce. 

— Cui i-ai mai spus? întrebă Sanders. 

— Nimănui. Eşti singurul care ştie, prietene. 

— Mulţumesc mult. 

Kahn tuşi din nou. 

— Ai de gând să-ngropi toată povestea până după 
fuziune, sau nu? 

— Nu ştiu. Nu sunt sigur c-am să pot. 

— Ei bine, pot să-ți spun că eu am să tac chitic. Oricine 
mă-ntreabă, nu ştiu, habar n-am. Şi nici măcar nu mint. 

— Bine. Mulţumesc, Arthur, vorbim mai târziu. 

Sanders întrerupse convorbirea. Fără doar şi poate, 
Twinkle constituia o problemă de politică pentru apropiata 

fuziune cu Conley-White. Sanders nu ştia foarte bine cum 
avea să se descurce, dar trebuia să se ocupe de ea cât mai 
curând. Sirena feribotului sună strident şi, drept înainte, 
Sanders văzu pilonii întunecaţi de la Colman Dick şi zgârie- 
norii din centrul oraşului Seattle. 


DigiCom îşi avea sediul în trei clădiri diferite, amplasate 
în jurul istoricei Pioneer Square, din centrul oraşului Seattle. 
Pioneer Square avea, de fapt, o formă triunghiulară, cu un 
mic parc în centru, dominat de o pergolă din fier forjat, şi cu 
nişte ceasuri străvechi, montate în partea superioară. Piața 
este înconjurată de clădiri joase din cărămidă roşie, 
construite pe la începutul secolului, cu fațade sculptate şi 
date istorice, dăltuite în marmură. Aceste construcții 
adăposteau arhitecți la modă, firme de design grafic şi o 
mulțime de companii din domeniul tehnologiilor de vârf, 
printre care Aldus, Advance Holographics şi DigiCom. Iniţial, 
DigiCom se instalase în Hazzard Building, de pe latura sudică 
a pieței. Odată cu dezvoltarea companiei, ea se extinsese, 
ocupând câteva etaje ale lui Western Building, aflată chiar 
alături, iar mai târziu ocupase şi Gorham Tower, pe James 
Street. Dar birourile conducerii rămăseseră la cele trei etaje 
superioare ale lui Hazzard Building, care dădeau spre piaţă. 
Biroul lui Sanders se afla la etajul patru, chiar dacă 
ocupantul lui se aştepta ca, spre sfârşitul săptămânii, să mai 
urce un etaj. Ajunse la etajul patru la ora nouă şi imediat 
simți că se întâmplase ceva. Pe holuri se auzea un zumzet 
general, iar aerul parcă fusese cuprins de o tensiune 
electrică. Angajaţii stăteau adunați lângă imprimantele cu 
laser sau şuşoteau în apropierea automatelor de cafea. La 
trecerea lui, îşi feriră privirile sau încetară discuțiile. 

Aşa, deci, îşi zise în sinea lui. Era o situație delicată, 
întrucât, dat fiind că era şef de departament, nu se putea 
opri să întrebe pe nici unul din asistenţi ce se întâmplase. Îşi 
văzu de drum, înjurând în barbă şi supărat pe sine, fiindcă 
întârziase tocmai într-o zi atât de importantă. Prin pereţii de 

sticlă ai sălii de şedinţe de la etajul patru îl zări pe Mark 
Lewyn, un bărbat de treizeci şi trei de ani, şef al 
Departamentului de Proiectare a Produselor, care susținea o 
expunere în fața câtorva reprezentanţi de la Conley-White. 
Scena era de-a dreptul şocantă: Lewyn, tânăr, chipeş şi 
arogant, îmbrăcat în jeanşi negri şi un tricou negru cu 
mâneci scurte, marca Armani, păşind încoace şi-ncolo şi 
vorbind cu însuflețire reprezentanților firmei Conley-White 
care, în costumele lor albastre, stăteau țepeni în fața 
machetelor de pe masă, luând notițe. Când îl zări pe 
Sanders, Lewyn îi făcu cu mâna şi se apropie de uşă sălii de 
şedinţe, scoțând numai capul. 

— Salut, tipule, zise Lewyn. 

— Bună, Mark. Uite... 

— Am un singur lucru să-ți spun, îl întrerupse Lewyn. Îi 
bag în mă-sa. Şi pe Garvin şi pe Phil, pe toți. O bag în mă-sa 
de fuziune. Reorganizarea asta pute. În chestia asta sunt de 
partea ta, tipule. 

— Ascultă, Mark, ai putea... 

— Acum am o treabă aici, zise Lewyn, arătând cu capul 
spre oamenii de la Conley din încăpere. Dar am vrut să ştii 
care-i părerea mea. Nu-i corect ce fac ăştia. Vorbim mai 
târziu, bine? Fruntea sus, tipule. Pregăteşte-ţi arcul şi 
săgețile. 

Apoi Lewyn se întoarse în sala de şedinţe, în timp ce 
reprezentanţii de la Conley-White se holbau cu toţii la 
Sanders prin peretele de sticlă. Acesta se îndreptă grăbit spre 
biroul lui, cuprins de un sentiment tot mai acut de nelinişte. 
Tendinţa lui Lewyn de a exagera era binecunoscută, dar 
chiar şi aşa... Nu-i corect ce fac ăştia. Nu era greu de dedus ce 
puteau să însemne aceste cuvinte. Sanders nu avea să fie 
avansat. Fu cuprins de o transpiraţie uşoară şi se simți 
dintr-odată amețit, pe când străbătea coridorul. Se opri o 
clipă, ca să se sprijine de perete. Îşi şterse fruntea cu mâna 
şi clipi din ochi cu repeziciune. Trase adânc aer în piept şi-şi 
scutură capul, vrând parcă să-şi alunge gândurile negre. S-a 

zis cu avansarea mea. Dumnezeule! Mai trase o dată aer în 
piept şi merse mai departe. În locul avansării la care se 
aşteptase, se părea că urma să se producă un soi de 
reorganizare, legată, după toate aparențele, de fuziune. 
Departamentele tehnice trecuseră deja printr-o reorganizare 
importantă, în urmă cu nouă luni, prilej cu care fuseseră 
revizuite toate canalele ierarhice, lucru care-i scosese din 
minți pe toți cei ce lucrau la Seattle. Angajaţii nu mai ştiau 
cui să se adreseze pentru aprovizionarea cu hârtie de 
imprimantă sau pentru demagnetizarea unui monitor. Luni 
de zile se instalase un adevărat haos. Abia în ultimele 
săptămâni lucrurile se mai liniştiseră, ajungându-se la un 
stil de muncă acceptabil. Şi deodată... o nouă reorganizare? 
N-avea absolut nici o noimă. 

Cu toate acestea, tocmai reorganizarea anterioară îl 
adusese pe Sanders în postura de a-şi asuma conducerea 
departamentelor tehnice. Cu acea ocazie, Grupul pentru 
Produse Avansate fusese strecurat în patru subdiviziuni: 
Proiectare Produse, Programare, Telecomunicaţii Informatice 
şi Fabricaţie, toate sub conducerea unui director general de 
departament, încă nenumit. Tom Sanders preluase neoficial 
această funcție, în primul rând deoarece, ca şef al fabricației, 
era persoana cea mai implicată în coordonarea activității 
celorlalte secţii. În condiţiile unei noi reorganizări... cine ştie 
ce se putea întâmpla? Sanders putea fi retrogradat la simpla 
conducere a liniilor de producţie DigiCom de peste hotare. 
Sau, şi mai rău..., de câteva săptămâni circulau zvonuri 
insistente, conform cărora sediul central al companiei, din 
Cupertino, avea să preia în întregime controlul producției de 
la Seattle, încredințându-l directorilor care se ocupau de 
fabricarea produselor individuale din California. Sanders nu 
luase în seamă aceste zvonuri, fiindcă nu prea aveau noimă. 
Directorii respectivi aveau destule belele cu promovarea 
produselor ca să-şi mai bată capul şi cu fabricarea lor. Dar 
iată că se vedea obligat să ia în considerare şi posibilitatea ca 
zvonurile să fie adevărate. Pentru că, în acest caz, nu era 

exclus ca Sanders să se confrunte cu o situație mai serioasă 
decât o retrogradare: putea să rămână fără serviciu. 
Dumnezeule: fără serviciu? 

Se pomeni că se gândeşte la câteva din lucrurile spuse de 
Dave Benedict pe feribot, de dimineaţă. Benedict urmărea cu 
atenție zvonurile şi părea că ştie o mulțime de chestii. Poate 
chiar mai multe decât spunea. E-adevărat că eşti singurul 
director de departament care nu e inginer? Şi pe urmă, pe un 
ton aproape caustic: Nu-i cam neobişnuit? 

Dumnezeule, îşi zise în gând, după care începu din nou 
să asude. Se sili să inspire încă o dată profund. Ajunse la 
capătul coridorului de la etajul patru şi intră la el în birou, 
aşteptându-se s-o găsească acolo pe Stephanie Kaplan, 
contabila-şefă a companiei. Kaplan ar fi putut să-i spună ce 
se întâmpla. Numai că în birou nu-l aştepta nimeni. Se 
întoarse către secretara sa, Cindy Wolfe, care-şi făcea de 
lucru la fişetele cu dosare. 

— Unde-i Stephanie? 

— Nu vine. 

— De ce? 

— Întâlnirea de la nouă şi jumătate s-a anulat din cauza 
schimbărilor de personal, spuse Cindy. 

— Ce schimbări? întrebă Sanders. Ce se-ntâmplă aici? 

— A avut loc un soi de reorganizare, spuse Cindy, 
evitându-i privirea şi ațintindu-şi ochii pe agenda telefonică 
de pe birou. Tocmai au programat un prânz de lucru cu toți 
şefii de departamente, la douăsprezece şi jumătate, în 
principala sală de şedinţe, iar Phil Blackburn trebuie să 
apară dintr-o clipă în alta, ca să stea de vorbă cu tine. Să 
vedem, ce-ar mai fi? În după-amiaza asta ni se trimit prin 
DHL unităţile de disc de la Kuala Lumpur. Gary Bosak vrea 
să te vadă la zece şi jumătate - Cindy continuă să parcurgă 
cu degetul însemnările din agendă, încheind pe acelaşi ton: 
Don Cherry a sunat de două ori în privința Coridorului şi 
tocmai ai primit un telefon urgent de la Eddie, din Austin. 

— Sună-l, te rog, acum. 

Eddie Larson era şeful de producție de la fabrica din 
Austin, unde se realizau telefoanele celulare. Cindy stabili 
legătura şi, după o clipă, auzi vocea familiară vorbindu-i pe 
nas, aşa cum fac mai toți texanii. 

— Hai noroc, Tommy! 

— Bună, Eddie. Ce s-a întâmplat? 

— O mică problemă pe linie. Ai un minut liber? 

— Da, sigur. 

— E cazul să te felicit pentru noul post? 

— Încă n-am auzit nimic, răspunse Sanders. 

— Aha. Dar se face, au ba? 

— N-am auzit nimic, Eddie. 

— E-adevărat că vor să închidă fabrica din Austin? 

Sanders fu atât de surprins, încât izbucni în râs. 

— Ce-ai spus? 

— Aşa se vorbeşte pe-aici, băiete. Conley-White ne 
cumpără compania şi pe urmă ne pune lacătul la uşă. 

— Pe dracu, zise Sanders. Nimeni nu cumpără şi nimeni 
nu vinde nimic, Eddie. Linia din Austin e un etalon 
industrial. Şi e foarte profitabilă. 

— Dac-ai şti ceva, mi-ai spune, nu-i aşa, Tommy? 

— Da, ți-aş spune. Dar nu-i decât un zvon, Eddie. Aşa că 
scoate-ți-l din cap. Să te aud, care-i problema de pe linie? 

— Rahaturi. Femeile de pe linia de producţie au cerut 
scoaterea afişelor sexy din vestiarul bărbaților. Cică se simt 
jignite. După mine, e o aiureală, fiindcă femeile nu intră 
niciodată în vestiarul bărbaților, spuse Larson. 

— Atunci de unde ştiu de afişe? 

— Echipa de curățenie în schimbul de noapte are şi femei 
în componenţă. Aşa se face că acum femeile de pe linie vor să 
dezlipim afişele. 

Sanders oftă. 

— Nu ne mai trebuie şi reclamaţii că suntem insensibili la 
problemele legate de sex. Dă jos afişele. 

— Chiar dacă şi femeile au aşa ceva la ele în vestiar? 

— Dă-le jos, Eddie. 


23 


— După mine, asta înseamnă să cedăm unor aiureli 
feministe. 

Se auzi o bătaie în uşă. Sanders îşi întoarse privirea şi-l 
văzu pe Phil Blackburn, avocatul firmei. 

— Eddie, trebuie să închid. 

— Bine, zise Eddie. Dar să ştii... 

— Eddie, scuză-mă, dar trebuie să te las. 

— Sună-mă dacă are loc vreo schimbare. 

Sanders întrerupse convorbirea, iar Blackburn înaintă în 
încăpere. Prima impresie pe care o avu Sanders fu aceea că 
avocatul zâmbea prea larg şi avea o atitudine exagerat de 
veselă. Era un semn de rău augur. 


Philip Blackburn, principalul consilier juridic al firmei 
DigiCom era, la patruzeci şi şase de ani, un bărbat suplu, 
îmbrăcat într-un costum Hugo Boss, verde-închis. Ca şi 
Sanders, Blackburn lucra la DigiCom de peste un deceniu, 
ceea ce însemna că se număra printre „bătrânii' care 
„puseseră umărul de la început". Când Sanders îl întâlnise 
pentru prima dată, Blackburn era un tânăr avocat bărbos 
din Berkeley, fervent apărător al drepturilor civile. Numai că 
Blackburn abandonase de mult atitudinea protestatară în 
favoarea profiturilor, pe care le urmărea cu o insistență 
neobosită, având grijă totodată să pună accentul pe 
diversitate şi pe egalitatea şanselor, elemente noi ale 
corporațiilor. Zelul cu care Blackburn adopta tendinţele cele 
mai noi ale modei vestimentare şi ale corectitudinii făcea din 
„Exemplarul Phil" un subiect de zeflemea în anumite cercuri 
ale companiei. Aşa cum remarcase unul dintre directori, 
„degetul lui Phil era crăpat de cât şi l-a umezit şi l-a ţinut în 
bătaia vântului". Fusese primul care adoptase moda 
Birkenstocks, primul care purtase pantaloni evazați, primul 
care îşi răsese perciunii şi primul adept al diversității. 

Multe dintre glumele făcute pe seama lui aveau ca origine 
afectarea de care dădea dovadă. Aferat, preocupat de 
aparențe, Blackburn îşi controla în permanenţă înfăţişarea 

cu mâinile, pipăindu-şi părul, fața, costumul, lăsând 
impresia că se dezmiardă sau că-şi netezeşte cutele de la 
costum. Acest lucru, precum şi nefericitul obicei de a-şi 
freca, pipăi şi scobi nasul constituiau sursa permanentă a 
unor ironii cărora nu le lipsea o nuanţă ostilă: Blackburn era 
privit cu suspiciune, drept un fel de lup moralist aflat în 
slujba conducerii. 

Blackburn putea fi carismatic atunci când îşi susținea 
discursurile, iar în particular ştia să creeze o impresie 
convingătoare de sinceritate intelectuală pentru perioade 
scurte de timp. Dar în cadrul companiei era considerat drept 
ceea ce era de fapt: „un ucigaş plătit", un om lipsit de 
convingeri proprii şi, în consecință, persoana ideală pentru a 
fi „călăul" aflat în slujba lui Garvin. În anii de început, 
Sanders şi Blackburn fuseseră prieteni apropiați. Nu numai 
că se maturizaseră odată cu compania, dar vieţile lor se 
împletiseră la nivel personal: în 1982, când trecuse prin 
experiența dureroasă a divorțului, Blackburn locuise un timp 
în apartamentul de burlac al lui Sanders, din Sunnyvale. 
Câțiva ani mai târziu, Blackburn fusese cavaler de onoare la 
căsătoria lui Sanders cu o tânără avocată din Seattle, Susan 
Handler. Dar, când Blackburn se recăsătorise, în 1989, 
Sanders nu mai fusese invitat la nuntă, căci, la acea dată, 
relația lor devenise deja încordată. Unora dintre angajații 
companiei lucrul acesta li se păruse inevitabil: Blackburn 
făcea parte din cercul de maximă influență din Cupertino, 
din care Sanders, aflat acum la Seattle, fusese exclus. În 
plus, cei doi avuseseră controverse aprinse în privința 
organizării liniilor de producţie din Irlanda şi Malaysia. 
Sanders avea sentimental că Blackburn ignora realitățile 
producției din celelalte țări. 

Tipică în acest sens fusese solicitarea lui Blackburn ca 
jumătate din muncitorii de la noua linie din Kuala Lumpur 
să fie femei, care să lucreze laolaltă cu bărbaţii. Directorii 
malaiezieni doriseră ca femeile să nu se amestece cu bărbații 
şi să li se permită să lucreze numai în anumite sectoare ale 

liniei, departe de aceştia. Phil se opusese cu vehemenţă, în 
timp ce Sanders îi spusese fără încetare: 

— Phil, e o țară musulmană. 

— Mi se fâlfâie, replicase Phil de fiecare dată. DigiCom 
promovează egalitatea. 

— Dar, Phil, e țara lor, iar ei sunt musulmani. 

— Ei şi? Fabrica e a noastră. 

Divergenţele lor de opinie continuaseră mult timp după 
aceea. Guvernul malaysian nu era de acord cu angajarea 
unor supraveghetori dintre chinezii localnici, deşi aceştia 
erau cel mai bine pregătiți. Guvernul promova, în schimb, 
politica de pregătire a malaiezienilor pentru activitățile de 
supraveghere. Sanders se împotrivise acestei politici fățiş 
discriminatorii, pentru că dorea să-i angajeze la fabrica lor pe 
supraveghetorii cei mai buni. Numai că Phil, oponent deschis 
al discriminării în America, consimţțise imediat la politica 
discriminatorie a guvernului Malaysian, afirmând că DigiCom 
trebuie să îmbrăţişeze o perspectivă multiculturală reală. În 
ultima clipă, Sanders fusese nevoit să ia avionul până la 
Kuala Lumpur şi să aibă o întâlnire cu sultanii din Selangor 
şi Pahang, acceptându-le până la urmă solicitările. După 
aceea Phil anunţase că Sanders „se linguşise pe lângă 
extremişti'. Aceasta fusese doar una dintre numeroasele 
controverse legate de modul în care Sanders coordona noua 
fabrică din Malaysia. De data asta Sanders şi Blackburn se 
salutară reciproc, cu prudența foştilor prieteni între care 
încetase de mult să mai existe altceva decât o cordialitate 
superficială. Sanders îi strânse mâna lui Blackburn imediat 
după ce acesta păşi în birou. 

— Ce se-ntâmplă aici, Phil? 

— O zi mare, spuse Blackburn, aşezându-se într-un 
fotoliu din fața biroului lui Sanders. O mulțime de surprize. 
Nu ştiu ce-ai auzit tu. 

— Am auzit că Garvin a luat o decizie în privința 
restructurării. 

— Da, a luat. Mai multe decizii. 

Urmă o pauză. Blackburn se foi în scaun, studiindu-şi 
mâinile. 

— Ştiu că Bob voia să te informeze chiar el despre toate 
aceste probleme. A trecut pe-aici la prima oră, ca să stea de 
vorbă cu toată lumea din departament. 

— N-am fost aici. 

— Îhâ. 

— Am fost cu toţii un pic surprinşi că ai întârziat chiar 
astăzi. 

Sanders lăsă să treacă remarca fără nici un comentariu. 
Îl privi ţintă pe Blackburn, aşteptând. 

— În orice caz, Tom, chestia esenţială e următoarea: ca 
parte componentă a planului general de fuziune, Bob a decis 
să aducă la conducerea Grupului pentru Produse Avansate 
pe cineva din afara departamentului. 

Aşadar, asta era. În sfârşit, se dădeau cărţile pe faţă. 
Sanders inspiră adânc şi avu senzaţia că nişte chingi îi 
strângeau pieptul. Avea tot trupul încordat, dar încercă să n- 
o arate. 

— Ştiu că e un lucru oarecum şocant, zise Blackburn. 

— Păi, ce să zic, spuse Sanders, ridicând din umeri. De 
fapt am auzit nişte zvonuri. 

Chiar în timp ce vorbea, mintea i-o luase înainte. Era 
limpede că nu va avea loc nici o avansare, nici o creştere de 
salariu, şi că nu i se va oferi un nou prilej pentru... 

— Mda. Ei bine, spuse Blackburn, dregându-şi glasul, 
Bob a hotărât ca Meredith Johnson să preia conducerea 
departamentului. 

Sanders se încruntă şi zise: 

— Meredith Johnson? 

— Exact. Lucrează la biroul din Cupertino. Mi se pare că 
o cunoşti. 

— O cunosc, dar... 

Sanders se întrerupse şi clătină din cap, gândindu-se că 
măsura nu avea nici o logică, după care continuă: 

— Meredith vine de la vânzări. A lucrat la serviciul 
comercial. 

— Inițial, da. Dar, după cum ştii, în ultimii doi ani s-a 
mutat la Operaţiuni. 

— Chiar şi aşa, Phil. GPA e un departament tehnic. 

— Nici tu nu ai pregătire tehnică şi te-ai descurcat 
excelent. 

— Da, dar lucrez în domeniul ăsta de ani de zile, încă de 
când eram la marketing. În esență, GPA e format din echipe 
de programare şi linii de fabricație hardware: Cum o să 
conducă ea aşa ceva? 

— Bob nici nu se aşteaptă să o conducă direct. Ea doar îi 
va conduce pe directorii de departamente, care i se vor 
subordona. Titulatura oficială a lui Meredith va fi de 
Vicepreşedinte cu probleme de Planificare şi Operaţiuni 
Avansate. În noua structură, asta va include întregul 
Departament GPA, Departamental de Marketing şi 
Departamentul TelCom. 

— Dumnezeule! exclamă Sanders, rezemându-se de 
spătarul fotoliului. Păi asta înseamnă cam totul. 

Blackburn încuviință, cu o mişcare lentă a capului. 
Sanders reflectă un timp asupra problemei, iar apoi zise: 

— După cum s-ar părea, Meredith Johnson ar urma să 
conducă această companie. 

— Eu n-aş merge chiar aşa de departe, spuse Blackburn. 
În această nouă schemă, ea n-o să aibă controlul direct 
asupra compartimentelor comercial, financiar sau de 
desfacere, dar cred că nu încape nici o îndoială, Bob a plasat- 
o în postura de succesoare directă, pentru momentul când va 
renunța la postul de director general în următorii doi ani. 

Blackburn se foi în scaun şi continuă: 

— Dar asta ţine de viitor. În ce priveşte prezentul... 

— Ia stai puţin. Zici că va avea în subordine patru 
directori de departament de la GPA? întrebă Sanders. 

— Da. 

— Şi care-or să fie acei directori? S-a hotărât? 

— Păi..., începu Phil tuşind, trecându-şi mâna peste piept 
şi aranjându-şi batista din buzunarul de la piept. 
Bineînţeles, decizia propriu-zisă de numire a directorilor de 
departamente va fi luată de Meredith. 

— Adică, s-ar putea să rămân fără serviciu. 

— Ei, dă-o-ncolo, Tom, spuse Blackburn. Nici pomeneală 
de-aşa ceva. Bob vrea ca toți cei ce lucrează în cadrul 
departamentelor să rămână. Inclusiv tu. l-ar displăcea tare 
mult să te piardă. 

— Dar cea care va hotărî dacă rămân sau nu pe post va fi 
Meredith Johnson. 

— Tehnic vorbind, spuse Blackburn, ridicându-şi mâinile, 
cam aşa stau lucrurile. Dar eu cred că e o chestiune pur 
formală. 

Sanders nu vedea deloc lucrurile în aceeaşi lumină. 
Garvin ar fi putut cu uşurinţă să numească toți directorii de 
departamente, simultan cu numirea lui Meredith Johnson ca 
şefă la GPA. Nu încăpea nici o îndoială că Garvin avea tot 
dreptul să încredințeze compania unei femei oarecare de la 
comercial. Dar tot el putea foarte bine să se asigure că 
directorii de departamente rămâneau la locurile lor, fiind 
vorba de acei oameni care-l slujiseră pe el şi compania atât 
de bine. 

— Dumnezeule, spuse Sanders. Lucrez la compania asta 
de doisprezece ani. 

— Şi mă aştept să rămâi la noi încă mulți alții, rosti 
Blackburn cu blândețe. Eu îți spun că e spre binele tuturor 
ca echipele să rămână neschimbate. Fiindcă, aşa cum ţi-am 
spus, ea nu poate să le conducă direct. 

— Îhâ. 

Blackburn trase de manşete şi-şi trecu mâna prin păr. 

— Uite ce e, Tom. Ştiu că eşti dezamăgit că nu tu ai fost 
numit pe postul ăsta. Dar hai să nu facem armăsar din 
țânțarul care este numirea de către Meredith a şefilor de 
departamente. Realist vorbind, ea n-o să facă nici o 

schimbare. Situaţia ta e sigură - făcu o pauză şi adăugă: Ştii 
şi tu cum e Meredith, Tom. 

— Am ştiut cândva, spuse Sanders, încuviințând din cap. 
Ce naiba, doar am trăit cu ea un timp. Dar n-am mai văzut-o 
de câțiva ani. 

Blackburn se arătă surprins. 

— N-aţi mai păstrat legătura? 

— Nu, la drept vorbind, n-am păstrat-o. La data când 
Meredith s-a alăturat companiei, eu mă aflam deja aici, la 
Seattle, iar ea a fost repartizată la Cupertino. Ne-am întâlnit 
o dată întâmplător, când am făcut un drum acolo. Ne-am 
salutat şi cam atât. 

— Înseamnă că n-o cunoşti decât de pe vremuri, de acum 
şase-şapte ani, spuse Blackburn, ca şi cum dintr-odată totul 
căpătase un înţeles. 

— Mai mult de-atât, spuse Sanders. M-am mutat la 
Seattle de opt ani. Aşa că trebuie să fie... Oricum, când eram 
împreună, ea lucra la Novell, în Mountain View. Vindea 
cartele Ethernet întreprinderilor mici pentru rețelele locale. 
Când a fost asta? 

Deşi îşi amintea limpede relația cu Meredith Johnson, 
Sanders era nesigur în privința situării ei în timp. Căută să- 
şi aducă aminte un eveniment memorabil - o aniversare, o 
avansare, un schimb de locuinţă - care să fixeze data. În cele 
din urmă, rememora scena când urmăriseră împreună 
transmiterea la televizor a rezultatelor alegerilor: baloane 
înălțându-se către tavan, oameni ovaţionând. Îşi aminti că ea 
bea bere. Asta se-ntâmplase la începutul relaţiei lor. 

— Doamne, Phil. Trebuie să fi trecut zece ani de atunci. 

— Aşa mult? spuse Blackburn. 

Când Sanders o întâlnise pentru prima oară, Meredith 
Johnson era una dintre miile de vânzătoare drăguțe ce 
lucrau la San Jose - tinere având puțin peste douăzeci de 
ani, abia ieşite din colegiu, care începeau efectuând aplicații 
demonstrative pe computer, în vreme ce un funcţionar 
experimentat stătea în preajma lor şi susținea toate discuțiile 

cu clienţii. Până la urmă, multe dintre ele ajunseseră să 
învețe destul ca să fie în stare să vândă singure. Când se 
cunoscuseră, Meredith îşi însuşise un limbaj suficient ca să 
poată sporovăi despre inele simbolice şi matrițe lo Base T. Nu 
cunoştea lucrurile în profunzime. Dar nici n-avea nevoie de 
aşa ceva. Era frumoasă, sexy şi deşteaptă, posedând totodată 
o neobişnuită stăpânire de sine, care o ajuta să depăşească 
situaţiile jenante. În acele zile, Sanders o admirase. Dar 
niciodată nu-i trecuse prin cap că ar fi putut avea 
capacitatea să ocupe un post important în cadrul unei 
companii. 

Blackburn ridică din umeri. 

— În zece ani s-au întâmplat multe, Tom. Meredith nu 
mai e doar o funcționară de la vânzări. Şi-a completat 
studiile, a obţinut o licență în administrarea afacerilor. A 
lucrat la Symantec, la Conrad şi pe urmă s-a transferat la 
noi. În ultimii doi ani a colaborat foarte strâns cu Garvin. Se 
poate spune că-i protejata lui. A fost încântat de rezultatele 
obţinute de ea într-o serie de proiecte. 

— Iar acum e şefa mea..., rosti Sanders, clătinând din 
cap. 

— Te încurcă în vreun fel povestea asta? 

— Nu. Dar mi se pare caraghios: o fostă prietenă ajunge 
să-mi fie şefă. 

— Nici nu ştii de unde sare iepurele, zise Blackburn, cu 
un zâmbet, dincolo de care Sanders simţi că-i urmăreşte 
îndeaproape reacția. Pari uşor neliniştit în privința asta, 
Tom. 

— Trebuie să mă obişnuiesc cu gândul. 

— E vreo problemă? Faptul că te subordonezi unei femei? 

— Nicidecum. Ştii că am avut-o şi pe Eileen şefă şi ne-am 
împăcat de minune. Nu despre asta-i vorba. Dar mi-e peste 
mână să mă gândesc la Meredith Johnson ca fiindu-mi şefă. 

— Să ştii că e un manager energic şi bine pregătit, spuse 
Phil şi se ridică, netezindu-şi cravata. Cred că după ce-ai să 

te familiarizezi din nou cu ea, ai să fii impresionat. Trebuie 
să-i acorzi o şansă, Tom. 

— Desigur. 

— Sunt sigur că totul se va aranja. Şi priveşte spre viitor. 
În definitiv, cam într-un an ar trebui să fii un om bogat. 

— Să înțeleg că nu s-a renunțat la separarea 
Departamentului GPA? 

— De asta pot să te asigur. 

Una din problemele îndelung dezbătute ale planului de 
fuziune era că, după ce Conley-White avea să cumpere 
compania DigiCom, Departamentul de Produse Avansate 
urma să devină o societate pe acțiuni independentă. Această 
măsură avea să aducă beneficii enorme pentru toți angajații 
departamentului, pentru că tuturor li se oferea posibilitatea 
să cumpere opţiuni ieftine înainte ca acțiunile să fie vândute 
la bursă. 

— Acum punem la punct ultimele detalii, spuse 
Blackburn. Dar mă aştept ca directorii de departamente ca 
tine să înceapă cu o investiție de douăzeci de mii de acțiuni 
la douăzeci şi cinci de cenți bucata, cu dreptul de a cumpăra 
alte cincizeci de mii de acțiuni în fiecare an, pe parcursul 
următorilor cinci. 

— Şi separarea o să meargă înainte, chiar dacă Meredith 
va conduce departamentele? 

— Te asigur. Separarea se va produce în decurs de 
optsprezece luni. Face parte oficial din planul de fuziune. 

— Nu există nici o posibilitate ca ea să se răzgândească? 

— Nici una, Tom, zise Blackburn zâmbind. Am să-ți spun 
un mic secret. Inițial, chiar Meredith a avut ideea acestei 
separări. 


* 


După ce ieşi din biroul lui Sanders, Blackburn străbătu o 
porțiune a holului, până la un birou în care nu se afla 
nimeni, de unde îl sună pe Garvin. Auzi răspunsul familiar, 
rostit pe un ton răstit: 

— Garvin la telefon. 

— Am vorbit cu Tom Sanders. 

— Şi? 

— Aş zice că a primit vestea bine. A fost dezamăgit, 
fireşte. Cred că auzise deja un zvon. Dar a primit-o bine. 

— Şi în legătură cu noua structură? Cum a reacționat? 

— E îngrijorat. Şi-a exprimat nişte rezerve. 

— De ce? 

— Nu consideră că ea are pregătirea tehnică necesară 
pentru a conduce departamentul. 

Garvin pufni disprețuitor. 

— Pregătire tehnică? Ăsta-i ultimul lucru de care-mi 
pasă. Nu asta contează aici. 

— Fireşte că nu. Dar cred că am sesizat o oarecare 
nelinişte la nivel personal. Ştiţi, mai demult a fost ceva între 
ei. 

— Da, spuse Garvin. Ştiu asta. Au păstrat legătura? 

— El zice că au întrerupt-o de vreo câțiva ani. 

— Resentimente? 

— Nu mi s-a părut. 

— Atunci de ce e îngrijorat? 

— Cred că are nevoie de timp ca să se obişnuiască cu 
gândul. 

— Las' că se obişnuieşte. 

— Aşa zic şi eu. 

— Să-mi dai de veste dacă auzi altceva, spuse Garvin şi 
închise telefonul. 

Rămas singur în birou, Blackburn căzu pe gânduri. 
Discuția cu Sanders îi provocase o vagă nelinişte. Se 
desfăşurase bine, şi totuşi... Era sigur că Sanders nu avea să 
întâmpine această reorganizare cu mâinile în sân. Se bucura 
de popularitate în cadrul departamentului din Seattle şi nu-i 
era greu să provoace necazuri. Sanders era prea 
independent, nu se număra printre jucătorii de echipă de 
care avea acum nevoie compania. Cu cât se gândea mai mult 

la asta. cu atât devenea mai sigur că Sanders avea să 
constituie o problemă. 


Tom Sanders stătea la biroul lui, privind în gol, pierdut 
într-un noian de gânduri. Se străduia să împace amintirea 
unei vânzătoare tinere şi drăguțe din Silicon Valley cu 
această imagine nouă a funcționarei în stare să conducă mai 
multe departamente ale unei companii, efectuând totodată 
activitățile pregătitoare esențiale pentru transformarea unui 
departament în societate pe acţiuni. Dar gândurile îi erau 
întruna întrerupte de imagini disparate din trecut: Meredith 
zâmbitoare, îmbrăcată într-una din cămăşile lui, fără nimic 
pe dedesubt. O valiză deschisă pe pat. Ciorapi de mătase şi 
un portjartier alb. Un castron cu floricele de porumb pe 
canapeaua albastră din camera de zi. Televizorul cu sonorul 
dat la minimum. Şi, din cine ştie ce motiv, imaginea unei 
flori, un iris purpuriu, în vitraliu. Era una din acele imagini 
tipice perioadei hippie pentru California de Nord, banalizate 
prin folosire excesivă. Sanders ştia de unde venea: se afla pe 
geamul uşii de la intrarea apartamentului în care locuise mai 
demult, în Sunnyvale. În zilele când o cunoscuse pe 
Meredith. Nu prea îşi dădea seama de ce trebuia să se 
gândească la asta acum, şi... 

— Tom? 

Îşi ridică privirea şi o zări pe Cindy, care stătea în uşă, 
părând preocupată. 

— Tom, să-ți aduc o cafea? 

— Nu, mulțumesc. 

— Don Cherry a sunat din nou, în timp ce erai cu Phil. 
Vrea să te duci să te uiţi la Coridor. 

— Au probleme? 

— Nu ştiu. Părea agitat. Vrei să-ți fac legătura? 

— Nu chiar acum. Am să mă duc jos să-l văd imediat. 

Ea zăbovi în prag. 

— Să-ţi aduc un corn? Ai luat micul dejun? 

— Nu te deranja. 

— Sigur? 

— Zău, Cindy, mă simt excelent. 

Cindy plecă. Tom se întoarse către monitorul său şi văzu 
clipind simbolul pentru poşta electronică. Dar gândul îi 
rămăsese la Meredith Johnson. 

Vreme de şase luni, Sanders trăise cu ea oarecum cu 
intermitențe. La început avuseseră o relație intensă. Cu toate 
acestea, deşi îi veneau în continuare în minte imagini răzlețe 
şi vii, îşi dădu seama că, în general, amintirile din acea 
perioadă erau surprinzător de vagi. Chiar trăise împreună cu 
Meredith timp de şase luni? Când făcuseră cunoştinţă şi 
când se despărțiseră? Fu surprins cât de greu îi venea să-şi 
fixeze în minte desfăşurarea evenimentelor. Sperând să se 
lămurească, se gândi la alte aspecte ale vieţii sale: ce poziție 
ocupa pe atunci la DigiCom? Mai lucra la marketing sau se 
transferase la departamentele tehnice? Nu era sigur. Trebuia 
să caute în fişiere. 

Se gândi la Blackburn. Acesta îşi părăsise soția şi se 
mutase la Sanders cam în perioada relației cu Meredith. Sau 
poate că mai târziu, când lucrurile deja se înrăutățiseră? 
Poate că Phil se mutase în apartamentul lui chiar în ajunul 
despărțirii de Meredith. Sanders nu era sigur. Cu cât se 
gândea mai mult, cu atât îşi dădea seama că nu era sigur de 
nimic din perioada aceea. Toate aceste evenimente se 
petrecuseră cu un deceniu în urmă, într-un alt oraş, într-o 
altă perioadă a vieții, iar amintirile lui erau în neorânduială. 
Încă o dată, fu surprins de deruta căreia îi căzuse victimă. 
Apăsă pe butonul interfonului. 

— Cindy? Aş vrea să-ți pun o întrebare. 

— Te rog, Tom. 

— Suntem în a treia săptămână a lunii iunie. Ce făceai în 
a treia săptămână a lunii iunie, cu zece ani în urmă? 

— E simplu: absolveam colegiul, răspunse secretara, fără 
urmă de ezitare şi aducându-şi aminte perfect. 

— Bun, spuse el. Ce făceai tot în iunie, dar acum nouă 
ani? 

— Acum nouă ani? rosti ea, cu o voce care deveni dintr- 
odată prudentă, mai puţin sigură. Păi... la să vedem, iunie 
zici?... Acum nouă ani?... Iunie... Ăă... Cred că eram cu 
prietenul meu în Europa. 

— Cu prietenul tău de acum? 

— Nu... Ăla era un jeg. 

— Şi cât timp a durat? 

— Păi, am stat cam o lună. 

— Mă refeream la relație. 

— Cu el? Ah, să vedem, ne-am despărțit..., păi trebuie să 
fi fost... ăă, decembrie... Cred c-a fost în decembrie, sau 
poate în ianuarie, după vacanţă... De ce? 

— Încercam să deduc o chestie, spuse Sanders, simțindu- 
se deja uşurat când îi auzi nesiguranța în glas, provocată de 
efortul de-a reconstitui trecutul. Apropo, pe ce perioadă se 
păstrează la noi înregistrările de birou? Corespondenţa şi 
notele telefonice? 

— Trebuie să verific. Ştiu că la mine cele mai vechi sunt 
de trei ani. 

— Dar cele de dinainte? 

— De dinainte? Cât de dinainte? 

— De-acum zece ani, spuse el. 

— Adică de când lucrai la Cupertino. Oare-acolo chiar se 
păstrează chestiile de genul ăsta la arhivă, sau se aruncă? 

— Nu ştiu. 

— Vrei să verific? 

— Nu acum, spuse el, întrerupând legătura şi nevrând ca 
Cindy să facă vreo anchetă la Cupertino chiar atunci. Poate 
mai târziu. 

Sanders îşi masă ochii cu vârful degetelor. Gândurile îi 
alunecară iarăşi înapoi în timp. Văzu din nou floarea de 
vitraliu. Era supradimensionată, colorată aprins şi banală. 
Întotdeauna se simţise stingherit de banalitatea ei. În acele 
zile, locuia într-unui din acele ansambluri de apartamente de 
pe Merano Drive. Cele douăzeci de locuințe îngrămădite în 
jurul unei piscine mici şi înghețate. Toţi locatarii clădirii 

lucrau la o companie din domeniul tehnologiei de vârf. 
Nimeni nu ajungea să facă baie în piscină. lar Sanders nu 
prea stătea pe acasă. Era perioada când zbura cu Garvin în 
Coreea de două ori pe lună şi când toți călătoreau la clasa 
turist. Nu-şi puteau permite nici măcar compartimentul 
pentru oamenii de afaceri. 

Îşi aminti, de asemenea, când venea acasă, sleit după 
orele lungi de zbor, şi cum primul lucru de care dădea cu 
ochii când ajungea în dreptul apartamentului era blestemata 
aia de floare de pe uşă. Cât despre Meredith, pe vremea aceea 
se dădea în vânt după ciorapii albi de mătase, portjartierele 
albe, floricelele albe de pe cleme... 

— Tom? 

Îşi ridică privirea. Cindy apăruse iarăşi în uşă. 

— Dacă vrei să-l vezi pe Don Cherry, ar fi bine să mergi 
acum, fiindcă la zece şi jumătate ai întâlnire cu Gary Bosak. 

Sanders avu impresia că e tratat ca un infirm. 

— Cindy, să ştii că n-am păţit nimic. 

— Ştiu. Am vrut doar să-ți aduc aminte. 

— În regulă, mă duc chiar acum. 

În timp ce cobora grăbit scările spre etajul trei, se simți 
uşurat de diversiunea oferită de această vizită. Cindy 
procedase înţelept scoţându-l din birou. În plus, era curios 
să vadă ce mai făcuse echipa lui Cherry cu Coridorul. 
Coridorul era un lucru pe care toată lumea de la DigiCom îl 
cunoştea şi sub titulatura MIV: Mediu Informațional Virtual. 
MIV constituia perechea lui Twinkle, al doilea element 
esențial al viitorului informaticii digitale, în viziunea 
companiei DigiCom. În viitor, informaţia avea să fie stocată pe 
discuri, sau organizată în baze de date imense, la care 
beneficiarii puteau avea acces prin intermediul liniilor 
telefonice. Pentru moment, utilizatorii vedeau informațiile 
afişate pe ecrane plane -— fie ele de televizor sau de computer. 
Aceasta fusese modalitatea tradițională de manipulare a 
informațiilor vreme de trei decenii. Dar, în scurt timp, aveau 
să apară noi moduri de prezentare a informației. Cele mai 

radicale, şi totodată cele mai interesante, erau mediile 
virtuale. Beneficiarii purtau ochelari speciali pentru a „vedea' 
nişte medii tridimensionale, realizate pe computer, care să-i 
facă să se simtă ca şi cum s-ar fi mişcat literalmente printr-o 
altă lume. Zeci de companii se angajaseră în cursa pentru 
realizarea unor medii virtuale. La DigiCom, MIV era unul din 
proiectele favorite ale lui Garvin, care investise în el o groază 
de bani. De doi ani, programatorii lui Cherry lucrau la proiect 
zi şi noapte. Dar până acum nu le adusese decât necazuri. Pe 
plăcuța de pe uşă scria MIV, iar dedesubt: „Când nu ne- 
ajunge realitatea". Sanders introduse cartela de identificare 
în fantă şi uşa se deschise cu un declic. Străbătu 
anticamera, auzind vreo cinci-şase glasuri care urlau din sala 
principală de echipamente. Încă din anticameră sesiză în aer 
un miros deosebit de greţos. 

Intrând în sala principală, dădu peste o scenă de un haos 
desăvârşit. Ferestrele fuseseră larg deschise, în timp ce în 
încăpere plutea un miros astringent de lichid de curățare. 
Părțile componente ale instalaţiei MIV zăceau împrăştiate 
peste tot, într-un vălmăşag de cabluri multicolore. Până şi 
platformele circulare negre, destinate simulării deplasării, 
fuseseră date la o parte, pentru curățirea pe rând a 
rulmențţilor de cauciuc. Alte cabluri coborau din tavan la 
scannerele laser, care fuseseră demontate, cu plăcile de 
circuite la vedere. Toată lumea părea să vorbească în acelaşi 
timp. lar în mijlocul încăperii, arătând ca un Buddha 
adolescent, într-un tricou de un albastru ţipător, pe care 
scria „Realitatea pute", se afla Don Cherry, şeful Programării. 
Cherry avea douăzeci şi doi de ani şi era recunoscut de toți 
ca indispensabil şi totodată renumit prin impertinență. Când 
îl zări pe Sanders, strigă: 

— Afară! Afară! "Ţi-ai dracu' de directori! Afară! 

— De ce? zise Sanders. Am crezut că vrei să mă vezi. 

— Prea târziu! Ai ratat ocazia! Acum s-a terminat! 

Preţ de o clipă, Sanders crezu că Cherry făcea aluzie la 
avansarea pe care nu o obținuse. Dar Cherry era cel mai 

apolitic dintre şefii de departamente de la DigiCom şi 
arborase un rânjet voios, în timp ce se apropia de Sanders, 
păşind peste programatorii întinşi la pământ. 

— Îmi pare rău, Tom. Ai ajuns prea târziu. Acum facem 
reglajele fine. 

— Reglajele fine? Aici arată ca după o explozie nucleară. 
Şi ce-i cu mirosul ăsta îngrozitor? 

— Ştiu, spuse Cherry, ridicându-şi mâinile exasperat. Îi 
rog pe băieți să se spele în fiecare zi, dar ce să le faci? Sunt 
programatori. Nu-s mai breji ca nişte câini vagabonzi. 

— Cindy mi-a zis că ai sunat de câteva ori. 

— Aşa e. Pusesem în funcțiune Coridorul şi voiam să-l 
vezi şi tu. Dar poate că-i mai bine că nu l-ai văzut. 

Sanders se uită înjur la echipamentul complex, 
împrăştiat peste tot. 

— L-ai pus în funcțiune? 

— Una-i una, alta-i alta. Acum facem reglajul fin, spuse 
Cherry, arătând cu capul către programatorii întinşi pe jos, 
care lucrau la platformele de deplasare. Am reuşit, în fine, să 
eliminăm defectul din bucla principală astă-noapte, pe la 
douăşpe. Viteza de reciclare s-a dublat. Sistemul merge acum 
ca fulgerul. Aşa că trebuie să reglăm platformele şi serverele, 
ca să adaptăm viteza de reacție. E o problemă mecanică, 
preciza el cu dispreț. Dar, oricum, o rezolvăm noi. 

Programatorii se simțeau întotdeauna agasați când aveau 
de-a face cu probleme mecanice. Trăind aproape permanent 
în lumea abstractă a limbajelor de computer, aveau impresia 
că maşinăriile concrete erau cu mult sub nivelul lor. 

— Şi în ce anume constă problema? întrebă Sanders. 

— Păi, uite, asta-i ultima noastră realizare. Beneficiarul 
trebuie să poarte acest dispozitiv, zise el, arătând spre ceva 
ce semăna cu nişte ochelari de soare argintii cu ramă groasă. 
Şi să se urce pe platforma de deplasare de aici. 

Platforma de deplasare era una din inovațiile lui Cherry. 
De mărimea unei mici trambuline circulare, avea suprafața 
compusă din nişte sfere de cauciuc, strâns asamblate. 

Funcționa ca bandă fără sfârşit multifuncţională. Păşind pe 
micile sfere, beneficiarul se putea deplasa în orice direcție. 

— De îndată ce-a ajuns pe platformă, spuse Cherry, 
beneficiarul se racordează la baza de date. Pe urmă, 
computerul, ăla de colo, - Cherry arătă spre o stivă de cutii 
din colțul încăperii - preia informația de la baza de date şi 
construieşte un mediu virtual, care e proiectat în acest 
dispozitiv-cască. Când mergi pe platformă, proiecția se 
modifică, aşa că ai impresia că te plimbi de-a lungul unui 
coridor cu pereţii acoperiți cu sertare de informații. 
Beneficiarul se poate opri oriunde, poate deschide cu mâna 
orice sertar cu fişiere şi poate frunzări filele cu informaţii. O 
simulare complet realistă. 

— Câţi beneficiari? 

— În acest moment, sistemul poate deservi cinci persoane 
simultan. 

— Şi Coridorul cum arată? întrebă Sanders. Ca o cuşcă 
de sârmă? 

În versiunile timpurii, Coridorul avea schițat numai un 
contur scheletic, în linii albe şi negre. Cu cât avea mai puţine 
linii de trasat, cu atât computerul termina treaba mai rapid. 

— Cuşcă de sârmă? pufni Cherry. Te rog frumos, am 
renunțat la asta de două săptămâni. Acum vorbim de 
suprafețe tridimensionale, complet modelate în sistem color 
de 24 de biţi, cu hărți de textură anti-alias. Reuşim să redăm 
suprafețe curbe reale, nu poligoane. Totul arată în întregime 
real. 

— Şi scannerele-laser pentru ce sunt? Credeam că 
poziționarea se face prin infraroşu. 

Căştile aveau montate deasupra senzori cu infraroşu, 
astfel încât sistemul putea detecta unde se uita beneficiarul 
şi ajusta imaginea proiectată în căşti, ca să corespundă 
direcției privirii. 

— Tot aşa se face, spuse Cherry. Dar scannerele sunt 
pentru reprezentare fizică. 

— Reprezentare fizică? 


40 


— Da. Acum, dacă mergi de-a lungul Coridorului 
împreună cu cineva şi te întorci spre el, îl poți vedea. De ce? 
Pentru că  scannerele captează o hartă de textură 
tridimensională în timp real: ele explorează aspectul fizic şi 
expresia, trasând apoi chipul virtual al persoanei virtuale ce 
se află lângă tine în camera virtuală. Fireşte, nu poți vedea 
ochii respectivului, pentru că sunt acoperiți de dispozitivul- 
cască pe care-l poartă. Dar sistemul generează o față din 
harta de textură stocată în memorie. Mişto, nu? 

— Vrei să spui că îi poţi vedea pe ceilalți beneficiari? 

— Întocmai. Le vezi feţele, le vezi expresiile. Şi asta nu-i 
totul. Chiar dacă beneficiarii din sistem nu poartă căşti, tu 
poți să-i vezi. Programul îi identifică pe ceilalți beneficiari, le 
extrage fotografiile din dosarele personale şi astfel 
reconstituie imagini fizice virtuale. Cam stângace, dar nu 
foarte rele - Cherry făcu un semn cu mâna prin aer şi 
adăugă: Şi mai avem ceva: am realizat un ajutor virtual. 

— Ajutor virtual? 

— Păi da, fiindcă beneficiarii au întotdeauna nevoie de 
ajutor de la rețea. Aşa că am creat un îngeraş care să te 
ajute. Pluteşte pe lângă tine şi-ţi răspunde la întrebări, spuse 
Cherry zâmbind. Ne gândiserăm să-i dăm înfăţişarea unui 
pitic albastru, dar n-am vrut să jigriim pe nimeni. 

Sanders privi gânditor în jur. Cherry îi vorbea despre 
reuşitele sale, dar acolo se întâmpla şi altceva: era imposibil 
să nu sesizezi tensiunea, energia frenetică cu care munceau 
oamenii. 

— Hei, Don! strigă unul dintre programatori. Cât trebuie 
să fie valoarea Z? 

— Peste cinci, spuse Cherry. 

— Am adus-o la patru şi trei. 

— Nu merge. Ori o aduci peste cinci, ori eşti concediat — 
se întoarse către Sanders. Trebuie să-i mai şi încurajezi pe 
trupeți. 

Sanders se uită la Cherry. 

— Bun, zise el după câteva clipe. Acum spune-mi care e, 
de fapt, problema? 

— Nici una, spuse Cherry, săltând din umeri. Ți-am spus: 
reglajul fin. 

— Don... 

Cherry oftă şi se hotări să vorbească. 

— Ei bine, când am ridicat viteza de reciclare, am dat 
peste cap modulul de construcție. Ştii, încăperea e construită 
în timp real de către modul. Crescând viteza de revenire a 
semnalului de la senzori, trebuie să construim obiectele mult 
mai repede. Altfel, camera pare să rămână în urma ta. Ai 
impresia că eşti beat. Îţi mişti capul şi camera vine vâjâind 
din spate, încercând să te prindă din urmă. 

— Şi? 

— Şi îi face pe beneficiari să vomite. 

— Grozav, oftă Sanders. 

— A trebuit să dăm la o parte platformele, fiindcă Teddy a 
borât peste tot. 

— Splendid, Don. 

— Ei şi? Nu-i nici o problemă. Se curăţă, spuse Cherry, 
clătinând din cap. Deşi tare aş fi vrut ca Teddy să nu fi 
mâncat huevos rancheros la micul dejun. A fost o nenorocire. 
Toate lagărele s-au umplut de bucățele de tortilla. 

— Ştii, bine că avem de susținut mâine o demonstrație 
pentru tipii de la C-W. 

— Nici o grijă. O să fim gata. 

— Don, nu-i putem face să vomite pe şefii cei mari. 

— Poţi să te bazezi pe mine, spuse Cherry. O să fim gata. 
Indiferent care sunt problemele acestei companii, Coridorul 
nu se numără printre ele. 

— Promiți? 

— Garanţie, rosti Cherry. 


Sanders se înapoie în birou pe la zece şi douăzeci şi 
începuse să aştepte, aşezat la masa de lucru, când îşi făcu 
apariția Gary Bosak. Bosak era un bărbat înalt, până-n 

treizeci de ani, îmbrăcat în blugi, adidaşi şi un tricou pe care 
era imprimat „lerminator”. Căra după el o servietă de piele, 
din cele folosite cu predilecție de avocați. 

— Arăți cam palid, remarcă Bosak. Dar văd că toată 
lumea de pe-aici e palidă astăzi. Atmosfera e încordată ca 
dracu”, ţi-ai dat seama? 

— Am observat. 

— Nici nu mă mir. Începem? 

— Sigur. 

— Cindy? Domnul Sanders o să fie ocupat câteva minute. 

Bosak închise, iar apoi încuie uşa biroului. Fluierând 
voios, deconectă telefonul de birou al lui Sanders şi telefonul 
de lângă canapeaua din colț. De acolo, se duse la fereastră şi 
trase storurile. Într-un colț se afla un televizor mic, căruia îi 
dădu drumul. Scoase din servietă o cutiuță din plastic şi 
acționa un întrerupător lateral. Cutia începu să licărească şi 
să emită un zgomot de fond, ca un sunet de tonalitate joasă. 
Bosak aşeză dispozitivul pe biroul lui Sanders, chiar în 
centru. Nu începea niciodată să furnizeze informații până 
când nu punea în funcțiune micul dispozitiv de bruiaj sonor, 
dat fiind că aproape tot ce avea de comunicat era legat de 
activități ilegale. 

— Îţi aduc veşti bune, spuse Bosak. Băiatul de care m-ai 
întrebat e curat. 

Scoase la iveală un dosar şi începu să-i întindă pe rând 
nişte pagini lui Sanders. 

— Peter John Nealy, douăştrei de ani, angajat la DigiCom 
de şase luni. Lucrează în prezent ca programator la GPA. 
Aşa, să-ncepem. Situaţia şcolară din liceu şi colegiu... 
Dosarul de angajare de la Data General, ultimul loc de 
muncă. Totul în regulă. Acum, chestiile mai recente... 
Evaluarea făcută de TRW pentru acordarea de credite... 
Facturile de telefon de la domiciliu... Facturile de telefon 
pentru circuitul celular... Contul din bancă... Contul de 
economii... Situaţia cheltuielilor pe cărți de credit VISA şi 
Master, în ultimele douăsprezece luni... Evidenţa 

deplasărilor... Mesaje prin poşta electronică în interiorul 
companiei şi în afară, prin Internet... Tichete de parcare... 
Uite şi o chestie elocventă... Ramada Inn din Sunnyvale, 
ultimele trei vizite, cheltuielile telefonice de acolo, numerele 
la care a sunat... Ultimele trei închirieri de maşini cu 


kilometrajul realizat... Telefonul celular din maşinile 
închiriate, numerele la care a sunat... Asta-i tot. 
— Şi? 


— Am verificat numerele la care a telefonat. Şi uite ce-am 
descoperit. O mulțime de apeluri la Seattle Silicon, dar Nealy 
are o prietenă acolo. E secretară, lucrează la desfacere, nici 
un conflict de interese. Îl mai sună, de asemenea, pe fratele 
lui, un programator la Boeing, care face procesare paralelă 
pentru proiectarea aripilor. Nici aici nu-i vorba de vreun 
conflict de interese. Celelalte convorbiri sunt cu furnizori şi 
distribuitori de coduri şi nici una din ele nu e suspectă. Nici 
un apel după orele de program. Nici un apel la vreo cabină 
telefonică. Nici un apel transcontinental. Nimic suspect în 
configurația convorbirilor. Nici un transfer bancar 
inexplicabil, nici o achiziție importantă şi neaşteptată. Nici 
un motiv să se creadă că ar avea de gând să se transfere. Eu 
aş zice că nu discută cu nimeni care să te intereseze. 

— Bun, spuse Sanders, după care se uită la foile de 
hârtie şi avu o ezitare. Gary... O parte din chestiile astea 
provin de la noi, din companie. Unele din rapoartele astea... 

— Da, şi? 

— Cum le-ai obţinut? 

Bosak rânji. 

— Hei! Crede şi nu cerceta. 

— Cum ai pus mâna pe dosarul de la Data General? 

— Păi, nu pentru asta mă plăteşti? întrebă Bosak, 
clătinând din cap. 

— Da, aşa e, dar... 

— Uite ce e. Ai vrut verificarea unui angajat şi ai obținut- 
o. Băiatul tău e curat. Lucrează numai pentru tine. Mai vrei 
să ştii şi altceva despre el? 

— Nu, zise Sanders, clătinând din cap încă o dată. 

— Perfect. Trebuie să mă duc să trag un pui de somn — 
Bosak îşi adună toate materialele şi le aşeză la loc în dosar. 
Apropo, o să te sune polițistul care mă are în grijă pentru 
eliberarea condiționată. 

— Îhâ. 

— Pot să contez pe tine? 

— Bineînţeles, Gary. 

— l-am spus că îți acord consultanță în probleme de 
securitate a telecomunicațţiilor. 

— Păi, asta şi faci. 

Bosak întrerupse funcționarea cutiuţei licăritoare, o puse 
în servietă şi reconectă telefoanele. 

— Întotdeauna mi-a făcut plăcere să lucrez cu tine. Îţi las 
ție factura, sau i-o dau lui Cindy? 

— Las' c-o iau eu. La revedere, Gary. 

— Oricând, Tom. Dacă mai ai nevoie de ceva, ştii unde 
mă găseşti. 

Sanders se uită la factura emisă cu antetul firmei „RN 
Servicii Profesionale" din Bellevue, Washington. Denumirea 
era o glumă a lui Bosak: literele RN veneau de la „Rău 
Necesar". De regulă, companiile din domeniul tehnologiilor 
avansate angajau pentru verificările „de dosar" poliţişti 
pensionați sau detectivi particulari, dar uneori se foloseau şi 
de „pirați ai computerelor" de genul lui Gary Bosak, care 
puteau pătrunde în băncile de date electronice, pentru a 
obține informaţii referitoare la angajaţii suspecți. Avantajul 
folosirii lui Bosak era că acesta putea lucra rapid, alcătuind 
adeseori un dosar în câteva ore, sau de pe o zi pe alta. 
Bineînţeles, metodele lui Bosak erau ilegale. Prin simpla lui 
angajare, Sanders  încălcase vreo cinci-şase legi. Dar 
verificările de dosar ale angajaţilor ajunseseră să fie 
considerate o practică standard la firmele din domeniul 
tehnologiilor de vârf, unde un singur document sau plan de 
dezvoltare a unui produs putea să valoreze pentru 
concurență sute de mii de dolari. 

lar în cazul lui Pete Nealy, verificarea avea o importanță 
deosebită. Nealy lucra la crearea unor noi algoritmi de 
compresie, pentru încărcarea şi descărcarea imaginilor video 
pe şi de pe discuri CD-ROM, cu sistem de lecturare laser. 
Munca lui avea o importanţă vitală pentru noua tehnologie 
Twinkle. Imaginile digitale de mare viteză, provenite de pe 
discuri, aveau să transforme o tehnologie leneşă şi să 
producă o revoluție în domeniul învățământului. Dar dacă 
algoritmii sistemului Twinkle ar fi încăput pe mâna vreunui 
concurent, atunci avantajul firmei DigiCom ar fi fost mult 
diminuat, iar asta ar fi însemnat... 

Se auzi bâzâitul interfonului: 

— Tom, e unsprezece, începe şedinţa GPA, spuse Cindy. 
Vrei să consulți ordinea de zi până ajungi jos? 

— Astăzi nu, spuse el. Cred că ştiu despre ce-o să se 
discute. 


În sala de şedinţe de la etajul trei, întrunirea Grupului 
pentru Produse Avansate începuse deja. Era o şedinţă 
săptămânală, în care şefii de departamente se informau 
reciproc asupra problemelor întâmpinate şi a ultimelor 
realizări. De regulă, şedinţa era condusă de Sanders. În jurul 
mesei se aflau: Don Cherry, şeful Programării, Mark Lewyn, 
temperamentalul şef al Proiectării de Produs, în costum 
Armani negru şi Mary Anne Hunter, şefa Telecomunicațţiilor 
Informatice. Micuţă şi emotivă, Hunter era îmbrăcată în 
bluză de trening, pantaloni scurți şi colanți de sport Nike; nu 
mânca niciodată de prânz, dar după fiecare şedinţă avea 
obiceiul să facă o alergare de opt kilometri. Lewyn tocmai se 
afla în toiul uneia din obişnuitele lui tirade furtunoase. 

— E insultător pentru toţi cei care lucrăm în acest 
departament. Habar n-am de ce a obținut ea postul ăsta. Nu 
ştiu ce pregătire poate să aibă pentru o astfel de funcție şi... 

Lewyn se întrerupse când Sanders pătrunse în încăpere. 
Urmă un moment jenant. Toţi tăceau, aruncându-i câte o 
privire şi uitându-se apoi în altă parte. 

— Am presimţit că o să vorbiți despre asta, spuse 
Sanders zâmbind. 

Nimeni nu rupse tăcerea. 

— Ei haide, spuse Tom, în timp ce se aşeza pe un scaun. 
Doar nu-i o ceremonie funerară. 

Mark Lewyn îşi drese glasul. 

— Îmi pare rău, Tom, dar mie mi se pare revoltător, rosti 
el. 

— Toată lumea ştie că pe tine trebuia să te numească, 
adăugă Mary Anne Hunter. 

— Suntem cu toții şocațţi, Tom, completă Lewyn. 

— Da, spuse Cherry, cu un rânjet. Ne-am străduit din 
răsputeri să te băgăm în cofă, dar n-am crezut niciodată că o 
să reuşim. 

— Vă mulțumesc, rosti Sanders, dar e compania lui 
Garvin şi poate să facă ce vrea cu ea. De multe ori s-a văzut 
că a avut fler. În plus, sunt băiat mare şi nimeni nu mi-a 
promis niciodată nimic. 

— Chiar nu le porți ranchiună pe chestia asta? se 
interesă Lewyn. 

— Nici pomeneală. 

— Ai discutat cu Garvin? 

— Cu Phil. 

— Căcănarul ăla fățarnic, făcu Lewyn, clătinând din cap. 

— la spune, interveni Cherry, Phil a pomenit ceva despre 
separare? 

— Da, răspunse Sanders. Separarea se va produce. La 
optsprezece luni după fuziune, se va structura oferta publică 
inițială, după care se va trece la vânzarea acțiunilor. 

După expresiile celor adunaţi în jurul mesei, Sanders îşi 
dădu seama că se simțeau cu toții uşurați. Vânzarea publică 
a acțiunilor însemna o grămadă de bani pentru toți cei de 
față. 

— Şi ce-a zis Phil despre domnişoara Johnson? 

— Nu prea multe. Doar că Garvin e cel care a ales-o ca să 
conducă sectorul tehnic. 

În acel moment, Stephanie Kaplan, contabila-şefă a firmei 
DigiCom, intră în încăpere. Înaltă, cu părul încărunțţit 
prematur şi deosebit de tăcută, era cunoscută sub porecla de 
Misterioasa Stephanie sau Bombardierul Misterios, ultimul 
pseudonim având legătură cu obiceiul ei de-a anula pe tăcute 
proiecte pe care nu le găsea suficient de profitabile. Kaplan 
îşi avea sediul în Cupertino, dar în general lua parte, o dată 
pe lună, la şedinţele departamentului din Seattle. În ultima 
vreme participase mai des ca de obicei. 

— Încercam să-l înveselim pe Tom, Stephanie, spuse 
Lewyn. 

Kaplan luă loc şi-i adresă lui Sanders un zâmbet plin de 
înțelegere, fără să spună nimic. Lewyn continuă: 

— Ai ştiut ceva despre numirea în funcție a lui Meredith 
Johnson? 

— Nu, răspunse Kaplan. A fost o surpriză pentru toată 
lumea. Şi nu toți sunt mulțumiți. 

Pe urmă, ca şi cum ar fi vorbit prea mult, îşi deschise 
servieta şi-şi făcu de lucru printre hârtii. Ca de obicei, trecu 
imediat în planul secund, iar ceilalți nu întârziară s-o ignore. 

— Ei bine, spuse Cherry, aud că Garvin are o adevărată 
slăbiciune pentru ea. Johnson lucrează la companie de 
numai patru ani şi n-a prea strălucit. Dar Garvin a luat-o 
sub aripa lui. Cu doi ani în urmă, a început s-o salte rapid în 
ierarhie. Nu se ştie de ce, dar e de părere că Meredith 
Johnson e grozavă. 

— Nu cumva Garvin o regulează? se interesă Lewyn. 

— Nu, pur şi simplu îi place de ea. 

— Trebuie să se reguleze ea cu cineva, nu se poate. 

— Ia staţi o clipă, zise Mary Anne Hunter, îndreptându-se 
în scaun. Ce-i asta? Dacă Garvin ar fi adus pe nu ştiu ce tip 
de la Microsoft, nimeni n-ar mai fi zis că se regulează cu 
cineva. 

Cherry râse. 

— Depinde de cine era vorba. 

— Vorbesc serios. De ce, atunci când o femeie e 
promovată în funcție, înseamnă neapărat că se regulează cu 
cineva? 

— Uite, spuse Lewyn, dac-ar fi adus-o pe Ellen Howard de 
la Microsoft, discuția asta n-ar mai fi avut loc, pentru că ştim 
cu toţii că Ellen e foarte competentă. N-am fi prea încântați, 
dar am accepta-o. Numai că nimeni n-o cunoaşte pe această 
Meredith Johnson. Zău aşa, o cunoaşte careva dintre voi? 

— Păi, la drept vorbind, spuse Sanders, eu o cunosc. 

Nimeni nu zise nimic. 

— Am fost prieteni, adăugă Sanders. 

— Vasăzică, tu eşti ăla cu care se regulează, râse Cherry. 

— Asta a fost cu ani în urmă, rosti Sanders, clătinând din 
cap. 

— Şi cum e? întrebă Hunter. 

— Da, zise Cherry, rânjind lasciv. Cum e? 

— Ţine-ţi pliscul, Don. 

— Haide, Mary Anne, descrețeşte-ți fruntea. 

— Când am cunoscut-o, lucra la Novell, spuse Sanders. 
Avea cam douăşcinci de ani. Isteaţă şi ambițioasă. 

— Isteaţă şi ambițioasă, spuse Lewyn. Minunat. Lumea-i 
plină de tipi isteți şi ambiţioşi. Întrebarea e: poate să 
conducă un departament tehnic? Sau ne pică pe cap încă un 
Freeling Gură de Şarpe? 

Cu doi ani în urmă, Garvin îl instalase la conducerea 
departamentului pe Howard Freeling, un director venit de la 
desfacere. Se urmărea aducerea dezvoltării produsului în 
contact cu publicul într-o fază cât mai timpurie, în aşa fel 
încât să se realizeze produse noi, mai apropiate de cerințele 
pieței. Freeling înființase nişte grupuri mixte de lucru, care-şi 
petreceau o mare parte din timp urmărindu-i pe clienții 
potenţiali cum se jucau cu noile produse, din spatele unui 
geam cu vedere în sens unic. Dar Freeling era complet străin 
de chestiunile tehnice, aşa că, ori de câte ori era confruntat 
cu vreo problemă, se apuca să țipe. Se comporta ca un turist 
ajuns într-o țară a cărei limbă n-o cunoaşte, crezând că-i 

poate face pe localnici să-l înțeleagă dacă strigă la ei. 
Perioada de şefie a lui Freeling la GPA fusese un dezastru. 

Programatorii îl disprețuiau. Cei de la design se 
răzvrătiseră împotriva ideii lui de a realiza carcase strident 
colorate. Defecțiunile de fabricaţie de la filialele din Irlanda şi 
Texas nu puteau fi înlăturate. În cele din urmă, când linia de 
producție din Cork îşi încetase activitatea timp de unsprezece 
zile, Freeling se deplasase la fața locului şi începuse să 
zbiere. Directorii irlandezi demisionaseră cu toții, iar Garvin îl 
concediase pe scandalagiu. 

— Deci, asta avem? O nouă Gură de Şarpe? 

Stephanie Kaplan îşi drese glasul: 

— Eu cred că Garvin şi-a învățat lecţia şi n-ar mai face a 
doua oară aceeaşi greşeală. 

— Deci crezi că Meredith Johnson e potrivită pentru 
funcția asta? 

— N-aş putea spune exact, replică Stephanie, vorbind 
extrem de ponderat. 

— Nu prea seamănă a aprobare, spuse Lewyn. 

— Dar cred că se va descurca mai bine decât Freeling, 
completă Kaplan. 

Lewyn pufni disprețuitor. 

— Ăsta-i un fel de concurs gen „Cine-i mai înalt decât 
Mickey Rooney". Poţi să câştigi şi dacă eşti foarte scund. 

— Nu, spuse Kaplan. Sunt sigură că va fi mai bună. 

— Din câte-am auzit, interveni Cherry, cel puţin e mai 
bine făcută. 

— Misoginule, zise Mary Anne Hunter. 

— N-am voie să spun că arată bine? 

— Aici e vorba despre competenţă, nu despre cât de bine 
arată. 

— Păi stai puţin, zise Cherry. Când veneam încoace, la 
şedinţă, am trecut pe lângă femeile de la bufet. Despre ce 
credeți că vorbeau? Dacă Richard Gere are un fund mai 
grozav decât Mel Gibson. Vorbeau despre crăpătura dintre 

fese, cât e de lungă şi cât e de lată, chestii de genul ăsta. Nu- 
nțeleg de ce ele au voie să vorbească despre... 

— Ne-ndepărtăm de la subiect, spuse Sanders. 

— Indiferent ce spuneți, băieţi, zise Hunter, adevărul e că 
această companie e dominată de bărbați. Cu excepția lui 
Stephanie, aproape că nu mai există nici o femeie într-un 
post important de conducere. Mie mi se pare nemapomenit 
că Bob a numit o femeie la conducerea acestui departament 
şi, după părerea mea, ar trebui s-o sprijinim. Te iubim cu 
toții, Tom, dar ştii ce vreau să spun, încheie ea, uitându-se la 
Sanders. 

— Da, te iubim cu toţii, zise Cherry. Cel puţin, te-am 
iubit până când ne-am pricopsit cu noua şi simpatica 
noastră şefă. 

— Am s-o sprijin pe Johnson... dacă e ceva de capul ei, 
zise Lewyn. 

— Ba n-ai s-o faci, spuse Hunter. Ai s-o sabotezi. Ai să 
găseşti un pretext să te descotoroseşti de ea. 

— la stai un pic... 

— Ba nu stau deloc. În fond, despre ce-i vorba în discuţia 
asta? Despre faptul că toți sunteți sictiriți fiindcă de-acum va 
trebui să dați socoteală unei femei. 

— Mary Anne... 

— Aşa e. 

— Eu cred că Tom e sictirit pentru că nu a primit el 
postul, zise Lewyn. 

— Nu sunt sictirit, replică Sanders. 

— Ei bine, eu sunt, zise Cherry, pentru că Meredith a fost 
prietena lui Tom, iar acum tipul are pile la noua şefă. 

— S-ar putea, spuse Sanders, încruntându-se. 

— Pe de altă parte, interveni Lewyn, s-ar putea să te 
urască. Toate fostele mele prietene mă urăsc. 

— Pe bună dreptate, din câte-am auzit, spuse Cherry, 
râzând. 

— Să revenim la ordinea de zi, vă rog, propuse Sanders. 

— Ce ordine de zi? 

— Twinkle. 

Se auziră proteste de jur-împrejurul mesei. 

— lar? 

— Fir-ar al dracului de Twinkle! 

— Cât de rău stăm? 

— Nici acum nu reuşesc să reducă timpul de acces şi nu 
pot să rezolve problema balamalei. Linia lucrează la 29% din 
capacitate. 

— Ar face bine să ne trimită câteva unități aici, sugeră 
Lewyn. 

— Cred c-o să le primim chiar azi. 

— În regulă. Amânăm discuţia până atunci? 

— N-am nimic împotrivă, spuse Sanders, uitându-se pe 
rând la cei de față. Mai are cineva vreo problemă? Mary 
Anne? 

— Nu, stăm excelent. Ne aşteptăm ca noile prototipuri de 
telefoane de buzunar să iasă de pe liniile de testare în 
maximum două luni. 

Telefoanele celulare din noua generaţie nu depăşeau cu 
mult dimensiunile unei cărți de credit şi, în plus, se puteau 
plia după folosire. 

— Cum stăm cu greutatea? 

— Greutatea actuală e de o sută cinci grame. Nu-i grozav, 
dar e bine. Problema e la alimentare. Bateriile nu țin decât 
180 de minute pe emisie. lar claviatura se înțepeneşte când 
formezi numărul. Dar asta-i durerea de cap a lui Mark. Ne- 
ncadrăm în grafic. 

— Bun, zise Sanders, întorcându-se către Cherry. Ce face 
Coridorul? 

Cherry se rezemă de spătarul scaunului, radiind. Îşi 
încrucişă mâinile peste burtă. 

— Sunt încântat să raportez că, de vreo jumătate de oră, 
Coridorul este fan-fu-tastic! 

— Serios? 

— Asta-i o veste grozavă. 

— N-a mai vomitat nimeni? 

— Te rog frumos, aia e istorie antică. 

— O clipă. A vomitat cineva? întrebă Mark Lewyn. 

— Zvonuri abjecte. Asta a fost pe vremuri. Noi vorbim de 
ce se-ntâmplă acum. Am eliminat ultima defecțiune în urmă 
cu o jumătate de oră şi am introdus toate funcțiile. Putem să 
luăm orice bază de date şi s-o convertim într-un mediu 
tridimensional, sistem color, 24 biți, în care să te poți 
deplasa în timp real. Te poți plimba prin orice bază de date 
din lume. 

— Şi e stabil? 

— Ca o stâncă. 

— Ai încercat cu beneficiari neavizați? 

— Blindaj sută la sută. 

— Deci, eşti gata pentru o demonstraţie în fața celor de la 
Conley? 

— O să-i spargem, zise Cherry. Ai dracului să fie dacă o 
să-şi creadă ochilor. 


leşind din sala de şedinţe, Sanders dădu peste un grup 
de reprezentanţi de la Conley-White, conduşi într-o vizită de 
prezentare de către Bob Garvin. Robin T. Garvin arăta aşa 
cum şi-ar fi dorit să arate orice director general din paginile 
revistei Fortune. La cei cincizeci şi nouă de ani ai săi, era un 
bărbat chipeş cu o față colțuroasă şi un păr grizonat, ce 
arăta tot timpul ca răvăşit de vânt, de parcă abia se-ntorsese 
de la o partidă de pescuit în râurile repezi din Montana, sau 
de la o cursă de ambarcaţiuni cu pânze de pe lângă San 
Juan. Pe vremuri, purtase şi el, ca toată lumea, blugi şi 
cămăşi denim la birou. Dar în anii din urmă prefera 
costumele Caraceni bleumarin. Era una din numeroasele 
schimbări pe care angajaţii companiei le observaseră de la 
moartea fiicei sale, survenită cu trei ani în urmă. Aspru şi 
grosolan în particular, Garvin era plin de farmec în public. 
Conducându-i pe cei de la Conley-White, el spuse: 

— Aici, la etajul trei, avem departamentele tehnice şi 
laboratoarele pentru produse avansate. A, Tom. Ce bine că te 

văd. Vi-l prezint pe Tom Sanders, directorul Departamentului 
de Produse Avansate. Unul dintre tinerii strălucitori, fără de 
care compania noastră nu ar fi fost ceea ce este azi. Tom, te 
rog să faci cunoştinţă cu domnul Ed Nichols, contabilul-şef al 
firmei Conley-White... 

Nichols, un bărbat uscăţiv, cu o față ca de şoim, în vârstă 
de şaizeci de ani, îşi ţinea capul lăsat spre spate, lăsând 
impresia că totul îl făcea să se dea înapoi, ca şi cum ar fi 
mirosit urât. Se uită la Sanders de sus, prin ochelarii semi- 
înrămați, privindu-l cu un aer vag dezaprobator, şi-i strânse 
mâna distant. 

— Domnule Sanders, încântat. 

— Asemenea, domnule Nichols. 

— .. Şi cu John Conley, nepotul fondatorului şi 
vicepreşedinte al firmei... 

Sanders se întoarse către un bărbat solid, cu alură 
atletică, aproape de treizeci de ani. Ochelari cu ramă subțire. 
Costum Armani. O strângere de mână fermă. Expresie 
serioasă. Lui Sanders îi lăsă impresia unui om prosper şi 
foarte hotărât. 

— Salut, Tom. 

— Salut, John. 

— ... Şi Jim Daly, de la Goldman, Sachs... 

Un bărbat pleşuv, slab, care semăna cu o barză şi avea 
un costum pepit. Daly părea rătăcit, derutat, şi-i strânse 
mâna făcând, în acelaşi timp, o mişcare scurtă din cap. 

— ...şi, fireşte, Meredith Johnson, din Cupertino. 

Era mai frumoasă decât îşi amintea. Şi, într-un fel subtil, 
diferită. Mai în vârstă, desigur, cu riduri fine pe la colțurile 
ochilor şi pe frunte. Dar îşi ţinea spatele mai drept şi avea o 
energie şi o încredere în sine pe care le asocia cu puterea. 
Costum bleumarin, păr blond, ochi mari. Genele acelea 
incredibil de lungi. Uitase tot ce ştia despre ea. 

— Bună, Tom, mă bucur că te văd din nou. 

Un surâs cald. Parfum inconfundabil. 

— Meredith, şi eu mă bucur. 

Îi strânse scurt mâna, iar grupul trecu mai departe, 
avându-l în frunte pe Garvin. 

— Chiar în față se află unitatea MIV. Veti avea ocazia să 
vedeți această realizare în cursul zilei de mâine. 

Mark Lewyn ieşi din sala de şedinţe şi spuse: 

— Ai făcut cunoştinţă cu escrocii? 

— Cred că da. 

Lewyn privi în urma grupului. 

— Greu de crezut că indivizii ăştia or să conducă efectiv 
compania. Le-am făcut o scurtă prezentare azi-diminează şi, 
dă-mi voie să-ţi spun, n-au priceput o iotă. E ceva de groază. 

Când grupul ajunse la capătul culoarului, Meredith 
Johnson se uită peste umăr la Sanders. Articulă muteşte: 
„Am să te sun", iar apoi zâmbi radios şi plecă. 

— Din câte văd, ai o pilă la conducerea superioară, Tom, 
spuse Lewyn, scoțând un oftat. 

— Aşa o fi. 

— Singurul lucru pe care aş vrea să-l ştiu e motivul 
pentru care Garvin o crede atât de grozavă. 

— Ei bine, spuse Sanders, cert e că n-arată rău. 

Lewyn se-ntoarse şi se pregăti să plece. 

— O să vedem, zise el. O vă vedem. 


La douăsprezece şi douăzeci, Sanders ieşi din biroul lui 
de la etajul patru şi porni spre scara ce cobora la sala 
principală de conferințe, unde urma să se servească prânzul. 
Trecu pe lângă o infirmieră îmbrăcată într-o uniformă albă şi 
apretată. Aceasta căuta ceva în birourile care dădeau în 
coridor. 

— Unde-o fi? Adineauri era aici, zise ea, clătinând din 
cap. 

— Cine? se interesă Sanders. 

— Profesorul, replică ea, suflându-şi o şuviță de păr din 
ochi. Nu pot să-l las singur nici o clipă. 

— Care profesor? întrebă Sanders. 

Chiar în clipa aceea auzi nişte femei chicotind într-o 
cameră situată ceva mai departe şi ştiu răspunsul. 

— Profesorul Dorfman? 

— Da, profesorul Dorfman, zise infirmiera, încuviințând 
cu un aer sumbru, după care se îndreptă către locul de unde 
se auzeau chicotelile. 

Sanders se tinu după ea. Max Dorfman era un consultant 
german în probleme de management, care ajunsese la o 
vârstă înaintată. Într-o anumită perioadă, ținuse prelegeri şi 
cursuri la toate principalele facultăți economice din America 
şi-şi câştigase reputația unui veritabil „guru' pentru 
companiile din domeniul tehnologiilor de vârf. În cea mai 
mare parte a deceniului nouă, făcuse parte din comitetul 
director de la DigiCom, împrumutând o parte din prestigiul 
său companiei lui Garvin, aflată în plină ascensiune şi 
considerată drept o parvenită în domeniu. Şi tot în acea 
perioadă, fusese un adevărat mentor pentru Sanders. De 
fapt, Dorfman îl convinsese să plece din Cupertino, cu opt 
ani în urmă, şi să accepte postul din Seattle. 

— Nu ştiam că mai trăieşte, zise Sanders. 

— Ba trăieşte şi încă cum, răspunse infirmiera. 

— Cred că are nouăzeci de ani. 

— După cum se poartă, nu-i dai o zi peste optzeci şi cinci. 

În timp ce se apropiau de încăpere, Sanders o zări pe 
Mary Anne Hunter, care tocmai ieşea. Între timp se 
îmbrăcase cu o bluză şi o fustă şi avea pe față un zâmbet 
larg, de parcă tocmai se întâlnise cu amantul. 

— Tom, nici prin cap nu-ţi trece cine se află aici. 

— Max, zise el. 

— Exact. Ah, Tom, ar trebui să-l vezi: a rămas absolut 
acelaşi. 

— Nici nu mă-ndoiesc, spuse Sanders, simțind chiar şi 
din afara camerei mirosul de țigară. 

— Se poate, domnule profesor? spuse infirmiera pe un 
ton sever, după care intră hotărâtă în încăpere. 

Sanders aruncă o privire înăuntru; era una din sălile de 
odihnă ale angajaţilor. Scaunul cu rotile al lui Max Dorfman 
fusese tras lângă o masă din mijlocul camerei. Bătrânul era 
înconjurat de câteva secretare drăguțe. Având în jurul lui 
atâtea femei care-i acordau o atenţie exagerată, Dorfman, cu 
chica lui de păr alb, zâmbea fericit, fumând o ţigară dintr-un 
portțigaret lung. 

— Ce caută aici? întrebă Sanders. 

— L-a adus Garvin, pentru consultanță în problema 
fuziunii. N-ai de gând să-l saluți? zise Hunter. 

— La naiba, zise Sanders. Ştii cum e Max. Poate să te- 
aducă la nebunie. 

Lui Dorfman îi plăcea să conteste punctele de vedere 
unanim acceptate, dar metoda pe care o aplica era indirectă. 
Felul lui ironic de-a vorbi era provocator şi zeflemitor în 
acelaşi timp. Se dădea în vând după contradicții şi nu ezita 
să mintă. Dacă era prins cu vreo minciună, răspundea 
imediat: „Da, aşa este. Unde mi-o fi fost mintea?" După care 
reîncepea să vorbească în aceeaşi manieră eliptică, care te 
scotea din minți. Niciodată nu spunea exact ce avea în minte. 
Îi lăsa pe ceilalți să pună cap la cap elementele disparate. 
Aparițiile lui aiuritoare aveau darul să-i deruteze şi să-i 
epuizeze pe directori. 

— Dar aţi fost buni prieteni, zise Hunter, uitându-se la el. 
Sunt sigură că i-ar face plăcere să-i dai bună-ziua. 

— Acum e ocupat. Poate mai târziu, spuse Sanders 
uitându-se la ceas. Oricum, întârziem la masă. 

Se întoarse şi porni de-a lungul holului. Hunter îl ajunse 
din urmă şi-i spuse, încruntându-se: 

— Întotdeauna te-a călcat pe nervi, nu-i aşa? 

— Pe toată lumea, nu numai pe mine. E chestia la care se 
pricepe cel mai bine. 

Ea îl privi nedumerită şi păru că mai vrea să zică ceva, 
după care ridică din umeri. 

— Pe mine nu mă deranjează. 

— Pur şi simplu n-am chef de o conversație de genul ăla, 
zise Sanders. Poate mai târziu, dar nu în clipa asta. 
Incepură să coboare treptele ce duceau la parter. 


Dată fiind funcționalitatea spartană a firmelor high-tech 
moderne, DigiCom nu avea o sală de mese propriu-zisă. În 
schimb, prânzurile şi cinele se desfăşurau la restaurantele 
din zonă, cel mai adesea la Il Terrazzo, situat în apropiere. 
Dar necesitatea păstrării secretului în privința fuziunii îi 
obligase de data asta pe cei de la DigiCom să organizeze masa 
de prânz în marea sală de conferințe cu lambriuri de lemn, 
de la parter. La douăsprezece şi jumătate, încăperea era deja 
aglomerată, dat fiind că principalii şefi ai secțiilor tehnice de 
la  DigiCom, reprezentanții companiei  Conley-White şi 
bancherii de la Goldman şi Sachs se aflau cu toţii de față. 
Etosul egalitarist al companiei nu prevedea existența unor 
locuri dinainte desemnate, dar directorii principali de la 
Conley- White se adunară, până la urmă, în porțiunea de 
masă dinspre partea din față a încăperii, în jurul lui Garvin. 
Era acel capăt al mesei unde fusese concentrată puterea. 

Sanders ocupă un loc în partea opusă şi fu surprins când 
Stephanie Kaplan se aşeză pe scaunul din dreapta lui. De 
regulă, Kaplan stătea mult mai aproape de Garvin; locul lui 
Sanders pe scara ierarhică era sensibil mai modest. La 
stânga lui Sanders se afla Bill Everts şeful compartimentului 
de Resurse Umane, un tip simpatic, dar cam şters. 

În timp ce chelnerii în şacouri albe serveau masa, 
Sanders se lăsă antrenat într-o discuţie despre pescuitul în 
Insulele Orkney, pasiunea lui Everts. Ca de obicei, Kaplan 
rămase tăcută mai tot timpul, părând să se retragă sub un 
fel de carapace. Sanders începu să aibă impresia că o neglija. 
Spre sfârşitul mesei, se întoarse spre ea şi-i spuse: 

— Stephanie, am observat că în ultimele luni ai venit mai 
des la Seattle. Din cauza fuziunii? 


58 


— Nu, zise ea zâmbind. Fiul meu e în anul întâi la 
universitate, aşa că-mi place să vin pentru că am ocazia să-l 
văd mai des. 

— Şi ce studiază? 

— Chimia. Vrea să se specializeze în chimia materialelor. 
S-ar părea că e un domeniu de viitor. 

— Am auzit. 

— Nu pricep nici jumătate din lucrurile despre care 
vorbeşte. Când copilul tău ajunge să ştie mai multe decât 
tine, începi să ai un sentiment ciudat. 

El încuviință din cap, încercând să se gândească ce ar fi 
putut s-o mai întrebe. Nu era simplu: cu toate că, de ani de 
zile, participa la şedinţe alături de Kaplan, ştia prea puţine 
despre personalitatea ei. Era căsătorită cu un profesor de la 
Universitatea de Stat din San Jose, un bărbat rotofei şi jovial, 
cu mustață, care preda economia. Când apăreau împreună, 
el vorbea fără întrerupere, în vreme ce Stephanie rămânea 
tăcută. Înaltă, ciolănoasă şi stângace, părea o femeie 
resemnată cu lipsa ei de farmec social. Se spunea că era o 
foarte bună jucătoare de golf — sau, cel puțin, îndeajuns de 
bună ca Garvin să refuze să mai joace cu ea. Pe nimeni din 
cei care o cunoşteau nu surprinsese faptul că făcuse greşeala 
de a-l învinge de prea multe ori pe Garvin. Mucaliţii spuneau 
că nu ştia să piardă suficient de mult ca să poată fi 
promovată în funcție. Lui Garvin nu-i era prea simpatică, dar 
nu i-ar fi trecut prin cap s-o lase să plece. Deşi era anostă, 
lipsită de umor şi neobosită, devotamentul ei față de 
companie devenise legendar; lucra până târziu în fiecare 
seară şi venea la birou în majoritatea weekendurilor. Când 
avusese un început de cancer, cu câțiva ani în urmă, 
refuzase să-şi ia măcar o zi liberă. Aparent, se vindecase de 
cancer: cel puțin Sanders nu mai auzise nimic despre asta. 
Dar episodul respectiv părea să fi sporit concentrarea 
neobosită a lui Kaplan asupra domeniului ei de activitate 
impersonal, alcătuit din cifre şi formulare de contabilitate, 
accentuându-i totodată înclinația naturală de a acţiona „din 

culise". Nu puţini erau directorii care veneau dimineața la 
lucru ca să constate că unul din proiectele lor favorite fusese 
„ucis" de către Bombardierul Misterios, fără nici un indiciu 
care să le lămurească cum sau de ce se întâmplase acest 
lucru. Astfel, tendința ei de-a rămâne distantă la recepții şi 
petreceri se dovedea a fi mai mult decât o reflectare a firii ei 
incomode; era, totodată, un fel de a aduce aminte puterea pe 
care o deținea în sânul companiei şi felul cum se folosea de 
ea. În felul ei propriu, era o persoană misterioasă, şi potenţial 
periculoasă. Pe când Sanders se chinuia să găsească un 
subiect de conversație, Kaplan se aplecă spre el cu un aer 
conspirativ şi-i spuse cu glas scăzut: 

— Tom, la şedinţa de azi-dimineață, zău că n-am putut să 
spun nimic. Dar sper că nu te afectează prea mult noua 
reorganizare. 

Sanders îşi ascunse surprinderea. În doisprezece ani, 
Kaplan nu-i spusese niciodată nimic atât de direct legat de 
persoana lui. Se întrebă ce anume o determinase s-o facă de 
data asta. Adoptă instantaneu o atitudine precaută, neştiind 
cum să reacționeze. 

— Mă rog, a fost un şoc, zise el. 

Ea îl privi fără să clipească. 

— A fost un şoc pentru mulți dintre noi, zise ea cu un 
glas domol. La Cupertino a fost scandal mare. Mulţi au pus 
la îndoială puterea de judecată a lui Garvin. 

Sanders se încruntă. Niciodată Kaplan nu exprimase, fie 
şi indirect, o cât de mică opinie critică la adresa lui Garvin. 
Niciodată. Pe când de această dată... Oare îl punea la 
încercare? Nu răspunsese nimic, făcându-şi de lucru cu 
mâncarea. 

— Îmi închipui că nu-ţi pică prea bine noua numire. 

— Numai fiindcă a fost atât de neaşteptată. S-a produs ca 
din senin. 

Kaplan îi aruncă o privire ciudată, de parcă răspunsul lui 
ar fi dezamăgit-o. Apoi încuviință din cap. 

— Aşa se-ntâmplă mereu cu fuziunile, zise ea, pe un ton 
mai obişnuit şi mai puțin confidenţial. Lucram la CompuSoft 
când a fuzionat cu Symantec şi s-a întâmplat exact la fel: 
anunțuri de ultim moment, permutări în organisme. Posturi 
promise, posturi pierdute. Toată lumea pe jăratec săptămâni 
în şir. Nu-i uşor să reuneşti două organizaţii - mai ales pe 
astea două. Există mari diferențe de mentalitate între firme. 
Garvin trebuie să le armonizeze - arătă spre celălalt capăt al 
mesei, unde şedea Garvin. Uită-te la ei. Toți oamenii de la 
Conley sunt îmbrăcaţi la costum. De la noi, nimeni nu poartă 
costum, cu excepţia avocaţilor. 

— Sunt de pe Coasta de Est, remarcă Sanders. 

— Nu-i vorba numai de asta. Conley-White vrea să se 
prezinte drept o companie cu preocupări diverse în domeniul 
comunicațiilor, dar nu sunt chiar aşa grozavi. Principala lor 
afacere e legată de manuale. E o afacere profitabilă, dar 
trebuie să vinzi reprezentanților unor şcoli din Texas, Ohio 
sau Tennessee. Mulţi dintre aceştia sunt conservatori înrăiți. 
În consecinţă, şi cei de la Conley devin conservatori, din 
instinct şi din experiență. Îşi doresc această fuziune pentru 
că au nevoie să achiziționeze o capacitate din domeniul 
tehnologiilor de vârf, ca să-şi facă intrarea în secolul 
următor. Dar nu se pot obişnui cu ideea unei companii foarte 
tinere, unde angajaţii lucrează în blugi şi tricouri şi îşi 
vorbesc pe numele mic. Sunt şocaţi. În plus, adăugă Kaplan, 
coborându-şi din nou vocea, există disensiuni interne la 
Conley- White. Garvin trebuie să aibă grijă şi de aspectul ăsta. 

— Ce fel de disensiuni? 

Ea arătă cu capul spre capătul mesei. 

— Poate c-ai observat că directorul lor general nu-i aici. 
Şeful cel mare nu ne-a onorat cu prezența sa. Şi nici nu-şi va 
face apariția până la sfârşitul săptămânii. Deocamdată nu şi- 
a trimis decât subalternii. Cel mai mare în funcție e Ed 
Nichols, contabilul-şef. 

Sanders îi aruncă o privire bărbatului bănuitor şi uscățiv 
pe care-l cunoscuse rnai devreme. Kaplan spuse: 

— Nichols nu vrea să cumpere această companie. E de 
părere că cerem un preț prea mare față de puterea noastră 
scăzută. Anul trecut a încercat să încheie o alianţă strategică 
cu Microsoft, dar Gates i-a dat papucii. Pe urmă, a vrut să 
cumpere InterDisk, dar nici asta n-a mers: prea multe 
probleme şi, în plus, InterDisk avea o publicitate proastă din 
cauza angajaților concediați. Aşa că au ajuns la noi. Dar lui 
Ed nu-i place deloc ce-a găsit aici. 

— Se vede că n-arată mulțumit, zise Sanders. 

— Motivul pricipal e că-l detestă pe tânărul Conley. 

Lângă Nichols stătea John Conley, tânărul avocat cu 
ochelari, în vârstă de douăzeci şi ceva de ani. Evident mai 
tânăr decât toți cei din jurul lui, Conley vorbea energic, 
împungând aerul cu furculița, în timp ce îi explica ceva lui 
Nichols. 

— Ed Nichols crede despre Conley că e un căcănar. 

— Dar Conley nu-i decât vicepreşedinte, spuse Sanders. 
Nu poate avea atât de multă putere. 

— Nu uita că el e moştenitorul, îi aminti Kaplan, 
clătinând din cap. 

— Ei şi? Ce-nseamnă asta? Că tabloul bunicului e 
atârnat pe unul din pereţii sălii de consiliu? 

— Conley deține patru procente din acţiunile C-W şi 
controlează alte douăzeci şi şase pe procente, încă deținute 
de familie sau investite în firme controlate de familie. John 
Conley stăpâneşte cea mai mare parte din acțiunile Conley- 
White care oferă drept de vot. 

— Şi vrea să facă afacerea? 

— Da, zise Kaplan, încuviințând din cap. Conley a fost cel 
care-a selectat compania noastră pentru achiziție. Şi 
progresează rapid, cu ajutorul unor prieteni precum Jim 
Daly, de la Goldman şi Sachs. Daly e foarte deştept, dar, când 
e vorba de o fuziune, bancherii investitori îşi impun 
întotdeauna nişte onorarii substanţiale. Desigur, îşi vor da 
toată silința, de asta sunt convinsă. Dar ar fi foarte greu să-i 
mai dai la o parte din afacere acum. 

— Aha. 

— Aşa că Nichols simte că a pierdut controlul acestei 
achiziții şi că e împins cu grabă într-o afacere mai scumpă 
decât merită. Nu pricepe de ce C-W trebuie să ne 
îmbogăţească pe toți. Dac-ar putea, s-ar retrage din afacere 
fie şi numai ca să-i facă figura lui Conley. 

— Dar Conley e cel ce conduce afacerea. 

— Da. Iar Conley e de neînduplecat. Îi place se ţină mici 
discursuri despre conflictul dintre generații, despre iminența 
epocii digitale şi despre o viziune tinerească a viitorului. 
Asta-l scoate din minți pe Nichols. Ed e convins că a reuşit să 
dubleze valoarea netă a companiei într-un deceniu, iar acum 
mucosul ăsta mic vine şi îi ține predici. 

— Şi Meredith cum se încadrează în schema asta? 

— Meredith e potrivită, spuse Kaplan, după o ezitare. 

— Adică? 

— Vine din Est. A crescut în Connecticut şi şi-a făcut 
studiile la Vassar. Asta le place celor de la Conley. Îi face să 
se simtă în largul lor. 

— Vrei să spui că numai de-asta? Pentru faptul că 
vorbeşte cu accentul potrivit? 

— N-ai auzit-o de la mine, spuse Kaplan. Dar eu cred că, 
totodată, ceilalți o consideră slabă din fire. Îşi închipuie că o 
vor putea manevra de îndată ce fuziunea se va încheia. 

— Şi Garvin se împacă cu ideea asta? 

Kaplan ridică din umeri. 

— Bob e un tip realist, spuse ea. Are nevoie de 
capitalizare. A ridicat cu pricepere compania, dar, în faza 
următoare, va fi nevoie de o infuzie masivă de capital, când 
vom merge umăr la umăr cu Sony şi Philips în dezvoltarea 
produselor. Afacerea cu manualele a lui Conley-White e o 
vacă de muls. Bob se uită la ei şi vede unda verde, aşa că e 
dispus să facă ce vor, numai să le ia banii. 

— Şi, fireşte, lui Bob îi place de Meredith. 

— Da, asta aşa e. Îi place. 

Sanders o mai lăsă un timp să-şi facă de lucru cu 
mâncarea din farfurie. 

— Dar tu, Stephanie, ce părere ai? 

— E capabilă, rosti Kaplan, ridicând din nou din umeri. 

— Capabilă, dar slabă? 

— Nu, zise Kaplan, clătinând din cap. Meredith are 
anumite aptitudini, nu asta-i problema. Dar sunt îngrijorată 
în privința experienței sale. Nu-i atât de experimentată pe cât 
ar trebui. A fost numită în fruntea a patru unități tehnice 
importante, de la care se aşteaptă o dezvoltare rapidă. Sper 
să nu fie depăşită de situație. 

Se auzi clinchetul unui pahar lovit cu lingurița, iar 
Garvin se ridică de la masă, păşind spre partea din față a 
încăperii. 

— Ştiu că nu v-aţi terminat încă desertul, dar hai să 
începem, ca să putem termina pe la două, zise el. Aş vrea să 
vă reamintesc ultimul termen fixat. Presupunând că totul va 
continua conform planificării, ne propunem să anunțăm 
oficial fuziunea la o conferință de presă ce se va ţine aici, 
vineri la prânz. lar acum, dați-mi voie să vi-i prezint pe noii 
noştri asociați de la Conley-White... 

În timp ce Garvin îi prezenta pe cei de la Conley-White, iar 
aceştia se ridicau pe rând în picioare, Kaplan se aplecă şi-i 
şopti lui Tom: 

— Ăsta-i praf în ochi. Motivul real al dejunului e ştii tu 
cine. 

— ... şi în sfârşit, rosti Garvin, dați-mi voie să vă prezint o 
persoană pe care o cunoaşteţi mulți, dar nu toţi, noul 
vicepreşedinte cu probleme de Planificare şi Operaţiuni 
Avansate, Meredith Johnson. 

Se auziră câteva aplauze scurte şi răzlețe, în timp ce 
Johnson se ridică de la locul ei şi se duse la un podium 
dintr-un capăt al încăperii. În costumul bleumarin părea un 
model de corectitudine, dar era frapant de frumoasă. Ajunsă 
pe podium, îşi puse nişte ochelari cu ramă de baga şi reduse 
iluminatul sălii de conferințe. 

— Bob m-a rugat să analizez modul în care va funcționa 
noua structură, începu ea, şi să vă spun ceva despre cum 
credem că se vor petrece lucrurile în lunile următoare - se 
aplecă spre măsuța unde fusese pregătit un computer pentru 
prezentare. Acum, dacă reuşesc să fac chestia asta să 
funcționeze... ia să vedem... 

În sala întunecată, Don Cherry îi prinse privirea lui 
Sanders şi clătină încet din cap. 

— A, bun, putem începe, zise Johnson de pe podium. 

Ecranul din spatele ei se trezi la viață. O serie de imagini 
animate generate de computer începură să se perinde pe 
ecran. Prima prezenta o inimă roşie, care se împărți imediat 
în patru părți. 

— Inima companiei DigiCom a fost întotdeauna Grupul 
pentru Produse Avansate, care constă în patru departamente 
separate, după cum vedeţi aici. Dar, în condiţiile în care 
informaţiile de pe toată întinderea planetei vor deveni 
digitale, aceste departamente vor fuziona în mod inevitabil. 

Pe ecran, părțile inimii se reuniră, iar întregul se 
transformă într-un glob rotitor, din care începură să se 
împrăştie diverse obiecte. 

— Pentru clientul de mâine, înarmat cu telefon celular, 
fax-modem încorporat şi computere de buzunar sau agende 
electronice, va fi din ce în ce mai puţin relevant în ce punct 
de pe glob se află sau de unde provine informația. Este vorba 
de o adevărată globalizare a informaţiei şi asta presupune o 
gamă de produse noi, pentru principalele noastre piețe din 
domeniile afacerilor şi învățământului. 

Globul se extinse şi se descompuse, transformându-se în 
săli de clasă pe toate continentele, cu elevi care stăteau 
cuminţi în bănci. 

— În primul rând, învăţământul va deveni un element tot 
mai important al acestei companii, pe măsură ce tehnologia 
trece de la materialele imprimate la afişajele digitale şi la 
mediile virtuale. Acum, haideţi să analizăm exact ce 
înseamnă acest lucru şi unde cred eu că ne va duce. 

Imediat după aceea, începu să le treacă în revistă pe 
toate:  hipermedii, semnale video înglobate, sisteme de 
„authoring", structuri de lucru în grup, resurse universitare, 
acceptarea de către clienți. Trecu mai departe la structurile 
de costuri: cheltuielile şi veniturile proiectate, legate de 
cercetare, obiective pe cinci ani, variabile internaționale. Pe 
urmă, menționa dificultățile legate de produse: controlul 
calității, reacţiile beneficiarilor, cicluri de dezvoltare mai 
scurte. 

Prezentarea lui Meredith era fără cusur, imaginile 
combinându-se şi  perindându-se fluent pe suprafața 
ecranului, iar vocea ei răsunând încrezătoare, fără ezitări şi 
fără pauze. Pe când îşi continua demonstrația, în încăpere se 
lăsă liniştea şi se instală o atmosferă de respect deosebit. 

— Deşi nu e momentul să intrăm în problemele tehnice, 
zise ea, aş dori să menționez că noile unități CD cu timpi de 
acces sub o sută de milisecunde, combinate cu noii algoritmi 
de compresie, ar trebui să modifice standardul industriei de 
CD-uri şi s-o transforme într-un sistem video complet 
digitizat, cu rezoluție de şaizeci de câmpuri pe secundă. Să 
nu uităm că avem de-a face cu procesoare RISC cu acces 
independent, combinate cu ecrane cu matrici active, în 
sistem color de 32 de biți, şi imprimante portabile, cu 
rezoluție de 1200 DPI, cu conectare în rețea prin semnal 
radio, atât în configurația LAN cât şi în WAN. Adăugaţi la 
asta o bază de date virtuală, generată autonom - mai ales 
când sunt instalați agenţii software ROM pentru definirea şi 
clasificarea obiectelor — şi cred că sunteți de acord cu mine 
că avem în față perspectiva unui viitor extrem de interesant. 

Sanders observă că Don Cherry rămăsese cu gura 
căscată. Se aplecă spre Kaplan şi zise: 

— Se pare că nu vorbeşte gura fără ea. 

— Da, zise Kaplan, încuviințând din cap. E maestră în 
chestii de-astea. Şi-a început cariera cu astfel de 
demonstraţii. Impresia în ochii publicului a fost întotdeauna 
punctul ei forte. 

Sanders se uită la Kaplan, dar aceasta îi evită privirea. 
Chiar în clipa aceea, discursul se încheie. Toată lumea 
aplaudă, în timp ce se aprindeau luminile şi Johnson se 
întorcea la locul ei. Întrunirea luă sfârşit, iar oamenii plecară 
la treburile lor. Părăsindu-l pe Garvin, Johnson se duse 
direct la Don Cherry şi-i adresă câteva cuvinte. Cherry zâmbi 
fermecat. Apoi Meredith străbătu încăperea, ca să-i spună 
două vorbe lui Mary Anne Hunter, după care îl aborda pe 
Mark Lewyn. 

— E deşteaptă, spuse Kaplan, urmărind-o cu privirea. 
Intră în contact cu toți şefii de departamente..., mai ales că 
nu le-a pomenit numele în luarea de cuvânt. 

— Crezi că asta are vreo semnificație? se încruntă 
Sanders. 

— Numai dacă are de gând să facă schimbări. 

— Phil zicea că n-o să facă. 

— Dar nu se ştie niciodată, nu? spuse Kaplan, ridicându- 
se în picioare şi lăsându-şi şervețelul pe masă. Trebuie să 
plec..., dealtfel, se pare că eşti următorul pe listă. 

Kaplan se îndepărtă discret, în momentul când Meredith 
veni lângă Sanders, cu zâmbetul pe buze. 

— Voiam să-mi cer scuze, Tom, că nu v-am pomenit 
numele, ţie şi celorlalți şefi de departamente, în prezentarea 
făcută. N-aş vrea să interpreteze nimeni greşit. Dar Bob m-a 
rugat să scurtez cât mai mult. 

— Ei bine, răspunse Sanders, se pare că i-ai cucerit pe 
toți. Reacţia a fost foarte favorabilă. 

— Sper. Uite ce e, zise ea, prinzându-l cu mâna de braț, 
mâine avem planificate o mulțime de şedinţe de analiză. l-am 
rugat pe toți şefii de departament să stea de vorbă cu mine 
azi, dacă au timp. Mă-ntreb dac-ai putea să vii la mine la 
birou după orele de program, să bem un pahar. Am putea să 
discutăm unele probleme şi, eventual, să ne povestim ce-am 
mai făcut de când nu ne-am văzut. 

— Sigur, spuse el. 

Îi simţi căldura mâinii pe braţ, iar ea nu făcu nici un gest 
ca să şi-o retragă. 

— Mi-au repartizat un birou la etajul cinci şi, cu puțin 
noroc, s-ar putea să-mi vină şi mobilierul azi, ceva mai 
târziu. La şase îți convine? 

— Perfect. 

— Tot Chardonnay sec? întrebă ea cu un zâmbet. 

Împotriva voinţei lui, Sanders se simţi flatat de faptul că 
îşi aducea aminte, motiv pentru care surâse la rându-i. 

— Da, tot din ăla. 

— Să văd dacă pot să fac rost de o sticlă. Şi-o să 
discutăm câteva probleme urgente, cum ar fi unitatea aia de 
o sută de milisecunde. 

— În regulă. Că tot veni vorba... 

— Ştiu. Ne descurcăm noi, zise ea pe un ton scăzut, în 
timp ce în spatele ei, reprezentanții firmei Conley-White se 
apropiau tacticos. Hai să discutăm diseară. 

— Bine. 

— Pe curând, Tom. 

— Pe curând. 


După încheierea şedinţei, Mark Lewyn se apropie de el. 

— Ei, ia s-auzim: ce ţi-a spus? 

— Meredith? 

— Nu. Misterioasa. Kaplan ţi-a ciripit la ureche pe toată 
durata mesei. Care-i treaba? 

— Ştii şi tu cum e la masă: trăncăneală, spuse Sanders, 
ridicând din umeri. 

— Nu ţine. Stephanie nu trăncăneşte. Nu ştie cum se face 
treaba asta. În plus, a vorbit cu tine mai mult decât am 
văzut-o vorbind în toți anii ăştia. 

Sanders fu surprins de neliniştea lui Lewyn. 

— De fapt, zise el, am discutat mai mult despre fiul ei. E- 
n anul întâi la Universitate. 

Dar Lewyn nu se lăsă dus. Se încruntă şi spuse: 

— Pune la cale ceva, nu-i aşa? Nu discută niciodată fără 
un motiv anume. A fost vorba de mine? Ştiu că nu vede cu 
ochi buni echipa de la proiectare. Crede că suntem risipitori. 
I-am spus de mai multe ori că nu-i adevărat. 

— Mark, numele tău nici n-a fost pomenit, te rog să mă 
crezi, spuse Sanders, după care întrebă, ca să schimbe 
subiectul: Ce părere ai despre Johnson? Mi s-a părut că 
prezentarea a fost destul de solidă. 

— Da, ştie să facă impresie. Un singur lucru m-a cam 
sâcâit, rosti Lewyn, încruntat şi agitat. Nu s-a vânturat ideea 
că numirea ei a fost un element de ultimă oră, impus de şefii 
de la Conley-White? 

— Aşa am auzit. De ce? 

— Păi, prezentarea. Ca să alcătuieşti o prezentare atât de 
concludentă, îți trebuie cel puțin două săptămâni, spuse 
Lewyn. La mine, îi pun pe proiectanți la treabă cu o lună în 
avans şi abia după aceea facem reglajele de sincronizare. Pe 
urmă, să zicem o săptămână pentru revizuirea şi refacerea 
anumitor secvențe şi încă o săptămână pentru transferul pe 
o unitate de disc. Şi ăsta-i doar grupul meu, de la mine din 
companie, în regim de urgență. Pentru un director executiv 
ar dura mai mult. Ăştia pasează problema unui adjunct, care 
se străduieşte să le facă treaba. Pe urmă, directorul 
vizionează materialul şi cere refacerea lui completă. lar asta 
ia şi mai mult timp. Aşa că, dacă asta a fost prezentarea ei, 
aş zice că ştia deja de câtăva vreme de noul ei post. De câteva 
luni. 

Sanders se încruntă, în timp ce Lewyn conchise: 

— Ca de obicei, amărâţii din tranşee sunt ultimii care 
află. Mă întreb ce altceva nu mai ştim. 


Sanders se întoarse la el în birou pe la două şi un sfert. Îi 


telefona soției ca să-i spună că, având o şedinţă la şase, 
urma să ajungă târziu acasă. 

— Ce se-ntâmplă acolo? îl întrebă Susan. Am primit un 
telefon de la Adele Lewyn. Zice că Garvin îi învârte pe toți şi 
că se fac schimbări mari în companie. 

— Încă nu ştiu, zise el cu precauţie, căci Cindy tocmai 
intrase în încăpere. 

— Mai e rost de avansare? 

— În esenţă, spuse el, răspunsul e nu. 

— Nu pot să cred, zise Susan. Tom, îmi pare rău. Eşti 
supărat? 

— Da, aş zice că da. 

— Nu poţi să vorbeşti? 

— Întocmai. 

— Bine. Îţi las nişte supă în cuptor. Vorbim când ajungi 
acasă. 

Cindy aşeză un teanc de dosare pe biroul lui, iar când 
Sanders închise telefonul, îl întrebă: 

— Ştia deja? 

— Bănuia. 

Cindy încuviință din cap. 

— A sunat în timpul prânzului. Am simțit eu ceva. 
Bănuiesc că soțiile discută între ele. 

— Toată lumea discută, de asta sunt sigur. 

Cindy se îndreptă spre uşă şi se opri, interesându-se pe 
un ton precaut: 

— Cum s-a desfăşurat întrunirea de la prânz? 

— Meredith ne-a fost recomandată ca noua şefă a tuturor 
departamentelor tehnice. A susținut o prezentare şi a zis că-i 
va menține în posturi pe toți şefii de departament, urmând ca 
aceştia să i se subordoneze direct. 

— Asta înseamnă că la noi n-o să aibă loc nici o 
schimbare? Doar un nou strat aşternut deasupra? 

— Deocamdată. Aşa mi s-a spus. De ce? Tu ce-ai auzit? 

— Acelaşi lucru. 

— Înseamnă că trebuie să fie adevărat, zâmbi el. 

— În cazul ăsta, mai pot să-mi cumpăr apartamentul? 

De  câtăva vreme tot plănuia să-şi cumpere un 
apartament în Queen Anne's Hill, pentru ea şi fiica ei. 

— Când trebuie să hotărăşti? întrebă Sanders. 

— Mai am cincisprezece zile. La sfârşitul lunii. 

— Atunci aşteaptă. Pentru mai multă siguranţă, nu de 
alta. 

Ea încuviință din cap şi ieşi, revenind după o clipă. 

— Era să uit. Au sunat de la biroul lui Mark Lewyn. 
Unităţile Twinkle tocmai au sosit din Kuala Lumpur. 
Proiectanțţii lui le cercetează în momentul de față. Vrei să le 
vezi? 

— Am şi plecat. 


Grupul de Proiectare ocupa întreg etajul doi din Western 
Building. Ca întotdeauna, înăuntru haosul era la el acasă; 
toate telefoanele sunau, dar nici o secretară nu se afla în 
mica sală de aşteptare de lângă ascensoare, împodobită cu 
afişe decolorate de la o Expoziție Bauhaus din Berlin, din 
1929, şi de la un vechi film science-fiction, Proiectul Forbin. 
Doi vizitatori japonezi vorbeau repezit la o masă dintr-un 
colț, lângă un automat rablagit pentru Coca-Cola şi un altul 
pentru sandvişuri. Sanders îi salută cu o mişcare a capului, 
iar apoi folosi cartela magnetică pentru deschiderea uşii 
zăvorâte şi intră. Etajul era un uriaş spațiu deschis, 
compartimentat în nişte unghiuri surprinzătoare, cu ajutorul 
unor pereți orientați pieziş, şi vopsiți, ca să dea impresia de 
piatră filoniană în culori pastel. Câteva fotolii şi mese din 
plasă de sârmă, cu un aspect deloc confortabil, stăteau 
împrăştiate prin locurile cele mai neobişnuite. Difuzoarele 
date la maximum transmiteau muzică rock-and-roll. Toată 
lumea era îmbrăcată lejer; cei mai mulți dintre proiectanți 
purtau tricouri şi pantaloni scurți. Nu încăpea îndoială că era 
vorba de o „zonă destinată creației”. 

Sanders să îndreptă spre „tărâmul spumei poliuretanice", 
mica expoziție a proiectelor de produs realizate de membrii 
grupului. Acesta cuprindea modele miniaturale de unități 

CD-ROM şi de telefoane celulare. Echipele conduse de Lewyn 
aveau sarcina să creeze proiecte pentru viitor şi multe dintre 
ele păreau nefiresc de mici: un telefon celular cât un creion, 
un altul care arăta ca o versiune postmodernistă, în verde- 
pal şi gri, a unui aparat de recepţie purtat la mână de Dick 
Tracy, un pager de mărimea unei brichete şi un micro-CD 
player cu ecran rabatabil, pe care-l puteai ţine cu uşurinţă în 
palmă. 

Deşi aceste dispozitive păreau scandalos de micuțe, 
Sanders se obişnuise de mult cu ideea că proiectele aveau un 
avans de timp de cel mult doi ani. Tot ce ţinea de hardware 
îşi reducea cu rapiditate dimensiunile. Lui Sanders îi venea 
greu să-şi amintească de faptul că, atunci când începuse să 
lucreze la DigiCom, un computer „portabil' era o cutie de 
mărimea unei valize, cântărind aproape paisprezece 
kilograme, iar telefoanele celulare nici nu apăruseră. Primele 
telefoane celulare fabricate de DigiCom erau nişte minunățţii 
de vreo şapte kilograme, pe care le puteai căra după tine cu 
ajutorul unei curele petrecute peste umăr. La acea dată, 
oamenii le priviseră ca pe un adevărat miracol. lar acum 
clienţii se plângeau dacă telefoanele cântăreau mai mult de 
câteva zeci de grame. Sanders trecu pe lângă o maşinărie 
uriaşă pentru tăierea spumei poliuretanice, cu nişte tuburi 
contorsionate şi câteva cuțite ascunse în spatele unor 
paravane din plexiglas, şi-l găsi pe Mark Lewyn şi pe 
colaboratorii săi aplecați deasupra celor trei unități CD-ROM 
de culoare bleumarin, sosite din Malaysia. Unul dintre 
aparate fusese deja desfăcut în bucăţi şi întins pe masă; sub 
luminile puternice ale lămpilor cu halogen, membrii echipei îi 
sondau circuitele interne cu nişte şurubelnițe minuscule, 
privind din când în când ecranele. 

— Ce-ați găsit? întrebă Sanders. 

— Ah, la naiba, făcu Lewyn ridicându-şi mâinile, într-un 
gest de exasperare „artistică”. Nu e bine, Tom. Nu e bine 
deloc. 

— Vorbeşte ca să pot să te-nţeleg. 


12 


— În interiorul balamalei e o tijă metalică, spuse Lewyn, 
arătând spre masă. Clemele astea menţin contactul cu tija 
când se deschide cutia; aşa se asigură alimentarea ecranului. 

— Da... 

— Dar alimentarea e intermitentă. S-ar părea că tijele 
sunt prea scurte. Ar trebui să aibă cincizeci şi patru de 
milimetri. Astea par să aibă cincizeci şi doi, cincizeci şi trei de 
milimetri. 

Lewyn avea un aer sumbru, întreaga sa atitudine 
sugerând nişte consecințe inimaginabile. Vergelele erau cu 
un milimetru mai scurte şi din cauza asta urma să se 
producă un dezastru planetar. Sanders înţelese că va trebui 
să-l potolească pe Lewyn. O făcuse deja de multe ori până 
atunci. 

— Putem repara chestia asta, Mark. Ar însemna să 
deschidem toate carcasele şi să înlocuim tijele, dar se poate 
face. 

— A, bineînțeles, spuse Lewyn. Dar asta nu rezolvă 
problema clemelor. Proiectele noastre cer oțel inoxidabil de 
tip 16/10!, care are proprietățile necesare pentru ca clemele 
să rămână elastice şi să mențină contactul cu tija. Se pare că 
aceste cleme sunt făcute din altceva, poate din 16/22. Sunt 
prea rigide. Aşa că, atunci când deschizi carcasa, clemele se 
îndoaie, dar nu revin la loc. 

— Înseamnă că trebuie să schimbăm şi clemele. Putem 
face asta când înlocuim tijele. 

— Din păcate, nu-i aşa simplu. Clemele sunt presate 
termic în carcasă. 

— Fir-ar a dracului de treabă! 

— Cu alte cuvinte, sunt parte integrantă din carcasă. 

— Vrei să spui că va trebui să facem carcase noi numai 
fiindcă sunt proaste clemele? 

— Întocmai. 


! Oțel inoxidabil austenitic, cu 16% crom şi 10% nichel (valori medii) 
(n.tr.) 
? Oțel inoxidabil feritic, cu 16% crom şi 4% nichel (n.tr.). 

— Până acum am făcut câteva mii, spuse Sanders, 
clătinând din cap. Cred că vreo patru mii. 

— Ei, bine, trebuie să le facem din nou. 

— Şi unitatea de disc propriu-zisă? 

— E lentă, zise Lewyn. Nu încape nici o îndoială în 
privința asta. Dar nu ştiu precis de ce. S-ar putea să fie 
probleme cu alimentarea. Sau poate că-i de vină cipul de 
comandă. 

— Dacă-i cipul de comandă... 

— Suntem în rahat până-n gât. Dacă e o problemă de 
proiectare fundamentală, trebuie să ne întoarcem la planşete. 
Dacă e doar o problemă de fabricație, suntem nevoiți să 
schimbăm liniile de producție, poate chiar să refacem 
matrițele. Dar ar dura câteva luni, în oricare dintre situații. 

— Când o să ştim? 

— Le-am trimis un aparat şi o unitate de alimentare 
băieților de la Diagnosticare, zise Lewyn. Trebuie să primesc 
raportul până la cinci. Am să ţi-l expediez. Meredith a aflat 
despre povestea asta? 

— Avem o întâlnire la şase. 

— În regulă. Sună-mă, te rog, după ce vorbeşti cu ea. 

— Sigur. 

— Într-un fel, e bine că s-a întâmplat aşa, spuse Lewyn. 

— Ce vrei să spui? 

— Îi aruncăm în brațe din prima zi o problemă 
importantă. Să vedem cum se descurcă. 

Sanders se întoarse ca să plece, iar Lewyn îl conduse spre 
ieşire. 

— Apropo, spuse el. Eşti sau nu sictirit de faptul că n-ai 
primit postul ăsta? 

— Dezamăgit, zise Sanders. Nu sictirit. N-ar avea nici un 
rost. 

— Fiindcă, dacă vrei să ştii părerea mea, Garvin te-a 
lucrat. Ai muncit cu devotament, ai demonstrat că poți să 
conduci departamentul, iar el numeşte pe altcineva. 

— E compania lui, rosti Sanders, ridicând din umeri. 

Lewyn îl cuprinse cu brațul pe după gât şi-l strânse 
bărbăteşte. 

— Ştii, Tom, câteodată faptul că eşti atât de rezonabil îţi 
dăunează. 

— Nu ştiam că a fi rezonabil e un defect. 

— Să fii prea rezonabil e un defect, spuse Lewyn. Până la 
urmă, ajungi să fii călcat în picioare. 

— Încerc să mă-mpac cu situația, spuse Sanders. Vreau 
să fiu aici când se vor vinde acțiuni pentru departamentul 
ăsta. 

— Da, aşa e. Trebuie să rămâi. 

Ajungând la ascensor, Lewyn întrebă: 

— Crezi că a primit postul fiindcă e femeie? 

— Cine ştie, răspunse Sanders, clătinând din cap. 

— Bărbaţii au luat-o din nou în barbă, ascultă-mă pe 
mine. Câteodată mi se face greață de toată insistența asta cu 
care sunt promovate femeile, zise Lewyn. Ce să mai vorbim, 
uită-te la grupul ăsta de proiectare. Avem patruzeci la sută 
femei, stăm mai bine decât orice alt departament, dar mi se 
spune întruna: de ce nu aduci mai multe? Mai multe femei, 
mai multe... 

— Mark, îl întrerupse Sanders, lumea s-a schimbat. 

— Dar tot nu e mai bună, replică Lewyn. Toţi au de 
suferit. Uite, când am început să lucrez la DigiCom, nu se 
punea decât o singură întrebare: eşti bun? Dacă erai bun, 
erai angajat. Dacă te descurcai, rămâneai. Nimic altceva. 
Acum, capacitatea e doar una dintre priorități. Se pune 
problema şi dacă ai sexul sau culoarea pielii 
corespunzătoare, care să completeze profilele de personal ale 
companiei. lar dacă se dovedeşte că eşti incompetent, nu te 
putem concedia. Şi uite-aşa, nu trece mult şi-ncepem să 
obținem rebuturi ca această unitate Twinkle. Pentru că 
nimeni nu mai are de dat socoteală. Nimeni nu mai e 
responsabil. Nu poți să construieşti produse pe baza unei 
teorii. Pentru că produsul pe care-l faci e real. Şi dacă e 
prost, ai rămas cu el. Nimeni n-o să ţi-l cumpere. 

Întorcându-se la el în birou, Sanders se folosi de cartela 
electronică de acces pentru a descuia uşa de la etajul patru. 
Îşi vâri apoi cartela în buzunarul pantalonilor şi o luă de-a 
lungul holului. Mergea grăbit, cu gândul la întrevederea cu 
Lewyn. Îl deranja în mod special unul din lucrurile spuse de 
acesta: că se lăsa călcat în picioare de către Garvin, că era 
prea pasiv, prea înțelegător. Dar Sanders nu vedea lucrurile 
la fel. Când spusese că întreaga companie era a lui Garvin, 
vorbise cât se poate de serios. Bob era şeful şi putea să facă 
ce voia. Sanders era dezamăgit că nu primise postul, dar 
nimeni nu i-l promisese. Niciodată. El şi alți câțiva oameni de 
la departamentele din Seattle ajunseseră, în urmă cu câteva 
săptămâni, la concluzia că va primi postul. Dar Garvin nu 
pomenise nici o clipă lucrul ăsta. Nici Phil Blackburn. În 
consecință, Sanders simțea că n-are nici un motiv să se 
plângă. Dacă era dezamăgit, singurul vinovat era el însuşi. 
Comisese eroarea clasică de a-şi număra bobocii înainte de 
sosirea toamnei. 

Cât despre faptul că era prea pasiv — ce se aştepta Lewyn 
să facă? Să se dea în spectacol? Să înceapă să urle şi să țipe? 
Nu i-ar fi folosit la nimic. Fiindcă Meredith Johnson primise 
postul, indiferent dacă lui Sanders îi convenea sau nu. Să 
demisioneze? Asta chiar că nu i-ar fi folosit la nimic. Căci, 
dacă ar fi plecat, ar fi pierdut profiturile care însoțeau 
transferarea companiei în domeniul public, iar asta ar fi fost 
o adevărată catastrofă. Aşa încât, la o analiză atentă, tot ce 
putea face era s-o accepte pe Meredith Johnson în noul post 
şi să-şi vadă de treabă. Dealtfel, bănuia că, dac-ar fi fost în 
locul lui, Lewyn, cu toată vorbăria lui agresivă, ar fi făcut 
exact acelaşi lucru: ar fi îndurat, cu rânjetul pe buze. Însă, 
cu cât se gândea mai mult, cu atât îşi dădea seama că 
problema mai gravă o constituia unitatea de disc Twinkle. 
Colegii lui Lewyn demontaseră în după-amiaza aceea trei 
aparate şi încă nu aveau habar de ce funcționa defectuos. 
Descoperiseră nişte componente la balamale care nu se 

încadrau în specificații. Era un lucru uşor de urmărit, iar 
Sanders ştia că avea să afle în scurt timp de ce ajunseseră să 
folosească materiale neconforme. Dar adevărata problemă — 
viteza de lucru scăzută a unităților de disc - rămânea un 
mister față de care nu aveau nici un indiciu, iar asta 
însemna că el trebuia să... 

— Tom? Vezi că ţi-a căzut cartela. 

— Cum? 

Ridică o privire absentă către un asistent care, încruntat, 
arăta cu degetul undeva, în spatele lui Sanders. 

— Ţi-a căzut cartela. 

— A, mulțumesc, spuse el, întorcându-se şi văzând 
cartela de acces, albă pe fondul cenuşiu al mochetei. 

Se întoarse ca să-şi recupereze obiectul cu pricina. Se 
părea că era mai afectat decât îşi putuse da seama. Fără o 
cartelă de acces nu puteai intra nicăieri în clădirile DigiCom. 
Sanders se aplecă, o ridică şi o vâri în buzunar. În clipa 
aceea, simţi o a doua cartelă, aflată deja acolo. Încruntându- 
se, le scoase pe amândouă şi se uită la ele. Cartela de pe 
podea nu-i aparţinea, era a altcuiva. Se opri în loc preț de o 
clipă, încercând să ghicească care din ele era a lui. Prin 
concepție, cartelele de acces erau lipsite de trăsături 
dinstinctive: numai emblema albastră DigiCom, un număr de 
serie ştampilat şi o fâşie magnetică pe dos. 

Ar fi trebuit să fie în stare să-şi amintească numărul de 
serie, dar nu reuşi. Se grăbi să se întoarcă în biroul lui, ca să 
verifice cu ajutorul computerului. Se uită la ceasul de mână. 
Se făcuse patru, îi rămăseseră două ore până la întâlnirea cu 
Meredith Johnson. Mai avea o mulțime de lucruri de pregătit 
pentru întrevederea aceea. Mergea încruntat, cu privirea 
ațintită pe covor. Trebuia să aibă la el rapoartele de producție 
şi, probabil, specificațiile detaliilor de proiectare. Nu ştia 
sigur dacă ea le va înțelege, dar oricum trebuia să le aibă 
pregătite. Şi ce altceva? Nu voia să omită nimic pentru 
această primă întrevedere. Încă o dată, şirul gândurilor îi fu 

întrerupt de câteva imagini din trecut. O valiză deschisă. Un 
castron cu floricele de porumb. Fereastra din sticlă colorată. 

— Aşa deci, spuse o voce familiară. Nu-ţi mai saluți vechii 
prieteni. 

Sanders îşi ridică privirea. Ajunsese în dreptul sălii de 
conferinţe cu pereţii din sticlă. Înăuntru văzu o siluetă 
solitară, ghemuită într-un fotoliu cu rotile, care privea 
panorama oraşului Seattle, cu spatele spre Sanders. 

— Salut, Max, zise Sanders. 

Max Dorfman continuă să se uite afară, pe fereastră. 

— Salut, Thomas. 

— De unde-ai ştiut că eu eram? 

Dorfman pufni disprețuitor. 

— Probabil că e o vrăjitorie. Tu ce crezi? E sau nu 
vrăjitorie? întrebă sarcastic bătrânul, continuând pe acelaşi 
ton: Te văd, Thomas. 

— Cum? Ai vreun ochi în ceafă? 

—Nu, Thomas. Am o imagine în fața ochilor. Te văd în 
geam, fireşte. Mergând cu capul în pământ, de parcă ai fi 
luat-o pe coajă. 

Dorfman pufni din nou şi-şi întoarse scaunul cu rotile 
spre Sanders. Avea în ochi o privire ageră, arzătoare şi 
ironică. 

— Ce bărbat promiţător erai! lar acum, să-ți laşi capul în 
jos în halul ăsta? 

Sanders n-avea chef de discuţii de acest gen. 

— Hai să spunem că n-a fost una din zilele mele cele mai 
bune, Max. 

— Şi vrei ca toată lumea s-o ştie? Vrei compasiune? 

— Nu, Max. 

Îşi aminti cum  ridiculiza Dorfman noţiunea de 
compasiune, spunând că un director care tânjeşte după 
compasiune nu e director. E un burete care absoarbe ceva 
inutil. 

— Nu, Max, zise Sanders. Mă gândeam. 

— Aha, te gândeai. O, îmi place să gândesc. E bine să 
gândeşti. Şi la ce te gândeai, Thomas, la vitraliul din 
apartamentul tău? 

Spre necazul lui, Sanders se simți surprins. 

— Pe-asta de unde-o ştii? 

— Poate că-i tot o vrăjitorie, zise Dorfman, cu un hohot de 
râs strident. Sau poate că citesc gândurile. Tu crezi că pot să 
citesc gândurile, Thomas? Eşti chiar atât de prost încât să 
crezi asta? 

— Max, n-am chef de aşa ceva. 

— Ei, atunci trebuie să mă opresc. Dacă n-ai chef, trebuie 
să mă opresc. Fac tot ce pot ca să te menajez, spuse el, 
plesnind iritat cu palma în brațul fotoliului cu rotile. Tu mi-ai 
spus, Thomas. De-aia am ştiut la ce te gândeai. 

— Eu ţi-am spus? Când? 

— Cam cu nouă sau zece ani în urmă. 

— Şi ce ţi-am spus? 

— A, nu mai ţii minte? Nu-i de mirare că ai probleme. 
Cred c-ar fi bine să te mai holbezi un timp la podea. S-ar 
putea să-ţi folosească. Da, aşa cred. Hai, Thomas, zgâieşte-te 
la podea. 

— Max, pentru numele lui Dumnezeu! 

— Ce, te irit? îl întrebă Dorfman cu un rânjet. 

— Întotdeauna mă iriți. 

— Aha. Păi, atunci poate că mai există speranță. Nu 
pentru tine, fireşte, pentru mine. Am îmbătrânit, Thomas. La 
vârsta mea, speranța are un alt înțeles. N-ai putea să 
înţelegi. În zilele astea, nu pot nici măcar să mă deplasez de 
colo-colo singur. Trebuie să am pe cineva care să mă 
împingă. De preferință o femeie frumoasă, dar, prin definiție, 
ăstora nu le place să facă aşa ceva. Aşa că iată-mă aici, fără 
nici o femeie drăguță care să mă împingă. Spre deosebire de 
tine. 

— Max, ce părere ai, am putea să purtăm o conversație 
obişnuită? întrebă Sanders cu un oftat. 

— Ce idee bună, zise Dorfman. Mi-ar plăcea tare mult. 
Dar ce-i aia o conversație obişnuită? 

— Adică, putem vorbi ca nişte oameni normali? 

— Dacă asta nu te va plictisi, Thomas, atunci da. Dar 
sunt îngrijorat. Ştii cât de mult se tem bătrânii să nu fie 
plictisitori. 

— Max. Ce-ai vrut să spui când ai pomenit de vitraliu? 

— M-am gândit la Meredith, fireşte. La cine altcineva? 

— Ce-i cu Meredith? 

— De unde să ştiu eu? spuse Dorfman iritat. Tot ce ştiu 
mi-ai spus tu. Şi tot ce mi-ai spus e că, pe atunci, călătoreai 
mult, în Coreea sau în Japonia, iar când te întorceai, 
Meredith... 

— Tom, scuză-mă că te întrerup, zise Cindy, vârându-şi 
capul pe uşa sălii de conferințe. 

— A, nu-i nevoie să te scuzi, zise Max. Thomas, cine-i 
această făptură frumoasă? 

— Sunt Cindy Wolfe, domnule profesor, răspunse ea. 
Lucrez pentru Tom. 

— Ce bărbat norocos e Tom ăsta! 

Cindy se întoarse către Sanders. 

— Încă o dată, scuză-mă, Tom, dar unul dintre directorii 
de la Conley-White e la tine în birou şi m-am gândit că ai vrea 
să... 

— Da, da, se grăbi să spună Dorfman. Trebuie să plece. 
Conley- White, pare a fi foarte important. 

— Vin imediat, Cindy. Tocmai lămuream o problemă 
împreună cu Max. 

— Nu, nu, Thomas, zise Dorfman. Nu discutam decât 
despre vremurile de altădată. Mai bine du-te. 

— Max... 

— Dacă vrei să mai discutăm, dacă crezi că e ceva 
important, fă-mi o vizită. Sunt la Four Seasons. Ştii hotelul. 
Are un foaier minunat, cu un tavan extrem de înalt. De-a 
dreptul măreț, mai ales pentru un bătrân. Aşa că du-te 

imediat, Thomas, spuse Dorfman, îngustându-şi ochii. Şi las- 
o pe frumoasa Cindy cu mine. 

Sanders ezită. 

— Păzeşte-te de el, îi zise Sanders lui Cindy, după o 
ezitare. E un moşneag depravat. 

— Atât cât mai poate fi, chicoti Dorfman. 

Sanders o luă de-a lungul holului, către biroul său. În 
timp ce pleca, îl auzi pe Dorfman spunând: 

— Ei, şi-acum, frumoasă Cindy, te rog să mă duci în 
holul de la intrare, unde mă aşteaptă o maşină. Şi până 
ajungem acolo, dacă nu te deranjează să-i faci plăcere unui 
bătrân, aş avea câteva mici întrebări. În compania asta se 
întâmplă atât de multe lucruri interesante, iar secretarele 
ştiu întotdeauna totul, nu-i aşa? 


În clipa când Sanders intră în birou, Jim Daly se ridică 
grăbit în picioare şi spuse: 

— Domnule Sanders, mă bucur că ați fost anunţat că vă 
aştept. 

Cei doi bărbați îşi strânseră mâinile, iar apoi Sanders îi 
făcu semn lui Daly să ia loc şi se aşeză la masa de lucru. De 
mai multe zile se aştepta la o vizită din partea lui Daly sau a 
altor bancheri investitori, aşa că nu era surprins. Membrii 
echipei de la Goldman şi Sachs vorbiseră personal cu 
oamenii din diferite departamente, discutând anumite 
aspecte ale fuziunii. De obicei, solicitau informații cu caracter 
general. Deşi tehnologia de vârf era un aspect esențial al 
achiziției, nici unul dintre bancheri n-o înțelegea prea bine. 
Sanders se aştepta ca Daly să-l întrebe despre progresele 
înregistrate la unitatea de disc Twinkle şi, probabil, despre 
Coridor. 

— Apreciez faptul că v-aţi găsit timp şi pentru mine, zise 
Daly, frecându-şi chelia cu palma. 

Foarte înalt şi slab, bancherul părea şi mai înalt în poziția 
pe care şi-o alesese şi în care nu i se vedeau decât coatele şi 
genunchii. 

— Voiam să vă întreb nişte lucruri... ăă..., cu caracter 
neoficial. 

— Vă rog, zise Sanders. 

— E în legătură cu Meredith Johnson, continuă Daly, pe 
un ton de scuză. Dacă... ăă... n-aveţi nimic împotrivă, aş 
prefera ca, oricum, cele discutate să rămână între noi. 

— În regulă, încuviinţă Sanders. 

— Înţeleg că aţi fost implicat îndeaproape în dotarea 
fabricilor din Irlanda şi Malaysia. Şi că, la nivelul companiei, 
a existat o oarecare controversă legată de felul cum s-a 
realizat acest lucru. 

— Mă rog, spuse Sanders, ridicând din umeri. Phil 
Blackburn şi cu mine n-am fost întotdeauna de acord. 

— După mine, asta vă demonstrează bunul simț, 
comentă Daly sec. Dar deduc că, în aceste dispute, 
dumneavoastră reprezentaţi experienţa şi pregătirea tehnică, 
în vreme ce ceilalți din cadrul companiei reprezintă, să 
spunem, diferite alte preocupări. Vi se pare corectă 
aprecierea mea? 

— Da, se poate spune şi-aşa. 

„Oare unde o fi vrând să ajungă?" se întrebă Sanders. 

— Ei bine, aş dori să-mi spuneți părerea dumneavoastră 
tocmai în legătură cu aceste aspecte. De curând, Bob Garvin 
a numit-o pe domnişoara Johnson într-un post de mare 
răspundere, iar această măsură a fost aplaudată de mulți 
dintre cei de la Conley-White. Şi, fără doar şi poate, ar fi 
nedrept să apreciem anticipat cum îşi va îndeplini dânsa 
noile însărcinări din cadrul companiei. Dar, din acelaşi, 
motiv, ar fi o neglijență din partea mea să nu mă interesez 
despre activitatea ei anterioară. Pricepețţi la ce mă refer? 

— Nu tocmai, răspunse Sanders 

— Mă întreb ce părere aveţi despre prestaţia din trecut a 
domnişoarei Johnson legată de operaţiunile tehnice ale 
companiei. Mai concret, implicarea ei în operațiunile DigiCom 
din străinătate. 

Sanders se încruntă, cu gândul la trecut. 

— Nu am cunoştinţă de faptul că s-ar fi implicat prea 
mult, zise el. Acum doi ani, am avut un conflict de muncă în 
Cork. Meredith a făcut parte din echipa care s-a deplasat în 
teritoriu pentru negocierea unei înțelegeri. A participat la 
acțiunile grupului de influență de la Washington, pentru 
tarifele vamale ale ecranelor de afişaj aplatizate. Şi mai ştiu 
că a condus Echipa de analiză a operaţiunilor la Cupertino, 
care a aprobat planurile pentru noua fabrică din Kuala 
Lumpur. 

— Da, exact. 

— Dar nu ştiu dacă implicarea ei a mers mai departe de 
atât. 

— Aha, în regulă. Probabil că mi s-a dat o informație 
eronată, zise Daly, foindu-se în scaun. 

— Dar ce ați auzit? 

— Fără a intra în amănunte, să spunem că s-a ridicat 
problema competenţei. 

— Înţeleg, spuse Sanders. 

Cine şi ce să-i fi spus lui Daly despre Meredith? În mod 
cert nici Garvin şi nici Blackburn. Kaplan? Imposibil de ştiut 
sigur. Dar Daly nu vorbea decât cu ocupanţii unor posturi 
importante. 

— Mă întrebam, continuă Daly, dacă aveţi vreo părere 
despre competenţa ei tehnică. Rămâne între noi, fireşte. 

În acel moment, monitorul computerului lui Sanders 
emise trei semnale sonore scurte, iar pe ecran apăru un 
mesaj: 


UN MINUT PÂNĂ LA STABILIREA LEGĂTURII VIDEO: 
DC/M-DC/S 

EXP: KAHN 

DEST: T. SANDERS 


— E ceva în neregulă? se interesă Daly 
— Nu, răspunse Sanders. Se pare că urmează să primesc 
un mesaj video din Malaysia. 


83 


— Atunci am să fiu concis şi-am să vă las să vă vedeţi de 
treabă. Şi am să mă exprim mai direct. În cadrul 
departamentului dumneavoastră, există vreo temere legată 
de pregătirea lui Meredith Johnson pentru acest post? 

Sanders ridică din umeri. 

— E noua şefa. Ştiţi cum e într-o companie. Întotdeauna 
apar temeri când vine un şef nou. 

— Sunteţi foarte diplomat. Voiam să spun, există semnale 
de neîncredere în privința competenţei sale? La urma- 
urmelor, e relativ tânără. Mutarea într-o zonă geografică 
nouă, dezrădăcinarea, apariția unor fețe noi, a unui personal 
nou, a unor probleme noi. Şi-apoi, aici n-o să se mai afle atât 
de direct sub, să spunem, aripa lui Bob Garvin. 

— Nu ştiu ce să zic, replică Sanders. Va trebui să 
aşteptăm şi să vedem. 

— Înţeleg că au mai existat asemenea probleme în trecut, 
când cineva fără pregătire tehnică a condus departamentul... 
un bărbat pe care-l chema... ăă... Freeling Gură de Şarpe? 

— Da, nu s-a descurcat. 

— Şi există temeri similare legate de Johnson? 

— Da, am auzit exprimându-se astfel de temeri, spuse 
Sanders. 

— Dar măsurile fiscale? Planurile de reducere a 
costurilor? Reprezintă o problemă delicată, nu-i aşa? 

Sanders se întrebă despre ce planuri de reducere a 
costurilor putea fi vorba. Monitorul piui din nou. 


30 SECUNDE PÂNĂ LA STABILIREA LEGĂTURII VIDEO: 
DC/M-DC/S 


— lar vă atenționează aparatul, spuse Daly, ridicându-se 
de pe scaun. V-am lăsat. Vă mulțumesc pentru timpul 
acordat, domnule Sanders. 

— Pentru putin. 

Îşi  strânseră mâinile, iar Daly părăsi încăperea. 
Computerul emise trei semnale acustice în succesiune 
rapidă: 


15 SECUNDE PÂNĂ LA STABILIREA LEGĂTURII VIDEO: 
DC/M-DC/S 


Se postă în fața monitorului şi aranjă lampa de birou, 
astfel ca lumina să-i cadă pe față. Pe ecran, numerele se 
succedeau în ordine inversă. Sanders se uită la ceas. Era ora 
cinci — ceea ce însemna că în Malaysia era opt. Probabil că 
Arthur făcuse apelul de la fabrică. 

În centrul ecranului apăru un mic dreptunghi care crescu 
treptat în dimensiuni. Sanders văzu chipul lui Arthur şi, în 
spatele lui, linia de asamblare puternic luminată. Această 
instalație nou-nouţă era esența procesului de fabricație 
modem: curată şi liniştită, cu muncitorii în haine de stradă, 
aşezaţi pe ambele laturi ale unei benzi rulante de culoare 
verde. La frecare punct de lucru fusese prevăzut câte un 
banc de iluminat fluorescent, care strălucea puternic în 
obiectivul camerei video. Kahn tuşi şi-şi frecă bărbia. 

— Salut, Tom. Ce mai faci? 

Când vorbi, imaginea i se încețoşa puțin, iar vocea 
înregistra o anume desincronizare. Reflexia semnalului pe 
satelit provoca o uşoară întârziere a transmisiei video, în 
vreme ce vocea se transmitea instantaneu. Desincronizarea 
era deconcertantă în primele secunde; ea conferea un 
caracter ireal întregului schimb de mesaje. Semăna cu 
încercarea de a vorbi cu cineva sub apă. Apoi însă totul intra 
în normal. 

— Bine, Arthur, răspunse Sanders. 

— Mă bucur. Îmi pare rău de noua organizare. Ştii care 
sunt sentimentele mele personale. 

— Îţi mulţumesc, Arthur. 

Se întrebă vag cum de aflase deja Khan din Malaysia. 
Dar, în orice companie, bârfele se propagă cu repeziciune. 

— Mda, mă rog. În orice caz, Tom, eu sunt aici, în atelier, 
zise Kahn, arătând în spatele lui. Şi, după cum vezi, 
continuam să ne mişcăm foarte încet. lar verificările 
intermediare prin sondaj dau aceleaşi rezultate. Ce zic 
proiectanţii? Au primit aparatele? 

— Au sosit azi. Deocamdată n-am nici o veste. Încă mai 
lucrează la problema asta. 

— Îhî. În regulă. Unităţile au ajuns la cei de la 
Diagnosticare? întrebă Kahn. 

— Cred că da, nu de mult. 

— Mda, bine. Fiindcă am primit de la Diagnosticare o 
cerere pentru încă zece unități ambalate în pungi de plastic 
sigilate termic. Au precizat că trebuie sigilate în interiorul 
fabricii. Imediat după ce ies de pe linie. Ştii ceva despre asta? 

—- Nu, e prima oară când aud de aşa ceva. Stai să văd 
care-i treaba şi te sun mai târziu. 

— N-ar fi rău, fiindcă trebuie să-ți spun că mie mi se pare 
cam ciudat. Zece unități înseamnă o cantitate mare. Cei de la 
vamă o să-nceapă să pună întrebări dacă le trimitem pe toate 
deodată. Şi nu pricep ce-i cu sigilarea asta. Oricum le 
trimitem ambalate în plastic. Dar nu sigilate. De ce le vor 
sigilate, Tom? 

Kahn părea îngrijorat. 

— Nu ştiu, zise Sanders. Văd eu despre ce-i vorba. Tot ce 
pot să-ți spun e că pe-aici e mare agitație pe chestia asta. 
Toată lumea vrea să ştie de ce naiba nu funcționează 
aparatele. 

— Păi şi noi vrem, zise Kahn. Crede-mă, chestia asta ne 
scoate din minți. 

— Când trimiți unitățile? 

— Păi, mai întâi trebuie să fac rost de maşina de sigilat. 
Sper să le pot expedia miercuri, ca să le aveți joi. 

— Prea târziu, spuse Sanders. Ar trebui să le trimiți azi, 
cel mai târziu mâine. Vrei să te ajut să găseşti o maşină de 
sigilat? Cred că pot să obţin una de la Apple. 

Compania Apple avea o fabrică în Kuala Lumpur. 

— Nu-i nevoie. Dar ideea e bună. Am să sun acolo şi-am 
să-l rog pe Ron să-mi împrumute o maşină. 

— Excelent. Acum, zi-mi despre Jafar. 

— Să vezi drăcie, spuse Kahn. Tocmai am vorbit la spital 
şi s-ar părea că are crampe şi vomită. Nu poate să mănânce 
nimic. Medicii locali zic că n-au găsit nimic în afară de, cum 
ţi-am mai spus, farmece. 

— Cred în farmece? 

— Exact, spuse Kahn. Aici au şi legi împotriva vrăjitoriei. 
Poţi chiar să dai şi în judecată pe cineva pe chestia asta. 

— Deci, nu ştii când o să se-ntoarcă? 

— Nimeni nu poate să-mi spună. S-ar părea că-i grav 
bolnav. 

— Bine, Arthur. Altceva? 

— Nimic. Fac eu rost de maşina de sigilat. Şi anunţă-mă 
dacă afli ceva. 

— Fii pe pace, spuse Sanders, după care transmisia se 
încheie. 

Kahn apucă să-i facă semn cu mâna, iar imaginea 
dispăru de pe ecran. 


TRANSMISIA SE PĂSTREAZĂ PE DISC SAU DAT? 


Sanders tastă DAT şi informația se înregistră pe bandă 
digitală. Se ridică de la birou. Indiferent despre ce ar fi fost 
vorba în povestea asta, îşi spuse că trebuia să se informeze 
până la întâlnirea cu Meredith de la ora şase. leşi din birou şi 
se duse la Cindy, care stătea cu receptorul la ureche, râzând. 
Când îl zări pe Sanders, se opri din râs şi-i spuse 
interlocutorului: 

— Ascultă, trebuie să te las. 

— Am să te rog să-mi scoţi şi mie rapoartele de producție 
de la Twinkle pe ultimele două luni, spuse Sanders. Sau, mai 
bine, scoate-le pe toate, de când a început linia să producă. 

— Sigur că da. 

— Şi sună-l, te rog, pe Don Cherry din partea mea. 
Trebuie să ştiu ce face grupul lui de Diagnosticare cu 
unitățile de disc. 

Se întoarse în birou. Observă că, pe ecran, cursorul 
pentru poşta electronică clipea, aşa că apăsă pe tasta de 
citire. În timp ce aştepta, se uită la cele trei faxuri de pe 
masa de lucru. Două sosiseră din Irlanda şi conțineau 
rapoarte de producție săptămânale, obişnuite. Al treilea era o 
cerere pentru repararea acoperişului la fabrica din Austin. Se 
împotmolise la Operaţiuni, în Cupertino, iar Eddie apela la 
Sanders ca să încerce urgentarea problemei. Ecranul clipi. 
Sanders se uită la primul dintre mesajele primite prin poşta 
electronică. 


DIN SENIN NE-AM POMENIT LA AUSTIN CU UN 
NUMĂRĂTOR DE BOABE DE LA OPERAȚIUNI. VERIFICĂ 
TOATE REGISTRELE, DE-I BAGĂ PE TOŢI ÎN SPERIEȚI. SE- 
AUDE CĂ MAI VIN ŞI ALŢII MÂINE. CONSECINȚA? 
ZVONURILE SE  RĂSPÂNDESC CA FULGERUL, IAR 
PRODUCŢIA A SCĂZUT CA DRACU". ZI-MI CE SĂ LE SPUN. 
E DE VÂNZARE COMPANIA ASTA, SAU NU? 

EDDIE 


Sanders nu stătu pe gânduri. Nu-i putea spune lui Eddie 
ce se întâmpla, aşa că-şi tastă rapid răspunsul: 


NUMĂRĂTORII DE BOABE AU FOST ŞI ÎN IRLANDA, 
SĂPTĂMÂNA TRECUTĂ. GARVIN A ORDONAT O ANALIZĂ LA 
NIVELUL ÎNTREGII COMPANII ŞI ĂŞTIA VERIFICĂ TOT. 
SPUNE-LE TUTUROR SĂ-ŞI VADĂ DE TREABĂ. 

TOM 


Apăsă pe butonul pentru expedierea mesajului şi textul 
de pe ecran dispăru. 

— M-ai chemat? zise Don Cherry, intrând în birou fără să 
bată la uşă, trântindu-se în fotoliu şi prinzându-şi mâinile la 

ceafa. Doamne, ce mai zi! Toată după-amiaza am stins 
incendii. 

— Povesteşte-mi. 

— Păi, mă pomenesc cu nişte flambusişti de la Conley 
care se apucă să-i întrebe pe băieți care-i diferența dintre 
RAM? şi ROM?. Ca şi cum ăştia ar avea timp pentru aşa ceva. 
Nu trece mult şi unul dintre flambusişti aude „flash 
memory'5 şi întreabă „Cât de des se aprinde?" Ca şi cum ar fi 
fost vorba de vreo lumină stroboscopică sau mai ştiu eu ce. 
lar băieţii trebuie să se ocupe de chestii din astea. Vreau să 
spun că avem de-a face cu nişte talente plătite scump. N-ar 
trebui să ţină cursuri de alfabetizare pentru avocați. N-ai 
putea să opreşti toată tărăşenia asta? 

— Nimeni nu poate s-o oprească. 

— Poate că o s-o oprească Meredith, zise Cherry, rânjind. 

— Ea e şefa, răspunse Sanders, ridicând din umeri. 

— Mda. Ia spune-mi... ce te frământă? 

— Echipa ta de diagnosticare lucrează la unităţile 
Twinkle. 

— Aşa este. Mai exact, lucrăm pe fărâmele rămase după 
ce artiştii cu mâini dibace ai lui Lewyn au smuls tot ce era de 
smuls din ele. De ce naiba au trecut mai întâi pe la 
proiectare? Niciodată, absolut niciodată să nu laşi un 
proiectant lângă un aparat electronic, Tom. Proiectanţilor n- 
ar trebui să li se permită decât să facă desene pe hârtie. Şi să 
nu primească decât câte o foaie pe rând. 

— Ce-ai găsit în privința aparatelor? zise Sanders. 

— Deocamdată, nimic, spuse Cherry. Dar avem nişte idei 
pe care le întoarcem pe toate feţele. 

— De-aia i-ai cerut lui Arthur Kahn să-ți trimită direct 
din fabrică zece aparate sigilate? 


3 Random Acces Memory = memorie cu acces aleatoriu (n.tr.). 
4 Read Qnly Memory = memorie destinată exclusiv citirii (n.tr.). 


5 Memorie rapidă; joc de cuvinte bazat pe semnificaţiile multiple ale 
cuvântului flash (n.tr.). 

— Exact. Cum de te-ai prins? 

— Kahn se minuna de chestia asta. 

— Ei şi? făcu Cherry. Lasă-l să se minuneze. Nu-i strică. 
Îl împiedică să-şi facă bucurii singur. 

— Şi eu aş vrea să ştiu de ce. 

— Păi, uite ce e, zise Cherry. Poate că ideile noastre n-or 
să facă doi bani. Până acum, nu avem decât un circuit 
suspect. Asta-i tot ce ne-au lăsat bufonii lui Lewyn. Nici nu 
prea ai de la ce să porneşti. 

— Cipul e prost? 

— Nu, cipul n-are nimic. 

— Atunci, ce-i suspect? 

— Uite, zise Cherry. Avem şi-aşa o grămadă de zvonuri 
care circulă. Ce pot să spun e că lucrăm la problema asta şi 
că încă nu ştim. Asta-i tot. Mâine sau poimâine primim 
aparatele sigilate şi o să ne dăm seama în maximum o oră. E 
bine? 

—Te gândeşti la o problemă majoră sau minoră? întrebă 
Sanders. Trebuie să ştiu, fiindcă la şedinţele de mâine o să se 
vorbească despre asta. 

— Păi, deocamdată răspunsul e că nu ştim. Ar putea fi 
orice. Problema e în studiu. 

— Arthur crede că s-ar putea să fie ceva grav. 

— E posibil ca Arthur să aibă dreptate. Dar o vom 
rezolva. Asta-i tot ce pot să-ţi spun. 

— Don... 

— Înţeleg că vrei un răspuns, spuse Cherry. Dar mă crezi 
că n-am nici unul? 

Sanders îl privi stăruitor, iar apoi spuse: 

— Ai fi putut să dai un telefon. De ce-ai venit în 
persoană? 

— Fiindcă tot m-ai întrebat, am o mică problemă. E 
delicată. Hărțuire sexuală. 

— Iarăşi? S-ar zice că pe-aici pe la noi numai de-astea se 
întâmplă. 

— La noi ca la toată lumea, zise Cherry. Aud că cei de la 
UniCom au chiar în clipa asta paisprezece procese pe rol. La 
Digital Graphics sunt şi mai multe, iar la MicroSym şi mai şi. 
Ăia de-acolo oricum sunt nişte porci. Dar vreau s-aud ce zici 
de chestia asta. 

— Bine, dă-i drumul, spuse Sanders cu un oftat. 

— E vorba de unul din grupurile mele de programare, 
care se ocupă de accesul de la distanță în bazele de date. 
Membrii grupului sunt cam bătrâiori: între douăzeci şi cinci 
şi douăzeci şi nouă de ani. Şefa echipei de la fax-modem îi 
face avansuri unuia dintre băieţi, pe care i s-a pus pata. Elo 
tot refuză. Astăzi, în parcare, ea îl invită din nou să ia masa 
împreună; el zice nu. Ea se urcă în maşină. Îi buşeşte 
maşina individului şi pleacă. Nimeni nu pățeşte nimic, iar el 
nu vrea să facă reclamaţie. Dar e-ngrijorat, crede că lucrurile 
au cam depăşit măsura. Vine la mine să-mi ceară sfatul. Ce- 
ar trebui să fac? 

Sanders se încruntă. 

— Crezi că asta-i tot? Ea e supărată pe el numai fiindcă a 
refuzat-o? Sau tipul a făcut ceva care a provocat chestia 
asta? 

— El zice că nu. E un tip destul de simpluț, fără pretenţii 
prea mari. 

— Şi femeia? 

— Are temperament, nu-i vorbă. Câteodată mai urlă la 
oameni. A trebuit să-i atrag atenția în privința asta. 

— Ea ce zice despre incidentul din parcare? 

— Nu ştiu. Tipul m-a rugat să nu vorbesc cu ea. Zice că 
se simte jenat şi nu vrea să înrăutățească lucrurile. 

Sanders ridică din umeri. 

— Ce-ai putea să faci? Oamenii sunt supăraţi, dar nimeni 
nu vrea să vorbească... Nu ştiu, Don. Dacă o femeie i-a lovit 
maşina, părerea mea e că şi el trebuie să fi făcut ceva. Nu-i 
exclus să se fi culcat cu ea o dată şi pe urmă să nu mai fi 
vrut s-o vadă, iar acum tipa e şucărită. Cam asta-i bănuiala 
mea. 

— Cam asta bănuiesc şi eu, spuse Cherry, dar poate că 
nu-i aşa. 

— S-a stricat ceva la maşină? 

— Nimic serios. Lampa de spate spartă. Tipul nu vrea ca 
lucrurile să se agraveze. Deci, ce fac, o las baltă? 

— Dacă nu face reclamaţie scrisă, eu aş lăsa-o baltă. 

— Să vorbesc cu ea neoficial? 

— Mai bine nu. Dacă o acuzi de purtare necuviincioasă — 
chiar şi neoficial —- dai de belea. Nimeni n-o să te sprijine. 
Fiindcă există probabilitatea ca tipul tău să fi făcut ceva care 
s-o fi provocat. 

— Chiar dacă el zice că n-a făcut? 

Sanders oftă. 

— Don, ăştia zic întotdeauna că n-au făcut nimic. N-au 
auzit pe nici unul care să spună: „Da, dom'le, o merit." Nici 
în ruptul capului. 

— Prin urmare, ce fac, o-ngrop? 

— Trece la dosar că tipul ţi-a spus povestea, nu uita s-o 
caracterizezi drept „probabilă” şi uit-o. 

Cherry încuviință din cap şi dădu să plece. Ajuns la uşă, 
se opri şi zise: 

— Zi-mi şi mie o chestie. Cum se face că amândoi suntem 
convinşi că tipul ăsta trebuie să fi făcut ceva? 

— Un simplu calcul al probabilităților, spuse Sanders. Iar 
acum du-te şi vezi ce-are blestemăţia aia de aparat, te rog. 


* 


La ora şase, Sanders îşi luă la revedere de la Cindy şi, cu 
dosarele Twinkle sub braț, urcă la etajul cinci, unde se găsea 
biroul lui Meredith. Soarele se afla încă mult deasupra liniei 
orizontului, revărsându-şi lumina în interior, pe ferestre. 
Părea o după-amiază târzie şi nicidecum sfârşitul unei zile. 
Meredith fusese instalată în marele birou de pe colț, unde-şi 
avusese sediul Ron Goldman. Avea şi o nouă secretară, 
despre care Sanders bănuia că-şi urmase şefa, venind din 
Cupertino. 

— Sunt Tom Sanders, zise el. Sunt aşteptat de 
domnişoara Johnson. 

— lar eu sunt Betsy Ross6 din Cupertino, domnule 
Sanders, zise ea, privindu-l şi adăugând: Să nu spuneţi 
nimic, vă rog. 

— În regulă. 

— Toată lumea găseşte ceva de spus despre drapel. Am 
ajuns să mi se facă rău când aud. 

— S-a făcut 

— De-o viață-ntreagă. 

— În regulă, nici o problemă. 

— Mă duc s-o anunț pe domnişoara Johnson că aţi venit. 


— Intră, Tom, ia loc. 

Meredith Johnson, care vorbea la telefon, îi făcu semn cu 
mâna de la birou. Biroul ei avea vedere spre nord, către 
centrul oraşului Seattle: Space Needle, zgârie-norii din Arly şi 
clădirea SODO. În lumina după-amiezii, oraşul arăta 
magnific. 

— Termin imediat, zise ea, revenind la telefon. Da, Ed, 
chiar acum sunt cu Tom, o să discutăm toate problemele. 
Da, a adus documentaţia cu el. 

Sanders ridică mapa ce conţinea informaţiile despre 
unitatea disc. Ea îi arătă servieta-diplomat, care stătea 
deschisă pc un colț al biroului, şi-i făcu semn s-o pună 
înăuntru. Apoi reluă convorbirea telefonică. 

— Da, Ed, cred că şedinţa de mâine o să se desfăşoare 
fără probleme şi e cert că nimeni n-are tendința de-a ascunde 
ceva... Nu, nu... Mă rog, dacă vrei, putem face asta mâine 
dimineață, la prima oră. 

Sanders puse mapa în servieta lui Meredith, care tocmai 
spunea: 

— Aşa e, Ed, ai dreptate. Absolut. 


$ Betsy Griscom Ross (1752-1836), creatoarea primului drapel al 
Statelor Unite. (n.tr.). 

Se apropie de Tom şi se aşeză cu un şold pe marginea 
biroului, moment în care fusta bleumarin i se ridică pe 
coapsă. Nu purta ciorapi. 

— Toată lumea e de acord că asta-i o problemă 
importantă, Ed. Sigur că da. 

Îşi legănă piciorul, făcând ca pantoful cu toc înalt să-i 
atârne de vârful degetelor. Îi zâmbi, iar Sanders se simţi uşor 
stingherit şi se dădu puţin înapoi. 

— Îţi promit, Ed. Da. Absolut. 

Meredith puse receptorul în furca aparatului din spatele 
ei, întinzându-se pe deasupra biroului şi răsucindu-şi corpul, 
ca să i se vadă mai bine sânii pe sub bluza de mătase. 

— Ei bine, pe asta am aranajat-o, spuse ea, îndreptându- 
şi corpul şi oftând. Cei de la Conley au auzit că avem 
necazuri cu Twinkle. Ed Nichols e agitat nevoie mare. De 
fapt, e a treia convorbire pe care am avut-o azi după-amiază 
despre Twinkle. Ai zice că toată compania se rezumă la 
chestia asta. Cum îţi place biroul? 

— Destul de frumos, zise el. O vedere grozavă. 

— Da, oraşul e frumos - se sprijini într-o mână şi-şi 
încrucişa picioarele, bagă de seamă că el observase şi spuse: 
Vara prefer să nu port ciorapi. Îmi place să-mi las pielea să 
respire. Când e arşiță afară, te simți mult mai răcorit. 

— De-acum până la sfârşitul verii, cam aşa o să fie, 
remarcă Sanders. 

— Să-ţi spun drept, mi-e tare teamă din pricina vremii. Îţi 
dai seama, după California... rosti ea, aşezându-şi normal 
picioarele şi zâmbind. Dar ție-ți place aici, nu? Pari fericit. 

— Da, zise el, ridicând din umeri. Cu ploaia te obişnuieşti 
- arătă spre servieta ei. Vrei să discutăm despre Twinkle? 

— Absolut, spuse ea, dându-se jos de pe birou, 
apropiindu-se de el şi uitându-i-se drept în ochi. Dar sper că 
nu te superi dac-am să abuzez un pic de bunăvoința ta. 
Numai puţin, bine? 

— Sigur. 

— Toarnă tu nişte vin, spuse ea, dându-se la o parte. 

— În regulă. 

— Vezi dacă-i destul de rece. 

El se duse la sticla aşezată pe măsuţa laterală. 

— Mi-aduc aminte că întotdeauna ţi-a plăcut vinul rece, 
spuse ea. 

— Aşa este, confirmă el, răsucind sticla în frapieră. 

Între timp nu-i mai plăcea vinul rece, dar, pe atunci, aşa 
era. 

— Ne-am distrat minunat în zilele alea. 

— Da, ne-am distrat. 

— Zău aşa, spuse ea. Câteodată mă gândesc că pe 
vremea aceea, când amândoi eram tineri şi ne străduiam să 
ne descurcăm, a fost mai bine ca oricând. 

El ezită, neştiind cum să-i răspundă şi ce ton să adopte. 
Turnă vinul în pahare. 

— Da, zise ea. A fost frumos. Mă gândesc adesea la 
vremurile alea. 

„Eu, niciodată", îşi spuse Sanders. 

— Dar tu, Tom? Te mai gândeşti la vremurile de demult? 

— Desigur. 

Traversă încăperea cu paharele de vin, îi dădu ei unul, iar 
apoi ciocniră. 

— Sigur că mă gândesc. Noi, ăştia însurațţi, ne gândim 
mereu la vremurile de-altădată. Ştii că sunt căsătorit. 

— Da, zise ea, încuviințând din cap. Chiar foarte 
căsătorit, din câte-aud. Câţi copii, trei? 

— Nu, doar doi, spuse el cu un zâmbet. Dar câteodată 
parc-ar fi trei. 

— Soţia ta e avocat? 

— Da. 

Se simțea mai în siguranță. Discuţia despre soție şi copii 
îl făcuse să aibă sentimentul că era la adăpost. 

— Nu ştiu cum se poate trăi căsătorit, zise Meredith, 
ridicând o mână. Am încercat şi eu. Patru luni mai am să-i 
plătesc ticălosului pensia de întreţinere şi-am scăpat. 

— Cu cine te-ai măritat? 

— Cu un contabil de la CoStar. Era simpatic. Amuzant. 
Dar s-a dovedit a fi un vânător de zestre clasic. Trei ani de 
zile l-am întreținut. Şi, în plus, la pat nu era bun de nimic — 
dădu din mână, abandonând subiectul, iar apoi se uită la 
ceas. Ei, acum stai jos şi povesteşte-mi cât de rău merge 
treaba cu unitatea de disc Twinkle. 

— Vrei să vezi dosarul? Ţi l-am pus în servietă. 

— Nu, spuse ea, bătând cu palma locul de pe canapea de 
lângă ea. Vreau să-mi spui cu gura ta. 

Sanders se aşeză lângă ea. 

— Arăți bine, Tom, rosti ea, lăsându-se pe spate, 
descălțându-şi pantofii şi mişcându-şi degetele de la picioare. 
Doamne, ce zi! 

— Tensiune mare? 

Ea gustă din vin şi-şi suflă o şuviță de păr de pe față. 

— Am o mulțime de chestii pe cap. Mă bucur că lucrăm 
împreună, Tom. Am sentimentul că eşti singurul prieten pe 
care pot conta în toată povestea asta. 

— Mulţumesc. Am să-ncerc. 

— Deci, cât de rău stăm? 

— E greu de spus. 

— Fă un efort — Sanders înțelese că singura soluție era 
să-i înfățişeze exact cum stăteau lucrurile. 

— Am realizat nişte prototipuri foarte reuşite, dar 
unitățile care ies de pe linia din Kuala Lumpur nici nu se 
apropie de o sută de milisecunde. 

— Ştim de ce? întrebă Meredith, oftând şi clătinând din 
cap. 

— Deocamdată nu. Avem câteva idei în studiu. 

— Linia aceea e inagurată recent, nu? 

— Cu două luni în urmă. 

Ea ridică din umeri. 

— Înseamnă că avem probleme cu o linie de producţie 
nouă. Nu-i aşa de grav. 

— Dar chestia e că tipii de la Conley-White cumpără 
compania asta pentru tehnologia pe care o are şi mai ales 

pentru unitatea CD-ROM. Aşa cum stau lucrurile azi, s-ar 
putea să nu fim în măsură să oferim ceea ce am promis. 

— Şi vrei să le-o spui pe şleau? 

— Mi-e teamă să nu se descopere la şedinţa de analiză. 

— Poate o s-o descopere, poate nu, rosti ea, rezemându- 
se de canapea. Trebuie să stabilim exact ce nu merge. Tom, 
am văzut cu toții probleme de producţie care la început 
păreau imense, pentru ca apoi să dispară peste noapte. S-ar 
putea să fie aşa şi de data asta. O să-i scuturăm niţel pe cei 
care lucrează la linia Twinkle. Am identificat nişte probleme 
într-o etapă timpurie. Nu-i mare scofală. 

— Se poate, dar nu ştim sigur. În realitate, s-ar putea să 
fie o problemă cu cipurile de comandă, ceea ce ar însemna 
schimbarea furnizorului din Singapore. Sau e posibil să fie o 
problemă fundamentală. O problemă de proiectare, care să-şi 
aibă originea aici. 

— Probabil, zise Meredith. Dar, cum ai spus şi tu, nu 
ştim sigur. Şi nu văd nici un motiv să-ncepem să facem 
speculații. Tocmai într-un moment hotărâtor ca ăsta. 

— Ca să fiu cinstit... 

— Nu e o problemă de cinste, spuse ea. E o problemă de 
strictă realitate. Hai să o discutăm, punct cu punct. Le-am 
spus că avem o unitate de disc Twinkle. 

— Da. 

— Că am construit un prototip şi că l-am testat în toate 
felurile posibile. 

— Da. 

— Şi că prototipul funcţionează trăsnet. E de două ori 
mai rapid decât cele mai avansate unități venite din Japonia. 

— Da. 

— Le-am mai spus că am lansat producția unității de 
disc. 

— Da. 

— Păi atunci, conchise Meredith, le-am spus ce ştie cu 
siguranță toată lumea în acest moment. Aş spune că am 
acționat cu bună credință. 

— Mă rog, aşa o fi, dar nu cred că putem... 

— Tom, spuse Meredith, aşezându-şi mână pe brațul lui. 
Întotdeauna mi-a plăcut francheţea ta. Vreau să ştii cât de 
mult îți apreciez pregătirea şi sinceritatea cu care abordezi 
problemele. Un motiv în plus să fiu convinsă că problema 
unității Twinkle se va rezolva. Ştim că, în esenţă, e vorba de 
un produs bun, care se comportă aşa cum afirmăm noi. Eu, 
personal, am încredere deplină în el şi în capacitatea ta de a-l 
face să funcţioneze conform planificării. Şi nu mi-e deloc greu 
să spun asta la şedinţa de mâine -— se opri şi se uită la el cu 
atenţie. Dar ție? 

Se apropiase mult cu fața de el şi-şi ţinea buzele 
întredeschise. 

— Mie, ce? 

— Ţi-e greu să spui asta la şedinţă? 

Avea ochii de un albastru deschis, aproape cenuşiu. Tom 
îi uitase privirea, aşa cum uitase şi cât de lungi îi erau 
genele. Părul moale îi încadra fața. Avea buze senzuale şi o 
expresie visătoare. 

— Nu, zise el. Nu mi-e greu. 

— Bun. Cel puţin asta am rezolvat-o, spuse ea zâmbind, 
după care întinse paharul. Vrei să faci din nou oficiul? 

— Sigur. 

Se ridică de pe canapea şi se duse la sticla cu vin. Ea îl 
urmări cu privirea. 

— Mă bucur că arăţi la fel, Tom. Faci exerciţii fizice? 

— De două ori pe săptămână. Dar tu? 

— Întotdeauna ai avut un fund pe cinste. Rotund şi tare. 

— Meredith..., rosti Sanders, întorcându-se spre ea. 

— Scuză-mă, nu m-am putut abţine. Ne cunoaştem de- 
atâta timp, spuse ea, arătându-se apoi îngrijorată. Sper că 
nu te-am jignit. 

— Nu. 

— Nu-mi vine să cred că o s-ajungi vreodată pudic, Tom. 

— Nu, nu. 

— Tocmai tu, râse ea. Ţi-aminteşti noaptea când am rupt 
patul? 

— Nu ştiu dacă l-am rupt cu adevărat, spuse el, turnând 
vin în pahare. 

— Ba da, cum să nu. M-ai îndoit peste tăblia patului şi... 

— Mi-amintesc... 

— Şi mai întâi s-a rupt tăblia de la picioare, pe urmă s-a 
prăbuşit fundul patului..., dar n-ai vrut să ne oprim, aşa că 
ne-am mutat mai sus şi, când m-am apucat de tăblia de la 
capul patului, totul a... 

— Mi-aduc aminte, zise el, vrând s-o întrerupă şi s-o facă 
să înceteze. Au fost nişte vremuri nemaipomenite. Uite, 
Meredith... 

— Şi pe urmă, când a strigat femeia aia care stătea la 
parter? Ţii minte? Bătrâna lituaniană? Froia sa stie: a murit 
țineva sau te? 

— Da. Ascultă, să revenim la aparat... 

— Văd că te stingheresc de-a binelea, rosti ea, luând 
paharul de vin. Nu cumva crezi că mă dau la tine? 

— Nu, nu, nici pomeneală. 

— Bun. Pentru că n-am avut nici o intenţie de genul ăsta. 
Serios. 

Îi aruncă o privire amuzată, iar apoi îşi lăsă capul pe 
spate, punându-şi în valoare gâtul lung, şi sorbi din pahar. 

— De fapt,... ah! Ah! făcu ea şi se crispa deodată. 

— Ce s-a-ntâmplat? întrebă el, aplecându-se înainte, 
îngrijorat. 

— Am un spasm la gât, uite-aici... 

Cu ochii încă strânşi de durere, îi arătă un punct de pe 
umăr, aproape de gât. 

— Şi ce să... 

— Să freci un pic în punctul ăla... şi să-l masezi... 

El puse jos paharul şi se conformă. 

— Aici? 

— Da, ah, mai tare... strânge... 

Îi simţi muşchii umărului relaxându-se şi o auzi oftând. 
Meredith îşi mişcă încet capul într-o parte şi-n alta, iar pe 
urmă deschise ochii. 

— Oh... E mult mai bine... Nu te opri. 

Sanders continuă s-o maseze. 

— Mulţumesc. Mi-a făcut bine. Am ceva la un nerv. Mă 
pişcă ce mă pişcă, dar când mă loveşte, parcă... - Meredith 
se întrerupse, mişcându-şi capul într-o parte şi-n alta, 
temătoare. Te-ai descurcat foarte bine. Ţin minte că te-ai 
priceput întotdeauna să-ţi foloseşti mâinile, Tom. 

El continuă s-o maseze, deşi ar fi vrut să se oprească. 
Simţea că nu era bine ce făcea, că stătea prea aproape de ea 
şi că nu voia s-o atingă. Dar, în acelaşi timp, atingerea ei îi 
făcea bine, fapt care îi stârni curiozitatea. 

— Ce mâini dibace ai, spuse ea. Doamne, când eram 
măritată, mă gândeam tot timpul la tine. 

— Serios? 

— Cum să nu. Ti-am spus, nu era bun de nimic în pat. 
Detest bărbatul care nu ştie ce are de făcut, rosti ea, 
închizând ochii. La tine însă n-a fost niciodată cazul, nu? 

Meredith oftă, relaxându-se şi mai mult, iar apoi păru că 
alunecă spre el, topindu-se la apropierea trupului şi mâinilor 
lui. Era o senzație inconfundabilă. Imediat Sanders o strânse 
prieteneşte de umăr, ca şi cum masajul ar fi luat sfârşit, iar 
apoi îşi retrase mâinile. Ea deschise ochii şi-i zâmbi cu 
subînțeles. 

— Uite ce e, Tom, nu trebuie să-ţi faci griji. 

El se-ntoarse şi sorbi din paharul cu vin. 

— Nu-mi fac. 

— Mă refeream la unitatea de disc. Dacă se dovedeşte că 
avem într-adevăr probleme şi e nevoie de sprijinul conducerii 
superioare, îl vom obţine. Dar hai să nu ne pripim. 

— În regulă. Mi se pare chiar mai înțelept, spuse el, 
simțind o uşurare tainică pentru faptul că discutau din nou 
despre unitatea de disc şi fiindcă se aflau pe teren sigur. Şi la 
cine ai apela? Direct la Garvin? 

— Cred că da. Prefer canalele neoficiale, spuse ea, 
privindu-l. Te-ai schimbat, nu-i aşa? 

— Nu..., sunt acelaşi. 

— Mi se pare că te-ai schimbat, rosti ea, zâmbind. 
Înainte, n-ai fi încetat să mă masezi. 

— Meredith, spuse el, acum e altfel. Tu eşti şefa 
departamentului, iar eu lucrez în subordinea ta. 

— Hai că eşti caraghios. 

— Dar aşa e. 

— Suntem colegi, spuse ea, îmbufnându-se. Nimeni de 
pe-aici nu crede cu adevărat că-ți sunt superioară. Mi s-a 
încredințat o funcție administrativă, atâta tot. Suntem colegi, 
Tom. Şi nu vreau decât să avem o relație deschisă şi 
prietenoasă. 

— Şi eu. 

— Bun. Mă bucur că suntem de acord. 

Cu o mişcare rapidă, se aplecă înainte şi-l sărută uşor pe 
buze. 

— Ei, a fost chiar aşa de îngrozitor? 

— N-a fost îngrozitor deloc. 

— Cine ştie? Poate că va trebui să mergem împreună în 
Malaysia, să vedem ce-i cu linia de asamblare. Au nişte plaje 
foarte drăguţe în Malaysia. Ai fost vreodată în Kuantan? 

— Nu. 

— Ţi-ar plăcea tare mult. 

— Sunt sigur. 

— Ți-aş putea fi ghid. Zăbovim o zi-două în plus. Facem o 
haltă acolo, profităm de soare. 

— Meredith... 

— Nimeni n-o să ştie nimic, Tom. 

— Sunt însurat. 

— Dar eşti şi bărbat. 

— Ce vrea să însemne asta? 

— Haide, Tom, spuse ea cu o severitate prefăcută. Nu-mi 
cere să cred că n-ai avut niciodată o mică aventură 
extraconjugală. Ai uitat că te cunosc? 

— M-ai cunoscut cu mult timp în urmă, Meredith. 

— Oamenii nu se schimbă. Nu în felul ăsta. 

— Mă rog, eu cred că se schimbă. 

— Hai, las-o baltă. O să lucrăm împreună, aşa că nu văd 
ce ne-ar opri să ne simțim bine. 

Lui Sanders nu-i plăcea felul cum evoluau lucrurile. Se 
simțea împins într-o postură jenantă. Avu sentimentul că era 
afectat şi puritan când spuse: 

— Acum sunt însurat. 

— A, păi nu mă interesează viața ta personală, răspunse 
Meredith pe un ton uşuratic. Nu sunt responsabilă decât 
pentru prestația ta din timpul orelor de program. Numai 
muncă, fără pic de distracţie, Tom? Asta poate să-ți dăuneze. 
Trebuie să te mai şi distrezi, rosti ea, aplecându-se înainte. 
Hai, numai un pupic... 

Chiar în clipa aceea se auzi bâzâitul interfonului. 

— Meredith? zise vocea secretarei. 

Ea îşi ridică privirea, agasată. 

— Ţi-am spus, fără telefoane. 

— Scuză-mă, Meredith, dar e domnul Garvin. 

— Bine, acceptă ea, după care se ridică de pe canapea şi 
se duse la birou, ridicând tonul. Dar după asta, Betsy, nu 
mai primesc nici un telefon. 

— Am înțeles, Meredith, voiam să te-ntreb dacă pot să 
plec şi eu peste zece minute? Trebuie să mă-ntâlnesc cu 
proprietarul noului apartament. 

— Da. Mi-ai adus pacheţelul ăla? 

— E la mine pe masă. 

— Lasă-l aici şi pe urmă poți să pleci. 

— Mulţumesc, Meredith. Domnul Garvin e pe linia doi. 

Meredith ridică receptorul şi-şi mai turnă nişte vin. 

— Bună, Bob, spuse ea. Ce s-a-ntâmplat? 

Se observă imediat tonul familiar şi destins din vocea ei. 
Vorbi cu Garvin, stând cu spatele la Sanders. Acesta rămase 
pe canapea, simțindu-se abandonat, ridicol de pasiv şi de 

inutil. Secretara intră, aducând un pachețel într-o pungă de 
hârtie maro, pe care i-l dădu lui Meredith. 

— Bineînţeles, Bob, spuse Meredith. Sunt întrutotul de 
acord. Sigur c-o să ne ocupăm de asta. 

Aşteptând ca Meredith să-i permită să plece, secretara îi 
zâmbi lui Sanders. Acesta se simți stingher pe canapea, aşa 
că se ridică, se duse lângă fereastră, îşi scoase din buzunar 
telefonul celular şi formă numărul lui Mark Lewyn. Oricum, 
îi promisese că avea să-l sune. Între timp, Meredith spuse: 

— Te-ai gândit foarte bine, Bob. Cred că vom acționa 
pornind de la ideea asta. 

Sanders auzi semnalul de apel, iar apoi robotul telefonic, 
a cărui voce bărbătească rosti: „Lăsaţi mesajul 
dumneavoastră după semnalul sonor". Urmă un sunet 
strident. 

— Mark, Tom Sanders la telefon. Am vorbit cu Meredith 
despre Twinkle. Părerea ei e că ne aflăm într-o etapă timpurie 
a producției şi că nu-i cazul să ne alarmăm. Ea îmbrățişează 
punctul de vedere conform căruia nu putem afirma cu 
certitudine că ar exista probleme semnificative de semnalat şi 
că mâine, la şedinţa cu bancherii şi cu cei de la Conley- 
White, ar trebui să tratăm situaţia ca pe o procedură 
obişnuită... 

Secretara părăsi încăperea, zâmbindu-i lui Sanders în 
timp ce trecu pe lângă el. 

— ... iar dacă, mai târziu, vom avea probleme cu unitatea 
de disc şi va fi nevoie de intervenţia conducerii, ne vom ocupa 
la momentul respectiv. l-am transmis opiniile tale, iar acum 
vorbeşte cu Bob, aşa că e de presupus că mâine la şedinţă 
vom adopta această poziție... 

Secretara ajunse la uşa biroului. Se opri o clipă, ca să 
răsucească încuiețoarea de la mânerul uşii, iar apoi ieşi, 
închizând uşa în urma ei. 

Sanders se încruntă. Încuiase uşa când ieşise. Nu-l 
preocupa atât de mult faptul că secretara procedase aşa, ci 

impresia că fusese implicat într-un joc premeditat, în care 
toată lumea, în afară de el, ştia ce se întâmplă. 

—... oricum, Mark, dacă apare vreo schimbare 
semnificativă în toate astea, iau legătura cu tine mâine 
dimineaţă înainte de şedinţă şi... 

— Dă-l încolo de telefon, spuse Meredith, care apăruse pe 
neaşteptate foarte aproape de el, trăgându-i mâna în jos şi 
lipindu-şi trupul de al lui. 

Buzele li se contopiră într-un sărut violent. El sesiză vag 
că, în timp ce se sărutau, telefonul îi scăpase din mână pe 
pervazul ferestrei, iar apoi ea se suci, îl smulse într-o parte şi 
se prăbuşiră amândoi pe canapea. 

— Meredith, stai... 

— O, Doamne, toată ziua te-am dorit, spuse ea cu 
înfocare. 

Îl sărută din nou, urcându-se deasupra lui şi ridicându-şi 
un picior, ca să-l imobilizeze. Deşi se afla într-o poziție 
incomodă, Sanders se pomeni că reacționează favorabil la 
asaltul ei. Imediat îi trecu prin minte că s-ar putea să intre 
cineva în birou. Se văzu întins pe spate pe canapea, cu şefa 
lui, îmbrăcată în elegantul costum bleumarin, aproape călare 
pe el, dar neliniştea stârnită de ceea ce ar putea gândi 
persoana care i-ar vedea în postura asta îl înfierbântă şi mai 
mult. Meredith îi simți reacția, iar asta avu darul s-o ațâțe şi 
mai tare. Se dădu înapoi ca să-şi tragă sufletul. 

— O, Doamne, ce bine e! Nu suport când nemernicul ăla 
pune mâna pe mine. Cu ochelarii ăia caraghioşi. Ah! Sunt 
atât de excitată, nu m-am mai regulat ca lumea... 

Se aruncă iarăşi asupra lui, sărutându-l cu brutalitate. 
El îi simţi limba în gură şi îşi zise: „Fir-ar să fie, întrece 
măsura." Mirosul parfumului ei îi evocă imediat anumite 
amintiri. Ea îşi schimbă poziția, ca să poată ajunge cu mâna 
mai jos, şi gemu când îi simți erecţia prin țesătura 
pantalonilor. Bâjbâi cu degetele, căutând să-i desfacă 
fermoarul. Imagini contradictorii îi trecură prin minte lui 
Sanders: patima cu care o dorea pe Meredith, dragostea 

pentru soție şi copii, amintiri din trecut, din perioada 
petrecută în apartamentul lui din Sunnyvale, patul rupt, 
imagini ale soției. 

— Meredith... 

— Oooh. Nu vorbi. Nu! Nu... 

Gemea întretăiat, iar gura i se contracta ritmic, ca a unui 
peştişor de acvariu. El îşi aminti că aşa făcea când era 
excitată. Uitase între timp. Îi simţi răsuflarea fierbinte pe 
față, şi îi văzu obrajii îmbujoraţi. Ea îi deschise pantalonii şi-i 
cuprinse sexul cu mâna. 

— Oh, Doamne, spuse ea, strângându-l şi lăsându-se în 
jos. 

— Ascultă-mă, Meredith. 

— Lasă-mă, te rog, spuse ea cu glas răguşit. Doar un 
minuţel. 

Pe urmă îi cuprinse sexul cu gura. Întotdeauna fusese 
Cum îi plăcea s-o facă în locuri periculoase. În timp ce 
conducea maşina pe stradă. La toaleta pentru bărbați, în 
timpul vreunei conferințe comerciale. Noaptea, pe plaja din 
Napoli. Natura  impulsivă, tainică, fierbințeala aceea 
misterioasă. Când făcuse cunoştinţă cu ea, directorul de la 
ConTech îi spusese: „E una din cele mai grozave sugative." 

Simțind cum gura ei îi cuprindea sexul şi cum i se 
încordează spatele, în timp ce tensiunea nervoasă îi invada 
trupul, avu o senzație neliniştitoare, de plăcere combinată cu 
teamă. Atât de multe se întâmplaseră în timpul zilei, atât de 
multe schimbări, iar totul fusese atât de neaşteptat. Se simți 
dominat, manipulat şi împins într-o situație riscantă. Stând 
întins pe spate, avu sentimentul că, într-un fel sau altul, 
consimțea la un joc pe care nu-l înțelegea pe deplin, care nu 
era întrutotul limpede. Mai târziu avea să dea de bucluc. Nu 
voia să meargă în Malaysia cu ea. Nu voia să aibă o legătură 
amoroasă cu propria lui şefă. Nu voia nici măcar o aventură 
de o noapte. Pentru că întotdeauna oamenii aflau şi începeau 
să bârfească pe la colțuri, să schimbe priviri cu subinţeles pe 

holuri. Aşa se-ntâmpla întotdeauna. Uşi trântite, avocaţi 
specializați în divorțuri, copii rămaşi fără familie. Iar lui nu-i 
trebuia balamucul ăsta. Reuşise să-şi pună ordine în viața 
personală, să rezolve cam toate problemele. Avea obligaţii de 
respectat. Femeia care venise de undeva din trecutul lui nu 
înțelegea nimic din chestiile astea. Era liberă. El însă nu era. 
Îşi schimbă poziţia. 

— Meredith... 

— Doamne, ce gust bun ai. 

— Meredith... 

Ea întinse mâna şi-şi apăsă degetele pe buzele lui. 

— Şşşt. Ştiu că-ţi place. 

— Aşa e, îmi place, dar... 

— Atunci, lasă-mă. 

Continuând să-l sugă, îi descheie cămaşa şi îl ciupi de 
sfârcuri. El privi în jos şi o văzu călare peste picioarele lui, cu 
capul aplecat. Bluza i se desfăcuse, iar sânii îi atârnau liberi. 
Ea îi trase mâinile în jos, aşezându-i-le pe sâni. După atâția 
ani, avea în continuare sâni perfecţi, cu sfârcurile tari la 
pipăit. Ea gemu şi-şi undui trupul, încercând să găsească o 
poziţie mai comodă. El îi simţi căldura corpului. Începu să 
audă un bâzâit în urechi, o roşeață ameţitoare îi invada 
obrajii, sunetele se estompară, camera păru că-şi pierde 
contururile şi nu mai rămase nimic în afară de femeia aceea, 
de trupul ei şi de dorinţa pe care o simțea pentru ea. 

În clipa aceea fu cuprins de un acces de mânie, de un soi 
de furie masculină, provocată de faptul că se afla imobilizat 
pe canapea şi că ea îl domina, în vreme ce ar fi vrut să preia 
el controlul, să o posede. Se ridică în capul oaselor şi o apucă 
de păr, ridicându-i capul şi sucindu-şi totodată corpul. 
Meredith îl privi în ochi şi se lămuri. 

— Da! spuse ea şi se dădu într-o parte, aşa încât el să 
poată trece deasupra ei. 

Sanders îşi strecură mâna între picioarele femeii. Îi simţi 
căldura corpului şi pipăi dantela chiloţilor până la genunchi. 

Apoi mişcându-şi picioarele, Meredith se descotorosi de ei. Îi 
dezmierdă părul cu mâna şi-şi lipi buzele de urechea lui. 

— Da, îi şopti ea cu o voce înflăcărată. Da! 

Fusta albastră i se strânsese în jurul taliei. Sanders o 
sărută cu brutalitate, desfăcându-i larg bluza şi strivindu-i 
sânii cu pieptul lui gol. Simţi căldura ei în tot trupul. Îşi 
mişcă degetele, pipăindu-i labiile. Ea gemu, în timp ce se 
sărutau, dând din cap în semn de încuviințare, după care 
degetele lui pătrunseră înăuntru. 

Preţ de o clipă, Sanders fu surprins: Meredith nu se 
umezise prea tare. Abia pe urmă îşi aminti şi acest amănunt. 
Felul cum începea, cu vorbe înflăcărate şi cu trupul cuprins 
imediat de pasiune, în vreme ce partea ei intimă reacționa 
mai lent, excitându-se doar în contact cu organul lui în 
erecţie. Întotdeauna se excita mai mult datorită dorinței lui 
pentru ea şi ajungea la orgasm după el. Uneori asta se 
întâmpla după câteva secunde, dar alteori Sanders se 
chinuia să se abțină, în timp ce ea îşi legăna trupul în 
căutarea satisfacției, pierdută în propria ei lume tainică, în 
care el nu mai avea loc. De fiecare dată se simțea părăsit şi 
avea sentimentul că Meredith se folosea de el. Aceste amintiri 
îl făcură să se oprească, iar ea îi simți ezitarea şi îl îmbrățişa 
strâns, chinuindu-se să-i deschidă cureaua pantalonilor, 
gemând şi strecurându-şi limba în urechea lui. 

Între timp, împotrivirea începuse să-şi facă din nou loc în 
sufletul lui, fierbințeala mânioasă se estompa şi un gând 
neaşteptat îi fulgeră prin minte: Nu merită. Toate 
sentimentele i se schimbară iarăşi. Avu o senzație familiară. 
Să te întâlneşti cu o fostă iubită, să te laşi convins să rămâi 
la cină, apoi să reintri în vârtejul sentimentelor, să-i simți din 
nou dorința şi, pe neaşteptate, în căldura momentului, în 
clipele acelea de pasiune carnală, să ți se aducă aminte toate 
lucrurile care merseseră prost în relația respectivă, să simți 
cum toate vechile conflicte, supărări şi iritări se ridică iarăşi 
la suprafață şi să-ți doreşti să nu fi început nimic. Să te 
gândeşti dintr-odată cum să scapi, cum să opreşti ceea ce 

începuse cândva. Numai că, de obicei, nu exista nici o cale de 
scăpare. Degetele lui rămăseseră între labiile femeii, iar ea îşi 
schimbă poziția trupului, ca să-i înlesnească atingerea celor 
mai sensibile puncte. Era mai umedă şi buzele i se 
umflaseră. Îşi desfăcu şi mai mult picioarele. Respira cu 
mare greutate, mângâindu-l cu degetele. 

— Oh, Doamne, ce mult îmi place să te mângâi, spuse ea. 

De obicei, nu exista nici o cale de scăpare. 

Trupul lui era încordat şi pregătit. Sfârcurile ei tari îi 
frecau pieptul, iar degetele lungi îl dezmierdau. Îi linse lobul 
urechii cu o mişcare rapidă a limbii şi, în clipa aceea, nu mai 
rămase decât dorința fierbinte şi mânioasă, intensificată de 
faptul că n-ar fi vrut să se afle acolo şi că avea impresia că ea 
îl manipulase ca să-l aducă în acest loc. Era hotărât să i-o 
tragă până-i ieşeau ochii din cap. 

Ea sesiză schimbarea şi gemu. Încetă să-l mai sărute şi 
se întinse pe canapea, aşteptând. Se uită la el printre 
pleoapele  întredeschise, dând din cap în semn de 
încuviințare. Degetele lui continuau s-o pipăie, cu mişcări 
repezi şi repetate, făcând-o să suspine. Apoi se întoarse şi o 
lipi de canapea. Ea îşi trase fusta mai sus şi îşi desfăcu 
picioarele, în aşteptare. El se aplecă deasupra ei şi-i zări 
zâmbetul victorios, cu subințeles. Citind în ochii ei 
sentimentul că, într-un fel, învinsese, combinat cu un soi de 
detaşare controlată, se înfurie şi simți dorința s-o facă se 
simtă acelaşi lucru, s-o vadă că-şi pierde controlul aşa cum 
şi-l pierduse şi el, s-o facă să participe, să-i şteargă de pe 
chip detaşarea aceea ironică. Îi desfăcu labiile, dar n-o 
pătrunse. Se trase un pic înapoi, continuând s-o ațâțe cu 
degetele. Ea îşi arcui spinarea, aşteptându-l. 

— Nu, nu... te rog... 

El o privi, fără să facă vreo mişcare. Mânia i se risipi la fel 
de rapid cum îl cuprinsese şi mintea îi rătăci undeva departe, 
dominată de reticența iniţială. Într-un moment de claritate 
dureroasă, se văzu în mijlocul încăperii: un bărbat de vârstă 
mijlocie, căsătorit, gâfâind cu pantalonii în vine, aplecat 

deasupra unei femei, pe o canapea de birou prea strâmtă. Ce 
dracu' făcea acolo? Se uită la fața ei şi văzu cum fardul îi 
crăpase pe la colțurile ochilor şi în jurul gurii. Ea îşi pusese 
mâinile pe umerii lui şi-l trăgea mai aproape. 

— Oh, te rog... Nu... Nu... 

Deodată, ea îşi întoarse capul într-o parte şi tuşi. El simți 
cum vraja se destramă brusc. Se trase înapoi cu răceală. 

—Ai dreptate, spuse apoi, dându-se jos de pe canapea şi 
trăgându-şi pantalonii. Nu se cade s-o facem. 

Ea se ridică în capul oaselor, nedumerită. 

— Ce faci? Doar vrei la fel de mult ca mine. Ştii bine că 
vrei. 

— Nu, spuse el. Nu trebuie să facem aşa ceva, Meredith. 

Se încheie la curea şi se dădu înapoi. Meredith se holbă 
la el cu o uimire neîncrezătoare, ca şi cum ar fi fost trezită 
dintr-un somn adânc. 

— Sper că nu vorbeşti serios... 

— Nu-i o idee bună. Mi-e cam ruşine. 

Deodată ochii lui Meredith se aprinseră de furie. 

— Fir-ai al dracului de nenorocit! 

Se dădu jos repede de pe canapea, se apropie de el şi 
începu să-l lovească puternic cu pumnii. 

— Ticălosule! Puţoiule! Ticălos nenorocit ce eşti! 

El se chinuia să se-ncheie la cămaşă, ferindu-se de 
loviturile ei. 

— Eşti un rahat! Un ticălos! 

El se întoarse într-o parte, iar ea îl ocoli ca să ajungă în 
fața lui, apucându-i mâinile şi trăgând de cămaşă, vrând să-l 
împiedice să se-ncheie. 

— Nu poţi! Nu poţi să-mi faci una ca asta! 

Nasturii i se desfăcură. Ea îl zgârie, lăsându-i pe piept 
nişte dâre lungi şi roşii. El se întoarse din nou, evitând-o şi 
vrând doar să iasă cât mai repede de-acolo. Să se-mbrace şi 
să plece. Ea îl lovi în spate cu pumnii. 

— Căcănarule, nu se poate să mă laşi aşa! 

— Meredith, termină! S-a sfârşit, gata! 

— Lua-te-ar dracu' să te ia! 

Îl apucă de păr şi, trăgându-l în jos cu o forță 
surprinzătoare, îl muşcă tare de ureche. El simți o durere 
intensă şi usturătoare şi o îmbrânci cu brutalitate. Ea îşi 
pierdu echilibrul, se prăbuşi peste măsuța de cafea şi rămase 
întinsă pe podea, gâfâind. 

— Fir-ai al dracului de nenorocit! 

— Meredith, lasă-mă-n pace. Nu-ţi cer altceva. 

Se apucă din nou să-şi încheie nasturii. Singurul lucru la 
care se putea gândi era: leşi de-aici. Ia-ți lucrurile şi pleacă. 
Dădu să-şi ia haina şi observă telefonul celular de pe pervaz. 
Ocoli canapeaua şi-şi recupera telefonul. Un pahar se sparse 
de fereastră, aproape de capul lui. Se uită spre mijlocul 
încăperii şi o văzu căutând un alt obiect cu care să arunce. 

— Te omor! zise ea. A dracului să fiu dacă nu te omor! 

— Ajunge, Meredith. 

— Pe dracu' ghem! 

Aruncă o mică pungă de hârtie spre el. Punga se lovi de 
geam şi căzu pe podea. Din ea ieşi o cutie cu prezervative. 

— Mă duc acasă, spuse el, îndreptându-se spre uşă. 

— Aşa să faci, rosti ea. Hai, du-te acasă la nevastă şi la 
nenorocita aia de familie. 

În mintea lui Sanders răsună un semnal de alarmă, care 
îl făcu să ezite o clipă. 

— Ei bine, da, spuse Meredith. Ştiu totul despre tine, 
căcănarule. Nevastă-ta nu te mai lasă, aşa că vii aici, îmi 
înşeli buna credință, mă pui pe jar şi pe urmă mă părăseşti 
ca un nenorocit violent şi bădăran. Crezi că te poţi purta aşa 
cu o femeie? Ticălosule! — el întinse mâna spre mânerul uşii. 

— Dacă pleci şi mă laşi aşa, eşti un om mort! spuse 
Meredith. 

Sanders se întoarse, o văzu rezemându-se nesigur de 
birou şi-şi spuse: „E beată." 

— Noapte bună, Meredith, rosti el. 

Răsuci mânerul, dar îşi aminti că uşa fusese încuiată. O 
descuie şi plecă, fără să se mai uite înapoi. În anticameră, o 

femeie de serviciu tocmai golea coşurile de gunoi de lângă 
birourile secretarelor. 

— A dracului să fiu dacă nu te omor pentru asta! strigă 
Meredith în urma lui. 

Femeia de serviciu auzi şi se holbă la Sanders. El îşi feri 
privirea şi se duse drept la ascensor. Apăsă pe buton, dar 
după o clipă, se hotări să coboare pe scări. 


Sanders privea apusul soarelui, de pe puntea feribotului 
care se întorcea în Winslow. Era o seară liniştită, aproape 
fără nici o adiere de vânt, iar suprafaţa apei era întunecată şi 
nemișcată. Îşi întoarse privirea spre luminile oraşului şi 
încercă să cântărească cele întâmplate. De pe vas, se vedeau 
etajele superioare ale clădirilor companiei  DigiCom, 
înălțându-se dincolo de linia orizontală şi cenuşie a 
viaductului de beton ce însoțea marginea apei. Încercă să 
distingă fereastra de la biroul lui Meredith, dar se afla deja 
prea departe. 

Pe puntea feribotului care-l ducea acasă, la ai lui, şi la 
rutina zilnică, familiară, evenimentele din ora precedentă 
începuseră deja să capete un caracter ireal. Îi venea greu să 
creadă că se întâmplaseră aievea. Le analiză în gând, 
încercând să vadă unde greşise. Avea certitudinea că nu 
fusese decât vina lui, că o înşelase pe Meredith cine ştie cum. 
Căci, altfel, ea nu s-ar fi încumetat să dea buzna peste el. 
Probabil că întregul episod era jenant atât pentru el, cât şi 
pentru ea. Se simțea vinovat, nenorocit... şi profund neliniştit 
în privința viitorului. Ce-o să se întâmple acum? Ce-o să facă 
Meredith? 

Parcă nu-i venea nici măcar să ghicească. În clipa aceea, 
îşi dădu seama că n-o cunoştea deloc. Cândva fuseseră 
amanți, dar asta se întâmplase cu mult timp în urmă. Între 
timp, ea devenise o persoană diferită, cu responsabilități noi. 
lar pentru el era o străină. Cu toată blândețea serii, simți 
cum îl cuprinde frigul. Se întoarse în interiorul feribotului. Se 
aşeză într-un separeu şi scoase telefonul, ca s-o sune pe 

Susan. Apăsă pe butoane, dar luminițele aparatului 
rămaseră stinse. 

Bateria se epuizase. Preţ de o clipă se simți derutat. 
Bateria ar fi trebuit să ţină toată ziua, dar uite că se 
consumase. 

Un sfârşit de zi cum nu se putea mai nimerit. 


Însoţit de vibrația motoarelor feribotului, se duse la 
toaletă şi se holbă la imaginea din oglindă. Avea părul 
răvăşit; i se vedea o urmă uşoară de ruj pe buze şi încă una 
pe gât; îi lipseau doi nasturi de la cămaşă şi avea hainele 
şifonate. Arăta de parcă tocmai îşi părăsise amanta în pat. 
Întoarse capul ca să-şi vadă urechea. O vânătaie micuță 
marca locul unde-l muşcase Meredith. Se descheie la cămaşă 
şi se uită la zgârieturile roşii care-i brăzdau pieptul în şiruri 
paralele. Dumnezeule! Cum s-o-mpiedice pe Susan să vadă 
toate astea? Umezi nişte şervețele de hârtie şi se curăță de 
ruj. Îşi aranja părul cu degetele şi-şi încheie nasturii de la 
sacoul sport, ascunzând cât mai mult cămaşa. Apoi ieşi din 
baie, se aşeză pe o banchetă lângă fereastră şi rămase cu 
privirea în gol. 

— Bună, Tom. 

Se uită în sus şi-l văzu pe John Perry, vecinul lui din 
Bainbridge. Perry lucra ca avocat la Marlin şi Howard, una 
din firmele cele mai vechi din Seattle. Era unul din acei 
oameni animați de un entuziasm de nestăpânit, dar Sanders 
nu prea avea chef să vorbească cu el. Însă Perry se şi aşezase 
pe locul din fața lui. 

— Cum îți merge? întrebă bine dispus. 

— Destul de bine, răspunse Sanders. 

— Am avut o zi grozavă! 

— Mă bucur. 

— De-a dreptul grozavă, spuse Perry. Am avut un proces 
şi pot să-ți spun că i-am spart. 

— Minunat, spuse Sanders. 

Rămase cu privirea ațintită pe fereastră, sperând ca Perry 
să priceapă aluzia şi să-l lase în pace. Însă Perry vorbi în 
continuare. 

— Da, a fost un proces al dracului de dificil, de la început 
până la sfârşit. Titlul VII, Curtea Federală. Clientul, o femeie 
care a lucrat la Micro Tech, susținea că n-a fost promovată în 
funcție fiindcă era femeie. Ca să-ți spun adevărul, prea multe 
argumente în favoarea ei nu erau. Fiindcă tipei îi cam plăcea 
să bea şi alte chestii de-astea. Erau destule probleme. Dar 
avem la noi la firmă o fătucă, Louise Fernandez, spaniolă, 
care e pur şi simplu mortală în cazurile de discriminare. 
Mortală. A convins juriul să-i dea clientei noastre o 
compensație de aproape o jumătate de milion. Fernandez 
asta e în stare să speculeze precedentele juridice cum n-ai 
mai văzut. A câştigat paisprezece din ultimele şaisprezece 
procese. Se poartă drăguţ şi rezervat şi, pe dinăuntru, e 
numai gheaţă. Îţi spun eu, câteodată femeile mă sperie al 
dracului de tare. 

Sanders nu răspunse. 


Acasă era linişte, căci copiii dormeau deja. Întotdeauna 
Susan îi trimitea la culcare devreme. Urcă la etaj. Soţia sa 
citea în pat, înconjurată de dosare şi acte juridice împrăştiate 
pe plapumă. Când îl văzu, se dădu jos şi veni să-l 
îmbrăţişeze. În mod involuntar, trupul lui se încordă. 

— Îmi pare tare rău, Tom, spuse ea. Pentru azi-dimineață 
şi pentru ce s-a întâmplat la serviciu. 

Îşi ridică faţa şi-l sărută uşor pe buze. Sanders se feri 
stingherit. Se temea ca ea să nu miroasă parfumul lui 
Meredith, sau... 

— Eşti supărat pentru azi-dimineaţă? întrebă ea. 

— Nu, răspunse el. Zău că nu sunt. Însă am avut o zi 
obositoare. 

— Multe şedinţe legate de fuziune? 

— Da. Şi-o să mai fie altele mâine. E o aiureală întreagă. 

Susan încuviință din cap. 

— N-are cum să fie altfel. Tocmai ai primit un telefon de 
la birou. De la o oarecare Meredith Johnson. 

— Serios? spuse el, încercând să păstreze un ton 
indiferent. 

— Îhî. Cu vreo zece minute în urmă, îl informă Susan, 
ducându-se din nou în pat. Cine-i tipa? 

Susan devenea întotdeauna bănuitoare când pe Sanders 
îl sunau femeile de la serviciu. 

— Noul vicepreşedinte. Au adus-o de curând de la 
Cupertino. 

— M-a cam mirat... Vorbea de parcă m-ar fi cunoscut. 

— Nu cred că v-aţi întâlnit, rosti Sanders, sperând că nu 
va mai trebui să spună şi altceva. 

— Mă rog, zise ea, mi s-a părut foarte prietenoasă. Mi-a 
spus să-ți transmit că totul e-n regulă pentru şedinţa de 
analiză de mâine dimineaţă, de la ora opt şi jumătate, şi c-o 
să vă vedeți atunci. 

— Bine. Perfect. 

Se descălță şi începu să se descheie la cămaşă, însă pe 
urmă se opri. Se aplecă şi-şi ridică pantofii de jos. 

— Câţi ani are? întrebă Susan. 

— Meredith? Nu ştiu. Treizeci şi cinci, cam aşa. De ce? 

— Eram curioasă. 

— Mă duc să fac un duş, zise el. 

— Bine, acceptă Susan. 

Îşi luă însemnările şi se aşeză mai bine în pat, 
aranjându-şi veioza. El dădu să plece. 

— O cunoşti? întrebă Susan. 

— Am cunoscut-o mai de mult. În Cupertino. 

— Şi ce face aici? 

— E noua mea şefă. 

— Deci ea e. 

— Mda, spuse el. Ea e. 

— Cea care are relaţii bune cu Garvin? 

— Da. Cine ţi-a spus? Adele? 

Adele Lewyn, soția lui Mark, era una dintre cele mai bune 
prietene ale lui Susan. Ea încuviință din cap. 

— M-a căutat şi Mary Anne. Telefonul a sunat întruna. 

— Cred şi eu. 

— Garvin se culcă cu ea? 

— Nimeni nu ştie, zise el. Părerea generală e că nu. 

— Atunci de ce a adus-o pe ea în loc să-ți dea postul ţie? 

— Nu ştiu, Sue. 

— N-ai vorbit cu Garvin? 

— A trecut pe la mine la birou de dimineață, dar încă nu 
ajunsesem. 

Ea încuviință din cap. 

— Înseamnă că eşti supărat, spuse ea, dând din cap. Sau 
eşti, ca de obicei, omul înțelegător? 

— Păi, ce pot să fac? zise el, ridicând din umeri. 

— Să demisionezi, spuse ea. 

— Nici vorbă. 

— S-au şters cu tine pe pantofi. Nu crezi că trebuie să 
demisionezi? 

— Cu situația economică de acum, nu-i momentul să-mi 
caut serviciu. Am patruzeci şi unu de ani. Nu mă simt în 
stare s-o iau iar de la zero. În plus, Phil susţine că, în decurs 
de un an, departamentul tehnic se va separa şi va intra în 
domeniul public. Chiar dacă nu-l conduc eu, tot aş fi printre 
acționarii principali la noua companie. 

— Şi ţi-a dat şi detalii? 

El încuviință din cap. 

— Fiecare dintre noi primeşte câte douăzeci de mii de 
acțiuni şi opțiuni pentru încă cincizeci de mii. După aceea, 
opţiuni pentru alte cincizeci de mii de acțiuni pentru fiecare 
an. 

— La cât? 

— De obicei, la douăzeci şi cinci de cenți acțiunea. 

— Iar oferta publică va fi la cât? La cinci dolari? 

— Cel puţin. Piaţa ofertei publice inițiale devine tot mai 
puternică. După aia, se zice că poate să urce la zece. Poate 
chiar la douăzeci, dacă prezentăm interes. 

Urmă un scurt moment de linişte. Sanders ştia că Susan 
era pricepută la calcule matematice. 

— Nu, spuse ea în final. Nu se poate să demisionezi. 

Şi el făcuse socotelile de multe ori. În varianta cea mai 
modestă, ar fi putut obține destul pe opţiunile lui ca să-şi 
plătească ipoteca de la casă într-o singură rată. Dar dacă 
valoarea acțiunilor creştea fulgerător, ar fi fost ceva 
realmente fantastic: ar fi câştigat între cinci şi paisprezece 
milioane de dolari. Iată de ce trecerea în domeniul public era 
visul tuturor celor care lucrau într-o companie tehnică. 

— În ce mă priveşte, spuse el, n-au decât să-l aducă şi pe 
King-Kong la conducerea departamentului, tot mai stau cel 
puţin doi ani. 

— Asta au făcut? L-au adus pe King-Kong? 

— Nu ştiu, spuse el, ridicând din umeri. 

— Te înţelegi bine cu ea? 

— Nu sunt sigur, răspunse el, pe un ton evaziv. Mă duc 
să fac un duş. 

— Bine, zise Susan. 

El îi aruncă o privire şi văzu că începuse să-şi citească 
din nou însemnările. După duş, Sanders îşi conectă telefonul 
la aparatul pentru reîncărcarea bateriilor aflat pe chiuvetă şi 
îşi puse un tricou şi un şort. Se studie în oglindă; tricoul îi 
acoperea zgârieturile. Dar încă-l mai îngrijora mirosul 
parfumului lui Meredith. Se stropi pe obraji cu after-shave. 
Apoi intră în camera fiului său, ca să vadă ce face. Matthew 
sforăia zgomotos, cu degetul mare în gură. Dăduse pătura la 
o parte cu picioarele. Sanders îl înveli cu blândeţe şi-l sărută 
pe frunte. Pe urmă se duse în camera Elizei. La început nici 
n-o văzu. În ultima vreme, fiica lui luase obiceiul de-a se 
îngropa sub un morman de pături şi perne când dormea. Se 
apropie în vârful picioarelor şi zări o mânuţă întinzându-se şi 
fâcându-i semn. 

— De ce nu dormi, Lize? şopti el. 

— Am avut un vis, spuse ea, însă fără să pară 
înspăimântată. 

Sanders se aşeză pe marginea patului şi o mângâie pe 


cap. 
— Ce fel de vis? 
— Despre bestie. 
— Aha. 
— Bestia era, de fapt, un prinț, dar i-a făcut farmece o 
vrăjitoare. 


— Aşa este..., zise el, mângâindu-i părul. 

— L-a transformat într-o bestie hidoasă, continuă Eliza, 
citând din film aproape cuvânt cu cuvânt. 

— Aşa este, spuse el. 

— De ce? 

— Nu ştiu, Lize. Aşa-i povestea. 

— Pentru că n-a adăpostit-o de frigul amarnic? întrebă 
ea, folosind un nou citat. De ce n-a adăpostit-o, tăticule? 

— Nu ştiu, zise el. 

— Pentru că nu avea nici urmă de dragoste în inimă. 

— Lize, e timpul să te culci. 

— Mai întâi fă-mi rost de un vis, tăticule. 

— Bine. Deasupra patului tău e un nor argintiu şi frumos 
şi... 

— Visul ăsta nu e bun, tăticule, îl întrerupse Eliza, 
privindu-l încruntată. 

— Bine. Ce fel de vis vrei? 

— Cu Kermit. 

— În regulă. Kermit stă chiar aici, lângă capul tău, şi-o să 
te păzească toată noaptea. 

— Şi tu. 

— Da. Şi eu. 

O sărută pe frunte, iar fetița se întoarse pe o parte, cu 
fața la perete. În timp ce părăsea încăperea, o auzi sugându- 
şi degetul mare cu putere. Se întoarse în dormitor şi dădu la 
o parte materialele soţiei, ca să se poată urca în pat. 

— Mai era trează? întrebă Susan. 

— Cred c-o să adoarmă. Voia un vis. Despre Kermit. 

— Kermit e la mare modă acum, încuviință ea, dând din 
cap. 

Nu comentă nimic despre tricoul lui. Sanders se strecură 
sub aşternut şi dintr-odată se simți epuizat. Se întinse pe 
spate, cu capul pe pernă, şi închise ochii. O simți pe Susan 
cum îşi adună hârtiile şi cum stinge lumina. 

— Mmm, făcu ea. Miroşi frumos. 

Se ghemui lângă el, lipindu-şi fața de gâtul lui, şi-şi 
aruncă un picior peste unul din şolduri. Era uvertura ei 
invariabilă, care îl agasa întotdeauna. Se simțea țintuit de 
piciorul ei greu, în timp ce ea îi mângâia obrazul. 

— Ţi-ai dat cu after-shave pentru mine? 

— Hai, Susan..., oftă el, exagerându-şi oboseala. 

— Te întreb fiindcă şi-a făcut efectul, zise ea, chicotind. 

Pe sub plapumă, îi puse mâna pe piept. O simți cum 
alunecă în jos şi i se strecoară pe sub tricou. Avu un acces 
neaşteptat de mânie. 

Ce se întâmpla cu ea? Niciodată n-avea pic de intuiție în 
chestiile astea. Mereu îi făcea avansuri în cele mai nepotrivite 
momente şi locuri, îi prinse mâna. 

— S-a-ntâmplat ceva? 

— Sunt frânt, Sue. 

— O zi proastă, hm? spuse ea cu compasiune, după care 
se opri. 

— Da. Destul de proastă. 

Se sprijini într-un cot şi se aplecă deasupra lui. Îi 
mângâie buza de jos cu degetul. 

— Vrei să te înveselesc? 

— Nu vreau. 

— Nici măcar un pic? 

El oftă din nou. 

— Eşti sigur? întrebă ea, tachinându-l. Absolut sigur? 

Pe urmă începu să se strecoare sub cuvertură. El îi opri 
capul cu mâinile. 

— Susan, te rog. Haide. 

Ea chicoti din nou şi-i spuse: 

— E abia opt şi jumătate. Nu poți să fii chiar atât de 
obosit. 

— Ba sunt. 

— Pariez că nu eşti. 

— Susan, fir-ar să fie, n-am chef. 

— Bine, bine, acceptă ea, îndepărtându-se de lângă el. 
Dar nu ştiu de ce ţi-ai mai dat cu after-shave dacă n-ai chef. 

— Pentru numele lui Dumnezeu! 

— Şi-aşa, în ultimul timp nici n-am prea făcut dragoste. 

— Asta pentru că tot timpul eşti plecată, spuse el, 
neputând să se controleze. 

— Nu sunt „tot timpul plecată". 

— Două nopți pe săptămână nu eşti acasă. 

— Asta nu-nseamnă „tot timpul plecată”. Şi-apoi, aşa-i 
serviciul. Credeam c-ai să mă sprijini mai mult în privința 
asta. 

— Te sprijin. 

— Dacă te plângi, nu înseamnă că mă sprijini. 

— Uite ce e, pentru numele lui Dumnezeu, spuse el. Vin 
acasă devreme ori de câte ori eşti plecată din oraş, le dau de 
mâncare copiilor, le rezolv pe toate ca să n-ai de ce să-ţi faci 
probleme... 

— Uneori, spuse ea. Alteori rămâi până târziu la birou, 
iar copiii stau cu Consuela până li se urăşte... 

— Ei bine, am şi eu serviciu... 

— Aşa că slăbeşte-mă cu „le rezolv pe toate". Nici pe 
departe nu stai pe acasă cât mine. Eu sunt cea care are două 
servicii. Tu în cea mai mare parte a timpului faci exact ce ai 
chef, aşa cum fac toți nenorociţii de bărbaţi de pe lumea 
asta. 

— Susan... 

— Doamne, Dumnezeule, vii şi tu din când în când acasă 
mai devreme şi faci pe martirul, spuse ea, ridicându-se în 
capul oaselor, după care îşi aprinse veioza de pe noptieră. 

Toate femeile pe care le cunosc muncesc mai greu decât orice 
bărbat. 

— Susan, nu vreau să mă cert. 

— Păi sigur, să fie numai din vina mea. Eu sunt cea cu 
probleme. Fir-aţi ai dracu' de bărbați! 

Era obosit, dar mânia îl învioră pe neaşteptate. Se simți 
dintr-odată puternic şi se dădu jos din pat, începând să se 
plimbe prin cameră. 

— Ce importanţă are faptul că eşti bărbat sau femeie? lar 
ai de gând să-mi spui cât eşti de oprimată'? 

— Uite ce e, ripostă ea, aşezându-se mai drept. Femeile 
sunt oprimate. E o realitate. 

— Zău? Şi, mă rog, în ce fel eşti tu oprimată? Niciodată 
nu speli rufe. Niciodată nu faci de mâncare. Niciodată nu ai 
de făcut curăţenie. Cineva le face pe toate în locul tău. Ai pe 
cineva care să-ți ţină locul. Ai pe cineva care duce copiii la 
şcoală şi pe altcineva care-i aduce de acolo. Eşti asociată la o 
firmă de avocați, pentru numele lui Dumnezeu. Eşti la fel de 
oprimată ca Leona Helmsley. 

Susan se holba uluită la soțul ei. Sanders ştia de ce: 
până atunci, ea îşi susținuse de mai multe ori discursul cu 
oprimarea, iar el nu o contrazisese niciodată. Cu timpul, prin 
repetiție, aceasta devenise o idee acceptată în căsnicia lor. Şi 
iată că Tom se hotărâse să-şi exprime dezacordul, modificând 
dintr-odată regulile. 

— Nu-mi vine să cred. Am socotit că eşti altfel, spuse ea, 
aruncându-i printre pleoapele  întredeschise o privire 
atotştiutoare. Asta pentru că o femeie ţi-a luat postul, nu? 

— Unde vrei să ajungi acum, la bărbaţii cu personalitate 
fragilă? 

— E-adevărat, nu-i aşa? Eşti ameninţat. 

— Nu, nu-i adevărat deloc. Cine are personalitatea fragilă 
în casa asta? A ta e atât de fragilă, încât nu suporţi să fii 
respinsă în pat fără să sari la ceartă. 

Cuvintele acestea avură darul s-o blocheze, fapt pe care 
Sanders îl observă de îndată: Susan rămăsese fără replică. 
Stătea uitându-se încruntată la el, cu fața încordată. 

— Dumnezeule, spuse el şi dădu să plece din încăpere. 

— Tu ai provocat cearta asta, zise ea. 

— Nu-i adevărat, răspunse Sanders, întorcându-se din 
drum. 

— Ba da. Tu ai început, cu plecatul meu de acasă. 

— Nu. Tu te plângeai de absenţa vieții sexuale. 

— Nu făceam decât să comentez. 

— Uite ce păţțeşti când te-nsori cu un avocat. 

— Iar personalitatea ta chiar este fragilă. 

— Susan, vrei să vorbim despre fragilitate? Vreau să-ți 
spun că eşti atât de preocupată de tine însăţi, încât azi- 
dimineață ai făcut urât numai fiindcă voiai să arăţi bine la 
pediatru. 

— Ei, asta era. În sfârşit. Încă eşti supărat pentru că te- 
am făcut să-ntârzii. Şi ce? Crezi că n-ai primit postul fiindcă 
ai întârziat? 

— Nu, zise el, nu m-am... 

— N-ai obținut postul pentru că Garvin nu ţi l-a dat. N-ai 
fost destul de priceput la jocul ăsta şi a venit altcineva care l- 
a jucat mai bine. Ăsta-i motivul. O femeie l-a jucat mai bine. 

Tremurând de furie, incapabil să mai vorbească, Sanders 
se întoarse pe călcâie şi plecă din cameră. 

— Aşa, du-te, pleacă de-aici. Aşa faci întotdeauna. Pleci. 
Să nu cumva să-ți aperi punctul de vedere. Nu vrei să-l auzi, 
Tom, dar ăsta-i adevărul. Eşti singurul vinovat de faptul că 
n-ai obținut postul. 

Sanders trânti uşa. 


* 

Se aşeză pe un scaun din bucătărie, pe întuneric. Totul 
era liniştit în jurul lui; se auzea doar zumzetul frigiderului. 
Pe fereastra de la bucătărie se vedea luna ce răsărise 
deasupra golfului, strecurându-şi razele printre ramurile 

pâlcului de brazi. Se întrebă dacă Susan o să coboare la el, 
dar aceasta nu dădu nici un semn c-ar avea de gând să facă 
aşa ceva. Se ridică şi începu să umble prin încăpere. După 
un timp, îşi aduse aminte că nu mâncase. Deschise uşa 
frigiderului, mijindu-şi ochii din pricina luminii. Frigiderul 
era ticsit de alimente pentru copii, sucuri la cutie, vitamine 
pentru copii, sticle cu diverse preparate farmaceutice. Căută 
cu privirea nişte brânză sau măcar o bere. Nu găsi nimic, în 
afară de o cutie de Coca-Cola dietetică, din care bea de obicei 
Susan. Dumnezeule, îşi zise, nu mai e ca altădată, când 
frigiderul lui era plin cu alimente congelate, cartofi prăjiți şi 
bere din belşug. Zilele de burlăcie. 

Scoase cutia de Coca-Cola dietetică. Eliza începuse şi ea 
să bea tot aşa ceva. Îi spusese de zeci de ori lui Susan că nu-i 
plăcea tendința copiilor de a consuma băuturi dietetice. 
Aveau nevoie de alimente sănătoase, de hrană adevărată. Dar 
Susan era ocupată, iar Consuela indiferentă. Copiii mâncau 
tot felul de prostii. Nu era bine. El nu fusese crescut aşa. 
Nimic de mâncare. Nimic în propriul lui frigider, dar-ar 
dracii! Plin de speranţă, săltă capacul unui container de 
plastic şi găsi un sandviş cu unt de alune şi gelatină, care 
păstra într-o parte urmele dințişorilor Elizei. Luă sandvişul 
şi-l întoarse pe o parte, întrebându-se cât de vechi putea să 
fie. Nu văzu nici o urmă de mucegai. 

Ce-o fi o fi, îşi zise şi mancă sandvişul Elizei, în picioare, 
în lumina de la frigiderul deschis. Tresări surprins când îşi 
zări imaginea reflectată în uşa cu geam a cuptorului. „Încă 
un membru privilegiat al patriahatului, cârmuindu-şi cu 
samavolnicie moşia." Doamne, îşi spuse, de unde-or fi scos 
femeile tâmpeniile astea? Termină sandvişul şi-şi scutură 
fărâmiturile de pe degete. Ceasul de perete arăta nouă şi un 
sfert. Susan se culcase devreme. Se părea că n-avea de gând 
să coboare ca să se împace. De obicei n-o făcea. Împăcarea 
cădea în sarcina lui. El era pacifistul. Deschise o cutie cu 
lapte şi bău din ea, după care o aşeză la loc pe grătarul 
frigiderului. Închise uşa şi rămase din nou în întuneric. Se 

duse la chiuvetă, se spălă pe mâini şi se şterse cu un prosop 
de vase. Supărarea îi mai trecuse după ce apucase să 
mănânce cât de cât. Se uită afară, pe fereastră, şi văzu 
printre copaci luminile unui feribot care se îndrepta spre 
vest, către Bremerton. Unul din lucrurile care-i plăceau la 
casa asta era relativa ei izolare. Avea înjur o întindere destul 
de mare de pământ. Copiii trebuie să crească într-un loc 
unde să poată să zburde în voie. 

Se pomeni căscând. Era cert că Susan nu avea să 
coboare. Lucrurile trebuiau să mai aştepte până dimineaţă. 
Ştia cum avea să se întâmple: el se va trezi primul şi îi va 
pregăti o ceaşcă de cafea, pe care i-o va duce la pat. Apoi îi va 
spune că-i pare rău, iar ea îi va spune că şi ei. Se vor 
îmbrățişa scurt, iar el se va duce să se-mbrace pentru 
serviciu. Şi cu asta, basta. 

Urcă scara întunecoasă care ducea la etaj şi deschise uşa 
dormitorului. Auzi respirația ritmică şi liniştită a Susanei. Se 
strecură în pat şi se întoarse pe o parte. Apoi adormi. 

În dimineața aceea ploua. Era un veritabil potop, care îşi 
abătea rafalele răpăitoare pe ferestrele feribotului. Stând la 
coadă la cafea, Sanders se gândea la ziua pe care-o avea în 
față. Cu coada ochiului îl zări apropiindu-se pe Dave 
Benedict şi se întoarse grăbit într-o parte, dar era deja prea 
târziu. Benedict îi făcu semn cu mâna: 

— Salut, bătrâne. 

Sanders n-avea chef să vorbească despre DigiCom în 
dimineața aceea. În ultima clipă, îl salvă un apel telefonic: 
aparatul din buzunar începu să sune. Se întoarse într-o 
parte ca să răspundă. 

— Să fii iubit, Tommy, băiatule, îi spuse Eddie Larson din 
Austin. 

— Ce e, Eddie? 

— Mai ţii minte numărătorul de boabe trimis de la 
Cupertino? Ei bine, acum avem opt din ăştia pe-aici. O firmă 
de contabilitate independentă din Dallas, Jenkins şi McKay. 
Au luat la controlat toate registrele, ca un roi de libărci. Şi 
vreau să spun că verifică totul: recepții, încasări, active şi 
pasive, evidenţele la zi, totul. Urmează să verifice anii trecuți, 
până în optzeci şi nouă. 

— Zău? Răscolesc chiar totul? 

— Pe bune. Fetele nici nu mai au unde să stea ca să 
răspundă la telefon. Plus că tot ce e mai vechi de nouăşunu 
e la arhivă, în oraş. Aici le avem pe microfilm, dar ăştia zic că 
vor documentele originale. Vin să vadă nenorocitele alea de 
acte. Şi toți se uită chiorâş, se poartă ca nişte paranoici şi ne 
tot spun ce trebuie să facem. Ne tratează de parc-am fi nişte 
hoţi care încearcă să-i tragă pe sfoară. E insultător. 

— Ei bine, spuse Sanders, suportați şi voi. Trebuie să 
faceţi ce vi se cere. 

— Singurul lucru care mă deranjează cu adevărat, zise 
Eddie, e că-n după-amiaza asta or să mai vină încă şapte. 
Pentru că se face şi un inventar complet al fabricii. Totul, de 
la mobilierul din birouri până la aparatele de aer condiționat 
şi matrițele de presare la cald de pe linie. Acum a venit unul 
care trece pe la fiecare punct de lucru de pe linie şi-ntreabă: 
„Cum se numeşte chestia asta? Cum se scrie? Cine-o 
fabrică? Ce număr de model are? Din ce an? Unde-i numărul 
de serie?" Dacă vrei să-ţi spun părerea mea, am putea bine 
mersi să închidem linia pentru restul zilei. 

Sanders se încruntă. 

— Zici că fac inventarul? 

— Păi, ei aşa-l numesc. Dar e mai al dracului decât orice 
inventar de care am auzit. Tipii ăştia au lucrat la Texas 
Instruments sau într-un loc de genul ăsta şi trebuie să 
recunosc o chestie: îşi cunosc meseria. Azi-dimineaţă, unul 
din tipii de la Jenkins a venit să mă întrebe ce fel de sticlă 
avem la luminatoarele din tavan. Am zis: „Ce fel de sticlă?" 
Am crezut că face mişto. El zice: „Da, e Coming doi-patru- 
şapte, sau doi-patru-şapte per nouă?" sau alte blestemăţii de 
genul ăsta. Cică sunt diferite tipuri de sticlă UV, pentru că 
ultravioletele pot să afecteze cipurile pe linia de producție. Eu 
n-am auzit niciodată că ultravioletele pot să afecteze cipurile. 
„Păi da", zice tipul ăsta. „E o problemă serioasă, dacă aveți 
ZIA peste două sute patruzeci." ZIA cică înseamnă zilele 
însorite dintr-un an. Tu ai auzit de aşa ceva? 

Sanders nu mai asculta cu atenţie. Se gândea ce 
semnificație putea avea faptul că cineva - Garvin sau cei de 
la Conley-White — ceruse un inventar al fabricii. În mod 
obişnuit, faci aşa ceva numai dacă ai de gând să vinzi o 
unitate de producție. Atunci eşti nevoit s-o faci, ca să-ți poți 
calcula valorile scriptice din momentul transferului de active, 
şi... 

— Tom, mai eşti acolo? 

— Sunt. 

— Aşa că i-am zis tipului că n-am auzit de aşa ceva. 
Despre ultraviolete şi cipuri. Şi că am tot pus la cipuri în 
telefoane de ani de zile şi n-am avut probleme. Şi pe urmă 
tipul zice, „A, păi nu e evorba de montarea cipurilor. 
Ultravioletele le afectează dacă le fabricați." Şi-i zic, noi nu 
facem de-astea pe aici. Iar el zice: „Ştiu." Aşa că vin şi-ntreb: 
ce dracu-l doare pe ăsta de sticla pe care o avem? Tommy, 
băiatule, mă auzi? Care-i povestea? Până la sfârşitul zilei o să 
avem cinşpe inşi care-o să ne ia la puricat. Să nu-mi zici că 
asta-i rutină. 

— Nu, Eddie, nu pare-a fi rutină. 

— S-ar părea că au de gând să vândă fabrica unora care 
fabrică cipuri, aia e. Şi ăia nu suntem noi. 

— De acord. Aşa mi se pare şi mie. 

— Drace, făcu Eddie. Dacă ţin eu minte bine, mi-ai zis că 
asta n-are să se-ntâmple. Tom, pe-aici oamenii au început 
să-şi facă griji. lar eu mă număr printre ei. 

— Te înțeleg. 

— Adică, oamenii vin şi mă-ntreabă. Unii abia şi-au 
cumpărat o casă, alții au nevestele gravide, aşteaptă să li se 
nască un copil, şi vor să ştie. Ce să le spun? 

— Eddie, nu am nici o informaţie. 

— Păi cum se poate, Tom, doar eşti şeful 
departamentului. 

— Ştiu. Stai să verific la Cork, să văd ce au făcut acolo 
contabilii. Săptămâna trecută au fost la ei. 

— Am vorbit deja cu Colin acum o oră. Cei de la 
Operaţiuni au trimis doi oameni. Pentru o zi. Foarte amabili. 
Nimic din ce se-ntâmplă pe aici. 

— Fără inventar? 

— Fără inventar. 

— Bine, zise Sanders cu un oftat. Lasă-mă să mă 
informez. 

— Tommy, băiatule, trebuie să ţi-o spun pe şleau. Mă- 
ngrijorează că nu ştii deja. 

— Şi pe mine, replică Sanders. Şi pe mine. 

Sanders întrerupse convorbirea şi apăsă pe tastele K, A şi 
P, pentru Stephanie Kaplan. Ea ştia precis ce se întâmpla la 
Austin, iar Sanders credea că ar fi fost dispusă să-i spună. 
Dar secretara îl informă că doamna Kaplan era plecată din 
birou pentru tot restul dimineţii. O sună pe Mary Anne, dar 
şi ea plecase. Apoi formă numărul de la hotelul Four Seasons 
şi îl ceru pe Max Dorfman. Centralista îi spuse că numerele 
domnului Dorfman erau ocupate. Îşi propuse în gând să nu 
uite să se-ntâlnească în cursul zilei cu Max Dorfman. Pentru 
că, dacă Eddie avea dreptate, atunci Sanders fusese scos din 
circuit. Şi asta nu era bine. Între timp, putea să discute 
închiderea fabricii cu Meredith, la sfârşitul şedinţei de 
dimineață cu Conley-White. Deocamdată, mai mult de atât nu 
putea face. Perspectiva de a vorbi cu ea îl neliniştea. Dar, 
într-un fel sau altul, trebuia s-o facă. Nu prea mai avea de 
ales. 


Când ajunse în sala de şedinţe de la etajul patru, nu găsi 
pe nimeni. La capătul îndepărtat al încăperii, pe un afişier, se 
vedea o secțiune dintr-o unitate de disc Twinkle şi un grafic 
al liniei de asamblare din Malaysia. Zări câteva însemnări 
făcute pe unele bloc-notesuri şi serviete deschise. Şedinţa 
începuse deja. Sanders se simţi cuprins de panică şi de 
transpirație. Pe la celălalt capăt al încăperii intră o secretară, 
care începu să aşeze pe masă pahare şi carafe cu apă. 

— Unde e toată lumea? întrebă el. 

— A, au plecat acum un sfert de oră, zise femeia. 

— Acum un sfert de oră? Şi când au început? 

— Şedinţa s-a deschis la opt. 

— La opt? făcu Sanders. Parcă trebuia să-nceapă la opt şi 
jumătate. 

— Nu, a început la opt. 

Dar-ar dracii! 

— Şi unde sunt acum? 

— Meredith i-a dus pe toți jos la MIV, pentru o 
demonstrație în zona Coridorului. 

Intrând la MIV, primul lucru pe care-l auzi Sanders fu 
râsul. Când pătrunse în sala echipamentelor, văzu că echipa 
lui Don Cherry îi urcase pe instalație pe doi dintre şefii de la 
Conley- White. John Conley, tânărul avocat, şi Jim Daly, 
bancherul investitor, îşi puseseră amândoi căştile şi păşeau 
pe platformele rulante. Cei doi bărbaţi zâmbeau cu gura până 
la urechi. Toţi cei aflați în încăpere râdeau, inclusiv Ed 
Nichols, contabilul şef cu mutră acră de la Conley-White, 
aflat lângă monitorul care prezenta o imagine a coridorului 
virtual văzut de beneficiari. Nichols avea pe frunte nişte urme 
roşii de la purtatul căştilor. Se uită la Sanders când se 
apropie şi zise: 

— E fantastic. 

— Da, e spectaculos, răspunse Sanders. 

— De-a dreptul fantastic. Când or să vadă asta, cei de la 
New York or să renunţe la toate criticile. Tocmai voiam să-l 
întreb pe Don dacă poate să-l aplice la baza noastră de date. 

— Nici o problemă, spuse Cherry. Nu trebuie decât să ne 
dați „cârligele" de programare de la baza dumneavoastră de 
date şi vă racordăm imediat. Ne ia cam o oră. 

Nichols arătă spre cască. 

— Şi putem avea la New York şi una din drăciile astea? 

— Simplu, zise Cherry. O putem expedia chiar azi, mai 
târziu. O să ajungă acolo pe joi. Am să trimit şi pe unul din 
oamenii noştri să v-o instaleze. 

— Asta o să aibă un succes comercial grozav, spuse 
Nichols. Pur şi simplu grozav. 

Îşi scoase ochelarii semi-înrămaţi. Era un model 
complicat de ochelari, care-şi puteau reduce foarte mult 
dimensiunile prin pliere. Nichols îi desfăcu grijuliu şi şi-i 
puse pe nas. Pe platformă, John Conley râdea. 

— Îngeraş, spuse el. Cum deschid sertarul ăsta? 

Apoi îşi ținu capul drept, ascultând. 

— Vorbeşte cu îngerul ajutător, spuse Cherry. Îl aude 
prin intermediul căştilor. 

— Şi ce-i spune îngerul? întrebă Nichols. 

— Asta rămâne între el şi înger, spuse râzând Cherry. 

Pe platformă, Conley ascultă, încuviințând din cap, iar 
apoi întinse mâna înainte. Îşi strânse degetele, ca şi cum ar fi 
apucat ceva, iar pe urmă trase spre el, cu gesturile cuiva care 
deschide un sertar cu dosare. Pe monitor, Sanders văzu un 
sertar virtual cu dosare, culisând din peretele coridorului. În 
sertar se zăreau mai multe dosare aranjate ordonat. 

— Mamă! exclamă Conley. E uluitor. Îngeraş, pot să văd 
un dosar?... Aha. Bun. 

Întinse mâna şi atinse cu degetul una din etichetele 
dosarelor. Imediat dosarul țâşni din sertar şi se deschise, 
părând că atârnă în aer. 

— Uneori trebuie să forțăm metafora fizică, explică 
Cherry. Pentru că beneficiarii nu au decât o mână. Şi nu poți 
să deschizi un dosar obişnuit cu o singură mână. 

Aflat pe platformă, Conley îşi mişcă mâna prin aer în 
nişte arcuiri scurte, mimând întoarcerea paginilor cu mâna. 
Pe monitor, Sanders văzu că John Conley se uita, de fapt, la 
un şir de formulare contabile. 

— Hei, spuse Conley. Ar trebui să fiți ceva mai prudenti. 
Am aici toate înregistrările voastre financiare. 

— la să văd şi eu, spuse Daly, întorcându-se pe platformă 
ca să arunce o privire. 

— N-aveţi decât să vă uitaţi, spuse râzând Cherry. 
Profitaţi cât puteţi. În sistemul final, vom încorpora elemente 
de protecţie pentru controlul accesului. Dar, deocamdată, 
ocolim întregul sistem. Aţi observat că unele numere sunt 
roşii? Asta înseamnă că au şi alte detalii puse deoparte. 
Atingeţi unul din ele. 

Conley atinse un număr roşu. Numărul trecu rapid într- 
un plan apropiat, creând un nou plan de informație, care 
plutea în aer, deasupra celorlalte documente. 

— Măiculiță! 

— Un soi de hipertext, spuse Cherry, ridicând din umeri. 
Destul de elegant, dacă-mi e permisă o asemenea lipsă de 
modestie. 

Conley şi Daly chicoteau, împungând rapid cu degetul 
numerele de pe bilanțurile contabile şi făcând să iasă la 
iveală zeci de alte situații detaliate, care acum atârnau în aer 
în jurul lor. 

— Hei, cum ne descotorosim de tot vălmăşagul ăsta? 

— Puteţi să găsiți situația de la care ați pornit? 

— E ascunsă undeva în spatele celorlalte. 

— Aplecațţi-vă şi uitați-vă. Vedeţi dacă puteți s-o găsiți. 

Conley se îndoi din mijloc şi păru să se uite sub un 
anumit obiect. Întinse mâna şi ciupi aerul cu degetele. 

— Am găsit-o. 

— Bun, acum probabil că vedeţi o săgeată verde în colțul 
din dreapta. Puneţi degetul pe ea. 

Conley o atinse cu degetul. Toate hârtiile se retraseră în 
bilanțul inițial. 

— Extraordinar! 

— Vreau şi eu să încerc o dată, ceru Daly. 

— Ba nu. Lasă-mă pe mine. 

— Ba nu, eu. 

— Ba eu! 

Râdeau ca nişte copii încântați. Blackburn îşi făcu 
apariția chiar în clipa aceea. 

— Ştiu cât e de plăcut pentru toată lumea, îi spuse el lui 
Nichols, dar rămânem în urmă cu programul şi poate c-ar 
trebui să ne-ntoarcem în sala de şedinţe. 

— Bine, spuse Nichols, fără nici o tragere de inimă, 
întorcându-se spre Cherry. Eşti sigur că poți să ne trimiți o 
chestie din asta? 

— Fără doar şi poate, spuse Cherry. Contaţi pe mine. 


În timp ce se întorceau spre sala de şedinţe, 
reprezentanții firmei Conley-White se aflau într-o stare de 
spirit euforică; vorbeau cu repeziciune şi râdeau, la gândul 

experienței proaspăt trăite. Cei de la DigiCom îi însoțeau 
tăcuţi, nevrând să le strice buna dispoziţie. În acel moment, 
Sanders se pomeni lângă el cu Mark Lewyn, care-i şopti: 

— Hei, de ce nu m-ai sunat aseară? 

— Te-am sunat, replică Sanders. 

— Când am ajuns acasă, n-am găsit nici un mesaj, spuse 
Lewyn, clătinând din cap. 

— Mi-a răspuns robotul, pe la şase şi un sfert. 

— N-am primit nici un mesaj, spuse Lewyn. Şi pe urmă, 
când am ajuns aici de dimineaţă, tu nu veniseşi — îşi cobori 
glasul. Doamne, ce-ncurcătură! A trebuit să intru la şedinţa 
despre Twinkle fără să am habar de felul cum abordăm 
problema. 

— Îmi pare rău, spuse Sanders. Nu ştiu ce s-a întâmplat. 

— Din fericire, Meredith a preluat conducerea discuţiei, 
zise Lewyn. Altfel eram în rahat până-n gât. De fapt, aş... Las' 
c-o lămurim mai târziu, încheie el, observând că Meredith 
rămăsese în urmă ca să discute cu Sanders şi îndepărtându- 
se de ei. 

— Unde dracu' ai fost? întrebă Johnson. 

— Am crezut că şedinţa începe la opt şi jumătate. 

— Te-am sunat acasă aseară tocmai fiindcă a fost pusă la 
opt. Vor să prindă avionul de Austin de după-amiază, aşa că 
am decalat totul. 

— Eu am înţeles altceva. 

— Am vorbit cu nevastă-ta. Nu ţi-a spus? 

— Am crezut că-ncepe la opt şi jumătate. 

Johnson clătină din cap, vrând să dea de înțeles că 
abandonează subiectul. 

— În tot cazul, zise ea, la şedinţa de la opt a trebuit să 
aleg o altă abordare pentru Twinkle şi e foarte important să 
ne punem întrucâtva de acord, în lumina... 

— Meredith? 

Aflat în fruntea grupului, Garvin se uită în urmă, în 
direcția ei. 

— Meredith, John vrea să te-ntrebe ceva. 

— Vin imediat, spuse ea. 
Aruncându-i o ultimă privire mânioasă lui Sanders, se 
grăbi să ajungă în față. 


La întoarcerea în sala de şedinţe, starea de spirit era 
destinsă. Oamenii încă mai glumeau între ei, în timp ce-şi 
ocupau locurile. Ed Nichols începu şedinţa, întorcându-se 
către Sanders. 

— Meredith ne-a pus la curent cu problema unității de 
disc Twinkle. Acum că sunteți aici, am dori să aflăm şi care 
este punctul dumneavoastră de vedere. 

A trebuit să aleg o altă abordare a problemei Twinkle, 
spusese Meredith. Sanders ezită. 

— Punctul meu de vedere? 

— Da, zise Nichols. Răspundeţi de Twinkle, nu-i aşa? 

Sanders se uită la fețele din jurul mesei, întoarse 
întrebător către el. O privi şi pe Johnson, dar aceasta îşi 
deschisese servieta şi căuta ceva printre hârtii, scoțând până 
la urmă mai multe plicuri voluminoase. 

— Ei bine, începu Sanders, am construit câteva 
prototipuri şi le-am testat cu meticulozitate. Nu-ncape nici o 
îndoială că prototipurile s-au comportat fără cusur. Sunt cele 
mai bune unități de disc din lume. 

— Asta am înțeles, spuse Nichols. Dar acum aţi trecut la 
producție, aşa e? 

— Întocmai. 

— Cred că ne-ar interesa mai mult aprecierea 
dumneavoastră în privința producției. 

Sanders şovăi. Oare ce le spusese Meredith? La celălalt 
capăt al mesei, Meredith Johnson îşi închise servieta, îşi 
împreună mâinile sub bărbie şi-l privi stăruitor. Nu i se 
putea citi nimic pe faţă. Oare ce le spusese? 

— Domnule Sanders? 

— Păi, începu Sanders, am abordat situația la modul 
general, ocupându-ne de probleme pe măsura apariţiei lor. 

Pentru noi, e o experiență relativ obişnuită a unei trepte de 
început. Ne aflăm încă într-o fază timpurie. 

— Scuzaţi-mă, interveni Nichols. Am înțeles că ati trecut 
la producție de două luni. 

— Da, e-adevărat. 

— Nu mi se pare că două luni ar însemna „o fază 
timpurie". 

— Păi... 

— Aveţi cicluri de producție care nu depăşesc nouă luni, 
corect? 

— Da, nouă până la optsprezece luni. 

— Însemnă că, după două luni, ar trebui să produceţi din 
plin. Cum apreciaţi asta, în calitate de principal responsabil? 

— Păi, aş zice că amploarea problemelor nu depăşeşte 
ceea ce întâlnim în general într-o astfel de etapă. 

— E interesant că vă aud vorbind astfel, zise Nichols, 
fiindcă tot azi, dar mai devreme, Meredith ne-a dat de înțeles 
că, de fapt, problemele sunt destul de serioase. Ne-a spus 
chiar că s-ar putea să fiți nevoiți să vă întoarceţi la planşeta 
de proiectare. 

Hait, am zbârcit-o! Ce partitură să interpreteze acum? 
Apucase să le spună că problemele n-ar fi atât de grave. Nu 
mai putea da înapoi. Trase aer în piept şi continuă: 

— Sper că nu i-am transmis o impresie eronată lui 
Meredith. Fiindcă, în ce mă priveşte, am deplină încredere în 
capacitatea noastră de a fabrica unitatea de disc Twinkle. 

— Nu mă-ndoiesc că aveţi, spuse Nichols. Dar ne 
aşteptăm la o puternică concurență din partea celor de la 
Sony şi Philps şi nu sunt sigur că simpla exprimare a 
încrederii dumneavoastră e suficientă. Câte dintre aparatele 
ieşite de pe linie se încadrează în specificații? 

— Nu am asemenea informații. 

— Măcar aproximativ. 

— N-aş vrea să mă aventurez, fără nişte cifre precise. 

— Şi sunt aceste cifre precise disponibile? 

— Da. Numai că nu le am la mine. 

Nichols se încruntă. Expresia lui spunea: de ce nu le ai, 
când ştiai că despre asta se va discuta la şedinţă? Conley îşi 
drese glasul şi interveni: 

— Meredith a indicat că linia lucrează la douăzeci şi nouă 
la sută din capacitate şi că doar cinci la sută dintre aparate 
îndeplinesc cerințele specificate. Sunteţi de aceeaşi părere? 

— Da, se poate spune că aşa stau lucrurile. 

Urmă un scurt moment de linişte. Brusc, Nichols se 
aplecă în față şi zise: 

— Mă tem că am nevoie de puțin ajutor aici. Ţinând cont 
de cifrele astea, pe ce vă bazațţi încrederea în unitatea de disc 
Twinkle? 

— Motivul e că toate astea nu reprezintă o necunoscută 
pentru noi, replică Sanders. Ne-am mai confruntat cu 
probleme de producție care păreau insurmontabile şi care s- 
au rezolvat rapid. 

— Înţeleg. Deci, credeţi că experiența dumneavoastră 
trecută se va adeveri şi aici. 

— Da, aşa cred. 

Nichols se rezemă de spătar şi-şi încrucişa brațele la 
piept. Părea extrem de nemulțumit. Jim Daly, uscățivul 
bancher investitor, se aplecă la rându-i înainte şi spuse: 

— Tom, te rugăm să nu ne înţelegi greşit. Nu încercăm să 
te punem într-o situație neplăcută. De mai mult timp am 
identificat câteva motive pentru achiziționarea acestei 
companii, independent de orice problemă specifică legată de 
Twinkle. Aşa încât nu cred că Twinkle este azi o chestiune 
decisivă. Nu vrem decât să ştim exact cum stăm. Şi te-am 
ruga să fii cât mai sincer cu putință. 

— Ei bine, probleme există, spuse Sanders. Suntem în 
plin proces de evaluare a lor. Avem deja câteva idei. Dar 
unele dintre probleme ne-ar putea readuce la proiectare. 

— Daţi-ne cazul cel mai defavorabil, spuse Daly. 

— Cel mai defavorabil? Oprim linia, refacem carcasele şi, 
probabil, cipurile de comandă, şi pe urmă reluăm producția. 

— Asta ar însemna o întârziere de... 

Nouă până la douăsprezece luni, aprecie Sanders în gând, 
după care spuse cu voce tare: 

— Maximum şase luni. 

— Dumnezeule, şopti cineva. 

— Johnson a sugerat că întârzierea maximă ar fi de şase 
săptămâni, comentă Daly. 

— Sper să aibă dreptate. Dar mi-aţi cerut cazul cel mai 
defavorabil. 

— Chiar credeți că va dura şase luni? 

— Aţi cerut cazul cel mai defavorabil, deşi cred că e vorba 
de un lucru improbabil. 

— Dar posibil? 

— Da, posibil. 

Nichols se aplecă iarăşi înainte şi oftă din greu. 

— Să vedem dac-am înțeles corect. Dacă există probleme 
de proiectare la unitatea de disc, ele au apărut sub 
conducerea dumneavoastră, corect? 

— Da, aşa este. 

Nichols clătină din cap. 

— Păi, după ce ne-aţi adus în încurcătura asta, chiar 
credeți că sunteți cel mai potrivit ca s-o descurcaţi? 

Sanders îşi înăbuşi un val de mânie. 

— Da, aşa cred, spuse el. De fapt, cred că nimeni n-ar 
putea s-o facă mai bine decât mine. Cum vă spuneam, ne-am 
mai confruntat cu astfel de situații şi înainte. Şi ne-am 
descurcat. Sunt apropiat de toți oamenii implicați. Şi sunt 
sigur că vom putea rezolva tot ce avem de rezolvat. 

Se întrebă cum ar putea să le explice acestor indivizi 
îmbrăcați în costume întregul proces concret de fabricare a 
unui produs. 

— Când lucrezi în cicluri, continuă el, uneori nu-i atât de 
grav faptul că revii la planşetă. Nimănui nu-i place s-o facă, 
dar pot apărea şi avantaje. Mai demult, realizam o generație 
completă de produse noi cam o dată pe an. Acum, facem din 
ce în ce mai des modificări treptate în cadrul generațiilor. 
Dacă va trebui să refacem cipurile, s-ar putea să fim în stare 

să încorporăm codificat şi algoritmii de compresie video, care 
n-au fost disponibili când am început. Asta va ameliora 
perceperea de către beneficiar a sporirii vitezei de lucru, față 
de simpla încadrare în specificația unității de disc. Când vom 
relua producția, nu vom mai fabrica un aparat de o sută de 
milisecunde, ci unul de optzeci de milisecunde. 

— Dar, interveni Nichols, între timp nu veţi fi reuşit să 
pătrundeți pe piață. 

— Aveţi dreptate. 

— Nu vă veţi fi stabilit marca de fabricație şi nici 
fracțiunea de piață pentru fluxul de produse. Nu vă veți fi 
organizat rețelele de distribuţie, nici birourile de conducere 
operativă şi nici companiile de publicitate, pentru că nu veţi 
avea linia de producţie cu care să susțineți toate astea. S-ar 
putea să aveți un aparat mai bun, dar necunoscut. Ar 
însemna s-o luaţi de la zero. 

— Tot ce spuneți e adevărat. Dar piața reacționează 
rapid. 

— Ca şi concurența, dealtfel. Unde se va afla Sony în 
momentul când veți pătrunde pe piaţă? Nu vor ajunge şi ei 
tot la optzeci de milisecunde? 

— Nu ştiu, spuse Sanders. 

— Aş fi vrut ca starea de lucruri referitoare la problema 
asta să-mi dea mai multă încredere, oftă Nichols. Ca să nu 
mai pomenim de competența personalului însărcinat s-o 
rezolve. 

Meredith interveni pentru prima oară în discuţie. 

— S-ar putea ca aici să fie şi un pic vina mea, spuse ea. 
Tom, când am discutat despre Twinkle, am înțeles de la tine 
că problemele ar fi destul de serioase. 

— Da, aşa şi sunt. 

— Ei bine, nu cred că trebuie să ascundem nimic. 

— Dar nici nu ascund, se grăbi el să răspundă. 

Vorbele îi ieşiră pe gură aproape înainte să-şi dea seama. 
Îşi auzi vocea, încordată şi ascuţită. 

— Nu, nu, zise Meredith liniştitor. N-am vrut să sugerez 
aşa ceva. Atâta doar că, pentru unii dintre noi, problemele 
astea tehnice sunt mai greu de priceput. Dacă se poate, 
aşteptăm de la tine să ne traduci, în limbajul unui 
nespecialist, exact ce se întâmplă şi în ce situație ne aflăm. 

— M-am străduit s-o fac, spuse el. 

Ştia că vorbise pe un ton defensiv, dar nu se putuse 
abține. 

— Da, Tom, ştiu că te-ai străduit, spuse Meredith, cu o 
voce la fel de liniştitoare. Dar, de exemplu, în situația în care 
capetele cu laser pentru  citire-înregistrare sunt 
desincronizate față de submulțimea m a instrucțiunilor venite 
de la cipul de comandă, ce consecință are asta pentru noi, la 
nivel de timp? 

Nu făcea decât să-şi dea importanță, demonstrându-şi 
uşurinţa cu care-şi însuşise argoul tehnic, dar, chiar şi aşa, 
vorbele ei îl descumpăniră. Şi asta deoarece capetele cu laser 
erau numai pentru citire, nu şi pentru înregistrare, şi nu 
aveau nici o legătură cu submulțimea m a cipului de 
comandă. Toate elementele de control al poziției proveneau 
din submulțimea x. lar submulțimea x era o licență de cod 
introdusă de Sony şi folosită de toate companiile 
producătoare de unități de disc. Ca să răspundă fără ao 
pune într-o postură jenantă, se văzu nevoit să treacă pragul 
fanteziei, unde nimic din ce spunea n-avea legătură cu 
realitatea. 

— Într-adevăr, Meredith, ai atins un aspect interesant. 
Dar cred că submulțimea m ar trebui să fie o problemă relativ 
simplă, dacă şi capetele laser se încadrează intoleranțe. 
Probabil că remedierea o să dureze trei-patru zile. 

Se uită rapid la Cherry şi Lewyn, singurii dintre cei de 
față care puteau să ştie că spusese nişte aiureli. Amândoi 
însă ascultau atent, încuviințând din cap cu înțelepciune. 
Cherry chiar îşi scarpină bărbia. Johnson întrebă: 

— Şi anticipezi vreo problemă cu semnalele de urmărire 
asincrone de la conectorul principal? 

Meredith încurcase borcanele şi de data asta. Semnalele 
de urmărire veneau de la sursa de alimentare şi erau reglate 
de cipul de comandă. Nici nu exista un conector principal în 
unitățile de disc. Numai că Sanders intrase în joc, aşa că 
răspunse la repezeală: 

— Fără doar şi poate, Meredith, e un aspect de luat în 
considerare şi va trebui să-l verificăm în detaliu. S-ar putea 
să constatăm că semnalele asincrone sunt defazate, dar 
nimic mai mult. 

— Şi o defazare e uşor de remediat? 

— Da, cred că da. 

Nichols îşi drese glasul. 

— Am impresia că e vorba de o problemă tehnică internă, 
spuse el. Poate că ar trebui să trecem la alte chestiuni. Ce 
urmează în program? 

— Am prevăzut o demonstraţie pentru compresia video, 
într-o sală din apropiere, spuse Garvin. 

— Excelent. Hai s-o facem. 

Scaunele fură trase cu zgomot înapoi şi se ridicară cu 
toții de la masă, îndreptându-se spre ieşire. Meredith zăbovi 
cu aranjatul dosarelor. Sanders rămase şi el în urmă pentru 
o clipă. 

După ce văzu că erau singuri, Sanders o întrebă: 

— Ce dracu' a fost toată povestea aia? 

— Ce anume? 

— Toată trăncăneala aia pretențioasă despre cipuri de 
comandă şi capete de citire. Nici nu ştiai despre ce vorbeşti. 

— Ba ştiam, replică ea supărată. Reparam încurcătura pe 
care-ai făcut-o. 

Se aplecă deasupra mesei şi-l privi înfuriată. 

— Uite ce e, Tom. Am hotărât să ţin cont de sfatul tău de 
aseară şi să spun adevărul despre unitatea de disc. Azi- 
dimineaţă le-am comunicat că problemele sunt grave, că le 
cunoşti foarte bine şi că le vei spune şi lor în ce constau. Ţi- 
am pregătit terenul ca să le poţi aduce la cunoştinţă ce mi-ai 

zis că ai vrea să le împărtăşeşti. Şi când colo, tu vii şi anunti 
că nu există probleme importante. 

— Dar aseară parcă ne-nțeleseserăm că... 

— Oamenii ăştia nu sunt nişte proşti, iar noi n-o să fim 
în stare să-i păcălim, spuse ea, închizându-şi servieta cu un 
zgomot sec. Eu am fost de bună credință şi am raportat ce 
mi-ai adus la cunoştinţă. Ca pe urmă tu să spui că nu ştiu 
despre ce vorbesc. 

El îşi muşcă buza, încercând să-şi stăpânească mânia. 

— Nu ştiu ce crezi că se petrece aici, zise ea. Ăstora nu le 
pasă de detaliile tehnice. N-ar fi în stare să deosebească un 
cap de unitate de disc de un penis artificial. Ei nu urmăresc 
decât să vadă dacă există un şef şi dacă are cine să rezolve 
problemele. Vor să primească asigurări, iar tu numai asta nu 
le-ai oferit. Aşa că a trebuit să intervin şi să salvez situația, 
îndrugând prostiile alea tehniciste. Am fost nevoită să fac 
curat după tine. M-am străduit cât am putut. Dar hai să nu 
ocolim adevărul, Tom: astăzi n-ai inspirat încredere. Câtuşi 
de puțin. 

— Dar-ar dracii! făcu el. Tu nu vorbeşti decât de 
aparențe. Aparenţe birocratice într-o şedinţă de birocrați. Dar 
până la urmă cineva trebuie să producă efectiv blestematul 
ăla de aparat... 

— Aş zice... 

— lar eu am condus departamentul ăsta opt ani, şi încă 
al naibii de bine... 

— Meredith, zise Garvin. care între timp îşi vârâse capul 
pe uşa întredeschisă. 

Amândoi se opriră din vorbit. 

— Aşteptăm, Meredith, spuse Garvin, iar apoi se întoarse 
şi se uită cu răceală la Sanders. 

Ea îşi ridică servieta şi părăsi grăbită încăperea. 


Sanders cobori imediat la biroul lui Blackburn. 
— Trebuie să-l văd pe Phil, spuse el. 

— E cam ocupat astăzi, răspunse cu un oftat Sandra, 
secretara lui. 

— Trebuie să-l văd acum. 

— Stai să verific, Tom, acceptă ea, apăsând pe butonul 
telefonului de interior. Phil? Te caută Tom Sanders. 

După ce ascultă o clipă, Sandra zise: 

— Te-a poftit înăuntru. 

Sanders intră în biroul lui Blackburn şi închise uşa. 
Blackburn se ridică de la masa de lucru şi îşi mângâie 
pieptul cu mâinile. 

— Tom, mă bucur că ai venit, îşi strânseră mâinile în 
grabă. 

— Nu mă-nţeleg cu Meredith, spuse Sanders fără nici un 
fel de introducere, dovadă a faptului că încă nu-i trecuse 
supărarea de la întâlnirea cu ea. 

— Da, ştiu. 

— Nu cred că pot să lucrez cu ea. 

— Ştiu. Mi-a spus deja, rosti Blackburn, încuviințând din 
cap. 

— Zău? Ce ţi-a spus? 

— Despre întâlnirea de aseară, Tom. 

Sanders se încruntă. Nu-şi putea imagina că Meredith 
discutase despre întâlnirea aceea. 

— De aseară? 

— Mi-a spus că ai hărțuit-o sexual. 

— Ce-am făcut? 

— Haide, Tom, nu te-aprinde. Meredith m-a asigurat că 
nu are de gând să facă reclamaţie. Putem s-o rezolvăm 
liniştit, în familie. Ar fi cel mai bine pentru toată lumea. De 
fapt, tocmai cercetam organigramele şi... 

— la stai putin, îl întrerupse Sanders. A zis că eu am 
hărțuit-o pe ea? 

Blackburn se holbă la el. 

— Tom. Suntem prieteni de-atâta timp. Te asigur, nu-i 
cazul să facem din asta o problemă. Nu trebuie să se afle în 
afara companiei. Nu e nevoie ca soția ta să afle. Cum 

spuneam, putem s-o rezolvăm în linişte, spre mulțumirea 
tuturor celor implicați. 

— Stai puţin, nu-i adevărat... 

—Tom, nu-ți cer decât un minut, te rog. Lucrul cel mai 
important acum este ca voi doi să fiți separați. Astfel ca tu să 
nu-i mai fii subordonat. Cred că pentru tine ar fi ideală o 
promovare pe orizontală. 

— O promovare pe orizontală? 

— Da. Postul de vicepreşedinte tehnic la departamentul 
de aparate celulare din Austin e liber. Vreau să te transfer 
acolo. Ai să pleci cu vechimea, salariul şi celelalte beneficii 
neschimbate. Totul rămâne la fel, numai că vei lucra la 
Austin şi nu vei mai fi nevoit să te afli în contact direct cu ea. 
Cum ti se pare? 

— Austin? 

— Da. 

— Celulare? 

— Da. Clima acolo e frumoasă, condiţiile de lucru 
atrăgătoare..., oraş universitar... Ai şansa să-ți scapi familia 
de vremea asta ploioasă... 

— Dar Conley o să vândă fabrica de la Austin. 

Blackburn se aşeză la masa de lucru. 

— Nu pot să-mi închipui unde-ai auzit una ca asta, Tom, 
spuse el calm. E totalmente neadevărat. 

— Eşti sigur? 

— Absolut. Crede-mă, vânzarea fabricii din Austin e 
ultimul lucru pe care l-ar face. Păi, n-ar avea absolut nici o 
noimă. 

— Atunci de ce inventariază fabrica? 

— Sunt sigur că se abordează întreaga operaţiune cu 
mare băgare de seamă. Să-ţi spun care-i treaba, Tom. Cei de 
la Conley erau îngrijorați în privința disponibilitătilor 
financiare ulterioare achiziției şi, după cum ştii, fabrica din 
Austin e foarte profitabilă. Noi le-am oferit cifrele. Acum le 
verifică. Vor să se asigure că sunt reale. Dar nici pomeneală 
s-o vândă. Producţia de celulare nu poate decât să crească, 

Tom, ştii asta. Şi tocmai de aceea, cred că postul de 
vicepreşedinte la Austin e un prilej deosebit de favorabil 
pentru cariera ta, la dare ar trebui să te gândeşti. 

— Dar ar însemna să plec din Departamentul pentru 
Produse Avansate, nu? 

— Păi, da. Toată chestia e să te scot din departamentul 
ăsta. 

— Şi nici nu voi face parte din noua companie când se va 
separa. 

— E-adevărat. 

— E complet inacceptabil, decretă Sanders, începând să 
se plimbe încoace şi-ncolo prin birou. 

— Hai să nu ne pripim, zise Blackburn. Să luăm în calcul 
toate implicațiile. 

— Phil, nu ştiu ce ţi-a spus ea, dar..., începu Sanders. 

— Mi-a spus întreaga poveste... 

— Dar cred că ar trebui să ştii... 

— lar eu vreau ca tu să ştii, Tom, că nu am nici o opinie 
despre ceea ce s-o fi întâmplat. Nici nu mă interesează, nici 
nu-i treaba mea. Încerc doar să rezolv o problemă dificilă 
pentru companie. 

— Phil, asculfă-mă. N-am făcut aşa ceva. 

— Înţeleg că, probabil, asta-i impresia ta, dar... 

— Nu eu am hărțuit-o pe ea, ci ea pe mine. 

— Sunt sigur că e posibil ca în clipa aceea aşa să ţi se fi 
părut, dar... 

— Phil, ascultă ce-ţi spun. N-a mai lipsit decât să mă 
violeze. Phil, ea m-a hărțuit pe mine. 

Blackburn oftă şi se rezemă de spătarul scaunului, după 
care bătu cu creionul într-un colț al biroului. 

— Trebuie să ţi-o spun deschis, Tom. Mie asta mi se pare 
greu de crezut. 

— Aşa s-a întâmplat. 

— Meredith e o femeie frumoasă, Tom. O femeie plină de 
vitalitate, senzuală. Mi se pare firesc pentru un bărbat să-şi 
piardă... controlul. 

— Phil, tot nu m-asculți. Ea m-a hărțuit. 

Blackburn ridică din umeri neajutorat. 

— Te ascult, Tom. Numai că... Îmi vine greu să-mi 
închipui una ca asta. 

— Ei bine, a făcut-o. Vrei să auzi ce s-a întâmplat cu 
adevărat aseară? 

— Mă rog, spuse Blackburn, foindu-se în scaun. 
Bineînţeles că vreau să-ți ascult versiunea. Dar adevărul e, 
Tom, că Meredith Johnson are relații foarte sus-puse în 
compania asta. A impresionat favorabil o mulțime de oameni 
extrem de importanți. 

— Te referi la Garvin. 

— Nu numai la el. Meredith şi-a construit o zonă de 
sprijin în mai multe locuri. 

— Conley-White? 

— Da, şi acolo, spuse Blackburn, încuviințând din cap. 

— Nu vrei să auzi şi varianta, mea? 

— Bineînţeles că vreau, spuse Blackburn, trecându-şi 
mâna prin păr. Fără doar şi poate că vreau. Şi mai vreau să 
fiu întrutotul corect. Dar încerc totodată să-ți spun că, orice- 
ar fi, va trebui să facem nişte transferuri aici. lar Meredith 
are aliați importanți. 

— Deci, nu contează ce spun eu. 

Blackburn se încruntă, urmărindu-i plimbarea agitată. 

— Înţeleg că eşti supărat. Văd asta. Şi eşti o persoană 
apreciată în cadrul companiei. Dar lucrul pe care vreau să-l 
fac, Tom, e să te conving să priveşti cum stau lucrurile. 

— Care lucruri? întrebă Sanders. 

— A existat vreun martor la cele întâmplate aseară? 
întrebă Blackburn cu un oftat. 

— Nu. 

— Deci, cuvântul tău împotriva cuvântului ei. 

— Aşa s-ar părea. 

— Cu alte cuvinte, un război al nervilor. 

— Ei şi? Ăsta nu-i un motiv să se presupună că ea are 
dreptate şi eu nu. 

— Bineînţeles că nu, zise Blackburn. Dar priveşte cum 
stau lucrurile. E destul de, cum să spun, improbabil ca un 
bărbat să susţină că a fost hărțuit sexual de către o femeie. 
Nu cred că a mai existat vreun caz în compania asta. Nu- 
nseamnă că nu se poate întâmpla. Dar înseamnă că va fi 
foarte dificil pentru tine..., chiar dacă Meredith n-ar fi avut 
relațiile pe care le are. Pur şi simplu nu vreau să te văd că ai 
de tras ponoase grele în toată povestea asta, încheie 
Blackburn, după un moment de ezitare. 

— Am deja de tras şi aşa. 

— Îţi repet, e vorba de nişte sentimente şi de declaraţiile 
contradictorii. Şi, din păcate, Tom, nu există un martor, rosti 
Blackburn, frecându-şi nasul, şi aranjându-şi gulerul 
sacoului. 

— Dacă mă transferi de la GPA, îmi dai o lovitură. Pentru 
că n-am să mai fiu acționar la noua companie. Compania 
pentru care am lucrat doisprezece ani. 

— Ăsta-i un punct de vedere juridic interesant, spuse 
Blackburn. 

— Nu vorbesc despre puncte de vedere juridice. Vorbesc 
despre... 

— Uite, Tom. Lasă-mă să discut cu Garvin. Între timp, 
cred c-ar fi mai bine să mergi şi să te gândeşti la oferta 
pentru Austin. Fă-ţi toate socotelile. Fiindcă nimeni nu 
câştigă într-un război al nervilor. S-ar putea să-i faci rău şi 
lui Meredith, dar până la urmă tot tu o să ai de suferit cel 
mai mult. Asta mă preocupă acum, ca prieten ce-ţi sunt. 

— Dacă mi-ai fi prieten... 

— Îţi sunt prieten, spuse Blackburn, ridicându-se de pe 
scaun. Indiferent dacă în momentul de față o ştii sau nu. 
Doar nu vrei ca povestea asta să se lăfăie în paginile ziarelor. 
Soţia ta nu trebuie să audă povestea asta, şi nici copiii. Nu-ţi 
trebuie să ajungi subiect de bârfa în Bainbridge pentru tot 
restul verii. Nu ţi-ar face bine deloc. 

— Înţeleg, dar... 

— Dar trebuie să privim realitatea în față, Tom, spuse 
Blackburn. Compania este confruntată cu declarații 
contradictorii. Ce s-a-ntâmplat s-a întâmplat. Trebuie să 
trecem mai departe de punctul ăsta. Şi nu-ţi spun decât atât: 
aş dori să rezolv lucrurile rapid. Aşa că reflectează, te rog. Şi 
caută-mă după aceea. 


După plecarea lui Sanders, Blackburn îl sună pe Garvin. 

— Tocmai am vorbit cu el, îl informă avocatul. 

— Şi? 

— Zice că a fost invers. Că ea l-a hărțuit pe el. 

— Doamne, ce încurcătură! exclamă Garvin. 

— Da, dar pe de altă parte, era de aşteptat din partea lui, 
spuse Blackburn. E o reacție normală în cazuri dintr-astea. 
Întotdeauna bărbaţii neagă. 

— Mda, mă rog. E o chestie periculoasă, Phil. 

— Înţeleg. 

— Nu vreau ca toată povestea să se răsfrângă asupra 
noastră. 

— Nu, nu. 

— Cel mai important lucru este s-o rezolvăm. 

— Am înțeles, Bob. 

— I-ai făcut oferta cu postul din Austin? 

— Da. Se gândeşte la ea. 

— O s-o accepte? 

— După părerea mea, nu. 

— Ai insistat? 

— Păi, am încercat să-i dau de înțeles că n-o vom 
sacrifica pe Meredith în chestia asta şi că o vom sprijini. 

— Ceea ce o să şi facem, fir-ar să fie, zise Garvin. 

— Părerea mea e că a înțeles foarte bine. Să vedem ce-o 
să spună când o să vină să ne dea răspunsul. 

— Cred că n-o să se ajungă la proces, ce zici? 

— E prea deştept pentru asta. 

— Să sperăm, spuse Garvin iritat şi închise telefonul. 

Cântăreşte cum stau lucrurile. Sanders stătea rezemat de 
o coloană din Pioneer Park şi se uita neatent la burnița 
uşoară. Retrăia în gând întrevederea cu Blackburn. Acesta 
nici măcar nu fusese dispus să-i asculte versiunea. Nu-l 
lăsase să i-o spună. Ştia deja ce se întâmplase. E o femeie 
foarte senzuală. E firesc pentru un bărbat să-şi piardă 
controlul. Asta ar fi urmat să creadă oricine de la DigiCom. 
Fiecare angajat al firmei ar fi îmbrăţțişat acest punct de 
vedere cu privire la cele întâmplate. Avocatul declarase că i 
se părea greu de crezut că Sanders fusese hărțuit. Şi 
celorlalți li se va părea la fel. Blackburn îi spusese că nu avea 
importanţă ce se întâmplase. Acelaşi Blackburn adăugase că 
Johnson avea relații solide şi că nimeni nu avea să creadă că 
un bărbat fusese hărțuit de o femeie. 

Cântăreşte cum stau lucrurile. I se cerea să plece din 
Seattle, să părăsească GPA. Nici o opțiune, nici o recompensă 
consistentă. Nici o răsplată pentru cei doisprezece ani de 
muncă. Toate astea se risipiseră ca un fum. Austin. O 
căldură ca-n cuptor, aer uscat şi totul de la capăt. Susan n- 
ar accepta nici în ruptul capului. Avea o carieră reuşită în 
Seattle şi trudise mulți ani ca să şi-o realizeze. Abia 
terminaseră de aranjat casa. Copiii se simțeau bine în oraşul 
acesta. Ar fi suficient să sugereze ideea unei mutări şi Susan 
ar deveni suspicioasă. Ar vrea să ştie adevăratul motiv. Şi, 
mai devreme sau mai târziu, l-ar afla. Acceptând transferul, 
n-ar face decât să-şi confirme vinovăția față de soția sa. 
Oricum ar fi analizat situația şi oricum ar fi încercat să pună 
lucrurile cap la cap, Sanders tot nu reuşea să întrezărească 
nimic bun. Era la ananghie. 

Iti sunt prieten, Tom. Indiferent dacă în momentul de față o 
ştii sau nu. Îşi aminti de întâmplarea de la nuntă, când 
Blackburn, pe atunci cavaler de onoare, spusese că voia să 
cufunde inelul lui Susan în ulei de măsline, fiindcă îi intra 
foarte greu pe deget. Blackburn părea cuprins de panică la 
ideea că o mică parte a ceremoniei nu s-ar fi desfăşurat 

corespunzător. Ăsta era Phil: întotdeauna preocupat de 
aparenţe. 

Soția ta nu trebuie să audă povestea asta. Numai că Phil îl 
trăgea în piept, avându-l în spatele lui pe Garvin. Amândoi îl 
trăgeau în piept. Sanders muncise din greu atâţia ani pentru 
companie, iar acum pe ei îi durea în cot. Fără nici o ezitare, îi 
luau partea lui Meredith. Fără măcar să vrea să audă 
versiunea lui asupra celor întâmplate. Încet-încet, pe când 
stătea în ploaie, starea de şoc începu să i se atenueze. Şi, 
odată cu ea, sentimentul de loialitate. Simți că devine 
mânios. Îşi scoase telefonul din buzunar şi făcu un apel. 

— Biroul domnului Perry. 

— Tom Sanders la telefon. 

— Regret, dar domnul Perry e la tribunal. Să-i transmit 
ceva? 

— Poate mă ajuţi chiar dumneata. Mi-a spus nu de mult 
că aveți o femeie care se ocupă de cazurile de hărțuire 
sexuală. 

— Avem mai mulți avocaţi care fac asta, domnule 
Sanders. 

— A pomenit ceva despre faptul că ar fi spaniolă. 

Încerca să-şi aducă aminte ce altceva îi mai spusese Perry 
despre ea. Parcă zisese că se poartă drăguţ şi rezervat. Nu-şi 
mai amintea cu certitudine. 

— Cred că e vorba de domnişoara Fernandez. 

— N-ai putea să-mi faci legătura cu ea? întrebă Sanders. 


Biroul lui Louise Fernandez era mic, iar pe masa ei de 
lucru se găseau teancuri înalte, dar ordonate, de acte şi 
documente juridice şi, într-un colț, un terminal de computer. 
Se ridică în picioare la intrarea lui pe uşă. 

— Probabil că eşti domnul Sanders. 

Era o femeie înaltă, trecută de treizeci de ani, cu părul 
blond şi drept şi o față frumoasă, cu trăsături acviline. 
Îmbrăcată într-un costum crem, avea un stil direct, reflectat 
şi în fermitatea cu care-i strânse mâna lui Sanders. 

— Mă numesc Louise Fernandez. Cu ce pot să te ajut? 

Nu semăna deloc cu ființa pe care se aşteptase s-o 
întâlnească. Nu se purta câtuşi de puţin drăguţ şi rezervat. 
Şi, în mod cert, nu era spaniolă. Fu atât de surprins încât, 
fără să se gândească, zise: 

— Nu eşti cum mă... 

— Cum te aşteptai? întrebă ea, ridicând o sprânceană. 
Tatăl meu e cubanez. Am plecat de-acolo când eram copil. Te 
rog să iei loc, domnule Sanders. 

Se întoarse şi se duse să se aşeze la masa de lucru. 
Sanders şezu pe scaun, cu un sentiment de jenă. 

— În orice caz, îți mulțumesc că m-ai primit atât de 
repede. 

— Pentru puţin. Eşti prieten cu John Perry? 

— Da. Mi-a spus că eşti... ăă, specializată în astfel de 
cazuri. 

— Mă ocup de legislația muncii, în principal de procese 
legate de anulări de contract constructive sau de cele care 
cad sub incidenţa Titlului VII. 

— Înţeleg. 

Se simțea caraghios fiindcă ajunsese acolo. Fusese luat 
prin surprindere de stilul ei energic şi de înfăţişarea elegantă. 
La drept vorbind, îi aducea foarte mult aminte de Meredith. 
Era sigur că nu va manifesta nici un fel de înțelegere pentru 
cazul lui. Fernandez îşi puse nişte ochelari cu ramă de baga 
şi îl privi cercetător. 

— Ai mâncat? Dacă vrei, pot să pun să ţi se-aducă un 
sandviş. 

— Nu mi-e foame, mulțumesc. 

Ea dădu spre marginea biroului un sandviş pe jumătate 
mâncat. 

— Mă tem că peste o oră trebuie să intru într-un proces. 
Câteodată lucrurile se precipită, spuse apoi, luând un bloc- 
notes cu file galbene şi aşezându-l în fața ei, cu gesturi iuți şi 
tranşante. 

Sanders o cercetă din priviri, sigur că nu nimerise la 
persoana potrivită. N-ar fi trebuit în nici un caz să vină aici. 
Săvârşise o greşeală. Privi în jurul lui prin încăpere. Zări un 
teanc ordonat de grafice pregătite pentru o înfăţişare la 
tribunal. Fernandez îşi ridică privirea de pe bloc-notes, gata 
să înceapă să-şi noteze. Ţinea în mână un stilou scump. 

— Vrei să-mi descrii situația? 

— Ăă... Nu ştiu cu ce să-ncep. 

— Păi, să zicem, cu numele complet, adresa şi vârsta. 

— Thomas Robert Sanders, spuse el, dictându-i apoi şi 
adresa. 

— Vârsta? 

— Patruzeci şi unu de ani. 

— Ocupaţia? 

— Director de departament la Digital Comunications. 
Grupul pentru Produse Avansate. 

— De când lucrezi la această firmă? 

— De doisprezece ani. 

— Aha. Şi în funcția actuală? 

— De opt ani. 

— De ce te afli aici, domnule Sanders? 

— Am fost agresat sexual. 

— Aha, făcu avocata, fără să manifeste nici un fel de 
surpriză şi având o expresie complet neutră. Vrei să-mi 
relatezi împrejurările? 

— Şefa mea... ăă, s-a dat la mine, ca să zic aşa. 

— Cum o cheamă pe şefa dumitale? 

— Meredith Johnson. 

— E femeie sau bărbat? 

— Femeie. 

— Aha, repetă avocata, la fel de detaşată, continuând să 
facă însemnări cu stiloul a cărui peniță scârțâia pe hârtie. Şi 
când s-a întâmplat acest lucru? 

— Aseară? 

— Descrie-mi împrejurările exacte. 

Sanders se hotărî să nu pomenească nimic despre 
fuziune. 

— A fost numită de curând şefa mea şi aveam de trecut în 
revistă mai multe probleme. M-a întrebat dacă ne putem 
întâlni la sfârşitul programului. 

— Ea a solicitat întrevederea? 

— Da. 

— Şi unde a avut loc întâlnirea? 

— În biroul ei. La ora şase. 

— A mai fost cineva de față? 

— Nu. Secretara ei a intrat pentru puţin timp, pe la 
începutul întâlnirii, iar apoi a plecat. Înainte de-a se fi 
întâmplat ceva. 

— Am înțeles. Mai departe? 

— Un timp, am discutat despre diverse probleme de 
serviciu şi am băut nişte vin. Şi, pe urmă, deodată, s-a 
repezit la mine. Stăteam liniştit lângă fereastră iar ea, pe 
neaşteptate, a început să mă sărute. Nu după mult timp, ne- 
am pomenit pe canapea. Pe urmă, a început să... ăă... 
(Sanders avu o ezitare). Cât de multe amănunte doreşti? 

— Deocamdată, numai o descriere generală, spuse ea şi 
muşcă din sandviş. Ziceai că v-aţi sărutat. 

— Da. 

— Şi că ea a inițiat asta? 

— Da. 

— Ce reacție ai avut la gestul ei? 

— M-am simțit stingherit. Sunt însurat. 

— Aha. Care a fost atmosfera generală a întâlnirii, înainte 
de acest sărut? 

— Ca la o întâlnire de serviciu obişnuită. Discutam 
despre chestiuni profesionale. Dar, în tot acest timp, ea a 
făcut, cum să spun, remarci sugestive. 

— Cum ar fi? 

— A, păi, despre cât de bine arăt. Cât de în formă sunt. 
Cât se bucură că mă vede. 

— Cât se bucură că te vede? repetă Fernandez, cu o 
privire nedumerită. 

— Da. Ne cunoşteam dinainte. 

— Aţi avut o relație anterioară? 

— Da. 

— Când? 

— Acum zece ani. 

— Erai însurat pe atunci? 

— Nu. 

— La acea dată, lucraţi amândoi la aceeaşi firmă? 

— Nu. Eu lucram tot la DigiCom, dar ea era angajată la 
altă companie. 

— Şi cât timp a durat relația asta? 

— Cam şase luni. 

— Aţi mai păstrat legătura? 

— Nu. Nu tocmai. 

— Absolut nici un contact? 

— O dată. 

— Intim? 

— Nu. Doar ne-am salutat pe hol, la serviciu. 

— Înţeleg. În ultimii opt ani, ai fost vreodată la ea acasă? 

— Nu. 

— Aţi luat masa împreună, ați băut vreun pahar după 
orele de program? 

— Nu. La drept vorbind, nu am mai văzut-o deloc. Înainte 
de-a se angaja la compania noastră, lucra la Cupertino, la 
Operaţiuni. Eu eram la Seattle, la Produse Avansate. Nu ne- 
am prea lovit unul de altul. 

— Deci, în acest timp nu ţi-a fost şefă? 

— Nu. 

— Fă-mi o descriere a domnişoarei Johnson. Câţi ani are? 

— Treizeci şi cinci. 

— Ai caracteriza-o drept o femeie atrăgătoare? 

— Da. 

— Foarte atrăgătoare? 

— A câştigat un concurs de frumuseţe în adolescență. 

— Deci, poţi să spui că este foarte atrăgătoare, conchise 
Fernandez, în timp ce stiloul scârțâia pe hârtia bloc- 
notesului. 

— Da. 

— Dar ceilalți bărbațţi..., ai putea afirma că o consideră 
foarte atrăgătoare? 

— Da. 

— Ce atitudine are cu privire la problemele sexuale? Face 
glume? Glume legate de sex, insinuări, comentarii obscene? 

— Nu, niciodată. 

— Se foloseşte de limbajul gesturilor? Are o atitudine 
frivolă? Are obiceiul să pună mâna pe oameni? 

— N-aş putea spune. În mod cert, e conştientă de faptul 
că arată bine şi se poate folosi de asta. Dar atitudinea e... 
mai degrabă rece. E genul lui Grace Kelly. 

— Se spune că Grace Kelly a fost foarte activă din punct 
de vedere sexual, că a avut legături amoroase cu majoritatea 
bărbaților importanți din anturajul ei. 

— N-am de unde să ştiu. 

— Aha! Dar domnişoara Johnson a avut astfel de legături 
în cadrul companiei? 

— N-am de unde să ştiu. N-am auzit nimic. 

Fernandez începu o pagină nouă. 

— In regulă. Şi cât timp ţi-a fost şefă? Sau, mai bine-zis, 
de când îţi e şefă? 

— De o zi. 

Pentru prima oară, Fernandez se arătă surprinsă. Îi 
aruncă o privire lui Sanders şi muşcă încă o dată din 
sandviş. 

— De o zi? 

— Da. Ieri a fost prima zi a noii formule organizatorice a 
companiei. Abia fusese numită. 

— Deci, în seara zilei în care a fost numită, se întâlneşte 
cu dumneata. 

— Da. 

— În regulă. Mi-ai spus. că stăteai pe canapea şi că ea te 
săruta. Ce s-a mai întâmplat pe urmă? 

— Mi-a desfăcut fer..., de fapt, înainte de toate, a început 
să mă mângâie. 

— În zona genitală? 

— Da. Şi să mă sărute, rosti Sanders, pomenindu-se că 
transpiră şi ştergându-şi fruntea cu dosul palmei. 

— Înţeleg că îţi vine greu, spuse Fernandez. Am să-ncerce 
s-o scurtez cât mai mult posibil. Şi pe urmă? 

— Pe urmă, mi-a desfăcut fermoarul de la pantaloni şi a 
început să mă mângâie cu mâna. 

— Aveai penisul expus? 

— Da. 

— Cine l-a scos afară? 

— Ea. 

— Deci, ţi-a scos penisul din pantaloni şi a început să-l 
frece cu mâna, corect? 

Îl privi cercetător pe deasupra ochelarilor şi, preţ de o 
clipă, el îşi întoarse privirea, stânjenit. Dar când se uită din 
nou la ea, observă că nu era deloc încurcată, că atitudinea ei 
era mai mult decât clinică, mai mult decât profesională..., că 
vădea o totală stăpânire de sine şi o detaşare deplină. 

— Da, spuse el. Aşa s-a întâmplat. 

— Şi care a fost reacția dumitale? 

— Păi, făcu el, ridicând din umeri stânjenit, a avut efect. 

— Ai fost excitat sexual? 

— Da. 

— l-ai spus ceva? 

— Ce să-i spun? 

— Te-am întrebat numai dacă i-ai spus ceva. 

— Ce să-i fi spus? Nu ştiu. 

— N-ai spus chiar nimic? 

— Parcă am spus, nu ştiu. Mă simțeam foarte jenat. 

— Ţii minte ce i-ai spus? 

— Cred că am repetat de vreo câteva ori „Meredith', 
încercând s-o fac să se oprească, dar ea mă tot întrerupea, 
sau mă săruta. 

— Ai mai spus şi altceva în afară de „Meredith"? 

— Nu-mi amintesc. 

— Ce reacție ai avut la ce ţi-a făcut ea? 

— M-am simțit foarte jenat. 

— De ce? 

— Mi-era teamă să mă încurc cu ea, pentru că acum îmi 
e şefă, iar eu sunt căsătorit şi nu vreau să-mi complic viața. 
Ştii cum e, o aventură la serviciu... 

— De ce nu? întrebă Fernandez. 

Întrebarea îl prinse nepregătit. 

— De ce nu ce? 

— Da, răspunse ea, privindu-l ţintă şi cântărindu-l cu 
detaşare. În definitiv, erai singur cu o femeie frumoasă. De ce 
să nu ai o aventură? 

— Dumnezeule! 

— E o întrebare pe care mulți oameni şi-ar pune-o. 

— Sunt căsătorit. 

— Ei şi? De când e lumea, oamenii căsătoriți şi-au permis 
câte-o aventură sau chiar mai multe. 

— Păi, în primul rând pentru că nevastă-mea e avocat şi 
e foarte suspicioasă. 

— O cunosc? 

— O cheamă Susan Handler. Lucrează la Lyman King. 

Fernandez încuviință din cap. 

— Am auzit de ea. Deci, te-ai temut că o să afle soția. 

— Sigur. Dacă ai o aventură la birou, află toată lumea. E 
imposibil să păstrezi secretul. 

— Aşadar, erai îngrijorat că are să se afle toată povestea. 

— Da. Dar nu ăsta a fost motivul principal. 

— Dar care? 

— Mi-e şefă. Nu mi-a plăcut poziția în care mă aflam. 
Putea, ştii doar..., mă rog, avea dreptul să mă concedieze. 


154 


Dacă voia. Aşa că mi s-a părut că mă obligă să-i fac această 
plăcere. M-am simțit foarte neplăcut. 

— l-ai spus-o? 

— Am încercat. 

— În ce mod? 

— Păi, am încercat pur şi simplu. 

— l-ai dat cumva de înțeles că avansurile ei nu erau 
binevenite? 

— Până la urmă, da. 

— Cum aşa? 

— Ei bine, în cele din urmă, am continuat acest... 
preludiu, sau cum vrei să-i zici, iar când a rămas fără chiloţi, 
= 

— lartă-mă. Cum a ajuns să rămână fără chiloți? 

— l-am dat jos. 

— Ţi-a cerut ea aşa ceva? 

— Nu. Dar, la un moment dat, mă cam încinsesem şi 
eram pornit s-o fac, sau cel puţin mă gândeam s-o fac. 

— Te gândeai să ai un contact sexual? 

Vocea îi devenise din nou rece. Stiloul scârțâia. 

— Da. 

— Ai participat de bunăvoie? 

— Pentru câtăva vreme, da. 

— În ce fel ai fost participant de bună voie? întrebă ea. 
Mai exact, ai început să-i atingi corpul, sânii sau organele 
genitale fără încurajarea ei? 

— Nu ştiu. După cum se purta, încuraja cam totul. 

— Întrebarea mea e: ai acționat de bunăvoie? Ai făcut-o 
din proprie inițiativă? Sau, de exemplu, ţi-a luat mâna şi ţi-a 
pus-o pe... 

— Nu, am acționat din proprie inițiativă. 

— Şi reținerile anterioare? 

— Mă aprinsesem. Eram excitat. În momentul acela nu- 
mi mai păsa. 

— În regulă, continuă. 

— Sunt foarte sincer cu dumneata, spuse Sanders, 
ştergându-şi fruntea de sudoare. 

— Exact aşa şi trebuie să fii. E cel mai bun lucru posibil. 
Te rog, continuă. 

— Ea stătea întinsă pe canapea, cu fusta ridicată, şi voia 
s-o penetrez, să..., începuse să geamă într-un anume fel, 
zicând mereu „Nu, nu", şi dintr-odată am avut din nou 
sentimental că nu voiam s-o fac şi i-am spus: „Aşa e, hai să 
n-o facem". Pe urmă ne-am ridicat de pe canapea şi-am 
început să mă îmbrac. 

— Te-ai desprins singur din îmbrăţişare? 

— Da. 

— Fiindcă ea a spus „nu'? 

— Nu, ăsta a fost doar pretextul. Pentru că în acel 
moment mă simțeam neliniştit. 

— Aha! Deci, te-ai ridicat de pe canapea şi ai început să 
te îmbraci... 

— Da. 

— Ai spus ceva în clipa aceea? Ca să te explici? 

— Da. l-am spus că nu cred că-i o idee prea bună, că mă 
face să mă simt prost. 

— Şi ea cum a reacționat? 

— S-a supărat foarte tare. A început să arunce cu fel de 
fel de lucruri în mine. După aceea a început să mă lovească, 
şi să mă zgârie. 

— Ţi-au rămas urme? 

— Da. 

— Unde sunt? 

— Pe gât şi pe piept. 

— Au fost fotografiate până acum? 

— Nu. 

— Bun. Când te-a zgâriat, cum ai reacționat? 

— Nu-ncercam decât să mă îmbrac şi să plec de acolo. 

— N-ai reacționat direct la atacul ei? 

— Mă rog, la un moment dat am îmbrâncit-o, ca să scap. 
Ea s-a împiedicat de o masă şi a căzut pe podea. 

— Din câte îmi spui, s-ar părea că ai acționat în legitimă 
apărare când ai îmbrâncit-o. 

— Aşa a fost. Îmi smulgea nasturii de la cămaşă. Trebuia 
să ajung acasă şi nu voiam ca nevastă-mea să-mi vadă 
nasturii rupți, aşa că am îmbrâncit-o. 

— Ai făcut în vreun moment un gest care să nu fie în 
legitimă apărare? 

— Nu. 

— N-ai lovit-o nici măcar o dată? 

— Nu. 

— Eşti sigur? 

— Da. 

— În regulă. Ce s-a întâmplat pe urmă? 

— A aruncat cu un pahar după mine. Dar eram deja, de 
bine-de rău, îmbrăcat. M-am dus să-mi iau telefonul de pe 
pervazul ferestrei şi pe urmă am... 

— lartă-mă. Ţi-ai luat telefonul? Ce fel de telefon? 

— Aveam la mine un telefon celular — scoase aparatul din 
buzunar şi i-l arătă. Toţi avem la noi aşa ceva, chiar firma 
noastră le fabrică. Mă folosisem de el ca să sun pe cineva de 
la ea din birou, când a început să mă sărute. 

— Erai în mijlocul unei convorbiri când a început să te 
sărute? 

— Da. 

— Cu cine vorbeai? 

— Cu un robot telefonic. 

— Înţeleg, spuse Fernandez, fără să-şi ascundă 
dezamăgirea. Continuă, te rog. 

— M-am dus să-mi iau telefonul şi să plec dracului de 
acolo. A-nceput să urle că nu se poate să-i fac una ca asta, 
că o să mă omoare. 

— Şi în ce fel ai reacționat? 

— În nici un fel. Pur şi simplu am plecat. 

— Asta se-ntâmpla la ce oră? 

— Pe la şapte fără un sfert. 

— Te-a văzut cineva plecând? 

— Femeia de serviciu. 

— Ştii cumva cum o cheamă? 

— Nu. 

— Ai mai văzut-o şi înainte? 

— Nu. 

— Crezi că lucrează la compania dumitale? 

— Era îmbrăcată în uniforma firmei care ne trimite 
oameni pentru curăţenia în birouri. 

— Aha! Şi pe urmă? 

— M-am dus acasă, răspunse Sanders, ridicând din 
umeri. 

— l-ai spus soției ce s-a întâmplat? 

— Nu. 

— Dar altcuiva? 

— Nu. 

— De ce? 

— Cred că din cauză că eram şocat. 

Ea se opri şi-şi revăzu însemnările. 

— Bun. Prin urmare, susții că ai fost hărțuit sexual. Mi-ai 
descris o introducere foarte directă făcută de această femeie. 
Având în vedere că-ți este şefă, aş înclina să cred că erai 
conştient de riscul pe care ţi-l asumai refuzând-o. 

— Mă rog, eram îngrijorat. Dar, în fond, n-am dreptul s-o 
refuz? Nu despre asta e vorba? 

— Sigur că ai dreptul să o refuzi. Nu fac decât să te întreb 
despre starea de spirit în care te găseai. 

— Eram foarte supărat. 

— Şi totuşi, n-ai vrut să povesteşti nimănui ce s-a 
întâmplat? N-ai vrut să împărtăşeşti această experiență 
supărătoare unui coleg? Unui prieten? Unui membru al 
familiei, unui frate, de exemplu? Chiar nimănui? 

— Nu. Nici nu mi-a trecut prin cap. Nu ştiam cum să fac 
față... cred că eram într-o stare de şoc. Nu voiam decât să-mi 
alung gândul acela din minte şi să mă conving că nu se 
întâmplase nimic. 

— Ai făcut vreo însemnare? 

— Nu. 

— Bun. Mi-ai spus că nu i-ai relatat nimic soției. Ai putea 
spune că i-ai ascuns acest lucru? 

El ezită, iar apoi răspunse: 

— Da. 

— Ţi se-ntâmplă des să-i ascunzi anumite lucruri? 

— Nu. Dar, în situaţia asta, fiind vorba de o veche 
prietenă, m-am gândit că n-o să fie înțelegătoare. N-am vrut 
să am discuţii cu ea pe o asemenea temă. 

— Ai mai avut şi alte aventuri? 

— Asta n-a fost o aventură. 

— Am pus o întrebare generală legată de relația 
conjugală. 

— Nu, n-am mai avut alte aventuri. 

— În regulă. Te sfătuiesc să-i spui imediat soţiei. Fă o 
dezvăluire completă a faptelor. Pentru că îți garantez că va 
afla, dacă n-a şi aflat deja. Oricât de greu ţi-ar veni să-i spui, 
cea mai bună şansă ca să-ți păstrezi liniştea familiei este să 
fii absolut sincer cu ea. 

— Am înțeles. 

— Să revenim la seara trecută. Ce s-a întâmplat pe 
urmă? 

— Meredith Johnson a sunat acasă şi a vorbit cu soția 
mea. 

Fernandez ridică din sprâncene. 

— Înţeleg. Te-ai aşteptat la aşa ceva? 

— Doamne fereşte! M-a speriat de moarte. Dar se pare 
că a vorbit prietenos şi n-a sunat decât pentru a anunța că 
şedinţa de dimineață fusese reprogramată pentru opt şi 
jumătate. În cursul zilei de azi. 

— Înţeleg. 

— Dar, când am ajuns azi la serviciu, am aflat că şedinţa 
fusese, de fapt, programată pentru ora opt. 

— Deci ai întârziat, te-ai aflat într-o postură jenantă şi- 
aşa mai departe. 

— Da. 


159 


— Şi crezi că a fost o lucrătură? 

— Da. 

Fernandez se uită la ceas. 

— Mă tem că mi se termină timpul disponibil. Dacă poți, 
pune-mă la curent cu ce s-a întâmplat azi. Dar repede. 

Fără să amintească de Conley-White, Sanders descrise pe 
scurt şedinţa de dimineaţă şi umilința care urmase. Cearta 
cu Meredith. Discuţia cu Phil Blackburn. Oferta unui 
transfer pe orizontală. Faptul că transferul urma să-l priveze 
de beneficiile unei posibile separări de compania pilot. 
Decizia lui de a apela la un consult de specialitate. Fernandez 
puse câteva întrebări şi scrise neîntrerupt. În cele din urmă, 
dădu deoparte bloc-notesul. 

— În regulă. Cred că am destule elemente ca să înţeleg 
situația. Te simţi minimalizat şi ignorat. Şi îți pui întrebarea 
dacă e, într-adevăr, vorba de un caz de hărțuire. 

— Da, spuse el, încuviințând din cap. 

— Ei bine, poate fi vorba. Decizia trebuie să o ia un juriu 
şi nu ştim ce s-ar întâmpla dacă am merge la proces. Dar, 
având în vedere ce mi-ai spus aici, sunt nevoită să te 
avertizez că nu ai un caz prea solid. 

— Dumnezeule! rosti Sanders consternat. 

— Nu eu fac legile. Însă îţi vorbesc cu sinceritate, ca să 
poți lua o decizie în cunoştinţă de cauză. Situaţia dumitale 
nu e strălucită, domnule Sanders - Fernandez îşi trase 
scaunul înapoi şi începu să-şi îndese hârtiile în servietă. Mai 
am cinci minute, aşa că dă-mi voie să-ți spun pe scurt ce 
este, de fapt, hărţuirea sexuală din punctul de vedere al legii, 
pentru că mulți clienți nu sunt lămuriți în privința asta. 
Titlul VII al Legii Drepturilor Civile din 1964 a stabilit ca 
ilegală discriminarea bazată pe sex la locul de muncă, dar, la 
modul practic, ceea ce denumim hărțuire sexuală nu a fost 
definit vreme îndelungată. De pe la mijlocul deceniului al 
nouălea, Comisia pentru Egalitatea Şanselor de angajare a 
stabilit, sub incidența Titlului VII, nişte linii directoare 
pentru definirea hărțuirii sexuale. În ultimii câţiva ani, 

jurisprudența a clarificat aceste linii directoare, aşa încât 
definițiile sunt destul de explicite. În conformitate cu legea, 
pentru ca o reclamaţie să se poată încadra la capitolul 
hărțuire sexuală, comportamentul trebuie să conțină trei 
elemente. Mai întâi, trebuie să fie de natură sexuală. 
Înseamnă că, de exemplu, rostirea unei glume îndrăzneţe sau 
obscene nu intră în categoria hărțuire sexuală, deşi cel care o 
ascultă ar putea s-o considere jignitoare. Acţiunea trebuie să 
fie de natură sexuală. În cazul dumitale, nu încape nici un 
dubiu în privința elementului sexual foarte clar, din ceea ce 
mi-ai spus. 

— În regulă. 

— În al doilea rând, comportamentul trebuie să fie impus. 
Tribunalele fac distincţie între un comportament voluntar şi 
unul impus. De exemplu, o persoană poate întreține cu 
superiorul ei o relaţie sexuală, şi este vorba, evident, de o 
acțiune voluntară - nimeni nu stă cu pistolul la tâmpla 
persoanei cu pricina. Dar tribunalele înțeleg şi situaţia în 
care angajatul poate avea impresia că nu are încotro şi că 
trebuie să se supună, iar în acest caz, angajarea în relația 
sexuală nu s-a făcut de bunăvoie - a fost impusă. Pentru a 
determina dacă, într-adevăr, comportamentul este impus, 
tribunalele cercetează comportamentul colateral în termeni 
largi. Face cumva angajatul glume de natură sexuală la 
serviciu, indicând astfel că glumele de acelaşi gen venite din 
partea celorlalți sunt binevenite? Stă în obiceiul angajatului 
să participe la bârfe sau tachinări cu caracter sexual, 
împreună cu colegii de serviciu? Dacă angajatul s-a implicat 
într-o legătură amoroasă propriu-zisă, i-a permis 
superiorului să-l viziteze acasă, i-a făcut vizite superiorului la 
spital, s-a întâlnit cu el în momente când nu era neapărat 
nevoie s-o facă, sau au fost antrenați amândoi în alte acțiuni 
care ar sugera că au participat activ şi de bunăvoie la acea 
relaţie? În plus, tribunalele caută să vadă dacă angajatul i-a 
spus vreodată şefului că respectivul comportament nu este 
binevenit, dacă s-a mai plâns şi altcuiva în legătură cu 

relația, sau dacă a întreprins vreo acțiune pentru evitarea 
situației neplăcute. Astfel de considerente devin şi mai 
semnificative când angajatul ocupă un post mai important şi 
se presupune că se bucură de mai multă libertate de acțiune. 

— Dar eu n-am spus nimănui. 

— Nu, nici măcar ei. Cel puţin, nu explicit, din câte-mi 
dau seama. 

— N-am avut impresia că aş putea. 

— Te înțeleg. Dar, în cazul dumitale, asta constituie o 
problemă. Mai departe, al treilea element legat de hărţuirea 
sexuală este discriminarea bazată pe sex. Cel mai frecvent, e 
vorba de un fel de târg: obţinerea de favoruri sexuale în 
schimbul menţinerii în serviciu sau al unei promovări. 
Amenințarea în acest sens poate fi exprimată explicit sau 
implicit. Mi se pare că ai spus că, din câte ai înțeles, 
domnişoarei Johnson îi stătea în putere să te concedieze. 

— Da. 

— Cum ai ajuns la această concluzie? 

— Mi-a spus Phil Blackburn. 

— Explicit? 

— Da. 

— Dar domnişoara Johnson? A făcut vreo ofertă legată de 
sex? A făcut vreo referire la puterea ei de a te concedia, în 
cursul acelei seri? 

— Nu tocmai, dar simțeam că era ca şi cum mi-ar fi 
putut-o spune în orice clipă; plutea în aer. 

— De unde ştii? 

— A afirmat lucruri de genul „Dacă tot o să lucrăm 
împreună, am putea foarte bine să ne şi distrăm puțin". A 
mai zis şi că vrea să avem o aventură în timpul deplasărilor 
în interes de serviciu pe care le-am fi făcut împreună în 
Malaysia, şi aşa mai departe. 

— Şi ai interpretat această afirmație ca pe o amenințare 
implicită la adresa postului? 

— Mesajul pe care l-am desprins era că, dacă voiam să 
mă înțeleg cu ea, era bine să-i fac pe plac. 

— Şi n-ai vrut s-o faci? 

— Nu. 

— I-ai declarat-o şi ei? 

— l-am spus că sunt însurat şi că lucrurile s-au 
schimbat între noi. 

— Ei bine, în majoritatea cazurilor, numai acest schimb 
de replici ar fi fost suficient pentru consolidarea cazului. 
Dac-ar fi existat martori. 

— Numai că n-au fost. 

— Aşa e. În sfârşit, mai există un ultim considerent, pe 
care-l denumin mediu de lucru ostil. În mod obişnuit, acesta 
este invocat atunci când un individ este agresat în cadrul 
unei succesiuni de incidente care, în sine, pot să nu aibă un 
caracter sexual, dar care, prin cumulare, pot să echivaleze cu 
o hărţuire practicată asupra unei persoane de sex opus. Însă 
nu cred că poți să invoci un mediu de lucru ostil pe baza 
acestui incident unic. 

— Înţeleg. 

— Din păcate, incidentul pe care l-ai descris este foarte 
clar definit. Dacă ar fi fost, am fi putut apela la dovezile 
complementare ale agresiunii. De exemplu, dacă ai fi fost 
concediat. 

— Cred că, de fapt, chiar am fost concediat, spuse 
Sanders. Pentru că sunt scos în afara departamentului şi nu 
voi putea participa la separarea de compania pilot. 

— Înţeleg. Numai că oferta companiei de a te transfera pe 
orizontală poate complica lucrurile. Deoarece compania poate 
argumenta - cu mult succes, cred — că nu-ţi datorează nimic 
mai mult decât un transfer pe orizontală. Că nu ţi-a promis 
niciodată oul de aur al separării. Că respectiva separare are 
un caracter de perspectivă doar, fiind programată cândva, în 
viitor, fiind însă posibil să nu aibă loc niciodată. Că firma nu 
este obligată să-ți ofere compensații pentru speranţele nutrite 
- pentru o vagă eventualitate, care s-ar putea să nu se 
materializeze. Prin urmare, compania va susține că un 
transfer pe orizontală este cât se poate de acceptabil şi că, 

refuzându-l, eşti nerezonabil. Că, de fapt, demisionezi şi nu 
eşti concediat. lar asta va arunca pisica înapoi în curtea 
dumitale. 

— E ridicol. 

— La drept vorbind, nu. Să presupunem, de exemplu, că 
afli că suferi de cancer într-o fază finală şi că urmează să 
mori peste şase luni. Ar fi obligată compania să plătească 
drepturile rezultate din separarea rudelor care îți 
supraviețuiesc? Evident că nu. Dacă lucrezi în companie în 
momentul separării, participi. Dacă nu, nu. Obligațiile 
companiei nu se extind mai mult de atât. 

— Înţeleg că aş putea la fel de bine să am cancer. 

— Nu, vreau să spun că eşti supărat, consideri că firma 
îti datorează ceva, iar tribunalul nu va fi de acord. Din 
experiența mea, acuzațiile de agresiune sexuală au adeseori 
un astfel de caracter. Oamenii vin aici simțindu-se supăraţi 
şi nedreptățiți şi îşi închipuie că au nişte drepturi pe care pur 
şi simplu nu le au. 

Oftând, Sanders întrebă: 

— Dac-aş fi fost femeie, situaţia ar fi fost alta? 

— În esenţă, nu. Chiar şi în situaţiile cele mai clar 
definite - în situaţiile cele mai scandaloase, de natură 
extremă -— agresiune sexuală este, de obicei, greu de dovedit. 
Majoritatea cazurilor seamănă cu al dumitale: în spatele 
uşilor închise, fără nici un martor. E vorba de cuvântul unei 
persoane, confruntat cu al celeilalte. Într-o astfel de 
împrejurare, când nu există dovezi coroborante limpezi, de 
multe ori precumpănesc prejudecățile împotriva bărbaților. 

— Aha! 

— Chiar şi aşa, un sfert din toate cazurile de agresiune 
sexuală sunt reclamate de către bărbați. Cel mai des sunt 
reclamațţi şefii de sex bărbătesc, dar, într-un caz din cinci, 
pârâta este o femeie. lar numărul lor este în continuă 
creştere, dat fiind că tot mai multe femei ocupă posturi de 
conducere. 

— N-am ştiut. 


164 


— Nu prea se discută despre asta, spuse ea, privindu-l 
atent pe deasupra ochelarilor. Dar se întâmplă. Şi, din 
punctul meu de vedere, e de aşteptat. 

— De ce spui asta? 

— Agresiunea este legată de putere - de exercitarea 
abuzivă a puterii de către un superior asupra unui subaltern. 
Ştiu că e la modă punctul de vedere conform căruia femeile 
sunt fundamental diferite de bărbați, ele nefiind în stare să 
hărțuiască un angajat. Dar, datorită meseriei pe care-o 
practic, am văzut de toate. Am văzut şi am auzit tot ce se 
poate imagina şi multe altele, pe care nu le-ai crede chiar 
dacă ţi le-aş spune. Asta îmi dă o altă perspectivă. Personal, 
nu am de-a face prea mult cu teoria. Trebuie să lucrez cu 
faptele. Şi, bazându-mă pe fapte, nu văd cine ştie ce 
deosebire între bărbați şi femei. Aproape nimic care să poată 
fi luat în seamă. 

— În cazul ăsta, crezi ce ţi-am povestit? 

— Nu se pune problema dacă te cred sau nu. Se pune 
problema dacă, realist vorbind, ai argumente care să te 
susțină; dacă ştii ce ar trebui să faci într-o asemenea 
situație. Pot să-ți spun că nimic din cele relatate nu 
reprezintă ceva nou pentru mine. Şi să ştii că nu eşti primul 
bărbat pe care sunt solicitată să-l reprezint. 

— Ce mă sfătuieşti să fac? 

— Nu pot să te sfătuiesc, rosti Fernandez pe un ton 
categoric. Decizia pe care o ai de luat e mult prea dificilă, 
continuă ea, apăsând pe butonul interfonului. Bob, spune-le 
lui Fichard şi Eileen să aducă maşina. Ne-ntâlnim în fața 
clădirii — se întoarse către Sanders, şi continuă: Dă-mi voie 
să-ți fac un rezumat al problemelor. Unu: afirmi că ai ajuns 
într-o situație intimă cu o femeie mai tânără şi foarte 
atrăgătoare, dar că ai refuzat-o. În absenţa martorilor sau a 
unor dovezi coroborante, nu vei reuşi să te faci crezut uşor în 
fața unui juriu. Doi: intentezi proces, compania te va 
concedia. Te aşteaptă trei ani până la pronunțarea unei 
sentințe. Trebuie să te gândeşti cum îţi vei câştiga existența 

în acest timp, cum îţi vei plăti ratele la casă şi celelalte 
cheltuieli. S-ar putea să accept ca onorariul meu să fie plătit 
ca procentaj din suma obţinută drept daune, dar tot va 
trebui să achiți toate cheltuielile directe din timpul 
procesului. Asta ar însemna un minimum de o sută de mii de 
dolari. Nu ştiu dacă vei fi dispus să-ți ipotechezi casa ca să 
faci rost de bani. Dar problema trebuie rezolvată. Trei: un 
proces la tribunal va aduce toată povestea în atenția opiniei 
publice. Ani de zile, până la începerea procesului, ziarele şi 
buletinele de ştiri se vor ocupa de ea. Nici n-am cuvinte să-ți 
descriu cât de distructivă poate fi o astfel de experiență - 
pentru dumneata, pentru soție şi pentru copii. Multe familii 
nu rezistă intacte perioadei de dinaintea pronunțării 
sentinței. Apar divorțuri, sinucideri, îmbolnăviri. Este foarte 
greu. Patru: din cauza ofertei de transfer pe orizontală, nu e 
limpede ce putem cere ca daune. Compania va susținte că nu 
ai dreptate, iar noi va trebui să-i contrazicem Dar, chiar şi 
după o eventuală victorie ulterioară, s-ar putea să te alegi 
numai cu vreo două sute de mii de dolari, după plata 
cheltuielilor şi a onorariilor, şi cu trei ani de viaţă irosiți. Şi, 
bineînțeles, compania poate face recurs, întârziind şi mai 
mult plata. Cinci: dacă intentezi proces, nu vei mai lucra 
niciodată în această industrie. Ştiu că nu ar trebui să se 
întâmple aşa, dar practic nu vei mai fi niciodată angajat într- 
un alt serviciu. Aşa se petrec lucrurile. Şi nici măcar nu ai 
cincizeci şi cinci de ani, ci doar patruzeci şi unu. Nu ştiu 
dacă vrei să iei o astfel de hotărâre, în acest moment al vieții. 

— Dumnezeule! spuse Sanders şi se prăbuşi în fotoliu. 

— Îmi pare rău, dar astea sunt elementele procesului. 

— Dar e atât de nedrept. 

— Din nefericire, justiția nu are nimic de-a face cu 
dreptatea, spuse ea, în timp ce-şi îmbrăca pardesiul. E 
numai un prilej de confruntare şi de luare a unei hotărâri — 
îşi închise servieta cu un pocnet sec şi întinse mâna. Îmi pare 
rău, domnule Sanders. Aş fi vrut să fie altfel. Dacă mai ai şi 

alte întrebări, te rog să nu ai nici o reținere şi să-mi 
telefonezi. 

Plecă grăbită din birou, lăsându-l aşezat pe scaun. După 
o clipă, intră secretara. 

— Vă pot ajuta cu ceva? 

— Nu, spuse Sanders, clătinând din cap cu încetineală. 
Nu, tocmai plecam. 


În maşină, în drum spre tribunal, Louise Fernandez 
relată povestea lui Sanders celor doi avocați mai tineri care 
călătoreau cu ea. Unul dintre ei, o femeie, rosti pe un ton 
sceptic: 

— Să nu-mi spui că-l crezi. 

— Cine ştie? zise Fernandez. S-a întâmplat în spatele 
uşilor închise. N-ai de unde să ştii. 

Tânăra avocată clătină din cap. 

— Pur şi simplu nu-mi vine să cred că o femeie s-ar putea 
comporta în felul ăsta. Atât de agresiv, vreau să spun. 

— De ce nu? întrebă Fernandez. Să presupunem că n-ar 
fi vorba de agresiune. Să zicem că ar fi vorba de o promisiune 
implicită între un bărbat şi o femeie. Bărbatul susține că, în 
spatele uşilor închise, i s-a promis o primă substanţială, dar 
femeia neagă. Ai fi în stare să presupui că bărbatul minte 
numai fiindcă o femeie n-ar putea să procedeze astfel? 

— Nu, în privința asta nu. 

— În acea situaţie, ai crede că orice este posibil. 

— Dar ăsta nu e un contract, replică tânăra. E vorba de 
comportament sexual. 

— Deci tu crezi că femeile sunt imprevizibile în 
aranjamentele contractuale, dar stereotipe în cele de natură 
sexuală? 

— Nu ştiu dacă e bine zis stereotip. 

— Păi, adineauri ai spus că nu poți să crezi că o femeie se 
poate comporta agresiv în materie de sex. Ăsta nu-i un 
stereotip? 

— Nu, replică tânăra. Nu-i un stereotip, fiindcă-i vorba de 
ceva adevărat. În materie de sex, femeile sunt diferite de 
bărbați. 

— lar negrii simt altfel ritmul muzicii, spuse Fernandez. 
Asiaticii muncesc până le vine rău. lar spaniolii nu se 
înfruntă... 

— Dar e cu totul altceva. Vreau să spun că s-au făcut 
studii în acest sens. Bărbaţii şi femeile nici măcar nu vorbesc 
între ei la fel. 

— A, te referi la studiile care demonstrează că femeile 
sunt mai puțin pricepute când e vorba de afaceri sau de 
gândirea strategică? 

— Nu. Studiile alea sunt eronate. 

— Înţeleg. Studiile alea sunt eronate. Dar studiile despre 
deosebirile sexuale sunt corecte? 

— Păi, sigur că da. Pentru că sexul e un lucru 
fundamental. E vorba de un impuls atavic. 

— Nu pricep de ce. E folosit în tot soiul de scopuri. Ca 
modalitate de înrudire, de împăcare sau de provocare, ca 
ofertă, ca armă, ca amenințare. Date fiind modurile cum este 
folosit, sexul poate fi destul de complicat. Nu te-ai convins de 
adevărul acestui lucru? 

Tânăra îşi încrucişa braţele pe piept. 

— Nu sunt de acord. 

Tânărul bărbat interveni pentru prima oară în discuție: 

— Deci, ce i-ai spus individului? Să nu intenteze proces? 

— Nu. Dar i-am arătat ce probleme o să aibă. 

— Ce crezi că ar trebui să facă? 

— Nu ştiu, răspunse Fernandez. Dar ştiu ce ar fi trebuit 
să facă. 

— Ce? 

— E foarte urât ce spun acum, rosti ea, dar, în lumea de 
azi, fără nici un martor şi singur în birou cu şefa lui, probabil 
că făcea mai bine dacă tăcea din gură şi o regula. Pentru că 
în clipa asta amărâtul nu mai are nici un fel de opţiune. 
Dacă nu bagă de seamă, s-a zis cu el. 

Sanders cobora încet dealul către Pioneer Square. Ploaia 
încetase, dar după-amiaza rămăsese umedă şi cenuşie. Panta 
acoperită de pavajul ud de sub tălpi era înclinată destul de 
mult. În jurul lui, vârfurile zgârie-norilor se făceau nevăzute 
în ceața răcoroasă, coborâtă deasupra oraşului. Nu ştia sigur 
ce se aşteptase să audă de la Louise Fernandez, dar, în mod 
cert, nu o descriere detailată a posibilității de a fi concediat, 
de a-şi ipoteca locuința şi de a nu-şi mai găsi de lucru 
niciodată. Sanders se simțea copleşit de cotitura neaşteptată 
pe care o luase viața lui, şi abia acum pricepea caracterul 
precar al propriei existențe. Cu două zile în urmă, era un 
funcționar superior, ferm instalat, cu o poziție stabilă şi un 
viitor promițător. La ora asta, îl aşteptau dezonoarea, 
umilința şi pierderea serviciului. Sentimentul de siguranţă îi 
dispăruse cu desăvârşire. 

Se gândi la toate întrebările pe care i le pusese Fernandez 
- întrebări care până atunci nici nu-i trecuseră vreodată prin 
minte. De ce nu spusese nimănui? De ce nu-şi făcuse 
însemnări? De ce nu-i declarase explicit lui Meredith că 
avansurile ei nu erau binevenite? Fernandez funcționa într-o 
lume de reguli şi de implicaţii pe care el nu le înțelegea şi la 
care nu se gândise niciodată. lar acum, acele implicaţii se 
dovedeau a fi de o importanţă vitală. Situația dumitale nu e 
strălucită, domnule Sanders. Şi totuşi... cum ar fi putut să 
împiedice aşa ceva? Ce ar fi trebuit să facă în schimb? 
Reflectă la posibilitățile pe care le avea la îndemână. 

Ce s-ar fi întâmplat dacă l-ar fi sunat pe Blackburn 
imediat după întâlnirea cu Meredith şi i-ar fi spus amănunțit 
că Meredith îl agresase? Ar fi putut suna de pe feribot, 
depunându-şi astfel reclamaţia înaintea ei. Ar fi avut vreo 
importanță? Ce ar fi făcut Blackburn? Clătină neîncrezător 
din cap. I se părea improbabil să existe vreun lucru, cât de 
mic, care să fi avut importanţă. Pentru că, până la urmă şi 
spre deosebire de Sanders, Meredith era inclusă în cercurile 
puterii din cadrul companiei. În calitatea ei de membru al 
conducerii companiei, avea putere şi aliați. Asta era morala — 

morala definitivă a acestei situaţii. Sanders nu conta. Nu era 
decât un tehnocrat oarecare. O rotiță în angrenajul 
corporației. Sarcina lui era să se înțeleagă bine cu noul ei şef; 
era o sarcină pe care nu şi-o îndeplinise. Orice ar fi făcut, nu 
ar fi fost considerată decât o văicăreală, sau, şi mai rău, că e 
o încercare de trădare a şefului. Un reclamagiu de profesie. 
Nimănui nu-i place genul ăsta de oameni. Şi atunci, ce-ar fi 
putut să facă? În timp ce se gândea la asta, îşi dădu seama 
că n-ar fi putut să-l sune pe Blackburn după întâlnire, 
pentru că telefonul celular se oprise, având bateriile de 
alimentare epuizate. În minte îi răsări, pe neaşteptate, 
imaginea unui automobil..., un bărbat şi o femeie într-o 
maşină, mergând la o petrecere. Cineva îi spusese ceva 
odată..., o poveste despre nişte oameni într-o maşină. Îl 
sâcâia acest lapsus. Nu-şi putea aminti despre ce era vorba. 

Existau nenumărate motive pentru care s-ar fi putut opri 
telefonul. Explicaţia cea mai plauzibilă avea în vedere sursa 
de tip nicad. Noile telefoane foloseau baterii reîncărcabile cu 
nichel-cadium şi, dacă nu se descărcau complet în intervalul 
dintre utilizări, bateriile îşi reveneau singure, dar pentru 
durate de funcţionare tot mai scurte. Niciodată nu ştiai când 
puteai să rămâi cu ochii-n soare. Sanders fusese nevoit să 
arunce câteva baterii înainte, pentru că avuseseră o durată 
scurtă. 

Îşi scoase telefonul din buzunar şi îl porni. Luminiţa de 
semnalizare se aprinse cu promptitudine. Bateria se 
comporta excelent. Dar era ceva... Aia se deplasau cu 
maşina. Ceva la care nu se gândise. Mergeau la o petrecere. 
Se încruntă. Nu-şi putea aminti. Era un lucru care stătea 
pitit undeva, într-un ungher al memoriei, prea slab ca să 
poată fi recuperat. Dar asta-l puse pe gânduri: ce altceva îi 
mai scăpa? Pentru că, pe măsură ce reflecta la situație în 
ansamblul ei, începea să aibă sentimentul sâcâitor că exista 
ceva peste care trecuse cu vederea. Şi avea impresia că şi 
Fernandez trecuse cu vederea acel lucru. Ceva nu apăruse în 

întrebările pe care i le pusese. Ceva pe care toată lumea îi 
considera de la sine înțeles, cu toate că... 

Meredith. Ceva despre Meredith. 

Ea îl acuzase de agresiune. A doua zi de dimineaţă, se 
dusese la Blackburn şi îl acuzase. Ce motiv avusese s-o facă? 
Fără îndoială că se simţise vinovată de cele întâmplate în 
cursul întrevederii. Şi probabil că se temuse că Sanders avea 
s-o acuze, aşa că se gândise să i-o ia înainte. În această 
lumină, acuzaţia ei căpăta sens. Dar, dacă Meredith 
dispunea într-adevăr de putere, nu avea nici o noimă să 
ridice o problemă de natură sexuală. Putea la fel de simplu 
să se ducă la Blackburn şi să-i spună: „Uite ce e, nu merge 
treaba cu Tom. Nu pot să lucrez cu el. Trebuie să facem o 
schimbare." Şi Blackburn ar fi făcut-o. 

În loc de asta, îl acuzase de agresiune. Ăsta era un aspect 
care probabil că o stingherise. Fiindcă agresiunea implica o 
ştirbire a autorităţii. Altfel spus, nu fusese în stare să țină 
sub control un subaltern în cursul unei întrevederi. Dar, 
chiar dacă s-ar fi întâmplat ceva neplăcut, un şef nu ar fi 
pomenit niciodată despre un asemenea lucru. 

Agresiunea este legată de putere. Era cu totul altceva să 
fii o secretară neînsemnată, mângâiată de un director 
atotputernic. Dar, în cazul ăsta, Meredith era şefa. Ea avea 
toată puterea în mână. De ce să-l acuze pe Sanders de 
agresiune sexuală? Căci, orice s-ar spune, subalternii nu-şi 
agresează şefii. Aşa ceva pur şi simplu nu există. Ar trebui să 
fii nebun ca să-ți agresezi şeful. 

Agresiunea este legată de putere — de exercitarea abuzivă 
a puterii de către un superior asupra unui subaltern. 

Dacă reclama agresarea sexuală, Meredith admitea, într- 
un fel neobişnuit, că i se subordona lui Sanders, lucru pe 
care nu l-ar fi făcut nici în ruptul capului. Dimpotrivă, 
Meredith fusese proaspăt numită în post şi era dornică să 
dovedească deplina stăpânire a situației. Aşa încât acuzația 
ei nu avea nici o noimă - dacă nu cumva o folosea ca pe o 
modalitate convenabilă pentru a-l distruge. 

Agresiunea sexuală avea avantajul că era o acuzaţie de pe 
urma căreia îți reveneai cu greu. Erai presupus vinovat până 
când ţi se dovedea nevinovăția -— iar acest lucru se demonstra 
cu dificultate. Oricât de neîntemeiată ar fi fost acuzaţia, ea 
putea să defăimeze pe oricine. Din această perspectivă, 
acuzația de agresiune era foarte gravă. Cea mai gravă dintre 
toate acuzaţiile pe care i le-ar fi putut aduce. Dar, pe de altă 
parte, tot ea spusese că nu avea de gând să înainteze o 
reclamaţie. lar întrebarea era... De ce nu? Sanders se opri 
din mers. Asta era. M-a asigurat că nu are de gând să facă 
reclamaţie. De ce nu avea de gând Meredith să facă 
reclamaţie? În clipa când Blackburn îi spusese lucrul ăsta, 
lui Sanders nu-i trecuse prin cap să se întrebe de ce. Nici 
Louise Fernandez nu pusese vreo întrebare în acest sens. Dar 
adevărul era că refuzul lui Meredith de-a înainta o reclamaţie 
nu avea absolut nici o noimă. Apucase deja să-l acuze. De ce 
să nu facă şi pasul următor? De ce să nu meargă până la 
capăt? 

Poate că o convinsese Blackburn să n-o facă. Pe 
Blackburn îl preocupau întotdeauna aparențele. Dar Sanders 
nu credea că asta era explicația. Pentru că şi o acuzație 
dificilă putea fi rezolvată în linişte, în interiorul companiei. 
lar de pe poziția lui Meredith, acuzaţia oficială avea avantaje 
reale. Sanders se bucura de popularitate la DigiCom. Lucra în 
cadrul companiei de mult timp. Dacă scopul ei fusese să se 
descotorosească de el şi să-l exileze în Texas, de ce să nu lase 
acuzaţia să circule prin „telefonul fără fir" al companiei, 
înăbuşind astfel inevitabilele şuşoteli pe la colțuri? De ce să 
nu-i dea un caracter oficial? Cu cât se gândea mai mult, cu 
atât i se părea că nu exista decât o singură explicație: 
Meredith nu făcea reclamaţie pentru că nu putea. Şi nu 
putea pentru că avea o altă problemă. Un alt motiv. Se mai 
întâmpla şi altceva. 

Putem s-o rezolvăm liniştit. Treptat, Sanders începu să 
vadă totul într-o lumină nouă. În cursul întâlnirii de 
dimineață, Blackburn nici nu-l ignorase, nici nu-l 

minimalizase. Câtuşi de puțin: dăduse din colț în colț. 
Blackburn fusese speriat. Putem s-o rezolvăm liniştit. E cel 
mai bine pentru toată lumea. 

Ce voise să spună cu „cel mai bine pentru toată lumea'? 
Ce problemă putea să aibă? Cu cât se gândea mai mult la 
asta, cu atât era mai convins că nu putea exista decât un 
singur motiv pentru care să nu înainteze reclamația 
împotriva lui. Îşi scoase telefonul, sună la United Airlines şi 
rezervă trei bilete dus-întors pentru Phoenix. Apoi îşi sună 
soția. 


— Ticălos nenorocit ce eşti, spuse Susan. 

Stăteau la o masă, într-un colț a localului Il Terrazzo. Se 
făcuse ora două, iar restaurantul era aproape părăsit. Susan 
îl ascultase timp de o jumătate de oră, fără să-l întrerupă sau 
să comenteze. El îi relatase tot ce se întâmplase în timpul 
întâlnirii cu Meredith şi în cursul dimineții. Şedinţa cu cei de 
la Conley-White, convorbirea cu Phil şi întrevederea cu 
Fernandez. Terminase ce avusese de spus, iar Susan îl 
țintuia cu privirea. 

— Zău că aş putea ajunge să te dispreţțuiesc, ştii? 
Ticălosule, de ce nu mi-ai spus că e fosta ta prietenă? 

— Nu ştiu, răspunse el. N-am vrut să despic firul în 
patru. 

— N-ai vrut să despici firul în patru? Adică Adele şi Mary 
Anne discută cu mine la telefon toată ziua şi ştiu, iar eu nu? 
E umilitor, Tom. 

— Păi, ştiam că în ultima vreme ai avut mai multe 
necazuri şi... 

— Termină cu prostiile, Tom, îl întrerupse ea. Asta n-are 
nici o legătură cu mine. Nu mi-ai spus pentru că n-ai vrut. 

— Susan, asta nu-i... 

— Ba este, Tom. Aseară te-am întrebat de ea. Puteai să- 
mi spui, dacă voiai. Dar n-ai făcut-o, rosti Susan, clătinând 
din cap. Ticălosule. Nu-mi vine să cred cât de josnic poți să 

fii. Acum chiar c-ai reuşit să distrugi totul. Îţi dai seama în ce 
hal am ajuns? 

— Da, spuse el, lăsând capul în jos. 

— Nu face pe pocăitul cu mine, jigodie ce eşti. 

— Îmi pare rău, spuse el. 

— Îţi pare rău? Să te duci la dracu', cu părerea ta de rău 
cu tot! Doamne-Dumnezeule, nu-mi vine să cred. Ce lichea. 
Ţi-ai petrecut noaptea cu afurisita aia de amantă. 

— Nu mi-am petrecut noaptea şi nu mi-e amantă. 

— Cum adică? Doar a fost amorul tău nebun. 

— N-a fost „amorul meu nebun”. 

— Zău? Atunci de ce te-ai codit să-mi spui? întrebă 
Susan, clătinând din cap. Răspunde-mi la o singură 
întrebare: ai regulat-o sau nu? 

— Nu. 

Ea îl privi cu multă luare-aminte, mestecându-şi cafeaua 
cu lingurita. 

— Îmi spui adevărul? 

— Da. 

— N-ai uitat nimic? Nimic jenant, trecut cu vederea? 

— Nu. Nimic. 

— Atunci de ce te acuză? 

— Ce vrei să spui? 

— Trebuie să existe un motiv ca să te acuze. Trebuie să fi 
făcut ceva. 

— Ei bine, nu m-am culcat cu ea. Am refuzat-o. 

— Da, mă rog, rosti ea, privindu-l încruntată. Să ştii, 
Tom, că treaba asta nu te priveşte numai pe tine, ci pe toată 
familia ta: şi pe mine, şi pe copii. 

— Îmi dau seama. 

— De ce nu mi-ai spus? Dacă mi-ai fi spus azi-noapte, te- 
aş fi putut ajuta. 

— Atunci, ajută-mă acum. 

— Păi, acum nu mai putem face mare lucru, spuse ea cu 
un sarcasm usturător. Mai ales după ce s-a dus la Blackburn 
şi a formulat prima acuzaţia. Acum eşti terminat. 

— Nu-s chiar aşa de sigur. 

— Crede-mă, nu poți să faci nici o mişcare. Dacă-i dai în 
judecată, cel puţin trei ani o să trăieşti ca-n iad, iar eu nu 
cred că poți să câştigi. Eşti un bărbat care acuză o femeie de 
agresiune sexuală. O să ţi se râdă în nas la tribunal. 

— Se poate. 

— Îţi spun eu c-aşa o să se-ntâmple. Deci, nu poţi să-i 
dai în judecată. Şi-atunci, ce faci? Te muţi la Austin. 
Dumnezeule! 

— Mă tot gândesc, zise Sanders. M-a acuzat de agresiune 
sexuală, dar n-a depus nici o reclamaţie. Aşa că mă tot întreb 
de ce n-o face? 

— Dar cui îi pasă? spuse Susan, dând iritată din mână. 
Pot să fie un milion de motive. Politică birocratică. O fi 
convins-o Phil să n-o facă. Sau Garvin. Nu contează de ce. 
Tom, priveşte adevărul în față: Nu ai ce să faci. Nu mai ai, 
pentru c-ai fost tâmpit. 

— Susan, vrei să te potoleşti? 

— Du-te dracului, Tom. Eşti necinstit şi iresponsabil. 

— Susan... 

— Suntem căsătoriți de cinci ani. Nu meritam aşa ceva. 

— Te rog să te linişteşti, ca să pot să-ți spun ceva: cred că 
totuşi mi-a rămas o mutare de făcut. 

— Nu, Tom, nu ţi-a rămas. 

— Ba cred că da. Fiindcă e o situație foarte periculoasă. 
Periculoasă pentru toată lumea. 

— Asta ce vrea să însemne? 

— Hai să presupunem că Louise Fernandez mi-a spus 
adevărul despre proces. 

— Fii sigur că ţi-a spus. E un avocat bun. 

— Dar a privit situația de pe poziția reclamantului, nu a 
companiei. 

— Păi, da, doar eşti reclamant. 

— Ba nu sunt, zise el. Sunt doar un reclamant potențial. 

Urmă un moment de tăcere. Susan îl privi fix. Ochii ei îi 
cercetau fața. Se încruntă. El o urmări, în timp ce asambla în 
gând fragmentele jocului de puzzle. 

— Glumegşţti. 

— Nu. 

— Nu mai eşti întreg la minte. 

— Nu. Uite cum stau lucrurile. DigiCom e în toiul 
tratativelor pentru o fuziune cu o companie foarte 
conservatoare de pe Coasta de Est. O companie care deja s-a 
retras de la tratativele cu altă firmă, pentru că unul dintre 
angajaţii acesteia a avut un pic de publicitate negativă în 
presă. Se zice că respectivul ar fi folosit un limbaj mai dur, 
când a concediat o secretară angajată temporar, iar asta i-a 
făcut pe cei de la Conley-White să se retragă. Sunt foarte 
sensibili în privința publicității. Ceea ce înseamnă că ultimul 
lucru pe care oricine de la DigiCom şi l-ar dori ar fi un proces 
de agresiune sexuală împotriva noului vicepreşedinte. 

— Tom, îți dai seama ce vorbeşti? 

— Da. 

— Dacă faci aşa ceva, ăştia or să-şi iasă din minți. Or să- 
ncerce să te distrugă. 

— Ştiu. 

— Ai vorbit cu Max? Poate că n-ar strica. 

— Dă-l dracu' şi pe Max. E un boşorog nebun. 

— Eu l-aş întreba. Fiindcă la lucruri de astea nu te 
pricepi, Tom. N-ai fost niciodată un lider sindical care luptă 
împotriva conducerii. Nu ştiu dacă ai să poţi ieşi cu bine 
dintr-o asemenea poveste. 

— Cred c-am să pot. 

— O să fie o chestie murdară. Într-o zi-două, ai să-ţi 
doreşti să fi acceptat postul din Austin. 

— Să-l ia dracu' şi pe ăla. 

— O să fie rău de tot, Tom. O să rămâi fără prieteni. 

— Fac ceva pe ei. 

— Se vede treaba că eşti pregătit. 

— Sunt, spuse Sanders, uitându-se la ceas. Susan, vreau 
să-i iei pe copii şi să stai la mama câteva zile - mama ei 
locuia în Phoenix. Dacă te duci acum acasă şi faci bagajul, 
poţi să prinzi cursa de opt, de pe aeroportul Sea-Tac. V-am 
rezervat trei locuri. 

Ea se holbă la el, de parc-ar fi văzut un străin. 

— Chiar ai de gând s-o faci..., spuse ea încet. 

— Exact. 

— Sfinte Sisoe! 

Se aplecă să-şi ridice geanta de pe podea, iar apoi îşi 
scoase agenda. 

— Nu vreau să fiți amestecați, nici tu şi nici copiii, zise el. 

— Stai puţin, să văd cum fac, spuse ea, urmărind cu 
degetul punctele din program. Da, pot să reprogramez asta... 
şi... invitația la conferință... Da — îşi ridică privirea. Pot să 
plec pentru câteva zile. Trebuie s-o iau mai repede din loc, să 
fac bagajele, încheie ea, uitându-se la ceas. 

El se ridică şi o conduse până la ieşirea din restaurant. 
Afară ploua, iar lumina de pe stradă era cenuşie şi 
posomorâtă. Ea îşi ridică ochii spre el şi-l sărută pe obraz. 

— Succes, Tom. Ai grijă. 

Sanders sesiză că soția lui era înspăimântată, fapt care 
avu darul să-l sperie şi pe el. 

— O să fie bine. 

— Te iubesc, spuse Susan. 

Apoi se îndreptă şi porni grăbită prin ploaie. Sanders 
aşteptă să vadă dacă se mai uită o dată în urmă, dar ea nu 
se întoarse. 


În timp ce făcea cale-ntoarsă spre biroul lui, Sanders îşi 
dădu seama cât de singur rămăsese. Susan urma să plece 
împreună cu copiii. Crezuse că se va simți uşurat, liber să 
acționeze fără rețineri, dar acum, avea sentimental că fusese 
părăsit şi că intrase într-o situație primejdioasă. Cuprins de 
frig, îşi vâri mâinile în buzunarele pardesiului. Nu se 
descurcase strălucit în timpul prânzului cu Susan. lar ea 


177 


avea să plece, meditând la răspunsurile lui. De ce nu mi-ai 
spus? La întrebarea aceea se bâlbâise. Nu fusese în stare să 
descrie sentimentele contradictorii care-l frământaseră 
noaptea trecută. Senzația de murdărie, vinovăția şi 
sentimentul că, într-un fel sau altul, greşise, chiar dacă 
lucrurile stăteau, de fapt, altfel. Ai fi putut să-mi spui. 

Îşi spuse că nu greşise cu nimic. Atunci, de ce nu-i 
spusese? La asta nu avea răspuns. Trecu pe lângă o galerie 
de grafică, iar apoi pe lângă un magazin cu obiecte de uz 
casnic, care etala în vitrină diverse obiecte din porțelan alb. 

Nu mi-ai spus pentru că n-ai vrut. Dar asta n-avea nici o 
logică. De ce să nu fi vrut să-i spună? Încă o dată, o serie de 
imagini din trecut îi întrerupseră şirul gândurilor: 
portjartierul alb..., un castron cu floricele de porumb..., 
floarea în vitraliul de pe uşa apartamentului. Termină cu 
prostiile, Tom. Asta n-are nici o legătură cu mine. 

Sânge în chiuveta albă din baie, iar Meredith râzând... De 
ce râdea oare? Nu putea să-şi amintească, era doar o imagine 
izolată. O stewardesă care-i aşeza în față o tavă cu mâncare, 
în avion. O valiză pe pat. Televizorul cu sonorul oprit. Floarea 
în vitraliu, în culori stridente, portocaliu şi roşu-închis. 

Ai vorbit cu Max? Aici a avut dreptate, îşi zise. Era bine să 
stea de vorbă cu Max. Chiar asta o să şi facă, imediat după 
ce o să-i transmită vestea cea rea lui Blackburn. 


Sanders ajunsese la el în birou la două şi jumătate. Spre 
surprinderea lui, Blackburn stătea la masa de lucru şi 
vorbea la telefon. Când îl zări, puse receptorul în furcă, 
părând uşor vinovat. 

— A, Tom. Mă bucur că te-ai întors, spuse el, ocolind 
masa de lucru a lui Sanders. Ce-ai hotărât? 

— Am analizat situația cu mare grijă, răspunse Sanders, 
închinzând uşa dinspre hol. 

— Şi? 

— Am hotărât s-o angajez pe Louise Fernandez, de la 
Marlin şi Howard, ca să mă reprezinte. 

— Să te reprezinte? întrebă Blackburn, părând 
nedumerit. 

— Da. Pentru eventualitatea în care va fi necesar să 
intentez proces. 

— Proces? zise Blackburn. Şi pe ce motiv vrei să intentezi 
proces, Tom? 

— Agresiune sexuală, Titlul VII. 

— Vai de mine, Tom, spuse Blackburn, făcând o mutră 
tristă. Ar fi un lucru necugetat. Chiar foarte necugetat. Te 
sfătuiesc să mai reflectezi. 

— Am reflectat toată ziua. Dar adevărul e că Meredith 
Johnson m-a agresat şi mi-a făcut avansuri, iar eu am 
refuzat-o. Acum se simte umilită şi vrea să se răzbune pe 
mine. Sunt pregătit să mă judec, dacă se ajunge la asta. 

— Tom... 

— Asta este, Phil. Uite ce-o să se întâmple dacă o să mă 
transferi din departament. 

Blackburn îşi ridică mâinile, cu un gest de exasperare. 

— Şi ce-ai vrea să facem? S-o transferăm pe Meredith? 

— Da, spuse Sanders. Sau s-o concediaţi. De obicei, aşa 
se procedează cu un şef care-şi agresează subalternii. 

— Dar uiţi un lucru: şi ea te-a acuzat de acelaşi lucru. 

— Minte, rosti Sanders. 

— Dar nu există martori, Tom. Nici o dovadă, de nici o 
parte. Şi tu şi ea sunteți oameni de încredere, angajații 
noştri. Cum crezi că am putea să hotărâm pe cine să 
credem? 

— Asta-i problema ta, Phil. Din punctul meu de vedere, 
sunt nevinovat şi gata să mă judec. 

Blackburn rămase în mijlocul încăperii, cu o figură 
încruntată. 

— Louise Fernandez e un avocat inteligent. Nu pot să 
cred că ea ţi-a recomandat să procedezi astfel. 

— Nu, e decizia mea. 

— Atunci e o decizie extrem de necugetată, spuse 
Blackburn. Pui compania într-o postură foarte dificilă. 

— Compania mă pune pe mine într-o postură dificilă. 

— Nu ştiu ce să spun, zise Phil. Sper că asta nu ne va 
obliga să-ți anulăm contractul de muncă. 

Sanders îl privi fix, înfruntându-i privirea calm. 

— Şi eu sper. Pentru că nu sunt convins că ați luat 
plângerea mea în serios. Astăzi am să mă duc la Bill Everts 
de la Personal, şi-am să completez o acuzaţie oficială de 
agresiune sexuală. După care o s-o rog pe Louise să 
întocmească actele necesare pentru seizarea Comisiei pentru 
Drepturile Omului din statul nostru. 

— Dumnezeule! 

— Mâine dimineaţă, la prima oră, Louise o să înainteze 
actele. 

— Nu văd ce ce atâta grabă. 

— Nu-i nici o grabă. E doar o înaintare de documente, 
pentru înregistrarea reclamației. Sunt nevoit s-o fac. 

— Dar e ceva foarte grav, Tom. 

— Ştiu, Phil. 

— Aş vrea să-ți cer un serviciu, Tom, ca prieten. 

— Ce anume? 

— Mai amână reclamațţia oficială. Cel puţin înregistrarea 
la CDO. Dă-ne posibilitatea să facem o anchetă internă, 
înainte de-a ieşi cu ea din cadrul companiei. 

— Bine, dar voi nu faceți nici o anchetă internă, Phil. 

— Ba da, facem. 

— Azi-dimineaţă nici n-ai vrut să asculți relatarea mea 
asupra întâmplării. Mi-ai spus că nu contează. 

— Nu-i adevărat, replică Blackburn. M-ai înțeles 
întrutotul greşit. Cum să nu conteze? Îți garantez că îţi vom 
asculta relatarea în cadrul anchetei. 

— Nu ştiu, Phil, zise Sanders. Nu văd cum poate 
compania să fie neutră în această chestiune. Mi se pare că 
toate s-au strâns împotriva mea. Toată lumea o crede pe 
Meredith, nu pe mine. 

— Te asigur că nu aşa stau lucrurile. 

— Mie aşa mi se pare. Mi-ai spus azi-dimineață ce relații 
solide şi câţi aliaţi are Meredith. Ai spus-o de câteva ori. 

— Ancheta noastră va fi minuțioasă şi imparțială. Dar, în 
orice caz, mi se pare rezonabil să-ți cer să aştepţi rezultatul 
ei, înainte de-a apela la o agenţie statală. 

— Şi cam cât timp ar trebui să aştept? 

— Treizeci de zile. 

Sanders izbucni în râs. 

— Bine, dar ăsta-i termenul standard într-o anchetă 
legată de agresiunea sexuală, insistă Blackburn. 

— Dacă ați vrea, ați putea s-o faceți şi într-o zi. 

— Dar ştii prea bine, Tom, că în momentul ăsta suntem 
destul de aglomeraţi şi că avem o grămadă de şedinţe legate 
de fuziune. 

— Asta-i problema voastră, Phil. Eu am altă problemă. 
Am fost tratat incorect de către şeful meu şi consider că, în 
calitate de angajat într-un post de răspundere şi având 
vechimea pe care o am, pot să cer să-mi văd reclamația 
rezolvată cu promptitudine. 

Blackburn oftă. 

— În regulă. Am să revin cu un răspuns, zise el, după 
care ieşi grăbit din încăpere. 

Sanders se prăbuşi în fotoliu şi privi în gol. Intrase în 
horă. 


Un sfert de oră mai târziu, Blackburn se întâlni cu Garvin 
în sala de şedinţe de la etajul cinci. Mai erau de față 
Stephanie Kaplan şi Bill Everts, şeful departamentului 
Personal de la DigiCom. Blackburn deschise şedinţa, 
spunând: 

— Tom Sanders şi-a angajat un avocat din afară şi 
amenință cu darea în judecată a lui Meredith Johnson. 

— Fir-ar să fie! exclamă Garvin. 

— Susţine că a fost agresat sexual. 

— Ticălosul! izbucni Garvin, izbind cu vârful pantofului 
în piciorul mesei. 

— Care-i varianta lui? spuse Kaplan. 

— Nu am deocamdată toate detaliile, răspunse 
Blackburn. Dar, în esență, susține că aseară Meredith i-a 
făcut propuneri de natură. sexuală, la ea în birou, că ela 
refuzat-o şi că acum Meredith se răzbună. 

Garvin oftă îndelung. 

— Fir-ar a dracu' de treabă! Exact ce nu voiam să se- 
ntâmple. Asta ar putea să-nsemne un dezastru. 

— Ştiu, Bob. 

— E adevărat ce spune Sanders? întrebă Stephanie 
Kaplan. 

— Dar cine poate să ştie în situațiile astea? zise Garvin. 
De fiecare dată asta-i întrebarea. Te-a căutat în legătură cu 
problema asta? întrebă el, întorcându-se spre Everts. 

— Nu, încă nu. Dar îmi închipui c-o să mă caute. 

— Trebuie s-o rezolvăm în cadrul companiei, spuse 
Garvin. E un lucru esenţial. 

— Mă străduiesc, spuse Blackburn. Dar Sanders mi-a zis 
că mâine înaintează actele la CDO. 

— Asta înseamnă o înregistrare publică? 

— Da. 

— În cât timp devine publică? 

— Probabil că în patruzeci şi opt de ore. Depinde cât de 
repede întocmesc cei de la CDO documentaţia. 

— Dumnezeule! spuse Garvin. Patruzeci şi opt de ore? Da' 
ce-a pățit omul ăsta? Chiar nu-şi dă seama ce face? 

— Cred că-şi dă seama, răspunse Blackburn. Cred că ştie 
exact ce face. 

— Şantaj? 

— Mă rog, presiuni. 

— Ai discutat cu Meredith? întrebă Garvin. 

— De azi-dimineață, nu. 

— Cineva trebuie să stea de vorbă cu ea. O s-o fac chiar 
eu. Dar cum să-l oprim pe Sanders? 

— L-am rugat să amâne înregistrarea la CDO, timp de 
treizeci de zile, până după ancheta noastră, spuse 

Blackburn. A refuzat şi mi-a zis că ar trebui să fim în stare 
să desfăşurăm ancheta într-o zi. 

— Ei bine, aici are dreptate, spuse Garvin. Din tot soiul 
de motive, trebuie să facem nenorocita asta de anchetă într-o 
zi. 

— Bob, nu ştiu dacă e posibil, spuse Blackburn. Riscăm 
un tărăboi mare de tot. Legea impune corporațiilor să 
desfăşoare o anchetă minuțioasă şi imparțială. Nu putem 
lăsa impresia că ne-am grăbit sau... 

— Ei, fir-ar să fie, ia mai slăbeşte-mă cu văicărelile astea 
avocăţeşti! Despre ce e vorba? De doi oameni, corect? Fără 
nici un martor, nu? Deci, sunt numai două persoane. Cât 
durează să le pui întrebări? 

— Păi, s-ar putea să nu fie aşa de simplu, zise Blackburn, 
cu o privire semnificativă. 

— Îţi spun eu ce e simplu, zise Garvin. Uite ce e simplu: 
Conley- White e o companie obsedată de imaginea publică. Ei 
vând cărți unor directori de şcoli care cred în Arca lui Noe. 
Vând reviste pentru copii. Au o companie de vitamine. Mai au 
una care comercializează alimente pentru sugari. Rainbow 
Mush, sau ceva de genul ăsta. lar acum Conley-White 
cumpără compania noastră şi, în toiul tratativelor, o 
directoare cu o poziție foarte înaltă, cea care în doi ani ar 
urma să preia funcția de director-general, este acuzată că a 
cerut unui bărbat însurat favoruri sexuale. Ştii ce-or să facă 
dacă află de tărăşenia asta? Or să spele putina, aia or să 
facă. Ştiţi bine că Nichols abia aşteaptă să găsească un 
pretext ca să se eschiveze de la chestia astă. Iar asta-i vine ca 
o mănuşă. 

— Dar Sanders ne-a pus deja imparțialitatea la îndoială, 
obiectă Blackburn. Şi nu sunt sigur câți oameni ştiu 
despre... ăă... situațiile anterioare când ni s-a pus la 
îndoială... 

— Destul de puţini, zise Kaplan. Parcă s-a discutat 
problema asta la o şedinţă cu cadrele de conducere, nu? 

— Verificaţi procesele verbale, spuse Garvin. Mi se pare 
că nu avem nici un fel de probleme legale cu cadrele actuale 
de conducere din cadrul companiei, aşa e? 

— Da, spuse Blackburn. Moralitatea actualelor cadre de 
conducere nu poate fi pusă la îndoială, oamenii nu pot fi 
destituiți pe baza unor astfel de acuzații. 

— Iar, în ultimul an n-am pierdut nici unul dintre aceste 
cadre, nu? Nimeni nu s-a pensionat sau transferat. 

— Nu. 

— Ei, atunci l-am spart, spuse Garvin, întorcându-se 
spre Everts. Bill, vreau să verifici dosarele din anii trecuți şi 
să te uiţi atent la Sanders. Despică firul în patru, caută nod 
în papură. Dă-mi de veste dacă găseşti ceva. 

— În regulă, zise Everts. Dar cred că e curat. 

— Bun, zise Garvin, să zicem că aşa e. Hai să vedem ce 
ne costă să-i închidem pliscul. Ce vrea de fapt? 

— Cred că vrea să i se dea postul înapoi, spuse 
Blackburn. 

— Asta nu se poate. 

— Păi, tocmai asta-i problema, zise Blackburn. 

Garvin pufni disprețuitor. 

— Presupunând că se va ajunge, totuşi, la proces, care ne 
sunt punctele slabe? 

— Pornind de la ce s-a întâmplat în acel birou, nu cred că 
Sanders are prea multe argumente în favoarea lui. Cel mai 
important punct vulnerabil, în ce ne priveşte, ar putea să 
pornească de la orice nerespectare a procedurilor legale în 
desfăşurarea unei anchete riguroase. Dacă nu suntem atenți, 
Sanders ar putea câştiga numai pe chestia asta. E punctul 
meu de vedere. 

— Deci, trebuie să fim atenţi. Foarte bine. 

— Acum, domnilor, spuse Blackburn, mă văd obligat să 
fac un apel la prudență. Extrema delicateţe a acestei situații 
sugerează că trebuie să fim atenți la detalii. Aşa cum a spus 
Pascal, „Dumnezeu se află în detalii”. lar în acest caz, 
echilibrul instabil al pretențiilor legale legitime mă sileşte să 

recunosc că nu-mi este tocmai limpede care sunt cele mai 
bune... 

— Phil, îl întrerupse Garvin, termină cu trăncăneala. 

— Mies, zise Kaplan. 

— Ce? făcu Blackburn. 

— Mies van der Rohe a spus „Dumnezeu se află în 
detalii”. 

— Cui dracu-i pasă? zise Garvin, lovind cu pumnul în 
masă. Chestia e că Sanders nu are şanse să câştige, numai 
că acum ne-a prins de boaşe. Şi o ştie şi el. 

Blackburn se strâmbă. 

— Eu n-aş fi formulat-o aşa, dar... 

— Dar asta-i situaţia, fir-ar să fie! 

— Da. 

— Să ştiţi că Tom e deştept, spuse Kaplan. Puțin cam 
naiv, dar deştept. 

— Foarte deştept, spuse Garvin. Nu uitaţi că eu l-am 
pregătit. L-am învăţat tot ce ştie. O să ne pună probleme 
mari — se întoarse către Blackburn. Treci la esență. Care-i 
problema? Imparţialitatea, corect? 

— Da... 

— Iar noi vrem să-l transferăm de-aici. 

— Exact. 

— O să accepte o mediere? 

— Nu ştiu. Mă-ndoiesc. 

— De ce? 

— De obicei, nu folosim medierea decât pentru negocierea 
drepturilor de lichidare pentru angajaţii care pleacă de la noi. 

— Şi? 

— Păi, cred că tot aşa o să pună şi el problema. 

— Oricum, hai să-ncercăm. Spune-i că nu e o măsură 
obligatorie şi vezi dacă acceptă. Dă-i trei nume din care să 
aleagă unul. Meditați mâine. E nevoie să vorbesc eu cu el? 

— Probabil. Să vorbesc eu mai întâi, şi, dacă e nevoie... 

— S-a făcut. 

— Desigur, spuse Kaplan, dacă recurgem la un mediator 
extern, introducem un element imprevizibil. 

— Vrei să spui că mediatorul ar putea decide împotriva 
noastră? Îmi asum riscul ăsta, spuse Garvin. Important e să 
rezolvăm treaba. Fără zarvă... şi rapid. Nu vreau ca Ed 
Nichols să-mi pună bețe în roate. Avem o conferință de presă 
programată pentru vineri la prânz. Vreau ca până atunci 
litigiul să fie stins şi rezolvat, şi tot vineri, vreau ca Meredith 
Johnson să fie anunțată ca şefă de departament. A înțeles 
toată lumea ce are de făcut? 

Ceilalți răspunseră afirmativ. 

— Atunci, la treabă, spuse Garvin şi părăsi încăperea. 

Blackburn se grăbi să iasă în urma lui. 


Pe coridor, Garvin îi spuse lui Blackburn: 

— Doamne, ce încurcătură. Trebuie să-ți spun că sunt 
foarte nemulțumit. 

— Ştiu, spuse mâhnit Blackburn, clătinând din cap cu 
tristeţe. 

— În chestia asta ai călcat în străchini urât de tot, Phil. 
Ai fi putut s-o rezolvi mai bine. Mult mai bine. 

— Cum? Ce puteam să fac? Sanders zice că ea l-a 
înghesuit, Bob. E o chestie serioasă. 

— Meredith Johnson are o importanţă vitală pentru 
succesul acestei fuziuni, spuse Garvin pe un ton fără 
inflexiuni. 

— Da, Bob, sigur că da. 

— Trebuie să o păstrăm. 

— Da, Bob. Dar amândoi ştim că în trecut a... 

— A dovedit că este o persoană cu talente manageriale de 
excepție, spuse Garvin, întrerupându-l. N-am să permit ca 
aceste acuzaţii ridicole să-i pună în primejdie cariera. 

Blackburn era conştient de sprijinul neabătut al lui 
Garvin pentru Meredith. De ani de zile, acesta avea o 
slăbiciune pentru Johnson. Ori de câte ori se formulau critici 
la adresa ei, Garvin făcea ce făcea şi schimba subiectul 

discuţiei, trecând la altceva. Nu era chip să te-nţelegi cu el. 
Numai că, de data asta, Blackburn simțea că era dator să 
încerce. 

— Bob, Meredith e om ca toți oamenii. Ştim că are şi ea 
anumite neajunsuri. 

— Da, sigur că da. Are tinereţe. Entuziasm. Cinste. 
Refuzul de a se lăsa antrenată în birocrație. Şi, fireşte, e 
femeie. Să fii femeie e un neajuns serios. 

— Dar, Bob... 

— Nu mai suport chestiile astea, spuse Garvin. Nu avem 
suficiente femei în posturi înalte de conducere. Nimeni nu 
are. America marilor corporaţii e o încăpere rezervată 
bărbaţilor. Şi, ori de câte ori discut de promovarea vreunei 
femei, imediat apare cineva care zice „Dar, Bob'. O dau 
dracului de treabă, Phil! Trebuie să spargem gheaţa şi aici. 

Blackburn oftă. Garvin schimbase din nou subiectul. 

— Bob, nimeni nu se opune... 

— Ba da, se opune. Tu te opui, Phil. Îmi tot aduci aşa-zise 
argumente ca să-mi dovedeşti că Meredith n-ar fi potrivită. 
Iar eu îți spun că, dacă aş fi numit altă femeie, s-ar fi ivit alte 
argumente împotriva ei. Şi dă-mi voie să-ţi declar că m-am 
săturat. 

— O avem pe Stephanie, zise Blackburn. O avem pe Mary 
Anne. 

— Simbolice, spuse Garvin, dând din mână a lehamite. 
Sigur, contabilul-şef poate să fie femeie. Nişte directoraşi 
mărunți pot să fie şi ei femei. Dă-le şi lor un os de ros. Dar 
asta nu schimbă realitatea. Trebuie să recunoşti că o femeie 
tânără, inteligentă şi capabilă, care vrea să-şi facă o carieră 
în lumea afacerilor, e ținută în loc de o sută de mici motive, 
chipurile întemeiate, care arată de ce n-ar trebui promovată 
şi de ce n-ar trebui să ocupe un post important în structura 
puterii. Dar la urma-urmei, asta e doar o prejudecată, de 
care trebuie să ne debarasăm. Se cuvine să le oferim acestor 
tinere inteligente un prilej rezonabil de afirmare. 

— Ei bine, Bob, cred că ar fi prudent din partea ta să afli 
şi punctul de vedere al lui Meredith în privința asta. 

— Am s-o fac. Am să aflu ce dracu' s-a întâmplat. Ştiu că 
o să-mi spună. Dar problema tot trebuie rezolvată. 

— Da, Bob, trebuie. 

— Şi vreau să-ţi fie clar. Aştept să faci tot ceea ce e 
necesar ca s-o rezolvi. 

— Am înțeles, Bob. 

— Tot ce e necesar, preciza Garvin. Fă presiuni asupra lui 
Sanders. Fii sigur că le simte. Scutură-l bine, Phil. 

— În regulă, Bob. 

— Eu mă ocup de Meredith, tu ai grijă de Sanders. Vreau 
să-l scuturi până dă în primire, lua-l-ar dracu' să-l ia! 


— Bob! 

Meredith Johnson stătea lângă una din mesele centrale 
din mijlocul laboratorului Grupului de Proiectare, cercetând 
împreună cu Mark Lewyn părţile dezasamblate ale unei 
unități de disc Twinkle. Când îl zări pe Garvin așteptând într- 
un colț, îi ieşi în întâmpinare. 

— Nici nu pot să-ți spun cât de rău îmi pare pentru 
chestia asta cu Sanders. 

— Că veni vorba, avem nişte probleme, spuse Garvin. 

— M-am tot gândit la ce s-a întâmplat. M-am întrebat ce 
aş fi putut să fac. S-a supărat şi şi-a pierdut controlul. A 
băut prea mult şi s-a comportat groaznic. Nu-i vorbă, i se- 
ntâmplă oricui să treacă prin chestii din astea, dar... Oricum, 
îmi pare rău, încheie ea, ridicând din umeri. 

— Se pare că are de gând să înainteze oficial o acuzaţie 
de agresiune sexuală. 

— Asta-i regretabil, spuse ea. Dar aş zice că face parte 
din tactica obişnuită: încearcă să mă umilească, să mă 
discrediteze în fața oamenilor din departament. 

— N-am să-ngădui să se-ntâmple aşa ceva. 

— L-a ofensat numirea mea în post şi nu s-a putut 
obişnui cu gândul că îi voi fi şefă. A simțit că trebuia să 

încerce să mă pună la punct. Unii bărbaţi aşa sunt, rosti 
Meredith, clătinând din cap cu tristețe. Deşi se face atâta 
gargară pe tema noii sensibilități masculine, mă tem că 
puțini bărbați îți seamănă. Bob. 

— Ce mă-ngrijorează acum, Meredith, e că acțiunea lui ar 
putea influența fuziunea. 

— Nu văd care-i problema, zise ea. Cred că putem păstra 
situația sub control. 

— Problema apare dacă Sanders depune plângerea la 
Comisia pentru Drepturile Omului. 

— Vrea să apeleze la un organism din afară? 

— Da, întocmai. 

Meredith rămase cu privirea în gol. Pentru prima oară, 
păru să-şi piardă stăpânirea de sine. Îşi muşcă buza. 

— Asta ar putea fi foarte jenant. 

— Mai încape vorbă? L-am trimis pe Phil la el, să-l întrebe 
dacă acceptă o mediere. Cu o persoană experimentată din 
exterior. Cineva ca judecătorul Murphy, de exemplu. Am să- 
ncerc să aranjez pentru mâine. 

— Excelent, spuse Meredith. Pot să-mi fac loc în program 
vreo două ore, mâine. Dar nu ştiu ce ne putem aştepta să 
iasă din asta. N-o să recunoască nimic din ce s-a întâmplat, 
sunt sigură. Şi nu există nici o dovadă, nici un martor. 

— Voiam să-mi relatezi cu exactitate ce s-a întâmplat 
aseară. 

— Of, Bob, oftă ea. De fiecare dată când mă gândesc, îmi 
fac reproşuri. 

— N-ar trebui. 

— Ştiu, dar mi le fac. Dacă secretarea mea n-ar fi plecat 
să-şi închirieze apartamentul, aş fi putut s-o chem şi nu s-ar 
mai fi întâmplat nimic. 

— Cred că ar fi bine să-mi povesteşti, Meredith. 

— Sigur, Bob, cum să nu. 

Se apropie de el şi-i vorbi cu glas scăzut, neîntrerupt, 
timp de câteva minute. Garvin rămase lângă ea şi clătină din 
cap mânios, în timp ce asculta. 

Don Cherry îşi întinse picioarele încălțate în pantofi de 
sport Nike pe biroul lui Lewyn. 

— Zău? Deci, Garvin a intrat în laborator. Şi pe urmă? 

— Garvin stătea acolo, într-un colț, mişcându-se de pe un 
picior pe altul, cum face de obicei, şi aşteptând să fie băgat în 
seamă. Nu vine el la tine, aşteaptă să-l observi. Eu tocmai 
discutam cu Meredith despre aparatul Twinkle, pe care-l 
desfăcusem pe toată masa, şi-i arătam ce găsisem în 
neregulă la capetele laser... 

— Pricepe chestiile astea? 

— Mda, aşa lasă impresia. Nu e ca Sanders, dar merge. 
Învață repede. 

— Şi are un parfum mai bun ca al lui Sanders, zise 
Cherry. 

— Da, îmi place parfumul ei, zise Lewyn. Oricum... 

— Parfumul lui Sanders lasă mult de dorit. 

— Mda. Oricum, nu trece mult şi Garvin oboseşte să se 
legene şi tuşeşte discret. Meredith îl observă şi face „Ah", cu 
un mic tremur în glas, ştii doar cum trage aer în piept, scurt 
şi brusc. 

— Aha! făcu Cherry. Deci, e vorba de coţăială sau nu? 

— Păi, ar cam fi, zise Lewyn. Ea se duce alergând în 
întâmpinarea lui, el o aşteaptă cu brațele deschise şi, crede- 
mă, seamănă cu reclama aia în care doi îndrăgostiți aleargă 
unul spre celălalt cu încetinitorul. 

— Aha! exclamă Cherry. Nevasta lui Garvin o să se 
supere rău. 

— Asta e. Când, în sfârşit, sunt împreună, unul lângă 
celălalt, treaba se schimbă niţel. Stau de vorbă, iar ea începe 
să murmure drăgăstos şi să bată din pleoape ca s-o vadă 
Garvin. El însă e un tip dur, care nu se lasă înduplecat. Şi 
totuşi, manevrele îşi fac efectul pe nesimţite. 

— Pentru că e teribil de atrăgătoare, de-aia, zise Cherry. 
Recunoaşte şi tu, tipa are o carcasă excelent modelată, cu o 
formă şi un finisaj calitatea-ntâi. 

— Dar chestia e că nu mai seamănă deloc cu imaginea a 
doi îndrăgostiţi. Mă holbez la ei, încercând să nu mă vadă 
nimeni, şi îmi dau seama că nu se comportă ca doi 
îndrăgostiți. E vorba de altceva, Don. Aproape că sunt ca 
tatăl şi fiica. 

— Ei şi? Poţi să-ți regulezi şi fiica, nu? Milioane de 
indivizi o fac. 

— Nu, ştii ce cred eu? Cred că Bob se regăseşte în ea. 
Vede ceva care-i aminteşte de el însuşi când era mai tânăr. 
Un fel de energie, sau mai ştiu eu ce. Şi, ascultă la mine, 
Don, ea joacă pe cartea asta. Îşi încrucişează Garvin braţele, 
şi le-ncrucişează şi ea. Se reazemă el de perete, se reazemă şi 
ea. Îl copiază întrutotul. Şi, dacă te uiţi de la distanță, bagă 
de seamă: seamănă cu el, Don. 

— Nu... 

— Da. Gândeşte-te la chestia asta. 

— Ar trebui să te uiţi de la o distanţă foarte mare, zise 
Cherry, dându-şi jos picioarele de pe masă şi ridicându-se să 
plece. Deci, care-i treaba? Nepotism mascat? 

— Nu ştiu. Dar Meredith are un soi de relaţie cu el. Şi nu 
e o relație pur profesională. 

— Să fii tu sănătos, nimic nu e pur profesional. Chestia 
asta am învățat-o de mult. 


Louise Fernandez intră la ea în birou şi-şi lăsă servieta pe 
podea. Frunzări un teanc de mesaje telefonice care-i fuseseră 
copiate şi se-ntoarse către Sanders. 

— Ce s-a întâmplat? Am primit trei telefoane de la Phil 
Blackburn în după-amiaza asta. 

— Asta pentru că i-am spus că te-am angajat ca avocat şi 
că sunt pregătit să ajung la judecată. Şi... ăă... i-am dat de 
înțeles că mâine dimineaţă ar urma să înaintezi plângere la 
CDO. 

— Mi-ar fi imposibil s-o înregistrez mâine, spuse ea. Şi, în 
orice caz, n-aş recomanda acum o astfel de acțiune. Domnule 


191 


Sanders, să ştii că iau foarte în serios afirmațiile false. Te-aş 
ruga să nu-mi mai atribui în mod nefondat alte acțiuni. 

— Îmi cer scuze. Dar lucrurile se petrec foarte repede. 

— Asta ca să ne fie clar. Nu-mi place şi, dacă se mai 
întâmplă o dată, îți cauţi un alt avocat — iarăşi acea răceală, 
apărută pe neaşteptate. Bun. Deci i-ai spus lui Blackburn. 
Cum a reacționat? 

— M-a întrebat dacă accept o mediere. 

— Absolut exclus, zise Fernandez. 

— De ce? 

— Pentru că, invariabil, medierea se face în avantajul 
companiei. 

— A zis că o să aibă un caracter neobligatoriu. 

— Chiar şi-aşa. Pentru ei, are valoare de expunere liberă 
a faptelor. N-are nici un rost să le facem un astfel de cadou. 

— Şi a mai spus că poţi fi de față. 

— Bineînţeles că pot fi de față, domnule Sanders. Nu mi 
se face nici o concesie. Trebuie să ai un avocat care să 
participe la toate etapele negocierii, altfel medierea e lipsită 
de valabilitate. 

— Astea sunt cele trei nume de posibili mediatori, 
propuse de el. 

Sanders îi înmâna lista, iar ea cercetă hârtia câteva clipe. 

— Suspecţii obişnuiţi. Unul dintre ei e mai bun decât 
ceilalți doi. Dar tot nu... 

— Vrea ca medierea să aibă loc mâine. 

— Mâine? făcu Fernandez, holbându-se la el şi 
rezemându-se de spătarul scaunului. Domnule Sanders, 
sunt întrutotul de acord cu o rezolvare rapidă, dar aşa ceva e 
ridicol. Nu putem să fim gata până mâine. Şi, cum am mai 
spus, nu-ți recomand să accepți medierea, indiferent de 
împrejurări. Ai omis să-mi spui ceva? 

— Da, zise el, 

— S-auzim. 

Sanders ezită. 

— Orice comunicare pe care mi-o vei face rămâne 
confidențială, fiind apărată de regula secretului profesional, îl 
îndemnă ea. 

— În regulă. DigiCom e pe punctul de-a fi achiziționată de 
către o companie new-yorkeză, care se numeşte Conley- 
White. 

— Deci, zvonurile sunt adevărate. 

— Da. Vor să anunţe fuziunea la o conferință de presă 
programată vineri. Tot atunci au de gând să o anunţe şi pe 
Meredith Johnson ca noua vicepreşedintă a companiei. 

— Înţeleg, spuse ea. De aici şi graba lui Phil. 

— Da. 

— Iar reclamaţia dumitale prezintă pentru el un pericol 
imediat şi serios. 

— Să spunem că survine într-un moment foarte delicat, 
rosti Sanders, încuviințând din cap. 

Ea rămase tăcută un timp, privindu-l cercetător pe 
deasupra ochelarilor de vedere. 

— Domnule Sanders, te-am judecat greşit. Am avut 
impresia că eşti un om timid. 

— Ei mă forțează să procedez astfel. 

— Oare? făcu ea, după care îl cântări din priviri şi apăsă 
pe butonul interfonului. Bob, adu-mi te rog calendarul de 
lucru. Trebuie să limpezesc nişte treburi. Şi roagă-i pe Herb 
şi pe Alan să vină şi ei. Spune-le să lase deoparte totul. Avem 
ceva mult mai important — împinse hârtiile într-o parte. Sunt 
disponibili toți mediatorii de pe lista asta? 

— Presupun că da. 

— Am s-o solicit pe Barbara Murphy. Doamna judecător 
Murphy. N-o să-ţi placă de ea, dar o să facă treabă mai bună 
decât ceilalți. Am să-ncerc să împing şedinţa pentru după- 
amiază. Avem nevoie de timp. Dacă nu, măcar spre sfârşitul 
dimineţii. Îţi dai seama de riscul pe care ţi-l asumi? 
Presupun că da. Să ştii că te-ai hotărât să intri într-un joc 
foarte periculos - apăsă pe butonul interfonului. Bob? 
Anulează întâlnirea cu Roger Rosenberg. Şi pe cea cu Ellen, 

de la şase. Adu-mi aminte să-l sun pe bărbatu-meu, ca să-i 
spun că nu ajung diseară la cină. Nici dumneata, adăugă ea, 
uitându-se la Sanders. E nevoie să suni acasă? 

— Soţia şi copiii pleacă din oraş în seara asta. 

— I-ai spus totul? întrebă ea, ridicând din sprâncene. 

— Da. 

— Eşti hotărât de-a binelea. 

— Da, sunt. 

— Bun, aşa şi trebuie. Să fim cinstiți, domnule Sanders. 
Treaba în care te-ai angajat nu este o procedură întrutotul 
legală. În esenţă, te foloseşti de nişte pârghii de presiune. 

— Exact. 

— De acum şi până vineri o să te afli într-o poziție din 
care o să poți exercita o presiune considerabilă asupra 
companiei unde eşti angajat. 

— Aşa este. 

— Dar şi ei asupra dumitale, domnule Sanders. Şi ei 
asupra dumitale. 


Se afla într-o sală de şedinţe, având în fața lui cinci 
oameni care luau notițe. La stânga şi la dreapta Louisei 
Fernandez stăteau doi avocaţi tineri: o femeie pe care o 
chema Eileen şi un bărbat pe nume Richard. Mai erau de 
față doi anchetatori, Alan şi Herb: unul înalt şi chipeş, 
celălalt durduliu, cu fața ciupită de vărsat şi cu un aparat 
foto atârnat pe după gât. Fernandez îl puse pe Sanders să-şi 
spună din nou povestea, cu cât mai multe detalii. Îl opri des, 
ca să pună întrebări, notându-şi reperele temporale, numele 
şi alte amănunte specifice. Cei doi avocaţi nu scoaseră nici 
un cuvânt, deşi lui Sanders i se părea destul de limpede că 
tânăra femeie nu-l vedea cu ochi buni. Cei doi anchetatori 
rămaseră şi ei tăcuți, cu excepţia anumitor momente. După 
ce Sanders pomeni de secretara lui Meredith, Alan, bărbatul 
cel chipeş, i se adresă direct: 

— Vreţi să repetați cum o cheamă? 

— Betsy Ross. Ca pe femeia cu drapelul. 

— Lucrează la etajul cinci? 

— Da. 

— La ce oră pleacă acasă? 

— Aseară a plecat la şase şi un sfert. 

— S-ar putea să mă-ntâlnesc cu ea din întâmplare. Pot să 
urc până la etajul cinci? 

— Nu. Toţi vizitatorii sunt opriți la biroul de recepţie din 
holul de la parter. 

— Şi dacă am de livrat un colet? L-ar primi Betsy direct? 

— Nu. Pachetele se duc la recepţia centrală. 

— În regulă. Dar florile? Sunt livrate direct? 

— Da, cred că da. Adică nişte flori pentru Meredith? 

— Da, zise Alan. 

— Cred că le puteți livra personal. 

— Excelent, spuse Alan şi-şi notă ceva în carnet. 

A doua oară îl opriră când pomeni de femeia de serviciu, 
pe care o văzuse la plecarea din biroul lui Meredith. 

— DigiCom se foloseşte de un serviciu special pentru 
curățenie? 

— Da. AMS - American Management Services. Au sediul 
pe... 

— ÎI cunoaştem. Pe Boyle. La ce oră intră în clădire 
echipele de curățenie? 

— De regulă, înjur de şapte. 

— Şi femeiea asta pe care n-aţi recunoscut-o... Descrieţi- 
o. 

— Înjur de patruzeci de ani. De culoare. Foarte suplă, păr 
cărunt, uşor ondulat. 

— Înaltă? Scundă? Cum arăta? 

— Potrivită, spuse el, ridicând din umeri. 

— Asta nu ne-ajută prea mult, zise Herb. Nu ne mai 
puteți spune şi altceva? 

Sanders ezită, gândindu-se atent. 

— Nu. De fapt, n-am văzut-o prea bine. 

— Închide ochii, îi zise Fernandez. 

Sanders se conformă. 

— Acum inspiră adânc şi întoarce-te în trecut. Este ieri 
seară. Ai fost în biroul lui Meredith, uşa a fost închisă timp 
de aproape o oră, ai trecut prin toată acea experienţă cu ea, 
iar acum pleci din încăpere, ieşi pe uşă... Cum se deschide 
uşa, înăuntru sau în afară? 

— Înăuntru. 

— Deci, tragi de uşă ca s-o deschizi..., ieşi din birou... 
Repede sau încet? 

— Repede. 

— Şi ajungi în anticameră... Ce vezi acolo? 

Trece de uşă. În anticameră, ascensoarele - chiar în fața 
lui. Se simte zdruncinat, cu ținuta în dezordine; speră să nu- 
l vadă nimeni. Se uită în dreapta, spre biroul lui Betsy Ross: 
curat, fără nimic pe el, cu scaunul tras la margine. Un bloc- 
notes. Computerul acoperit cu o husă de plastic. Veioza de 
birou încă aprinsă. Ochii i se mută spre stânga: vede o femeie 
de serviciu lângă biroul celeilalte secretare. Femeia ridică un 
coş de gunoi şi îl goleşte într-un sac de plastic atârnat la un 
capăt al căruciorului mare şi cenuşiu de lângă ea. Se opreşte 
cu coşul pe jumătate ridicat şi se holbează la el curioasă. El 
se întreabă de cât timp se află acolo şi ce auzise dinăuntrul 
încăperii. Pe cărucior, un mic aparat de radio transmite 
muzică. „A dracului să fiu dacă nu te omor pentru asta!" 
strigă Meredith în urma lui. 

Femeia de serviciu aude. El îşi fereşte privirea jenat şi se 
grăbeşte spre lift. Simte ceva vecin cu panica. Apasă pe buton. 

— Ai văzut-o? întrebă Fernandez. 

—-Da. Dar s-a întâmplat atât de repede... Şi n-am vrut să 
mă uit la ea, zise Sanders, clătinând din cap. 

— Unde ai ajuns? La lift? 

— Da. 

— O vezi pe femeiea de serviciu? 

— Nu. N-am vrut să mă mai uit la ea. 

— Bine. Să ne-ntoarcem. Nu, nu, ţine ochii închişi. O s-o 
facem din nou. Inspiră adânc şi expiră lung, încet... Bun... 
De data asta vei vedea totul cu încetinitorul, ca la film. 

Acum... ieşi pe uşă... şi spune-mi când o vezi pentru prima 
oară. 

lese pe uşă. Totul se derulează lent. Capul i se mişcă 
delicat în sus şi-n jos, cu fiecare pas. Biroul din dreapta, 
ordonat, cu veioza aprinsă. La stânga, celălalt birou, cu femeia 
de serviciu ridicând... 

— O văd. 

— Bun, acum fă un stop-cadru pe ce vezi. Ca într-o 
fotografie. 

— În regulă. 

— Uită-te la ea. Poţi să te uiţi. 

Stă cu coşul de gunoi în mână. Se holbează la el, cu o 
expresie prietenoasă. Are în jur de patruzeci de ani. Părul 
scurt, ondulat. Uniformă albastră, ca o cameristă de hotel. Un 
lanț de argint la gât... nu, de el atârnă nişte ochelari. 

— Are nişte ochelari, atârnațţi la gât cu un lanț metalic. 

— Bun. Nu da zor. Nu-i nici o grabă. Uită-te la ea din cap 
până-n picioare. 

Uniformă. Un tub de spray prins la talie. Fustă albastră, 
lungă până la genunchi. Pantofi albi. Ca o infirmieră. Nu. 
Tenişi. Nu. Mai groşi... adidaşi. Tălpi groase. Şireturi de 
culoare închisă. Ceva în legătură cu şireturile. 

— Poartă un fel de... adidaşi. Adidaşi mici şi vechi. 

— Bun. 

— Şireturile... au ceva ciudat. 

— Poți să-ți dai seama ce e ciudat? 

— Nu. Sunt închişi la culoare. Ceva ciudat... Nu-mi dau 
seama. 

— În regulă. Deschide ochii. 

Se uită la cei cinci oameni din fața lui. Se întorsese în 
încăpere. 

— Stranie experiență, rosti după câteva clipe. 

— Dac-am fi avut timp, spuse Fernandez, aş fi adus un 
hipnotizator profesionist ca să te treacă prin toate 
evenimentele de aseară. Am constata că poate fi foarte util. 

Dar nu avem timp. Băieți, e ora cinci. Cred c-ar fi bine s-o 
luați din loc. 

Cei doi anchetatori îşi adunară hârtiile şi plecară. 

— Unde au plecat? 

— Dacă am fi intentat acțiunea judecătorească, spuse 
Fernandez, am fi avut dreptul să luăm depoziţii de la martorii 
potenţiali..., să interogăm persoane din cadrul companiei, 
care ar putea deţine informaţii legate de caz. În împrejurările 
actuale, nu avem dreptul să interogăm pe nimeni, deoarece 
eşti angajat într-o mediere cu caracter personal. Dar, dacă 
vreuna din secretarele de la DigiCom acceptă să bea un 
păhărel după program cu un comisionar chipeş, şi dacă 
discuţia dintre ei se transferă, ca din întâmplare, într-o bârfă 
despre contactele sexuale la locul de muncă, ei bine, ce să-i 
faci, aşa-i firea omenească. 

— Putem să ne folosim de astfel de informații? 

Fernandez zâmbi. 

—- Să mai vedem ce aflăm, spuse ea. Acum, aş vrea să 
mai examinăm o dată câteva puncte din povestea dumitale, 
în special din momentul în care te-ai hotărât să nu ai un 
contact sexual cu domnişoara Johnson. 

— lar? 

— Da. Dar mai întâi o să am de făcut câteva lucruri. 
Trebuie să-l sun pe Phil Blackburn, ca să aranjăm şedinţele 
de mâine. Şi mai am şi altceva de stabilit. Hai să ne 
despărțim şi să ne reîntâlnim peste două ore. Până atunci, ai 
timp să-ți faci curățenie la birou? 

— Nu, răspunse el. 

— Ar fi bine să te duci chiar acum. Trebuie să scapi de tot 
ce are caracter personal sau incriminator. De acum înainte, 
trebuie să te aştepţi să ţi se scotocească prin sertare, şi să ţi 
se umble în dosare, să ți se citească pe ascuns 
corespondența, să ți se asculte mesajele telefonice. Fiecare 
aspect al vieții dumitale a devenit public. 

— Am înțeles. 

— Prin urmare, fă ordine în birou şi în dosare, 
îndepărtează tot ce are caracter personal. 

— În regulă. 

— Dacă ai parole de acces pentru computerul de la birou, 
schimbă-le. Tot ce are caracter personal în fişierele de date 
electronice trebuie îndepărtate. 

— Se face. 

— Nu te mulțumi să le scoţi de acolo. Fă tot ce trebuie ca 
să le ştergi, astfel încât să nu mai poată fi recuperate. 

— Bine. 

— N-ar fi rău să faci la fel şi acasă. Cu sertarele, dosarele 
şi computerul. 

— Bun, zise el, întrebându-se în gând: acasă? Chiar ar fi 
în stare să pătrundă şi la el în locuință? 

— Dacă ai materiale cu caracter deosebit, pe care vrei să 
le păstrezi, adu-le aici, la Richard, spuse ea, arătând spre 
tânărul avocat. El o să le ducă la un seif, unde vor fi depuse 
pe numele dumitale. Nu-mi spune. Nu vreau să ştiu nimic 
despre asta. 

— În regulă. 

— Acum, problema telefonului. Din clipa asta, dacă ai de 
dat telefoane cu caracter secret, nu trebuie să foloseşti 
telefonul de la birou, telefonul celular sau telefonul de acasă. 
Foloseşte un telefon public, dar fără cartele magnetice. Fă 
rost de un fişic de fise. 

— Chiar crezi că e nevoie de asta? 

— Ştiu că e nevoie. Altceva. Există ceva în 
comportamentul dumitale, din trecut, despre care compania 
ar putea să spună că nu e în regulă? 

Se uită la el cercetător, pe deasupra ochelarilor. 

— Nu cred, zise Sanders, ridicând din umeri. 

— Absolut nimic? Ai exagerat cumva când ţi-ai descris 
pregătirea şi experiența pe cererea de angajare? Ai concediat 
pe neaşteptate vreun subaltern? Ţi s-au pus întrebări în 
privința propriului comportament sau a propriilor decizii? Ai 
fost vreodată subiectul unei anchete interne a companiei? Şi, 

chiar dacă n-ai fost, ai făcut vreodată, în cunoştinţă de 
cauză, ceva necuvenit, oricât de mărunt sau neînsemnat în 
aparență? 

— Doamne, spuse el. Au trecut doisprezece ani. 

— În timp ce faci curățenie, gândeşte-te şi la asta. 
Trebuie să ştiu tot ce ar putea să scoată la iveală compania 
despre dumneata. Pentru că, dacă vor putea, o vor face. 

— Bine. 

— Şi încă ceva. Am dedus din ce mi-ai relatat că nimeni 
din companie nu e prea lămurit de ce Johnson s-a bucurat 
de o ascensiune atât de rapidă în ierarhie. 

— Aşa este. 

— Află motivul. 

— N-o să fie uşor, spuse Sanders. Toată lumea vorbeşte 
despre asta, dar nimeni nu pare să ştie. 

— Numai că, pentru toţi ceilalți, ăsta e un simplu subiect 
de bârfă. Pentru dumneata e ceva vital. Trebuie să ştim care 
sunt relaţiile ei şi cum a ajuns să le aibă. Dacă aflăm asta, 
poate că avem o şansă să ieşim cu bine din toată tevatura. 
Dacă nu, domnule Sanders, probabil că or să ne sfâşie-n 
bucăți. 


Sanders se întoarse la DigiCom la ora şase. Cindy îşi 
făcea curățenie pe birou şi se pregătea să plece. 

— Vreun telefon? întrebă el când intră. 

— Numai unul, spuse ea cu o voce tensionată. 

— Cine-a fost? 

— John Levin. A zis că-i ceva important. 

Levin era directorul executiv al unui furnizor de unități de 
hard disc. Indiferent ce voia Levin, putea să mai aştepte. 
Sanders se uită la Cindy. Părea încordată, gata-gata să 
izbucnească în plâns. 

— S-a-ntâmplat ceva? 

— Nu, a fost o zi grea. 

Cindy îşi însoți replica cu un săltat din umeri: un gest de 
indiferență studiată. 

— Ceva demn de aflat? 

— Nu, a fost linişte. N-au mai existat alte telefoane 
pentru tine, spuse Cindy, şovăind. Tom, vreau să ştii că nu 
cred ce se vorbeşte. 

— Ce se vorbeşte? întrebă el. 

— Despre Meredith Johnson. 

— Ce-i cu ea? 

— Că ai agresat-o sexual. 

După ce lăsă să-i scape aceste cuvinte, Cindy aşteptă. 
Ochii ei îi cercetau fața. Pe chipul ei se putea citi 
nesiguranța. La rândul lui, Sanders se simțea stingherit, 
văzând că femeia aceea, alături de care lucrase atâția ani, 
devenise atât de nesigură în legătură cu el. 

— Nu-i adevărat, Cindy, spuse el pe un ton ferm. 

— În regulă. Nici n-am crezut c-ar fi. Numai că toată 
lumea... 

— Nu-i nici un pic de adevăr în chestia asta. 

— Bine, în regulă, spuse ea, încuviințând din cap, 
punând carnetul de note telefonice în sertar şi părând 
nerăbdătoare să plece. Vrei să mai rămân? 

— Nu. 

— Noapte bună, Tom. 

— Noapte bună, Cindy. 

Intră la el în birou şi închise uşa. Se aşeză la masa de 
lucru şi se uită la ea atent preț de o clipă. Nimic nu părea să 
fi fost atins. Porni monitorul şi începu să caute prin sertare, 
frunzărind hârtiile şi încercând să se hotărască ce să ia de 
acolo. Aruncă o privire spre monitor şi văzu cum clipeşte 
semnalul pentru poşta electronică. Cu un gest leneş, apăsă 
pe tasta de acces. 


NUMĂRUL DE MESAJE PERSONALE: 3. DORIŢI SĂ LE 
CITIŢI ACUM? 


Apăsă pe tasta de confirmare. O clipă mai târziu, apăru 
primul mesaj. 

APARATELE TWINKLE SIGILATE AU FOST EXPEDIATE 
AZI PRIN DHL. AR TREBUI SĂ LE PRIMIŢI MÂINE. SPER SĂ 
GĂSIŢI CEVA... JAFAR E TOT GRAV BOLNAV. MI S-A SPUS 
CĂ S-AR PUTEA SĂ MOARĂ. 

ARTHUR KAHN 


Apăsă pe tastă şi un alt mesaj apăru pe ecran. 


PUȚOI CONTINUĂ SĂ FOJGĂIE PE-AICI. CEVA 
NOUTĂŢI? 
EDDIE 


Numai la Eddie nu-i stătea gândul. Apăsă din nou pe 
tastă, făcând să apară cel de-al treilea mesaj. 


CRED CĂ NU AI CITIT NUMERELE MAI VECHI DIN 
COMLINE. ÎNCEPÂND CU PATRU ANI ÎN URMĂ. 
UN PRIETEN 


Sanders se holbă la ecran. ComLine era gazeta internă a 
companiei DigiCom - o apariţie lunară, cu opt pagini pline de 
relatări neprotocolare despre angajări, avansări, naşteri de 
copii, programul de vară pentru echipa de softball şi alte 
chestii de genul ăsta. Sanders nu-i acordase niciodată atenție 
şi nu-şi putea imagina de ce-ar face-o acum. Şi cine era acest 
„un prieten"? Apăsă pe butonul de RĂSPUNS de pe ecran. 


IMPOSIBIL DE TRIMIS RĂSPUNSUL - ADRESA 
EXPEDITORULUI NU ESTE DISPONIBILĂ. 


Apăsă pe butonul INFO EXP. Acesta ar fi trebuit să-i ofere 
numele şi adresa persoanei care expediase mesajul prin 
poşta electronică. În loc de asta, ecranul se umplu de rânduri 
dese de caractere: 

DE LA UUS5.PSI.COM: UWA.PCM.COM.EDU: CHARON 

MAR IUN 16 

04:43:31 INDIRECT DE LA DCCSYS 

RECEPȚIE: DE LA UUPSI5 PRIN DCCSYS.DCC.COM ID 
AA02599; 

MAR, 16 IUN 4:42:19 PST % 

RECEPŢIE: DE LA  UWA.PCM.COMEDU PRIN 
UU5.PSI.COM 

(5.658 /4.0.071791-PSI/PSINET) 

ID AA28153; MAR, 16 IUN 04:24:58 — 0500 

RECEPȚIE: DE LA RIVERSTYX.PCM.COM.EDU PRIN 
UWA.PCM.COM.EDU 

(4.1/SMI-4.1) 

ID AA 15969; MAR, 16 IUN 04:24:56 PST RECEPŢIE: 
PRIN RIVERSTYX. PCM.COM. EDU (920330. SG1/5.6) 

ID AA00448; MAR, 16 IUN 04:24:56 — 0500 

DATA: MAR, 16 IUN 04:24:56 — 0500 

DE LA: CHARONQUWA.PCM.COM.EDU (UNPRIETEN) 
MESAJ-ID: 
9212220924.AA90448RIVERSTYX.PCM.COM.EDU 
CĂTRE: TSANDERSGDCC.COM 


Sanders se holbă la ecran. Mesajul nu-i fusese nicidecum 
expediat din interiorul companiei. Avea în fața ochilor un 
traseu Internet. Internet este cea mai extinsă rețea mondială 
de computere, care făcea legătura între universităţi, 
corporații, agenţii guvernamentale şi beneficiari particulari. 
Sanders nu cunoştea prea multe despre Internet, dar, după 
toate aparențele, mesajul primit de la „un prieten" cu numele 
de rețea CHARON, venise de la UWA.PCM.COM.EDU. Cine 
ştie ce mai era şi asta. Probabil că un soi de instituție 
educațională.  Apăsă pe butonul PRINT SCREEN, 
propunându-şi să-i dea această problemă spre rezolvare lui 
Bosak. Oricum, tot trebuia să stea de vorbă cu el. leşi pe 
coridor şi luă foaia de hârtie tipărită de imprimantă. Reveni 
apoi în birou şi privi țintă ecranul. Decise să încerce să-i 
răspundă acestei persoane. 

DE LA:TSANDERSADCC.COM 

CĂTRE: CHARONQUWA.PCM.COM.EDU 

ORICE AJUTOR E FOARTE BINEVENIT 

SANDERS 

Apăsă pe butonul de expediere. Apoi şterse mesajul 
inițial, cât şi răspunsul său. 

REGRET, NU PUTEŢI ŞTERGE ACEST MESAJ. 

Uneori poşta electronică era protejată împotriva ştergerii 
accidentale. 

Tastă: MESAJ NEPROTEJAT. 

MESAJUL ESTE NEPROTEJAT. 

Tastă: ŞTERGE MESAJUL. 

REGRET, NU PUTEŢI ŞTERGE ACEST MESAJ. 


Ce dracu' mai e şi asta? îşi zise. Era posibil ca sistemul 
să fi rămas blocat. Probabil că de vină era adresa Internet- 
ului. Hotări să şteargă mesajul din sistem la nivelul de 
control. 

Tastă: SISTEM. 


CE NIVEL? 

SYSOP. 

REGRET, PRIVILEGIILE DUMNEAVOASTRĂ NU INCLUD 
CONTROLUL SYSOP. 


— Fir-ar să fie! făcu Sanders. 

Intraseră în sistem şi-i anulaseră privilegiile. Nu-i venea 
să creadă. 

Tastă: PREZINTĂ PRIVILEGIILE. 


SANDERS, THOMAS L. 

NIVEL ANTERIOR: 5(SYSOP) 

MODIFICARE NIVEL: MAR IUN 16 4:50 PM PST 
NIVEL CURENT: O(INTRARE) 

FĂRĂ ALTE MODIFICĂRI 

Aşadar, i-o făcuseră: îi blocaseră accesul la sistem. 
Nivelul zero era nivelul atribuit secretarelor companiei. 
Sanders se prăbuşi în fotoliu. Se simţea de parcă ar fi fost 
concediat. Pentru prima oară, începu să-şi dea seama cam 
cum aveau să se desfăşoare lucrurile. Era limpede că nu avea 
timp de pierdut. Deschise sertarul biroului şi văzu imediat că 
pixurile şi stilourile fuseseră aranjate ordonat. Cineva trecuse 
deja pe-acolo. Trase sertarul cu dosare de mai jos. Mai 
rămăseseră vreo cinci-şase, restul dispăruseră. Îi scotociseră 
deja prin birou. Se ridică iute şi se duse la fişetele pentru 
dosare din spatele biroului lui Cindy. Erau încuiate, dar ştia 
că secretara lui ținea cheia la ea în birou. O găsi şi deschise 
la dosarele din anul curent. Fişetul era gol. Nu mai rămăsese 
nici un dosar. Luaseră totul. Deschise fişetul pentru anul 
anterior: gol. Anul de dinaintea acestuia: gol şi el. Toate 
fişetele fuseseră golite. Dumnezeule, îşi zise Sanders. Normal 
că Cindy se purtase atât de rece. Probabil că aduseseră o 
trupă-ntreagă de muncitori cu cărucioare, care căraseră 
toată după-amiaza. Sanders încuie la loc fişetele, puse cheia 
în sertarul lui Cindy, ieşi din birou şi cobori scările. 


Oficiul de presă se afla la etajul trei. La ora aceea, 
înăuntru rămăsese o singură secretară, care tocmai avea de 
gând să închidă. 

— A, domnule Sanders. Chiar mă pregăteam să plec. 

— Nu-i nevoie să rămâi. Voiam numai să verific nişte 
chestii. Unde ţineţi numerele mai vechi ale revistei ComLine? 

— Sunt toate pe raftul de colo, zise ea, arătând spre un 
şir de teancuri. Căutaţi ceva anume? 

— Nu. Poţi să te duci acasă. 

Secretara păru că şovăie, dar până la urmă îşi luă geanta 
şi părăsi încăperea. Sanders se apropie de raft. Numerele 
publicaţiei fuseseră aranjate în teancuri, pe câte şase luni. 
Pentru mai multă siguranță, începu de la al zecelea teanc în 
ordine inversă, respectiv din urmă cu cinci ani. 

Începu să frunzărească paginile, trecând rapid cu privirea 
peste detalii  nesfârşite, privind rezultatele diferitelor 
competiții sportive, şi comunicatele de presă asupra cifrelor 
de producție. După câteva minute, constată că îi venea greu 
să se concentreze. Şi, bineînțeles, nu ştia ce anume căuta, 
deşi presupunea că era ceva legat de Meredith Johnson. 

Parcurse astfel două teancuri până găsi primul articol. 


NUMIREA UNUI NOU ADJUNCT LA MARKETING 


Cupertino, 10 mai: Preşedintele DigiCom, Bob Garvin, a 
anunțat astăzi numirea domnişoarei Meredith Johnson în 
postul de director adjunct al Departamentului de Marketing şi 
Promovare pentru Telecomunicaţii, care va fi subordonată 
direct domnului Howard Gottfried. Domnişoara Johnson, în 
vârstă de 30 de ani, a venit la noi din postul de vicepreşedinte 
cu probleme de marketing, de la Conrad Computer Systems 
din Sunnyvale. Anterior ea a ocupat o funcţie administrativă 
importantă la Novell Network Division din Mountain View. 

Absolventă a Colegiului Vaasar şi a Facultăţii de Ştiinţe 
Economice din Stanford, domnişoara Johnson s-a căsătorit de 
curând cu Gary Henley, funcţionar executiv la compartimentul 
de marketing al firmei CoStar. Felicitări! Ca nou-sosită la 
DigiCom, domnişoara Johnson... 


Sări peste restul articolului, plin de vorbărie publicitară. 
Fotografia însoțitoare era tipică pentru un absolvent al unei 
facultăți de ştiinţe economice: pe un fundal cenuşiu, cu 
lumina venind pieziş, din spate, se vedea chipul unei femei 
tinere, cu părul tuns stil paj, cu o privire directă şi hotărâtă, 
aproape aspră, şi o gură fermă. Oricum, arăta considerabil 
mai tânără decât atunci când o văzuse ultima oară. Sanders 
continuă să frunzărească numerele gazetei. Se uită la ceas. 
Se făcuse aproape şapte şi voia să-l sune pe Bosak. Ajunsese 
deja aproape de sfârşitul anului, iar paginile erau pline de 
materiale jubiliare sau festive. O fotografie a lui Garvin 

împreună cu familia („Sărbători fericite din partea şefului! 
Gaşcă, miră-te!”) îi atrase atenția, fiindcă-l prezenta pe Bob 
alături de fosta lui soție şi de cei trei copii, cu toţii aflați la 
colegiu, adunaţi în jurul unui copac mare. Începuse deja 
Garvin să se întâlnească cu Emily? Nimeni nu ştiuse 
vreodată. Garvin era un tip închis în el. Niciodată nu ştiai ce 
pune la cale. 

Sanders trecu la teancul (şi totodată la anul) următor. 
Previziuni comerciale de început de an („Să arătăm de ce 
suntem în stare!'). Inaugurarea fabricii de telefoane celulare 
din Austin; o fotografie cu Garvin în lumina nemiloasă a 
soarelui, tăind panglica. Un profil de personalitate dedicat lui 
Mary Anne Hunter, care începea cu: „Inimoasa şi atletica 
Mary Ann Hunter ştie ce vrea de la viață....' Timp de câteva 
săptămâni după aceea îi tot ziseseră „Inimoasa", până când îi 
implorase să înceteze. 

Sanders continuă să parcurgă pagină după pagină. Un 
contract cu guvernul irlandez pentru începerea lucrărilor la 
Cork. Cifre de afaceri pentru trimestrul doi. Scorurile 
înregistrate de echipa de baschet împotriva celor de la Aldus. 
Şi deodată o casetă neagră: 


JENNIFER GARVIN 

Jennifer Garvin, studentă în anul trei la Facultatea de 
Drept Boalt Hall din Berkeley, a încetat din viaţă pe data de 5 
martie, la San Francisco, în urma unui accident de automobil. 
Avea douăzeci şi patru de ani. Jennifer fusese admisă după 
absolvirea colegiului la firma Harley, Wayne & Myers. La 
Biserica Presbiteriană din Palo Alto s-a ținut un serviciu 
comemorativ, la care au participat prietenii familiei şi numeroşi 
colegi de clasă ai defunctei. Cei ce doresc să facă donații cu 
caracter comemorativ sunt rugați să-şi trimită contribuțiile la 
asociația „Mamele împotriva şoferilor beti". Noi, cei de la 
Digital Communications, transmitem cele mai sincere 
condoleanţe familiei Garvin. 

Sanders îşi aminti că perioada aceea fusese dificilă 
pentru toată lumea. Garvin era irascibil şi retras, bea peste 
măsură şi absenta frecvent de la lucru. Nu mult după aceea, 
dificultățile sale conjugale ajunseseră să fie cunoscute de 
toată lumea. După doi ani divorțase şi, la puţin timp după 
aceea, se căsătorise cu Emily Chen, un tânăr cadru de 
conducere, care încă nu împlinise treizeci de ani. Numai că 
schimbările nu se opriseră aici. Toată lumea fusese de acord: 
Garvin nu mai era acelaşi şef după moartea fiicei sale. 

Înainte Garvin fusese un om agresiv, dar de atunci 
devenise protector şi mai puţin brutal. Unii spuneau că făcea 
o pauză ca să guste din plăcerile vieţii, dar nu despre asta 
era vorba. Devenise de curând conştient de caracterul 
trecător al vieţii, iar acest lucru îl determinase să privească 
altfel lucrurile aşa cum nu o mai făcuse până atunci. Fusese 
un pozitivist, îi plăcea să rişte: sărim şi vedem dacă ne rupem 
gâtul sau nu. În consecinţă, fusese un administrator 
nemilos, dar un şef remarcabil de drept. Dacă făceai treabă 
bună, erai remarcat. Dacă nu te descurcai, plecai. Toată 
lumea înțelegea regulile. Dar, după moartea lui Jennifer, 
toate astea se schimbaseră. Ajunsese să aibă favoriți pe față 
printre subalterni şi în cadrul serviciilor, pe care îi ocrotea, 
neglijându-i pe ceilalți, în pofida dovezilor cu care era 
confruntat. Începuse să ia tot mai des decizii profesionale în 
mod arbitrar. Garvin voia ca evenimentele să se desfăşoare în 
conformitate cu intențiile lui. Asta îi conferise un nou gen de 
fervoare, o nouă înțelegere a ceea ce ar fi trebuit să fie 
compania. Aşa că DigiCom devenise un loc unde era tot mai 
dificil de lucrat. Un loc dominat de politica relațiilor de 
serviciu şi a birocrației. Fusese o tendință pe care Sanders o 
ignorase, continuând să acţioneze ca şi cum ar fi lucrat la 
vechea companie DigiCom, unde nu contau decât rezultatele. 
Dar nu încăpea nici o îndoială că, de fapt, acea companie 
dispăruse. 

Continuă să răsfoiască revistele. Articolele despre primele 
negocieri privind fabrica din Malaysia. O fotografie a lui Phil 


208 


Blackburn în Irlanda, semnând un acord cu primăria 
oraşului Cork. Noi cifre de producție pentru fabrica din 
Austin. Începerea producţiei la modelul A22 de telefoane 
celulare. Naşteri, decese şi avansări. Alte scoruri înregistrate 
de echipa de base-ball a lui DigiCom. 


JOHNSON LA DEPARTAMENTUL OPERAȚIUNI 


Cupertino, 20 octombrie: Meredith Johnson a fost numită în 
postul de director adjunct al Departamentului Operaţiuni din 
Cupertino, înlocuindu-l pe foarte popularul Harry Warner, care 
s-a pensionat după cincisprezece ani de activitate în această 
funcţie. Acest transfer o scoate pe domnişoara Johnson de la 
Marketing, unde s-a dovedit a fi foarte eficientă în intervalul de 
un an de când s-a angajat la compania noastră. În noua 
funcţie, ea va colabora îndeaproape cu Bob Garvin în 
problemele de operațiuni internaționale ale companiei DigiCom. 


Articolul era însoțit de o fotografie care-i atrase atenţia lui 
Sanders. Deşi era tot un instantaneu cu aspect oficial, 
Johnson arăta cu totul altfel. Avea părul blond deschis. 
Dispăruse tunsoarea paj cuminte. Noua coafură, în care 
apăruseră buclele, îi dădea un aer nonconformist. Machiajul 
era mult mai discret, iar chipul din fotografie zâmbea cu 
voioşie. Efectul general urmărit fusese s-o facă să apară mai 
tânără, mai sinceră, mai inocentă. Sanders se încruntă. 
Răsfoi la repezeală numerele la care se mai uitase o dată. 
Apoi se duse la teancul precedent, cu fotografiile de sfârşit de 
an: „Sărbători fericite din partea şefului! Gaşcă, miră-te!" Se 
uită la fotografia de familie. Garvin, în picioare, în spatele 
celor trei copii, doi băieți şi o fată. De bună seamă, aceea era 
Jennifer. Harriet, soţia lui, stătea într-o parte. În poză, 
Garvin zâmbea, cu mâna odihnindu-se într-un gest delicat pe 
umărul fiicei sale. Înaltă, cu o siluetă atletică, aceasta avea 
părul scurt, buclat şi blond. 

— Fir-aş al naibii! spuse el cu glas tare. 

Întoarse paginile la primul articol, ca să se uite la 
fotografia de atunci a lui Meredith. O compară cu aceasta din 
urmă. Nu încăpea nici un dubiu în privința a ceea ce făcuse. 
Citi restul primului articol: 


Nou-sosită la DigiCom, domnişoara Johnson aduce o 
considerabilă perspicacitate administrativă, un umor sclipitor 
şi un talent debordant la jocul de softball. Ea va întări în mod 
considerabil echipa DigiCom! Bun venit, Meredith! Prietenii 
care o admiră nu sunt deloc surprinşi să afle că Meredith a 
fost cândva finalistă la un concurs Miss Adolescenta din statul 
Connecticut. În anii de studenţie de la Vassar, Meredith a 
făcut parte cu strălucire atât din echipa de tenis, cât şi din 
clubul de dezbateri. Membră a asociației Phi Beta Kappa” şi-a 
luat diploma în psihologie, cu specializarea în psihicul 
anormal. Să sperăm că n-o să ai nevoie de aşa ceva pe-aici, 
Meredith! La Stanford şi-a obținut cu brio licența în 
administrarea afacerilor, absolvind printre primii din promoție. 
Meredith ne-a declarat: „Sunt încântată de venirea mea la 
DigiCom şi vreau să fac o carieră frumoasă la această 
companie progresistă. " Nici noi n-am fi putut să o spunem mai 
bine, domnişoară Johnson! 


— Nu mă-nnebuni! zise Sanders. 

Nu ştiuse nimic din toate astea. De la bun început, 
Meredith lucrase în Cupertino, iar Sanders n-o văzuse deloc. 
Singura dată când se întâlniseră întâmplător fusese la puţin 
timp după sosirea ei, înainte să-şi fi schimbat părul. Părul... 
şi ce altceva? Cercetă cu atenţie cele două fotografii. Putea fi 
observată şi o diferență subtilă. Apelase cumva la chirurgia 
estetică? Era imposibil de ştiut. Dar înfăţişarea ei se 
schimbase în mod cert între cele două portrete. Trecu mai 


7 Societate naţională onorifică, fondată în 1776, ai cărei membri sunt 
aleşi pe viață din rândurile studenților cu merite deosebite (n.tr.). 

rapid peste celelalte numere ale revistei, convins că aflase ce 
era de ştiut. Parcurgea numai titlurile: 


GARVIN O TRIMITE PE JOHNSON ÎN TEXAS 
PENTRU SUPRAVEGHEREA FABRICII DIN AUSTIN 


JOHNSON VA CONDUCE NOUA UNITATE 
DE ANALIZĂ A OPERAȚIUNILOR 


JOHNSON NUMITĂ VICEPREŞEDINTĂ LA 
OPERAȚIUNI 
VA LUCRA DIRECT ÎN SUBORDINEA LUI GARVIN 


JOHNSON: TRIUMF ÎN MALAYSIA 
CONFLICTUL DE MUNCĂ A FOST REZOLVAT 


MEREDITH JOHNSON, STEAUA NOASTRĂ ÎN PLINĂ 
ASCENSIUNE, UN MANAGER EXCELENT; PRICEPEREA EI 
ÎN DOMENIILE TEHNICE ESTE FOARTE MARE 


Acest ultim titlu trona deasupra unui profil jurnalistic 
consistent, care o avea ca subiect pe Johnson, fiind plasat 
avantajos în pagina a doua a publicaţiei. Apăruse în ComLine 
cu numai două numere în urmă. Văzându-l, Sanders îşi 
dădu seama că articolul fusese destinat uzului intern, 
pregătind terenul pentru debarcarea din iunie. Fusese un 
balon de încercare, înălțat de cei de la Cupertino pentru a 
vedea dacă Meredith ar fi putut fi acceptată în fruntea 
departamentelor tehnice din Seattle. Singurul necaz era că 
Sanders nu-l zărise şi nimeni nu-i pomenise de el vreodată. 
Articolul scotea în evidență pregătirea tehnică dobândită de 
Johnson în anii de când se angajase la companie. Era citată 
şi ea cu următoarea declaraţie: „Mi-am început cariera 
lucrând în domeniul tehnic, la Novell. Am considerat 
întotdeauna domeniul tehnic ca fiind prima mea dragoste; 
mi-ar plăcea să mă întorc acolo. La urma-urmei, inovațiile 


211 


tehnice valoroase stau la baza unei companii progresiste 
precum DigiCom. Orice bun manager de la noi trebuie să fie 
în stare să conducă departamentele tehnice." 

Aşadar, asta era. Se uită la dată: 2 mai. Articolul fusese 
publicat în urmă cu şase săptămâni. Ceea ce însemna că 
fusese scris cu cel puţin două săptămâni înainte de apariția 
propriu-zisă. După cum bănuise Mark Lewyn, Meredith 
Johnson ştiuse că avea să fie numită şefa Grupului pentru 
Produse Avansate cu cel puțin două luni înainte. Ceea ce 
însemna, în consecință, că Sanders nu fusese nici o clipă 
luat în considerare pentru numirea în aceeaşi funcție. Nu 
avusese nici cea mai mică şansă. Afacerea fusese hotărâtă 
dinainte. Cu mai multe luni în urmă. Sanders trase o 
înjurătură, duse articolele la xerox şi le copie, apoi aşeză 
teancurile de reviste la locul lor pe raft şi ieşi din oficiul de 
presă. 


Intră în lift, unde dădu peste Mark Lewyn. 

— Bună, Mark, spuse Sanders. 

Lewyn nu-i răspunse. Sanders apăsă pe butonul pentru 
parter. Uşile se închiseră. 

— Sper că-ți dai seama ce porcărie faci, rosti Lewyn 
mânios. 

— Cred că-mi dau. 

— Fiindcă poţi s-o zbârceşti şi din cauza ta s-o pățească 
toți, ştiai? 

— Ce să zbârcesc? 

— Să ştii că n-avem nici o vină că ai dat cu bâta-n baltă. 

— Dar nimeni n-a susținut aşa ceva. 

— Nu ştiu ce-o fi cu tine, zise Lewyn. Întârzii la serviciu, 
spui că mă suni şi nu mă suni... Care-i treaba, ai necazuri 
acasă? Belele cu Susan? 

— N-are nici o legătură cu Susan. 

— Zău? Eu cred că are. Ai întârziat două zile la rând şi, 
chiar şi atunci când eşti aici, parcă umbli cu capul în nori. 


212 


Pluteşti în lumea viselor, Tom, fir-ar să fie. În fond, ia spune, 
ce naiba căutai în biroul lui Meredith pe înserate? 

— M-a rugat să vin la ea în birou. E şefa mea. Vrei să 
spui că nu trebuia să mă duc? 

Lewyn clătină din cap scârbit. 

— Jocul ăsta de-a nevinovăția pute de la o poştă. Chiar 
nu eşti în stare să-ți asumi răspunderea pentru nimic? 

— Ce... 

— Uite ce e, Tom, toată lumea din companie ştie că 
Meredith e un rechin. E poreclită Mâncătoarea de Bărbaţi. 
Marele Alb. Toți au priceput că e protejata lui Garvin, că 
poate să facă orice. Şi cel mai mult îi place să se ia de chiloți 
cu tipii simpatici care-şi fac apariția în biroul ei la sfârşitul 
programului. Bea vreo două pahare de vin, se-ncinge niţel şi 
vrea să fie servită. Că e un comisionar, un practicant sau 
vreun tinerel de la contabilitate, nu contează. Şi nimeni nu 
suflă o vorbă, fiindcă Garvin crede că a găsit găina cu ouă de 
aur. Şi-atunci, cum se face că toată suflarea din companie 
ştie, numai tu nu? 

Sanders rămase înmărmurit. Nu ştia ce să-i răspundă. Se 
holbă la Lewyn, care stătea foarte aproape de el, adus de 
spate şi cu mâinile înfipte în buzunare. Îi simţea respiraţia în 
obraz, dar abia dacă-i auzea vorbele, ca şi cum ar fi venit 
spre el de la o mare depărtare. 

— Tom, băiete, şi tu mergi pe aceleaşi coridoare şi respiri 
acelaşi aer ca şi noi. Ştii cine şi ce face. Te duci în pas vioi în 
biroul ei..., şi ştii al naibii de bine ce-are să urmeze. Meredith 
mai că n-a anunțat pe toată lumea că vrea să ţi-o sugă. Cât a 
fost ziulica de lungă, te-a luat de braț şi ţi-a aruncat 
uităturile alea pline de înțeles. Ah Tom. Ce încântată sunt că 
te revăd. Iar acum zici că nu ştiai ce te aşteaptă în biroul ăla? 
Lua-te-ar dracu, Tom. Eşti un dobitoc. 

Uşile ascensorului se deschiseră. Înaintea lor, coridorul 
de la parter era părăsit şi întunecos în lumina tot mai slabă a 
sfârşitului după-amiezii de iunie. Afară ploua domol. Lewyn 

porni către ieşire, iar apoi se opri. Vocea lui răsună pe 
coridor. 

— Îţi dai seama că în toată povestea asta te compromiţi 
exact ca o femeie fără minte? „Cine eu? Nici prin cap nu mi-a 
trecut aşa ceva". Sau: „A, păi asta nu e responsabilitatea 
mea. Nu m-am gândit niciodată că, dacă mă îmbăt, îl sărut, 
merg la el în cameră şi mă culc în patul lui, o să mă reguleze. 
Vai de mine, se poate?" Astea-s tâmpenii, Tom, nişte 
tâmpenii iresponsabile. Şi-ai face bine să te gândeşti la ce-ţi 
spun, fiindcă-n compania asta suntem o mulțime de inşi care 
am muncit cel puţin tot atât de mult ca şi tine şi nu vrem să 
vedem cum, din cauza ta, se duc pe copcă şi fuziunea şi 
separarea. Dacă tu vrei să pretinzi că nu-ți dai seama când o 
femeie se dă la tine, nici o problemă. Dacă vrei să-ți distrugi 
viața, eşti liber s-o faci. Dar dacă o distrugi şi pe-a mea, al 
dracului să fiu dacă nu te calc în picioare. 

Lewyn porni cu paşi energici către ieşire. Uşile liftului 
începuseră să se închidă. Sanders întinse mâna afară şi-şi 
prinse degetele între uşi. Îşi trase degetele din strânsoare şi 
uşile se deschiseră din nou. leşi repede pe coridor şi-l ajunse 
pe Lewyn din urmă, punându-i mâna pe umăr. 

— Mark, stai puţin, ascultă-mă... 

— Nu mai am nimic să-ți spun. Am copii, am 
responsabilități. lar tu eşti un căcănar. 

Îi desprinse mâna lui Sanders de pe umăr, deschise uşa 
şi ieşi pe stradă, îndepărtându-se cu paşi grăbiţi. În timp ce 
uşa de sticlă se închidea, Sanders zări în reflexia mişcătoare 
o străfulgerare de păr blond şi se întoarse. 

— Mi s-a părut un pic cam nedrept, spuse Meredith 
Johnson. 

Stătea cam la şase metri în spatele lui, lângă lifturi. Purta 
echipament de gimnastică - colanţi albaştri şi o bluză de 
trening — şi ducea în mână o geantă sport. Arăta minunat şi, 
într-un fel anume, inspira o senzualitate fățişă. Sanders se 
simţi cuprins de încordare: pe coridor nu mai era nimeni în 
afară de ei doi. 

— Da, zise el. Şi mie mi s-a părut. 

— M-am referit la chestia aia cu femeile fără minte. 

Îşi trecu cureaua genţii peste umăr, iar mişcarea îi ridică 
bluza de trening şi-i expuse abdomenul gol deasupra 
colanților. Clătină din cap şi-şi dădu la o parte părul de pe 
față. Şovăi o clipă, după care începu să vorbească. 

— Vreau să-ți spun că-mi pare rău de toată povestea 
asta. 

Se apropie de el cu paşi siguri, încrezători, aproape 
semeți. Vorbea cu o voce domoală. 

— N-am vrut să se-ntâmple aşa, Tom, continuă ea, 
apropiindu-se şi mai mult şi mişcându-se cu încetineală, de 
parcă ar fi vrut să atragă un animal pe care se temea să nu-l 
sperie. Pentru tine am doar cele mai calde sentimente - şi 
mai aproape. Cele mai calde - mai aproape. Ce pot să fac, 
Tom, dacă te doresc şi acum? - mai aproape. Dacă am făcut 
ceva care să te jignească, îmi cer scuze. 

Se afla foarte aproape, trupul ei aproape că-l atingea pe- 
al lui, iar sânii se opriseră la doar câțiva centimetri de brațul 
lui. 

— Îmi pare sincer rău, Tom, spuse ea încet, părând 
profund emoționată, în timp ce sânii i se înălțau şi coborau, 
iar ochii umezi îl priveau rugător. Poţi să mă ierți? Te rog. Ştii 
bine ce simt pentru tine. 

El retrăi toate vechile senzații şi neliniști. Scrâşni din 
dinți şi spuse: 

— Meredith, ce-a fost a fost. Te rog să încetezi, bine? 

Ea schimbă imediat tonul şi arătă în direcția străzii. 

— Uite, sunt cu maşina. Vrei să te las undeva? 

— Nu, mulțumesc. 

— Plouă şi m-am gândit că poate vrei să mergi cu 
maşina. 

— Nu cred că-i o idee prea bună. 

— Numai fiindcă plouă... 

— Aşa e la Seattle, plouă tot timpul. 

Ea ridică din umeri, se duse la uşă, se rezemă de ea şi o 
împinse cu şoldul. Apoi se uită din nou la el şi zâmbi: 

— Adu-mi aminte să nu mai port colanți când sunt în 
preajma ta. E jenant: mă faci să mă ud toată. 

După care deschise uşa şi se duse repede la maşina care 
o aştepta, urcându-se pe locul din spate. Închise portiera, se 
uită încă o dată spre el şi-i făcu semn cu mâna, plină de 
voioşie. Maşina porni. Sanders îşi descleştă pumnii. Trase 
adânc aer în piept şi expiră încet. Îşi simţea întreg trupul 
încordat. Aşteptă până când maşina se făcu nevăzută, apoi 
ieşi pe stradă. Simţi pe față ploaia şi vântul rece de seară. 
Opri un taxi. 

— Hotelul Four Seasons, îi spuse şoferului. 


Sanders privi pe fereastra maşinii, respirând adânc. Avea 
senzația că nu-şi regăseşte suflul. Întâlnirea cu Meredith îl 
făcuse să-şi piardă sângele rece, mai ales că se produsese 
atât de curând după discuţia cu Lewyn. Spusele lui Lewyn îl 
întristaseră, dar pe Mark nu puteai niciodată să-l iei prea în 
serios. Era un artist exaltat, care-şi rezolva tensiunile 
creatoare supărându-se. În cea mai mare parte a timpului 
era înfuriat dintr-o pricină sau alta. Lui Lewyn îi plăcea să fie 
supărat. Sanders îl cunoştea de multă vreme. El, unul, nu 
înțelesese niciodată cum de putea Adele, soția lui Lewyn, să 
se împace cu o asemenea situație. Adele era o femeie 
minunat de calmă, aproape flegmatică, în stare să vorbească 
la telefon în vreme ce copiii, doi la număr, i se urcau în cap, 
trăgeau de ea şi-i puneau întrebări. Procedând într-o manieră 
similară, Adele se mulțumea să-l lase pe Lewyn să se-nfurie, 
fiindcă toată lumea ştia că, până la urmă, asta nu avea nici o 
importanţă. 

Tot atât de adevărat era însă că Lewyn poseda un soi de 
instinct de a sonda gusturile publicului, tendințele generale. 
În asta consta şi secretul succesului său ca proiectant. De 
exemplu, spunea „culori pastel" şi toată lumea murmura 
dezaprobator, afirmând despre culorile noilor proiecte că 

arătau ca dracu'. Dar, doi ani mai târziu, când produsele 
ieşeau de pe linia de montaj, culorile pastel se dovedeau a fi 
exact ceea ce voia toată lumea. Aşa încât Sanders se văzu 
silit să admită că lucrurile pe care i le spusese Lewyn avea să 
le audă în curând şi de la alții. Lewyn exprimase punctul de 
vedere al companiei: Sanders le distrugea şansele tuturor 
celorlalți. 

Ei bine, îi bag în mă-sa, îşi zise el. 

Cât despre Meredith — avusese sentimentul distinct că, pe 
coridor, se distrase pe seama lui. Îl tachinase, se jucase cu 
el. Nu putea înțelege ce o făcea să fie atât de încrezătoare. 
Sanders făcuse o afirmație foarte gravă împotriva ei. Totuşi, 
ea se purta de parcă n-ar fi existat nici un fel de amenințare. 
Manifestase un soi de impenetrabilitate, o indiferenţă care lui 
îi provocaseră o nelinişte profundă. Asta nu putea să 
însemne decât că ştia că are asigurat sprijinul lui Garvin. 
Taxiul opri pe aleea din fața hotelului. Zări în față maşina lui 
Meredith, care discuta cu şoferul. Ea îşi întoarse privirea şi-l 
văzu. N-avea încotro: trebuia să coboare din maşină şi să 
meargă spre intrare. 

— Mă urmăreşti? întrebă ea, zâmbind. 

— Nu. 

— Sigur? 

— Da, Meredith, sigur. 

Urcară amândoi cu mica scară rulantă care ducea din 
stradă în foaierul hotelului. El rămase cu câteva trepte în 
urmă. Ea îşi întoarse încă o dată privirea şi spuse: 

— Mi-ar fi plăcut să mă urmăreşti. 

— Mda. Ei, uite că n-a fost să fie. 

— Ar fi fost frumos, continuă ea, zâmbindu-i îmbietor. 

Sanders nu ştiu ce să mai spună, aşa că se mulțumi să 
clatine din cap. Parcurseră în tăcere restul drumului, până 
când ajunseră în foaierul înalt şi frumos împodobit. 

— Stau la camera 423. Poţi să vii să mă vezi oricând, zise 
ea, apoi se îndreptă spre unul din lifturi. 

Sanders aşteptă până când ea se făcu nevăzută, apoi 
străbătu foaierul şi o luă la stânga, către sala de mese. Stând 
aproape de uşă, îl zări într-un colț pe Dorfman, care lua 
masa cu Garvin şi cu Kaplan. Max sporovăia de zor, 
gesticulând cu vioiciune, în timp ce vorbea. Garvin şi Kaplan 
ascultau amândoi cu luare aminte. Asta-i aminti lui Sanders 
că Dorfman fusese cândva unul din directorii companiei — şi 
încă unul foarte puternic, dacă dădeau crezare poveştilor 
care circulau pe seama lui. Dorfman îl convinsese pe Garvin 
să depăşească faza modemurilor şi să se extindă la telefonia 
celulară şi comunicațiile radio, într-o vreme când nimeni nu 
vedea vreo legatară între computere şi telefoane. Respectiva 
legătură devenise între timp evidentă, însă fusese obscură la 
începutul anilor optzeci, când Dorfman îi spusese: „Nu te 
băga în hardware. Afacerea ta trebuie să fie comunicațiile şi 
accesul la informație". 

Tot Dorfman modelase şi personalul companiei. Se 
vehicula ideea că Stephanie Kaplan îşi datora poziția 
sprijinului lui entuziast. Sanders venise în Seattle la 
recomandarea lui Dorfman. Mark Lewyn fusese angajat tot 
datorită lui Dorfman. Şi nici nu se mai ştia câți vicepreşedinţi 
dispăruseră de-a lungul anilor fiindcă Dorfman considerase 
că le lipsea fie viziunea, fie energia. Putea fi un aliat puternic 
sau un adversar de temut. Poziţia lui în perioada fuziunii era 
la fel de importantă. Deşi demisionase din postul de director 
cu ani în urmă, Dorfman continua să dețină un procent 
însemnat din acțiunile companiei DigiCom. Avea în 
continuare influență asupra lui Garvin. Şi încă avea relațiile 
şi prestigiul necesare în cadrul comunității oamenilor de 
afaceri şi ai finanțelor, pentru a face din această fuziune o 
chestiune mult mai simplă. Dacă Dorfman aproba termenii 
afacerii, admiratorii săi de la Goldman şi Sachs şi de la First 
Boston acordau cu uşurinţă fondurile necesare. Dar dacă era 
nemulțumit şi sugera că fuziunea celor două companii nu 
avea sens, atunci operațiunea putea foarte bine să dea greş. 

Toată lumea ştia acest lucru şi înțelegea foarte bine puterea 
de care dispunea..., în special Dorfman însuşi. 

Pe Sanders nu-l trăgea inima să intre în restaurant, aşa 
că zăbovi lângă uşă. După un timp, Max îşi ridică privirea şi-l 
zări. Continuând să vorbească, clătină din cap aproape 
imperceptibil. Pe urmă, fără a-şi întrerupe discursul, făcu o 
mişcare subtilă cu mâna, bătându-şi uşor ceasul de la mână. 
Sanders încuviință din cap şi se întoarse în hol, unde se 
aşeză pe un fotoliu. Ţinea în poală teancul de copii xerox 
realizate după revista ComLine. Le răsfoi, cercetând încă o 
dată felul în care îşi schimbase Meredith înfăţişarea. Câteva 
minute mai târziu, Dorfman ieşi din restaurant în căruciorul 
de invalid. 

— Ei, Thomas. Mă bucur că viața pe care o duci nu te 
lasă să te plictiseşti. 

— Ce vrea să-nsernne asta? 

Dorfman râse şi arătă spre sala de mese. 

— Acolo nu se discută despre nimic altceva. În seara 
asta, tu şi Meredith sunteți unicul subiect de conversație. 
Toţi sunt extrem de emoționațţi. Şi tare îngrijorați. 

— Inclusiv Bob? 

— Da, bineînțeles. Inclusiv Bob, spuse el, aducându-şi 
scaunul mai aproape de Sanders. Acum nu prea pot să 
discut cu tine. Aveai ceva anume să-mi spui? 

— Cred c-ar trebui să te uiţi la astea, spuse Sanders, 
înmânându-i copiile lui Dorfman. 

Îşi făcuse socoteala că Dorfman ar fi putut să-i arate 
fotografiile lui Garvin. Dorfman putea să-l facă pe Garvin să 
priceapă ce se petrecea acolo. Dorfman le examina în tăcere 
preț de o clipă. 

— Ce femeie drăguță, spuse el. Şi-atât de frumoasă... 

— Uită-te la diferențe, Max. Uite ce-a fost în stare să-şi 
facă. 

Dorfman ridică din umeri. 

— Şi-a schimbat coafura. Foarte frumos. Şi ce-i cu asta? 

— Cred că şi-a făcut o operație estetică. 

— Nu m-ar surprinde, spuse Dorfman. În zilele astea, 
foarte multe femei îşi fac aşa ceva. Pentru ele e ca spălatul pe 
dinți. 

— Pe mine mă cutremură. 

— De ce? 

— Pentru că-i o înşelătorie, de-aia. 

— Şi care-i înşelătoria? spuse Dorfman, săltând din 
umeri. Ştie să se descurce. Bravo ei! 

— Pariez că Garvin habar n-are ce-i face, spuse Sanders. 

Dorfman clătină din cap. 

— Nu Garvin mă-ngrijorează, spuse el. Tu mă-ngrijorezi, 
Thomas, tu şi furia asta a ta... 

— Hai să-ți spun de ce sunt furios, zise Sanders. Pentru 
că ăsta-i genul de şiretlicuri la care o femeie poate să apeleze, 
iar un bărbat nu. Îşi schimbă înfăţişarea, se îmbracă şi se 
comportă ca fiica lui Garvin şi asta îi aduce un avantaj. 
Pentru că e limpede ca lumina zilei că eu nu pot să mă 
comport ca fiica lui. 

— Thomas, Thomas, oftă Dorfman, clătinând din cap. 

— Păi, ce? Vrei să zici că pot? 

— Furia asta îţi face bine? S-ar părea că da. 

— Nu-mi face bine deloc. 

— Atunci, las-o baltă, zise Dorfman şi îşi întoarse 
scaunul, ca să stea față-n față cu Sanders. Încetează cu 
idioțeniile astea şi priveşte adevărul în față. Oamenii tineri 
din organizații avansează prin alierea cu cei mai în vârstă şi 
puternici. Adevărat? 

— Da. 

— Întotdeauna e aşa. Cândva, alianțele aveau un caracter 
oficial: un ucenic şi un meşter, sau un elev şi un dascăl. Era 
ceva aranjat, da? Dar astăzi nu mai sunt oficiale. Astăzi 
vorbim despre mentori. Tinerii din lumea afacerilor au 
mentori. Corect? 

— Să zicem... 

— Bun. Cum fac tinerii să se ataşeze de câte un mentor? 
Care este procedeul? Mai întâi, făcându-se agreabili şi utili 

pe lângă un personaj mai vârstnic, îndeplinind sarcini care 
trebuie rezolvate. Pe urmă, devenind atrăgători pentru 
persoana vârstnică - imitându-i atitudinile şi gusturile. În 
fine, prin partizanat, adoptându-le punctele de vedere din 
cadrul companiei. 

— Toate bune şi frumoase, spuse Sanders. Dar ce 
legătură e între astea şi chirurgia estetică? 

— Ţi-aduci aminte când te-ai angajat la DigiCom, în 
Cupertino? 

— Da, mi-aduc aminte. 

— Te-ai transferat de la DEC în 1980? 

— Da. 

— La DEC purtai zilnic sacou şi cravată. Dar, când ai 
venit la DigiCom, ai văzut că Garvin purta blugi. Aşa că n-a 
trecut mult şi-ai început şi tu să porți blugi. 

— Bineînţeles. Ăsta era stilul companiei. 

— Favoriţii lui Garvin erau cei de la Giants. Aşa că ai 
început să mergi şi tu la stadion, în Candlestick Park. 

— Dar, pentru numele lui Dumnezeu, el era şeful, nu? 

— Lui Garvin îi plăcea golful. Aşa că te-ai apucat şi tu de 
golf, cu toate că-l urai. Ţin minte cum mi te plângeai cât de 
mult detestai jocul ăsta. Să alergi de nebun după mingiuca 
aia stupidă. 

— Mă rog. Dar nu mi-am făcut operaţie estetică ca să 
semăn cu vreunul din băieții lui. 

— Pentru că n-ai avut nevoie de asta, Thomas, spuse 
Dorfman ridicându-şi mâinile într-un gest de exasperare. 
Chiar nu pricepi? Lui Garvin îi plăceau tinerii obraznici şi 
agresivi, care beau bere, înjurau şi alergau după fuste. Iar tu 
făceai pe atunci toate lucrurile astea. 

— Eram tânăr. Aşa se comportă bărbații tineri. 

— Nu, Thomas. Aşa îi plăcea lui Garvin să se comporte 
bărbaţii tineri, spuse Dorfman, clătinând din cap. Lucrul 
acesta se petrece în cea mai mare parte în mod inconştient. 
Relaţiile de acest gen aşa sunt, Thomas. Dar sarcina 
construirii unei astfel de relații diferă, în funcție de sexul 

persoanelor implicate. Dacă mentorul tău este bărbat, te poți 
comporta ca fiul, fratele sau tatăl lui. Sau te poți comporta la 
fel ca bărbatul respectiv când era mai tânăr - îi poți aduce 
aminte de el însuşi. Aşa e? Da, văd că pricepi. Tot e bine. Dar 
dacă eşti femeie, totul se schimbă. Acum trebuie să fii 
amanta, fiica sau soția mentorului tău. Sau, mă rog, sora. În 
orice caz, ceva cu totul diferit. 

Sanders se încruntă. 

— Văd lucrul ăsta adeseori, acum când bărbații au 
început să lucreze în subordinea femeilor. De multe ori, 
bărbaţii nu reuşesc să structureze relația pentru că nu ştiu 
cum să se comporte ca subordonați ai unor femei. Nu se simt 
în largul lor. Dar, în alte situații, îşi intră cu uşurinţă în rol 
în compania unei femei. Ei devin astfel fiul ascultător, un 
înlocuitor de amant sau de soț. Iar dacă o fac bine, femeile 
din acea organizație devin mânioase, deoarece simt că nu pot 
concura în calitate de fiu, amant sau soț în fața şefei. Prin 
urmare, au sentimentul că bărbatul este avantajat. 

Sanders rămase tăcut. 

— Ai înțeles? întrebă Dorfman. 

— Tu zici că se întâmplă în ambele sensuri. 

— Da, Thomas. Este inevitabil. E-n firea lucrurilor. 

— Ei, las-o-ncolo, Max. Nu-i nimic inevitabil. Când fiica 
lui Garvin a murit, a fost o tragedie personală. El era mâhnit, 
iar Meredith a profitat de... 

— Opreşte-te, zise Dorfman agasat. Acum ce vrei, să 
schimbi firea omenească? Întotdeauna se petrec tragedii. Şi 
întotdeauna oamenii profită. Nu e nimic nou. Meredith e 
inteligentă. E încântător să vezi o femeie atât de inteligentă şi 
descurcăreață, care pe deasupra mai e şi frumoasă. Ea e un 
dar de la Dumnezeu. E încântătoare. Ăsta e necazul tău, 
Thomas. Şi te paşte de multă vreme. 

— Ce vrea să... 

— Şi, în loc să te ocupi de necazul tău, îţi pierzi vremea 
cu aceste... flecuştețe, rosti Dorfman, înapoindu-i fotografiile. 
Astea nu sunt importante, Thomas. 

— Max, n-ai vrea... 

— N-ai fost niciodată un om de echipă, Thomas. Nu în 
asta a stat forța ta. Tu doar puteai să iei o problemă de ordin 
tehnic, s-o desfaci pe bucățele, să-i împingi de la spate pe 
tehnicieni, să-i încurajezi şi să-i terorizezi, şi până la urmă s- 
o rezolvi. Puteai să faci lucrurile să funcţioneze. E sau nu 
aşa? 

Sanders încuviință din cap. 

— Dar acum ţi-ai părăsit punctul forte pentru un joc care 
nu ți se potriveşte. 

— Adică? 

— Îţi închipui că, amenințând cu un proces, exerciţi 
presiuni asupra ei şi asupra companiei. De fapt, ai acționat 
în avantajul ei, Thomas. Ai lăsat-o pe ea să stabilească 
regulile jocului. 

— Trebuia să fac ceva. A încălcat legea. 

— A încălcat legea, îl maimuțări Dorfman cu sarcasm. Vai 
de mine şi de mine. lar tu eşti atât de lipsit de apărare. Mă 
cutremur de tristețe pentru soarta ta crudă. 

— Nu-i aşa uşor. Are relații sus-puse şi susținători 
puternici. 

— Nu mă-nnebuni! Orice cadru de conducere cu 
susținători puternici are şi detractori puternici. lar Meredith 
nu duce lipsă de aşa ceva. 

— Ascultă-mă pe mine, Max, zise Sanders, e periculoasă. 
Face parte din generaţia aia de specialişti în administrarea 
afacerilor, concentrați numai pe imagine şi fără pic de 
substanță. 

— Da, zise Dorfman, încuviințând din cap. Ca atâtea alte 
tinere cadre de conducere din ziua de azi. Experţi în imagine. 
Foarte interesați în manipularea acestui tip de realitate. O 
tendinţă fascinantă. 

— Nu cred că are competența necesară ca să conducă 
acest departament. 

— Şi ce-i cu asta? se răsti Dorfman. Ce importanţă are 
pentru tine? Dacă e incompetentă, până la urmă Garvin o să 

fie nevoit să recunoască şi s-o schimbe. Dar până atunci, tu 
vei fi dispărut de mult. Pentru că ai să pierzi jocul ăsta cu ea, 
Thomas. E mai bună decât tine la politica din cadrul 
companiei. Întotdeauna a fost. 

— E lipsită de scrupule, spuse Sanders, încuviințând din 
cap. 

— Spanac! E abilă, Thomas. Are un instinct care ție îţi 
lipseşte. Ai să pierzi totul dacă insişti pe linia asta. Şi-ai să-ți 
meriți soarta, pentru că te-ai purtat ca un prost. 

— Ce-mi recomanzi să fac? 

— Aha, deci acum vrei un sfat. 

— Da. 

— Serios? zâmbi Dorfman. Mă îndoiesc. 

— Da, Max. Vreau. 

— În regulă. Uite care-i sfatul meu. Du-te la ei, cere-ţi 
scuze față de Meredith, cere-ți scuze față de Garvin şi reia-ți 
postul în primire. 

— Nu pot. 

— Înseamnă că nu vrei un sfat. 

— Nu pot să fac asta, Max. 

— Prea multă mândrie? 

— Nu, dar... 

— Eşti orbit de mânie. Cum îndrăzneşte femeia asta să se 
comporte aşa? A încălcat legea şi trebuie adusă în fața 
justiției. E periculoasă, trebuie oprită. Eşti plin de o 
indignare delicioasă şi îndreptățită. Adevărat? 

— Pe dracu', Max. Pur şi simplu nu pot s-o fac, atâta tot. 

— Ba sigur că poți. Vrei să spui că nu eşti dispus s-o faci. 

— Aşa este. Nu sunt dispus. 

Dorfman ridică din umeri. 

— Atunci, ce vrei de la mine? Vii să-mi ceri sfatul numai 
ca să nu mi-l accepţi? Nu e un lucru neobişnuit, spuse el cu 
un rânjet. Mai am o mulțime de sfaturi pe care n-ai fi dispus 
să le accepti. 

— Ca de exemplu? 

— Ce-ţi pasă, dacă tot nu le primeşti? 

— Haide, Max. 

— Vorbesc serios. N-ai să le accepți. Ne pierdem timpul 
de pomană. Pleacă. 

— Măcar spune-mi, te rog. 

Dorfman oftă. 

— Numai fiindcă-mi aduc aminte de tine de pe vremea 
când aveai minte. Primul lucru. Mă asculți? 

— Da, Max, te ascult. 

— Primul lucru: ştii tot ce ai nevoie să ştii despre 
Meredith Johnson. Aşa că acum uit-o. Nu e treaba ta. 

— Ce înseamnă asta? 

— Nu mă-ntrerupe. Al doilea lucru. Joacă jocul tău, nu 
pe-al ei. 

— Adică? 

— Adică, rezolvă problema. 

— Ce problemă să rezolv? Procesul? 

Dorfman pufni disprețuitor şi-şi ridică mâinile într-un 
gest exasperat. 

— Eşti de-a dreptul imposibil. Îmi irosesc timpul. 

— Adică să abandonez procesul? 

— Nu pricepi omeneşte? Rezolvă problema. Fă ce ştii să 
faci bine. Fă-ţi meseria. Şi acum, pleacă de-aici. 

— Dar, Max... 

— Of, nu pot să fac nimic pentru tine, zise Dorfman. E 
viața ta. Trebuie să comiți greşelile pe care ţi-e scris să le 
comiți. lar eu trebuie să mă întorc la musafirii mei. Dar 
încearcă să fii atent, Thomas. Nu dormi pe tine, nu te culca 
pe-o ureche. Şi ține minte, întreg comportamentul uman are 
un temei. Comportamentul în ansamblu înseamnă rezolvarea 
unei probleme. Chiar şi comportamentul tău, Thomas. 

După care îşi întoarse scaunul cu rotile şi se întoarse în 
restaurant. 


Să-l ia dracu' şi pe Max, înjură Sanders în gând, în timp 
ce mergea pe Third Street, în aerul umed al serii. Felul cum 
nu spunea niciodată ce gândea ar fi scos pe oricine din fire. 

Ăsta e necazul tău, Thomas. Şi te paşte de multă vreme. Ce 
naiba voia să însemne asta? Să-l ia dracu' pe Max. Enervant, 
amăgitor şi, totodată, obositor. Asta îşi amintea Sanders cel 
mai bine despre şedinţele pe care le aveau pe vremea când 
Dorfman făcea parte din consiliul de conducere al companiei 
DigiCom. Sanders pleca de la ele epuizat. În zilele acelea, în 
Cupertino, funcționarii tineri îl porecliseră pe Dorfman 
„Enigmaticul”. 

Comportamentul în ansamblu înseamnă rezolvarea unei 
probleme. Chiar şi comportamentul tău, Thomas. 

Sanders clătină din cap. N-avea absolut nici o noimă. 
Până una-alta, îi mai rămăseseră nişte lucruri de făcut. La 
capătul străzii, intră într-o cabină telefonică şi formă 
numărul lui Gary Bosak. Era ora opt. Bosak trebuia să fie 
acasă, tocmai se dădea jos din pat şi-şi bea cafeaua, ca să se 
apuce de lucru. Fără doar şi poate, chiar în clipa aceea căsca 
în fața a cinci-şase modemuri şi monitoare de computer, 
începând să formeze numerele de acces de la tot soiul de 
baze de date. Telefonul sună şi o voce înregistrată pe bandă îi 
răspunse: 

— Sunteţi în legătură cu RN Servicii Profesionale. Lăsați 
mesajul după semnalul sonor. 

Urmă un piuit scurt. 

— Gary, sunt eu, Tom Sanders. Ştiu că eşti acolo, 
răspunde. 

Se auzi un declic şi Bosak spuse imediat: 

— Hei, eşti ultima persoană de la care mă gândeam să 
primesc telefon. De unde suni? 

— De la un telefon public. 

— Bun. Cum îţi merg treburile, Tom? 

— Gary, am nevoie de tine. Trebuie verificate nişte 
informații. 

— Ăă... E vorba de ceva pentru companie sau ceva 
personal? 

— Personal. 

— Ăă... Tom. Zilele astea sunt cam ocupat. N-am putea 
vorbi săptămâna viitoare? 

— E prea târziu. 

— O fi, dar chestia e că sunt cam ocupat acum. 

— Gary, ce-nseamnă asta? 

— Haide, Tom, ştii bine ce-nseamnă. 

— Am nevoie de ajutor, Gary. 

— Şi mie mi-ar plăcea tare mult să te ajut. Numai că 
adineauri am primit un telefon de la Blackburn, care mi-a 
spus că, dacă vorbesc cu tine, indiferent despre ce, mâine 
dimineață la ora 6 pot să mă aştept ca FBl-ul să-mi 
percheziționeze apartamentul. 

— Dumnezeule. Când s-a întâmplat asta? 

— Acum vreo două ore. 

Acum două ore. Blackburn avea un avans considerabil. 

— Gary... 

— Hei, ştii că-ntotdeauna mi-ai fost simpatic, Tom. Dar 
de data asta nu se poate, pricepi? Trebuie să te las. 

Se auzi un nou declic şi convorbirea luă sfârşit. 


— Sincer vorbind, nimic din toate astea nu mă surprinde, 
spuse Fernandez, dând la o parte o farfurie de carton. 

Ea şi cu Sanders mâncaseră nişte sandvişuri în biroul ei. 
Se făcuse nouă seara, iar birourile din jurul lor erau 
întunecate, dar telefonul ei suna întruna, întrerupându-i 
frecvent. Afară începuse să plouă din nou. Se auzi un bubuit 
de tunet şi Sanders văzu pe fereastră lumina unui fulger de 
vară. Înconjurat de birourile pustii, Sanders avu impresia că 
rămăsese singur pe lume, fără nimeni altcineva, în afară de 
Fernandez şi de întunericul acaparator. Lucrurile se 
desfăşurau cu repeziciune. Ființa aceasta, pe care în ziua 
aceea o întâlnise pentru prima oară, devenea rapid un fel de 
ancoră de salvare pentru el. Se pomeni agățându-se de 
fiecare cuvânt rostit de ea. 

— Înainte de a trece mai departe, vreau să subliniez un 
lucru, zise Fernandez. Ai făcut bine că nu te-ai urcat în 

maşină cu Johnson. Trebuie să eviți să mai rămâi vreodată 
singur cu ea. Nici măcar pentru câteva clipe. Niciodată, în 
nici o împrejurare. Clar? 

— Da. 

— Dac-o faci, îți va distruge orice şansă. 

— N-am s-o fac. 

— În regulă, spuse ea. Altceva. Am avut o lungă discuţie 
cu Blackburn. După cum ai bănuit, este extraordinar de 
grăbit să rezolve problema asta. Am încercat să deplasez 
şedinţa de mediere către după-amiază. A dat de înțeles că, de 
fapt, compania e pregătită să medieze şi că doreşte să 
începem cât mai curând. E îngrijorat de cât de mult or să 
dureze negocierile. Aşa încât vom începe mâine dimineaţă la 
ora nouă. 

— Foarte bine. 

— Herb şi Alan au făcut progrese. Cred că mâine vor fi în 
măsură să ne ajute. lar aceste articole despre Johnson pot să 
ne fie şi ele utile, zise ea, uitându-se la copiile după articolele 
din ComLine. 

— Cum? Dorfman zice că sunt irelevante. 

— Da, numai că ele constituie dovezi ale trecutului ei în 
cadrul companiei, iar asta ne oferă nişte piste. Ceva pe baza 
căruia să lucrăm mai departe. La fel ca şi acest mesaj primit 
de la prietenul dumitale, spuse ea, uitându-se încruntată la 
foaia de imprimantă. Asta-i o adresă Internet. 

— Da, spuse el, surprins de faptul că ea ştiuse. 

— Lucrăm foarte mult cu companiile din domeniul 
tehnologiilor de vârf. Am să rog pe cineva să o verifice, zise ea 
dând deoparte mesajul. Ei, şi acum să analizăm unde ne 
aflăm. N-ai putut să-ți faci curăţenie în birou pentru că ţi-au 
luat-o înainte. 

— Exact. 

— Ţi-ai fi şters şi fişierele de computer, numai că ai fost 
scos din sistem. 

— Da. 

— Ceea ce înseamnă că nu mai poți schimba nimic. 

—  Întocmai. Nu mai pot să fac nimic. Sunt la fel de 
neajutorat ca o secretară. 

— Aveai de gând să modifici vreun fişier? 

El şovăi. 

— Nu. Dar, cum să zic, aş fi făcut o verificare. 

— N-ai mai observat nimic neobişnuit? 

— Nu. 

— Domnule Sanders, aş vrea să subliniez că eu nu fac 
nici un fel de apreciere. Nu încerc decât să mă pregătesc 
pentru ce s-ar putea întâmpla mâine. Vreau să ştiu ce 
surprize mi se pregătesc. 

— În fişiere nu există nimic care să mă pună într-o 
situație jenantă, declară el, clătinând din cap. 

— Te-ai gândit bine? 

— Da. 

— Bun, zise ea. Atunci, având în vedere ora de începere 
matinală, cred că ar trebui să te duci să te culci. Mâine vreau 
să fii vioi. O să poți să dormi? 

— Zău că nu ştiu. 

— Ia un somnifer dacă e nevoie. 

— Mă descurc eu. 

— Atunci du-te acasă şi culcă-te, domnule Sanders. Ne 
vedem dimineață. Să-ţi pui sacou şi cravată. Ai cumva un 
sacou de culoare albastră? 

— Am un blazer. 

— Perfect. O cravată sobră şi cămaşă albă. Nu-ţi da cu 
after-shave. 

— Niciodată nu mă-mbrac aşa la birou. 

— Acum n-o să fie ca la birou, domnule Sanders. Tocmai 
asta-i problema, zise ea, ridicându-se şi strângându-i mâna. 
Încearcă să dormi şi să nu-ţi faci griji. Cred că totul o să fie 
bine. 

— Pariez că aşa le spui tuturor clienților. 

— Da, aşa e. Şi de obicei am dreptate. Du-te şi culcă-te, 
Tom. Ne vedem mâine. 

Locuinţa era întunecoasă şi pustie. Păpuşile Elizei zăceau 
aruncate claie peste grămadă pe tejgheaua de la bucătărie. 
Una din baveţelele băiatului, mânjită de mâncarea pe care o 
consumase, stătea pe tejghea, lângă chiuvetă. Pregăti filtrul 
de cafea pentru dimineaţă şi urcă scara interioară. Trecu pe 
lângă robotul telefonic, dar neglijă să se uite la el, aşa că nu 
observă luminița care licărea. Ajunse în baie şi, pe când se 
dezbrăca, văzu bilețelul lipit de Susan pe oglindă. „Scuze 
pentru azi la prânz. Te cred şi te iubesc. S." Era un lucru 
tipic pentru Susan: să se supere şi pe urmă să-şi ceară 
scuze. Dar bilețelul îl bucurase şi se gândi să-i telefoneze. 
Numai că la Phoenix se apropia de miezul nopţii, adică era 
prea târziu. De bună seamă că se culcase deja. Oricum, 
reflectând la acest lucru, îşi dădu seama că nu voia să-i 
telefoneze. Aşa cum Susan însăşi îi spusese la restaurant, 
povestea aceea nu avea nimic de-a face cu ea. Era singur şi 
avea să rămână singur. 

Îmbrăcat numai într-un şort, intră desculț în micul său 
birou. Nu primise nici un mesaj prin fax. Porni computerul şi 
aşteptă să se lumineze ecranul. Simbolul pentru poşta 
electronică licărea. Acționa comutatorul. 


NU TE-NCREDE ÎN NIMENI. 
UN PRIETEN 


Sanders închise computerul şi se duse la culcare. 

MIERCURI 


Parcurse relativ destins etapele ritualului matinal şi se 
îmbrăcă rapid, în timp ce asculta ştirile la televizorul dat mai 
tare, în încercarea de-a umple măcar cu zgomote casa aceea 
pustie. Plecă în oraş cu maşina la şase şi jumătate, oprindu- 
se la Brutăria Bainbridge ca să-şi cumpere un corn şi o 
ceaşcă de cappuccino, înainte de-a se duce la debarcader. În 
vreme ce feribotul părăsea cheiul Winslow, ocupă un loc la 
pupa, ca să nu fie nevoit să vadă în fața ochilor oraşului 
Seattle, de care se apropiau. Pierdut în gânduri, privi pe 
fereastră norii cenuşii ce atârnau la joasă înălțime deasupra 
apelor întunecate ale golfului. Se părea că şi astăzi avea să 
plouă. 

— Urâtă zi, nu? spuse o femeie. 

Îşi înălță privirea şi o văzu pe Mary Anne Hunter, 
frumuşică şi minionă, cum stătea cu mâinile în şolduri, 
uitându-se la el cu îngrijorare. Mary Anne locuia şi ea tot în 
Bainbridge. Soţul ei era biolog marin şi lucra la Universitate. 
Ea şi Susan erau prietene bune şi adesea făceau jogging 
împreună. Numai că Sandecs nu avea ocazia s-o întâlnească 
de prea multe ori pe feribot, fiindcă de obicei tânăra pleca 
devreme. 

— 'Neaţa, Mary Anne. 

— Un singur lucru nu pricep: de unde-au aflat, zise ea. 

— Ce să afle? întrebă Sanders. 

— Vrei să spui că n-ai văzut? Doamne! Te-au dat la ziar, 
Tom, zise ea şi-i dădu ziarul pe care-l ţinuse sub braţ. 

— Îţi arde de glume? 

— Deloc. Connie Walsh atacă iar. 

Sanders se uită la prima pagină, dar nu văzu nimic. 
Începuse să răsfoiască rapid ziarul. 

— E la actualitatea citadină, preciza ea. Prima rubrică de 
opinii de pe pagina a doua. Citeşte şi plângi. Mă duc să mai 
iau nişte cafea. 

După plecarea ei, Sanders deschise ziarul la secțiunea 
indicată. 


PĂREREA MEA 
de Constance Walsh 


DOMNUL PIGGY ÎN ACŢIUNE 


Puterea patriarhatului s-a autodemascat din nou, de data 
asta la o firmă high-tech locală, pe care am s-o denumesc 
Compania X. Aici, o femeie foarte talentată şi competentă a 
fost numită într-un post executiv important. Dar mulți bărbați 
din cadrul companiei fac tot ce le stă în putință ca să se 
descotorosească de ea. 

În special unul dintre ei, să-i zicem domnul Piggy, s-a 
dovedit a fi deosebit de vindicativ. Domnul Piggy nu poate 
suporta să aibă ca superior o femeie şi, timp de câteva 
săptămâni, a desfăşurat la locul de muncă o campanie 
înverşunată de insinuări, cu scopul de a împiedica punerea în 
practică a acestei numiri. Văzând că asta nu i-a reuşit, domnul 
Piggy a declarat că noua lui şefa l-a agresat sexual şi aproape 
că l-a violat în biroul ei. Ostilitatea flagrantă a acestei 
declaraţii nu poate fi egalată decât de propria ei absurditate. E 
posibil ca unii dintre dumneavoastră să se întrebe cum poate o 
femeie să violeze un bărbat. Fireşte, răspunsul e că nu poate. 
Violul este un delict ce presupune violența. Este apanajul 
bărbaţilor, care se folosesc de viol cu o frecvență înfiorătoare, 
pentru a le face pe femei să stea în banca lor. Acesta este 
adevărul profund al societăţii noastre şi al tuturor societăţilor 
de dinaintea ei. 

În ceea ce le priveşte, femeile pur şi simplu nu-i oprimă pe 
bărbaţi. În mâinile bărbaţilor, femeile sunt lipsite de putere. Iar 
să sustii că o femeie a comis un viol, e absurd. Ceea ce nu l-a 
împiedicat pe domnul Piggy s-o facă, dumnealui fiind interesat 
numai s-o defăimeze pe noua lui şefă. Ba chiar are de gând să 

formuleze o plângere oficială de agresiune sexuală împotriva 
ei! 

Pe scurt, domnul Piggy are obiceiurile abjecte ale unui 
stăpân tipic. După cum vă aşteptaţi, probabil, acestea se 
manifestă în toate aspectele vieții sale. Deşi soția domnului 
Piggy este un avocat excepţional, el îi cere cu insistență să 
renunțe la ocupaţia ei şi să rămână acasă cu copiii. În 
definitiv, e normal ca domnul Piggy să nu vrea ca soţia lui să 
frecventeze lumea afacerilor, unde ar putea auzi despre bețiile 
şi aventurile lui amoroase cu femei tinere. Şi-a închipuit, 
probabil, că nici noua lui şefa nu va fi de acord cu acestea. 
Poate că nu-i va mai permite nici să întârzie la serviciu, aşa 
cum s-a întâmplat de atâtea ori. 

Aşadar, domnul Piggy a făcut o mutare perfidă şi iată că o 
femeie talentată îşi vede cariera primejduită pe nedrept. Va fi 
ea în stare să-i împiedice pe porci să iasă din cocină la 
compania X? Amănunte în numerele viitoare. 


— Dumnezeule, spuse Sanders, după care citi din nou 
articolul. 

Hunter se întoarse cu două cappuccino în pahare de 
carton. Îi întinse unul din ele, zicând: 

— Ţine. S-ar părea că ai nevoie. 

— Cum or fi aflat povestea? zise el. 

Hunter clătină din cap. 

— Nu ştiu. Mie-mi face impresia că informația s-a scurs 
din interiorul companiei. 

— Dar de la cine? 

Sanders se gândea că, pentru a ajunge la ziar, informaţia 
trebuia să fi fost dezvăluită cu o zi înainte, pe la orele trei- 
patru după-amiaza. Cine din companie putea să ştie la acea 
oră că el se gândea la o plângere de agresiune sexuală? 

— Nu pot să-mi închipui cine-ar putea să fie, zise Hunter. 
Am să mă interesez. 

— Şi cine-i Constance Walsh? 

— N-ai citit nimic din ce-a scris? E editorialistul lui Post- 
Intelligencer, zise Hunter. Perspective feministe, chestii de 
genul ăsta — clătină din cap. Ce mai face Susan? Am încercat 
s-o sun azi-dimineață, dar nu mi-a răspuns nimeni la tine 
acasă. 

— Susan a plecat din oraş pentru câteva zile. Cu copiii. 

Hunter încuviință încet din cap. 

— Probabil că e o idee bună. 

— Aşa ne-am gândit şi noi. 

— Ştie de chestia asta? 

— Da. 

— Şi e adevărat? Ai de gând să formulezi o plângere de 
agresiune sexuală? 

— Da. 

— Isuse Cristoase! 

— Exact, spuse el, încuviințând din cap. 

Vreme îndelungată, Mary Anne rămase lângă Sanders 
fără să spună nimic. Stătea lângă el şi tăcea. În cele din 
urmă, rosti: 

— Te cunosc de-atâta timp. Sper să ieşi cu bine din 
chestia asta. 

— Şi eu. 

Urmă o nouă tăcere lungă. În cele din urmă, ea se 
îndepărtă de masă şi se ridică în picioare. 

— Ne vedem mai târziu, Tom. 

— La revedere, Mary Ann. 

Sanders ştia ce simțea tânăra. Simţise şi el acelaşi lucru 
când alți angajaţi ai companiei fuseseră acuzați de agresiune 
sexuală. Imediat se instala o anumită distanțare. Nu avea 
importanță de cât timp cunoşteai persoana respectivă. Nu 
conta dacă erai prieten cu ea. De îndată ce era formulată 
acuzația, toată lumea se trăgea la o parte. Fiindcă, la drept 
vorbind, niciodată nu ştiai ce se întâmplase efectiv. Nu-ţi 
puteai permite să fii de partea cuiva - nici chiar dacă era 
vorba de nişte prieteni. Se uită după ea: o siluetă zveltă, bine 
proporţionată, în echipament de sport, ducând în mână o 

servietă din piele. Abia dacă măsura un metru cincizeci în 
înălțime. Bărbaţii de pe vapor păreau mult mai solizi. Îşi 
aminti că Mary Ann îi zisese cândva lui Susan că se apucase 
de jogging fiindcă se temea de viol. „Am să-i întrec la fugă" 
spusese ea atunci. „Bărbaţii nu ştiu nimic despre asta. Ei nu 
înțeleg acest soi de teamă." Dar există un alt gen de teamă, 
pe care numai bărbaţii îl simt. Se uită la articolul de ziar cu 
un sentiment de nelinişte profund şi tot mai acut. Cuvintele 
şi formulele-cheie îi săreau în ochi: 

Vindicativ..., înverşunată..., nu poate suporta ca superior o 
femeie..., ostilitate flagrantă..., viol..., apanajul bărbaţilor..., s-o 
defăimeze pe şefă..., aventuri amoroase cu femei tinere..., 
întârzie la serviciu..., pe nedrept primejduită..., porcii din 
cocină. 

Aceste caracterizări erau mai mult decât inexacte şi 
neplăcute. Erau de-a dreptul periculoase. Un exemplu în 
acest sens îl constituia ceea ce i se întâmplase lui John 
Masters -— o poveste care avusese un ecou puternic în rândul 
multor cadre de conducere de sex bărbătesc din Seattle. 


Masters avea cincizeci de ani şi ocupa postul de director 
de marketing la MicroSym. Un tip la locul lui, cetățean 
respectabil, căsătorit de douăzeci şi cinci de ani, doi copii — 
fata cea mare la colegiu, iar mezina în penultimul an de 
liceu. La un moment dat, fata cea mică începe să aibă 
probleme la şcoală, rezultatele la învățătură se înrăutățesc, 
aşa că părinţii o duc la un psiholog pentru copii. Doamna 
psiholog ascultă spusele fetei şi pe urmă îi zice: 

— Ştii, asta e povestea tipică a unui copil maltratat. Ai 
avut vreun astfel de episod în trecut? 

— Aoleu, zice fata, nu cred. 

— Încearcă să-ţi aminteşti, spune doamna psiholog. 

La început, fata rezistă, dar medicul îi spune întruna: 

— Gândeşte-te mai bine. Încearcă să-ţi aminteşti. 

Şi, după un timp, fata începe să-şi amintească nişte 
chestii vagi. Nimic exact, numai că începe şi ea să creadă că 
e posibil. 

— Poate că tăticu' a făcut ceva necurat atunci, demult. 

Medicul îi spune soţiei ce bănuieşte. După douăzeci şi 
cinci de ani de trai în comun, între cei doi soți încep să apară 
diverse neînțelegeri. Soţia îl somează pe Masters: 

— Recunoaşte ce-ai făcut. 

Masters rămâne înmărmurit. Nu-i vine să creadă. Neagă 
totul. Soţia îi zice: 

— Minţi. Nu mai vreau să te văd în preajma mea. 

Îl determină să se mute din casă. Fata mai mare vine 
repede acasă de la colegiu şi se miră: 

— Ce-i aiureala asta? Doar ştii că tati n-a făcut nimic. 
Vino-ţi în fire. 

Dar soția e mânioasă. Fiica cea mare se supără şi ea. lar 
procesul, odată pus în mişcare, nu mai poate fi oprit. 
Legislaţia statului le cere psihologilor să semnaleze cea mai 
mică bănuială de maltratare. Doamna psiholog îl reclamă pe 
Masters. Statul este obligat prin lege să desfăşoare o anchetă. 
Intră în scenă o altă femeie, pedagog social, care stă de vorbă 
cu fata, cu soția şi cu Masters. Apoi cu medicul familiei şi cu 
cel al şcolii. Nu trece mult şi află toată lumea. Vestea privind 
acuzația ajunge la MicroSym. Compania îl suspendă pe 
Masters din funcție, în aşteptarea verdictului, fiindcă doreşte 
să evite publicitatea defavorabilă. Masters îşi vede viața 
distrusă. Fata cea mică nu mai vorbeşte cu el. Soţia nici atât. 
Trăieşte singur într-un apartament. Are probleme financiare. 
Colegii de serviciu îl ocolesc. Oriunde se întoarce, vede fețe 
acuzatoare. Este sfătuit să-şi ia un avocat. Iar el este atât de 
zdruncinat, atât de nesigur, încât începe la rândul lui să 
meargă la psihiatru. 

Avocatul lui face cercetări, ies la iveală amănunte 
neliniştitoate. Se dovedeşte că tocmai medicul care formulase 
acuzația are un procentaj suspect de ridicat de maltratări. A 
raportat atât de multe situații de acest gen, încât agenția de 

stat respectivă a început s-o bănuiască de părtinire. Numai 
că agenția nu poate face nimic; legea cere ca toate cazurile să 
fie anchetate. Pedagogul social repartizat la acest caz fusese 
temperat anterior pentru excesul de zel manifestat în 
urmărirea unor cazuri discutabile şi este recunoscut prin 
incompetență, dar statul nu-l poate concedia, din motive 
obişnuite. Acuzaţia exactă - niciodată formulată oficial — se 
dovedeşte a fi aceea că Masters şi-a maltratat fata în vacanța 
de vară de după clasa a treia. Masters rememorează acea 
perioadă şi îi vine o idee. Îşi scoate de la păstrare vechile 
cecuri anulate, caută prin agendele de lucru de atunci. 
Reiese că fiica lui îşi petrecuse toată vara respectivă într-o 
tabără din Montana. În august, când se întorsese acasă, 
Masters se afla într-o deplasare în interes de serviciu în 
Germania, de unde se înapoiase abia după începerea anului 
şcolar. Nici măcar nu apucase să-şi vadă fiica în vara aceea. 

Psihologul lui Masters găseşte semnificativ faptul că fiica 
lui localizează maltratarea tocmai într-un moment când aşa 
ceva nu putea să se întâmple. El trage concluzia că fata s-a 
simţit părăsită şi a translatat acest sentiment într-o amintire 
despre o maltratare. Masters are o discuție aprinsă cu soția 
şi cu fiica lui. Acestea sunt puse în fața dovezilor şi recunosc 
că s-au înşelat în privința datei, dar susțin cu hotărâre că 
maltratarea a avut loc. 

Cu toate acestea, elementele concrete legate de programul 
acelei veri determină statul să renunțe la anchetă, iar 
MicroSym îl reinstalează pe Masters în post. Dar Masters a 
pierdut un rând de promovări şi asupra lui planează, 
indiferent cât de vag, diverse prejudecăți. Cariera i-a fost 
prejudiciată în mod irevocabil. Soția nu a mai vrut să se 
împace, intentând până la urmă acţiune de divorț. Masters 
nu-şi mai vede fiica cea mică. Fiica cea mare, aflată la mijloc, 
între cele două părți ale familiei aflate în conflict, îl vizitează 
tot mai rar, odată cu trecerea timpului. Trăieşte singur, se 
chinuie să-şi reclădească viața şi suferă un atac de cord 
aproape fatal. După vindecare, se întâlneşte cu câțiva 

prieteni, dar între timp devine morocănos şi bea peste 
măsură, fiind un partener de discuţii dezagreabil. Este evitat 
şi de ceilalți bărbați. Nimeni nu poate să-i răspundă la 
întrebarea pe care o pune în mod constant: „Cu ce-am greşit? 
Ce ar fi trebuit să fac în schimb? Cum aş fi putut să previn 
povestea asta?" Fiindcă, bineînțeles, n-ar fi putut să o 
prevină, în acest climat contemporan în care bărbaţii sunt 
presupuşi a fi vinovaţi de tot ceea ce sunt acuzați. În 
discuţiile dintre ei, bărbaţii vorbesc uneori de darea în 
judecată a femeilor pentru acuzaţii false, precum şi despre 
anumite daune, pentru prejudiciile aduse de acele acuzații. 
Dar rămân la stadiul de vorbe. Până una-alta, şi-au schimbat 
cu toții comportamentul. Există reguli noi, pe care fiecare 
bărbat le cunoaşte: Nu zâmbi unui copil pe stradă, decât 
dacă eşti cu soţia. Niciodată să nu pui mâna pe copilul 
altcuiva. Niciodată să nu rămâi singur cu un copil străin, nici 
măcar pentru o clipă. Dacă un copil te invită în camera lui, 
să nu te duci decât dacă mai e de față şi un alt adult, de 
preferință o femeie. La o petrecere, nu lăsa vreo fetiță să ţi se 
aşeze în poală. Dacă încearcă, îndepărteaz-o cu blândețe. 
Dacă ţi se-ntâmplă vreodată să vezi un băiețel sau o fetiță în 
pielea goală, uită-te repede în altă parte. Sau, şi mai bine, 
pleacă de-acolo. 

Totodată, e bine să te porți cu băgare de seamă şi cu 
propriii tăi copii, căci dacă relaţiile conjugale se înrăutățesc, 
s-ar putea să te acuze propria soție, situaţie în care conduita 
ta anterioară va fi analizată într-o lumină defavorabilă: „Da, 
mă rog, a fost un tată foarte afectuos, poate chiar prea 
afectuos". Sau: „Petrecea foarte mult timp cu copiii, 
întotdeauna îl găseai pe-acasă...' Lumea aceea avea reguli şi 
sancțiuni complet necunoscute femeilor. Dacă Susan vede pe 
stradă un copil plângând, îl ia în braţe. O face din reflex, fără 
să stea pe gânduri. Sanders n-ar îndrăzni. Nu în zilele astea. 
Şi, bineînţeles, există reguli noi şi la serviciu. Sanders 
cunoaşte bărbați care n-ar accepta în ruptul capului să plece 
într-o delegaţie de serviciu cu o femeie, care nu s-ar aşeza în 

avion pe locul de lângă o colegă de serviciu, care nu s-ar 
întâlni cu vreo femeie într-un local, la un pahar de băutură, 
decât dacă ar mai fi şi altcineva de faţă. Întotdeauna Sanders 
considerase că asemenea precauțţii erau exagerate, chiar 
paranoice. De data asta însă, nu mai e aşa sigur. 

Sunetul sirenei feribotului îl trezi la realitate. Îşi înălță 
privirea şi văzu pilonii întunecați de pe docul Colman. Cerul 
negru era acoperit de nori de ploaie amenințători. Se ridică în 
picioare, îşi strânse cordonul trenciului şi cobori treptele spre 
maşină. 


În drum spre centrul pentru medieri, se opri câteva 
minute la birou, ca să ia documentaţia de bază pentru 
unitatea de disc Twinkle. Se gândea că-i va fi necesară în 
activitatea din dimineața aceea. Dar, spre surprinderea sa, îl 
găsi în birou pe John Conley, care stătea de vorbă cu Cindy. 
Era ora opt şi un sfert. 

— A, Tom, zise Conley. Tocmai încercam să aranjez o 
întâlnire cu tine. Cindy mi-a spus că ai un program foarte 
încărcat şi că s-ar putea să fii plecat din birou mai toată ziua. 

Sanders se uită la Cindy, care se crispase brusc. 

— Da, răspunse el, în orice caz, toată dimineaţa. 

— Păi, n-aş avea nevoie decât de câteva minute. 

Sanders îi arătă uşa biroului. Conley intră şi Sanders 
închise uşa. 

— Aştept cu nerăbdare expunerea de mâine, la care-o să 
vină şi directorul nostru general, John Marden, zise Conley. 
Am înțeles că ai să iei cuvântul. 

Sanders încuviință din cap evaziv. Nu auzise nimic despre 
expunere. lar ziua următoare părea foarte îndepărtată. Îi 
venea greu să se concentreze asupra celor spuse de Conley. 

— Dar bineînţeles că tuturor ni se va cere să ne definim 
poziţiile în legătură cu unele din punctele de pe ordinea de zi, 
zise Conley. lar pe mine mă preocupă în mod deosebit 
problema de, la Austin. 

— Austin? 

— Mai bine-zis, vânzarea fabricii din Austin. 

— Înţeleg, făcu Sanders spunându-şi în gând: e adevărat. 

— După cum ştii, Meredith Johnson s-a pronunţat de la 
început şi cu hotărâre în favoarea vânzării. A fost una din 
primele recomandări pe care ni le-a făcut, în etapele inițiale 
ale acestei afaceri. Marden e îngrijorat de problema 
disponibilităților financiare de după achiziție; afacerea va 
determina sporirea debitului firmei, iar el îşi face griji în 
privința fondurilor pentru dezvoltarea tehnologiilor de vârf. 
Johnson e de părere că am putea micşora debitul, vânzând 
fabrica din Austin. Dar eu nu mă simt în stare să evaluez 
argumentele pro şi contra în această problemă şi mă 
interesează punctul tău de vedere. 

— Despre vânzarea fabricii din Austin? 

— Da. Se pare că atât Hitachi, cât şi Motorola şi-ar fi 
manifestat interesul, aşa că e destul de posibil ca lichidarea 
să se facă rapid. Cred că la asta s-a şi gândit Meredith. A 
discutat cu tine despre asta? 

— Nu, zise Sanders. 

— Probabil că a avut destule pe cap cu instalarea pe noul 
post, spuse Conley, care, în timp ce vorbea, îl urmărea cu 
atenție pe Sanders. Ce părere ai despre vânzare? 

— Nu am argumente decisive în favoarea ei. 

— Pe lângă problemele financiare, cred că argumentația 
ei mai include şi faptul că fabricarea telefoanelor celulare a 
început să nu mai fie profitabilă, zise Conley. Din punct de 
vedere tehnologic, a trecut de faza creşterii exponențiale şi se 
apropie acum de cea a bunurilor de larg consum. S-a 
terminat cu beneficiile uriaşe. De-acum înainte, vânzările vor 
cunoaşte doar creşteri treptate, pe fondul unei concurențe 
străine tot mai acerbe. Prin urmare, este puțin probabil ca 
telefoanele să reprezinte pe viitor o sursă de venituri 
importantă. Şi, bineînțeles, ne întrebăm în continuare dacă 
mai e cazul să fabricăm ceva la noi în țară. O mare parte din 
procesele de fabricaţie ale companiei DigiCom se desfăşoară 
deja în străinătate. 

— Toate astea sunt adevărate, zise Sanders. Dar nu prea 
au legătură cu subiectul. Întâi de toate, e foarte posibil ca 
piața pentru telefoanele celulare să fi ajuns la saturație, dar 
domeniul general al comunicațiilor radio se află încă într-o 
fază incipientă. Pe viitor, vom vedea tot mai multe rețele radio 
de birou şi legatari radio de teren. Aşa că piaţa continuă să 
se extindă, chiar dacă telefonia stagnează. În al doilea rând, 
sunt de părere că domeniul comunicațiilor radio constituie o 
parte importantă a intereselor de viitor ale companiei noastre 
şi una din căile prin care putem rămâne competitivi este să 
continuăm să realizăm şi să vindem produse. Asta te obligă 
să păstrezi contactul cu clientela şi să fii mereu la curent cu 
interesele ei viitoare. Eu n-aş opta acum pentru vânzare. 
Dacă Motorola şi Hitachi văd aici o posibilă afacere, de ce să 
n-o vedem şi noi? În al treilea rând, cred că avem obligaţia — 
o obligație socială, dacă vrei să păstrăm profesiile de înaltă 
specializare şi bine plătite pe teritoriu american. Alte țări nu 
exportă profesiile calificate. Noi de ce am face-o? Fiecare din 
decizile noastre de-a fabrica peste hotare s-a luat dintr-un 
motiv specific şi, personal, sper că vom începe să le aducem 
înapoi în ţară. Pentru că există multe cheltuieli implicite în 
procesele de producție desfăşurate peste hotare. Şi, lucrul cel 
mai important, chiar dacă alcătuim în principal o unitate de 
cercetare-dezvoltare — care creează produse noi — avem nevoie 
de linii de fabricaţie. Cel mai important lucru pe care l-am 
învățat în ultimii douăzeci de ani a fost că proiectarea şi 
fabricarea constituie un proces unitar. Dacă începi să-i 
separi pe inginerii proiectanți de băieţii de la fabricaţie, ai să 
obţii, până la urmă, un proiect nereuşit. Rişti să pățeşti ca 
cei de la General Motors. 

După ce se opri, urmă o tăcere scurtă. Sanders nu 
avusese intenția să vorbească atât de înverşunat; îl luase 
gura pe dinainte. Dar Conley dădu din cap gânditor. 

— Deci eşti de părere că vânzarea fabricii din Austin ar 
afecta negativ unitatea de dezvoltare. 

— Nu încape nici o îndoială în privința asta. În definitiv, 
fabricaţia constituie şi ea tot o disciplină. 

Conley se foi pe scaun. 

— Cam ce părere crezi că are Meredith Johnson despre 
aceste probleme? 

— Nu ştiu. 

— Pentru că, vezi tu, toate astea nasc încă o întrebare, 
legată de abilitatea decizională, spuse Conley. Ca să fiu 
sincer, am auzit că numirea ei a stârnit murmure de 
nemulțumire în cadrul departamentului. Se pune la îndoială 
capacitatea ei de a înțelege problemele şi de a putea conduce 
un departament tehnic. 

Sanders îşi desfăcu brațele în lături într-un gest de 
neputinţă. 

— Nu cred că pot să spun nimic în privința asta. 

— Nici nu-ţi cer, răspunse Conley. Înţeleg că Garvin o 
susține. 

— Da. 

— Pe noi chestia asta nu ne deranjează. Dar ştii unde 
bat, zise Conley. Problema clasică la o achiziție e că firma 
care achiziționează nu înțelege cu adevărat ce anume 
cumpără şi ajunge să omoare găina care face ouă de aur. 
Fără intenţie, dar o face. Distruge chiar lucrul pe care vrea să 
pună mâna. Mi-e teamă ca nu cumva Conley-White să facă 
aceeaşi greşeală. 

— Am priceput. 

— Spune-mi, te rog, dar să rămână numai între noi, dacă 
la şedinţa de mâine o să se discute problema asta, ai de gând 
să adopți poziția de adineauri? 

— Împotriva lui Meredith? întrebă Sanders, ridicând din 
umeri. Ar putea fi destul de dificil. 

Se gândi că, probabil, nici n-avea să participe la şedinţa 
de a doua zi. Dar nu putea să-i spună aşa ceva lui Conley. 

— În fine, zise acesta, întinzându-i mâna. Mulţumesc 
pentru sinceritate. Îţi sunt recunoscător. 

Dădu să plece, dar îşi mai aduse aminte de ceva. 

— O ultimă problemă. Ar fi de mare folos dacă până 
mâine am avea o soluție pentru Twinkle. 

— Ştiu, zise Sanders. Crede-mă, ne ocupăm de ea. 

— Bun. 

Conley se întoarse şi plecă. Cindy intră în birou. 

— Cum te simți? 

— Agitat. 

— Ai nevoie de mine? 

— Scoate-mi informaţiile despre unitățile Twinkle. Vreau 
copii după tot ce a luat Meredith luni seara. 

— Le ai pe birou. 

El ridică de pe masă un teanc de dosare. Deasupra se afla 
o casetă DAT. 

— Ce-i asta? 

— Înregistrarea legăturii video de luni, cu Arthur. 

Sanders ridică din umeri şi-i dădu drumul casetei în 
servietă. 

— Altceva? întrebă Cindy. 

— Nu, nimic, spuse el uitându-se la ceas. Am întârziat. 

— Succes, Tom, spuse ea. 

Sanders îi mulțumi şi ieşi din birou. 


În timp ce conducea maşina în aglomeraţia rutieră a 
dimineţii, Sanders îşi dădu seama că singurul lucru 
surprinzător în întâlnirea  neprevăzută cu Conley îl 
constituise puterea de pătrundere a tânărului avocat. Cât 
despre Meredith, comportamentul ei nu-l mira câtuşi de 
puţin. De ani de zile lupta împotriva mentalității tipice a 
facultăților de management, pe care ea o exemplifica atât de 
bine. După ce îi văzuse pe aceşti absolvenți perindându-se în 
cadrul companiei, Sanders ajunsese la concluzia că în 
educaţia lor există o carenţă fundamentală: fuseseră instruiți 
să creadă că dețineau toate cunoştinţele necesare pentru a 
rezolva orice situație. Numai că în practică noțiunea de 
competență şi metodele manageriale generale pur şi simplu 
nu există. Până la urmă, nu te întâlneşti decât cu probleme 

specifice, referitoare la anumite activități şi la anumiți 
angajați. Aplicarea unor metode generale la nişte probleme 
specifice duce inevitabil la eşec. E nevoie să cunoşti piața şi 
clienţii, limitele impuse de fabricaţie şi pe cele ale propriilor 
angajați în procesul de producție. Nimic din toate astea, nu 
este lesne de înțeles. Meredith nu putea să priceapă că Don 
Cherry şi Mark Lewyn aveau nevoie de o legătură 
permanentă cu linia de fabricație. De nenumărate ori, lui 
Sanders i se prezentase câte un prototip, iar el pusese o 
singură întrebare: Arată excelent, dar se poate realiza pe o 
linie de producție? Se poate fabrica, rapid şi corespunzător 
calitativ, la un preț acceptabil? Uneori se putea, alteori nu. 
Dacă eliminai întrebarea asta, schimbai întreaga organizație. 
Şi nu în bine. 

Conley era destul de deştept ca să-şi dea seama de asta şi 
îndeajuns de abil ca să stea cu urechea la pândă. Sanders se 
întrebă ce altceva ştia, în afară de cele spuse în cursul 
întrevederii lor. Aflase despre acuzaţia de agresiune sexuală? 
Era cât de poate de posibil. Dumnezeule, Meredith voia să 
vândă fabrica din Austin. Eddie avusese dreptate de la bun 
început. Se gândi să-l anunțe, dar nu prea putea s-o facă. ŞI, 
în orice caz, avea alte probleme, mai urgente. Văzu 
indicatorul pentru Centrul de Mediere Magnuson şi făcu la 
dreapta. Îşi îndreptă nodul de la cravată şi trase maşina într- 
un loc liber din parcare. 


Centrul de Mediere Magnuson era situat în imediata 
apropiere a oraşului Seattle, pe un deal care domina întreaga 
metropolă. Complexul era alcătuit din trei clădiri joase, 
aranjate în jurul unei curți centrale, cu fântâni arteziene şi 
bazine cu apă. Întreaga atmosferă se voia a fi paşnică şi 
relaxantă, dar Sanders se simți încordat când plecă din 
parcare şi o găsi pe Fernandez plimbându-se de colo-colo. 

— Ai văzut ziarul de azi? întrebă ea. 

— Da, l-am văzut. 

— Nu te lăsa afectat. Asta e o mutare tactică foarte 
neinspirată din partea lor. O ştii pe Connie Walsh? 

— Nu. 

— E o ticăloasă, spuse Fernandez pe un ton energic. 
Foarte nesuferită, dar foarte capabilă. Mă aştept însă ca 
doamna judecător Murphy să adopte o poziţie fermă în 
privința asta în timpul şedinţei. Acum hai să-ți spun ce am 
stabilit cu Phil Blackburn. O să începem cu versiunea 
dumitale asupra evenimentelor de luni. Pe urmă Johnson o 
s-o prezinte pe a ei. 

— O clipă. De ce să fiu eu primul? }n felul ăsta, ea o să 
aibă avantajul audierii... 

— Dumneata eşti cel care formulează acuzaţia, aşa că eşti 
obligat să-ți prezinți cazul la început. Cred că va fi în 
avantajul nostru, zise Fernandez. În felul ăsta, Johnson îşi va 
face depoziția ultima, înainte de prânz — porniră spre clădirea 
centrului de mediere. Există două lucruri pe care va trebui să 
le ţii bine minte. Primul, întotdeauna să spui adevărul. Orice 
s-ar întâmpla, spune adevărul. Exact aşa cum ţi-l aminteşti, 
chiar dacă ai impresia că ţi-ar pune cazul într-o lumină 
defavorabilă. În regulă? 

— Da. 

— În al doilea rând, nu te-nfuria. Avocatul ei o să încerce 
să te enerveze şi să te prindă în capcană. Nu te lăsa înşelat. 
Dacă te simți insultat sau începi să te înfurii, cere o pauză de 
cinci minute, ca să te consulți cu mine. Eşti îndreptăţit să o 
faci, ori de-cate ori vrei. leşim şi ne răcorim. Dar, orice s-ar 
întâmpla, păstrează-ți calmul, domnule Sanders. 

— Am priceput. 

— Bun, zise ea şi deschise uşa. Să mergem. 


Sala unde urma să aibă loc medierea era o încăpere 
sobră, cu lambriuri de lemn. În mijloc, pe o masă de lemn 
lăcuit, se aflau o carafă de apă şi mai multe pahare, alături 
de câteva bloc-notesuri. Într-un colț, o măsuţă cu cafea şi 
pateuri. Ferestrele dădeau către un mic atrium cu o 

arteziană în mijloc. Sanders auzi clipocitul molcom al apei. 
Echipa juridică de la DigiCom sosise deja şi ocupase locurile 
de pe una din laturile mesei. Phil Blackburn, Meredith 
Johnson, un avocat pe care-l chema Ben Heller şi două 
avocate cu chipuri încruntate. Fiecare dintre ele avea în față 
câte un teanc impresionant de copii xerox. Fernandez i se 
prezentă lui Meredith Johnson şi cele două femei îşi 
strânseră mâinile. Pe urmă, Ben Heller dădu mâna cu 
Sanders. Heller era un bărbat solid, rumen la față, cu părul 
cărunt şi o voce profundă. Având o sumedenie de relații sus- 
puse în Seattle, îi evoca lui Sanders imaginea unui politician. 
Heller îşi prezentă şi asistentele, dar Sanders le uită imediat 
numele. 

— Salut, Tom, spuse Johnson. 

— Meredith. 

Fu de-a dreptul uimit cât de bine arăta. Se îmbrăcase cu 
un costum albastru şi o bluză crem. Cu ochelari şi cu părul 
blond, pieptănat pe spate, arăta ca o şcolăriță drăguță, dar 
sârguincioasă. Heller o bătu uşurel pe mână cu un gest 
liniştitor, ca şi cum schimbul de saluturi cu Sanders ar fi fost 
un supliciu teribil pentru ea. Sanders se aşeză în fața lui 
Johnson, iar Fernandez în fața lui Heller. Toată lumea îşi 
pregătea însemnările şi documentele. Urmă un moment de 
linişte stingheritoare, până când Heller o întrebă pe 
Fernandez: 

— Cum a ieşit până la urmă chestia aia cu King Power? 

— Nu s-a dat satisfacție, răspunse Fernandez. 

— Au stabilit penalitățile? 

— Săptămâna viitoare, Ben. 

— Voi cât ați cerut? 

— Două milioane. 

— Două milioane? 

—  Agresiunea sexuală e o afacere serioasă, Ben. 
Penalităţile cresc repede. În momentul de faţă, se cere de 
obicei peste un milion de dolari. Mai ales când compania se 
poartă atât de urât. 

La celălalt capăt al încăperii se deschide o uşă, pe care 
intră o femeie având în jur de cincizeci şi cinci de ani. 
Energică şi mândră, purta un costum albastru închis, nu 
foarte deosebit de al lui Meredith. 

— Bună dimineața, spuse ea. Mă numesc Barbara 
Murphy. Pe dumneavoastră am să vă rog să-mi spuneți fie 
doamna judecător, fie doamna Murphy. 

Făcu înconjurul sălii, dând mâna cu toată lumea, iar apoi 
se aşeză în capul mesei. Îşi deschise servieta şi-şi scoase 
însemnările. 

— Daţi-mi voie să vă amintesc regulile de bază pentru 
şedinţele ce vor avea loc aici, spuse judecătoarea. Nu suntem 
la tribunal, aşa că audierile nu vor fi consemnate. Am să rog 
pe toată lumea să păstreze un ton civilizat şi politicos. Nu ne 
aflăm aici ca să aruncăm acuzaţii nesăbuite sau să stabilim 
vinovații. Scopul nostru este să definim natura disputei 
dintre părți şi să determinăm modalitatea optimă de rezolvare 
a acestei dispute - doamna Murphy îşi drese glasul şi 
continuă: Vreau să vă amintesc tuturor că acuzațiile făcute 
de către ambele părți sunt extrem de serioase şi pot avea 
consecinţe juridice pentru toate părțile implicate. Îndemnul 
meu este să tratați aceste şedinţe într-o manieră 
confidențială. Vă previn în mod deosebit împotriva discutării 
celor dezbătute aici cu persoane din afară sau cu 
reprezentanți ai presei. Mi-am permis să discut între patru 
ochi cu domnul Donadio, redactorul-şef al ziarului Post- 
Intelligencer, despre articolul apărut azi şi semnat de 
domnişoara Walsh. l-am amintit că toate părțile din cadrul 
„Companiei X" sunt persoane particulare şi că domnişoara 
Walsh este salariată a ziarului. Riscul unui proces de 
calomnie împotriva publicaţiei este cât se poate de real. 
Domnul Donadio a părut să înțeleagă punctul meu de vedere. 

Judecătoarea se aplecă înainte, rezemându-şi coatele de 
masă, şi continuă: 

— Bun. Părțile au convenit ca mai întâi să vorbească 
domnul Sanders, care va fi apoi chestionat de domnul Heller. 

Domnişoara Johnson va vorbi după aceea şi va răspunde 
întrebărilor doamnei Fernandez. Din considerente de timp, 
numai eu voi avea dreptul să pun întrebări în timpul 
depozițiilor verbale ale părților principale şi tot eu voi stabili 
limitele între care se pot încadra întrebările adresate de cei 
doi avocați. Nu sunt întrutotul împotriva discuţiilor, dar fac 
apel la spiritul dumneavoastră de cooperare pentru a mă lăsa 
să emit judecăţile cuvenite şi să asigur cursivitatea lucrărilor. 
Înainte de-a începe, are cineva vreo întrebare? 

Nimeni nu avu nimic de întrebat. 

— În regulă. Atunci să-i dăm drumul. Domnule Sanders, 
ce-ar fi să ne spuneţi ce s-a întâmplat, din punctul 
dumneavoastră de vedere. 


Sanders vorbi liniştit, timp de o jumătate de oră. Începu 
cu întâlnirea cu Blackburn, când aflase că Meredith urma să 
fie noul vicepreşedinte. Relată apoi discuția cu Meredith, de 
după discurs, prilej cu care îi propusese o întâlnire pe tema 
unității de disc Twinkle. Povesti în detaliu ce se întâmplase în 
cursul întâlnirii de la ora şase. În timp ce vorbea, îşi dădu 
seama de ce Fernandez insistase ca el să-şi spună povestea 
de mai multe ori, cu o zi înainte. Desfăşurarea evenimentelor 
îi venea în minte cu uşurinţă; constată că putea să vorbească 
fără ezitări despre penisuri şi vagine. Chiar şi aşa însă, i se 
păru că trece printr-un supliciu. Când ajunse la descrierea 
plecării din birou şi a episodului cu femeia de serviciu, se 
simți epuizat. Povesti apoi despre telefonul dat de Meredith 
soției lui, despre şedinţa de la prima oră a dimineții 
următoare, despre discuţia cu Blackburn şi, în fine, despre 
hotărârea de a formula acuzația oficială. 

— Cam asta a fost, spuse el când termină. 

— Înainte de a merge mai departe, aş avea câteva 
întrebări, spuse  judecătoarea. Domnule Sanders, ați 
menționat că în timpul întâlnirii s-a băut vin. 

— Da. 

— Cam cât vin apreciaţi că ați băut? 

— Mai puţin de un pahar. 

— Şi domnişoara Johnson? Cam cât credeți că a 
consumat? 

— Cel puţin trei pahare. 

— Bun, zise ea şi-şi notă ceva în carnet. Domnule 
Sanders, aveți un contract de muncă încheiat cu compania 
unde sunteți angajat? 

— Da. 

— Ce ați înțeles că se spune în acel Contract despre 
concediere sau transferare? 

— Nu pot fi concediat fără motiv, spuse Sanders. Nu ştiu 
ce se spune despre transferuri. Dar părerea mea e că 
transferându-mă, e ca şi cum m-ar concedia... 

— Vă înţeleg punctul de vedere, îl întrerupse judecătoarea 
Murphy, dar v-am întrebat despre contract. Domnule 
Blackburn? 

— Clauza relevantă se referă la „transferul echivalent", 
spuse Blackburn. 

— Înţeleg. Deci, e de discutat. Perfect. Să continuăm. 
Domnule Heller? întrebările dumneavoastră pentru domnul 
Sanders, vă rog. 

Ben Heller frunzări hârtiile din fața lui şi-şi drese glasul. 

— Domnule Sanders, doriți o pauză? 

— Nu, nu-i nevoie. 

— În regulă. Deci, domnule Sanders, aţi afirmat că, 
atunci când domnul Blackburn v-a spus luni dimineața că 
domnişoara Johnson urmează să fie numită şefă a 
departamentului, ați fost surprins. 

— Da. 

— Cine credeați că urma să fie numit? 

— Nu ştiam sigur. La drept vorbind, mă gândisem că s-ar 
fi putut să fiu avut în vedere chiar eu. 

— De ce ați crezut aşa ceva? 

— Pur şi simplu am presupus. 

— V-a făcut cineva din companie, domnul Blackburn sau 
altcineva, să credeţi că ar urma să primiți acest post? 

— Nu. 

— Aţi primit vreo înştiinţare scrisă care să vă sugereze că 
vi se va încredința postul? 

— Nu. 

— Deci, când spuneți că ați presupus, aţi tras de fapt o 
concluzie, pornind de la situația generală din companie, aşa 
cum o vedeați dumneavoastră? 

— Da. 

— Dar fără să vă bazațţi pe nici o dovadă reală? 

— Nu. 

— În regulă. Mai departe, aţi declarat că, atunci când 
domnul Blackburn v-a spus că Meredith Johnson va primi 
postul, v-a comunicat totodată că ea îşi va putea alege alți 
şefi de departament dacă va dori, iar dumneavoastră ați 
replicat că asta înseamnă că domnişoara Johnson avea 
căderea de-a vă concedia. 

— Da, aşa a spus. 

— A făcut domnul Blackburn vreo în spusele spusele 
sale? De exemplu, a spus dacă ar fi probabil sau improbabil? 

— A spus că ar fi improbabil. 

— Şi dumneavoastră l-ați crezut? 

— În acel moment, nu ştiam ce să cred. 

— Sunt demne de încredere judecăţile domnului 
Blackburn în problemele companiei? 

— De obicei, da. 

— Dar, în orice caz, domnul Blackburn a spus că 
domnişoara Johnson are dreptul să vă concedieze. 

— Da. 

— V-a spus domnişoara Johnson ceva de genul ăsta? 

— Nu. 

— N-a făcut nici o afirmație care ar fi putut fi interpretată 
ca o ofertă condiționată de performanțele dumneavoastră, 
inclusiv în plan sexual? 

— Nu. 

— Deci, când spuneţi că, în timpul întâlnirii cu dânsa, ați 
simţit că postul vă este primejduit, nu s-a întâmplat din 
cauza a ceea ce a spus sau a făcut domnişoara Johnson? 

—Nu, zise Sanders. Dar era un element implicit al întregii 
situații. 

— L-aţi perceput ca pe un element implicit al situaţiei. 

— Da. 

— La fel cum, mai devreme, ați perceput că sunteți avut 
în vedere pentru o promovare în post, când de fapt nu erați? 
Tocmai promovarea pe care a obținut-o domnişoara Johnson 
până la urmă? 

— Nu vă înţeleg. 

— Nu fac decât să observ, zise Heller, că percepțiile sunt 
subiective şi nu au greutatea unui fapt real. 

— Obiecţie, interveni Fernandez. Percepţiile angajaţilor s- 
au dovedit valabile în contexte în care ne-am fi putut aştepta, 
pe bună dreptate... 

— Doamnă Fernandez, spuse judecătoarea Murphy, 
domnul Heller nu a pus la îndoială valabilitatea percepţiilor 
clientului dumneavoastră, ci exactitatea lor. 

— Dar cu siguranță că sunt exacte. Pentru că 
domnişoara Johnson, fiind superiorul ierarhic, putea să-l 
concedieze dacă voia. 

— Asta nu face obiectul disputei. Domnul Heller întreabă 
doar dacă domnul Sanders are tendința de a-şi clădi 
speranțe nejustificate. 

— Dar, cu tot respectul, doamnă judecător... 

— Doamnă Fernandez, zise judecătoarea Murphy, ne 
aflăm aici ca să lămurim acest litigiu. Am să-l las pe domnul 
Heller să continue. Domnule Heller? 

— Vă mulțumesc, doamnă judecător. Deci, ca să 
rezumăm, domnule Sanders, deşi aveaţi sentimentul că 
postul vă este primejduit, acest sentiment nu v-a fost 
inculcat de domnişoara Johnson. 

— Nu. 

— Sau de domnul Blackburn? 

— Nici de el. 

— Şi de fapt, de nimeni altcineva. 

— Nu. 

— În regulă. Să trecem la altceva. Cum s-a întâmplat că 
la întâlnirea de la ora şase s-a băut vin? 

— Domnişoara Johnson a spus că o să aducă o sticlă. 

— Nu dumneavoastră i-ați cerut s-o facă? 

— Nu, ea s-a oferit. 

— Şi care a fost reacția dumneavoastră? 

— Nu ştiu, spuse Sanders, ridicând din umeri. N-am avut 
o reacție anume. 

— Aţi fost mulțumit? 

— N-am dat atenție. 

— Daţi-mi voie să formulez altfel, domnule Sanders. Când 
ați auzit că o femeie atrăgătoare ca domnişoara Johnson 
plănuieşte să bea un pahar cu dumneavoastră, după orele de 
program, ce v-a trecut prin cap? 

— M-am gândit că e bine s-o fac. E şefa mea. 

— Numai la asta v-aţi gândit? 

— Da. 

— Aţi pomenit cuiva că ați vrea să fiți singur cu 
domnişoara Johnson, într-un decor romantic? 

Sanders se aplecă înainte, surprins. 

— Nu. 

— Sunteti sigur? 

— Da, spuse Sanders, clătinând din cap. Nu ştiu unde 
vreți să ajungeţi. 

— Nu este domnişoara Johnson fosta dumneavoastră 
amantă? 

— Ba da. 

— Şi n-aţi vrut să reluați relația intimă? 

— Nu, n-am vrut. Speram numai să fim în stare să găsim 
o modalitate de colaborare. 

— Şi e greu lucrul ăsta? Eu m-aş fi gândit că trebuie să 
fie foarte uşor să lucraţi împreună, dat fiind că vă cunoşteați 
atât de bine dinainte. 

— Ei bine, nu-i aşa. E chiar jenant. 

— Serios? De ce? 

— Păi, pur şi simplu aşa e. De fapt, niciodată n-am lucrat 
împreună. O cunoşteam dintr-un context cu totul diferit şi 
mă simţeam jenat. 

— Cum s-a sfârşit relația dumneavoastră anterioară cu 
domnişoara Johnson, domnule Sanders? 

— Cum să zic..., am pornit pe căi diferite. 

— Locuiaţi împreună la acea dată? 

— Da. Am avut perioade şi mai bune şi mai rele, cum e 
normal. Dar până la urmă n-a mers. Aşa că ne-am despărțit. 

— Fără resentimente? 

— Fără. 

— Cine a părăsit pe cine? 

— După câte-mi amintesc, am căzut de acord amândoi să 
ne despărțim. 

— A cui a fost ideea de a părăsi locuința? 

— Mi se pare... Nu-mi amintesc bine, dar cred că a fost a 
mea. 

— Prin urmare, felul cum s-a terminat relația, cu zece ani 
în urmă, nu a lăsat nici un sentiment de jenă sau de 
încordare? 

— Nu. 

— Şi totuşi, ați simțit că ar fi, totuşi, vorba de ceva 
jenant. 

— Sigur, zise Sanders. Pentru că în trecut avuseserăm un 
gen de relaţie, iar acum urma să avem un cu totul alt gen. 

— Vreți să spuneți că acum domnişoara Johnson urma 
să fie superiorul dumneavoastră ierarhic? 

— Da. 

— Nu erați supărat din pricina asta? Din cauza numirii 
dânsei în funcție? 

— Puțin. Aşa cred. 

— Numai puțin? Sau ceva mai mult? 

Fernandez se înclină în față şi dădu să protesteze. 
Judecătoarea Murphy o săgeta cu o privire severă. Fernandez 
îşi sprijini bărbia în pumni şi nu mai zise nimic. 

— Treceam printr-o stare complexă, spuse Sanders. Eram 
supărat, dezamăgit, derutat şi îngrijorat. 

— Deci, deşi nutreați sentimente diferite şi răvăşitoare, 
sunteți sigur că nu v-aţi gândit, sub nici o formă, să faceți 
dragoste cu domnişoara Johnson în seara aceea? 

— Nu. 

— Nici nu v-a trecut prin minte? 

— Nu. 

Urmă o pauză în care Heller îşi răsfoi însemnările, iar 
apoi îşi ridică privirea. 

— Sunteţi căsătorit, nu-i aşa, domnule Sanders? 

— Da. 

— l-aţi telefonat soției ca s-o anunțați că aveți o întâlnire 
la o oră târzie? 

— Da. 

— l-aţi spus cu cine? 

— Nu. 

— De ce? 

— Uneori soția mea e geloasă pe relaţiile mele din trecut. 
Am considerat că nu era cazul s-o neliniştesc sau s-o supăr. 

— Vreţi să spuneți că, dacă i-ați fi comunicat că vă 
întâlniți cu domnişoara Johnson, soția dumneavoastră s-ar fi 
putut gândi că vă veți reiînnoi relația sexuală? 

— Nu ştiu ce ar fi putut să gândească. 

— Dar, în orice caz, nu i-ați spus de domnişoara 
Johnson. 

— Nu. 

— Ce i-aţi spus? 

— l-am spus că am o întâlnire şi că mă voi întoarce acasă 
târziu. 

— Cât de târziu? 

— l-am spus că s-ar putea să dureze până la ora cinei, 
sau chiar mai târziu. 

— Înţeleg. V-a propus domnişoara Johnson să luaţi cina 
împreună? 

— Nu. 

— Deci când i-aţi telefonat soției, ați presupus că 
întâlnirea dumneavoastră cu domnişoara Johnson s-ar fi 
putut prelungi? 

— Nu, zise Sanders. N-am presupus aşa ceva. Dar n-am 
ştiut exact cât avea să dureze. lar soției mele nu-i place să o 
sun o dată şi să-i spun că întârzii o oră, şi pe urmă să o sun 
iar, ca s-o anunţ că o să fie două ore. Asta o agasează. Aşa că 
e mai simplu dacă-i spun că s-ar putea să ajung acasă după 
cină. În felul ăsta, ştie că nu mai e nevoie să mă aştepte; iar 
dacă ajung acasă mai devreme, e excelent. 

— Aşadar, asta-i politica pe care o aplicaţi de obicei față 
de soția dumneavoastră? 

— Da. 

— Nimic neobişnuit. 

— Nu. 

— Cu alte cuvinte, procedeul dumneavoastră obişnuit 
este s-o minţiți pe soție în privința evenimentelor de la 
serviciu pentru că, după părerea dumneavoastră, ea nu 
poate suporta adevărul? 

— Obiecţie, spuse Fernandez. Care-i legătura? 

— Ba nu-i aşa deloc, continuă Sanders supărat. 

— Dar cum este, domnule Sanders? 

— Ei, haideţi. Fiecare căsnicie are propriul mod de 
rezolvare a problemelor. Noi aşa procedăm. Ne facem viața 
mai uşoară, atâta tot. E vorba de programarea timpului 
acasă, nu despre minciună. 

— Dar nu sunteți de acord că ați minţit când ați omis să-i 
spuneți soţiei că vă întâlneaţi cu domnişoara Sanders în 
seara aceea? 

— Obiecţie, spuse Fernandez. 

— Cred că deja întreceți măsura, domnule Heller, spuse 
judecătoarea Murphy. 

— Doamnă judecător, încerc să arăt că domnul Sanders a 
avut intenția să ducă până la capăt întâlnirea cu domnişoara 
Johnson şi că tot comportamentul dânsului se potriveşte 
foarte bine cu această intenție. Şi, în plus, că în mod curent 
le tratează pe femei cu dispreț. 

— N-aţi demonstrat asta, şi nici măcar n-aţi stabilit un 
punct de plecare în acest sens, spuse judecătoarea Murphy. 
Domnul Sanders şi-a explicat motivele şi, în absența unor 
dovezi contrarii, eu le accept. Aveţi astfel de dovezi? 

— Nu, doamnă judecător. 

— Foarte bine. Nu pierdeţi din vedere că afirmațiile 
instigatoare şi lipsite de substanță nu sprijină eforturile 
noastre comune pentru rezolvarea acestui caz. 

— Da, doamnă judecător. 

— Vreau să fie limpede pentru toată lumea: aceste 
dezbateri sunt potenţial vătămătoare pentru toate părțile, nu 
numai prin rezultatele lor, ci şi prin însăşi desfăşurarea lor. 
În funcţie de rezultat, domnişoara Johnson şi domnul 
Sanders s-ar putea să ajungă pe viitor să lucreze împreună 
în cine ştie ce funcții. N-am să îngădui ca aceste dezbateri să 
învenineze inutil relaţiile lor ulterioare. Orice alte acuzații 
nefondate mă vor determina să pun capăt dezbaterilor. Are 
cineva vreo întrebare legată de ceea ce am spus? 

Nimeni nu avu de pus nici o întrebare. 

— În regulă. Domnule Heller? 

Heller se rezemă de spătarul scaunului. 

— Nu mai am alte întrebări, doamnă judecător. 

— În regulă, spuse judecătoarea Murphy. Vom face o 
pauză de cinci minute şi vom reveni ca să ascultăm 
versiunea domnişoarei Johnson. 


— Te descurci minunat, spuse Fernandez. E foarte bine. 
Ai avut o voce puternică. Ai fost limpede şi cumpănit. 
Judecătoarea Murphy a fost plăcut impresionată. Te descurci 
de minune. 

leşiseră din încăpere şi stăteau lângă fântâna din curte. 
Sanders se simțea ca un boxer în pauza dintre reprize, 
dădăcit de antrenor. 

— Cum te simţi? întrebă ea. Obosit? 

— Puțin. Nu prea mult. 

— Vrei o cafea? 

— Nu, n-am nevoie. 

— Bun. Partea mai grea abia acum vine. Va trebui să fii 
foarte tare când o să-şi relateze ea versiunea. N-o să-ți placă 
ce-o să auzi. Dar e important să rămâi calm. 

— În regulă. 

Ea îi puse mâna pe umăr. 

— Apropo, rămâne numai între noi: cum s-a terminat de 
fapt relația voastră? 

— Ca să-ți spun adevărul, nu-mi amintesc exact. 

Fernandez păru sceptică. 

— Dar a fost ceva important, fără doar şi poate... 

— S-a întâmplat acum zece ani, zise Sanders. Din 
punctul meu de vedere, e deja o altă viață - ea se arătă 
neîncrezătoare. Uite, zise Sanders, suntem în a treia 
săptămână a lui iunie. Ce se petrecea în viața ta amoroasă în 
a treia săptămână a lunii iunie, cu zece ani în urmă? Poţi să- 
mi spui? 

Fernandez rămase încruntată, fără să scoată o vorbă. 

— Erai căsătorită? o ajută Sanders. 

— Nu. 

— Îţi cunoscuseşi soțul? 

— Ăă, să vedem... nu... nu, cred că... l-am cunoscut... 
cam un an mai târziu. 

— Bine. Îţi aminteşti cu cine te întâlneai înaintea lui? 

Fernandez căzu pe gânduri şi tăcu din nou. 

— Povesteşte-mi ceva, orice, din ce s-a întâmplat între 
tine şi iubitul tău, de-atunci, în urmă cu zece ani. 

Ea rămase în continuare tăcută. 

— Ai văzut? zise Sanders. Zece ani înseamnă o perioadă 
lungă. Îmi amintesc legătura cu Meredith, dar nu-mi sunt 

clare ultimele săptămâni. Nu ţin minte foarte precis cum s-a 
terminat. 

— Dar ce-ţi aminteşti? 

El ridică din umeri. 

— Că ne certam tot mai des, că țipam unul la altul. 
Continuam să locuim împreună, dar, într-un fel sau altul, 
începuserăm să ne aranjăm programul astfel încât să nu ne 
mai vedem. Ştii cum e. Pentru că, dacă ne întâlneam, se lăsa 
cu scandal. Până la urmă, într-o seară ne-am certat teribil, 
chiar în timp ce ne pregăteam să mergem la o petrecere. O 
recepție oficială la DigiCom. Mi-amintesc că trebuia să-mi 
pun smoching. Am aruncat cu butonii de la cămaşă după ea 
şi pe urmă nu i-am mai găsit. A trebuit să mă târăsc pe 
podea ca să-i caut. Dar, în maşină, în drum spre petrecere, 
ne-am mai calmat şi am început să discutăm despre 
despărţire. Într-un mod foarte firesc şi rezonabil. Aşa am 
ajuns amândoi la aceeaşi concluzie, fără să mai țipăm unul 
la altul. În cele din urmă am decis că era mai bine să ne 
despărțim. 

Fernandez se uită la el gânditoare. 

— Asta-i tot? 

— Da, zise el, ridicând din umeri. Şi n-am mai ajuns la 
petrecerea aia. 

Ceva într-un colț al memoriei. Doi oameni, el şi ea, într-o 
maşină, mergând la o petrecere. Ceva legat de un telefon 
celular, îmbrăcaţi în ținută de seară, mergeau la o petrecere, 
au făcut un apel telefonic şi... Nu reuşea să-şi amintească. 
Lucrul acela stăruia în memorie, dar dincolo de puterea lui 
de aducere aminte. Femeia formase un număr de telefon 
celular şi pe urmă... Ceva stânjenitor după aceea... 

— Tom? spuse Fernandez, zgâlțâindu-i umărul. S-ar 
părea că pauza e pe sfârşite. Eşti gata să te întorci în sală? 

— Da, sunt gata, răspunse el. 

Pe când se îndreptau spre sala de medieri, Heller se 
apropie de ei. Îi adresă lui Sanders un zâmbet mieros, iar 
apoi se întoarse către Fernandez. 

— Doamnă avocat, spuse el. Mă întreb dacă n-ar fi 
momentul să discutăm despre o înțelegere. 

— Înţelegere? spuse Fernandez, cu o expresie de 
surprindere studiată. De ce? 

— Păi, lucrurile nu merg tocmai bine pentru clientul 
dumneavoastră şi... 

— Lucrurile merg excelent pentru clientul meu... 

— Şi toată această anchetă, cu cât se prelungeşte mai 
mult, cu atât devine mai stânjenitoare şi mai neplăcută 
pentru dânsul... 

— Clientul meu nu se simte deloc stânjenit... 

— Poate că ar fi spre binele tuturor să-i punem capăt 
acum. 

Fernandez zâmbi. 

— Nu cred că asta e şi dorinţa clientului meu, Ben, dar, 
dacă ai vreo ofertă de făcut, fireşte că o vom primi cu 
bunăvoință. 

— Da. Am o ofertă. 

— S-auzim. 

Heller îşi drese glasul. 

— Având în vedere baza actuală de salarizare a domnului 
Sanders şi pachetul de beneficii asociat, şi ținând cont de 
vechimea acumulată în cadrul companiei, suntem pregătiți 
să negociem o sumă egală cu salariul pe mai mulți ani de 
serviciu. Vom adăuga o alocaţie pentru onorariul 
dumneavoastră şi alte cheltuieli diverse, legate de anularea 
contractului de muncă, plata firmei care se va ocupa de 
găsirea unui nou loc de muncă, toate cheltuielile directe 
prilejuite de eventuala mutare a familiei; una peste alta, hai 
să zicem patru sute de mii de dolari. Cred că e o ofertă foarte 
generoasă. 

— Să văd ce zice clientul meu, zise Fernandez, luându-l 
pe Sanders de braț şi dându-se câțiva paşi mai încolo. Ei? 

— Nu, hotărî Sanders. 

— Nu te pripi, spuse ea. E o ofertă destul de rezonabilă. 
Cam tot atât ai să obţii şi la tribunal, dar aşa scapi de 
amânări şi alte cheltuieli. 

— Nu. 

— Vrei să faci o contraofertă? 

— Nu. Îl bag în mă-sa. 

— Cred că ar fi mai bine să-i faci o contraofertă. 

— Îl bag în mă-sa. 

Fernandez clătină din cap. 

— Hai să fim deştepţi, nu furioşi. Ce speri să câştigi din 
toată povestea asta, Tom? Trebuie să existe o cifră pe care s- 
o accepti. 

— Vreau ce mi se cuvine când vor trece compania în 
sectorul public, spuse Sanders. lar asta înseamnă ceva între 
cinci şi douăsprezece milioane. 

— Aşa crezi tu. Dar e o estimare speculativă asupra unui 
eveniment viitor. 

— Aşa o să fie, crede-mă. Fernandez se uită la el. 

— Ai accepta acum cinci milioane? 

— Da. 

— Ca o alternativă, ai accepta pachetul de compensații pe 
care l-a descris el, plus opțiunile asupra acțiunilor pe care le- 
ai primi la data anunțării ofertei? 

Sanders se gândi la propunere. 

— Da. 

— Bun. Mă duc să-i spun. 

Se întoarse la Heller. Cei doi avocați avură un schimb 
scurt de cuvinte. După o clipă, Heller se întoarse pe călcâie şi 
plecă de acolo cu paşi mari. 

Fernandez se înapoie cu un zâmbet larg pe buze. 

— N-a acceptat. 

Reveniră în clădire. 

— Dar dă-mi voie să-ți spun un lucru; e un semn bun. 

— Este? 

— Da. Dacă a vrut să cădem la învoială înainte de 
mărturia lui Johnson, e un semn foarte bun. 


260 


— În vederea achiziţiei, spuse Meredith Johnson, am 
simțit că era bine să mă întâlnesc cu toți şefii de 
departament în cursul zilei de luni. 

Vorbea calm, fără să se grăbească, şi se uita pe rând la 
toți cei aşezaţi în jurul mesei. Sanders avu impresia că 
urmăreşte un cadru de conducere care face o prezentare de 
produse. 

— M-am întâlnit cu Don Cherry, Mark Lewyn şi Mary Ane 
Hunter în timpul după-amiezii. Dar Tom Sanders mi-a spus 
că are un program foarte încărcat şi m-a întrebat dacă nu ne 
putem întâlni la sfârşitul programului. La solicitarea lui, am 
programat întrevederea cu Tom la ora şase. 

Fu uluit de calmul cu care minţea. Deşi se aşteptase ca 
Meredith să producă o impresie puternică, fu surprins 
văzând-o „în acțiune". 

— Tom a sugerat, de asemenea, că am putea să bem şi 
un pahar de vin şi să ne amintim de vremurile de demult. Nu 
prea îmi stă în obicei să fac asta, dar am acceptat. Eram 
deosebit de preocupată de stabilirea unei relaţii bune cu 
Tom, ştiindu-l dezamăgit pentru că nu obținuse postul şi 
gândindu-mă la trecutul nostru comun. Voiam ca relațiile 
noastre de serviciu să fie cordiale. Dacă aş fi refuzat 
propunerea cu băutura, mi s-ar fi părut, cum să vă spun, că 
dau dovadă de o chestie de răceală, de trufie. Aşa că am spus 
da. Tom a venit în birou la ora şase. Am băut un pahar de 
vin şi am discutat despre problemele legate de unitatea de 
disc Twinkle. În orice caz, de la bun început a făcut 
comentarii de natură personală, pe care le-am considerat 
deplasate..., de exemplu, comentarii despre înfăţişarea mea, 
sau despre cât de des se gândea la relația noastră trecută şi 
tot aşa. 

Ticăloasa! Sanders îşi simţea tot trupul încordat. Îşi ţinea 
pumnii strânşi şi maxilarele încleştate. Fernandez se dădu 
mai aproape şi-i puse mâna pe încheietură, în timp ce 
Meredith Johnson continua: 

— ... primit nişte telefoane de la Garvin şi de la alții. Am 
vorbit de la masa mea de lucru. Pe urmă, secretara a intrat şi 
m-a întrebat dacă poate să plece mai devreme, ca să-şi 
rezolve nişte probleme personale. I-am spus că e liberă şi a 
ieşit din încăpere. Ăsta a fost momentul când Tom s-a 
apropiat de mine şi, pe neaşteptate, a început să mă sărute. 

Se opri pentru o clipă şi se uită în jurul ei. Îl fixă pe 
Sanders cu o privire plină de siguranţă. 

— Gestul lui brusc şi neaşteptat m-a luat prin 
surprindere, zise ea, continuând să-l privească. La început, 
am încercat să protestez şi să dezamorsez situația. Dar Tom 
este mult mai solid decât mine. Mult mai puternic. M-a tras 
către canapea şi a început să se dezbrace, trăgând totodată şi 
de hainele de pe mine. După cum vă puteți închipui, eram 
îngrozită şi înspăimântată. Situaţia îmi scăpase de sub 
control şi chiar faptul că se întâmpla făcea ca relaţiile noastre 
de serviciu viitoare să fie foarte dificile. Ca să nu mai spun 
nimic despre ce simțeam personal, ca femeie. Vă dați seama, 
să fii agresată în halul ăsta... 

Sanders se holbă la ea, căutând cu disperare să-şi 
stăpânească mânia. O auzi pe Fernandez şoptindu-i la 
ureche: „Respiră”. Trase aer în piept şi-i dădu drumul cât 
putu de încet. Până atunci, nici măcar nu fusese conştient 
că-şi ținuse respirația. 

— Am tot încercat să nu agravez situaţia, să o dau pe 
glumă, să mă eliberez. I-am spus: „Ei, haide, Tom, nu putem 
să facem una ca asta". Dar el era hotărât. Şi, când mi-a tras 
chiloţii şi am auzit zgomotul scos de materialul sfâşiat, mi- 
am dat seama că nu puteam să ies din situația aceea, oricât 
de diplomatic aş fi încercat să mă port. Am fost conştientă că 
domnul Sanders mă viola, iar asta m-a speriat foarte tare şi 
m-a supărat. Când s-a îndepărtat de mine, pe canapea, ca 
să-şi scoată penisul din pantaloni, înainte de penetrare, l-am 
lovit cu genunchiul în pântece. S-a rostogolit de pe canapea 
şi a căzut pe podea. Pe urmă s-a ridicat în picioare, lucru pe 
care l-am făcut şi eu. Domnul Sanders s-a supărat pentru că 

i-am refuzat avansurile. A început să tipe la mine şi apoi să 
mă lovească, trântindu-mă la podea. Dar deja mă înfuriasem 
şi eu. Îmi amintesc că am spus: „Nu poţi să-mi faci una ca 
asta!" şi pe urmă l-am înjurat. Dar nu pot să spun că-mi 
amintesc tot ce ne-am spus atunci unul altuia. A mai venit la 
mine o dată, dar apucasem să-mi scot pantoful din picior şi l- 
am lovit în piept cu tocul, încercând să-l fac să plece. Cred că 
i-am rupt cămaşa. Nu sunt sigură. Mă-nfuriasem atât de 
tare, că-mi venea să-l omor. Ştiu sigur că l-am zgâriat. Mi- 
amintesc că am şi zis că vreau să-l omor, atât eram de 
mânioasă. Cum să vă spun, era chiar în ziua în care îmi 
luasem noul post în primire, fusesem foarte încordată, 
încercând să fac o treabă bună şi iată că se-ntâmplă o..., o 
chestie ca asta, care ne-a distrus relația şi care avea să 
provoace o mulțime de necazuri pentru toată lumea din 
companie. A plecat din birou cuprins de o furie turbată. 
După aceea, mi-am pus întrebarea cum să rezolv problema. 

Se opri din vorbit, clătinând din cap, aparent pierdută în 
noianul de emoţii al acelor clipe. Heller spuse cu blândețe: 

— Cum ai decis s-o rezolvi? 

— Ei bine, n-a fost simplu. Tom e un angajat important şi 
nu-i uşor să-l înlocuieşti. Mai mult decât atât, după părerea 
mea, n-ar fi fost înțelept să se facă o schimbare în funcție 
tocmai în toiul unei achiziții. Primul meu impuls a fost să văd 
dacă putem da uitării întreaga poveste. La urma-urmei, 
suntem oameni maturi amândoi. Personal, mă simțeam 
jenată, dar m-am gândit că, probabil, Tom se va simți la fel 
când se va trezi şi va putea să reflecteze asupra situației. Am 
sperat că o să reuşim să mergem mai departe şi să dăm 
uitării acest eveniment. În definitiv, uneori se mai întâmplă şi 
lucruri jenante. Oamenii le pot trece cu vederea. Astfel că, 
aflând că ora de începere a şedinţei s-a schimbat, l-am sunat 
acasă ca să-l anunţ. Nu ajunsese, dar am purtat o discuţie 
foarte plăcută cu soția lui. Din conversaţie a reieşit limpede 
că nu ştia că Tom se întâlnise cu mine, sau că eu şi cu Tom 
ne cunoşteam de-atâta timp. Oricum, i-am comunicat soției 

noua oră a şedinţei şi am rugat-o să-i spună lui Tom. A doua 
zi, la şedinţă, lucrurile n-au mers bine. Tom a apărut târziu 
şi şi-a modificat punctul de vedere despre Twinkle, 
minimalizând problemele şi contrazicându-mă. A fost clar că- 
mi subminează autoritatea într-o şedinţă la nivel de 
conducere, iar asta a pus capac. M-am dus direct la Phil 
Blackburn şi i-am povestit tot ce se întâmplase. I-am spus că 
nu vreau să înaintez o reclamaţie oficială, dar i-am dat de 
înțeles foarte clar că nu pot să lucrez cu Tom şi că trebuie 
făcută o schimbare. Phil a zis că o să stea de vorbă cu Tom. 
Şi, până la urmă, s-a decis că vom încerca să mediem o 
rezolvare. Se rezemă de spătarul scaunului şi-şi aşeză 
palmele pe masă. 

— Cred că am terminat. Asta e tot. 

Privi în jurul ei, uitându-se pe rând în ochii fiecăruia. 
Foarte calmă, cu multă stăpânire de sine. Fusese o 
reprezentație spectaculoasă, care avu asupra lui Sanders un 
efect cu totul neaşteptat: se simți vinovat. Avu sentimentul 
că făcuse, într-adevăr, lucrurile de care îl acuzase ea. I se 
făcu dintr-odată ruşine şi țintui tăblia mesei cu privirea, 
înfundându-şi capul între umeri. Fernandez îl lovi cu putere 
în gleznă. Îşi săltă brusc capul, chircindu-se de durere. 
Văzând privirea încruntată a avocatei, îşi îndreptă spatele. 
Doamna judecător Murphy îşi drese glasul. 

— Este evident, spuse ea, că ne-au fost prezentate două 
relatări complet incompatibile. Domnişoară Johnson, înainte 
de-a continua, aş avea doar câteva întrebări. 

— Da, doamnă judecător. 

— Sunteţi o femeie atrăgătoare. Nu mă îndoiesc că, în 
cursul carierei dumneavoastră, a trebuit să vă eschivaţi de la 
destule încercări de abordare nedorite. 

— Da, doamnă judecător, spuse Meredith cu un zâmbet. 

— Şi sunt sigură că v-aţi dezvoltat o anumită îndemânare 
în acest sens. 

— Da, doamnă judecător. 

— Aţi spus că erați conştientă de tensiunile rămase în 
urma relației dumneavoastră din trecut cu domnul Sanders. 
Ţinând cont de acele tensiuni, eu m-aş fi gândit că o 
întrevedere ţinută în timpul programului, fără vin, ar fi avut 
un caracter mai profesional..., ar fi imprimat un ton mai 
adecvat. 

— Sunt sigură că, retrospectiv, aveți dreptate. Dar în acel 
moment, totul s-a petrecut în contextul şedinţelor legate de 
fuziune. Toată lumea era ocupată. N-am vrut decât să fixez 
întrevederea cu domnul Sanders înainte de şedinţele cu cei 
de la Conley-White, de a doua zi. Ăsta-i singurul lucru la care 
m-am gândit: programarea întrevederilor. 

— Înţeleg. Dar, după ce domnul Sanders a plecat din 
biroul dumneavoastră, de ce nu l-aţi sunat pe domnul 
Blackburn, sau pe altcineva din companie, ca să raportați ce 
s-a întâmplat? 

— Cum am mai spus, speram că totul va putea fi trecut 
cu vederea. 

— Totuşi, episodul pe care l-aţi descris constituie o 
încălcare gravă a normelor de conduită profesională. Ca 
manager cu experiență, trebuia să fi ştiut că şansa unor 
bune relaţii de serviciu cu domnul Sanders devenise nulă. M- 
aş fi aşteptat să vă simțiți obligată să raportați de îndată 
unui superior cele întâmplate. Şi, din punct de vedere 
practic, m-aş fi aşteptat să acționați pe cale oficială cât mai 
curând. 

— Cum am spus deja, am continuat să sper, răspunse ea 
încruntată, concentrându-se. Ştiţi, cred că... m-am simțit 
responsabilă pentru Tom. Ca veche prietenă, nu voiam să fiu 
motivul pentru care să-şi piardă serviciul. 

— Cu toate acestea, chiar sunteți. 

— Da. Iarăşi, privind retrospectiv. 

— Înţeleg. În regulă. Doamnă Fernandez? 

— Vă mulțumesc, doamnă judecător, spuse Fernandez, 
schimbându-și poziția în scaun, ca să stea cu fața la 
Johnson. Domnişoară Johnson, într-o situaţie ca asta, în 

care unele aspecte ale comportamentului intim ies la iveală 
în spatele uşilor închise, trebuie să cercetăm evenimentele 
colaterale, acolo unde putem. Aşa că am să vă pun câteva 
întrebări legate de anumite evenimente colaterale. 

— Vă rog. 

— Aţi spus că, atunci când ați stabilit întâlnirea cu 
domnul Sanders, dânsul a solicitat vin. 

— Da. 

— De unde a provenit vinul pe care l-aţi băut în seara 
aceea? 

— Am rugat-o pe secretara mea să-l cumpere. 

— Domnişoara Ross? 

— Da. 

— Lucrează cu dumneavoastră de multă vreme? 

— Da. 

— V-a însoțit, venind de la Cupertino? 

— Da. 

— Este un subaltern de nădejde? 

— Da. 

— Câte sticle i-ați spus domnişoarei să cumpere? 

— Nu-mi amintesc dacă am precizat un anumit număr. 

— Bine. Atunci, câte sticle a adus? 

— Trei, mi se pare. 

— Trei. Şi i-ați mai cerut să vă cumpere şi altceva? 

— Ce anume? 

— l-aţi cerut să cumpere prezervative? 

— Nu. 

— Ştiţi cumva dacă a cumpărat prezervative? 

— Nu, nu ştiu. 

— A cumpărat. A cumpărat prezervative de la o drogherie 
de pe Second Avenue. 

— Păi, dacă a cumpărat prezervative, spuse Johnson, de 
bună seamă că pentru ea şi le-a luat. 

—  Cunoaşteţi vreun motiv pentru care secretara 
dumneavoastră ar putea spune că a cumpărat prezervativele 
pentru dumneavoastră? 

— Nu, răspunse Johnson, fără grabă, reflectând asupra 
problemei. Nu pot să-mi închipui de ce ar spune aşa ceva. 

— O clipă, vă rog, interveni judecătoarea. Doamnă 
Fernandez, susțineți că secretara chiar a spus că a cumpărat 
prezervative pentru domnişoara Johnson? 

-— Da, doamnă judecător. Aşa susţinem. 

— Aveţi vreun martor în sensul ăsta. 

— Da, avem. 

Aşezat lângă Johnson, Heller îşi mângâia buza de jos cu 
degetul. Johnson nu avu nici o reacție. Nici măcar nu clipi. 
Continuă doar să se uite calm la Fernandez, în aşteptarea 
următoarei întrebări. 

— Domnişoară Johnson, i-ați dat dispoziție secretarei să 
încuie uşa de la birou în timp ce domnul Sanders era cu 
dumneavoastră? 

— Absolut deloc. 

— Ştiţi dacă a încuiat uşa? 

— Nu, nu ştiu. 

— Ştiţi cumva ce motiv ar avea să spună că i-ați cerut să 
încuie uşa? 

— Nu. 

— Domnişoară Johnson, întâlnirea dumneavoastră cu 
domnul Sanders a avut loc la ora şase. În ziua aceea, mai 
aveați şi alte întâlniri mai târziu? 

— Nu, era ultima. 

— Nu cumva ați mai avut o întâlnire la ora şapte, pe care 
ați anulat-o? 

— A, da, aşa e. Trebuia să mă întâlnesc cu Stephanie 
Kaplan. Dar am anulat-o pentru că încă nu puteam să-i dau 
situaţiile pe care voia să le verifice. N-avusesem timp să le 
pregătesc. 

— Cunoaşteţi faptul că secretara dumneavoastră i-a spus 
doamnei Kaplan că ați anulat întrevederea cu ea pentru că 
aveați o altă întâlnire, care urma să dureze mai mult? 

—Nu ştiu ce i-a spus secretara mea, replică Meredith, 
arătându-şi pentru prima oară nerăbdarea. După câte văd, 

discutăm foarte mult despre secretara mea. Poate că ar fi mai 
bine să-i puneţi ei aceste întrebări. 

— Poate că aşa ar trebui. Sunt sigură că se poate aranja. 
Să trecem la altceva. Domnul Sanders a spus că a văzut o 
femeie de serviciu când a ieşit din birou. Aţi văzut-o şi 
dumneavoastră? 

— Nu. După plecarea lui, am rămas în birou. 

— Femeia de serviciu, Marian Walden, zice că a auzit o 
ceartă puternică înainte de plecarea domnului Sanders. Zice 
că a auzit un bărbat spunând: „Nu-i o idee prea bună, nu 
vreau să fac asta", după care a auzit o femeie zicând: „Ticălos 
nenorocit, nu se poate să mă laşi aşa". Vă amintiţi să fi spus 
aşa ceva? 

— Nu. Îmi amintesc că am spus: „Nu poţi să-mi faci una 
ca asta". 

— Dar nu vă amintiți că ați spus: „Nu se poate să mă laşi 
aşa"? 

— Nu, nu-mi amintesc. 

— Doamna Walden e foarte sigură că astea au fost 
cuvintele dumneavoastră. 

— Nu ştiu ce crede doamna Walden că a auzit, zise 
Johnson. Uşile au fost închise tot timpul. 

— Nu vorbeați foarte tare? 

— Nu ştiu. E posibil. 

— Doamna Walden a spus că în acel moment urlați. Şi 
domnul Sanders a afirmat acelaşi lucru. 

— Nu ştiu. 

— Bun. Domnişoară Johnson, ați spus că l-aţi informat 
pe domnul Blackburn despre faptul că nu puteţi lucra cu 
domnul Sanders după neplăcuta şedinţă din dimineața zilei 
de marți, adevărat? 

— Da, e-adevărat. 

Sanders deveni mai atent. Îşi dădu seama dintr-odată că 
trecuse cu vederea acest amănunt, în timp ce Meredith îşi 
rostise relatarea inițială. Fusese atât de supărat, încât nu 
sesizase că minţise în privința momentului când îl văzuse pe 

Blackburn. Pentru că Sanders se dusese în biroul lui 
Blackburn imediat după şedinţă şi acesta ştia deja. 

— Domnişoară Johnson, cam pe la ce oră credeți că v-aţi 
dus la domnul Blackburn? 

— Nu ştiu. După şedinţă. 

— Pe la ce oră? 

— Zece. 

— Nu mai devreme? 

— Nu. 

Sanders se uită la Blackburn, care stătea țeapăn în capul 
mesei. Părea încordat şi-şi muşca buza. Fernandez spuse: 

— E nevoie să-l rog pe domnul Blackburn să confirme? 
Bănuiesc că secretara dânsului are un registru de evidenţă, 
dacă dumnealui întâmpină dificultăți în memorarea exactă a 
orelor. 

Urmă un scurt moment de linişte, în care Fernandez se 
uită la Blackburn. 

— Nu, zise Meredith. Nu. M-am zăpăcit. Am vrut să spun, 
de fapt, că m-am întâlnit cu Phil după prima şedinţă şi 
înainte de cea de-a doua. 

— Şedinţa inițială fiind cea la care domnul Sanders a 
absentat? Cea de la ora opt? 

— Da. 

— În acest caz, comportarea domnului Sanders la cea de- 
a doua şedinţă, la care v-a contrazis, n-a avut cum să 
influențeze decizia dumneavoastră de a vorbi cu domnul 
Blackburn. Pentru că vorbiseți cu domnul Blackburn înainte 
de respectiva şedinţă. 

— Cum am mai spus, m-am zăpăcit. 

— Doamnă judecător, nu mai am întrebări. 

Doamna judecător Murphy îşi închise carnetul. Avea pe 
chip o expresie neutră, indescifrabilă. Se uită la ceas. 

— E unsprezece şi jumătate. Vom face o pauză de masă 
de două ore. Am fixat un timp suplimentar, astfel ca avocații 
să se poată întâlni pentru a analiza situația şi pentru a 
hotărî asupra modului în care părţile doresc să continue — se 

ridică în picioare. De asemenea, dacă avocaţii doresc să stea 
de vorbă cu mine, indiferent de motiv, le stau la dispoziţie. 
Dacă nu, ne revedem aici la unu şi jumătate fix. Vă doresc 
un prânz plăcut şi productiv. 

Se întoarse şi părăsi încăperea. Blackburn se ridică şi 
spuse: 

— Aş dori să mă întâlnesc chiar acum cu avocatul părții 
adverse. 

Sanders se uită la Fernandez. Avocata răspunse cu o 
sugestie de zâmbet pe buze: 

— La dispoziția dumneavoastră, domnule Blackburn. 


Cei trei avocaţi stăteau în preajma fântânii. Fernandez şi 
Heller discutau cu însuflețire. La câțiva paşi mai încolo, 
Blackburn ţinea la ureche un telefon celular. În partea opusă 
a curții, Meredith Johnson vorbea şi ea la telefon, gesticulând 
mânioasă. Sanders stătea de unul singur mai la o parte şi 
privea. În mintea lui nu încăpea nici o îndoială că Blackburn 
urma să ceară să se ajungă la o înțelegere. Punct cu punct. 
Fernandez îi demontase versiunea lui Meredith Johnson: 
demonstrase că ea fusese cea care ceruse secretarei să 
cumpere vin şi prezervative şi să încuie uşa când Sanders se 
afla acolo. Evident, Meredith Johnson nu era, nu mai putea 
juca rolul superiorului ierarhic surprins de avansurile 
sexuale ale unui subaltern. Toată după-amiaza plănuise 
acest lucru. Reacţia ei cea mai semnificativă - declarația 
aceea mânioasă, „Nu mă poţi lăsa aşa" — fusese auzită prin 
uşă de femeia de serviciu. În plus, minţise în privinţa 
momentului şi a motivaţiei vizitei pe care i-o făcuse lui 
Blackburn. Nimeni nu se putea îndoi că Meredith Johnson 
mințea. Singura întrebare era ce aveau să facă Blackburn şi 
DigiCom în această situație. Sanders participase la destule 
seminarii având ca temă sensibilitatea conducerii față de 
agresiunea sexuală, ca să ştie ce obligaţii avea compania. Pur 
şi simplu, nu aveau de ales. Trebuiau s-o concedieze. 

Dar ce aveau să facă cu Sanders? Asta era o cu totul altă 
întrebare. O intuiţie acută îi spunea că, prin aducerea acestei 
acuzații, îşi arsese toate punţile de legătură cu compania. 
Niciodată n-avea să mai fie binevenit să se întoarcă. Sanders 
îi împuşcase pasărea favorită lui Garvin, iar acesta nu avea 
să-l ierte nici în ruptul capului. Cu alte cuvinte, nu-l vor lăsa 
să se întoarcă. Vor fi nevoiți să bage mâna-n buzunar. 

— Au acceptat deja să cadă la pace? 

Sanders se întoarse şi-l văzu pe Alan, unul dintre 
anchetatori, venind dinspre parcare. Alan apreciase rapid 
situația, după o privire aruncată grupului de avocaţi. 

— Cred că da, spuse Sanders. 

Alan îi privi pe avocați, îngustându-şi ochii. 

— Ar fi şi cazul. Johnson e-n găleată. O mulțime de 
oameni din companie ştiu despre asta. În special secretara ei. 

— Ai vorbit cu ea aseară? întrebă Sanders. 

— Mda, zise Alan. Herb a găsit-o pe femeia de serviciu şi 
a înregistrat-o pe bandă. lar eu am petrecut o noapte albă cu 
Betsy Ross. E o femeie singuratică, venită de curând în 
oraşul ăsta. Bea prea mult, iar eu am înregistrat totul pe 
bandă. 

— A ştiut? 

— Nu-i nevoie, zise Alan. Se acceptă ca probă şi fără să fi 
ştiut — îi urmări preț de o clipă pe avocaţi. Cred că la ora asta 
Blackburn are-un morcov cât casa. 

Fernandez străbătu curtea cu paşi apăsați, neagră la față 
de supărare şi cu umerii căzuți. 

— Dar-ar dracii, zise ea când ajunse lângă cei doi. 

— Ce s-a-ntâmplat? întrebă Sanders. 

— Nu vor să cădem la învoială, spuse Fernandez, 
clătinând din cap. 

— Nu vor? 

— Exact Pur şi simplu neagă fiecare punct. A cumpărat 
secretara vin? A fost pentru Sanders. A cumpărat 
prezervative? Erau pentru ea. Secretara spune că le-a 
cumpărat pentru Johnson? E o beţivă al cărei cuvânt nu 

poate fi luat în seamă. Declaraţia femeii de serviciu? Nu 
putea să audă exact, fiindcă în acelaşi timp asculta radioul. 
Şi, de fiecare dată, refrenul: „Ştii, Louise, asta n-o să reziste 
la tribunal". lar madam Chiloți-Blindaţi vorbeşte la telefon, 
dirijând întreaga poveste. Le spune tuturor ce să facă, rosti 
Fernandez, trăgând o înjurătură. Trebuie să vă spun că ăsta- 
i genul de porcărie la care apelează toți bărbații din posturile 
de conducere. Se uită drept în ochii tăi şi-ţi spun: „Nu s-a 
întâmplat nimic. Nu-i nimic adevărat. N-ai nici un argument 
în favoarea ta." Mă arde la ficați. Dar-ar dracii! 

— Hai mai bine să mâncăm ceva, Louise, spuse Alan, 
explicându-i lui Sanders: câteodată uită să şi mănânce. 

— Da, bine. Hai să mâncăm. 

Porniră către parcare. Ea mergea repede, clătinând din 
cap. 

— Nu pot să-nţeleg cum de-au adoptat o astfel de poziţie, 
zise ea. Pentru că ştiu..., am văzut asta în ochii 
judecătoarei..., nici nu s-a gândit că va mai avea loc vreo 
şedinţă după-amiază. Judecătoarea Murphy a ascultat 
dovezile şi a tras concluzia că treaba s-a terminat. Aşa am 
crezut şi eu. Dar uite că nu s-a terminat. Blackburn şi Heller 
nu dau înapoi nici măcar cu un centimetru. Nu acceptă să 
cădem la învoială. Practic, ne invită să-i dăm în judecată. 

— Păi hai să-i dăm, zise Sanders, ridicând din umeri. 

— Dacă suntem deştepţi, n-o vom face, replică 
Fernandez. Nu acum. Este exact lucrul de care mă temeam c- 
o să se întâmple. Ei sunt avantajați față de noi. Ne-am întors 
în locul din care-am plecat. Şi or să aibă la dispoziţie trei ani 
în care să se ocupe de secretară, de femeia de serviciu şi de 
tot ce-am mai putea descoperi. Ascultă-mă pe mine: în trei 
ani n-o să mai putem nici măcar s-o găsim pe secretara aia. 

— Dar o avem înregistrată pe bandă... 

— Tot trebuie să apară la tribunal. Şi, crede-mă, n-o să 
apară niciodată. Uite care-i treaba, DigiCom e foarte 
vulnerabilă în momentul ăsta. Dacă demonstrăm că n-a 
reacționat prompt şi corespunzător la ceea ce se ştia despre 

Johnson, riscă să plătească nişte daune extrem de mari. 
Luna trecută s-a judecată un caz similar în California: nouă- 
sprezece milioane patru sute de mii de dolari în favoarea 
reclamantului. Faţă de un asemenea risc, poți să mă crezi pe 
cuvânt: secretara va fi de negăsit. O să plece în vacanţă în 
Costa Rica pentru tot restul vieții. 

— Deci, ce facem? întrebă Sanders. 

— Am intrat în horă trebuie să jucăm. Am pornit pe un 
drum şi continuăm. Într-un fel sau altul, trebuie să-i 
convingem să cadă la învoială. Dar pentru asta o să avem 
nevoie de altceva. Ai altceva la îndemână? 

Sanders clătină din cap. 

— Nu, n-am nimic. 

— La naiba, spuse Fernandez. Ce să mai zici? Credeam 
că DigiCom se teme ca nu cumva acuzația asta să devină 
publică înainte de încheierea tranzacţiei. Credeam că se tem 
de publicitate. 

Sanders încuviință din cap. 

— Şi eu am crezut la fel. 

— Înseamnă că la mijloc e ceva ce nu înțelegem. Fiindcă 
atât Heller, cât şi Blackburn se comportă de parcă i-ar durea 
în cot de ce facem noi. De ce oare? 

Un bărbat solid, cu mustață, trecu pe lângă ei, ducând în 
mână un teanc de hârtii şi semănând cu un polițist. 

— Cine-i ăsta? întrebă Fernandez. 

— Nu l-am văzut niciodată. 

— Căuta la telefon pe cineva. Încerca să dea de urma 
cuiva. De-aia am întrebat. 

Sanders ridică din umeri. 

— Şi-atunci ce facem? 

— Mergem să mâncăm, spuse Alan. 

— Perfect, zise Fernandez. Să mergem la masă şi să le 
dăm încolo pe toate, măcar un timp. 

În aceeaşi clipă, un gând îi răsări în minte lui Sanders: 
Dă-l încolo de telefon. Părea să se fi ivit din senin, ca un 

ordin: Dă-l încolo de telefon. Mergând alături de el, Fernandez 
oftă. 

— Mai avem nişte chestii pe care le-am putea exploata. 
Încă nu s-a terminat. Nu-i aşa că mai ai nişte piste, Alan? 

— Absolut, spuse Alan. Abia am început. N-am ajuns 
încă la soțul lui Johnson şi nici la firma la care a lucrat 
înainte. Au rămas o mulțime de pietre pe care să le ridicăm 
ca să vedem ce zace dedesubt. 

Dă-l încolo de telefon. 

— Cred c-ar trebui să iau legătura cu biroul meu, spuse 
Sanders şi-şi scoase telefonul celular, ca să o sune pe Cindy. 

O ploaie uşoară începu să cadă. Ajunseră la maşinile din 
parcare. Fernandez spuse: 

— Cine conduce? 

— Eu, răspunse Alan. 

Merseră la maşina lui, un Ford lipsit de pretenții. Alan 
descuie portierele şi, în timp ce se pregătea să urce, 
Fernandez spuse: 

— Şi eu care mă gândeam că vom transforma masa de 
prânz de azi într-o petrecere. 

Mergeau la petrecere... 

Sanders se uită la Fernandez, aşezată pe scaunul din 
față, în spatele parbrizului udat de ploaie. Îşi duse telefonul 
la ureche şi aşteptă formarea apelului. Se simțea uşurat 
pentru faptul că telefonul îi funcţiona corect. Încă din seara 
zilei de luni, când i se consumaseră bateriile, nu mai avusese 
încredere deplină în el. Dar părea să fie în regulă. Aparatul 
nu avea nici o defecțiune. Cei doi mergeau la o petrecere, iar 
ea a făcut un apel cu telefonul celular. Din maşină... Dă-l 
încolo de telefon. 

— Biroul Sanders, răspunse Cindy. 

Iar când a telefonat, i-a răspuns robotul. A lăsat un mesaj 
pe robotul telefonic. După care a închis telefonul. 

— Alo? Aici biroul domnului Sanders. Alo? 

— Cindy, eu sunt. 

— A, bună, Tom, spuse ea pe acelaşi ton rezervat. 

— Vreun mesaj? întrebă el. 

— A, da, stai să mă uit în caiet. A sunat Arthur din Kuala 
Lumpur, voia să ştie dacă au sosit unităţile de disc. l-am 
întrebat pe băieţii lui Don Cherry şi mi-au zis că le-au primit. 
Acum se ocupă de ele. Şi a mai fost un telefon, de la Eddie, 
din Austin; părea îngrijorat. Aşa, a sunat şi John Levin. A 
mai telefonat şi ieri. A zis că e ceva important. 

Levin era tipul de la furnizorul de unități de hard disc. 
Problemele care-l frământau puteau să mai aştepte. 

— Bine. Mulţumesc, Cindy. 

— Te întorci la birou azi? M-au întrebat mulţi de tine. 

— Nu ştiu. 

— John Conley, de la Conley-White, a sunat şi el. Voia să 
vă întâlniți la ora patru. 

— Nu ştiu. Să văd. Te sun eu mai târziu. 

— Bine, spuse ea şi închise, după care se auzi tonul. 

Iar apoi a închis telefonul. Povestea îi zgândărea memoria. 
Doi oameni într-o maşină. Mergeau la o petrecere. Cine i-o 
spusese? Cum se întâmplase? În drum spre petrecere, Adele a 
făcut un apel din maşină, după care a închis telefonul. 
Sanders pocni din degete. Bineînţeles! Adele! Cei doi oameni 
din maşină fuseseră Mark şi Adele Lewyn. Şi trecuseră 
printr-un incident jenant. Acum începea să-şi amintească. 
Adele sunase pe cineva şi-i răspunsese robotul. Lăsase un 
mesaj şi închisese telefonul. Pe urmă, ea şi Mark vorbiseră în 
maşină despre persoana căreia Adele tocmai îi telefonase. 
Făcuseră glume şi comentarii deloc măgulitoare, timp de 
aproape un sfert de oră. lar mai târziu fuseseră foarte jenaţi... 

— Ai de gând să rămâi acolo în ploaie? îl întrebă 
Fernandez. 

Sanders nu-i răspunse. Cobori telefonul de la ureche. 
Tastatura şi afişajul erau luminate într-un verde intens. 
Bateriile erau încărcate la maximum. Se uită la telefon şi 
aşteptă. După cinci secunde, acesta se deconecta singur şi 
ecranul rămase întunecat. Asta se întâmplase pentru că 
noua generație de telefoane avea un sistem de întrerupere 

automată, pentru conservarea energiei bateriilor. Dacă nu 
foloseai aparatul, sau nu apăsai pe taste timp de 
cincisprezece secunde, telefonul se întrerupea singur. Ca să 
nu se consume inutil bateriile. Numai că telefonul lui 
încetase să funcționeze în biroul lui Meredith. De ce? Dă-l 
încolo de telefon. De ce telefonul lui celular nu se deconectase 
singur? Care putea să fie explicația? O problemă mecanică: 
una dintre taste rămăsese blocată, menținând telefonul 
conectat. Se stricase când îi scăpase din mâna, când 
Meredith îl sărutase prima oară. Bateria fusese pe terminate 
pentru că uitase s-o încarce în seara precedentă. Ba nu, îşi 
spuse apoi în gând. Telefonul funcționa bine. Nu avea nici o 
defecțiune mecanică. lar bateria fusese încărcată din plin. 
Nu. Telefonul funcționase corect. făcuseră glume şi 
comentarii deloc măgulitoare timp de aproape un sfert de oră. 

Mintea începu să-i funcționeze cu febrilitate, în timp ce 
fragmente răzlețe de conversaţie îi reveneau în memorie. 

Ascultă, de ce nu m-ai sunat aseară? 

Te-am sunat, Mark. 

Sanders era sigur că-l sunase pe Mark Lewyn din biroul 
lui Meredith. Rămas afară în ploaie, lângă maşină, apăsă în 
ordine pe tastele: L-E-W. Telefonul reintră în funcțiune, iar 
pe micul ecran apăru numele LEWYN, urmat de numărul lui 
de acasă. 

Când am ajuns acasă, n-am găsit nici un mesaj. 

Am vorbit cu robotul tău telefonic, pe la şase şi un sfert. 

N-am primit nici un mesaj. 

Sanders era sigur că-l sunase pe Lewyn şi că vorbise cu 
robotul lui telefonic. Îşi aminti o voce de bărbat rostind 
mesajul standard: „Lăsaţi mesajul după semnalul sonor". 

Stând acolo cu telefonul în mână şi privind fix numărul 
lui Lewyn, apăsă pe butonul de expediere a apelului. O clipă 
mai târziu, un robot telefonic prelua convorbirea. O voce de 
femeie spuse: „Bună ziua, ați sunat la locuința lui Mark şi 
Adele. Nu putem să vă răspundem în clipa asta, dar, dacă 
lăsați un mesaj, vă sunăm mai târziu." Bip. Ăsta era un 

mesaj diferit. Înseamnă că în seara aceea nu-l sunase pe 
Lewyn. Singura explicaţie era că nu apăsase pe tastele L-E- 
W. Agitat cum era, în birou la Meredith, probabil că apăsase 
pe alte taste şi intrase în legătură cu robotul altcuiva. 

Iar telefonul lui încetase să funcţioneze. 

Pentru că... 

Dă-l încolo de telefon. 

— Dumnezeule, spuse el. 

Dintr-odată, toate se legau. Ştia exact ce se întâmplase. 
lar asta însemna că exista o şansă ca... 

— Tom, s-a întâmplat ceva? întrebă Fernandez. 

— Nu, nimic, spuse el. Lasă-mă doar o clipă. Cred că am 
prins un fir important. 

Nu formase L-E-W. Formase altceva. Ceva foarte apropiat, 
poate doar cu o literă diferită. Cu degete febrile, Sanders 
tastă L-E-L. Afişajul rămase inert: nu avea nici un număr 
memorat pentru combinaţia aceea. L-E-M. Nici de data asta. 
L-E-S. Nici aici. L-E-V. Asta era! Pe micul ecran apăruse 
numele: LEVIN, însoţit de numărul lui de telefon. În seara 
aceea, Sanders vorbise cu robotul telefonic al lui John Levin. 
A sunat John Levin. A zis că e ceva important. Cred şi eu, îşi 
spuse Sanders. Îşi aminti, cu o claritate neaşteptată, 
succesiunea exactă a evenimentelor din biroul lui Meredith. 
Tocmai vorbea la telefon când ea spusese: „Dă-l încolo de 
telefon", trăgându-i mâna în jos şi sărutându-l. În timpul 
sărutului, el scăpase telefonul pe pervazul ferestrei şi îl 
lăsase acolo. Mai târziu, când plecase din birou, în timp ce se 
încheia la cămaşă, îşi luase telefonul de pe pervaz, dar acesta 
încetase deja să funcționeze. Ceea ce nu putea să însemne 
decât că rămăsese conectat încontinuu timp de aproape o 
oră. Rămăsese conectat pe toată durata incidentului cu 
Meredith. 

În maşină Adele terminase convorbirea, aşezase telefonul 
în furcă. Nu mai apăsase pe butonul de anulare, aşa încât 
circuitul telefonic rămăsese deschis, şi toată convorbirea lor se 
înregistrase pe caseta robotului telefonic al persoanei 

respective. Cincisprezece minute de glume şi de comentarii cu 
caracter personal, totul înregistrat pe casetă. 

lar telefonul lui Sanders încetase să funcționeze pentru 
că circuitul telefonic rămăsese deschis. Toată conversaţia 
fusese înregistrată. Formă la repezeală numărul lui Levin. 
Fernandez se dădu jos din maşină şi se apropie de el. 

— Ce facem? întrebă ea. Mai mergem la masă sau nu? 

— O clipă. 

Apelul ajunse la destinaţie. Se auzi declicul ridicării 
receptorului, iar apoi o voce de bărbat: 

— John Levin. 

— John, sunt eu, Tom Sanders. 

— Hei, salut, băiatule, spuse Levin, izbucnind în râs. la 
spune-mi, tipule, ai o viață sexuală palpitantă zilele astea, 
nu? Trebuie să-ţi spun că mi-au luat urechile foc, Tom. 

— S-a înregistrat? întrebă Sanders. 

— Ei, fir-aş al naibii, Tom, cred şi eu. Vin marți dimineață 
să văd ce mesaje am mai primit şi... ce să-ți spun, a durat 
vreo jumătate de oră, adică... 

— John... 

— Cine-o fi zis că viața bărbatului însurat e plictisitoare? 

— John, ascultă-mă. Ai păstrat-o? 

Urmă o pauză. Levin se opri din râs. 

— Tom, ce naiba, mă iei drept un depravat? Bineînţeles 
că am păstrat-o. Tot biroul a ascultat-o. Au fost încântați. 

— John, vorbesc serios. 

Levin oftă. 

— Da, am păstrat-o. Am bănuit că s-ar putea să ai un 
mic necaz pe chestia asta şi... Ce să zic? Oricum, am păstrat- 
o. 

— Bun. Unde o ai? 

— Chiar aici, pe birou, spuse Levin. 

— John, vreau neapărat caseta aia. Ascultă-mă bine: uite 
ce aş vrea să faci... 


În maşină, Fernandez spuse: 

— Aştept. 

— Există o casetă cu toată întâlnirea mea cu Meredith. S- 
a înregistrat totul. 

— Cum? 

— A fost o întâmplare. Vorbeam cu un robot telefonic, şi, 
când Meredith a început să mă sărute, am pus telefonul jos, 
dar n-am întrerupt convorbirea. Aşa că telefonul a rămas în 
legătură cu robotul. Şi tot ce s-a vorbit s-a înregistrat pe 
caseta robotului. 

— Drace, fiu de popă, zise Alan, lovind cu palma în volan. 

— E o casetă audio? întrebă Fernandez. 

— Da. 

— De bună calitate? 

— Nu ştiu. O să vedem. John urmează să mi-o aducă la 
restaurant. 

— Deja mă simt mai bine, spuse Fernandez, frecându-şi 
mâinile. 

— Da? 

— Da, rosti ea. Pentru că, dacă într-adevăr e bună de 
ceva, le dăm în barbă rău de tot. 


Rumen la față şi jovial, John Levin dădu la o parte 
farfuria şi-şi goli paharul cu bere. 

— Ei, asta da, masă. Peştele de mare a fost excelent. 

Levin cântărea aproape o sută patruzeci de kilograme, iar 
pântecele îi stătea proptit de tăblia mesei. Se aflau într-un 
separeu din salonul din spate al restaurantului McCormick & 
Schmick, de pe First Avenue. Localul era zgomotos, fiind plin 
de lumea ieşită în pauza de prânz. Fernandez îşi lipi căştile 
de urechi, în timp ce audia caseta pe un casetofon portabil. 
Ascultase deja cu atenţie timp de mai bine de o jumătate de 
oră, făcând însemnări pe un bloc-notes. Mâncarea îi 
rămăsese neatinsă. În cele din urmă, se ridică de la masă. 

— Trebuie să dau un telefon. 

Levin se uită la farfuria ei. 

— Ăă... mai mâncaţi chestia asta? 

Fernandez clătină din cap şi plecă. 

— Cine cere, nu piere, zise Levin cu un rânjet, după care 
îşi trase farfuria în față şi începu să mănânce. Deci, Tom, 
care-i treaba, eşti în rahat? 

— Până-n gât, răspunse Sanders, mestecând într-un 
cappuccino cu lingurița. 

Nu fusese în stare să mănânce nimic. Se uita la Levin, 
care înfuleca o porție zdravănă de cartofi piure. 

— M-am gândit eu, zise Levin. Jack Kerry de la Aldus m-a 
sunat azi-dimineață şi mi-a spus că dai în judecată 
compania, fiindcă ai refuzat să călăreşti nu ştiu ce muiere. 

— Kerry e un căcănar. 

— Cel mai mare, spuse Levin, încuviințând din cap. Mai 
mare ca el nu există. Dar ce poţi să faci? După articolul de 
azi-dimineaţă al lui Connie Walsh, toată lumea se chinuie să 
ghicească cine-o fi domnul Piggy - Levin luă o nouă 
înghițitură uriaşă de mâncare. Dar, mai întâi de toate, cum a 
aflat toată povestea? Fiindcă ea a fost cea care a împrăştiat 
rahatul. 

— Poate că i-ai spus tu, John, zise Sanders. 

— Glumeşti? 

— Banda a fost la tine. 

Levin se încruntă. 

— Dac-o ţii tot aşa, Tom, să ştii că mă supăr, zise el, 
clătinând din cap. Nu, eu zic că tot de la o femeie a aflat. 

— Câte femei ştiau? Numai Meredith, or ea nu i-ar fi 
spus. 

— Pariez pe oricât că o să iasă la iveală că o femeie a fost. 
Dacă o să afli vreodată... lucru de care mă îndoiesc, rosti el, 
mestecând gânditor. Peştele-spadă e un pic cam ațos. Cred c- 
ar trebui să-i spunem chelnerului. Ăă, Tom? 

— Da. 

— Am văzut un tip care se tot mişcă de pe un picior pe 
altul. Mă gândesc că poate îl cunoşti. 

Sanders se uită peste umăr. Bob Garvin stătea în picioare 
lângă bar şi se uita la el răbdător. La câţiva paşi în spatele 
lui, îl zări pe Phil Blackburn. 

— Te rog să mă scuzi, spuse Sanders şi se ridică de la 
masă. 


Garvin îi strânse mâna lui Sanders. 

— Tom, mă bucur că te văd. Cum stai cu moralul în toată 
tevatura asta? 

— Bine, spuse Sanders. 

— În regulă, rosti Garvin, aşezându-şi părinteşte mâna pe 
umărul lui Sanders. Îmi pare bine că te văd. 

— Şi mie, Bob. 

— Uite un loc mai liniştit în colțul de colo. Am comandat 
două cafele, să stăm de vorbă un pic. Eşti de acord? 

— Nici o problemă, spuse Sanders. 

Era foarte obişnuit ca Garvin să fie mânios şi vulgar. 
Acest nou Garvin, politicos şi grijuliu, îl neliniştea. Se 
îndreptară spre colțul barului. Garvin se aşeză într-un 
fotoliu, cu fața la el. 

— Tom, tu şi cu mine ne ştim de multă vreme. 

— Da, într-adevăr. 

— Călătoriile alea nenorocite la Seul, când mâneam pe 
sponci şi te durea spatele ca naiba. Ți-aduci aminte toate 
astea? 

— Da, mi-aduc aminte. 

— Ei, s-au dus vremurile alea, spuse Garvin, urmărindu-l 
cu atenţie pe Sanders. În orice caz, Tom, noi doi ne 
cunoaştem, aşa că n-am de gând să te duc cu preşul. Dă-mi 
voie numai să pun toate cărțile pe masă. Avem o problemă 
care trebuie rezolvată, înainte de-a se transforma într-o 
chestie neplăcută pentru toată lumea. Vreau să fac apel la 
judecata ta, în privința felului cum vom proceda de-acum 
încolo. 

— Judecata mea? 

— Da, zise Garvin. Vreau să te uiţi la chestia asta din 
toate părțile. 

— Dar câte părți sunt? 

— Cel puţin două, spuse Garvin, zâmbind. Uite, Tom, 
sunt sigur că nu-i nici un secret că am sprijinit-o pe 
Meredith în cadrul companiei noastre. Întotdeauna am fost 
încredințat că are talent şi acel gen de viziune managerială de 
care avem nevoie în viitor. Până acum n-am văzut-o făcând 
nimic care să sugereze contrariul. Ştiu că e şi ea tot om, dar 
e foarte talentată şi eu o sprijin. 

— Aha... 

— Acum, poate că în cazul ăsta..., poate că-i adevărat că 
a făcut o greşeală. Nu ştiu. 

Sanders nu spuse nimic. Se mulțumi să aştepte, 
privindu-l fix pe Garvin. Acesta se străduia să facă o impresie 
cât mai convingătoare, de om lipsit de prejudecăţi. Sanders 
nu se lăsă înşelat. 

— De fapt, hai să zicem că a făcut, spuse Garvin. Hai să 
zicem că a făcut o greşeală. 

— A făcut, Bob, spuse Sanders cu fermitate. 

— Bun. Să zicem că a făcut. O eroare de apreciere, să-i 
spunem. O depăşire a unor limite. Important e, Tom, că şi 
într-o situație ca asta eu continui s-o susțin cu tărie. 

— De ce? 

— Fiindcă e femeie. 

— Şi ce-are a face? 

— Ei bine, femeile au fost excluse în permanenţă din 
posturile de conducere, Tom. 

— Meredith n-a fost exclusă, obiectă Sanders. 

— Şi, în definitiv, e tânără. 

— Nu-i chiar aşa tânără, observă Sanders. 

— Ba este. Practic, abia a ieşit din studenţie. Şi-a luat 
licența în administrarea afacerilor acum doi ani. 

— Bob, spuse Sanders, Meredith Johnson are treizeci şi 
cinci de ani. Nu mai e de mult studentă. 

Garvin nu dădu semne că l-ar fi auzit pe Sanders şi se 
uită la el cu înțelegere. 

— Tom, ştiu că ai fost dezamăgit în privința postului. Şi 
pot să înțeleg că, în ochii tăi, Meredith Johnson a făcut o 
greşeală în felul în care te-a abordat. 

— Nu m-a abordat, Bob. A sărit pe mine. 

Preţ de o clipă, Garvin lăsă să i se vadă iritarea. 

— Păi, să ştii că nici tu nu mai eşti un copil. 

— Aşa este, nu mai sunt, zise Sanders. Dar sunt totuşi 
subalternul ei. 

— lar eu ştiu că te prețuieşte foarte mult, spuse Garvin, 
rezemându:se de spătarul fotoliului. La fel ca toată lumea din 
companie, Tom. Ai o importanţă vitală pentru viitorul nostru. 
O ştii şi tu, o ştiu şi eu. Vreau să păstrăm echipa unită. Şi 
revin mereu la ideea că trebuie să facem anumite excepții în 
privința femeilor. Trebuie să fim un pic mai îngăduitori cu 
ele. 

— Dar aici nu e vorba de femei, spuse Sanders. E vorba 
despre o anumită femeie. 

— Tom... 

— Şi, dacă un bărbat ar fi făcut ce-a făcut ea, n-ai mai fi 
vorbit despre îngăduinţă. L-ai fi concediat pe loc şi i-ai mai fi 
tras şi un şut în fund. 

— Probabil că da. 

— Ei, vezi, asta-i problema, spuse Sanders. 

— Nu sunt sigur că te-am înțeles aici, Tom, spuse Garvin. 

În tonul lui se putu desluşi un avertisment: lui Garvin 
nu-i plăcea să fie contrazis. De-a lungul anilor, pe măsură ce 
compania lui cunoscuse un succes şi o prosperitate 
crescânde, Garvin se obişnuise tot mai mult să fie adulat. 
Acum, când se apropia de pensie, se aştepta în continuare ca 
ceilalți să i se supună şi să fie de acord cu el. 

— Avem obligația să ajungem la egalitate, spuse Garvin. 

— Excelent. Dar egalitatea înseamnă eliminarea 
excepțiilor, spuse Sanders. Egalitatea înseamnă să-i tratezi 

pe oameni la fel. Tu ceri inegalitate pentru Meredith, fiindcă 
nu vrei să faci ceea ce i-ai face unui bărbat — să o concediezi. 

— Tom, dacă situația ar fi fost clară, aş fi făcut-o. Dar am 
înțeles că acest caz nu-i atât de limpede, oftă Garvin. 

Sanders se gândi dacă era bine să-i spună despre casetă. 
Ceva îl făcu să se abțină, aşa că se mulțumi să rostească: 

— Eu cred că este. 

— Dar întotdeauna există diferențe de opinie în astfel de 
chestiuni, zise Garvin, aplecându-se peste tejgheaua barului. 
E o realitate, nu crezi? Întotdeauna sunt opinii diferite. De 
fapt, Tom, ce a făcut rău? Zău aşa! Ţi-a făcut avansuri? În 
regulă. Ai fi putut să-ți spui că a fost ceva măgulitor. În 
definitiv, e o femeie frumoasă. Se pot întâmpla şi lucruri mai 
rele pe lumea asta. O femeie frumoasă îți pune mâna pe 
genunchi. Sau ai fi putut să zici nu, mulțumesc. Ai fi putut 
să rezolvi în nenumărate feluri. Doar eşti om în toată firea. 
Dar această... sete de răzbunare, Tom. Trebuie să-ți spun că 
sunt surprins de atitudinea ta. 

— Bob, a încălcat legea. 

— Asta rămâne de văzut, nu-i aşa? N-ai decât să-ți laşi 
viața personală să fie inspectată de un juriu, dacă asta vrei. 
Eu, personal, n-aş face-o. Şi nu văd pe cine ar ajuta dacă 
ajungi la tribunal în problema asta. E o situație din care 
nimeni nu are nimic de câştigat. 

— Ce tot spui? 

— Nu trebuie să ajungi la tribunal, Tom. 

Ochii lui Garvin se făcură mici, amenințători. 

— De ce? 

— Uite de-aia, spuse Garvin, trăgând adânc aer în piept. 
Hai să revenim la subiect. Am discutat cu Meredith. Şi ea e 
de aceeaşi părere cu mine, că lucrurile au scăpat de sub 
control. 

— Aşa... 

— Şi discut acum cu tine. Fiindcă sper, Tom, că putem să 
îngropăm povestea asta şi să revenim la situația anterioară — 
ascultă-mă până la capăt, te rog - să revenim, deci, la 

situația anterioară, de dinaintea acestei întâmplări nefericite. 
Tu rămâi pe postul tău, Meredith rămâne pe al ei. Continuaţi 
să lucraţi împreună, ca doi oameni civilizați. Vă vedeţi de 
treabă, consolidați compania, care va trece în domeniul 
public şi toată lumea câştigă un purcoi de bani anul viitor. 
Ce-i rău în asta? 

Sanders se simți cuprins de ceva asemănător cu uşurarea 
şi de o senzaţie de revenire la normalitate. Tânjea să scape de 
avocați şi de tensiunea ultimelor trei zile. Să reintre în starea 
obişnuită a lucrurilor, era un lucru care i se părea la fel de 
ademenitor ca şi o baie fierbinte. 

— Priveşte lucrurile în felul ăsta, Tom. Imediat după ce s- 
a întâmplat povestea de luni seara, nimeni n-a suflat o vorbă. 
Tu n-ai sunat pe nimeni, Meredith la fel. Cred că amândoi ați 
vrut să muşamalizați toată chestia. Pe urmă s-a întâmplat 
încurcătura aia nefericită de-a doua zi şi a avut loc o ceartă 
inutilă. Dacă ai fi ajuns la timp la şedinţă, dacă tu şi 
Meredith v-aţi fi pus de acord şi aţi fi avut acelaşi punct de 
vedere, nu s-ar fi întâmplat nimic din toate astea. Aţi fi 
continuat să lucraţi împreună şi, indiferent ce s-o fi petrecut 
între voi, ar fi rămas problema voastră şi atât. În loc de asta, 
uite unde s-a ajuns. Totul e o mare greşeală, zău aşa. Şi- 
atunci de ce să nu uităm totul, să mergem mai departe şi să 
ne îmbogățim, Tom? Ce-i rău în asta? 

— Nimic, spuse Sanders în sfârşit. 

— Bun. 

— Atât că n-o să meargă, zise Sanders. 

— De ce? 

O serie de răspunsuri îi trecu fulgerător prin minte: 
Pentru că nu e competentă. Pentru că e o viperă. Pentru că e 
mână-n mână cu alții, pentru că o interesează doar imaginea, 
iar ăsta e un departament tehnic, care trebuie să realizeze 
produse. Pentru că e o mincinoasă. Pentru că n-am nici un 
pic de respect pentru ea. Pentru că nu mă tratezi echitabil. 
Pentru că e favorita ta. Pentru că ai ales-o pe ea în locul meu. 
Pentru că... 

— Lucrurile au ajuns prea departe, spuse el. 

Garvin se holbă la Sanders. 

— Lucrurile se pot schimba. 

— Nu, Bob. E prea târziu. 

Garvin se dădu mai aproape şi-i spuse cu un glas scăzut: 

— Ascultă, cârcotaş nemernic ce eşti. Hai să-ți spun 
exact cum stă treaba. Te-am luat sub aripă pe vremea când 
nu ştiai să deosebeşti un buldog de un buldozer. Te-am 
lansat, te-am ajutat, ţi-am creat ocazii peste ocazii să te 
afirmi. lar acum vrei să faci pe durul? Nici o problemă. Vrei 
să vezi cum e când scormoneşti rahatul? Păi, ai răbdare şi-o 
să vezi, Tom. 

Se ridică în picioare, în clipa în care Sanders zise: 

— Bob, n-ai fost niciodată dispus să fii rezonabil când a 
fost vorba de Meredith Johnson. 

— A, deci crezi că e ceva între mine şi Meredith? râse 
Garvin strident. Ascultă, Tom: a fost iubita ta, dar, fiindcă a 
fost deşteaptă şi independentă, n-ai putut s-o ţii în frâu. Ai 
fost furios când te-a lăsat cu buza umflată. Iar acum, după 
atâția ani, vrei să te răzbuni pe ea. Asta-i toată chestia. N-are 
nimic de-a face cu etica profesională, cu încălcarea legii, cu 
agresiunea sexuală sau cu altceva. E ceva mărunt şi de 
natură personală. lar tu eşti atât de plin de rahat, că ţi-a 
ajuns şi-n albul ochilor. 

Garvin ieşi din restaurant, călcând apăsat şi dându-l la o 
parte supărat pe Blackburn. Acesta rămase pe loc preț de o 
clipă, privindu-l țintă pe Sanders, iar apoi se grăbi să-şi 
ajungă şeful din urmă. 


Pe când se întorcea la masă, Sanders trecu pe lângă un 
separeu unde se aflau mai mulți indivizi de la Microsoft, 
printre care şi doi tipi nesuferiți de la programarea de sistem. 
Cineva imită grohăitul unui porc. 

— Hei, domnule Piggy, zise o voce joasă. 

— Guiţ! Guiţ! 

— Nu ţi s-a sculat, ai? 

Sanders făcu câţiva paşi, apoi se întoarse din drum. 

— Mă băieţi, cel puţin eu nu particip la şedinţe nocturne 
în care să i-o iau în mână lui..., zise el şi rosti numele unui 
şef de la Departamentul de Programare al firmei Microsoft. 

Replica lui stârni o ilaritate generală. 

— Huo! 

— Domnul Piggy a vorbit! 

— Groh, groh! 

Sanders spuse: 

— Şi ia ziceți-mi, ce căutați în oraşul ăsta? S-a terminat 
jeleul de kiwi în Redmond? 

— Huo! 

— Domul Piggy s-a şucărit! 

Râdeau, ţinându-se cu mâinile de burtă, ca nişte puştani. 
Aveau pe masă o carafă mare de bere. Unul dintre ei zise: 

— Dacă Meredith Johnson şi-ar fi dat jos chiloțeii în fața 
mea, sunt sigur că n-aş fi chemat poliția din cauza asta. 

— Nici în ruptul capului. 

— Servicii garantate, cu zâmbetul pe buze! 

— Marfă de cea mai bună calitate! 

— Doamnele au prioritate! 

— Bang! Bang! 

Băteau cu pumnul în masă şi râdeau. Sanders îşi văzu de 
drum. 


Afară, în fața restaurantului, Garvin se plimba mânios pe 
trotuar, în timp ce Blackburn stătea cu telefonul la ureche. 

— Unde mă-sa e maşina aia? întrebă Garvin. 

— Nu ştiu, Bob. 

— l-am spus să aştepte. 

— Ştiu, Bob. Încerc să dau de el. 

— Dumnezeule mare şi bun, s-au încurcat până şi 
lucrurile cele mai simple! Nu mai poţi să te bazezi nici pe 
maşini să meargă cum trebuie, lua-le-ar dracu! 

— Poate că a avut nevoie să se ducă la toaletă. 

— Zău? Şi cât îi trebuie pentru asta? Afurisitul ăla de 
Sanders. Îţi vine să crezi? 

— Nu, Bob, nu-mi vine. 

— Pur şi simplu, nu-nţeleg. Nu vrea să negocieze cu mine 
în chestia asta. Şi să ştii că fac eforturi mari. Îi ofer postul, 
acțiunile, totul. Şi el ce face? Dumnezeule! 

— Nu ştie ce-i ăla spirit de echipă, Bob. 

— Aici ai dreptate, să ştii. Şi nu e dispus să se înțeleagă 
cu noi. Trebuie să-l convingem să fie rezonabil. 

— Da, Bob. 

— Nu-şi dă seama, spuse Garvin. Asta-i problema. 

— Articolul a apărut azi-dimineață. Nu cred că l-a făcut 
prea fericit. 

— Îţi spun eu, nu-şi dă seama. 

Garvin începu din nou să umble cu paşi mărunți. 

— Uite maşina, zise Blackburn, arătând undeva pe 
stradă. 

Automobilul Lincoln se apropia de ei. 

— În sfârşit, zise Garvin. Uite ce e, Phil. Am obosit să-mi 
pierd timpul cu Sanders. Am încercat să mă port cu mănuşi. 
N-a mers şi cu asta, basta. Deci, ce putem face în continuare, 
ca să-l convingem să fie rezonabil? 

— M-am gândit la treaba asta, zise Phil. Ce face Sanders 
de fapt? O defăimează pe Meredith, aşa-i? 

— Aşa e, fir-ar să fie. 

— N-a ezitat s-o defăimeze. 

— Câtuşi de puţin. 

— lar ceea ce spune despre ea nu-i adevărat. Numai că 
atunci când defăimezi pe cineva nici nu trebuie să spui 
adevărul. E suficient să spui ceea ce oamenii abia aşteaptă. 

— Deci? 

— Deci, poate că-i nevoie ca Sanders să simtă pe pielea 
lui cum e. 

— Ce să simtă? Ce tot vorbeşti? 

Blackburn privi gânditor maşina care se apropia. 

— Eu cred că Tom e un om violent. 

— Pe dracu, spuse Garvin. Îl cunosc de-atâţia ani. Nu-i 
violent. E un papă lapte. 

— Nu, zise Blackburn, frecându-şi nasul. Nu sunt de 
acord. Cred că e violent. A jucat fotbal în colegiu, are 
apucături de bătăuş. Joacă fotbal în echipa companiei, dă cu 
toată lumea de pământ. Are un caracter violent. Ca mai toți 
bărbații, dealtfel. Bărbaţii sunt violenți. 

— Ce porcărie mai e şi asta? 

— Şi trebuie să recunoşti că a fost violent cu Meredith, 
continuă Blackburn. A urlat, a țipat, a îmbrâncit-o, a trântit- 
o la pământ. Sex şi violență. Un bărbat scăpat de sub 
control. E mult mai solid decât ea. Pune-i unul lângă altul şi 
oricine poate să vadă diferența. E mult mai solid. Mult mai 
puternic. Nu trebuie decât să-l vezi ca să-ți dai seama că e 
un bărbat violent şi brutal. Înfăţişarea plăcută e doar o 
mască. Sanders e unul dintre acei bărbați care-şi manifestă 
ostilitatea maltratând femei lipsite de apărare. 

Garvin rămase tăcut. Se uită la Blackburn, îngustându-şi 
ochii întredeschişi. 

— Cu chestia asta n-ai nici o şansă. 

— Ba cred că am. 

— N-ai să găseşti pe nimeni întreg la minte care să 
înghită aşa ceva. 

— Ba da. 

— Zău? Pe cine? 

— Pe cineva, spuse Blackburn. 

Maşina trase lângă bordură, iar Garvin deschise portiera. 

— Ei bine, tot ce ştiu e că trebuie să-l convingem să 
negocieze. Trebuie să facem presiuni ca să stea de vorbă cu 
noi. 

— Cred că asta o să se poată aranja, zise Blackburn. 

— Problema e-n mâinile tale, Phil, zise Garvin, 
încuviințând din cap. Bagă de seamă s-o rezolvi. 

Urcă în maşină, urmat de Blackburn, după care îi spuse 
şoferului: 

— Unde mama dracului ai fost? 

Portiera se închise cu un zgomot sec şi maşina se urni 
din loc. 


Sanders se înapoie cu Fernandez la centrul de mediere, în 
maşina lui Alan. După ce ascultă relatarea lui Sanders 
despre conversaţia avută cu Garvin, Fernandez clătină din 
cap. 

— N-ar fi trebuit să stai de vorbă singur cu el, sub nici o 
formă. Nu s-ar fi purtat în felul ăsta dacă eram şi eu de faţă. 
Şi chiar ţi-a spus că trebuie să facem excepţii în privința 
femeilor? 

— Da. 

— Câtă nobleţe din partea lui. Uite că a găsit un motiv 
onorabil pentru care ar trebui să protejăm un delincvent. A- 
ntors-o frumos din condei. Toată lumea trebuie să stea cu 
mâinile-n sân şi să-i dea voie să încalce legea pentru că e 
femeie. Foarte frumos. 

Ascultându-i cuvintele. Sanders se simți mai puternic. 
Conversaţia cu Garvin îl zdruncinase. Ştia că Fernandez îl 
„prelucra", întărindu-i moralul, iar strădaniile ei îşi făcuseră 
deja efectul. 

— Toată discuţia e ridicolă, spuse Fernandez. Şi pe urmă 
te-a amenințat? 

Sanders încuviință din cap. 

— Nu pune la suflet. E doar fanfaronadă. 

— Sigur? 

— Absolut. Vorbe deşarte. Dar cel puţin ştii de ce se 
spune că bărbaţilor pur şi simplu nu le pică fisa. Garvin ţi-a 
servit aceleaşi replici de care se folosesc toți indivizii de teapa 
lui, de ani de zile: Priveşte lucrurile din punctul de vedere al 
vinovatului. Ce-a făcut rău? Cele rele să se spele, cele bune 
să se-adune. Toată lumea să se întoarcă la lucru. Hai să fim 
din nou o familie mare şi fericită. 

— Incredibil, zise Alan, care conducea maşina. 

— Astăzi, da, e incredibil, spuse Fernandez. Nu se mai 
poate să vii cu chestii de-astea. Apropo, câți ani are Garvin? 

— Aproape şaizeci. 

— Ar putea fi un motiv. Dar Blackburn ar fi trebuit să-i 
spună că e absolut de neacceptat. Conform legislaţiei, Garvin 
efectiv nu are de ales. În cel mai fericit caz, trebuie s-o 
transfere pe Johnson, nu pe tine. Şi, aproape sigur, ar trebui 
s-o concedieze. 

— Nu cred că o va face, spuse Sanders. 

— Nu, bineînţeles că nu. 

— E protejata lui. 

— Mai la obiect, e vicepreşedinta lui, spuse Fernandez, 
uitându-se în zare pe fereastră, în timp ce urcau panta spre 
centrul de medieri. Trebuie să-ți dai seama că toate aceste 
decizii sunt legate de putere. Agresiunea sexuală este legată 
de putere, la fel ca împotrivirea companiei față de rezolvarea 
acestei probleme. Puterea protejează puterea. Şi, de îndată ce 
o femeie ajunge în structurile puterii, ea va fi protejată de 
acele structuri, la fel ca un bărbat. Nu are importanță dacă 
un medic e bărbat sau femeie. Medicii refuză să depună 
mărturie împotriva altor medici. Punct. lar cadrele de 
conducere ale unei corporații, nu vor să cerceteze reclamațiile 
împotriva altor cadre de conducere, indiferent că sunt bărbați 
sau femei. 

— Şi asta e numai din cauză că femeile nu au obţinut 
asemenea posturi? 

— Da, dar uite că au început să le obțină. Şi acum au 
posibilitatea să fie la fel de nedrepte ca oricare dintre bărbați. 

— Se împrăştie sămânța feminismului extremist, spuse 
Alan. 

— Te rog să nu-ncepi, spuse Fernandez. 

— Comunică-i cifrele, interveni Alan. 

— Ce cifre? întrebă Sanders. 

— Cam cinci la sută din reclamațţiile de agresiune sexuală 
sunt făcute de bărbați împotriva femeilor. E o cifră relativ 
mică. Dar, pe de altă parte, doar cinci la sută din posturile de 
conducere sunt ocupate de femei. Aşa încât din statistici 
reiese că femeile numite în funcții de conducere îi hărțuiesc 


291 


pe bărbaţi în aceeaşi proporție în care bărbații le hărțuiesc pe 
femei. În plus, odată cu înmulţirea posturilor de conducere 
ocupate de femei, creşte şi numărul de reclamaţii înaintate 
de bărbaţi. Căci adevărul este că hărţuirea este legată de 
putere. lar puterea nu are gen. Oricine are pâinea şi cuțitul 
poate să facă abuz de putere. Iar femeile vor trage spuza pe 
turta lor la fel de des ca şi bărbaţii, un caz relevant în acest 
sens fiind şi încântătoarea domnişoară Johnson. lar şeful ei 
nu o concediază. 

— Garvin zice că din cauză că situația nu e limpede. 

— Eu aş zice că înregistrarea aia pe bandă e al naibii de 
limpede, spuse Fernandez şi se încruntă. I-ai pomenit cumva 
de casetă? 

— Nu. 

— Bun. În cazul ăsta, cred că vom putea să rezolvăm 
problema în următoarele două ore. 

Alan opri maşina în parcare şi coborâră toţi trei. 

— În regulă, spuse Fernandez. Hai să vedem cum stăm 
cu celelalte elemente semnificative legate de ea. Alan, avem 
firma la care a lucrat înainte. 

— Conrad Computer. Aşa este. Ne ocupăm de ei. 

— De asemenea, cea de dinaintea acesteia. 

— Symantec. 

— Da. Şi mai e şi soțul ei... 

— Am un fir la CoStar, care mă duce la el. 

— Şi afacerea Interne? „Un prieten"? 

— Se lucrează. 

— Şi mai avem facultatea şi Colegiul Vassar. 

— Exact. 

— Datele recente sunt cele mai importante. 
Concentrează-te pe Conrad şi asupra soțului. 

— În regulă, spuse Alan. La Conrad e o problemă, fiindcă 
furnizează sisteme pentru guvern şi CIA. Mi-au turnat gogoşi 
despre politica referințelor neutre şi păstrarea secretului 
asupra foştilor angajați. 


292 


— Atunci pune-l pe Harry să-i sune. Se pricepea la 
neglijența în formularea referințelor. Poate să-i zgâlțâie un 
pic dacă se încăpățânează să fie obstrucționişti. 

— Bine. S-ar putea să fie nevoie. 

Alan se urcă din nou în maşină. Fernandez şi clientul ei 
porniră spre centrul de medieri. Sanders spuse: 

— Verificaţi companiile la care a mai lucrat? 

— Da. Alte companii nu se înduplecă uşor să dea 
informaţii defavorabile în legătură cu foştii angajaţi. Ani la 
rând nu au acceptat să ofere nimic altceva în afară de datele 
angajării. Dar acum a apărut ceva care se cheamă publicare 
obligatorie şi încă ceva căruia îi zice neglijență în formularea 
referințelor. O companie poate fi trasă la răspundere pentru 
nedezvăluirea unei probleme legate de un fost salariat. Aşa 
că încercăm să-i speriem. Dar, până la urmă, se poate să nu 
ne ofere informația defavorabilă pe care o dorim. 

— De unde ştiţi că au o informație defavorabilă de oferit? 

Fernandez zâmbi. 

— Fiindcă Johnson e o recidivistă în materie de agresiune 
sexuală. Şi la indivizi de genul ăsta există întotdeauna un 
tipic. Niciodată nu se întâmplă pentru prima oară. 

— Crezi că a mai făcut-o şi înainte? 

— Nu fi dezamăgit, zise Fernandez. Ce-ai crezut? Că a fost 
impresionată de cât eşti de simpatic? Îţi garantez că a mai 
făcut-o şi înainte - trecură pe lângă fântâna din curte în 
drum spre intrarea în clădirea principală. Ei, şi-acum, zise 
Fernandez, să mergem s-o tocăm mărunt pe domnişoara 
Johnson. 


Exact la unu şi jumătate, judecătoarea Murphy intră în 
sala unde avea loc medierea. Se uită la cei şapte oameni 
tăcuți, adunaţi în jurul mesei, şi se încruntă. 

— Avocaţii părților adverse s-au întâlnit? 

— Ne-am întâlnit, răspunse Heller. 

— Cu ce rezultat? întrebă Murphy. 

— N-am reuşit să ajungem la o înțelegere, spuse Heller. 

— Prea bine. Să mergem mai departe. 

Luă loc şi-şi deschise bloc-notesul. 

— Mai e de discutat ceva în legătură cu şedinţa de 
dimineață? 

— Da, doamnă judecător, spuse Fernandez. Am câteva 
întrebări suplimentare pentru domnişoara Johnson. 

— Foarte bine. Domnişoară Johnson? 

Meredith îşi puse ochelarii. 

— De fapt, doamnă judecător, aş dori mai întâi să fac o 
declarație. 

— În regulă. 

— M-am gândit între timp la şedinţa de dimineață, spuse 
Johnson, vorbind rar şi cumpănit, precum şi la relatarea 
domnului Sanders asupra evenimentelor din seara zilei de 
luni. Şi am început să simt că s-ar putea să se fi produs o 
neînțelegere. 

— Înţeleg, spuse judecătoarea Murphy, vorbind fără nici 
un fel de inflexiune în glas şi privind-o ţintă pe Meredith. În 
regulă. 

— Când Tom a sugerat pentru prima oară o întâlnire 
după orele de program şi a propus să bem nişte vin şi să ne- 
amintim de vremurile de altădată, mă tem că s-ar putea ca, 
în mod inconştient, să fi reacționat față de el într-un fel care 
e posibil să nu se fi potrivit cu intenţiile lui. 

Judecătoarea Murphy nu schiță nici un gest. Nimeni nu 
mişcă, în încăpere se instalase o linişte desăvârşită. 

— Mi se pare corect să spun că l-am luat în serios şi am 
început să-mi închipui un...ăă... interludiu romantic. Şi, ca 
să fiu sinceră, n-am fost împotriva acestei posibilități. Cu 
câțiva ani în urmă, eu şi domnul Sanders am avut o relație 
cu totul specială şi mi-o amintesc ca fiind foarte pasională. 
Aşa că mi se pare cinstit să spun că aşteptam cu nerăbdare 
întâlnirea noastră şi că, probabil, am presupus că va duce la 
un act intim. Şi, în mod inconştient, eram destul de dornică 
să se întâmple acest lucm. 

Alături de Meredith, Heller şi Blackburn şedeau cu fețele 
împietrite, lipsite de orice expresie. Cele două avocate nu 
avură nici ele vreo reacție. Sanders îşi dădu seama că totul 
fusese pregătit în prealabil. Ce se întâmplase? De ce îşi 
schimbase relatarea? Johnson îşi drese glasul, apoi continuă 
pe acelaşi ton cumpănit. 

— Cred că e corect să spun că, în toate evenimentele 
acelei seri, am fost un participant benevol. Şi se poate ca, la 
un moment dat, să fi fost prea îndrăzneață pentru gustul 
domnului Sanders. În înflăcărarea acelor clipe se poate să fi 
depăşit limitele bunei cuviințe, la care mă obliga poziția în 
cadrul companiei. Cred că e posibil acest lucru. După o 
reflecţie serioasă, am ajuns la concluzia că versiunea mea 
privind acele evenimente este mult mai apropiată de 
versiunea prezentată de domnul Sanders decât am 
recunoscut mai devreme. 

Urmă un lung moment de linişte. Judecătoarea Murphy 
nu spuse nimic. Meredith Johnson se foi în scaun, îşi scoase 
ochelarii de la ochi, iar apoi îi puse la loc. 

— Domnişoară Johnson, zise în sfârşit judecătoarea 
Murphy, să înțeleg cumva că acum sunteți de acord cu 
versiunea domnului Sanders privind evenimentele de luni 
seara? 

— În multe privințe, da. Probabil că în majoritatea 
privinţelor. 

Sanders îşi dădu seama dintr-odată ce se întâmplase: 
aflaseră de casetă. Dar cum oare? El însuşi primise de veste 
abia cu două ore în urmă. lar Levin fusese plecat din birou, 
întâlnindu-se cu ei la restaurant. Deci, nu avusese cum să le 
spună. De unde aflaseră? 

— Şi, domnişoară Johnson, continuă judecătoarea 
Murphy, sunteţi de asemenea de acord cu acuzaţia de 
agresiune sexuală formulată de domnul Sanders? 

— Nu, doamnă judecător. Câtuşi de puţin. 

— Atunci nu prea înțeleg. V-aţi schimbat relatarea. Ziceţi 
că acceptați versiunea domnului Sanders şi că este corectă în 

majoritatea privințelor. Dar nu sunteți de acord că acuzația 
pe care o face împotriva dumneavoastră e justă? 

— Nu, doamnă judecător. Cum am mai spus, cred că 
totul a fost o neînțelegere. 

— O neînțelegere, repetă judecătoarea Murphy, cu o 
expresie neîncrezătoare pe față. 

— Da, doamnă judecător. Şi încă una în care domnul 
Sanders a jucat un rol foarte activ. 

—  Domnişoară Johnson. Conform celor relatate de 
domnul Sanders, dumneavoastră ați început să-l sărutați, în 
timp ce el protesta; l-aţi întins pe canapea, în timp, ce el 
iarăşi protesta; i-ați desfăcut fermoarul de la pantaloni şi i-ați 
scos la iveală penisul, în ciuda protestelor lui, şi v-aţi 
dezbrăcat singură hainele, în ciuda protestelor lui. Dat fiind 
că domnul Sanders este subalternul dumneavoastră, iar 
soarta serviciului lui depinde de dumneavoastră, îmi este 
foarte greu să înțeleg de ce nu putem vorbi de un caz clar, 
bine definit şi indiscutabil de hărțuire agresiune din partea 
dumneavoastră. 

— Înţeleg, doamnă judecător, spuse Meredith calm. Şi îmi 
dau seama că mi-am schimbat relatarea. Dar susțin că e o 
neînțelegere deoarece, de la bun început, am crezut sincer că 
domnul Sanders urmărea să aibă un contact sexual cu mine, 
iar această convingere mi-a călăuzit acțiunile. 

— Deci nu sunteți de acord că l-aţi agresat. 

— Nu, doamnă judecător. Fiindcă am crezut că am nişte 
indicii concrete că domnul Sanders era la rândul lui un 
participant voluntar, în unele momente, a preluat inițiativa, 
fără doar şi poate. Aşa că trebuie să-mi pun întrebarea de ce 
a preluat inițiativa şi pe urmă, pe neaşteptate, s-a retras. Nu 
ştiu de ce a procedat astfel. Dar sunt încredințată că şi el 
poartă răspunderea pentru cele întâmplate. lată de ce am 
sentimentul că s-a produs o neînțelegere. Şi vreau să spun că 
regret — sincer şi profund - rolul jucat de mine în această 
neînțelegere. 

—  Vasăzică, regretaţi, rosti judecătoarea Murphy, 
aruncând o privire exasperată înjur. Poate cineva să-mi 
explice ce se întâmplă? Domnule Heller? 

Heller îşi îndepărtă braţele în lături. 

— Doamnă judecător, clienta mi-a spus ce intenționează 
să facă. Eu consider că este un act de mare curaj. Clienta 
mea doreşte sincer să se afle adevărul. 

— Hai, scuteşte-mă, spuse Fernandez. 

— Doamnă Fernandez, zise judecătoarea Murphy, ținând 
cont de această declarație radical schimbată a domnişoarei 
Johnson, aţi dori o suspendare a şedinţei înainte de-a 
continua cu întrebările dumneavoastră? 

— Nu, doamnă judecător. Sunt pregătită să merg mai 
departe chiar acum, răspunse Fernandez. 

— Înţeleg, zise judecătoarea Murphy, nedumerită. Bun, în 
regulă. 

Judecătoarea Murphy simţea cât se poate de clar că era 
vorba de ceva pe care toată lumea din încăpere îl ştia, numai 
ea nu. Sanders continua să se întrebe cum de aflase 
Meredith despre înregistrare. Se uită spre Phil Blackburn, 
aşezat la unul din capetele mesei, cu telefonul celular lângă 
el. Îşi mângâia telefonul cu un gest nervos. Înregistrările 
telefonice, îşi zise Sanders. Asta trebuie să fie. DigiCom 
pusese pe cineva - cel mai probabil pe Gary Bosak - să 
controleze toate înregistrările lui Sanders, în căutarea unor 
lucruri pe care să le folosească împotriva lui. Bosak verificase 
toate apelurile făcute de Sanders pe telefonul lui celular. 
Când făcuse asta, putuse să descopere o convorbire care 
durase patruzeci şi cinci de minute. Trebuie să-i fi sărit în 
ochi: o durată şi un tarif neobişnuit de mari. lar Bosak 
trebuie să fi controlat ora convorbirii şi să fi dedus ce se 
întâmplase. Îşi dăduse seama că Sanders nu vorbise la 
telefon tocmai în timpul celor patruzeci şi cinci de minute din 
seara de luni. Prin urmare, nu putea să fie decât o singură 
explicație. Apelul fusese preluat de un robot telefonic, ceea ce 
însemna că exista o casetă. Iar Johnson ştia lucrul ăsta şi îşi 


297 


modificase relatarea în mod corespunzător. lată ce provocase 
schimbarea. 

— Domnişoară Johnson, începu Fernandez. Să lămurim 
mai întâi câteva elemente concrete. Dumneavoastră spuneți 
acum că ați trimis-o pe secretară să cumpere vin şi 
prezervative, că i-ați spus să încuie uşa şi că v-aţi anulat 
întâlnirea de la ora şapte în aşteptarea unui contact sexual 
cu domnul Sanders? 

— Da, aşa e. 

— Cu alte cuvinte, mai devreme ați mințit. 

— Mi-am prezentat punctul de vedere. 

— Dar aici nu e vorba de un punct de vedere, ci de fapte. 
Şi, dată fiind această succesiune de fapte, aş fi curioasă să 
aflu de ce aveţi impresia că domnul Sanders poartă o parte 
din responsabilitate pentru ce s-a întâmplat în acea încăpere 
luni seara. 

— Fiindcă am simțţit..., am simţit că domnul venise la 
mine în birou cu intenţia clară să facă dragoste cu mine, iar 
mai târziu a negat cu desăvârşire astfel de intenție. Am simțit 
că m-a indus în eroare. M-a amăgit şi pe urmă m-a acuzat, 
când eu n-am făcut nimic altceva decât să-i răspund. 

— Aţi simţit că v-a indus în eroare? 

— Da. 

— Şi de asta aveţi impresia că poartă o parte din 
responsabilitate? 

— Da. 

— În ce fel v-a indus în eroare? 

— Păi, cred că e evident. Lucrurile ajunseseră foarte 
departe când, pe neaşteptate, s-a ridicat de pe canapea şi a 
spus că nu vrea să mai continue. Eu aş spune că a fost ceva 
premeditat. 

— De ce? 

— Pentru că nu se poate să mergi atât de departe şi pe 
urmă să te opreşti. Este limpede că a fost un act ostil, menit 
să mă umilească şi să mă pună într-o postură jenantă. Mi se 
pare... evident pentru toată lumea. 

— În regulă. Haideţi să analizăm amănunţit situaţia, 
spuse Fernandez. Din câte înţeleg, vorbim despre momentul 
în care vă aflați pe canapea cu domnul Sanders, amândoi 
fiind parțial dezbrăcați. Domnul Sanders stătea în genunchi 
pe canapea, cu penisul expus, iar dumneavoastră erați 
întinsă pe spate, cu chiloţii dați jos şi cu picioarele desfăcute. 
Aşa este? 

— În esenţă da, rosti Meredith, clătinând din cap. Sună 
atât de... vulgar. 

— Dar asta a fost situația, nu-i aşa? 

— Da, asta a fost. 

— În clipa aceea, aţi spus „Nu, nu, te rog", iar domnul 
Sanders a replicat: „Ai dreptate, n-ar trebui să facem asta", 
după care s-a dat jos de pe canapea? 

— Da, zise ea. Aşa a spus. 

— Atunci care-i neînțelegerea? 

— Când am spus „Nu, nu" am vrut să spun „Nu, nu mai 
aştepta". Fiindcă el aştepta, mă aţâţa, iar eu voiam să 
meargă mai departe. În schimb, s-a dat jos de pe canapea, 
iar asta m-a înfuriat foarte tare. 

— De ce? 

— Pentru că voiam să continue. 

— Dar, domnişoară Johnson, ați spus „Nu, nu". 

— Ştiu ce-am spus, replică ea iritată. Dar în situația 
aceea era cât se poate de limpede ce voiam să-i transmit de 
fapt. 

— Oare? 

— Bineînţeles. Ştia exact ce-i spuneam, dar a preferat să 
nu țină cont. 

— Domnişoară Johnson, ați auzit vreodată de expresia 
„Nu înseamnă nu"? 

— Desigur, dar în situația asta... 

— lertați-mă, domnişoară Johnson, sunteți de acord că 
nu înseamnă nu? Da ori ba? 

— Nu în cazul ăsta. Pentru că, în clipa aceea, stând 
întinsă pe canapea, era absolut clar ce îi spuneam de fapt. 

— Vreţi să spuneți că era clar pentru dumneavoastră. 

Johnson nu se mai strădui să-şi ascundă supărarea. 

— A fost clar şi pentru el, se răsti ea. 

— Domnişoară Johnson. Când bărbaţilor li se spune că 
„nu înseamnă nu", ce concluzie trageţi? 

— Nu ştiu, spuse Meredith, ridicându-şi mâinile cu 
iritare. Nu ştiu unde vreţi să ajungeţi. 

— Încerc să vă spun că bărbaţilor li se atrage atenţia că 
trebuie să ia cuvintele femeilor în sensul lor propriu. Că „nu" 
înseamnă „nu'. Că bărbaţii nu au voie să presupună că „nu' 
înseamnă „poate'" sau „da'. 

— Dar, în această situație anume, când eram dezbrăcați 
şi lucrurile ajunseseră atât de departe... 

— Ce-are a face una cu alta? întrebă Fernandez. 

— Hai să fim serioşi, zise Johnson. Când un bărbat şi o 
femeie sunt împreună, încep cu uşoare atingeri şi continuă 
cu mici sărutări, urmate de mângâieri şi dezmierdări. Pe 
urmă hainele sunt date jos, se ating diferite părți intime şi 
aşa mai departe. Şi nu după mult timp începi să te aştepţi la 
ce-o să urmeze. Şi nu dai înapoi. A da înapoi reprezintă un 
act ostil. Exact asta a făcut el. M-a indus în eroare. 

—  Domnişoară Johnson, este adevărat că femeile 
revendică dreptul de-a da înapoi în orice moment, până în 
clipa penetrării propriu-zise? Nu-şi rezervă la modul foarte 
precis dreptul de-a se răzgândi? 

— Ba da, dar în cazul ăsta... 

— Domnişoară Johnson. Dacă femeile au dreptul să se 
răzgândească, nu au şi bărbaţii acelaşi drept? Nu se poate 
răzgândi şi domnul Sanders? 

— A fost un gest ostil, rosti ea, având întipărită pe chip o 
expresie rigidă, încăpățânată. M-a indus în eroare. 

— Eu vă întreb dacă domnul Sanders are aceleaşi 
drepturi ca şi o femeie în această situație. Dacă avea dreptul 
să se retragă, chiar şi în ultimul moment. 

— Nu. 

— De ce? 

— Pentru că bărbaţii sunt diferiți. 

— În ce fel sunt diferiţi? 

— Ah, pentru numele lui Dumnezeu! exclamă Johnson 
mânioasă. Despre ce vorbim aici? Parc-am fi în Alice în Ţara 
Minunilor. Bărbaţii şi femeile sunt diferiți. Toată lumea ştie 
asta. Bărbaţii nu-şi pot controla impulsurile. 

— Se pare că domnul Sanders a putut. 

— Da. A comis un act ostil. Din dorința de-a mă umili. 

— Dar ceea ce a spus, de fapt, domnul Sanders în acel 
moment a fost: „Mă face să mă simt prost". Adevărat sau nu? 

— Nu-mi amintesc exact ce-a spus. Dar purtarea lui a 
fost foarte ostilă şi degradantă față de mine, ca femeie. 

— Hai să ne gândim cine s-a purtat ostil şi degradant față 
de cine. N-a protestat domnul Sanders față de felul cum s-au 
desfăşurat lucrurile mai devreme, în seara aceea? 

— Nu tocmai. 

— Mie mi s-a părut că a protestat, spuse Fernandez, 
consultându-şi însemnările. Înainte de asta, i-aţi spus 
domnului Sanders: „Arăţi bine", şi „Întotdeauna ai avut un 
popou rotund şi tare"? 

— Nu ştiu. Se poate să-i fi spus. Nu-mi amintesc. 

— Şi el ce a replicat? 

— Nu-mi amintesc. 

— Pe urmă, domnul Sanders vorbea la telefon, ați venit 
lângă el, i l-aţi dat jos din mână aţi spus: „Dă-l încolo de 
telefon"? 

— Se poate să fi făcut asta. Zău că nu-mi amintesc. 

— Şi nu ați avut în acel moment inițiativa sărutului? 

— Nu sunt foarte sigură. Nu cred. 

— Păi, ia să vedem. Cum altfel s-ar fi putut întâmpla? 
Domnul Sanders vorbea la telefonul celular, aproape de 
fereastră. Şi-a întrerupt cumva convorbirea, a pus telefonul 
pe pervaz, s-a apropiat şi a început să vă sărute? 

Ea şovăi o clipă. 

— Nu. 

— Atunci cine a inițiat sărutul? 

— Cred că eu. 

— lar când el a protestat şi a spus „Meredith', l-aţi 
ignorat, ați continuat să-l sărutați şi ați spus: „Doamne, 
toată ziua te-am dorit. Sunt atât de excitată, nu m-am mai 
regulat ca lumea...'? 

Fernandez rosti aceste replici cu un glas egal, lipsit de 
inflexiuni, de parcă ar fi citit o stenogramă. 

— Se poate..., cred că asta cam aşa a fost. Da. 

Fernandez se uită din nou în însemnări. 

— Şi pe urmă, când el a zis „Meredith, aşteaptă”, 
protestând din nou cât se poate de clar, i-ați spus: „Ah, nu 
vorbi, nu, nu, ah, Doamne!'? 

— Cred că... e posibil să-i fi spus. 

— Ei bine, dacă staţi să vă gândiţi un pic, nu vi se pare 
că aceste replici ale domnului Sanders au fost nişte proteste 
pe care le-aţi ignorat? 

— Dacă au fost nişte proteste, atunci nu au fost foarte 
clare. 

— Domnişoară Johnson. Ați putea să-l caracterizați pe 
domnul Sanders ca fiind totalmente entuziast pe toată durata 
întâlnirii? 

Johnson ezită preț de o clipă. Sanders aproape că o vedea 
cum gândeşte, încercând să-şi dea seama cât de mult va 
dezvălui caseta la momentul oportun. În cele din urmă rosti: 

— Uneori a fost entuziast, alteori nu tocmai. Exact asta 
încerc să spun. 

— Ați putea spune că a avut un comportament 
contradictoriu? 

— Posibil. Întrucâtva. 

— Da sau nu, domnişoară Johnson? 

— Da. 

— Perfect. Deci, domnul Sanders s-a comportat 
contradictoriu pe parcursul întregii întâlniri. Ne-a şi spus de 
ce: fiindcă i se cerea să se angajeze într-o aventură amoroasă 
la locul de muncă, cu o veche prietenă care acum îi devenise 
şefă. Şi fiindcă între timp se căsătorise. Consideraţi că 

acestea ar fi motive valabile pentru un comportament 
contradictoriu? 

— Cred că da. 

— În această stare contradictorie, domnul Sanders a fost 
dominat în ultimul moment de sentimentul că nu voia să 
meargă mai departe. Asta l-a făcut să vă spună, simplu şi 
direct, ce simțea. Şi-atunci, de ce considerați că a fost ceva 
„premeditat'? Mie mi se pare că dovezile atestă cu prisosință 
contrariul: o reacție omenească necalculată, mai curând 
disperată, în fața unei situații pe care dumneavoastră o 
controlați întrutotul. Nu a fost vorba de o revedere între doi 
foşti îndrăgostiți, domnişoară Johnson, deşi preferați să 
credeți că aşa a fost. N-a fost câtuşi de puţin o întâlnire între 
egali. Realitatea e că îi sunteți superioară ierarhic şi că ați 
controlat fiecare aspect al întâlnirii. Aţi fixat ora, ați 
cumpărat vin, ați cumpărat prezervative, ați încuiat uşa... şi 
pe urmă ați aruncat vina pe subalternul dumneavoastră, 
când nu v-a făcut pe plac. De fapt, la fel vă comportați şi 
acum. 

— lar dumneavoastră încercați să-i puneţi comportarea 
într-o lumină favorabilă, ripostă Johnson. Dar eu vreau să 
spun doar că, la modul concret, dacă laşi lucrurile să 
evolueze până în ultima clipă şi apoi te opreşti, celălalt poate 
să se supere foarte tare. 

— Da, zise Fernandez. Aşa se simt mulți bărbaţi atunci 
când femeile dau înapoi în ultimul moment. Dar femeile spun 
că un bărbat nu are dreptul să se supere, fiindcă o femeie se 
poate retrage în orice moment. Adevărat? 

Johnson bătu darabana cu degetele pe masă, iritată. 

— Uite ce e, spuse ea. Încercaţi să transformați un fleac 
într-un proces în toată regula, punând în umbră elementele 
esențiale. Ce-am făcut aşa de rău? I-am făcut o ofertă, atâta 
tot. Dacă pe domnul Sanders nu l-ar fi interesat, nu trebuia 
decât să spună „Nu”. Dar el n-a spus nu. Nici măcar o dată. 
Pentru că a avut intenţia să mă inducă în eroare. A fost 
supărat pentru că n-a obținut postul dorit şi s-a răzbunat în 

singurul mod care-i stătea la îndemână: defăimându-mă. Nu 
e vorba decât de un război al nervilor şi de un atac mârşav la 
persoană. Eu sunt o femeie cu reuşite profesionale, iar el se 
simte iritat de succesul meu, drept pentru care e hotărât să- 
mi facă figura. lar dumneavoastră spuneți tot felul de lucruri 
numai ca să eludați această realitate fundamentală şi 
inevitabilă. 

—  Domnişoară Johnson, realitatea fundamentală şi 
inevitabilă este că sunteți şefa domnului Sanders. Şi că 
purtarea dumneavoastră față de el a fost contrară legii. lar la 
drept vorbind, chiar este vorba de un delict federal. 

Urmă un scurt moment de linişte. Secretara lui 
Blackburn intră în sală şi-i dădu un bilet. Blackburn îl citi şi 
apoi i-l înmâna lui Heller 

— Doamnă Fernandez? spuse judecătoarea Murphy. 
Puteţi să-mi explicați şi mie ce se întâmplă? 

— Da, doamnă judecător. A ieşit la iveală faptul că există 
o înregistrare audio a întâlnirii. 

— Serios? Aţi ascultat-o? 

— Da, doamnă judecător. Se confirmă relatarea domnului 
Sanders. 

— Ştiţi de existența acestei înregistrări, domnişoară 
Johnson? 

— Nu, nu ştiu. 

— Poate că domnişoara Johnson şi avocații dânsei ar dori 
s-o asculte. Probabil că ar trebui s-o ascultăm cu toţii, zise 
judecătoarea Murphy, privind ţintă la Blackburn. 

Heller puse biletul în buzunar şi zise: 

— Doamnă judecător, aş dori să solicit o pauză de zece 
minute. 

— Prea bine, domnule Heller. Aş zice că această nouă 
turnură o îndreptățeşte. 


Afară, în curte, norii negri coborâseră mult, amenințând 
din nou cu ploaia. Lângă fântânile arteziene, Johnson se 
sfătuia cu Heller şi Blackburn. Fernandez se uita la ei. 

— Pur şi simplu nu înțeleg, zise ea. Uite-i cum s-au 
strâns iarăşi să stea de vorbă. Ce-or mai fi având de 
discutat? Clienta lor a mințit şi pe urmă şi-a schimbat 
depoziția. Nu încape nici o îndoială că Johnson e vinovată de 
agresiune sexuală. Avem totul înregistrat pe casetă. Despre 
ce-or mai fi vorbind? 

Se uită la ei preț de o clipă, concentrându-se. 

— Să ştii că trebuie să recunosc: Johnson e o tipă al 
naibii de isteață. 

— Da, zise Sanders. 

— E calmă şi iute în reacții. 

— Aşa e. 

— A urcat rapid pe scara ierarhică. 

— Da. 

— Şi atunci... cum de s-a lăsat târâtă într-o situaţie ca 
asta? 

— Ce vrei să spui? întrebă Sanders. 

— Mă întreb de ce s-a aruncat la tine chiar din prima zi 
de serviciu? Şi încă în halul ăsta. Cum de s-a lăsat 
descoperită? E prea isteață pentru aşa ceva. 

Sanders ridică din umeri. 

— Crezi că numai fiindcă eşti irezistibil? zise Fernandez. 
Cu tot respectul cuvenit, mă cam îndoiesc. 

Se pomeni gândindu-se la perioada când o cunoscuse pe 
Meredith, de pe vremea când se ocupa cu prezentările 
demonstrative, şi la felul cum obişnuia să-şi încrucişeze 
picioarele ori ce câte ori cineva îi punea o întrebare la care nu 
ştia să răspundă. 

— Se poate folosi întotdeauna de sex ca să distragă 
atenția oamenilor. Se pricepe la asta. 

— Cred, zise Fernandez. Dar de la ce ne distrage atenția 
acum? 

Sanders nu avu nici un răspuns. Dar instinctul îi spunea 
că era vorba de cu totul altceva. 

— Cine ştie cum sunt oamenii cu adevărat în intimitate? 
zise el. Am cunoscut cândva o femeie care arăta ca un înger, 
dar căreia îi plăcea să fie maltratată de motociclişti. 

— Aha, zise Fernandez. Aşa o fi, dar în ceea ce o priveşte 
pe Johnson nu accept ideea. Pentru că Johnson îmi face 
impresia că este în stare să-şi stăpânească foarte bine 
reacțiile, iar comportamentul ei față de tine a fost 
necontrolat. 

— Chiar tu ai spus-o, reacționează aşa fiindcă aşa îi e 
felul. 

— Mda, poate. Dar de ce din prima zi? De ce imediat? 
Cred că a avut un alt motiv. 

— Dar eu? întrebă Sanders. Crezi că şi eu am avut un alt 
motiv? 

— Presupun că da, zise ea, privindu-l cu seriozitate. Dar 
despre asta vom vorbi mai târziu. 

Alan se apropie de ei venind dinspre parcare şi clătinând 
din cap. 

— Ce-ai aflat? întrebă Fernandez. 

— Nimic bun. Luptăm pe toate fronturile, spuse el, 
răsfoind paginile carnetului. Am verificat adresa aceea 
Internet. Mesajul provine din „Districtul U". lar acel „Un 
prieten" se dovedeşte a fi doctorul în chimie Arthur A. Friend. 
E profesor de chimie anorganică la Universitatea din 
Washington. Numele ăsta îți spune ceva? 

— Nu, răspunse Sanders. 

— Nu mă surprinde. În clipa de faţă, profesorul Friend se 
află în nordul Nepalului, într-o misiune de consultanță 
pentru guvernul nepalez. E plecat acolo de trei săptămâni. E 
aşteptat să se întoarcă abia spre sfârşitul lui iulie. Aşa că 
oricum nu el e cel care trimite mesajele. 

— Cineva se foloseşte de adresa lui de pe Internet? 

— Secretara zice că e imposibil. Când profesorul e plecat, 
biroul lui rămâne încuiat şi nimeni nu intră acolo cu excepția 
ei. Aşa că nimeni nu are acces la computer. Secretara spune 
că se duce acolo o dată pe zi şi răspunde la mesajele primite 

prin poşta electronică, dar că în rest computerul e oprit. Şi 
nimeni nu cunoaşte parola în afară de ea. Aşa că nu ştiu ce 
să zic. 

— Adică e vorba de un mesaj care provine dintr-un birou 
încuiat? spuse Sanders, încruntându-se. 

— Nu ştiu. Problema e în studiu. Dar, pentru moment, 
rămâne un mister. 

— Bine, în regulă, zise Fernandez. Cum stăm cu Conrad 
Computer? 

— Cei de la Conrad au adoptat o poziție foarte dură. Nu 
vor să furnizeze informaţia decât companiei care a angajat-o, 
respectiv lui DigiCom. Pentru noi, nimic. Mi-au mai zis că 
respectiva companie nu le-a solicitat nimic. Când am încercat 
să strângem şurubul, cei de la Conrad au sunat la DigiCom, 
iar DigiCom le-a spus că nu este interesată de informațiile pe 
care le-ar putea deține Conrad. 

— Hm. 

— Mai departe, să trecem la soț, zise Alan. Am vorbit cu 
cineva care a lucrat la compania lui, la CoStar. Zice că soțul 
o urăşte şi că ar avea o mulțime de lucruri neplăcute de spus 
despre ea. Numai că tipul e plecat în Mexic, în concediu, cu 
noua lui prietenă, până săptămâna viitoare. 

— Păcat. 

— Novell, zise Alan. Nu păstreză în mod curent decât 
documentele din ultimii cinci ani. Înregistrările mai vechi 
sunt păstrate în arhiva din sediul central aflat în Utah. N-au 
habar ce-ar putea să conțină acele documente, dar sunt 
dispuşi să le scoată dacă plătim. Ar dura două săptămâni. 

Fernandez clătină din cap. 

— Nu e bine. 

— Nu. 

— Intuiția îmi spune că tipii de la Conrad Computer 
ascund ceva, zise Fernandez. 

— Se poate, dar, ca să punem mâna pe acel ceva, ar 
trebui să declanşăm acțiune judecătorească. Şi nu avem 
timp. 

Alan se întrerupse şi se uită la membrii taberei opuse, 
aflați în cealaltă parte a curții. 

— Ce se întâmplă acum? 

— Nimic. Rezistă pe poziție. 

— Încă mai rezistă? 

— Da. 

— Doamne, făcu Alan. Pe cine are tipa asta în spate? 

— Şi mie mi-ar plăcea să ştiu, zise Fernandez. 

Sanders îşi deschise telefonul celular şi sună la birou. 

— Cindy, am primit vreun mesaj? 

— Doar două, Tom. Stephanie Kaplan a întrebat dacă 
poate să se întâlnească azi cu tine. 

— A spus de ce? 

— Nu. Dar a zis că nu-i ceva important. Şi Mary Anne 
Hunter a trecut pe aici de două ori şi a întrebat de tine. 

— Probabil că vrea să mă răstignească, zise Sanders. 

— N-aş crede, Tom. Ea e cam singura care... e foarte 
îngrijorată în privința ta, aşa cred. 

— Bine. Am s-o sun. 

Începu să formeze numărul lui Mary Anne exact în clipa 
când Fernandez îl înghionti discret. Se uită în direcția 
semnalată şi văzu o femeie suplă, între două vârste, care 
venea dinspre parcare în direcţia lor. 

— Pregăteşte-te, îl îndemnă Fernandez. 

— De ce? Cine-i aia? 

— Aia, zise Fernandez, e Connie Walsh. 


Connie Walsh avea cam patruzeci şi cinci de ani, părul 
cărunt şi o expresie acră. 

— Dumneata eşti Tom Sanders? 

— Întocmai. 

Femeia scoase la iveală un casetofon. 

— Connie Walsh, de la Post-Intelligencer. Putem sta de 
vorbă un minut? 

— Exclus, zise Fernandez. 

Walsh se uită la ea. 


308 


— Sunt avocata domnului Sanders, se prezentă Louise. 

— Ştiu cine eşti, zise Walsh, după care se întoarse din 
nou spre el. Domnule Sanders, ziarul nostru doreşte să 
publice un reportaj despre acest proces de discriminare în 
cadrul companiei DigiCom. Sursele mele m-au informat că o 
acuzi pe Meredith Johnson de discriminare sexuală. Este 
adevărat? 

— Nu are nimic de comentat, spuse Fernandez, 
postându-se între Walsh şi Sanders. 

Walsh se uită peste umărul ei şi zise: 

— Somnule Sanders, este adevărat că dumneata şi cu ea 
ați fost mai de mult amanți şi că acuzaţia dumitale e o 
modalitate de răzbunare? 

— Nu are nimic de comentat, spuse Fernandez. 

— Mie mi se pare că are, zise Walsh. Domnule Sanders, 
nu eşti obligat s-o asculți. Dacă vrei, poţi să vorbeşti. Şi cred, 
într-adevăr, că ar trebui să profiți de acest prilej ca să te 
aperi. Pentru că sursele mele mi-au mai spus că, în cursul 
întâlnirii, ai brutalizat-o pe domnişoara Johnson. Astea sunt 
nişte acuzaţii foarte grave împotriva dumitale şi-mi închipui 
că ai dori să răspunzi. Ce ai de spus față de acuzațiile 
formulate? Ai brutalizat-o? 

Sanders dădu să vorbească, dar Fernandez îl fulgeră cu o 
privire de avertizare şi-l opri cu un gest ferm, după care îi 
spuse ziaristei: 

— Nu cumva aceste acuzaţii ți-au fost aduse la 
cunoştinţă chiar de domnişoara Johnson? Pentru că ea a fost 
singura persoană care a fost de față, în afară de domnul 
Sanders. 

— N-am voie să-ți spun. Nu. Am aflat de la nişte surse 
foarte bine informate. 

— Din cadrul sau din afara companiei? 

— Efectiv n-am voie să spun. 

— Domnişoară Walsh, zise Fernandez, am să-i interzic 
domnului Sanders să-ți vorbească. Şi ai face bine să-l 

consulți pe consilierul juridic al ziarului înainte să publici 
vreuna din aceste acuzaţii nefondate. 

— Nu sunt nefondate, sursele mele sunt foarte... 

— lar dacă avocatul vostru are vreo îndoială, ai putea să-i 
sugerezi să-l sune pe domnul Blackburn, care o să-i explice 
care e poziția voastră din punct de vedere juridic în această 
chestiune. 

Walsh schiță un zâmbet mohorât. 

— Domnule Sanders, vrei să faci vreun comentariu? 

— la legătura cu consilierul vostru juridic, domnişoară 
Walsh, zise Fernandez. 

— Am s-o fac, dar n-o să aibă nici o importanţă. Nici 
dumneata şi nici domnul Blackburn n-o să puteți să 
înăbuşiți povestea asta. În ce mă priveşte, trebuie să-ți spun 
că nu ştiu cum de te implici într-un caz ca ăsta. 

Fernandez se dădu mai aproape, zâmbi şi-i spuse: 

— Ce-ar fi să ne tragem mai la o parte şi să-ți explic o 
chestie? 

Se duse cu ziarista la câțiva paşi mai încolo. Alan şi 
Sanders rămaseră pe loc. Primul oftă şi zise: 

— Nu-i aşa că ai da oricât să ştii ce discută în clipa asta? 


Connie Walsh spuse: 

— Nu contează ce-ai să-mi spui. N-am să-ți dezvălui 
sursa. 

— Nici nu ţi-o cer. Nu fac decât să te informez că 
povestea ta e falsă... 

— Păi e şi normal să spui asta... 

— Şi că există dovezi concrete în acest sens. 

Connie Walsh şovăi şi se încruntă. 

— Dovezi concrete? 

Fernandez încuviință cu o mişcare înceată a capului. 

— Întocmai. 

Walsh reflectă un timp şi spuse: 

— Dar nu se poate. Chiar ai şi spus-o. Erau singuri în 
încăpere. Cuvântul lui împotriva cuvântului ei. Nu există 
dovezi concrete. 

Fernandez clătină din cap, fără să spună nimic. 

— Ce e? O casetă? 

— Efectiv nu pot să spun, rosti Fernandez, cu un zâmbet 
malițios. 

— Chiar dacă există, ce pot să demonstreze? Că l-a ciupit 
un pic de fund? Că a făcut o glumă? Ce mare scofală? 
Bărbaţii fac asta de sute de ani. 

— Nu asta-i important în acest... 

— la mai slăbeşte-mă! Va să zică, tipul e ciupit niţel şi 
începe să urle ca din gură de şarpe. Ăsta nu-i un 
comportament normal la un bărbat. Individul le urăşte şi le 
înjoseşte pe femei, fără doar şi poate. E de-ajuns să te uiţi la 
el. Şi nu încape îndoială, în timpul acelei întâlniri, el a lovit- 
o. Compania trebuia să cheme un doctor ca să vadă dacă n- 
are semne. lar eu am mai multe surse de încredere care-mi 
spun că tipul e cunoscut ca fiind violent din punct de vedere 
fizic. Soţia a avut necazuri cu el ani de zile. De fapt, a plecat 
din oraş cu copiii şi urmează să intenteze acțiune de divorț. 

Walsh o urmări pe Fernandez cu atenție, în timp ce 
vorbea. Aceasta din urmă se mulțumi să ridice din umeri. 

— Ăsta-i adevărul. Soţia a plecat din oraş, zise Walsh pe 
un ton detaşat. Pe neaşteptate. A luat şi copiii. Şi nimeni nu 
ştie unde s-a dus. Acum spune-mi ce poate să-nsemne asta. 

— Connie, tot ce pot să fac este să te informez, în calitate 
de avocat al domnului Sanders, că dovezile concrete 
contrazic afirmațiile surselor tale în privința acestei acuzații 
de agresiune sexuală. 

— Ai de gând să-mi arăţi această dovadă? 

— Nici pomeneală. 

— Atunci de unde ştiu că există? 

— Păi, nu ştii. Ştii numai că te-am informat eu de 
existenţa ei. 

— Şi dacă nu te cred? 

— Astea sunt decizii pe care trebuie să le ia ziaristul, zise 
Fernandez. 

— Vrei să spui că ar fi o neglijenţă iresponsabilă. 

— Dacă publici relatarea, da. 

Walsh făcu un pas înapoi. 

— Uite ce e. Poate că ai nişte argumente legale valabile, 
poate nu. Dar, din punctul meu de vedere, eşti una dintre 
puţinele femei care încearcă să se pună bine cu patriarhatul, 
plecându-şi spinarea. Dacă ai avea un pic de respect față de 
propria persoană, n-ai mai accepta să fii sluga lor. 

— La drept vorbind, Connie, mi se pare că persoana 
prinsă în jugul patriarhatului eşti tu. 

— Astea sunt rahaturi, zise Walsh. Şi dă-mi voie să-ți 
spun că n-ai să poți ocoli realitatea. A amăgit-o şi pe urmă a 
brutalizat-o. E un fost iubit, plin de resentimente şi violent. 
Tipul clasic de bărbat. Şi hai să-ți mai zic ceva: până la 
urmă, o să-şi blesteme ziua când s-a născut. 


— O să publice articolul? întrebă Sanders. 

— Nu, răspunse Fernandez. 

Se uită în cealaltă parte a curții, la Johnson, Heller şi 
Blackburn. Connie Walsh se dusese la Blackburn şi începuse 
să discute cu el. 

— Nu te lăsa influențat de asta, zise Fernandez. Nu e 
important. Problema principală este: ce o să facă în privința 
lui Johnson? 

După câteva clipe, Heller se apropie de ei şi spuse: 

— Am analizat împreună situaţia, Louise. 

— Şi? 

— Am ajuns la concluzia că nu vedem rostul continuării 
medierii şi, din acest moment, ne retragem. Am informat-o pe 
doamna judecător că nu vom continua. 

— Nu, zău. Şi caseta? 

— Nici domnişoara Johnson şi nici domnul Sanders nu 
au ştiut că sunt înregistrați. Conform legii, cel puțin una 


312 


dintre părti trebuia să ştie că infracțiunea este înregistrată. 
Prin urmare, caseta nu poate fi admisă... 

— Dar, Ben... 

— Suntem de părere că banda trebuie recuzată, atât 
pentru această mediere, cât şi pentru orice procedură 
juridică ulterioară. Susținem că domnişoara Johnson a 
caracterizat corect întâlnirea drept o neînțelegere între doi 
adulți participanți voluntari şi că domnul Sanders poartă o 
parte din răspundere pentru această neînțelegere. A fost un 
participant activ, Louise, nu încape nici o îndoială. El i-a dat 
chiloţii jos. Nimeni n-a stat cu pistolul la tâmpla lui. Dar, 
întrucât vina aparține ambelor părți, se cuvine ca acum cei 
doi să-şi strângă mâna, să dea uitării trecutele animozități şi 
să se întoarcă la lucru. S-ar părea că deja domnul Garvin i-a 
propus asta domnului Sanders, dar dânsul a refuzat. Credem 
că, având în vedere circumstanțele, domnul Sanders 
acționează nerezonabil şi că, dacă nu reconsideră problema 
cât de curând, va fi concediat pentru refuzul de a se prezenta 
la lucru. 

— Ticălosul! izbucni Sanders. 

Fernandez îşi puse mâna pe brațul lui cu un gest 
liniştitor. 

— Ben, zise ea calm. Să înțeleg că ai formulat o ofertă 
oficială de reconciliere şi de întoarcere în cadrul companiei? 

— Da, Louise. 

— Şi care sunt despăgubirile? 

— Fără nici un fel de despăgubiri. Toată lumea se 
întoarce la lucru şi basta. 

— Te întreb, zise Fernandez, fiindcă am convingerea că 
pot argumenta cu succes că domnul Sanders a fost conştient 
de faptul că totul se înregistra pe bandă şi că, în felul acesta, 
caseta trebuie să fie admisă. Voi argumenta că este 
admisibilă în conformitate cu dezvăluirea înregistrărilor 
publice prin intermediul unor purtătoare de semnal 
obişnuite, aşa cum este ea definită în procesul Waller contra 
Herbst. Mai mult, voi susține că, de fapt, compania a ştiut 

despre trecutul de recidivistă în materie de agresiune sexuală 
al domnişoarei Johnson şi a refuzat să ia măsurile necesare 
pentru cercetarea comportamentului ei, fie înainte de acest 
incident, fie după. Şi, în fine, voi susține că însăşi compania 
a dat dovadă de neglijenţă în protejarea reputației domnului 
Sanders atunci când a lăsat să se scurgă informaţii despre 
acest incident în folosul lui Connie Walsh. 

— Ia stai puţin... 

— Voi arăta că firma a avut un motiv întemeiat ca să 
îngăduie această scurgere de informații: a vrut să-l priveze pe 
domnul Sanders de bine meritata răsplată pentru mai bine 
de un deceniu în slujba companiei. Şi că domnişoara este un 
salariat care a mai avut necazuri şi înainte. Vă voi acuza de 
calomnie şi voi cere daune suficient de mari ca mesajul meu 
să fie recepționat de companiile din întreaga Americă. Am să 
cer şaizeci de milioane în clipa când am să-l conving pe 
judecător să permită juriului să asculte caseta asta. Fiindcă 
amândoi ştim că, atunci când juriul are să asculte caseta, n- 
o să fie nevoie de mai mult de cinci secunde ca să se 
hotărască să voteze împotriva domnişoarei Johnson şi a 
companiei. 

Heller clătină din cap. 

— Scenariul tău conține multe lovituri hazardate, Louise. 
Nu cred că o să se permită ascultarea casetei la tribunal. Iar 
ce spui tu o să se întâmple peste trei ani. 

— Da, zise ea. Trei ani însemnă o perioadă lungă de timp. 

— Mie-mi spui, Louise? Se poate întâmpla orice. 

— Da, şi-ţi spun sincer, mă îngrijorează caseta asta. E 
de-a dreptul scandalos câte lucruri nefericite se pot întâmpla 
cu dovezile. Nu pot să-ți garantez că nu a fost deja făcută o 
copie. Ar fi îngrozitor dacă ar cădea în mâinile celor de la 
KQEM, iar ăştia s-ar apuca s-o transmită la radio. 

— Dumnezeule, Louise, nu pot să cred că ai spus asta. 

— Ce-am spus? Nu fac decât să-mi exprim nişte temeri 
legitime. Ar fi o neglijență din partea mea dacă nu ţi-aş aduce 
la cunoştinţă ce mă îngrijorează. Hai să privim realitatea în 

față, Ben. Secretul a fost dezvăluit. Presa a aflat deja 
povestea. Cineva i-a pasat-o şi lui Connie Walsh. Iar ea a 
publicat un articol foarte dăunător reputației domnului 
Sanders. Se pare că acel cineva continuă să trăncănească, 
pentru că acum Connie are de gând să scrie nu ştiu ce 
speculații nefondate despre caracterul violent al clientului 
meu. Este mare păcat că cineva din tabăra ta a hotărât să 
vorbească despre cazul acesta. Dar amândoi ştim cum se 
întâmplă cu bombele din presă - n-ai idee de unde-o să se 
producă următoarea scurgere de informații. 

Heller se arătă neliniştit. Aruncă o privire către ceilalți, 
aflați lângă fântână. 

— Louise, nu cred că cei de acolo o să cedeze. 

— Du-te măcar şi vorbeşte cu ei. 

Heller ridică din umeri şi se îndepărtă. 

— Ce facem acum? întrebă Sanders. 

— Mergem la tine în birou. 

— Vii şi tu? 

— Da, zise Fernandez. N-am ajuns la sfârşit. Astăzi o să 
se mai întâmple şi alte chestii şi nu vreau să-mi scape nimic. 


Pe drumul de întoarcere spre oraş, Blackburn vorbi cu 
Garvin, de la telefonul maşinii. 

— Medierea s-a încheiat, la cererea noastră. 

— Şi? 

— L-am strâns cu uşa pe Sanders să se întoarcă la lucru. 
Dar deocamdată n-a reacționat. Rezistă pe poziție. Acum 
amenință cu daune de şaizeci de milioane de dolari. 

— Cristoase! exclamă Garvin. Daune? Pe ce bază? 

— Calomnie din neglijența companiei, pornind de la 
supoziţia că ştiam de antecedentele lui Meredith în materie 
de agresiune sexuală. 

— Eu nu ştiu de nici un fel de antecedente, zise Garvin. 
Tu ştii de aşa ceva, Phil? 

— Nu. 

— Există vreo dovadă concretă în legătură cu astfel de 
antecedente? 

— Nu, zise Blackburn. Sunt sigur că nu există. 

— Bun. Lasă-l să amenințe. Cum a rămas cu Sanders? 

— l-am dat termen până mâine să revină la companie sau 
să plece. 

— În regulă, zise Garvin. Acum să trecem la treabă. Cu 
ce-l putem înfunda? 

— Ne ocupăm de acuzaţia de activitate ilegală, spuse 
Blackburn. S-a întâmplat demult, dar cred că poate să iasă 
ceva. 

— Şi cu femeile? 

— N-am găsit nimic în legătură cu ele. Ştiu că, acum vreo 
doi ani, Sanders o ciocănea pe una din secretare. Dar nu 
găsim fişierele în computer. Cred că a intrat în sistem şi le-a 
şters. 

— Păi cum? Doar i-am blocat accesul. 

— Trebuie s-o fi făcut mai demult. E un tip prudent. 

— De ce dracu' ar fi făcut-o mai demult, Phil? N-avea nici 
un motiv să se aştepte la o chestie ca asta. 

— Ştiu, dar uite că nu găsim fişierele, spuse Blackburn, 
şovăind. Bob, cred că ar trebui să mutăm mai devreme 
conferința de presă. 

— Pe când? 

— Pe la sfârşitul zilei de mâine. 

— Te-ai gândit bine, spuse Garvin. Aranjez eu. O putem 
face chiar şi mâine la prânz. John Marden vine cu avionul 
mâine dimineață, adăugă el, referindu-se la directorul 
general al companiei Conley-White. Se potriveşte la fix. 

— Sanders are de gând să întindă pelteaua asta până 
vineri, rosti Blackburn. Hai să i-o luăm înainte. Aşa cum 
stau lucrurile acum, l-am blocat. Nu poate intra în fişierele 
companiei. Nu poate ajunge la Conrad sau în altă parte. E 
izolat. E imposibil să pună mâna pe ceva compromițător 
până mâine. 

— Perfect, spuse Garvin. Ce face reportera? 

— Cred c-o să publice articolul vineri, spuse Blackburn. 
Deja a aflat povestea, un ştiu de la cine. Dar n-o să se poată 
abține să nu-l tăvălească pe Sanders prin noroi. Subiectul e 
prea tare; o să-l bage la ziar. Şi când o s-o facă, s-a zis cu el. 

— Excelent, zise Garvin. 


Meredith cobori din lift la etajul cinci de la DigiCom şi 
dădu nas în nas cu Ed Nichols. 

— Ne-ai lipsit la şedinţele de dimineaţă, spuse Nichols. 

— Da, păi am avut nişte lucruri de rezolvat, zise ea. 

— Ceva de care-ar trebui să ştiu şi eu? 

— Nu. E plictisitor. Doar nişte aspecte tehnice legate de 
scutirile de taxe din Irlanda. Guvernul irlandez vrea să 
extindă legislația locală şi asupra fabricii din Cork şi nu prea 
ne vine să acceptăm. Chestia asta durează de mai bine de un 
an. 

— Arăți un pic cam obosită, spuse Nichols cu îngrijorare. 
Eşti cam palidă. 

— N-am nimic. O să-mi pară bine când o să se termine 
toată povestea asta. 

— O să ne pară bine tuturor, zise Nichols. Ai timp să 
luăm masa împreună? 

— Poate vineri seară, dacă mai râmai în oraş, spuse ea, 
zâmbind. Zău, Ed, e vorba de chițibuşuri financiare. 

— Bine, te cred. 

Nichols îi făcu un semn de despărțire cu mâna şi se 
îndepărtă pe coridor. Johnson intră la ea în birou. O găsi 
acolo pe Stephanie Kaplan, care lucra la terminalul de 
computer aşezat pe masa de lucru a lui Meredith. Kaplan 
păru stânjenită. 

— lartă-mă că ţi-am folosit computerul. Dar m-am gândit 
să mai verific nişte conturi în timp ce te aşteptam. 

Johnson îşi aruncă poşeta pe canapea. 

— Ascultă, Stephanie, zise ea. Hai să lămurim o chestie 
chiar acum. Eu conduc departamentul ăsta şi nimeni n-o să 
schimbe situaţia. După părerea mea, a venit momentul când 


317 


un vicepreşedinte trebuie să decidă cine e de partea lui şi 
cine nu. Dacă cineva mă sprijină, am să țin minte. Dacă nu 
mă sprijină, nici o problemă, găsesc o soluție şi pentru asta. 
Ne-am înțeles? 

Kaplan ocoli biroul şi se apropie de Johnson. 

— Da, Meredith, bineînţeles. 

— Să nu-ncerci să mă tragi în piept. 

— Nici nu mi-a trecut prin minte, Meredith. 

— Bun. Mulţumesc, Stephanie. 

— Nici o problemă, Meredith. 

Kaplan ieşi din birou. Johnson închise uşa în urma ci, se 
duse direct la terminalul de computer şi privi îndelung şi 
atent ecranul. 


Sanders  străbătu coridoarele de la DigiCom cu 
sentimentul că trăia în altă lume. Se simțea ca un străin. 
Oamenii întâlniți în drum pe holuri se uitau în altă parte sau 
treceau pe lângă el, fără să spună nimic. 

— Parcă nici n-aş exista, îi mărturisi el lui Fernandez. 

— Nu contează, zise ea. 

Trecură pe lângă sectorul principal al etajului, unde 
oamenii lucrau în nişte compartimente cu pereţii înalți până 
la piept. Se auziră câteva grohăieli. Un individ cânta încet: 
„În trecut am ciocănit-o, dar acum s-a terminat..." Sanders 
se opri şi se întoarse spre cântăreț. Fernandez îl apucă de 
braț. 

— Nu contează, repetă ea. 

— Dar, fir-ar să fie... 

— Nu faci decât să agravezi lucrurile. 

Trecură pe lângă automatul de cafea. Lângă el, cineva 
lipise un portret al lui Sanders. Îl folosiseră drept ţintă 
pentru aruncarea săgăților. 

— Isuse. 

— Mergi mai departe. 

Când ajunseră la coridoml ce ducea spre biroul lui, îl 
văzu pe Don Cherry venind din sens opus. 

— Salut, Don. 

— Ai făcut-o de oaie rău de tot, Tom, zise acesta, 
clătinând din cap şi văzându-şi de drum. 

Până şi Don Cherry. Sanders oftă. 

— Ştiai c-aşa o să se întâmple, zise Fernandez. 

— Poate. 

— Ştiai şi n-ai ce să faci. 

Ajunseră la uşa biroului său. Când îl zări pe Sanders, 
Cindy se ridică în picioare şi-i spuse: 

— Tom, Mary Anne te-a mgat s-o suni imediat după ce- 
ajungi. 

— Bine. 

— Şi Stephanie a spus că nu-i nici o problemă, a aflat ce 
voia să ştie. A zis... ăă... să n-o mai suni. 

— Bine. 

Intră în birou şi închise uşa. Se aşeză la masa de lucru, 
iar Fernandez ocupă locul din fața lui. Ea îşi scoase din 
servietă telefonul celular şi formă un număr. 

— Hai să lămurim o chestie... Biroul doamnei Vries, vă 
rog... Louise Fernandez o caută. 

Acoperi microfonul cu palma. 

— N-ar trebui să... Eleanor? Bună, Louise Fernandez la 
telefon. Te-am sunat în legătură cu Connie Walsh. Mda... 
Sunt sigură că ai discutat cu ea. Da, ştiu că are sentimente 
puternice. Eleanor, nu voiam decât să-ți confirm că există o 
înregistrare a evenimentului şi că ea susține versiunea 
domnului Sanders, nu pe cea a domnişoarei Johnson. De 
fapt, da, chiar aş putea s-o fac. Absolut neoficial?? Da, aş 
putea. Ei bine, problema cu sursa lui Walsh e că acum 
compania are o responsabilitate uriaşă şi, dacă publicaţi o 
relatare inexactă - chiar dacă ați obținut-o de la o sursă — 
cred că are chiar ea motive să acționeze împotriva voastră. A, 
da, sunt absolut sigură că domnul Blackburn ar intenta 
proces. Ar fi obligat s-o facă. Ce-ar fi să..., înțeleg. Aha. Păi, 
asta se poate schimba, Eleanor. Da. Şi nu uita că, în 
momentul ăsta, domnul Sanders se gândeşte la un proces de 

calomnie, pornind de la articolul despre domnul Piggy. Da, 
cred c-ar fi foarte bine. Mulţumesc. 

Închise telefonul şi se întoarse către Sanders. 

— Am fost colege la facultatea de drept. Eleanor e foarte 
competentă şi foarte conservatoare. Din capul locului n-ar fi 
permis abordarea subiectului şi nici nu l-ar fi luat în 
considerare acum, dacă n-ar fi avut mare încredere în sursa 
lui Connie. 

— Adică? 

— Sunt destul de sigură că ştiu cine i-a vândut pontul, 
spuse Fernandez, care se apucă să formeze un alt număr. 

— Cine? întrebă Sanders. 

— În clipa de față, importantă e Meredith Johnson. 
Trebuie să obţinem dovezi despre obiceiurile ei, să 
demonstrăm că şi în trecut i-a hărțuit pe subalterni. Trebuie 
să facem cumva şi să ieşim din impasul ăsta cu Conrad. 

Se întoarse într-o parte şi vorbi din nou la telefon. 

— Harry? Louise. Ai vorbit la Conrad? Aha. Şi? — 
Fernandez clătină din cap iritată. Le-ai explicat care le sunt 
responsabilităţile? Aha. La naiba! Şi care-i mutarea 
următoare? Suntem în criză de timp, Harry, asta mă 
îngrijorează. 

În timp ce ea vorbea la telefon, Sanders se întoarse către 
monitorul lui. Indicatorul luminos al poştei electronice clipea. 
Acţionă comutatorul. 

AVEŢI 17 MESAJE ÎN AŞTEPTARE. 

Dumnezeule. Îşi închipuia foarte bine despre ce era 
vorba. Apăsă pe butonul CITIRE. Mesajele apărură pe ecran 
în ordine. 

DE LA: DON CHERRY, ECHIPA DE PROGRAMARE A 
CORIDORULUI CĂTRE: TOȚI SUBIECŢII 


AM LIVRAT UNITATEA NIV CELOR DE LA CONLEY- 
WHITE. UNITATEA ESTE ACUM OPERATIVĂ ÎN BAZA LOR 
DE DATE, ÎNTRUCÂT AZI NE-AU PUS LA DISPOZIŢIE CE 
TREBUIA. JOHN CONLEY A CERUT SĂ FIE INSTALATĂ 

ÎNTR-UN APARTAMENT DIN HOTELUL FOUR SEASONS, 
FIINDCĂ DIRECTORUL LOR SOSEŞTE JOI DIMINEAȚA ŞI O 
SĂ-L POATĂ VEDEA. ÎNCĂ UN TRIUMF ÎN MATERIE DE 
PROGRAMARE OFERIT VOUĂ DE MINUNAŢII BĂIEŢI DE LA 
MTV. 

DON MAGNIFICUL 


Sanders trecu la următorul mesaj. 


DE LA: GRUPUL DE DIAGNOSTICARE 
CĂTRE: ECHIPA GPA 


ANALIZA UNITĂŢILOR TWINKLE. PROBLEMA CU BUCLA 
DE SINCRONIZARE A CIPULUI DE COMANDĂ NU PARE SĂ 
PROVINĂ DE LA INTEGRATUL PROPRIU-ZIS. AM VERIFICAT 
MICROFLUCTUAŢIILE CURENTULUI DE LA SURSA DE 
ALIMENTARE. APARENT, PE PLACA DE CIRCUITE A 
ACESTEIA AU FOST GRAVATE NIŞTE REZISTENTE SUB 
STANDARD SAU INADECVATE, DAR ĂSTA E UN LUCRU 
MINOR ŞI NU EXPLICĂ DE CE NU NE ÎNCADRĂM ÎN 
SPECIFICAȚII. ANALIZA CONTINUĂ. 


Sanders urmări mesajul cu un sentiment de detaşare. Nu 
prea îi spunea nimic. Doar nişte cuvinte care ascundeau 
adevărul esențial: că încă nu ştiau care era problema. 
Altădată, ar fi plecat imediat la echipa de diagnosticare, să 
pună şaua pe ei şi să-i facă să găsească soluția. Dar de data 
asta... Săltă din umeri şi trecu la mesajul următor. 


DE LA: CENTRUL DE BASEBALL 

CĂTRE: TOȚI JUCĂTORII 

REFERITOR LA NOUL PROGRAM DE VARĂ LA 
SOFTBALL. 


ÎNCĂRCAŢI FIŞIERUL BB. 72 CA SĂ OBȚINEŢI NOUL 
PROGRAM DE VARĂ REVIZUIT. NE VEDEM PE TEREN! 

O auzi pe Fernandez, care spuse la telefon: 

— Harry, trebuie s-o rezolvăm cumva. La ce oră se închid 
birourile lor din Sunnyvale? 

Sanders trecu mai departe. 


MESAJELE COLECTIVE S-AU TERMINAT. DORIŢI SĂ 
CITIŢI MESAJELE PERSONALE? 


Apăsă pe butonul corespunzător. 


DE CE NU RECUNOŞTI CA EŞTI HOMO? 
(NESEMNAT) 


Nu se osteni să vadă de unde provenea. De bună seamă 
că introduseseră manual mesajul ca venind de la adresa lui 
Garvin, sau ceva de genul ăsta. Ar fi putut ajunge la adresa 
reală în interiorul sistemului, însă doar cu ajutorul 
privilegiilor de acces de care tocmai fusese deposedat. Trecu 
la următorul mesaj. 


ARATĂ MAI BINE DECÂT SECRETARA TA, ŞI PE-AIA NU 
TE-AI MAI CODIT S-O REGULEZI. 
(NESEMNAT) 


Sanders comută la următorul. 


TURNĂTOR SCÂRBOS - AFARĂ CU TINE DIN COMPANIE! 
CEL MAI BUN SFETNIC 


Dumnezeule, îşi zise. Următorul: 
MICUL TOMMY AVEA PUŢȚĂ 
SE JUCA CU EA MEREU 


DAR CÂND EA VRU S-O ATINGĂ 
TOMMY ZISE: NU VREAU EU! 

Versurile continuau până în josul ecranului, dar Sanders 
nu citi şi restul. Comută la mesajul următor. 


DACĂ NU ŢI-AI TROSNI FIICA ATÂT DE DES, POATE CĂ 
AI FI ÎN STARE SĂ... 


Comută din nou. Începuse să treacă peste mesaje din ce 
în ce mai rapid, abia aruncând o privire la conţinutul lor. 

I 

NDIVIZI CA TINE FAC DE RUŞINE BĂRBAȚI, GĂOZAR 
CE EŞTI! 

BORIS 


Clic. 
PORC JEGOS ŞI MINCINOS 
Clic. 


AR FI TIMPUL SĂ LE-O TRAGĂ CINEVA CĂȚELELOR 
SCHELĂLĂITOARE. SUNT SĂTUL DE FELUL CUM ŞTIU SĂ 
DEA VINA PE TOATĂ LUMEA, NUMAI PE ELE NU. AŞA E 
SEXUL LOR SĂ AIBĂ ŢÂȚE ŞI OBICEIUL SĂ ARUNCE VINA 
PE ALȚII. ŞI TÂȚELE ŞI OBICEIUL ĂSTA SUNT ÎNSCRISE ÎN 
CROMOZOMUL X. 

ŢINE-O TOT AŞA! 


Trecea peste mesaje fără să le mai citească, aşa că nu 
lipsi mult să-l scape din vedere pe unul dintre ultimele: 


TOCMAI AM PRIMIT VESTEA CĂ MOHAMMED JAFAR E 
PE MOARTE. DEOCAMDATĂ E ÎNCĂ LA SPITAL, DAR NU 
SUNT SPERANȚE SĂ SUPRAVIEȚUIASCĂ PÂNĂ MÂINE 
DIMINEAŢĂ. S-AR PUTEA CA, PÂNĂ LA URMĂ, SĂ FIE VREO 
CHESTIE ŞI CU VRĂJITORIA ASTA. 

ARTHUR KAHN 

Sanders se holbă la ecran. Un om care să moară din 
pricina vrăjitoriei? Nu-ndrăznea să-şi imagineze ce se 
întâmplase de fapt. Ideea însăşi părea să aparțină unei alte 
lumi. O auzi pe Fernandez zicând: 

— Nu mă interesează, Harry. Conrad are informația 
relevantă pentru stabilirea antecedentelor şi trebuie să facem 
cumva să o smulgem. 

Sanders trecu la ultimul mesaj: 

NU VERIFICI UNDE TREBUIE. 

UN PRIETEN 


Sanders întoarse monitorul, astfel încât să-l poată vedea 
şi Fernandez. Ea se încruntă în timp ce vorbea la telefon. 

— Harry, trebuie să te las. Fă tot ce poţi, spuse ea şi 
închise telefonul. Cum adică, nu verificăm unde trebuie? De 
unde poate să ştie prietenul ăsta ce facem? Când ţi-a venit 
mesajul ăsta? 

Sanders se uită la antetul mesajului. 

— La unu şi jumătate. 

Fernandez făcu o însemnare în bloc-notes. 

— Cam tot pe la ora asta, Alan vorbea cu cei de la 
Conrad. lar Conrad a sunat la DigiCom, mai ţii minte. Deci 
mesajul ăsta trebuie să fi venit din interiorul DigiCom-ului. 

— Dar e pe Internet. 

— Indiferent de unde pare să vină, de fapt, e de la cineva 
dinăuntrul companiei, care încearcă să te ajute. 

Se gândi imediat, fără să ştie de ce, la Max. Dar nu avea 
sens. O fi fost Dorfman țăcănit, dar nu în felul ăsta. Şi-apoi, 
Max nu era la curent minut cu minut cu tot ce se întâmpla în 
companie. Nu, era vorba de cineva care voia să-l ajute pe 
Sanders, dar nu dorea să se descopere de unde venea 
ajutorul. 

— Nu verifici unde trebuie... repetă el cu glas tare. 

Să fie cineva de la Conley-White? La naiba, îşi zise el, ar 
putea fi oricine. 

— Ce înseamnă că nu verific unde trebuie? întrebă el. 
Verificăm toate firmele la care a mai lucrat şi avem mari 
dificultăți... 

Se opri. Nu verifici unde trebuie. 

— Mare tâmpit sunt, spuse el şi începu să tasteze ceva pe 
claviatura computerului. 

— Ce s-a întâmplat? zise Fernandez. 

— Mi-au restrâns accesul, dar tot ar trebui să pot obține 
chestia asta, zise el, tastând cu repeziciune. 

— Ce să obţii? întrebă ea nedumerită. 

— Ai zis că recidiviştii în agresiune sexuală au un tipic, 
nu? 

— Ba da. 

— Care se manifestă de fiecare dată, corect? 

— Da. 

— Iar noi verificăm firmele la care a lucrat înainte, ca să 
obținem informații despre episoadele similare din trecut. 

— Da. Şi n-avem succes. 

— Da. Dar chestia e că ea a lucrat aici în ultimii patru 
ani, Louise. Nu verificăm unde trebuie. 

Pe ecranul computerului apăru: 


VERIFICARE BAZA DE DATE 


Pe urmă, după un moment, Sanders întoarse monitorul, 
astfel încât Fernandez să poată citi: 


DIGITAL COMMUNICATIONS - Raport verificare referințe 


BD 4: Personal (Sub 5/ Înregistrări angajaţi) 

Criterii de investigare: 

1.  Dispoziţia: Concediat şi/sau Transferat şi/sau 
Demisionat 

2. Conducător: Johnson, Meredith 

3. Alte criterii: numai bărbați 

Rezultatele investigației — rezumat: 
Michael Tate 9/5/89 Concediat Consum droguri Ref. 
med. RU 
Edwin Sheen 5/7/89 Demisie Angajare alt. D-Silicon 
William Rogin 9/11/89 Transfer La cerere Austin 
Frederic Cohen 2/4/90 Demisie Angajare alt. Squire Sy 


Robert Ely 1/6/90 Transfer La cerere Seattle 
Michael Backes 11/8/90 Transfer La cerere Malaysia 
Peter Saltz 4/1/91 Demisie Angajare alt. Novell 
Ross Wald 5/8/91 Transfer La cerere Cork 
Richard Jackson 14/11/91 Demisie Angajare alt. Aldus 
James French 2/2/92 Transfer La cerere Austin 


Fernandez parcurse lista şi zise: 

— S-ar părea că locul în subordinea lui Meredith 
Johnson e foarte periculos pentru păstrarea serviciului. Ai în 
fața ta modelul clasic: oamenii rezistă doar câteva luni şi pe 
urmă demisionează sau cer să fie transferați în altă parte. 
Totul se face de bună voie. Nimeni nu e concediat, fiindcă 
asta ar putea declanşa un proces pe motiv de concediere 
ilegală. Clasic. Îl cunoşti pe vreunul dintr-ăştia? 

— Nu, zise Sanders, clătinând din cap. Dar trei dintre ei 
sunt aici, în Seattle. 

— Eu nu văd decât unul. 

— Nu, Aldus e aici. lar Squire Systems e în Bellevue. Aşa 
că Richard Jackson şi Frederic Cohen sunt tot aici. 

— Poţi să obţii detalii privind condiţiile de plecare pentru 
oamenii ăştia? Ne-ar fi de folos. Pentru că dacă firma a 
despăgubit pe cineva, atunci aveam un caz de facto. 

— Nu, rosti Sanders, clătinând din cap. Informaţiile 
financiare depăşesc nivelul de acces minim. 

— Încearcă, oricum. 

— Ce rost are? Sistemul n-o să-mi dea voie. 

— Fă-o, insistă Fernandez. 

El se încruntă. 

— Crezi că sunt monitorizat? 

— Ţi-o garantez. 

— În regulă. 

Introduse parametri necesari şi apăsă pe tasta de 
investigare. Răspunsul sosi imediat: 


BAZA DE DATE FINANCIARĂ DEPĂŞEŞTE NIVELUL DE 
ACCES (0). 


Sanders ridică din umeri şi zise: 

— Exact cum mi-am închipuit. Pofta-n cui. 

— Dar important e că am întrebat, spuse Fernandez. Asta 
o să-i pună imediat pe jăratec. 


Sanders se îndrepta spre unul din lifturi când o zări pe 
Meredith, care venea spre el, însoțită de trei tipi de la Conley- 
White. Se întoarse imediat şi, ajuns în casa scărilor, începu 
să coboare cele patru şiruri de trepte până la parter. În acel 
moment, casa scărilor era pustie. Un etaj mai jos, Stephanie 
Kaplan deschise uşa şi începu să urce treptele. Sanders ezita 
să stea de vorbă cu ea; în definitiv, Kaplan ocupa funcţia de 
contabil-şef, fiind apropiată atât de Garvin, cât şi de 
Blackburn. Până la urmă, îi spuse pe un ton degajat: 

— Bună, Stephanie, ce mai faci? 

— Salut, Tom, zise ea, dând din cap cu un gest rece şi 
rezervat. 

Sanders trecu pe lângă ea, cobori câteva trepte şi apoi o 
auzi spunând: 

— Îmi pare rău că ai necazuri. 

Se opri în loc. Kaplan ajunsese în capul şirului de trepte 
şi se uita în jos la el. Nu mai era nimeni în casa scărilor. 

— Mă descurc, zise el. 

— Ştiu că te descurci. Dar totuşi, probabil că ţi-e greu. 
Atât de multe se întâmplă dintr-odată şi nimeni nu-ţi dă nici 
o informaţie. Trebuie să fie buimăcitor să încerci să descurci 
toate ițele. 

Nimeni nu-ţi dă nici o informație. 

— Păi da, zise el rostind cuvintele pe îndelete. E greu să 
descurci atâtea ițe, Stephanie. 

Ea încuviință din cap. 

— Mi-aduc aminte de perioada când m-am angajat 
pentru prima oară, spuse ea. Mă împrietenisem cu o tipă 
care obținuse un post foarte bun la o companie unde nu prea 
erau angajate femei în funcţii de conducere. În noua ei 
funcție, a avut parte de mult stres şi de numeroase situații 
dificile. Se mândrea cu felul cum reuşea să rezolve 
problemele. Dar s-a dovedit că nu fusese angajată decât 
pentru că în departamentul ei mocnea un scandal financiar, 
şi de la bun început lucrurile au fost aranjate astfel încât ea 
şi nu altcineva să pice pe bec. Misiunea ei nu avea nici o 
legătură cu vreunul din aspectele la care se gândea. A fost 
doar un țap ispăşitor. lar când au concediat-o, habar n-a 
avut de ce. 

Sanders o privi stăruitor. De ce îi spunea oare chestia 
asta? 

— Interesantă poveste, zise el. 

— Eu n-am uitat-o nici o clipă, încuviință Kaplan. 

Undeva, deasupra lor, se deschise o uşă şi se auziră nişte 
paşi coborând. Fără să mai spună un cuvânt, Kaplan se 
întoarse şi continuă să urce. Clătinând din cap, Sanders 
cobori mai departe. 


În redacţia ziarului Post-Intelligencer, Connie Walsh îşi 
ridică privirile de pe terminalul de computer şi spuse: 

— Cred că glumeşti. 

— Ba nu glumesc deloc, zise Eleanor Vries, aplecându-se 
deasupra ei. Am să-ngrop povestea asta, adăugă ea, 
aruncând foile imprimate pe biroul lui Walsh. 

— Dar ştii bine care e sursa, zise Walsh. Şi mai ştii că 
Jake a ascultat şi el întreaga conversație înregistrată pe 
bandă. Ne-am documentat foarte bine, Eleanor. Avem totul 
pus pe hârtie. 

— Ştiu. 

— Deci, dată fiind sursa, cum ar putea compania să ne 
dea în judecată? Eleanor, am toată povestea, ce dracu'! 

— Ai o poveste. Şi ziarul este deja într-o poziție 
vulnerabilă. 

— Vulnerabilă? De ce? 

— De la articolul cu domnul Piggy. 

— Ei, asta-i bună. Este imposibil să se facă vreo 
identificare pe baza articolului ăla. 

Vries scoase la iveală o copie xerox a articolului pe care 
subliniase cu galben câteva pasaje. 

— „Se zice despre Compania X că e o firmă high-tech din 
Seattle, care tocmai a numit o femeie într-un post important. 
Despre domnul Piggy se spune că este subordonatul ei şi că a 
înaintat o reclamaţie de agresiune sexuală. Soţia domnului 
Piggy este avocat; cei doi soți au copii mici”. Spui mai departe 
că acuzaţia domnului Piggy este lipsită de temei, că e un 
bețiv şi un afemeiat. Eu cred că Sanders are toate motivele să 
revendice identificarea şi să ne dea în judecată pentru 
calomnie. 

— Bine, dar e un articol. O exprimare a dreptului la 
opinie. 

— Articolul ăsta invocă nişte fapte. Şi le invocă într-o 
manieră sarcastică şi evident exagerată. 

— Este o exprimare a unei opinii. Dreptul la opinie e 
protejat. 

— În cazul ăsta, nu cred deloc că aşa stau lucrurile. Mă 
deranjează şi faptul că am permis apariția acestui articol din 
capul locului. Dar important e că nu putem pretinde absența 
intenției defăimătoare dacă îngăduim ca articolele să apară în 
continuare. 

— N-ai nici un pic de tărie de caracter. 

— lar tu eşti foarte slobodă cu caracterizarea altora, 
replică Vries. Subiectul e îngropat şi basta. Am să certific în 
scris şi, în afară de tine, am să-i înştiințez şi pe Marge şi Tom 
Donadio. 

— Avocaţi afurisiți! În ce lume am ajuns să trăim. 
Povestea asta trebuie făcută publică. 

— Nu te juca cu focul, Connie. Să nu zici că nu ţi-am 
spus, i-o tăie Vries, după care plecă. 

Walsh răsfoi paginile articolului. Lucrase la el toată după- 
amiaza, finisându-l, şlefuindu-l, aducându-l cât mai aproape 
de perfecțiune. lar acum voia să-l publice. Modul de gândire 
al avocaților o făcea să-şi piardă răbdarea. Toată povestea 
asta cu protejarea drepturilor nu era decât un pretext 
convenabil, fiindcă, dacă mergeai la esență, gândirea 
avocățească era îngustă, meschină şi auto-protectoare - 
genul de mentalitate care apăra cu fermitate integritatea 
structurii puterii. Şi, în final, teama slujea tocmai această 
structură. Teama îi slujea pe bărbaţii aflați la putere. Dar 
Connie Walsh nu se speria ea cu una cu două. După o lungă 
perioadă de timp, ridică receptorul şi formă un număr. 

— Aici postul de televiziune KSEA, bună ziua. 

— Cu domnişoara Henley, vă rog. 

Jean Henley era o reporteră tânără şi talentată de la cel 
mai nou post de televiziune independent din Seattle. Walsh 
petrecuse cu ea multe seri în care discutaseră problemele 
lucrului în mass media, unde dominau bărbații. Henley ştia 
cât de importantă era o „bombă' în consolidarea carierei unui 
reporter. Povestea asta, îşi spuse Walsh, are să fie făcută 
publică. Într-un fel sau altul. 


Robert Ely se uită la Sanders cu nervozitate. 

— Ce vrei? întrebă el. 

Ely era un bărbat tânăr, până-n douăzeci şi şase de ani, 
cu o mustață blondă. Părea foarte agitat. Purta cravată, dar 
rămăsese în cămaşă şi vestă. Lucra într-unul din 
compartimentele delimitate prin pereți despărțitori din 
spatele Departamentului de Contabilitate de la DigiCom, în 
clădirea Gower. 

— Aş vrea să vorbim despre Meredith, spuse Sanders. 

Ely era unul din cei trei inşi de pe listă care lucrau în 
Seattle. 

— Of, Doamne, zise Ely, uitându-se înjur cu neliniște, în 
timp ce mărul lui Adam i se mişca în sus şi-n jos. Nu..., n-am 
nimic de spus. 

— Voiam numai să vorbim, zise Sanders. 

— Nu aici, rosti Ely. 

— Hai atunci în sala de şedinţe, propuse Sanders. 

Merseră împreună pe coridor până la o mică sală de 
şedinţe, dar acolo se ținea o întrunire. Sanders sugeră 
bufetul de dincolo de contabilitate, dar Ely îi spuse că acolo 
era prea multă lume. Cu fiecare clipă, devenea din ce în ce 
mai agitat. 

— Zău că n-am nimic să-ți spun, zicea el întruna. Nu ştiu 
nimic, pe bune că nu ştiu. 

Sanders îşi dădu seama că trebuia să găsească imediat 
un loc liniştit, înainte ca Ely s-o rupă la sănătoasa. Ajunseră 
până la urmă în toaleta pentru bărbaţi - faianță albă, 
curățenie impecabilă. Ely se rezemă de chiuvetă. 

— Nu ştiu de ce vorbeşti cu mine. N-am nimic să-ți spun. 

— Ai lucrat pentru Meredith, în Cupertino. 

— Da. 

— Şi ai plecat de-acolo acum doi ani? 

— Da. 

— De ce-ai plecat? 

— Tu ce crezi?! izbucni Ely într-un acces de mânie, în 
timp ce vocea lui răsuna în încăperea faianțată. Şii bine de 
ce, pentru numele lui Dumnezeu! Toată lumea ştie de ce. Mi- 
a făcut viaţa iad. 

— Ce s-a întâmplat? întrebă Sanders. 

— Ce s-a întâmplat? rosti Ely, clătinând din cap când îşi 
aduse aminte. Zilnic, absolut zilnic, îmi spunea: „Robert, n-ai 
vrea să rămâi după program, avem de discutat nişte 
probleme". După un timp, am încercat să mă eschivez. 
Atunci mi-a zis: „Robert, nu sunt sigură că manifeşti 
devotamentul cuvenit față de această companie". Şi strecura 

mici comentarii în fişa de apreciere. Chestii negative şi 
subtile. Nimic de care să mă pot plânge. Dar erau acolo. Se 
adunau. „Robert, cred că ai nevoie de ajutorul meu. Ce-ar fi 
să ne vedem la sfârşitul programului?" „Robert, n-ar strica să 
treci pe la mine ca să discutăm problema asta. Zău că n-ar 
strica". A fost..., a fost îngrozitor. Persoana cu care trăiam 
nu... ăă... Mă aflam într-o situaţie foarte jenantă. 

— Ai reclamat-o? 

Ely râse strident. 

— Glumeşti? Practic, tipa face parte din familia lui 
Garvin. 

— Deci, te-ai împăcat cu situaţia... 

Ely săltă din umeri. 

— Până la urmă, tipul cu care trăiam a primit un alt post. 
Când el a venit aici, m-am transferat şi eu. Adică, bineînțeles 
că am vrut să plec. Pur şi simplu, lucrurile s-au aranjat de la 
sine... 

— Ai fi dispus să dai o declaraţie despre Meredith acum? 

— Nici poveste. 

— Îţi dai seama că scapă nepedepsită de fiecare dată 
pentru că nimeni nu o reclamă? 

Ely se îndepărtă de chiuvetă. 

— Am destule probleme, fără să mai fac publică şi chestia 
asta. 

Se duse până la uşă, se opri şi se întoarse. 

— Vreau să-ți fie clar: n-am nimic de spus despre 
subiectul Meredith Johnson. Dacă mă-ntreabă cineva, am să 
spun că relaţiile noastre de serviciu au fost corecte tot 
timpul. Şi-am să mai spun că n-am vorbit niciodată cu tine. 


— Meredith Johnson? Bineînţeles că mi-o amintesc, zise 
Richard Jackson. Am lucrat pentru ea mai bine de un an. 

Sanders se afla în biroul lui Jackson de la etajul doi al 
sediului Aldus, pe latura sudică a lui Pioneer Square. 
Jackson era un bărbat arătos, cam de treizeci de ani, şi 
semăna cu un fost atlet. Ocupa postul de director de 

marketing la Aldus. Biroul lui degaja o atmosferă 
prietenoasă, iar în el era un talmeş-balmeş de cutii cu 
programe grafice:  Intellidraw, Freehand, SuperPaint şi 
Pagemaker. 

— O femeie frumoasă şi fermecătoare, zise Jackson. 
Foarte inteligentă. Totdeauna a fost o plăcere. 

— Mă întreb de ce-ai plecat, spuse Sanders. 

— Mi s-a oferit postul ăsta, de-aia. Şi n-am regretat nici o 
clipă. Serviciul e minunat. Compania - aşijderea. Am trăit o 
experiență nemaipomenită aici. 

— Ăsta-i singurul motiv pentru care ai plecat? 

Jackson râse. 

— Adică, vrei să ştii dacă Meredith Mâncătoarea de 
Bărbaţi s-a dat la mine? zise el. Păi, ce crezi e papa catolic? E 
Bill Gates bogat? Sigur că s-a dat la mine. 

— A avut asta vreo legătură cu plecarea ta? 

— Nu, nu, zise Jackson. Meredith se dădea la toată 
lumea. În privinţa asta, e un şef care acordă tuturor şanse 
egale. Pe toți îi urmărea. Când am început să lucrez în 
Cupertino, se ţinea scai de un poponar. Îl terorizase pe bietul 
nefericit. Un tip mic, slăbănog şi nervos. Doamne, cum îl mai 
făcea să tremure! 

— ŞI tu? 

Jackson ridică din umeri. 

— Eu eram burlac, la început de drum. Tipa era 
frumoasă. Mi-a convenit. 

— N-ai avut niciodată greutăți? 

— Niciodată. Meredith arată fenomenal. Jalnică la pat, 
fireşte. Dar nu poţi să le ai pe toate. E o femeie foarte 
inteligentă şi foarte frumoasă. Întotdeauna se îmbracă 
grozav. Şi i-a plăcut de mine, aşa că m-a purtat cu ea pe la 
toate recepțiile. Am cunoscut oameni, mi-am făcut relații. A 
fost excelent. 

— Deci, nu ţi s-a părut nimic nelalocul lui? 

— Absolut nimic, zise Jackson. Câteodată mai făcea pe 
şefa. Cu asta m-am obişnuit. Mai erau vreo două tipe cu care 


333 


mă vedeam, dar trebuia să fiu întotdeauna prezent la apel 
pentru ea. Chiar şi în ultima clipă. Asta te calcă pe nervi 
uneori. Ajungi să te gândeşti că viața nu-ți mai aparține. lar 
alteori îi mai veneau dracii. Dar asta e. Faci ce trebuie să 
faci. Acum, uite-mă director adjunct aici, la treizeci de ani. 
Mă simt minunat. Compania e grozavă. Oraşul e grozav. 
Viitorul e grozav. Şi asta datorită ei. E grozavă. 

— Erai angajat al companiei în perioada când ați avut 
acea relație, nu? 

— Da, sigur. 

— Nu avea obligaţia, conform politicii companiei, să 
raporteze orice relaţie cu un subaltern? A raportat relația cu 
tine? 

— Pe naiba, zise Jackson şi-şi rezemă coatele de birou. 
Hai să lămurim o chestie, aşa, între noi doi. Eu cred că 
Meredith e grozavă. Dacă ai o problemă cu ea, e numai şi 
numai problema ta. Nu ştiu despre ce-ar putea fi vorba. Ai 
trăit cu ea, pentru numele lui Dumnezeu! N-are ce să te 
surprindă. Lui Meredith îi place să se reguleze. Îi place să le 
spună tipilor să facă asta, s-o facă şi pe-ailaltă. Îi place să 
comande. Aşa e ea. Şi nu văd nimic rău în asta. 

— Nu cred c-ai fi de acord să... 

— Să dau o declaraţie? Fii serios. Uite ce e, se mănâncă 
mult rahat în vremurile astea. Aud chestii ca: „Nu ai voie să 
întreţii relații cu colegii de serviciu”. Spanac. Păi, dacă n-aş 
avea relaţii cu colegele de serviciu, aş rămâne virgin. Ăştia-s 
singurii oameni cu care mai poți avea relaţii: colegii de 
serviciu. Sunt singurii oameni pe care ai posibilitatea să-i 
cunoşti. Şi câteodată oamenii ăştia sunt superiorii tăi. Ce să 
spun, ce filozofie. Femeile se regulează şi merg înainte. 
Bărbaţii le regulează pe femei şi merg şi ei înainte. Oricum, 
fiecare ar regula pe oricine altcineva dacă ar putea, pentru că 
asta vor toți. Femeile sunt la fel de dornice ca şi bărbaţii. Şi 
ele vor la fel ca şi noi. Asta-i viața adevărată. Dar dai de unii 
care se sictiresc, îți trag o reclamaţie şi zic: „A, nu, nu poţi 
să-mi faci aşa ceva". Dar îți spun eu că astea sunt frecţii. Ca 

şi seminariile despre simțul măsurii la care trebuie să 
participăm cu toții. Toată lumea stă acolo cuminte, cu 
mâinile în poală, ca la o şedinţă a Gărzii Roşii, şi învaţă cum 
să se adreseze corect colegului de serviciu. Dar după aia 
pleacă şi continuă să se reguleze, aşa cum au făcut-o 
întotdeauna. Secretarele zic: „Ah, domnule Jackson, aţi făcut 
vreun sport? Ce puternic păreţi!' Şi încep să bată din 
pleoape. lar eu ce-ar trebui să fac? Nu poți să stabileşti nişte 
reguli în privința asta. Când ţi-e foame, mănânci. Indiferent 
la câte seminarii participi. Toată treaba asta-i porcărie. Şi 
cine-o ia în serios e un căcănar. 

— Cred că mi-ai răspuns la întrebare, zise Sanders. 

Se ridică să plece. Era evident că Jackson nu avea de 
gând să-l ajute. 

— Uite ce e, zise Jackson. Îmi pare rău că ai probleme. 
Dar în zilele astea toată lumea e al naibii de sensibilă. Văd 
destui oameni, puşti abia ieşiţi din colegiu, care chiar îşi 
închipuie că n-ar trebui să treacă niciodată prin momente 
neplăcute. Dar adevărul e că nimeni nu poate face lumea să 
fie aşa cum vrea el tot timpul. Mereu se întâmplă lucruri care 
te jenează sau te sictiresc. Asta-i viața. Le aud pe femei în 
fiecare zi cum fac glume pe seama bărbaților. Glume 
jignitoare. Glume porcoase. Şi-uite că nu mă băşic deloc. 
Viața-i minunată. Cine are timp pentru prostiile astea? Eu 
unul, nu. 


Sanders ieşi de la Aldus la ora cinci. Obosit şi descurajat, 
îşi târî picioarele până la Hazzard. Asfaltul străzilor era 
umed, deşi ploaia se oprise şi soarele de după-amiază încerca 
să străpungă plafonul norilor. Ajunse înapoi în birou după 
zece minute. Cindy nu se afla la masa de lucru, iar 
Fernandez dispăruse. Se simți părăsit, singur şi lipsit de 
speranță. Se aşeză şi formă ultimul număr de pe listă. 

— Squire Electronic Data Systems, bună seara. 

— Cu domnul Frederic Cohen, vă rog, ceru Sanders. 

— Îmi pare rău, domnul Cohen a plecat şi nu se mai 
întoarce astăzi. 

— Ştiţi cumva unde l-aş putea găsi? 

— Mă tem că nu. Doriţi să lăsați un mesaj? 

Dar-ar dracii, înjură el în gând. Ce rost avea? Totuşi se 
pomeni spunând: 

— Da, vă rog. 

Se auzi un declic, urmat de „Bună ziua, sunt Fred Cohen. 
Lăsaţi mesajul după semnalul sonor. Dacă e după orele de 
program, încercaţi să mă prindeți la telefonul din maşină, 
502-8804, sau acasă, la 505-9943". 

Sanders îşi notă rapid numerele. Formă mai întâi 
numărul telefonului din maşină. Auzi un păcănit, iar apoi 
nişte cuvinte: 

— Ştiu, dragă, iartă-mă c-am întârziat, m-am luat cu 
treaba şi... Acum sunt în drum spre casă. 

— Domnul Cohen? 

— Da, la telefon Fred Cohen, se auzi de la celălalt capăt 
al firului, după o scurtă pauză. 

— Mă numesc Tom Sanders. Lucrez la DigiCom şi... 

— Ştiu cine eşti. 

Vocea părea încordată. 

— Am înțeles că ai lucrat pentru Meredith Johnson. 

— Da, am lucrat. 

— Mă întreb dacă am putea să discutăm. 

— Despre ce? 

— Despre cum a fost când ai lucrat ca subaltern al ei. 

Urmă o pauză lungă. În cele din urmă, Cohen spuse: 

— Ce rost ar avea? 

— Păi, am intrat într-un soi de conflict cu Meredith şi... 

— Ştiu că ai intrat. 

— Da? Ei bine, aş vrea să... 

— Uite ce e, Tom. Am plecat de la DigiCom acum doi ani. 
Tot ce s-a întâmplat e de domeniul trecutului. 

— Păi de fapt, nu-i chiar aşa, fiindcă încerc să stabilesc 
un model comportamental şi... 

— Ştiu ce încerci să faci. Dar asta-i o chestie foarte 
riscantă, Tom. Nu vreau să m-amestec. 

— Măcar să stăm de vorbă, câteva minute. 

—Tom, îi spuse Cohen încet, sunt însurat. Nevastă-mea e 
gravidă. N-am nimic de spus despre Meredith Johnson. 
Absolut nimic. 

— Dar... 

— Îmi pare rău, trebuie să te las. 

Se auzi sunetul făcut de receptorul pus la loc în furcă. 
Cindy intră şi îl găsi cu receptorul în mână. Îi aduse o ceaşcă 
de cafea. 

— Cum îți merge? Ai mai limpezit lucrurile? 

— Nu, zise el, e groaznic. 

Se codea să recunoască, chiar şi față de el însuşi, că nu 
mai ştia ce să facă. Abordase trei bărbaţi şi fiecare dintre ei 
refuza să recunoască în vreun fel că în toate cazurile era 
vorba de acelaşi fel de comportament. Se îndoia că vreunul 
dintre cei aflați pe listă ar fi avut altă atitudine. Se pomeni 
gândindu-se la ce-i spusese Susan, soţia lui, cu două zile în 
urmă. „Nu mai poţi să faci nimic." Acum, după atâtea 
strădanii, se dovedea a fi adevărat. Era un om terminat. 

— Unde-i Fernandez? 

— S-a dus să se-ntâlnească cu Blackburn. 

— Cum? 

Cindy încuviință din cap. 

— În sala mică de şedinţe. Sunt acolo de un sfert de oră. 

— O, Doamne. 

Se ridică de la birou şi ieşi pe coridor. O văzu pe 
Fernandez stând alături de Blackburn în sala de şedinţe. 
Fernandez făcea însemnări în bloc-notes, cu capul plecat. 
Blackburn îşi plimba mâinile pe revere şi privea în tavan în 
timp ce vorbea. Părea că-i dictează ceva. Pe urmă îl zări şi îi 
făcu semn să se apropie. Sanders intră în sala de şedinţe. 

— Tom, spuse Blackburn cu un zâmbet. Tocmai veneam 
să te văd. Veşti bune! Cred că am reuşit să rezolvăm situația. 

Vreau să spun, s-o rezolvăm cu adevărat. O dată pentru 
totdeauna. 

— Hm, făcu Sanders. 

Nu credea o iotă. Se întoarse către Fernandez. Ea îşi 
ridică privirile de la bloc-notes. Părea buimăcită: 

— Aşa se pare. 

Blackburn se ridică şi se postă în fața lui Sanders. 

— Nici nu pot să-ți spun cât de încântat sunt, Tom. L-am 
prelucrat pe Bob toată după-amiaza. Şi până la urmă a ajuns 
să privească adevărul în față. Firma are o problemă, Tom. Şi 
îți suntem profund îndatorați că ne-ai făcut s-o vedem cu 
atâta claritate. Aşa nu mai mergea. Bob ştie că trebuie să 
rezolve problema. Şi o va face. 

Sanders rămase cu gura căscată. Nu-i venea să creadă ce 
auzea. Dar o văzu pe Fernandez încuviințând din cap şi 
zâmbind. Blackburn îşi netezi cravata şi zise: 

— Dar, aşa cum spunea cândva Frank Lloyd Wright: 
„Dumnezeu e în detalii”. Ştii, Tom, avem o mică problemă 
urgentă, o problemă de politică, legată de fuziune. Îţi 
solicităm ajutorul pentru informarea care se ține mâine în 
fața lui Marden, directorul general de la Conley-White. Dar 
după aceea..., ei bine, ai fost profund nedreptăţit, Tom. 
Această companie te-a nedreptăţit. Şi recunoaştem că avem 
obligația să ne revanşăm față de tine, în toate felurile 
posibile. 

Încă neîncrezător, Sanders spuse pe un ton tăios: 

— Despre ce vorbim de fapt? 

Glasul lui Blackburn era liniştitor. 

— Ei bine, Tom, în acest moment asta depinde de tine. I- 
am dat Louisei detaliile unei posibile înțelegeri şi toate 
opţiunile cu care am putea fi de acord. Discută mai întâi cu 
ea şi ne dai pe urmă răspunsul. Vom semna orice documente 
intermediare doreşti, fireşte. Tot ce vrem în schimb este să 
participi la şedinţa de mâine şi să ne ajuţi să ducem la bun 
sfârşit această fuziune. Ce zici, ţi se pare cinstit? 

Blackburn întinse mâna şi rămase cu ea aşa. Sanders îl 
privi stăruitor. 

— Din adâncul inimii, Tom, îmi pare rău pentru toate 
câte s-au întâmplat. 

Sanders îi strânse mâna. 

— Îţi mulțumesc, Tom, spuse Blackburn. Îţi mulțumesc 
pentru răbdare şi îți mulțumesc în numele companiei. Acum 
stai şi discută cu Louise şi dă-ne de veste ce-ai hotărât. 

Blackburn plecă din încăpere, închizând uşa încet în 
urma lui. Sanders se întoarse către Fernandez. 

— Ce mama naibii e toată povestea asta? 

Fernandez oftă îndelung. 

— Se numeşte capitulare, zise ea. Capitulare pe toate 
planurile. DigiCom a cedat. 


Sanders îl urmări pe Blackburn îndepărtându-se pe 
coridor. Era stăpânit de sentimente contradictorii. Pe 
neaşteptate, i se spusese că totul se terminase, fără să mai 
fie nevoie de nici o luptă. Fără vărsare de sânge. Privindu-l pe 
Blackburn, îi veni în minte brusc imaginea sângelui din 
chiuveta de la baia fostului său apartament. De data asta, îşi 
aminti şi de unde venea. Crâmpeiul acela stingher îşi găsi 
locul în succesiunea cronologică a evenimentelor. În timpul 
divorțului, Blackburn locuise în apartamentul lui Sanders. 
Era dărâmat şi începuse să bea peste măsură. Într-o zi se 
tăiase atât de rău în timp ce se bărbierea, încât chiuveta se 
umpluse de sânge. Mai târziu, Meredith văzuse sângele în 
chiuvetă şi pe prosoape şi întrebase: 

— Băieți, ați tras-o când era pe ciclu? 

Întotdeauna Meredith era vulgară în felul ăsta. Îi plăcea 
să-i surprindă pe cei din jur, să-i şocheze. Pe urmă, într-o 
sâmbătă după-amiază, începuse să se plimbe prin 
apartament doar în nişte ciorapi albi, prinşi cu portjartier, şi 
în sutien, în vreme ce Phil se uita la televizor. Sanders o 
întrebase: 

— De ce faci asta? 

— Voiam să-l înveselesc, replicase Meredith, după care se 
aruncase în pat, pe spate. Ce-ar fi să mă înveseleşti tu pe 
mine? continuase ea, după care îşi ridicase picioarele 
desfăcute... 

— Tom? Mă asculți? spuse Fernandez. Hei, Tom. Eşti 
atent? 

— Da, zise Sanders. 

Dar continua să-l urmărească pe Blackburn, să se 
gândească la el. Îşi aminti un alt episod, petrecut cu câţiva 
ani mai târziu. Sanders începuse să se întâlnească cu Susan 
şi, într-o seară, Phil luase masa cu ei doi. La un moment dat 
Susan se dusese la toaletă. 

— E grozavă, spusese Blackburn. E nemaipomenită. E 
frumoasă şi e grozavă. 

— Dar? 

— Dar..., se întrerupse Blackburn, ridicând din umeri. E 
avocat. 

— Şi? 

— Niciodată nu poți să ai încredere într-un avocat, spuse 
Blackburn, cu unul din râsetele acelea încărcate de tristețe şi 
înțelepciune. 

Niciodată nu poți să ai încredere într-un avocat. Stând în 
picioare în sala de şedinţe de la DigiCom, Sanders îl urmări 
cu privirea pe Blackburn în timp ce dădea colțul. Apoi se 
întoarse către Fernandez. 

— ... realmente n-au avut de ales, spuse ea. Întreaga 
situație a devenit, până la urmă, imposibil de susținut în 
continuare. Contextul faptic o dezavantajează pe Johnson. 
lar caseta e periculoasă: nu vor să fie ascultată şi se tem că 
oricum o să iasă la lumină. Au probleme şi cu antecedentele 
lui Johnson privind agresiunea sexuală; a mai făcut-o şi 
înainte, lucru pe care-l ştiu şi ei. Chiar dacă nici unul din 
bărbaţii cu care ai discutat nu a acceptat să vorbească, poate 
că, pe viitor, unul dintre ei o va face. Şi bineînțeles că mai e 
şi consilierul juridic principal, care a dezvăluit presei o 
informație confidențială referitoare la companie. 

— Ce-ai spus? întrebă Sanders. 

Ea încuviință din cap. 

— Blackburn a fost cel care i-a furnizat informaţiile lui 
Connie Walsh. Felul cum a acționat constituie o încălcare 
flagrantă a tuturor regulilor de conduită pentru un salariat al 
companiei. Pentru ei, Blackburn reprezintă o problemă 
majoră. S-au strâns prea multe. Chestiile astea pot să 
dăuneze mult întregii companii. Privind situația în mod 
rațional, au fost nevoiți să cadă la învoială cu tine. 

— Mda, spuse Sanders. Dar, ştii, toate astea n-au nici 
cap, nici coadă. 

— Te porți de parcă nu ţi-ar veni să crezi, zise Fernandez. 
Fii pe pace. Afacerea a luat o amploare prea mare. N-au mai 
putut s-o stăpânească. 

— Bun. În ce constă înţelegerea? 

Fernandez îşi verifică însemnările. 

— Păi, uite-aici toată lista. O vor concedia pe Johnson. 
Ţie o să-ți dea postul ei, dacă-l vrei, o să te reinstaleze în 
postul de până acum sau o să-ți ofere un alt post în cadrul 
companiei. O să-ți plătească o sută de mii de dolari drept 
despăgubiri pentru neplăcerile îndurate, iar mie îmi vor 
deconta onorariul. Dacă doreşti, sunt dispuşi să negocieze 
condiţiile de lichidare. În oricare dintre situaţii, ţi se asigură 
în întregime pachetul de acțiuni cuvenit, când şi dacă 
departamentul trece în sectorul public. Indiferent dacă rămâi 
în cadrul companiei sau nu. 

— Isuse Cristoase! 

Ea încuviință din cap. 

— Capitulare totală. 

— Şi chiar crezi că Blackburn a vorbit serios? 

Niciodată nu poți să ai încredere într-un avocat. 

— Da, spuse ea. Cinstit vorbind, e primul lucru logic de 
pe ziua de astăzi. Au fost nevoiți s-o facă, Tom. Se expuneau 
la riscuri prea mari, iar miza e prea ridicată. 

— Şi instructajul? 

— Sunt îngrijorați de bunul mers al fuziunii — aşa cum ai 
bănuit când a început totul. Nu vor s-o pericliteze în acest 
moment cu vreo schimbare bruscă. Aşa încât vor să participi 
mâine la instructaj, împreună cu Johnson, ca şi cum totul ar 
fi în ordine. Pe urmă, la începutul săptămânii viitoare, 
Johnson îşi va face un consult medical, ca parte a asigurării 
pentru noul ei post. Examenul va scoate la iveală serioase 
probleme de sănătate, poate chiar un cancer, ceea ce va forța 
o regretabilă schimbare în funcție. 

— Înţeleg. 

Sanders se duse la fereastră şi se uită în zare, apoi privi 
oraşul. Norii se înălțaseră, iar soarele care coborâse spre 
apus îşi trimitea razele printre ei. Trase adânc aer în piept. 

— Şi dacă nu particip la şedinţă? 

— Te priveşte, dar, în locul tău, m-aş duce, spuse 
Fernandez. În acest moment, te afli pe o poziţie de pe care 
poți face mult rău companiei. Şi la ce bun? 

Trase din nou aer în piept. Se simțea din ce în ce mai 
bine. 

— Şi zici că s-a terminat, spuse el într-un târziu. 

— Da. S-a terminat, iar tu ai câştigat. l-ai învins, Tom. 
Felicitări. 

Ea îi strânse mâna. 

— Isuse Cristoase! spuse el. 

Fernandez se ridică în picioare. 

— Am să redactez un document care să sintetizeze 
discuția mea cu Blackburn, specificând aceste opţiuni, şi-am 
să i-l trimit la semnat peste o oră. Te sun când îl primesc 
gata semnat. Până atunci, te sfătuiesc să-ți pregăteşti tot ce 
ai nevoie pentru şedinţa de mâine şi să te bucuri de o odihnă 
binemeritată. Ne vedem mâine. 

— În regulă. 

Încetul cu încetul, începea să fie conştient de faptul că se 
terminase. Se terminase cu adevărat. Totul se petrecuse atât 
de brusc şi de complet, încât era uşor buimăcit. 

— Încă o dată, felicitări, spuse Fernandez, care-şi închise 
servieta şi plecă. 


Se întoarse la birou în jurul orei şase. Cindy tocmai se 
pregătea să plece; îl întrebă dacă avea nevoie de ea şi-i spuse 
că nu. Sanders se aşeză la masa de lucru şi privi pe 
fereastră, savurând sfârşitul de zi. Prin uşa deschisă a 
biroului, văzu oamenii plecând acasă şi străbătând coridorul. 
Într-un târziu, o sună pe soţia lui, la Phoenix, ca să-i dea 
vestea, dar circuitul era ocupat. Auzi o bătaie în uşă. Îşi 
ridică privirea şi-l zări pe Blackburn stând în uşă, spăşit. 

— Ai un minut? 

— Sigur. 

— Voiam doar să-ţi repet, între patru ochi, cât de rău îmi 
pare pentru toată povestea asta. Sub presiunea unor 
probleme de serviciu complexe ca aceasta, valorile umane pot 
fi pierdute din vedere, în pofida celor mai bune intenții. Chiar 
dacă intenționăm să fim corecți față de toată lumea, uneori 
dăm greş. Şi ce este o mare companie dacă nu tot un grup 
uman, un grup de ființe omeneşti? Dincolo de toate acestea, 
oameni suntem. Cum spunea cândva Alexander Pope, 
„Suntem ființe omeneşti şi nimic mai mult”. Deci, luând act 
de bunăvoința pe care ai manifestat-o în tot acest timp, aş 
vrea să-ți spun... 

Sanders nu-l mai asculta. Era obosit; nu auzea cu 
adevărat decât că Phil îşi dădea seama că o feştelise şi că 
încerca să repare lucrurile în maniera lui obişnuită, 
linguşind persoana pe care până atunci o brutalizase. Îl 
întrerupse, întrebându-l: 

— Bob ce zice? 

Dat fiind că se terminase totul, Sanders nutrea o 
sumedenie de sentimente față de Garvin, evocând amintiri 
care mergeau în trecut până la primele zile ca salariat al 
companiei. Garvin fusese un soi de tată pentru Sanders, şi 
voia un semn de la el. Voia măcar să ştie că-şi ceruse scuze. 

— Îmi închipui că lui Bob o să-i trebuiască vreo două zile 
să-şi revină, spuse Blackburn. Pentru el a fost foarte greu să 
ajungă la decizia asta. A trebuit să-l prelucrez temeinic în ce 
te priveşte. lar acum urmează să se gândească în ce fel s-o 
anunţe pe Meredith. Cam aşa stă treaba. 

— Aha! 

— Dar până la urmă o să stea de vorbă şi cu tine. Ştiu 
precis că o va face. Până una-alta, voiam să discutăm câteva 
amănunte despre şedinţa de mâine. Are loc pentru Marden, 
directorul lor general, şi o să aibă un caracter mai 
convențional decât suntem noi obişnuiti. Ne vom aduna în 
sala mare de şedinţe de la parter. O să înceapă la nouă şi-o 
să țină până la zece. Meredith va conduce lucrările şi va face 
apel la toți şefii de departamente ca să-şi prezinte pe scurt 
progresele înregistrate şi problemele întâmpinate în fiecare 
departament. Mary Anne la început, apoi Don, Mark şi pe 
urmă tu. Fiecare va vorbi trei-patru minute. Vorbitorii vor sta 
în picioare. Să-ţi pui sacou şi cravată. Foloseşte materiale 
vizuale, dacă ai, dar fereşte-te de detaliile tehnice. Menţine-te 
în sfera generalităţilor. În cazul tău, vor aştepta mai ales 
noutăți despre Twinkle. 

Sanders încuviință din cap. 

— În regulă. Dar să ştii că nu prea sunt noutăţi de 
raportat. Încă n-am descoperit care-i buba la unităţile de 
disc. 

— Nici o problemă. Nu cred că cineva se aşteaptă deja la 
o soluție. Scoate în evidență succesul prototipurilor şi faptul 
că am depăşit şi în trecut diverse probleme de producție. 
Mergi pe linia optimistă şi fă o prezentare cursivă. Dacă ai un 
prototip sau o machetă, nu strică s-o aduci cu tine. 

— În regulă. 

— Ştii gargara - viitorul informației digitale e roz, micile 
defecţiuni tehnice n-o să stea în calea progresului. 

— Meredith e de acord cu asta? spuse el, uşor deranjat 
de faptul că ea urma să conducă şedinţa. 

— Meredith se aşteaptă ca toții şefii de departament să 
adopte un stil optimist şi non-tehnic. N-o să fie nici o 
problemă. 

— S-a făcut, spuse Sanders. 

— Sună-mă diseară dacă vrei să discutăm despre 
prezentarea ta, spuse Blackburn. Sau mâine dimineaţă, 
devreme. Hai să trecem cu bine de şedinţa asta şi pe urmă 
mergem mai departe. Începem să facem schimbări 
săptămâna viitoare. 

Sanders încuviință din cap. 

— De oameni ca tine are nevoie compania asta, spuse 
Blackburn. Apreciez înțelegerea de care dai dovadă. Şi, încă o 
dată, Tom, îmi pare rău. 

Cu acestea, Blackburn plecă. Sanders sună la Grupul de 
Diagnosticare, ca să afle dacă aveau noutăți. Dar nu-i 
răspunse nimeni. Se duse la dulapul din spatele biroului lui 
Cindy şi scoase de acolo materialele tehnice în versiune 
autorizată: reprezentarea schematică, la scară mărită, a 
unității de disc Twinkle şi graficul liniei de producţie din 
Malaysia. Pe astea le putea atârna pe suport, în timp ce 
vorbea. Dar, gândindu-se mai bine, i se păru că Blackburn 
avusese dreptate. Un prototip sau o machetă i-ar prinde bine. 
De fapt, n-ar strica să aducă unul din aparatele trimise de 
Arthur din Kuala Lumpur. Asta-i aduse aminte că trebuia să- 
l sune pe Arthur în Malaysia. Formă numărul. 

— Biroul domnului Kahn. 

— La telefon Tom Sanders. 

Secretara păru surprinsă. 

— Domnul Kahn nu-i aici, domnule Sanders. 

— Când trebuie să se întoarcă? 

— A plecat din birou, domnule Sanders. Nu ştiu când 
vine. 

— Înţeleg, spuse Sanders, încruntându-se. 

Era ciudat. Ținând cont că Mohammed Jarah lipsea, 
Arthur nu era genul de om care să lase fabrica fără 
supraveghere. 

Secretara întrebă: 

— Să-i transmit vreun mesaj? 

— Nici unul, mulțumesc. 

Închise telefonul, cobori la etajul trei, unde-şi avea sediul 
grupul de programatori condus de Don Cherry, şi introduse 
cartela în fantă, ca să poată intra. Cartela fu împinsă înapoi 
şi afişajul cu LED-uri clipi: 0000. Abia după o clipă îşi aduse 
aminte că prioritățile de acces îi fuseseră reduse la minimum 
Apoi îşi aminti de cealaltă cartelă pe care o culesese de pe jos 
cu câtva timp în urmă. O introduse în fantă, iar uşa se 
deschise. Sanders pătrunse înăuntru.  Constată cu 
surprindere că incinta era părăsită. Programatorii lucrau cu 
toții la ore dintre cele mai neobişnuite. Aproape tot timpul 
găseai pe cineva, chiar şi la miezul nopţii. Se duse în sala de 
diagnosticare, unde erau studiate unitățile de disc. Aparatele, 
acoperite cu pânză albă, fuseseră aşezate pe un şir de 
bancuri de lucru, înconjurate de echipamente electronice şi 
table de scris. Lămpile puternice cu cuarț de deasupra 
fuseseră stinse. Auzi muzică rock-and-roll dintr-o încăpere 
învecinată şi se duse într-acolo. Un programator abia trecut 
de douăzeci de ani stătea singur la o consolă de computer şi 
tasta pe claviatură. Lângă el, un radio portabil urla, cu 
volumul dat la maximum. Sanders spuse: 

— Unde-au plecat toți? 

Programatorul îşi ridică privirea spre el. 

— Ea treia miercuri a lunii. 

— Şi? 

— Păi, ASPOO se întruneşte în fiecare a treia zi de 
miercuri a lunii. 

— Aha. 

Asociaţia pentru Sprijinirea Programării Orientate pe 
Obiect, sau ASPOO, era o asociaţie a programatorilor din 
regiunea Seattle. Fusese înființată de Microsoft cu câțiva ani 
în urmă şi avea un caracter pe jumătate de petrecere, pe 
jumătate profesional. 

— Ştii dacă echipa de diagnosticare a găsit ceva? întrebă 
Sanders. 

— Îmi pare rău, spuse programatorul, clătinând din cap. 
Adineauri am venit. 

Sanders se întoarse în sala de diagnosticare. Aprinse 
luminile şi ridică atent pânza albă care acoperea aparatele. 
Observă că numai trei unităti CD-Rom fuseseră 
dezasamblate, având componentele expuse în dreptul unor 
lentile puternice şi a unor sonde electronice de pe mesele de 
lucru. Celelalte şapte aparate stăteau aranjate într-o parte, 
încă ambalate în plastic. Se uită la tablele de scris. Pe una 
văzu un şir de ecuații şi nişte observații mâzgălite în grabă. 
Pe cealaltă se putea citi următoarea listă de defecte: 

A. Incompat. cip corn. 

VISI? 

alim.?B. Disfunc. optică? reg. tensiune? / braț? / servo? 

C. Laser R/O (a,b,c,) 

D. E Mecanice V V 

E. Spiriduşi 

Pentru Sanders nimic din toate astea nu însemna mare 
lucru. Reveni la mese şi se uită cu atenție la echipamentul de 
încercare. Părea destul de obişnuit, numai că pe masă erau 
înşirate mai multe ace ca de seringă, având un canal interior 
şi diametru mare, şi câteva rondele în montură de plastic, ce 
semănau cu nişte filtre pentru aparatul de fotografiat. Mai 
erau acolo fotografii Polaroid ale unităţilor de disc în diferite 
etape ale dezasamblării; echipa îşi documentase activitatea. 
Trei dintre fotografii fuseseră aranjate într-un rând ordonat, 
de parcă ar fi reprezentat ceva semnificativ, dar Sanders nu 
reuşi să-şi dea seama ce anume. Arătau numai nişte circuite 
integrate pe o placă de montaj de culoare verde. Cercetă cu 
privirea şi unitățile de disc, atent să nu deranjeze nimic. Apoi 
se întoarse către stiva de aparate care încă nu fuseseră 
scoase din ambalaj. Dar, uitându-se mai atent, observă nişte 
înțepături fine de ac în învelişul de plastic, la patru dintre 
aparate. 

Alături se afla o seringă medicală şi un caiet deschis. Pe 
caiet fusese scrisă o coloană de cifre: PPU 

7 

11 (repetare 11) 

5 


2 

Mai jos, cineva scrisese: „Evident, fir-ar să fie!". Dar 
pentru Sanders nu era deloc evident. Decise că era mai bine 
să-l sune pe Don Cherry mai târziu şi să-l pună să-i explice. 
Până una-alta, luă din stivă unul din aparate, pentru a-l 
folosi la prezentarea din dimineața următoare. Plecă din sala 
echipei de diagnosticare, cărând cu el toate materialele 
pentru prezentare, în timp ce tăblia suportului pentru planşe 
i se lovea ritmic de picioare. Cobori scările către sala de 
conferințe de la parter, unde exista un dulap în care 
vorbitorii îşi păstrau materialele vizuale înaintea unei 
prezentări. Avea de gând să-şi încuie materialele acolo. 

În foaier, trecu pe lângă biroul de recepţie, în care stătea 
un paznic negru în uniformă. Acesta urmărea la televizor un 
meci de base-ball şi îl salută pe Sanders, dând din cap. 
Sanders se îndreptă spre partea din spate a holului, păşind 
fără zgomot pe mocheta de pluş. În hol domnea întunericul, 
dar în sala de conferințe luminile erau aprinse; le văzu 
strălucind pe după colț. În timp ce se apropia, o auzi pe 
Meredith Johnson spunând: 

— Şi pe urmă ce facem? 

Iar o voce de bărbat îi răspunse ceva nedesluşit. Sanders 
se opri în loc. Rămase în coridorul întunecat şi ascultă. Din 
locul în care se afla, nu se vedea nimic din sală. Urmă un 
moment de tăcere, apoi Johnson întrebă: 

— Bun, deci Mark o să vorbească despre proiectare? 

— Da, acoperă el subiectul ăsta, răspunse bărbatul. 

— În regulă, zise Johnson. Atunci, cum rămâne cu... 

Sanders nu mai auzi restul. Se furişă mai aproape, 
mişcându-se neauzit pe covor şi, cu mişcări precaute, se uită 
pe după colț. Încă nu vedea direct ce se întâmpla în sală, dar 

pe coridor se afla o sculptură uriaşă din metal cromat, un soi 
de formă elicoidală, iar în reflexia de pe suprafața lustruită o 
zări pe Meredith plimbându-se încolo şi-ncoace prin sala de 
conferințe. Bărbatul cu care vorbea era Blackburn. 

— Şi ce facem dacă Sanders nu aduce vorba despre asta? 
întrebă Johnson. 

— O s-aducă, o asigură Blackburn. 

— Eşti sigur că el nu... 

Din nou, restul se pierdu. 

— Nu, nu..., el habar... 

Sanders îşi ținu respirația. Meredith se plimba agitată, iar 
el îi vedea reflexia, sucindu-se şi deformându-se. 

— Deci, când €l..., voi spune că asta e o..., asta..., vrei să 
spui? 

— Întocmai, zise Blackburn. 

— Şi dacă el... 

Blackburn îi puse mâna pe umăr. 

— Da, tu trebuie să... 

— ... deci... vrei ca eu să... 

Blackburn îi răspunse ceva cu glas scăzut, iar Sanders 
nu auzi decât: 

— ... trebuie să-l dea gata. 

— ... pot face asta... 

— ... ai grijă..., contăm pe tine. 

Deodată, se auzi sunetul strident al unui telefon. Atât 
Meredith, cât şi Blackburn îşi duseră mâna la buzunar. 
Meredith răspunse la apel şi cei doi porniră către ieşire. 
Veneau în direcția lui Sanders. Cuprins de panică, acesta 
privi înjur şi văzu în dreapta o toaletă pentru bărbați. Se 
strecură pe uşă chiar în momentul când cei doi ieşeau din 
sala de conferinţe şi porneau pe coridor. 

— Nu-ţi face griji în privința asta, Meredith, spuse 
Blackburn. O să iasă bine. 

— Nu-mi fac griji, zise ea. 

— Trebuie să se desfăşoare calm şi impersonal. Nu există 
nici un motiv de ranchiună. În definitiv, faptele sunt de 
partea ta. E limpede că-i incompetent. 

— Mai poate intra în baza de date? întrebă ea. 

— Nu. I s-a blocat accesul. 

— Şi n-are nici o posibilitate să pătrundă în sistemul 
Conley- White? 

Blackburn râse: 

— Absolut nici una, Meredith. 

Vocile se  stinseră, îndepărtându-se de-a lungul 
coridorului. Sanders îşi încorda auzul şi, în cele din urmă, 
auzi zgomotul unei uşi care se închise. Propriul lui telefon i 
se auzi în buzunar, atât de puternic încât tresări brusc. 
Răspunse la apel. 

— Sanders. 

— Uite ce e, zise Fernandez. Am trimis prospectul 
contractului tău la biroul lui Blackburn, dar a venit înapoi cu 
vreo două clauze suplimentare cu care nu mă prea împac. 
Cred c-ar fi mai bine să ne întâlnim să le discutăm. 

— Peste o oră, replică Sanders. 

— De ce nu imediat? 

— Am de făcut ceva mai întâi, spuse el. 


— A, Thomas. 

După ce-i deschise uşa camerei de hotel, Dorfman se 
îndepărtă imediat pe cămcioml lui de invalid, întorcându-se 
la televizor. 

— În sfârşit, te-ai hotărât să vii. 

— Ai auzit? 

— Ce s-aud? spuse Dorfman. Sunt un moşneag cu care 
nu-şi mai bate nimeni capul. Sunt aruncat la gunoi. De toată 
lumea..., inclusiv de tine. 

— Ce-ai auzit? îl întrebă Sanders. 

— O, doar câteva chestii. Zvonuri, vorbe goale. De ce nu- 
mi spui cu gura ta? 

— Am dat de necaz, Max. 

— Bineînțeles c-ai dat de necaz, pufni Dorfman 
disprețuitor. Toată săptămâna ai avut necazuri. Abia acum ai 
observat? 

— Ăştia vor să mă tragă în piept. 

— Care „ăştia'? 

— Blackburn şi Meredith. 

— Prostii. 

— E-adevărat. 

— Tu chiar crezi că Blackburn poate să te tragă-n piept? 
Philip Blackburn e un tâmpit lipsit de caracter. N-are nici un 
fel de principii şi aproape nici un pic de minte. l-am spus lui 
Garvin să-l concedieze cu ani în urmă. Blackburn e incapabil 
de vreo idee originală. 

— Atunci, Meredith. 

A, Meredith. Da. Atât de frumoasă. Şi ce sâni 
minunați. 

— Max, te rog. 

— Şi tu erai de părerea asta cândva. 

— E mult de-atunci, spuse Sanders. 

Dorfman zâmbi. 

— S-au schimbat vremurile? spuse el cu o ironie 
nemiloasă. 

— Ce vrea să-nsemne asta? 

— Eşti cam palid la față, Thomas. 

— Nu mai înțeleg nimic. Sunt speriat. 

— O, eşti speriat. Un bărbat în toată firea ca tine se 
sperie de o femeie frumoasă, cu sâni superbi. 

— Max... 

— Fireşte, ai tot dreptul să fii speriat. Ea ţi-a făcut nişte 
figuri teribile. Te-a tras pe sfoară, te-a manipulat şi te-a 
maltratat, nu-i aşa? 

— Da, zise Sanders. 

— Ai fost persecutat de ea şi de Garvin. 

— Da. 

— Atunci de ce mi-ai mai pomenit despre floare? 

Sanders se încruntă. Preţ de o clipă, nu-şi dădu seama 
despre ce vorbea Dorfman. Bătrânul era întotdeauna 
derutant şi-i plăcea să... 

— Floarea, spuse Dorfman cu iritare, bătând cu degetele 
în brațul fotoliului. Floarea în vitraliu din apartamentul tău. 
Am vorbit despre ea deunăzi. Să nu-mi spui că ai uitat. 

Adevărul era că uitase, până în acel moment. Îşi aminti 
deodată imaginea florii în vitraliu, imagine care îi venise în 
minte pe nepusă-masă, în urmă cu câteva zile. 

— Ai dreptate. Am uitat. 

— Ai uitat, făcu Dorfman, pe un ton sarcastic. Şi chiar te 
aştepţi să te cred? 

— Max, am uitat, am... 

Bătrânul pufni dispreţuitor: 

— Eşti imposibil. Nu-mi vine să cred că te poți comporta 
atât de previzibil. N-ai uitat, Thomas. Ai hotărât să eviți 
confruntarea, atâta tot. 

— Confruntarea cu ce? 

În mintea lui, Sanders văzu floarea în vitraliu, în culori 
vii: portocaliu, purpuriu şi galben. Floarea montată în uşa 
apartamentului său. La începutul săptămânii, se gândise la 
ea tot timpul, ajungând să fie aproape obsedat de ea, şi 
totuşi, în ziua aceea... 

— Nu mai suport şarada asta, spuse Dorfman. 
Bineînţeles că-ți aminteşti totul. Dar eşti hotărât să nu te 
gândeşti la aceste lucruri. 

Sanders clătină din cap, derutat. 

— Thomas, tu mi-ai povestit totul, cu zece ani în urmă, 
spuse Dorfman, dând agasat din mână. Mi te-ai destăinuit. 
Printre hohote de plâns. În momentele alea erai foarte 
deprimat. Era cel mai important lucru din viața ta, în acel 
moment. lar acum îmi spui că totul a fost dat uitării, uitat? 

Dorfman clătină din cap şi continuă. 

— Mi-ai spus că plecai cu Garvin în Japonia şi Coreea. 
lar când te întorceai ea te aştepta în apartament. Într-o 
costumaţie erotică sau, mă rog, într-o postură erotică. Şi mi- 

ai zis că, uneori, când ajungeai acasă, o vedeai mai întâi prin 
cioburile de sticlă colorată. Nu aşa mi-ai spus, Thomas? Sau 
am înţeles eu greşit? 

Bătrânul înțelesese greşit. În clipa aceea, lui Sanders îi 
reveni totul în minte într-un iureş, ca o succesiune de 
imagini mărite şi clare, ce i se derulau prin fața ochilor. 
Revăzu întreaga scenă, ca şi cum s-ar fi aflat din nou acolo: 
treptele ce duceau la apartamentul de la etajul doi şi sunetele 
auzite, în timp ce urca treptele în acea după-amiază, sunete 
pe care la început nu le putuse identifica, pentru ca, pe 
urmă, să înțeleagă despre ce era vorba. Odată ajuns pe palier 
şi, după ce se uitase prin vitraliu, văzuse... 

— Într-o zi, m-am întors mai devreme, spuse Sanders. 

— Da, aşa este. Te-ai întors pe neaşteptate. 

Geamul colorat în galben, portocaliu şi purpuriu. Şi prin 
el se vedea spatele ei gol, mişcându-se în sus şi în jos. Se afla 
în camera de zi, pe canapea, şi se mişca în sus şi în jos. 

— Şi ce-ai făcut? întrebă Dorfman. Când ai văzut-o? 

— Am apăsat pe butonul soneriei. 

— Exact. Foarte civilizat din partea ta. Ai evitat 
confruntarea printr-un gest foarte politicos. Ai apăsat pe 
butonul soneriei. 

Cu ochii minţii, o văzu pe Meredith întorcându-se şi 
privind în direcția uşii. Părul răvăşit îi acoperise fața. Şi-l 
dăduse din ochi cu un gest brusc. Când îl văzuse, se 
schimbase la față, iar ochii i se măriseră. 

Dorfan îl îmboldi: 

— Şi pe urmă? Ce-ai făcut? 

— Am plecat, zise Sanders. M-am întors în..., m-am dus 
la garaj şi m-am urcat în maşină. M-am plimbat un timp. 
Vreo două ore. Poate mai mult. Când m-am întors, se făcuse 
întuneric. 

— Erai supărat, fireşte. 

Urcase din nou treptele şi se uitase încă o dată prin 
geamul colorat. Camera de zi era pustie. Descuiase uşa şi 
intrase. Pe canapea, un castron cu floricele de porumb. 

Canapeaua era răvăşită. Televizorul funcţiona, fără sonor. Îşi 
mutase privirea de la canapea şi se dusese în dormitor, 
strigând-o pe nume. O găsise făcându-şi bagajul, cu valiza 
desfăcută pe pat. O întrebase: 

— Ce faci? 

— Plec, spusese ea, întorcându-se cu fața la el şi cu 
corpul țeapăn, încordat. Nu asta vrei să fac? 

— Nu ştiu, răspunsese el. 

Apoi ea izbucnise în lacrimi. Suspinând, întinsese mâna 
după o batistă şi-şi suflase nasul zgomotos, cu stângăcie, ca 
un copil. Şi nu se ştie cum, mişcat de suferința ei, el 
întinsese braţele, iar ea îl îmbrățişase şi îi spusese că-i pare 
rău, repetând cuvintele, printre sughițuri. Ridicându-şi 
privirea spre el şi mângâindu-i fața. Şi pe urmă, nu se ştie 
cum... 

Dorfman chicoti. 

— Pe valiză, nu? Chiar acolo, pe valiză, peste hainele 
împachetate, ați ajuns să vă împăcați. 

— Da, spuse Sanders, amintindu-şi. 

— Te-a excitat. Ai dorit-o din nou. Te-a ațâţat. Te-a 
provocat. Ai vrut s-o posezi. 

— Da... 

— Dragostea e minunată, oftă Dorfman, redevenind 
sarcastic. Atât de pură, atât de inocentă. Şi pe urmă ați fost 
din nou împreună, aşa-i? 

— Da. Pentru un timp. Dar n-a mai mers. 

Felul cum se sfârşise relația lor fusese neobişnuit. Fusese 
foarte supărat pe ea la început, dar apoi o iertase şi crezuse 
că vor putea continua. Vorbiseră despre propriile lor 
sentimente, îşi declaraseră dragoste, iar el încercase să 
meargă mai departe, cu cea mai mare bunăvoință posibilă. 
Dar în final, nici unul dintre ei nu putuse. Incidentul 
produsese în mod fatal o ruptură în relația lor, care fusese 
astfel deposedată de ceva vital. N-avea importanţă de câte ori 
îşi spuneau că pot să continue. Altceva ajunsese să le 
domine relaţia, al cărei farmec inefabil dispăruse. Începuseră 

să se certe tot mai des, reuşind în felul ăsta să-şi consume 
pentru un timp energiile. Dar, în cele din urmă, totul se 
sfârşise. 

— Şi când totul s-a terminat, zise Dorfman, ai venit şi-ai 
discutat cu mine. 

— Da, spuse Sanders. 

— Şi despre ce-ai venit să discutăm? întrebă Dorfman. 
Sau şi asta ai „uitat'? 

— Nu. Îmi amintesc. Voiam să-mi dai un sfat. 

Venise la Dorfman pentru că se gândea să plece din 
Cupertino. Se despărțise de Meredith, viața lui intrase în 
derivă, totul era vraişte, iar el voia s-o ia de la început, să 
plece în altă parte. Aşa că se gândea să se mute la Seattle, ca 
şef al Grupului pentru Produse Avansate. Garvin îi oferise 
postul într-o doară, într-una din zile, iar Sanders se gândea 
să-l accepte. Îi ceruse sfatul lui Dorfman. 

— Erai foarte supărat, zise Dorfman. A fost o poveste de 
dragoste cu un final nefericit. 

— Da. 

— Deci, ai putea spune că Meredith Johnson este motivul 
pentru care te afli aici, în Seattle, spuse Dorfman. Din cauza 
ei ţi-ai schimbat cariera şi viața. Aici ţi-ai clădit o viață nouă. 
Şi mulți oameni au ştiut de acest element al trecutului tău. 
Garvin a ştiut. Blackburn a ştiut. De-aia au avut atâta grijă 
să te întrebe dacă poţi lucra cu ea. Toată lumea îşi făcea mari 
griji despre cum avea să fie. Dar tu i-ai liniştit, Thomas, nu-i 
aşa? 

— Da. 

— Iar asigurările tale erau false. 

Sanders şovăi. 

— Nu ştiu, Max. 

— Ei haide, ştii exact. Probabil că a fost ca un vis urât, ca 
un coşmar din trecut, când ai auzit că persoana de care ai 
fugit vine în Seattle, urmărindu-te, şi că îţi va fi superiorul 
ierarhic direct. Luându-ţi postul pe care-l doreai. Pe care 
credeai că-l meriti. 

— Nu ştiu... 

— Nu? În locul tău, eu aş fi fost foarte supărat. Aş fi vrut 
să scap de ea, da? Te-a rănit cândva foarte tare şi n-ai vrea 
să fii rănit din nou. Dar ce puteai să faci? Primise postul şi 
era protejata lui Garvin? Era apărată de puterea lui Garvin, 
care nu asculta nici un cuvințel împotriva ei. Adevărat? 

— Adevărat. 

— În schimb, de mulţi ani tu n-ai mai fost apropiat de 
Garvin, fiindcă Garvin n-a vrut deloc să preiei postul din 
Seattle. Ţi-l oferise, aşteptându-se să-l refuzi. Lui Garvin îi 
place să fie înconjurat de protejaţii lui. Îi place să aibă 
admiratori la picioare. Nu-i place ca admiratorii să-şi facă 
bagajul şi să plece în alt oraş. Aşa că Garvin a fost dezamăgit 
de tine. Lucrurile n-au mai fost la fel. lar acum, pe 
neaşteptate, iată că apare această femeie din trecutul tău. O 
femeie care se bucură de sprijinul lui Garvin. Ce puteai să 
faci? Cum îţi puteai da frâu liber mâniei? 

Îşi simţi mintea răvăşită şi derutată. Gândindu-se la 
evenimentele din prima zi a săptămânii - zvonurile, anunțul 
făcut de Blackburn, prima întâlnire cu ea — nu-şi aminti să fi 
simțit nici un fel de mânie. Sentimentele lui fuseseră foarte 
complexe în ziua aceea, dar nu se simțise mânios, de asta era 
sigur... 

— Thomas, Thomas, trezeşte-te din visare. Nu ai timp 
pentru aşa ceva. 

Sanders clătină din cap. Nu putea să gândească limpede. 

— Thomas, tu ai aranjat totul. Indiferent dacă o recunoşti 
sau nu, indiferent dacă eşti sau nu conştient de asta. La un 
anumit nivel, ceea ce s-a întâmplat este exact ceea ce ai avut 
în minte. Şi ai luat toate măsurile să se întâmple. 

Se pomeni gândindu-se la Susan. Ce-i spusese la 
restaurant? De ce nu mi-ai spus? Aş fi putut să te ajut. 
Avusese dreptate, fireşte. Era avocat şi ar fi putut să-l 
sfătuiască, dacă i-ar fi spus din prima noapte ce se 
întâmplase. l-ar fi spus ce să facă. Ar fi putut să-l scoată din 

bucluc. Dar nu-i spusese. Acum nu mai putem face mare 
lucru. 

— Tu ai dorit această confruntare, Thomas. 

Îşi aminti şi de cuvintele lui Garvin: A fost iubita ta şi nu 
ti-a plăcut când te-a lăsat cu buza umflată. lar acum vrei să te 
răzbuni pe ea. 

— Ai muncit toată săptămâna ca să fii sigur că această 
confruntare o să aibă loc. 

— Max... 

— Aşa că nu-mi face pe victima. Nu eşti deloc o victimă. 
Aşa te consideri tu, fiindcă nu vrei să-ți asumi răspunderea 
pentru propria ta viață. Fiindcă eşti sentimental, leneş şi 
naiv. Îţi închipui că alţii trebuie să-ţi poarte de grijă. 

— Dumnezeule, Max, spuse Sanders. 

— Îţi negi rolul pe care l-ai jucat. Te prefaci că nu mai ţii 
minte. Pretinzi că n-ai fost în cunoştinţă de cauză. lar acum 
vii şi-mi spui că eşti derutat. 

— Max... 

— Of, nu ştiu de ce-mi mai bat capul cu tine. Câte ore 
mai ai până la şedinţa aia? Douăsprezece? Zece? Şi totuşi, îţi 
pierzi timpul stând de vorbă cu un bătrân nebun. 

Îşi roti scaunul într-o parte şi continuă. 

— Dac-aş fi în locul tău, m-aş pune pe treabă. 

— Adică? 

— Păi, ştim care îți sunt intențiile, Thomas. Dar intenţiile 
ei care or fi? Şi ea are de rezolvat o problemă. Are un scop de 
atins. Ce problemă rezolvă? 

— Nu ştiu, spuse Sanders. 

— Evident. Dar cum faci să afli? 


Pierdut în gânduri, Sanders străbătu pe jos cele cinci 
cvartale care-l despărțeau de localul Il Terrazzo. Fernandez îl 
aştepta afară. Intrară împreună. 

— Mamă Doamne, zise Sanders când se uită înjur. 

—Toţi suspecţii obişnuiţi, completă Fernandez. 

Chiar în fața lor, într-un sector mai îndepărtat, Meredith 
Johnson lua masa cu Bob Garvin. Două mese mai încolo, 
Phil Blackburn cina cu soția lui, Doris, o femeie slabă, cu 
ochelari, care semăna cu o contabilă. Aproape de «i, 
Stephanie Kaplan mânca împreună cu un tânăr ce avea cam 
douăzeci de ani. Probabil că era fiul ei, student la 
Universitate, îşi zise Sanders. lar ceva mai la dreapta, lângă 
fereastră, oamenii de la Conley-White se aflau în toiul unei 
cine „de lucru", cu servietele deschise la picioare şi cu hârtii 
împrăştiate pe toată masa. 

Ed Nichols îi avea pe John Conley în dreapta şi pe Jim 
Daly în stânga. Daly vorbea într-un dictafon minuscul. 

— Poate-ar fi mai bine să mergem în altă parte, spuse 
Sanders. 

— Nu, zise Fernandez. Ne-au văzut deja. Uite, putem să 
ne-aşezăm în colțul de colo. 

Carmine veni în întâmpinarea lor. 

— Domnule Sanders, spuse el, salutându-l cu o mişcare 
politicoasă din cap. 

— Am dori o masă într-un colț, Carmine. 

— Nici o problemă, domnule Sanders. 

Se aşezară la o masă de lângă unul din pereți. Fernandez 
sc uită cu atenţie la Garvin şi la Meredith. 

— Ar putea să-i fie fiică, spuse ea. 

— Toată lumea zice la fel. 

— E de-a dreptul izbitor. 

Chelnerul aduse meniurile. Nimic de pe listă nu-l tentă pe 
Sanders, dar acesta făcu, totuşi, o comandă. Fernandez nu-şi 
dezlipea privirea de la Garvin. 

— E un luptător, nu-i aşa? 

— Bob? Un luptător celebru. Şi totodată un dur celebru. 

— Tipa ştie cum să-l strunească, rosti Fernandez, 
întorcându-şi privirea şi scoțând câteva hârtii din servietă. 
Ăsta e contractul pc care Blackburn l-a trimis înapoi. Totul e 
în ordine. În afară de două clauze. Mai întâi, ei îşi rezervă 

dreptul de-a te concedia dacă se dovedeşte că ai comis vreo 
ilegalitate în timpul serviciului. 

— Aha, spuse el, gândindu-se la ce înţeles putea să aibă 
fraza asta pentru ceilalți. 

— lar cea de-a doua clauză revendică dreptul de-a te 
concedia „dacă nu reuşeşti să faci dovada unei prestații 
satisfăcătoare în îndeplinirea sarcinilor de serviciu, în 
conformitate cu standardele industriale”. Ce înseamnă asta? 

— De bună seamă că pun ceva la cale. spuse el, clătinând 
din cap. 

Îi pomeni despre conversaţia din sala de conferinţe pe 
care o auzise mai devreme. Ca de obicei, Fernandez nu avu 
nici o reacție. 

— E posibil, spuse ea. 

— Posibil? O s-o facă, îți spun eu. 

— Mă gândeam la latura juridică. E posibil să 
intenționeze ceva de genul ăsta. Şi s-ar putea să reuşească. 

— De ce? 

— O reclamaţie de agresiune scoate la lumină întreaga 
activitate a unui angajat. Dacă se găseşte vreo neglijență în 
serviciu, chiar una foarte veche sau minoră, poate fi folosită 
pentru înlăturarea reclamațţiei. Am avut un client care a 
lucrat la o companie zece ani. Dar compania a fost în măsură 
să demonstreze că angajatul mințise când completase 
formele de angajare, şi astfel cazul a fost suspendat. 
Salariatul a fost concediat. 

— Deci, chestia asta are în vedere activitatea mea. 

— S-ar putea. 

El se încruntă. Oare cu cel îl aveau la mână? Şi ea 
rezolvă o problemă. Ce problemă? Lângă el, Fernandez scoase 
din buzunar casetofonul. 

— Mai sunt vreo două lucruri pe care-aş vrea să le 
lămurim, spuse ea. E vorba de ceva care s-a întâmplat mai 
devreme, pe casetă. 

— În regulă. 

— Vreau să asculți şi tu. 

Îşi auzi vocea rostind cu claritate: „... ne vom ocupa 
atunci de asta. l-am transmis opiniile tale, iar ea vorbeşte 
acum cu Bob, aşa că e de presupus că mâine la şedinţă vom 
adopta această poziție. Ei, oricum, Mark, dacă apare vreo 
schimbare semnificativă în toate astea, iau legătura cu tine 
mâine dimineață înainte de şedinţă şi..." „Dă-l încolo de 
telefon", se auzi vocea lui Meredith, urmată de un foşnet, ca 
de material textil, de un soi de şuierat şi de un bufnet surd, 
în clipa când telefonul îi scăpase pe pervaz. Un păcănit 
electrostatic de scurtă durată. Alte foşnete. Apoi tăcere. Un 
geamăt. Iarăşi foşnete. În timp ce asculta, încercă să-şi 
imagineze ce avea loc în încăpere. Probabil că ajunseseră pe 
canapea, fiindcă acum vocile erau mai slabe, de nedesluşit. 
Se auzi spunând: „Meredith, stai..." 

„O, Doamne, toată ziua te-am dorit". Alte foşnete. 
Gâfâieli. Era greu să spui cu certitudine ce se întâmpla. Un 
geamăt scurt, al ei. Alte foşnete. Ea spuse: „O, Doamne, ce 
bine e cu tine! Nu suport când nemernicul ăla pune mâna pe 
mine. Cu ochelarii ăia caraghioşi. Ah! Sunt atât de excitată, 
nu m-am mai regulat ca lumea..." 

Alte foşnete. Păcănituri electrostatice. Foşnete repetate. 
Sanders ascultă cu un sentiment de dezgust. Nu prea putea 
să ataşeze imagini la ceea ce auzea — şi doar fusese acolo. 
Banda asta nu avea să fie prea convingătoare pentru 
altcineva. În cea mai mare parte, se înregistrase un zgomot 
de fond nedeslugşit. Cu lungi perioade de linişte. „Meredith..." 
„Oooh. Nu vorbi. Nu! Nu..." O auzi icnind, cu respirația 
întretăiată. Pe urmă, linişte. 

— Ajunge, spuse Fernandez. 

Sanders puse casetofonul pe masă şi-l închise, după care 
clătină din cap. 

— Nu poți să-ți dai seama despre ce se întâmplă cu 
adevărat. 

— Ba poţi să pricepi destule, spuse Fernandez. Şi să nu- 
ncepi să-ți faci griji în privința dovezilor. Asta-i misiunea 
mea. Dar ai auzit primele ei afirmaţii? - îşi consultă 

însemnările. Atunci când spune: „Toată ziua te-am dorit"? Şi, 
pe urmă: „O, Doamne, ce bine e cu tine, nu suport când 
nemernicul ăla pune mâna pe mine. Cu ochelarii ăia 
caraghioşi, oh, sunt atât de excitată, nu m-am mai regulat ca 
lumea. Ai ascultat partea asta? 

— Da, am ascultat-o. 

— Bun. Despre cine vorbea? 

— Vorbea? 

— Da. Cine-i nemernicul pe care nu-l suportă s-o atingă? 

— Păi, cred că soțul ei, zise Sanders. Discutaserăm 
despre el mai devreme. 

— Zi-mi despre ce-ați vorbit. 

— Păi, Meredith s-a plâns că trebuia să-i plătească o 
pensie de întreţinere soțului, iar pe urmă a zis că individul 
era jalnic la pat. A spus ceva de genul: „Detest bărbatul care 
nu ştie ce are de făcut." 

— Şi crezi că fraza „nu suport când nemernicul ăla pune 
mâna pe mine" se referă la soțul ei? 

— Da. 

— Eu nu, zise Fernandez. Divorțaseră de câteva luni. 
Divorțul a fost unul urât. Soțul o urăşte. Are o nouă prietenă. 
Au plecat împreună în Mexic. Nu cred că s-a referit la soțul 
ei. 

— Atunci, la cine? 

— Nu ştiu. 

— Cred c-ar putea fi oricine, zise Sanders. 

— Eu nu cred că-i vorba de oricine. Mai ascultă o dată. 
Fii atent la tonul ei. 

Sanders derula caseta şi-şi lipi casetofonul la ureche. 
După câteva clipe, îl puse din nou pe masă. 

— Pare aproape mânioasă. 

Fernandez încuviință din cap. 

— Aş zice chiar „plină de resentimente". E în toiul unui 
episod amoros cu tine şi vorbeşte despre altcineva. 
„Nemernicul". De parc-ar vrea să se răzbune pe cineva. Chiar 
în clipa aceea îşi lua, de fapt, revanşa. 


361 


— Nu ştiu ce să spun, îngăimă Sanders. Meredith e gură- 
mare. Întotdeauna vorbea despre alți oameni. Foşti iubiţi, 
chestii de genul ăsta. Nu e ceea ce s-ar chema o romantică. 

Îşi aminti de un episod când stăteau întinşi în pat, în 
apartamentul din Sunnyvale, cuprinşi de o senzaţie de 
căldură plăcută, relaxantă. O după-amiază de duminică. 
Ascultau râsetele copiilor care se jucau afară, în stradă. 
Mâna lui se odihnea pe coapsa ei, simţindu-i pielea 
transpirată. Şi, în această atmosferă meditativă, ea spusese: 
„Ştii, m-am întâlnit o dată cu un norvegian, care avea o 
daravelă curbată. Semăna cu o sabie, îndoită într-o parte, şi 
tipul..." „Doamne, Meredith." „Da' ce s-a întâmplat? E- 
adevărat. Zău că aşa o avea." „Nu acum." 

Ori de câte ori se întâmpla o chestie ca asta, ea ofta, ca şi 
cum ar fi fost obligată să îndure sensibilitatea lui exagerată. 
„Cum se face că bărbaţii vor întotdeauna să-şi închipuie că ei 
sunt singurii?" „Nu ne-nchipuim. Ştim că nu suntem. Dar nu 
acum, bine?" Iar ea ofta din nou... 

Fernandez spuse: 

— Chiar dacă nu-i neobişnuit pentru ea să vorbească în 
timpul actului sexual — chiar dacă-i indiscretă sau detaşată — 
despre cine vorbeşte aici? 

Sanders clătină din cap. 

— Nu ştiu, Louise. 

— Şi zice că nu suportă când pune mâna pe ea..., de 
parcă n-ar avea încotro. Pomeneşte şi de ochelarii lui 
caraghioşi - se uită înspre Meredith, care îşi servea cina în 
tăcere, alături de Garvin. El să fie? 

— Nu cred. 

— De ce? 

— Toată lumea zice că nu. Toată lumea zice că Bob nu se 
culcă cu ea. 

— Toată lumea poate să se înşele. 

— Ar fi un fel de incest, spuse Sanders, clătinând din 
cap. 

— Probabil că ai dreptate. 

Chelnerul aduse mâncarea. Sanders scormoni cu 
furculița în porția de paste puttanesca, scoțând afară 
măslinele. Nu-i era foame. Lângă el, Fernandez înghițea cu 
poftă. Comandaseră acelaşi lucru. Sanders se uită spre 
oamenii de la Conley-White. Nichols ţinea în lumină o folie de 
plastic transparent, pe care era desenat ceva. Ce oare? se 
întrebă Sanders. Ochelarii semiinrămați ai lui Nichols 
alunecaseră spre vârful nasului. Nu părea să se grăbească 
deloc. Lângă el, Conley se uită la ceas şi spuse ceva în 
legătură cu timpul rămas. Ceilalți încuviințară din cap. 
Conley aruncă o privire către Johnson, iar apoi se întoarse la 
acte. 

Daly spuse ceva de genul: 

— ...avem cifra aia? 

— E acolo, spuse Conley, arătând spre folia de celuloid. 

— Să ştii că sunt foarte bune, insistă Fernandez. N-ar 
trebui să le laşi să se răcească. 

— Bine. 

Luă o înghițitură. Nu avea nici un gust, aşa că puse 
furculița pe masă. Ea îşi şterse bărbia cu un şervețel. 

— Ştii, nu mi-ai spus niciodată de ce te-ai oprit. La 
sfârşit. 

— Prietenul meu Max Dorfman zice că eu am pus totul la 
cale. 

— Aha, făcu Fernandez. 

— Şi tu crezi la fel? 

— Nu ştiu. Te-am întrebat numai ce ai simțit în 
momentul ăla. În clipa-n care te-ai retras. 

El săltă din umeri. 

— Pur şi simplu, n-am vrut s-o fac. 

— Mda. N-ai mai avut chef, după ce ai ajuns deja acolo? 

— Nu, n-am mai avut... Chiar vrei să ştii de ce? A tuşit. 

— A tuşit? zise Fernandez. 

Sanders se văzu din nou în încăpere, cu pantalonii în 
vine, aplecat peste Meredith, pe canapeaua din birou. Îşi 
aminti că se gândise, „Ce dracu' fac aici?" Iar ea îşi pusese 

mâinile pe umerii lui, trăgându-l mai aproape. „Ah, te rog... 
Nu... Nu..." Pe urmă, întorsese capul într-o parte şi tuşise. De 
la tusea aceea i se trăsese. Acela fusese momentul când se 
dăduse înapoi şi zisese: „Ai dreptate", după care se 
îndepărtase de canapea. 

Fernandez se încruntă. 

— Trebuie să recunosc că o tuse nu mi se pare cine ştie 
ce chestie. 

— Uite c-a fost, zise el, dându-şi farfuria la o parte. Nu se 
face să tuşeşti într-un moment ca ăsta. 

— De ce? E cumva o regulă de bună purtare de care n-am 
auzit? A nu se tuşi în timpul contactului? 

— Nu, nu-i vorba de asta, spuse Sanders. E vorba de ce 
înseamnă. 

— Îmi cer scuze, dar nu pricep. Ce înseamnă o tuse? 

— O tuse înseamnă că nu eşti implicat. 

Ea ridică din sprâncene. 

— Asta mi se pare uşor exagerat. 

— E o realitate. 

— Ştiu şi eu? Soțul meau are bronşită. Tuşeşte mereu. 

— Dar nu şi în ultima clipă. 

Ea făcu o pauză, gândindu-se. 

— Mă rog, dar în mod cert tuşeşte imediat după. 
Izbucneşte într-un acces de tuse. Râdem întotdeauna pe 
chestia asta. 

— Imediat după e cu totul altceva. Dar în acel moment, în 
clipa aia de intensitate, îți spun eu... nimeni nu tuşeşte. 

Alte imagini i se perindară fulgerător prin minte. Obrajii 
ei se îmbujorează. Gâtul şi partea de sus a pieptului i se 
umplu de pete. Sfârcurile îi sunt moi. La început fuseseră 
tari, apoi însă nu. Ochii i se întunecă, uneori capătă o 
nuanță purpurie în partea de jos. Buzele i se umflă. I se 
schimbă respiraţia. O inundă o fierbințeală neaşteptată. O 
schimbare în mişcarea ritmică a şoldurilor, o încordare, dar 
şi altceva, ceva nedesluşit. Fruntea i se încrețeşte. Se 
chirceşte. Muşcă. Atât de multe reacții diferite, dar... 

— Nimeni nu tuşeşte, repetă el. 

Deodată, se simţi cuprins de un soi de stinghereală 
subită, aşa că-şi trase înapoi farfuria şi luă o înghițitură de 
spaghete. Îi trebuia un pretext ca să nu mai spună nimic, 
fiindcă avea impresia că încălcase nişte reguli, că încă mai 
exista o anumită zonă, un gen de cunoaştere, acea formă de 
conştientizare pe care toți se prefăceau că o ignoră... 
Fernandez îl privea stăruitor, plină de curiozitate. 

— Ai citit toate astea pe undeva? 

El clătină din cap, mestecând în acelaşi timp. 

— Bărbaţii discută între ei despre astfel de lucruri? 

El repetă semnul negativ, fără să scoată un cuvânt. 

— Femeile vorbesc. 

— Ştiu, spuse el, înghițind. Dar oricum, a tuşit şi de-aia 
m-am întrerupt. Nu era implicată, iar eu probabil că m-am... 
supărat foarte tare din pricina asta. Adică, stătea întinsă pe 
spate, gemând şi gâfâind, dar de fapt era detaşată. M-am 
simțit... 

— Exploatat? 

— Ceva de genul ăsta. Manipulat. Uneori cred că, dacă n- 
ar fi tuşit chiar în momentul ăla, poate..., rosti Sanders, 
ridicând din umeri. 

— Poate că ar trebui s-o întreb chiar pe ea, spuse 
Fernandez, arătând cu capul în direcţia lui Meredith. 

Sanders îşi ridică privirea şi văzu că ea se apropia de 
masa lor. 

— Ei, fir-ar să fie. 

— Calm, calm. Totul e în ordine. 

Meredith veni lângă ei, cu un zâmbet larg pe față. 

— Bună, Louise. Salut, Tom. 

Sanders dădu să se ridice. 

— Stai, Tom, te rog, rosti ea, punându-i mâna pe umăr şi 
strângându-l uşor. Am venit doar pentru o clipă. 

Zâmbea radios. Arăta exact ca un şef sigur pe el, care se 
oprise ca să-şi salute nişte colegi. La masa ei, Sanders îl zări 

pe Garvin plătind nota de plată. Se întrebă dacă avea să vină 
şi el la masa lor. 

— Louise, votam să-ți spun că nu-ţi port pică, spuse 
Meredith. Înţeleg că fiecare trebuie să-şi facă meseria. Şi cred 
că a fost bine că am reuşit să mai limpezim un pic atmosfera. 
Sper că şi de-acum încolo vom lucra la fel de productiv. 

În timp ce vorbea, Meredith rămase în picioare în spatele 
scaunului lui Sanders. El se văzu nevoit să stea cu capul 
întors şi cu gâtul îndoit, ca s-o poată privi. 

— Nu vrei să stai jos? întrebă Fernandez. 

— Bine, dar numai un minut. 

Sanders se ridică în picioare, ca să-i aducă un scaun. Se 
gândi că, în ochii celor de la Conley-White, toate acestea 
arătau exact cum trebuia. Şeful care nu vrea să deranjeze, 
aşteptând ca subalternii să-l roage să sc aşeze la masă. În 
timp ce aducea scaunul se uită în direcţia lor şi văzu că 
Nichols îi cerceta cu atenţie, pe deasupra ochelarilor, la fel ca 
tânărul Conley. 

Meredith luă loc, iar Sanders îi ţinu scaunul. 

— Vrei să mănânci ceva? o întrebă Fernandez cu 
solicitudine. 

— Tocmai am terminat, mulțumesc. 

— O cafea? 

— Nu, nimic, mulțumesc. 

Sanders se aşeză şi el. Meredith se aplecă în faţă. 

— Bob mi-a povestit despre intenția lui de-a trece 
departamentul ăsta în sectorul public. E foarte interesant. 
Pare a fi o perspectivă extrem de dinamică. 

Sanders sc uită la ea cuprins de uimire. 

— lar Bob şi-a lăcut o listă de denumiri pentru noua 
companie. Pentru anul viitor, când se va face separarea. 
Vreau să-mi spuneți cum vi se par: SpeedCore, SpeedStar, 
PrimeCore, Talisan şi Tensor. Mie mi se pare că există deja un 
SpeedCore, care face adaptări pentru transformarea 
maşinilor obişnuite în maşini de curse. SpeedStar pică la 
fix..., poate chiar prea la fix. PrimeCore îmi sugerează un fond 

de întrajutorare. Dar ce părere aveţi despre Talisan sau 
Tensor? 

— Tensor e o marcă de veioze, spuse Fernandez. 

— În regulă. Dar Talisan e destul de bun, cred. 

— Apple şi IBM au o societate comună care se cheamă 
Taligent, zise Sanders. 

— Ai dreptate. Prea apropiat. Dar MycroDyne? Nu sună 
rău. Sau ADG, de la Advanced Data Graphics? Ar merge 
vreuna din astea, ce ziceți? 

— MicroDyne e bine. 

— Şi mie mi s-a părut la fel. Şi mai era unul, parcă... 
Anodyne. 

— Ăsta e un calmant, spuse Fernandez. 

— Ce? 

— Anodyne este un calmant. Un narcotic. 

— Oh, las-o baltă! Ultimul, Synstar. 

— Sună ca o firmă de medicamente. 

— Da, într-adevăr. Dar ne-a luat un an pentru a veni cu 
una mai bună. Şi MicroDyne nu-i rea pentru început. Un fel 
de combinație de micro cu Dynamo. Dă bine, nu crezi? 

Înainte ca ei să răspundă, ea şi-a împins scaunul înapoi. 

— Trebuie să plec. Noapte bună, Louise. Tom, ne vedem 
mâine. 

Dădu mâna cu amândoi şi apoi traversă încăperea spre 
Garvin. Se duseră spre masa celor de la Conley pentru a-i 
saluta. 

Sanders se holba la ea. 

— Ce figură! repetă el. Dumnezeule, vorbea despre nume 
pentru o companie dar nici măcar nu avea habar ce 
companie este! 

— A fost un spectacol pe cinste! 

— Păi, cum să nu, e un spectacol din creştet până-n 
tălpi. Dar nu pentru noi s-a produs, ci pentru ei. 

Sanders arătă cu capul spre oamenii de la Conley-White, 
aflați în cealaltă parte a restaurantului. Garvin dădea mâna 
cu toți cei de față, iar Meredith discuta cu Jim Daly. Acesta 

făcu o glumă, iar ea izbucni în râs, dându-şi capul pe spate şi 
arătându-şi gâtul lung. 

— Singurul motiv pentru care a vorbit cu noi a fost acela 
ca mâine, când o să fiu concediat, să nu se creadă că ea a 
pus la cale lucrul ăsta. 

Fernandez achită nota de plată. 

— Vrei să mergem? spuse ea. Mai am câteva lucruri de 
verificat. 

— Serios? Ce anume? 

— Nu-i exclus ca Alan să fi aflat câte ceva interesant 
pentru noi. 

La masa celor de la Conley, Garvin îşi lua la revedere. 
Făcu un ultim semn de rămas bun, iar apoi se duse să 
discute cu Carmine. Meredith rămase la masa celor de la 
Conley- White. Stătea în picioare, în spatele lui John Conley, 
cu mâinile pe umerii lui, în timp ce vorbea cu Daly şi cu Ed 
Nichols. Ultimul îi spuse ceva, privind pe deasupra 
ochelarilor, iar Meredith râse şi se dădu mai aproape, ca să 
se uite peste umărul lui la o hârtie plină cu cifre, pe care 
acesta o ţinea în mână. Îşi apropiase foarte mult capul de 
Nichols. Vorbea, mişca aprobator din cap şi arăta spre foaia 
de hârtie. Nu verifici unde trebuie. Sanders se uită cu atenție 
la Meredith, care zâmbea şi glumea cu cei trei bărbaţi de la 
Conley- White. Ce-i spusese Phil Blackburn cu o zi în urmă? 

„Adevărul e, Tom, că Meredith are relaţii foarte sus-puse 
în compania asta. A impresionat favorabil o mulțime de 
oameni importanți.” „Ca, de exemplu, pe Garvin." „Nu numai 
pe el. Meredith şi-a construit o sferă de influență în mai 
multe zone." „Conley-White?" „Da, şi acolo." 

Lângă el, Fernandez se ridică de la masă. Sanders o 
imită, zicând: 

— Ştii ceva, Louise? 

— Ce? 

— N-am verificat unde trebuia. 

Fernandez se încruntă, iar apoi se uită la masa celor de la 
Conley-White. Meredith încuviința din cap, împreună cu Ed 

Nichols, şi arăta ceva cu o mână, sprijinindu-se de masă cu 
cealaltă, pentru echilibru. Degetele ei le atingeau pe ale lui 
Ed Nichols, în timp ce acesta se uita la foile de hârtie pe 
deasupra ochelarilor. 

— Ochelari caraghioşi..., spuse Sanders. 

Nici nu era de mirare că Meredith nu dorise să-l reclame 
oficial pentru agresiune sexuală. Ar fi fost prea neplăcut 
pentru relația ei cu Ed Nichols. Şi nu era de mirare că Garvin 
nu avea de gând s-o concedieze. Totul avea o logică perfectă. 
Şi aşa Nichols nu privea fuziunea cu ochi buni - nu era 
exclus ca relația lui cu Meredith să fie singurul lucru care 
susținea edificiul. Fernandez oftă. 

— Aşa crezi? E Nichols? 

— Mda, de ce nu? 

Fernandez clătină din cap. 

— Chiar dacă ar fi aşa, nu ne foloseşte. Ei pot să contra- 
argumenteze orice acuzație de favoritism, ca şi o sumedenie 
de alte lucruri - dacă va fi nevoie. Să ştii că nu e prima 
fuziune care se aranjează în dormitor. Eu zic s-o laşi baltă. 

— Vrei să spui că nu e nimic nefiresc că ea are o legătură 
cu cineva de la Conley-White şi că, datorită acestui lucru, e 
promovată în funcție? 

— Absolut nimic. Cel puţin, nu în sens strict legal. Aşa 
că, las-o baltă. 

Deodată îşi aminti ce-i spusese Kaplan. lar când au 
concediat-o, nici n-a ştiut de ce. 

— Sunt obosit, zise el. 

— Toţi suntem. Şi ei par obosiţi. 

În cealaltă parte a sălii, întâlnirea era pe terminate. 
Hârtiile erau introduse la loc în serviete. Meredith şi Garvin 
pălăvrăgeau cu ei. Toţi se pregăteau de plecare. Garvin dădu 
mâna cu Carmine, care îşi conduse musafirii până la intrare 
şi le deschise uşa. Dar, deodată, totul se întâmplă pe 
neaşteptate. De afară, din stradă, mai multe lămpi cu cuarț 
aruncară spre interior o lumină intensă. Membrii grupului se 
îngrămădiră laolaltă, prinşi în fasciculul luminos ca într-o 

capcană. Umbrele lor lungi se întindeau înapoi, spre 
interiorul restaurantului. 

— Ce se-ntâmplă acolo? întrebă Fernandez. 

Sanders se întoarse, dar grupul revenise deja în sală, iar 
uşa se închise la loc. Urmă un moment de haos neaşteptat. Îl 
auziră pe Garvin zicând: 

— Fir-ar a dracului! 

După care se întoarse către Blackburn. Acesta rămase 
încremenit pentru o clipă, cu o expresie de spaimă întipărită 
pe chip, după care dădu fuga la Garvin, care se mişca nervos 
de pe un picior pe celălalt. Apoi Garvin încercă să-i 
liniştească pe cei de la Conley-White şi, simultan, să-l 
muştruluiască pe Blackburn. Sanders se apropie de grup. 

— S-a întâmplat ceva? 

— Presa asta afurisită, spuse Garvin. KSEA-TV ne 
aşteaptă în stradă. 

— E-o adevărată insultă, spuse Meredith. 

— Se interesează de nu ştiu ce proces de agresiune 
sexuală, spuse Garvin, aruncându-i lui Sanders o privire 
fioroasă. 

Sanders ridică din umeri. 

— Mă duc să vorbesc cu ei, zise Blackburn. E de-a 
dreptul ridicol. 

— Mai mult decât ridicol, zise Garvin. E insultător! 

Toţi păreau să vorbească în acelaşi timp, căzând de acord 
că fusese ceva insultător. Dar Sanders observă că Nichols 
părea tulburat. Meredith îi conduse afară din restaurant pe 
uşa din spate, ieşind cu ei pe terasă. Blackburn păşi în față, 
în lumina orbitoare. Îşi ţinea mâinile ridicate, ca un om care 
urma să fie arestat. Pe urmă, uşa se închise. 

— Nu-i bine, nu-i bine deloc, murmură Nichols. 

— Nu vă faceți griji, îl cunosc pe directorul de la 
actualități, spuse Garvin. Mă ocup eu de povestea asta. 

Jim Daly spuse ceva despre caracterul confidenţial al 
fuziunii. 

— Nici o grijă, spuse Garvin pe un ton sinistru. O să fie al 
dracului de confidenţial când am s-o rezolv. 

După care ieşiră pe uşa din spate, în întunericul nopții. 
Sanders se întoarse la masă, unde-l aştepta Fernandez. 

— Puţină agitaţie, spuse ea calm. 

— Nu chiar puţină, răspunse Sanders. 

Aruncă o privire în partea cealaltă a sălii, spre Stephanie 
Kaplan, care încă nu-şi terminase cina cu fiul ei. 

Tânărul vorbea şi gesticula, dar Kaplan privea fix uşa din 
spate, pe unde plecaseră oamenii de la Conley-White. Avea pe 
chip o expresie ciudată. Apoi, după o clipă, îşi întoarse 
privirea şi reluă conversaţia cu fiul ei. 


Seara era mohorâtă, rece şi neplăcută. Sanders tremura 
în timp ce făcea cale întoarsă spre biroul lui, însoțit de 
Fernandez. 

— De unde-o fi aflat televiziunea de chestia asta? 

— Probabil de la Walsh, spuse Fernandez. Sau poate că 
din altă parte. E un oraş mic. Oricum, nu e cazul să te 
preocupe asta. Trebuie să te pregăteşti pentru şedinţa de 
mâine. 

— Am încercat să uit de ea. 

— Mda. Ei bine, n-ai voie s-o uiţi. 

În faţa lor văzură Pioneer Square, cu ferestrele de la unele 
clădiri încă puternic luminate. Multe dintre companiile din 
zonă făceau afaceri cu Japonia şi rămâneau deschise până 
târziu, pentru a prinde primele ore ale dimineții la Tokyo. 

— Ştii, zise Fernandez, în timp ce-o observam în 
compania bărbaților ăia, am remarcat cât era de calmă. 

— Da. Meredith e calmă. 

— Foarte stăpână pe sine. 

— Da. Aşa e. 

— Atunci, cum se face că te-a abordat atât de deschis, şi 
încă din prima zi? De ce s-a grăbit? 

Ce problemă încearcă să rezolve? îi spusese Max. lată că 
şi Fernandez întreba acelaşi lucru. Toată lumea părea să 

înțeleagă, în afară de Sanders. Tu nu eşti o victimă. Atunci, 
rezolvă, îşi zise el. Pune-te pe treabă. Îşi aminti de 
conversaţia dintre Meredith şi Blackburn, pe când plecau din 
sala de conferinţe: 

Trebuie să se desfăşoare calm şi impersonal. Nu există 
nici un motiv de ranchiună. În definitiv, faptele sunt de 
partea ta. E limpede că-i incompetent. 

Mai poate intra în baza de date? 

Nu. I s-a blocat accesul. 

Şi n-are nici o posibilitate să pătrundă în sistemul 
Conley- White? 

Absolut nici una, Meredith. 

Aveau dreptate, fireşte. Nu avea cum să intre în sistem. 
Dar ce importanţă avea? 

Rezolvă problema, spusese Max. Fă ce ştii să faci cel mai 
bine. 

Rezolvă problema. 

— La naiba, zise Sanders cu năduf. 

— Vine-acuşi, nici o grijă, îl linişti Fernandez. 


Era nouă şi jumătate. La etajul patru, echipele care 
făceau curățenie lucrau în zona centrală. Sanders intră în 
birou împreună cu Fernandez. Nu prea ştia de ce veniseră. În 
acel moment, n-avea nici o idee ce ar putea să mai facă. 
Fernandez spuse: 

— Am să-l sun pe Alan. Poate c-a găsit ceva. 

Se aşeză şi începu să formeze numărul. Sanders luă loc 
la masa de lucru şi rămase cu privirea țintuită pe monitor. Pe 
ecranul acestuia se putea citi un mesaj primit prin poşta 
electronică: 


NICI ACUM NU VERIFICI UNDE TREBUIE. 
UN PRIETEN. 


— Nu pricep cum, spuse el, cu ochii pe ecran. 

Se simţea iritat, ca şi cum s-ar fi chinuit cu un rebus pe 
care toată lumea putea să-l rezolve, în afară de el. Fernandez 
spuse: 

— Alan? Sunt Louise. Ce-ai aflat? Aha, da. E cumva... Da, 
mare păcat, Alan. Nu, acum nu ştiu. Dacă poţi, bine. Când te 
vezi cu ea? În regulă. Fă tot ce poţi, spuse ea, închizând 
telefonul. În seara asta n-avem noroc. 

— Şi nu mai avem timp. 

— Da. 

Sanders continuă să privească mesajul de pe ecranul 
computerului. Cineva din interiorul companiei încerca să-l 
ajute, spunându-i că nu verifica unde trebuia. Mesajul părea 
să sugereze că Sanders avea, totuşi, o posibilitate să verifice 
şi cealaltă companie. Şi, după toate probabilitățile, cel care 
cunoştea situația îndeajuns de bine încât să-i trimită acest 
mesaj ştia totodată că lui Sanders îi fuseseră anulate 
privilegiile de acces în sistemul informatic DigiCom. Ce putea 
să facă? Nimic. Fernandez spuse: 

— Cine crezi tu că e acest „prieten'? 

— Nu ştiu. 

— Să presupunem c-ar trebui să ghiceşti. 

— Nu ştiu. 

— Cine-ţi vine în minte? insistă ea. 

Luase în considerare posibilitatea ca „prietenul'" să fie 
Mary Anne Hunter. Dar Mary Anne nu era expertă în 
probleme tehnice; punctul ei forte era marketingul. Era 
improbabil să-i trimită mesaje prin Internet, pe rute ocolite. 
Probabil că nici nu ştia ce era Internet-ul. Deci nu era Mary 
Anne. Şi nici Mark Lewyn. Lewyn era foarte supărat pe el. 
Don Cherry? Sanders zăbovi un timp asupra acestei 
posibilități. Într-un fel, era exact stilul lui Cherry. Dar, în 
singura ocazie când Sanders îl întâlnise de când începuseră 
toate astea, Cherry se purtase deosebit de neprietenos. Nu 
putea fi nici Cherry. 

Atunci, cine? Ăştia erau singurii oameni din Seattle care 
aveau privilegii de acces în sistemul informatic. Hunter, 

Lewyn, Cherry. O listă scurtă. Stephanie Kaplan? Improbabil. 
În esență, Kaplan era greoaie, lipsită de imaginaţie şi nu 
cunoştea destule lucruri despre computere ca să facă aşa 
ceva. Să fi fost cineva din afara companiei? Ar putea fi Gary 
Bosak, îşi zise. Probabil că Gary se simţise vinovat de faptul 
că-i întorsese spatele lui Sanders. lar Gary avea instinctele 
viclene şi acel simț al umorului tipice „piraţilor” 
computerelor. Putea foarte bine să fie Gary. Dar nici asta nu- 
l ajuta în vreun fel pe Sanders. Tu ai fost întotdeauna bun în 
problemele tehnice. Ăsta a fost mereu punctul tău forte. 

Scoase din dulap unitatea de disc Twinkle, care nu fusese 
încă extrasă din punga de plastic. De ce ceruseră să fie 
ambalată astfel? N-are a face, îşi zise. Concentrează-te. Era 
ceva în neregulă cu aparatul. Dacă ar şti asta, ar avea 
răspunsul. Cine ar putea să ştie? Ambalat în plastic... Era 
ceva în legătură cu linia de producție. Asta trebuia să fie. 
Căută febril printre materialele de pe birou şi găsi caseta 
DAT. O introdus în aparatul de reproducere. 

Conţinea înregistrarea convorbirii avute cu Arthur Kahn. 
Kahn ocupa o jumătate a ecranului, Sanders — pe cealaltă. În 
spatele lui Arthur, linia de asamblare puternic luminată sub 
grupurile de lămpi fluorescente. Kahn tuşi şi îşi frecă bărbia. 

„Salut, Tom. Ce mai faci?" 

„Bine, Arthur." 

„Mă bucur. Îmi pare rău de noua organizare." 

Dar Sanders nu mai asculta convorbirea. Se uita la Kahn. 
Observă că acesta stătea foarte aproape de camera video, atât 
de aproape, încât avea trăsăturile uşor neclare, nefocalizate. 
Fața i se vedea mare pe ecran şi acoperea orice imagine clară 
a liniei de producție din spatele lui. 

„Ştii bine ce sentimente am", rosti Kahn în cadrul 
ecranului. 

Faţa lui acoperea linia. Sanders se mai uită la ecran o 
clipă, iar apoi opri derularea casetei. 

— Hai să mergem jos, spuse el. 

— Ţi-a venit vreo idee? 

— Să-i zicem o ultimă speranţă. 

Acţionară comutatoarele şi câteva lumini puternice se 
aprinseră deasupra meselor echipei de diagnosticare. 

— Ce e aici? întrebă Fernandez. 

— Ăsta-i locul unde se verifică unităţile de disc. 

— Cele care nu funcționează? 

— Exact. 

— Mă tem că nu..., începu Fernandez, ridicând din 
umeri. 

— Nici eu, zise Sanders. Nu sunt specialist în probleme 
tehnice. Nu ştiu decât să-i înțeleg pe oameni. 

Ea se uită de jur-îimprejur prin încăpere. 

— Şi chestia asta poţi s-o înţelegi? 

— Nu, răspunse el cu un oftat. 

— Au terminat? întrebă Fernandez. 

— Nu ştiu. 

Şi deodată văzu că terminaseră. În mod cert. Pentru că, 
altfel, echipa de diagnosticare ar fi lucrat toată noaptea, 
încercând să fie gata pentru şedinţa de-a doua zi. Dar 
acoperiseră mesele de lucru şi se duseseră la întrunirea 
asociaţiei profesionale, pentru că terminaseră. Problema 
fusese rezolvată. Toată lumea ştia, în afară de el. lată de ce 
desfăcuseră numai trei aparate. Nu mai avuseseră nevoie să 
le desfacă şi pe celelalte. Şi ceruseră ca dispozitivele să fie 
ambalate etanş în plastic... Pentru că... Înţepăturile... 

— Aerul, spuse el. 

— Aerul? 

— Ei cred că aerul e de vină. 

— Ce aer? 

— Aerul din fabrică. 

— Fabrica din Malaysia? 

— Exact. 

— Înseamnă că e vorba de aerul din Malaysia? 

— Nu. Aerul din fabrică. 

Se uită încă o dată la caietul de pe masă. „PPU" urmat de 
un şir de cifre. PPU venea de la „particule per unitate”. Era 

unitatea de măsură standard pentru gradul de puritate al 
aerului dintr-o fabrică. Iar aceste cifre, situate între 2 şi 11, 
erau mult prea mari. Trebuiau să se situeze în jurul lui 
zero..., cel mult unu. Aceste cifre erau inacceptabile. Aerul 
din fabrică era impur. Asta însemna că mizeria pătrundea în 
optica de separare, în brațele unităţii de disc, în conexiunile 
circuitelor integrate... Se uită la circuitele ataşate pe placa de 
montaj. 

— Dumnezeule, spuse apoi. 

— Ce este? 

— Uită-te. 

— Nu văd nimic. 

— Între circuite şi placă e o distanță. Cipurile nu sunt 
aşezate corect. 

— Mie mi se par în ordine. 

— Nu-i deloc aşa. 

Se întoarse către unitățile aşezate în stivă. Văzu dintr-o 
ochire că cipurile fuseseră montate alandala. Unele stăteau 
lipite de placă, iar altele la o distanță de câțiva milimetri, aşa 
încât se vedeau contactele metalice. 

— Asta nu-i în regulă, spuse Sanders. Aşa ceva n-ar 
trebui să se întâmple sub nici o formă. 

Adevărul era că cipurile se montau pe linie, cu ajutorul 
unor instalații automate specializate. La ieşirea de pe linie, 
toate cipurile de pe toate plăcile trebuiau să arate la fel. Dar 
nu arătau. Erau diferite. Din cauza asta apăreau 
neregularități în tensiune, probleme de blocare a memoriei — 
tot felul de chestii aleatorii. Adică exact ceea ce pățeau ei. 

Se uită la lista de defecte de pe tablă. Unul din puncte îi 
atrase atenția. D. Mecanice. Echipa de diagnosticare bifase 
de două ori punctul D, referitor la defectele mecanice. 
Aşadar, problema cu unitățile de disc CD-ROM era de natură 
mecanică. Adică, o problemă la linia de producție. Iar linia de 
producție intra în responsabilitatea lui. El o proiectase, tot el 
o pusese în funcțiune. El verificase toate specificațiile tehnice 
la acea linie, de la început până la sfârşit. lar acum linia 

funcționa necorespunzător. Era sigur că nu din vina lui. 
Ceva trebuie să se fi întâmplat după ce pusese în funcțiune 
linia. Într-un fel sau altul, se făcuse o modificare, iar linia nu 
mai funcționa. Dar ce se întâmplase? Ca să afle, trebuia să 
intre în bazele de date. Însă avea accesul blocat. Nu exista 
nici o posibilitate de a intra în circuit. 

Imediat se gândi la Gary Bosak. Bosak ar putea să-l 
introducă în sistem. Sau, la fel de bine, oricare dintre 
programatorii din echipa lui Cherry. Puştii ăştia erau nişte 
împătimiți ai computerelor: puteau să pătrundă ilegal într-un 
sistem pur şi simplu de dragul unei distracții nevinovate, aşa 
cum oamenii obişnuiţi se duc la bar să bea o cafea. Numai că 
la acea oră în clădire nu se afla nici un programator. Şi nu 
ştia când aveau să se întoarcă de la întrunire. Nu te puteai 
bizui deloc pe puștii ăştia. Ca şi ăla care vomitase pe 
platforma coridorului. Ăsta era necazul. Nişte copii, ale căror 
jucării erau platformele şi alte asemenea chestii. Nişte puşti 
inteligenți şi creatori, care-şi puteau permite să se 
prostească, fără nici o grijă, şi... 

— O, Dumnezeule, spuse el. Louise. 

— Da? 

— Există o posibilitate să facem asta. 

— Ce să facem? 

— Să pătrundem în baza de date. 

Se întoarse şi se grăbi să iasă din încăpere. În timp ce 
mergea, căută prin buzunare cartela electronică găsită cu 
câtva timp în urmă. 

— Mergem undeva? întrebă Fernandez. 

— Da, mergem. 

— N-ai vrea să-mi spui şi mie unde? 

— La New York, spuse Sanders. 


Luminile se aprinseră una după alta, în câteva şiruri 
lungi. Fernandez privi cu atenţie înjur. 

— Ce-i asta? Sala de sport din iad? 

— E un simulator de realitate virtuală, spuse Sanders. 

Ea se uită la platformele circulare pentru simularea 
deplasării şi la mulțimea de cabluri şi fire care atârnau din 
tavan. 

— Aşa ai de gând să ajungi la New York? 

— Exact. 

Sanders se duse la dulapurile cu echipamente. Pe nişte 
afişe mari stătea scris: „A nu se atinge" şi „Jos labele, 
ageamiule". Şovăi, căutând pupitrul de comandă. 

— Sper că ştii ce faci, zise Fernandez, stând lângă una 
din platformele de simulare şi uitându-se la căştile argintii. 
Fiindcă mi se pare că te poți şi electrocuta cu chestia asta. 

— Mda, ştiu. 

Sanders ridică pe rând husele monitoarelor şi le aşeză la 
loc, mişcându-se cu repeziciune. Găsi comutatorul principal. 
O clipă mai târziu, instalaţia începu să zumzăie. Unul după 
celălalt, monitoarele prinseră viață. 

— Urcă-te pe platformă, spuse Sanders. 

Se apropie de ea şi o ajută să se suie pe platformă. 
Fernandez îşi mişcă prudent picioarele, simțind cum se 
roteau micile sfere de cauciuc. Imediat se produse o 
străfulgerare provenită de la lasere. 

— Ce-a fost asta? 

— Scannerul. Te cartografiază. Nu-ţi face griji în privința 
asta. Uite casca. 

Cobori casca atârnată de tavan şi începu să i-o aşeze pe 
cap. 

— la stai puţin, spuse ea, trăgându-se într-o parte. Ce-i 
asta? 

— Dispozitivul are două mici ecrane de afişaj, care îţi 
proiectează imagini direct în fața ochilor. Hai, pune-ţi-o. Şi ai 
grijă, chestiile astea sunt scumpe. 

— Cât de scumpe? 

— Un sfert de milion de dolari bucata. 

Îi aranja dispozitivul pe cap, potrivindu-i şi căştile la 
urechi. 

— Nu văd nici o imagine. E întuneric beznă aici. 

— Asta fiindcă n-ai fost conectată, Louise. 

Îi conectă cablurile. 

— Oho, făcu ea cu o voce suprinsă. Ia te uită... Văd un 
ecran mare şi albastru, ca un ecran de cinematograf. Chiar 
în fața mea. În partea de jos sunt două cutii. Pe una scrie 
„PORNIT" şi pe cealaltă „OPRIT" 

— Să nu atingi nimic. Ține-ţi mâinile pe bara asta, spuse 
el, aşezându-i degetele pe balustrada platformei. Acum am să 
mă racordez şi eu. 

— Chestia asta de pe cap îmi dă o senzaţie stranie. 

Sanders păşi pe cea de-a doua platformă şi cobori casca 
din tavan, după care conecta cablul. 

— Imediat vin lângă tine, spuse el. 

Îşi puse casca pe cap. Văzu ecranul albastru, înconjurat 
de întuneric. Se uită în stânga şi o observă pe Fernandez 
lângă el. Părea întrutotul normală, îmbrăcată în haine de 
oraş. Camera video îi înregistra înfăţişarea, iar computerul 
elimina platforma şi casca. 

— Te văd, spuse ea surprinsă. 

Apoi zâmbi. Acea porțiune a chipului ei care fusese 
acoperită de căşti era animată de computerul care-i conferea 
un aspect uşor ireal, ca de desen animat. 

— Apropie-te de ecran. 

— Cum? 

— Mergi. Cum se merge, Louise. 

Sanders înainta pe platformă. Ecranul albastru deveni tot 
mai mare, până când acoperi întreg câmpul vizual. Se duse 
aproape de butonul „PORNIT" şi apăsă pe el cu degetul. Pe 
ecran apăru scris cu nişte litere uriaşe: 


DIGITAL COMMUNICATIONS 
SISTEME INFORMATICE 


Dedesubt, o listă cu componentele unui mediu de 
programe supradimensionat. Ecranul arăta ca orice ecran de 

monitor de la DigiCom, ce putea fi întâlnit în orice birou, 
mărit însă la o scară uriaşă. 

— Un terminal de computer gigantic, spuse Fernandez. 
Minunat. Exact ceea ce a sperat toată lumea. 

— Aşteaptă. 

Sanders  împunse ecranul cu degetul,  selectând 
componentele de meniu. Se auzi un fel de şuierat brusc, iar 
scrisul de pe ecran se curbă înăuntru, trăgându-se înapoi şi 
adâncindu-se, până când formă un soi de pâlnie care se 
întindea în fața lor la mare distanță. Fernandez rămase 
tăcută. Asta i-a cam luat piuitul, îşi zise Sanders. Sub ochii 
lor, pâlnia albastră începu să-şi modifice forma. Se lărgi şi 
deveni dreptunghiulară. Scrisul şi culoarea albastră 
dispărură. Sub picioarele lui apăru o podea. Părea făcută din 
marmură cu vinişoare. Pereții laterali se acoperiră cu 
lambriuri de lemn. Tavanul era alb. 

— E un coridor, spuse ea cu glas scăzut. 

Coridorul continuă să se clădească singur, iar detaliile se 
adăugară progresiv. Pe pereți apărură dulapuri şi sertare. 
Coloane de susținere se formară de-a lungul lui. Se 
deschiseră alte holuri, ce dădeau în alte coridoare. Mari 
dispozitive de iluminat apăreau din pereți şi se aprindeau 
singure. Coloanele începuseră să arunce umbre pe 
pardoseala de marmură. 

— E ca o bibliotecă, spuse ea. O bibliotecă desuetă. 

— Partea asta, da. 

— Dar câte părți există? 

— Nu ştiu sigur. 

Începu să meargă înainte. Ea se grăbi să-l ajungă din 
urmă. În căşti se auzi zgomotul paşilor pe marmură. Cherry 
adăugase şi acest detaliu — pentru atmosferă. 

— Ai mai fost vreodată pe aici? întrebă Fernandez. 

— Acum câteva săptămâni. Dar de când l-au terminat, n- 
am mai fost. 

— Unde mergem acum? 

— Nu sunt sigur. Dar undeva pe aici există o cale de 
intrare în baza de date Conley-White. 

— Unde se află? întrebă ea. 

— În informaţii, Louise. Toate astea nu-s decât informații. 

— Coridorul ăsta e o informație? 

— Nu există nici un coridor. Tot ce vezi e doar un noian 
de numere. Este baza de date a companiei noastre, exact 
aceeaşi bază de date folosită zilnic de angajaţi prin 
intermediul terminalelor de computer. Atât că pentru noi ea 
este reprezentată în felul ăsta. 

Păşind alături de el, ea zise: 

— Mă-ntreb cine-o fi făcut decorarea. 

— E modelată după o bibliotecă reală. Mi se pare că după 
cea din Oxford. 

Ajunseră la o răscruce de coridoare. Deasupra capului lor 
atârnau nişte indicatoare mari. Pe unul scria „Contabilitate”. 
Pe altul „Serviciu Personal”. Pe un al treilea stătea scris 
„Marketing. 

— M-am prins, zise Fernandez. Ne aflăm în baza de date 
a companiei tale. 

— Exact. 

— E uluitor. 

— Mda. Atât că noi nu aici trebuie să fim. Într-un fel sau 
altul, trebuie să intrăm în sistemul Conley-White. 

— Şi cum o facem? 

— Nu ştiu, zise Sanders. Am nevoie de ajutor. 

— Ajutorul a venit, spuse o voce liniştită din apropiere. 

Sanders se uită în direcţia de unde veniseră cuvintele şi 
văzu un îngeraş cam de vreo treizeci de centimetri. Era alb şi 
plutea în aer, aproape de capul lui. Ţinea în mâini o 
lumânare pâlpâitoare. 

— Fir-ar să fie. 

— Îmi pare rău, spuse îngerul. A fost o comandă? Nu 
identific „Fir-ar să fie". 

— Nu, spuse Sanders grăbit. Nu e o comandă. 

Se gândi că va trebui să fie cu băgare de seamă, altfel 
puteau să defecteze sistemul. 

— Prea bine. Îţi aştept comanda. 

— Îngeraş, am nevoie de ajutor. 

— Ajutorul e-aici. 

— Cum intru în baza de date Conley-White? 

— Nu recunosc „baza de date Conley-White'. 

Logic, îşi zise Sanders. Echipa lui Cherry nu apucase să 
programeze nimic despre Conley-White în sistemul de 
ajutorare. Trebuia să-şi formuleze întrebările într-un mod 
mai general. 

— Îngeraş, caut o bază de date. 

— Prea bine. Accesul în bazele de date se face prin 
intermediul tastaturii. 

— Unde-i tastatura? întrebă Sanders. 

— Strânge pumnul. Sanders se conformă şi o tastatură 
de culoare gri se formă în aer, dându-i impresia că o ţine în 
mână. 

— Bravos, spuse Fernandez. 

— Ştiu şi glume, spuse îngerul. Doriţi să vă spun una? 

— Nu, zise Sanders. 

— Prea bine. Îţi aştept comanda. 

Sanders se uită atent la tastatură. Conţinea un lung şir 
de comenzi de operare, cu săgeți şi butoane pe care trebuia 
apăsat. Fernandez spuse: 

— Ce-i asta? Cel mai complicat dispozitiv de comandă de 
la distanţă din lume? 

— Cam aşa ceva. 

Găsi un buton pe care scria ALTE BD. De el avea nevoie, 
aşa că apăsă. Nu se întâmplă nimic. Apăsă din nou. 

— Poarta de acces se deschide, anunţă îngerul. 

— Unde? Nu văd nimic. 

— Poarta de acces se deschide. 

Sanders aşteptă. Deodată îşi dădu seama că sistemul 
DigiCom trebuia să realizeze mai întâi conexiunea cu orice 

bază de date îndepărtată. Conectarea se afla în curs de 
realizare, iar asta provoca o întârziere. 

— Conectare... acum, spuse îngerul. 

Peretele Coridorului începu să se destrame. Văzură o 
gaură mare şi neagră, şi nimic dincolo de ea. 

— E înfiorător, spuse Fernandez. 

Începură să apară nişte linii subţiri albe, care conturau 
un nou coridor. Spațiile dintre linii se umplură pe rând, 
creând o aparenţă de forme solide. 

— Ăsta arată altfel, observă Fernandez. 

— Conexiunea se face prin intermediul unei linii 
informatice de mare viteză, spuse Sanders. Dar chiar şi aşa, 
e mult mai lentă. 

Sub ochii lor, Coridorul se reclădi de la sine. De data 
aceasta pereții erau cenuşii. Aveau în față o lume în alb- 
negru. 

— Fără culori? 

— Sistemul încearcă să genereze un mediu mai simplu. 
Culoarea presupune deplasarea unei cantități mai mari de 
informații. Aşa că ăsta e alb-negru. 

Noului coridor i se adăugară luminile, tavanul şi o 
pardoseală. După o clipă, Sanders spuse: 

— Intrăm? 

— Vrei să spui că baza de date Conley-White e aici? 

— Întocmai, zise Sanders. 

— Nu ştiu, zise ea pe un ton ezitant. Asta ce mai e? 

Drept în fața lor se afla un gen de flux de paraziți 
electrostatici în alb-negru. Acesta curgea pe pardoseală şi de- 
a lungul pereţilor, scoțând un şuierat puternic. 

— Cred că sunt paraziți de pe circuitele telefonice. 

— Nu se-ntâmplă nimic dacă trecem dincolo? 

— N-avem încotro. 

Sanders porni primul. Imediat se auzi un mârâit. Un 
câine uriaş le bloca trecerea. Avea trei capete care pluteau 
undeva deasupra trupului, uitându-se în toate direcțiile. 

— Ce-i asta? 

— Probabil o reprezentare a sistemului lor de securitate. 
Cherry şi umorul lui caracteristic, îşi zise Sanders. 

— Ne poate face vreun rău? 

— Pentru Dumnezeu, Louise. E doar un desen animat. 

Undeva, fireşte, exista un sistem adevărat de monitorizare 
a bazei de date Conley-White. Putea să fie un automat, după 
cum putea să fie un om în carne şi oase, care să 
supravegheze intrările şi ieşirile din sistem ale beneficiarilor. 
Dar la New York era aproape unu noaptea. Aproape sigur, 
câinele era un dispozitiv automat. Sanders merse înainte, 
păşind prin fluxul electrostatic. Câinele îl întâmpină cu un 
mârâit. Cele trei capete se rotiră şi îi urmăriră trecerea cu 
ochii creati artificial, ca într-un desen animat. Impresia era 
stranie, dar nu se întâmplă nimic. Se uită înapoi la 
Fernandez. 

— Vii? 

Ea se deplasă şovăind. Îngerul rămase în urmă, planând, 
undeva în aer. 

— Nu vii şi tu, îngeraş? 

Nu primi nici un răspuns. 

— Probabil că nu poate să treacă de poarta de acces, 
spuse Fernandez. Nu-i programat. 

Merseră de-a lungul coridorului cenuşiu. Pereţii erau 
căptuşiți cu sertare nemarcate. 

— Parc-am fi la morgă, spuse Fernandez. 

— Ei bine, cel puţin bine că am ajuns. 

— Asta e baza de date a companiei lor din New York? 

— Da. Sper să găsim ce căutăm. 

— Ce căutăm? 

El nu-i răspunse. Se aproapie la întâmplare de un sertar 
şi îl deschise. Cercetă dosarele în grabă. 

— Autorizaţii de construcție, spuse el. Pentru nu ştiu ce 
depozit din Maryland. 

— De ce n-au etichete sertarele? 

Chiar în timp ce ea punea întrebarea, Sanders văzu 
etichetele apărând treptat pe suprafețele cenuşii. 

— Cred că e nevoie de timp, spuse Sanders, întorcându- 
se, privind în toate direcţiile şi cercetând celelalte etichete. În 
regulă. Aşa-i mai bine. Fişele de personal sunt pe peretele 
ăsta, uite-aici. 

Merse de-a lungul peretelui şi trase un sertar. 

— Hopa! făcu Fernandez. 

— Ce e? 

— Vine cineva, spuse ea cu o voce schimbată. 

Dinspre celălalt capăt al coridomlui se apropia o siluetă 
cenuşie. Era prea departe ca să se poată desluşi vreun 
detaliu, însă mergea întins către ei. 

— Ce facem acum? 

— Nu ştiu, zise Sanders. 

— Poate să ne vadă? 

— Nu ştiu. Nu cred. 

— Adică, noi putem să-l vedem, dar el nu? 

— Nu ştiu. 

Sanders încercă să găsească o explicaţie. Cherry instalase 
un alt sistem virtual la hotel. Dacă cineva se afla în sistemul 
acela, probabil că-i putea vedea. Dar Cherry spusese că 
sistemul îi reprezenta şi pe ceilalți beneficiari, ca de exemplu 
pe cei care intrau în baza de date prin intermediul unui 
computer. lar cineva care se folosea de un computer nu avea 
cum să-i vadă. Un utilizator de computer nu putea să ştie 
cine se mai afla în sistem. Silueta continuă să înainteze. 
Părea să se deplaseze în salturi. Văzură mai multe detalii; 
începură să desluşească ochii, un nas, o gură. 

— E realmente înfiorător, spuse Sanders. 

Silueta se apropiase şi mai mult, iar detaliile deveniră din 
ce în ce mai numeroase. 

— Ia te uită! exclamă Sanders. 

Era Ed Nichols. De aproape, văzură că fața lui Nichols era 
reprezentată de o fotografie alb-negru, înfăşurată cu 
stângăcie în jurul unui cap în formă de ou, proțăpit pe un 
trup mobil care semăna cu un manechin sau cu o marionetă. 
Era o formă realizată pe computer. Ceea ce însemna că 

Nichols nu folosea sistemul virtual. Probabil că intrase în 
baza de date cu ajutorul agendei-computer, din camera lui de 
hotel. Nichols trecu de ei şi-şi continuă neabătut drumul. 

— Nu poate să ne vadă. 

— De ce are fața în halul ăla? întrebă Fernandez. 

— Cherry zice că sistemul scoate din dosar o fotografie şi 
o lipeşte peste figura utilizatorului. 

Silueta lui Nichols îşi continuă drumul de-a lungul 
coridorului, îndepărtându-se de ei. 

— Ce-o fi căutând aici? 

— Hai să aflăm. 

Merseră după Nichols pe coridor, până când acesta se 
opri în dreptul unui fişet. Deschise sertarul şi începu să 
caute printre dosare. Sanders şi Fernandez se apropiară de 
el, urmărindu-l cu atenţie. Silueta lui Ed Nichols realizată pe 
computer răsfoi însemnările proprii şi mesajele primite prin 
poşta electronică. Căută în urmă cu două luni, apoi cu trei şi 
cu şase. După aceea începu să scoată diverse foi de hârtie, 
care păreau să atârne în aer în timp ce le citea. Rapoarte, 
însemnări. Cu caracter „personal' şi „confidenţial' Copii 
pentru dosar. 

— Astea toate se referă la achiziţii, spuse Sanders. 

Alte însemnări ieşiră la iveală. Nichols le extrăgea la 
iuțeală, una după alta. 

— Caută ceva anume. 

Nichols se opri. Găsise ceea ce căuta. Silueta cenuşie, 
realizată pe computer, ţinea o foaie în mână şi se uita la ea. 
Sanders citi peste umărul lui, rostind unele fraze cu glas 
tare, ca s-audă şi Fernandez. 

— Un raport datat 4 decembrie, anul trecut. „Întâlnit ieri 
cu Garvin şi Johnson la Cupertino, în legătură cu posibila 
achiziție a companiei DigiCom..." bla bla... „Primă impresie 
foarte favorabilă... Excelentă dotare în domeniile principale 
pentru care dorim să achiziționăm...' bla bla... „Personal 
executiv foarte capabil şi progresiv la toate nivelurile. 

Impresionat în special de competența domnişoarei Johnson, 
în pofida tinereţii.” Cred şi eu c-ai fost impresionat, Ed. 

Silueta artificială a lui Nichols merse de-a lungul 
coridorului până la un alt sertar, pe care-l deschise. Nu găsi 
ce voia şi-l închise la loc, după care se duse la un altul. 
Începu să citească din nou, ceea ce făcu şi Sanders: 

— „Raport către John Marden. Probleme de costuri cu 
privire la achiziționarea companiei DigiCom'... bla bla... 
„Îngrijorare pentru costurile dezvoltării tehnologiei de vârf în 
noua companie"... bla bla... Asta era. „Domnişoara Johnson 
s-a angajat să-şi demonstreze responsabilitatea financiară în 
noua operațiune deschisă în Malaysia... Sugerează că se pot 
face economii... Se aşteaptă reduceri de costuri.” Cum dracu' 
ar fi putut să facă asta? 

— Ce să facă? întrebă Fernandez. 

— Să demonstreze responsabilitatea financiară în 
operațiunea din Malaysia? Asta a fost operaţiunea mea. 

— Hopa, făcu Fernandez. Acum să vezi. 

Sanders se uită la ea. Fernandez privea fix în lungul 
coridorului. Se întoarse ca să vadă şi el. Încă o siluetă se 
apropia de ei. 

— E aglomerație mare în noaptea asta, spuse Sanders. 

Dar chiar şi de la distanță, putu vedea că silueta era 
diferită. Capul semăna mai mult cu unul real, iar corpul era 
reprezentat în amănunțime. Silueta mergea firesc, fără 
poticneli. 

— S-ar putea să dăm de necaz, zise el, după ce-l 
recunoscu pe bărbatul care încă nu ajunsese în dreptul lor. 

— E John Conley, spuse Fernandez. 

— Exact. Şi a urcat pe platforma de simulare. 

— Ceea ce înseamnă?... 

Conley se opri brusc în mijlocul coridorului şi se uită 
lung. 

— Poate să ne vadă, zise Sanders. 

— Poate? Cum aşa? 

— E pe sistemul instalat de noi la hotel. De-aia apare atât 
de detaliat. Se află pe celălalt sistem virtual, aşa că poate să 
ne vadă, aşa cum şi noi putem să-l vedem. 

— Hait! 

— Bine zis. 

Conley făcu câțiva paşi cu încetineală. Îşi mută privirea 
încruntată de la Sanders la Fernandez, apoi la Nichols şi 
iarăşi la Sanders. Părea să nu ştie ce să facă. Deodată îşi 
duse degetul la buze, îndemnându-i să păstreze tăcerea. 

— Poate să ne şi audă? întrebă Fernandez în şoaptă. 

— Nu, răspunse Sanders cu voce normală. 

— Putem să vorbim cu el? 

— Nu. 

Conley păru să ia o decizie. Se apropie de Sanders şi 
Fernandez, până când ajunse la un pas de ei. Se uită din nou 
de la unul la celălalt, îi puteau vedea expresia perfect. Pe 
urmă zâmbi şi întinse mâna. Sanders întinse şi el mâna şi i-o 
strânse. Nu simți nimic dar, prin intermediul căştii, văzu 
ceva care semăna cu mâna lui strângând-o pe a lui Conley. 
Apoi Conley dădu mâna şi cu Fernandez. 

— Asta-i o chestie tare stranie, spuse Fernandez. 

Conley arătă către Nichols, pe urmă spre propriii săi ochi 
şi din nou către Nichols. Sanders încuviință din cap. Se 
duseră cu toţii aproape de Nichols, care continua să caute 
printre dosare. 

— Vrei să spui că şi Conley îl urmăreşte? 

— Da. 

— Deci, putem cu toţii să-l vedem pe Nichols... 

— Da. 

— Dar Nichols nu poate să ne vadă pe noi. 

— Exact. 

Silueta cenuşie a lui Ed Nichols scotea cu febrilitate 
dosare dintr-un sertar. 

— Ce-o mai fi căutând? zise Sanders. Aha. Verifică 
evidenţele cheltuielilor. Uite că a găsit una: „Cabana Sunset 
Shores, Carmel. 5 şi 6 decembrie". La două zile după raportul 

lui. Ia uită-te la cheltuieli. O sută zece dolari pentru micul 
dejun? Nu ştiu ce mă face să cred că Ed al nostru n-a fost 
singur acolo. 

Se uită la Conley. Acesta clătină din cap, încruntat. Pe 
neaşteptate, dosarul pe care Nichols îl ţinea în mână dispăru. 

— Ce s-a întâmplat? 

— Cred că tocmai l-a şters din memorie. 

Nichols căută mai departe printre documente. Găsi încă 
patru, referitoare la Sunset Shores, şi le şterse pe toate, 
făcându-le să dispară. Pe urmă închise sertarul, se întoarse 
şi plecă. 

Conley rămase în urmă. Se uită la Sanders şi, cu un gest 
rapid, îşi trecu degetul întins prin dreptul beregății. Sanders 
încuviință din cap. Conley îşi duse din nou degetul la buze. 
Sanders dădu din cap aprobator. Avea să păstreze secretul. 

— Haide, îi spuse el lui Fernandez. Aici am terminat. 

Porni înapoi către coridorul DigiCom. Ea îl ajunse din 
urmă, iar apoi spuse: 

— Cred că avem însoțitori. 

Sanders îşi întoarse privirea: Conley venea în urma lor. 

— E-n ordine, spuse el. Lasă-l să vină. 


Traversară în sens invers poarta de acces, trecând pe 
lângă câinele care lătra, şi reveniră în biblioteca în stil 
victorian. 

— E bine să te simți din nou acasă, nu-i aşa? spuse 
Fernandez cu un oftat. 

Conley mergea alături de ei, fără să-şi manifeste 
surprinderea. Dar, în fond, el văzuse Coridorul şi înainte. 
Sanders grăbi pasul. Îngerul plutea lângă el. 

— Îţi dai seama, spuse Fernandez, că toate astea n-au 
nici o noimă? Pentru că Nichols e cel care s-a împotrivit 
achiziției, iar Conley pledează în favoarea ei. 

— Aşa este, spuse Sanders. Se potriveşte. Nichols o 
regulează pe Meredith. O promovează din culise ca noua şefă 
a departamentului. Şi cum maschează treaba asta? 

Bombănind şi bodogănind întruna față de oricine stă să-l 
asculte. 

— Adică să fie doar o mască? 

— Sigur că da. De-aia Meredith n-a răspuns niciodată la 
obiecțiile lui din timpul şedinţelor. Ştia că nu reprezintă o 
amenințare reală. 

— Şi Conley? spuse ea. 

Subiectul întrebării continua să meargă alături de ei. 

— Conley vrea în mod sincer achiziția. Şi vrea ca totul să 
funcționeze bine. E deştept şi cred că-şi dă seama că 
Meredith e incompetentă pentru postul ăsta. Dar Conley ştie 
că Meredith e prețul plătit pentru sprijinul lui Nichols. Aşa 
că, cel puţin deocamdată, Conley a fost de acord cu alegerea 
ei. 

— Şi acum ce facem? 

— Aflăm date despre ultima piesă care lipseşte. 

— Aceasta fiind...? 

Sanders începu să caute de-a lungul holului denumit 
OPERAȚIUNI. Nu era zona lui din baza de date, cu excepția 
anumitor porțiuni de suprapunere. Dosarele erau etichetate 
şi aranjate în ordine alfabetică. Merse de-a lungul rândului 
până când găsi DIGICOM/ MALAYSIA SA. Îl deschise şi căută 
secțiunea marcată PIF - punere în funcțiune. Dădu peste 
propriile referate, studii de fezabilitate, rapoarte de la fața 
locului, negocieri cu guvernul, primele specificații de montaj, 
referate de la furnizorii din Singapore, alte negocieri cu 
guvernul, toate acoperind o perioadă de doi ani. 

— Ce cauţi? 

— Planurile de construcție. 

Se aştepta să vadă teancurile groase de desene de 
execuție şi rapoarte de inspecție, dar nu găsi decât un dosar 
subțire. Despături prima schiță şi o imagine tridimensională 
a fabricii pluti în aer în fața lui. La început, se văzu doar un 
contur, care se umplu însă foarte rapid şi căpătă o înfăţişare 
compactă. Sanders, Fernandez şi Conley stăteau fiecare pe 
câte o latură a „construcției” şi se uitau la ea. Semăna cu o 

casă a păpuşilor, foarte mare şi foarte detaliată. Se uitară 
înăuntru, pe ferestre. Sanders apăsă pe un buton. Modelul 
deveni transparent, iar apoi se transformă într-o secțiune; 
văzură linia de asamblare, partea esențială a fabricii. O linie 
verde - banda rulantă - începu să se mişte, iar maşinile şi 
muncitorii se puseră în mişcare ca să asambleze unitățile de 
disc, pe măsură ce piesele componente veneau pe bandă. 

— Ce cauţi? 

— Reviziile, spuse el, clătinând din cap. Asta-i primul set 
de planuri. 

A doua schiță purta marcajul „Revizia 1 /Primul set', 
însoțit de dată. O deschise. Modelul fabricii păru să pâlpâie 
preț de o clipă, dar rămase neschimbat. 

— Nu s-a întâmplat nimic. 

Următoarea schiță era intitulată „Revizia 2/Numai 
detalii". Încă o dată, când o desfăcu, imaginea fabricii pâlpâi 
pentru un timp scurt, dar fără să se modifice în vreun fel. 

— Conform acestor înregistrări, fabrica n-a trecut prin 
nici o revizie, spuse Sanders. Dar noi ştim c-au existat 
câteva. 

— Ce face ăsta? zise Fernandez, care se uita la Conley. 

Sanders văzu că însoțitorul lor articula nişte cuvinte, 
exagerându-şi mişcările buzelor. 

— Încearcă să ne spună ceva, îi zise ea lui Sanders. 
Înțelegi despre ce-i vorba? 

— Nu. 

Sanders îl urmări o clipă, dar imaginea deformată a feței 
lui Conley făcea imposibilă desluşirea cuvintelor. În cele din 
urmă, Sanders clătină din cap. Conley făcu un gest 
aprobator şi luă tastatura din mâna lui Sanders. Apăsă pe 
un buton cu inscripția ASOCIAT, iar Sanders văzu o listă de 
baze de date asociate, apărând brusc în aer. Era o listă 
extinsă, incluzând autorizaţiile primite de la guvernul 
Malaysian, însemnări ale arhitecţilor, contractele cu 
antreprenorii, inspecțiile sanitare şi medicale şi multe altele. 
Una peste alta, lista cuprindea aproape optzeci de puncte. 

Sanders era sigur că l-ar fi trecut cu vederea pe cel aflat în 
mijlocul listei, către care Conley tocmai arăta cu degetul: 


UNITATEA DE ANALIZĂ A OPERAȚIUNILOR 


— Ce-i asta? întrebă Fernandez. 

Sanders apăsă pe tasta cu denumirea respectivă şi o 
nouă filă apăru în fața lor. Apăsă pe un buton pe care scria 
REZUMAT şi citi textul cu glas tare: 

— „Unitatea de Analiză a Operaţiunilor a fost înființată cu 
patru ani în urmă de către Philip Blackburn, pentru a se 
ocupa de problemele care nu intră în mod normal în sfera de 
activitate a departamentului de Management al 
Operațiunilor. Misiunea Unităţii de Analiză este să sporească 
eficiența procesului de conducere în cadrul companiei 
DigiCom. De-a lungul anilor, Unitatea de Analiză a 
Operaţiunilor a rezolvat cu succes un număr de probleme de 
management la DigiCom." 

— Aha, făcu Fernandez. 

„Cu nouă luni în urmă, Unitatea de Analiză a 
Operaţiunilor, pe atunci condusă de Meredith Johnson, a 
efectuat o analiză a unităţii de fabricaţie propusă pentru 
construcție în Kuala Lumpur, Malaysia. Stimulul imediat 
pentru această analiză a fost dat de un conflict cu guvernul 
Malaysian, privitor la numărul şi componența etnică a 
muncitorilor folosiți la fabrica respectivă." 

— Aşa deci, spuse Fernandez. 

— „Condusă de domnişoara Johnson şi beneficiind de 
asistența juridică a domnului Blackburn, Unitatea de Analiză 
a Operaţiunilor a repurtat un succes remarcabil în rezolvarea 
numeroaselor probleme cu care se confrunta operațiunea pe 
teritoriu Malaysian a companiei DigiCom. " 

— Ce-i ăsta, un comunicat de presă? întrebă Fernandez. 

— Aşa se pare, zise Sanders, citind mai departe: 
„Chestiunile specifice au avut în vedere numărul şi etnia 
muncitorilor angajaţi la fabrică. Planurile inițiale cereau 

angajarea unui număr de şaptezeci de muncitori. 
Răspunzând cererii guvernului Malaysian, Unitatea de 
Analiză a Operaţiunilor a fost în măsură să sporească 
numărul muncitorilor la optzeci şi cinci, reducând gradul de 
automatizare a fabricii, care astfel a devenit mai adecvată 
economiei unei țări în curs de dezvoltare." 

Sanders se uită la Fernandez şi zise: 

— Iar pe noi ne-a băgat în rahat complet. 

— De ce? 

El continuă să citească: 

„În plus, o analiză de reducere a costurilor a 
determinat importante beneficii în mai multe sectoare. 
Costurile au fost reduse fără să fie afectată calitatea 
produselor fabricii. Capacitatea instalaţiilor de condiționarea 
aerului a fost revizuită, fiind adusă la un nivel adecvat, iar 
contractele cu furnizorii de peste graniță au fost relocalizate, 
cu economii substanțiale în beneficiul companiei." 

Sanders clătină din cap. 

— Asta e, zise el. Asta-i toată figura. 

— Nu pricep, zise Fernandez. Pentru tine are vreo logică? 

— Are-al dracului de multă. 

Apăsă pe butonul DETALII, vrând să citească şi alte 
pagini referitoare la subiect. 

— Îmi pare rău, spuse îngerul, nu mai există alte detalii. 

— Îngeraş, unde sunt rapoartele şi dosarele asociate? 

Sanders ştia că în spatele acestui rezumat al schimbărilor 
trebuie să se afle o documentație masivă. Numai renegocirile 
cu guvernul Malaysian ar fi trebuit să umple sertare întregi 
de dosare, îngerul răspunse: 

— Îmi pare rău. Nu există alte detalii disponibile. 

— Îngeraş, prezintă-mi dosarele. 

— Prea bine. 

După o clipă, în fața lui apăru o foaie de hârtie roz. 


DOSARELE CU DETALII PRIVIND 
UNITATEA DE ANALIZĂ A OPERAȚIUNILOR / 

MALAY SIA 


AU FOST ŞTERSE DIN MEMORIE 


DUMINICĂ 14/6 AUTORIZAȚIE DC/C/5905 


— La dracu', spuse Sanders. 

— Ce-nseamnă asta? 

— Cineva a făcut curățenie, spuse Sanders. Doar cu 
câteva zile în urmă. Cine a ştiut că o să se întâmple toate 
astea? Îngeraş, arată-mi toate comunicațiile dintre Malaysia 


şi DC din ultimele două săptămâni. 


— Vrei legăturile telefonice sau video? 


— Video. 
— Apasă pe V. 
Sanders apăsă pe un buton şi o nouă foaie se 
în aer: 
Data Legătura Către Durata 
1/6 A. Kahn > M. Johnson 0812-0814 
1/6 A. Kahn > M. Johnson 1343-1346 
2/6 A. Kahn> M. Johnson 1801-1804 
2/6 A. Kahn> T. Sanders 1822-1826 
3/6 A. Kahn> M. Johnson 0922-0924 
4/6 A. Kahn > M. Johnson 0902-0912 
5/6 A. Kahn > M. Johnson 0832-0833 
7/6 A. Kahn > M Johnson 0904-0905 
11/6 A. Kahn> M. Johnson 2002-2004 
13/4 A. Kahn> M. Johnson 0902-0932 
14/6 A. Kahn> M. Johnson 1124-1125 
15/6 A. Kahn> T. Sanders 1132-1134 


desfăşură 


Autoriz. 
ACSS 


ADSS 
DCSC 
DCSE 
ADSC 
ADSC 
ADSC 
ACSS 
ADSC 
ADSC 
ACSS 
DCSE 


— Încă puţin şi distrugeau legăturile prin satelit, spuse 
Sanders, studiind cu atenție lista şi văzând că Arthur Kahn 
şi Meredith Johnson vorbiseră aproape zilnic până pe 
paisprezece iunie. Îngeraş, arată-mi aceste legături video. 

— Singura legătură disponibilă pentru vizionare este cea 
din 15/6. Asta fusese conversaţia lui cu Kahn, din urmă cu 
două zile. 

— Unde sunt celelalte? 

Un nou mesaj îşi făcu apariţia: 


FIŞIERELE VIDEO PRIVIND 

UNITATEA DE ANALIZĂ A OPERAȚIUNILOR / 
MALAYSIA 

AU FOST ŞTERSE DIN MEMORIE 
DUMINICĂ 14/6 AUTORIZAȚIE DC/C/5905 


Şi acolo se făcuse curățenie. Era destul de limpede cine o 
făcuse, dar trebuia să se asigure. 

— Îngeraş, cum pot să verific autorizația de ştergere din 
memorie? 

— Apasă pe tasta cu informația de care ai nevoie, spuse 
îngerul. 

Sanders apăsă pe numărul autorizaţiei. O mică foaie de 
hârtie se ridică de pe cea de deasupra şi rămase suspendată 
în aer: 


AUTORIZAȚIA DC/C/5905 ÎNSEAMNĂ 

CADRU DE CONDUCERE OPERAȚIUNI / CUPERTINO 
DIGITAL COMMUNICATIONS 

PRIVILEGII SPECIALE 

(NU ESTE NECESARĂ IDENTIFICAREA 
OPERATORULUI) 


— Treaba asta a făcut-o cineva cu o funcție foarte înaltă 
de la Operaţiuni, din Cupertino, în urmă cu câteva zile. 

— Meredith? 

— Probabil. Şi înseamnă că sunt terminat. 

— De ce? 

— Fiindcă acum ştiu ce s-a făcut la fabrica din Malaysia. 
Ştiu exact ce s-a întâmplat: Meredith s-a dus acolo şi a 

modificat proiectele. Dar a şters din memorie toate 
informațiile, inclusiv transmisiunile audio cu Kahn. lar asta 
înseamnă că nu pot să dovedesc nimic. 

Sanders împunse cu degetul fila care cobori la loc, 
dizolvându-se în foaia de deasupra. Închise dosarul, îl puse 
la loc în sertar şi urmări cu privirea felul cum modelul se 
dezintegrează şi dispare. Se uită la Conley. Acesta ridică 
resemnat din umeri. Părea să fi înțeles situația. Sanders îi 
strânse mâna şi făcu un gest de rămas bun. Conley 
încuviință din cap şi se întoarse să plece. 

— Şi-acum ce facem? întrebă Fernandez. 

— E timpul să plecăm, zise Sanders. 

Îngerul începu să cânte: 

— E timpul să plecăm, la revedere, pe săptămâna 
viitoare... 

— Îngeraş, taci din gură. 

Îngerul se opri din cântat, iar Sanders clătină din cap. 

— Tipic pentru Don Cherry. 

— Cine-i Don Cherry? întrebă Fernandez. 

— Don Cherry e un zeu pogorât printre noi, îi răspunse 
îngerul. 

Se înapoiară la intrarea în Coridor şi coborâră din 
ecranul albastru. 


Revenind în laboratorul lui Cherry, Sanders îşi scoase 
casca şi, după un moment de dezorientare, cobori de pe 
platformă. Apoi o ajută pe Fernandez să-şi scoată 
echipamentul. 

— Ah, spuse ea, privind înjur. Ne-am întors în lumea 
reală. 

— Dacă vrei să-i spui aşa, rosti el. Eu nu sunt sigur că-i 
cu mult mai reală. 

Îi agăţă casca de un suport şi o ajută să coboare de pe 
platformă. Apoi închise toate comutatoarele de alimentare din 
încăpere. Fernandez căscă şi se uită la ceas. 

— E unsprezece. Ce-ai de gând să faci acum? 

Nu se putea gândi decât la un singur lucru. Luă 
receptorul de pe una din instalaţiile modem ale lui Cherry şi 
formă numărul lui Gary Bosak. Sanders nu putea să 
recupereze nici o informație, dar nu era exclus ca Bosak să 
poată - dacă reuşea să-l atragă de partea lui. Nu trăgea 
speranțe prea mari, dar era singurul lucru care-i venea în 
minte. Un robot telefonic spuse: „Bună ziua. RN, Servicii 
Profesionale. Sunt plecat din oraş pentru câteva zile, dar 
lăsați un mesaj după semnalul sonor." Sanders oftă. 

— Gary, e miercuri, ora unsprezece. Îmi pare rău că nu 
te-am găsit. Mă duc acasă. 

După care închise telefonul. Ultima lui speranţă. 
Spulberată. Bosak plecase din oraş pentru câteva zile. 

— Fir-ar a dracului, zise Sanders. 

— Ce faci acum? zise Fernandez, căscând. 

— Nu ştiu, spuse el. Mai am o jumătate de oră ca să 
prind ultimul feribot. Cred c-am să mă duc acasă şi-am să 
încerc să dorm. 

— Şi şedinţa de mâine? întrebă ea. Ziceai că ai nevoie de 
material documentar. 

Sanders ridică din umeri. 

— Louise, am făcut tot ce-am putut. Ştiu ce mă aşteaptă. 
Mă descurc eu într-un fel. 

— Atunci, ne vedem mâine? 

— Da, zise el. Ne vedem mâine. 


În drum spre casă, la bordul feribotului se simţi mai 
puțin optimist, în timp ce privea luminile oraşului reflectate 
pe suprafața agitată a apei negre. Fernandez avusese 
dreptate: ar fi trebuit să-şi pregătească documentaţia de care 
avea nevoie. Dac-ar fi ştiut, Max l-ar fi criticat. Parcă-l auzea 
pe bătrân: „Ah, eşti obosit? Păi ăsta-i un motiv foarte 
întemeiat, Thomas." Se întrebă dacă Max avea să ia parte la 
şedinţa de a doua zi. Dar constată că nu putea să se 
gândească la asta. Nu-şi putea imagina şedinţa. Era prea 
obosit ca să se concentreze. Difuzorul anunţă că mai aveau 

cinci minute până la Winslow, încât se duse pe puntea de 
jos, ca să se urce în maşină. Descuie portiera şi se aşeză la 
volan. Se uită în oglinda retrovizoare şi văzu o siluetă 
întunecată pe bancheta din spate. 

— Salut, spuse Gary Bosak. 

Sanders dădu să se întoarcă. 

— Uită-te drept în față, spuse Bosak. les imediat. Acum 
ascultă-mă cu atenţie. Mâine ăştia au de gând să te belească. 
Vor să-ți pună-n cârcă eşecul din Malaysia. 

— Ştiu. 

— Şi, dacă asta n-o să meargă, au de gând să te buşească 
pentru că m-ai angajat pe mine, am acuzat de violare de 
domiciliu, activitate ilegală. Tot rahatul. Au vorbit cu 
polițistul care mă are în supraveghere. Poate l-ai văzut... un 
grăsan cu mustață? 

Sanders şi-l aminti vag pe bărbatul care trecuse pe lângă 
ei la centrul de mediere, cu o zi în urmă. 

— Da, cred că l-am văzut. Uite ce e, Gary. Am nevoie de 
nişte documente... 

— Nu mai spune nimic. N-avem timp. Au scos din sistem 
toate documentele legate de fabrică. Nu mai e nimic acolo. S- 
a evaporat. Nu pot să te-ajut. 

Auziră sirena feribotului. În jurul lor, şoferii porneau 
motoarele maşinilor. 

— Dar n-am de gând să mă las doborât pentru chestia 
asta cu activitățile ilegale. Şi nici tu nu trebuie să te laşi. 
Ţine. 

Se aplecă în față şi-i dădu lui Sanders un plic. 

— Ce-i aici? 

— Rezumatul anumitor activități efectuate pentru un alt 
cadru de conducere al companiei voastre. Garvin. Poate vrei 
să i le trimiți prin fax mâine dimineață. 

— Tu de ce nu i le trimiți? 

— Trec granița la noapte. Am un prieten în British 
Columbia, am să locuiesc acolo o vreme. Poţi să-mi laşi un 
mesaj pe robot dacă iese totul bine. 

— În regulă. 

— Fii tare, bărbate. Mâine-o să se spargă buboiul. Multe- 
o să se schimbe, ai să vezi. 

Înaintea lor, rampa cobori cu un zăngănit metalic. Agenţii 
de circulație dirijau maşinile la ieşirea de pe feribot. 

— Gary. M-ai supravegheat cumva? 

— Mda. Îmi cer scuze. Mi-au spus că trebuie s-o fac. 

— Şi cine-i „UN PRIETEN"? Ce-i cu prietenul ăsta? 

Bosak izbucni în râs. Deschise portiera şi cobori din 
maşină. 

— Mă surprinzi, Tom. Chiar nu-ți cunoşti amicii? 

Maşinile începură să se urnească din loc. Sanders văzu 
farurile din spatele maşinii din fața lui aprinzându-se, semn 
că maşina cu pricina se punea în mişcare. 

— Gary..., spuse el, întorcându-se. 

Dar Bosak dispăruse. Băgă în viteză şi cobori de pe 
feribot. 


La capătul aleii, se opri să-şi ridice corespondenţa. Se 
strânsese destulă în cele două zile de când nu se mai uitase 
la cutia poştală. Conduse maşina până aproape de casă şi o 
lăsă la intrarea în garaj. Descuie uşa şi intră. Casa părea 
pustie şi răcoroasă, iar înăuntru stăruia un miros de lămâie. 
Pe urmă îşi aminti că, probabil, Consuela făcuse curățenie. 
Se duse în bucătărie şi pregăti filtrul de cafea pentru 
dimineață. Bucătăria era curată, iar jucăriile copiilor fuseseră 
strânse. În mod cert, Consuela trecuse pe-acolo. Se uită la 
robotul telefonic. Un număr roşu clipea intermitent. 

Sanders derulă caseta şi ascultă apelurile. Primul era de 
la Levin, care-l ruga să-l sune, asigurându-l că era ceva 
urgent. Pe urmă Sally, care întreba dacă se putea aranja o 
întâlnire între copii, ca să se joace împreună. Toate celelalte 
apeluri se dovediră a nu fi însoţite de vreun mesaj. 
Ascultând, constată că toate se desfăşurau absolut identic: 
fâşâitul de fond slab al unei transmisii transoceanice, urmat 
de declicul brusc al întreruperii legăturii. De mai multe ori la 

rând. Cineva încercase să-i telefoneze. Unul din ultimele 
apeluri lăsa impresia că fusese transmis de o telefonistă, 
fiindcă se auzi o voce feminină şi melodioasă spunând: „Îmi 
pare rău, nu vă răspunde. Doriţi să lăsați un mesaj?" Apoi 
vocea unui bărbat îi răspunse: „Nu.' Pe urmă legătura se 
întrerupse. Sanders derula caseta şi ciuli urechile la acel 
Nu". I se păru familiar. Străin, dar familiar. „Nu." Ascultă de 
câteva ori, dar tot nu reuşi să-l identifice pe vorbitor. „Nu." La 
un moment dat, i se păru că bărbatul avea un glas ezitant. 
Sau se grăbea? Nu-şi putea da seama. 

„Doriţi să lăsați un mesaj?" 

„Nu." 

În cele din urmă se dădu bătut, derula caseta până la 
capăt şi urcă la etaj, intrând în birou. Nu primise nici un fax. 
Ecranul computerului era întunecat. În seara aceea se 
terminase cu ajutorul dat de tradiționalul „prieten'. Îşi 
aruncă ochii pe documentul primit de la Bosak în maşină. 
Era o singură foaie, un referat adresat lui Garvin, conţinând 
o notă informativă în legătură cu un angajat din Cupertino, 
al cărui nume fusese şters. În plic mai găsi o copie xerox 
după un cec pentru RN Servicii Profesionale, semnat de 
Garvin. Trecuse de unu când Sanders intră în baie ca să facă 
un duş. Îşi potrivi apa cât mai fierbinte, îşi ţinu faţa aproape 
de jet şi simți pe piele pişcăturile stropilor de apă. Din pricina 
zgomotului făcut de duş, nu lipsi mult ca să nu audă 
telefonul. Înşfacă din mers un prosop şi alergă în dormitor. 

— Alo? 

Auzi fâşâitul electrostatic al legăturii transoceanice, după 
care o voce de bărbat spuse: 

— Cu domnul Sanders, vă rog. 

— La telefon. 

— Domnule Sanders, rosti vocea. Nu ştiu dacă mă mai 
ţineţi minte. Mă numesc Mohammed Jafar. 

JOI 


Dimineața era senină. Sanders plecă de acasă mai 
devreme şi ajunse la birou la ora opt. Trecând pe lângă 
recepționera de la parter, văzu un afiş pe care scria „Sala de 
conferințe principală - ocupată”. Pentru o clipă, se cutremură 
la gândul că iar greşise ora de începere a şedinţei şi se grăbi 
să arunce o privire înăuntru. Îl văzu însă pe Garvin, care se 
adresa reprezentanţilor de la Conley-White. Garvin vorbea 
calm, iar cei de față încuviințau din cap, în timp ce ascultau. 
Pe urmă, Garvin termină şi o prezentă pe Stephanie Kaplan, 
care se lansă imediat într-o prezentare a situației financiare, 
însoțită de grafice ilustrative. Garvin ieşi din sala de 
conferințe şi imediat pe fața lui se aşternu o expresie 
sumbră, în timp ce se îndrepta spre barul de la capătul 
coridorului, ignorându-l pe Sanders. Acesta tocmai se 
pregătera să urce la etaj, când îl auzi pe Phil Blackburn 
spunând: 

— Sentimentul meu e că am efectiv dreptul să protestez 
față de felul cum s-a acționat în această chestiune. 

— Ei bine, uite că n-ai, zise Garvin mânios. Nu ai absolut 
nici un drept. 

Sanders înainta către bar. Din poziția în care se afla, 
putea să vadă înăuntru. Blackburn şi Garvin discutau în 
apropierea automatelor de cafea. 

— Dar este extrem de nedrept, protestă Blackburn. 

— Nedrept pe dracu! Tipa te-a indicat drept sursa 
informațiilor, dobitocule. 

— Dar, Bob, chiar tu mi-ai zis... 

— Ce ţi-am zis? replică Garvin, îngustându-şi privirea. 

— Mi-ai zis să rezolv. Să-l strâng cu uşa pe Sanders. 

— Aşa e, Phil. lar tu mi-ai zis că o să ai grijă. 

— Dar ştiai că am vorbit cu... 

— Am ştiut că ai făcut ceva, zise Garvin. Dar n-am ştiut 
ce anume. lar acum, ea te-a indicat drept sursă de informații. 

Blackburn lăsă capul în jos. 

— Totuşi, mi se pare extrem de nedrept. 

— Zău? Şi, mă rog, cam ce te aştepţi să fac? Eşti avocat, 
Phil, dar-ar dracii! Tu eşti ăla care te agiți mereu pentru 
aparenţe. Hai, spune-mi, ce să fac? 

Blackburn rămase tăcut o clipă. În cele din urmă zise: 

— Am să-l rog pe John Robinson să mă reprezinte. El o 
să rezolve negocierea referitoare la lichidare. 

— Perfect. E foarte bine, rosti Garvin, dând din cap. 

— Vreau numai să-ți spun din punct de vedere strict 
profesional, Bob, că felul cum am fost tratat în această 
chestiune mi se pare foarte nedrept. Ăsta e sentimentul cu 
care rămân. 

— Fir-ar să fie, Phil, nu-mi vorbi despre sentimente. 
Sentimentele tale sunt bune ca apa sfințită. Ciuleşte bine 
urechile la ce-ţi spun: Nu te duce sus, nu-ţi face curățenie în 
birou. Du-te direct la aeroport. În următoarea jumătate de 
oră vreau să te ştiu urcat în avion. Vreau să dispari dracului 
de aici imediat. Ai înțeles? 

— Cred că ar trebui să recunoşti contribuția mea în 
folosul companiei. 

— O recunosc, tâmpitule, zise Garvin. Acum pleacă 
dracului de-aici, până nu-mi ies de tot din pepeni. 

Sanders se-ntoarse şi se grăbi să urce scările. Îi veni greu 
să-şi stăpânească un chiot de bucurie. Blackburn concediat! 
Se întrebă dacă ar fi indicat să-i spună cuiva. Poate lui 
Cindy. Dar, când ajunse la etajul patru, pe coridoare era o 
agitație de nedescris. Toţi oamenii ieşiseră din birouri şi 
începuseră să discute. Era evident că zvonul concedierii se 
răspândise deja. Faptul că angajaţii ieşiseră pe coridoare nu-l 
surprinsese pe Sanders. Chiar dacă Blackburn nu era 
simpatizat, concedierea lui era de natură să provoace o 
nelinişte generală. O schimbare atât de neaşteptată, privind o 
persoană atât de apropiată lui Garvin, le transmitea tuturor 
sentimentul unei situații nesigure, în care totul putea fi pus 
în primejdie. La intrarea în birou, Cindy îi spuse: 

— Tom, îti vine să crezi? Se-aude că Garvin o să-l 
concedieze pe Phil. 

— Nu mai spune? făcu Sanders. 

Cindy încuviință din cap. 

— Nimeni nu ştie de ce, dar s-ar părea că e în legătură cu 
echipa de televiziune de-aseară. Garvin s-a deplasat jos şi le- 
a explicat celor de la Conley-White. 

În spatele lui cineva strigă: 

— A apărut poşta electronică! 

Coridoarele se goliră într-o clipă. Oamenii dispărură în 
birouri. Sanders se duse la masa de lucru şi comută 
computerul pe poşta electronică. Simbolul întârzia să apară 
pe ecran, probabil fiindcă toată lumea din clădire comutase 
în acelaşi timp. Fernandez intră şi spuse: 

— E-adevărat ce se-aude despre Blackburn? 

— Cred că da, spuse Sanders. Chiar acum apare anunţul 
pe poşta electronică. 


DE LA: ROBERT GARVIN, PREŞEDINTE ŞI DIRECTOR 
GENERAL 
CĂTRE: ÎNTREAGA FAMILIE DIGICOM 


CU MARE TRISTEŢE ŞI PROFUNDĂ PĂRERE DE RĂU VĂ 
ANUNȚ ASTĂZI DEMISIA CONSILIERULUI JURIDIC 
PRINCIPAL AL COMPANIEI, PHILIP A. BLACKBURN, UN OM 
VALOROS ŞI DE NĂDEJDE. VREME DE APROAPE 
CINCISPREZECE ANI, PHIL A FOST UN ANGAJAT 
REMARCABIL AL ACESTEI COMPANII, UN OM MINUNAT ŞI, 
TOTODATĂ, UN PRIETEN PERSONAL ŞI UN SFĂTUITOR 
APROPIAT. ŞTIU CĂ, LA FEL CA ŞI MINE, MULȚI DINTRE 
VOI VEŢI SIMȚI PROFUND LIPSA SFATURILOR LUI 
ÎNȚELEPTE ŞI A UMORULUI SĂU SĂNĂTOS, ÎN ZILELE ŞI 
SĂPTĂMÂNILE CE VOR URMA. ŞI SUNT SIGUR CĂ VEŢI FI 
ALĂTURI DE MINE CA SĂ-I URĂM MULT SUCCES ÎN NOILE 
SALE STRĂDANII. MULŢUMIM DIN INIMĂ PHIL, ŞI NOROC! 

ACEASTĂ DEMISIE INTRĂ ÎN VIGOARE IMEDIAT. 
HOWARD EBERHARDT VA ÎNDEPLINI ROLUL DE 
CONSILIER DELEGAT PÂNĂ CÂND SE VA FACE O NUMIRE 
PERMANENTĂ ÎN FUNCŢIE. 

ROBERT GARVIN 


— Ce vrea să spună? întrebă Fernandez. 

— Ceva de genul „l-am dat afară pe fățarnic". 

— Trebuia să se întâmple, spuse Fernandez. Mai ales că 
el a fost sursa articolului lui Connie Walsh. 

— De unde-ai ştiut? 

— De la Eleanor Vries. 

— Ţi-a spus ea? 

— Nu. Dar Eleanor Vries e un avocat foarte prudent. Ca, 
dealtfel, toți avocaţii din presă. Cea mai sigură cale ca să nu- 
ți pierzi pâinea este să nu laşi lucrurile de capul lor. Ştii cum 
se spune: frica păzeşte bostănăria. Aşa că a trebuit să-mi 
pun întrebarea de ce a permis apariţia articolului despre 
domnul Piggy, care e evident calomnios. Singurul motiv 
plauzibil este convingerea pe care a avut-o că Walsh 
dispunea de o sursă neobişnuit de puternică în interiorul 
companiei - o sursă care înțelegea implicaţiile juridice. O 
sursă care, oferindu-le subiectul, le sugera totodată că nu 
aveau să dea în judecată ziarul dacă tipărea articolul. Dat 
fiind că angajați din posturile de conducere din cadrul 
companiei nu ştiu niciodată nimic despre justiție, înseamnă 
că sursa nu putea fi decât un avocat cu o poziție importantă. 

— Phil. 

— Da. 

— Dumnezeule! 

— Îţi schimbă planurile cu ceva? 

Sanders se gândise şi la această posibilitate. 

— Nu cred, zise el. Oricum, cred că Garvin l-ar fi 
concediat, mai târziu. 

— Pari foarte sigur pe tine. 

— Mda. Am primit nişte veşti importante azi-noapte. Sper 
să mai primesc şi azi. 

Cindy intră şi întrebă: 

— Aştepţi ceva din Kuala Lumpur? Un dosar mare? 

— Da. 

— A început să fie transmis de azi-dimineaţță la şapte. 
Înseamnă că e un adevărat monstru. 

Puse o casetă DAT pe masa de lucru a lui Sanders. 
Semăna întru totul cu caseta DAT pe care i se înregistrase 
legătura video cu Arthur Kahn. Fernandez se uită la Sanders, 
iar el ridică din umeri. La opt şi jumătate, Sanders transmise 
lui Bosak prin fax la biroul lui Garvin. Pe urmă o rugă pe 
Cindy să xerocopieze toate faxurile pe care i le trimisese 
Mohammed Jafar în noaptea precedentă. Stătuse aproape 
toată noaptea, citind materialul trimis de Jafar. Fusese o 
lectură cât se poate de interesantă. Bineînţeles că Jafar nu 
era bolnav şi nici nu fusese. Făcea parte şi asta din micul 
scenariu pus la cale de Kahn împreună cu Meredith. 
Introduse  videocaseta în aparat şi se întoarse către 
Fernandez. 

— Ai de gând să-mi explici? întrebă ea. 

— Sper să nu fie nevoie, replică Sanders. Pe monitor 
apăru: 


5 SECUNDE PÂNĂ LA STABILIREA LEGĂTURII VIDEO: 
DC/M-DC/C 

EXP: A. KAHN 

DEST: M. JOHNSON 


Pe ecran îl văzu pe Kahn în fabrică şi, o clipă mai târziu, 
imaginea se împărți în două, prezentând-o şi pe Meredith în 
biroul din Cupertino. 

— Ce-i asta? întrebă Fernandez. 

— Înregistrarea unei comunicaţii video. De duminica 
trecută. 

— Păi, credeam că toate comunicațiile au fost şterse din 
memorie. 

— Aici, da. Dar tot a rămas o înregistrare în Kuala 
Lumpur. Un prieten de-al meu mi-a trimis-o. 

Pe ecran, Arthur Kahn îşi drese glasul şi spuse: 

— Ăă, Meredith. Sunt un pic îngrijorat. 

— N-ai de ce, zise Meredith. 

— Tot nu suntem în stare să ne încadrăm în specificaţii. 
Trebuie măcar să înlocuim instalaţiile de condiționare a 
aerului. Să punem altele mai bune. 

— Nu acum. 

— Dar trebuie, Meredith. 

— Nu încă. 

— Dar instalaţiile alea sunt necorespunzătoare, Meredith. 
Amândoi am crezut că o să fie bune, dar nu sunt. 

— Nu-ţi face probleme. 

Kahn transpirase şi îşi freca bărbia cu nervozitate. 

— Până la urmă Tom tot o să găsească explicatia, 
Meredith. Să ştii că nu e prost. 

— O să i se distragă atenţia. 

— Dacă zici tu. 

— Şi-apoi, o să demisioneze. 

Kahn îşi arătă surprinderea. 

— Zău? Nu cred că... 

— Crede-mă. O să-şi dea demisia. O să-i displacă teribil 
să lucreze în subordinea mea. 

În biroul lui Sanders, Fernandez se aplecă în faţă, privind 
cu atenţie ecranul. 

— Ei, drăcie! zise ea. 

Pe ecran, Kahn spuse: 

— Şi de ce-o să-i displacă? 

— Ai încredere, îi zise Meredith. Aşa o să se întâmple. 
Tom Sanders o să-şi ia tălpăşița în primele patruzeci şi opt 
de ore de la instalarea mea. 

— Dar cum poți să fii aşa sigură?... 

— Are de ales? Tom şi cu mine avem un trecut comun. 
Toată compania ştie. Dacă apare vreo problemă, nimeni n-o 
să-l creadă pe el. E destul de inteligent ca să înțeleagă. Dacă 
va vrea să mai lucreze vreodată, nu va avea de ales decât să 
accepte condiţiile de lichidare care i se oferă şi să plece. 

Kahn încuviință din cap, ştergându-şi sudoarea de pe 
obraz. 

— Şi pe urmă spunem că Sanders a făcut modificările de 
la fabrică? O să nege. 

— Nici măcar n-o să ştie. Nu uita, Arthur, că la acea dată 
va fi deja plecat. 

— Şi dacă n-o să fie? 

— Ai încredere în mine. O să plece. E însurat, are familie. 
O să plece. 

— Dar dacă mă sună în legătură cu linia de producție... 

— Eschivează-te, Arthur. Fă pe misteriosul. Eşti în stare, 
sunt sigură. la spune-mi, cu cine mai vorbeşte Sanders acolo 
la voi? 

— Cu maistrul, din când în când. Jafar îl cheamă. Jafar 
ştie tot, bineînţeles. Şi e cinstit. Mă tem că, dacă... 

— Trimite-l în concediu. 

— Abia s-a întors dintr-unul. 

— Fă-l să-şi mai ia unul, Arthur. N-am nevoie decât de-o 
săptămână aici. 

— Dumnezeule! făcu Arthur. Nu sunt sigur... 

— Arthur, îl întrerupse ea. 

— Da, Meredith. 

— Ăsta-i momentul când noul vicepreşedinte face lista 
serviciilor care mai târziu vor fi recompensate. 

— Da, Meredith. 

— Asta-i tot. 

Imaginea dispăru de pe ecran. Apărură nişte dungi de 
sincronizare video, iar apoi ecranul rămase întunecat. 

— Ras, tuns şi frezat, spuse Fernandez. 

Sanders încuviință din cap. 

— Meredith nu şi-a închipuit că modificările vor avea vreo 
importanţă, fiindcă nu ştie nimic despre producție. N-a făcut 
decât să reducă nişte costuri. Dar şi-a dat seama că, până la 
urmă, se va afla cine a ordonat aceste modificări, aşa că s-a 
gândit că are ocazia să se descotorosească de mine, să mă 
facă să plec din companie. După aceea putea să dea vina pe 
mine pentru problemele de la fabrică. 

— Iar Kahn a fost de acord. 

Sanders încuviință din cap. 

— Şi s-au descotorosit de Jafar. 

Sanders repetă gestul de aprobare. 

— Kahn i-a spus lui Jafar să se ducă în vizită la sora lui 
din Johore timp de o săptămână - adică să plece din oraş. 
Astfel ca mie să-mi fie imposibil să iau legătura cu el. Dar nu 
i-a trecut prin cap nici o clipă că Jafar o să mă sune. la să 
vedem, zise el, uitându-se la ceas. 

— Ce? 

Pe ecran apăru o miră de control, iar apoi văzură un 
crainic chipeş, cu pielea măslinie, aşezat la un birou cu fața 
spre camera de luat vederi şi vorbind cu repeziciune într-o 
limbă străină. 

— Asta ce mai e? întrebă Fernandez. 

— Actualităţile de seară pe Canalul Trei, din decembrie 
anul trecut. 

Sanders se ridică şi apăsă pe un buton al video- 
casetofonului. Caseta ieşi din aparat. 

— Ce prezintă? 

Cindy se întoarse de la maşina de copiat cu ochii măriți, 
aducând vreo zece teancuri de foi capsate cu grijă. 

— Ce-ai de gând? 

— Nu-ţi face probleme, spuse el. 

— Dar e de-a dreptul scandalos ce-a fost în stare să facă, 
Tom. 

— Ştiu, rosti el. 

— Toată lumea vorbeşte, zise ea. Se zvoneşte că fuziunea 
s-a anulat. 

— Om trăi şi-om vedea, spuse Sanders. 

Cu ajutorul lui Cindy, începu să aranjeze teancurile de foi 
în dosare identice. 

— Îmi spui şi mie ce-ai de gând să faci? îl întrebă 
Fernandez. 

— Problema lui Meredith e că minte, spuse Sanders. Are 
papagal şi-i merge. l-a mers o viață-ntreagă. Vreau să văd 
dacă pot s-o determin să mai spună o singură şi foarte mare 
minciună. 

Se uită la ceas. Era nouă fără un sfert. Şedinţa urma să 
înceapă peste cincisprezece minute. 


Sala de conferinţe era înțesată. Cincisprezece funcționari 
executivi de la Conley-White stăteau aşezaţi de o parte a 
mesei, avându-l pe John Marden la mijloc, iar de partea 
cealaltă se aflau cincisprezece omologi de la DigiCom, cu 
Garvin între ei. Meredith Johnson, aflată în capul mesei, se 
ridică şi spuse: 

— În continuare, va lua cuvântul Tom Sanders. Tom, am 
să te rog să ne aduci la cunoştinţă cum stăm cu unitatea de 
disc Twinkle. Care este situația cu linia de producție de- 
acolo? 

— Desigur, Meredith. 

Sanders se ridică, simțind cum inima-i bate cu putere. 
leşi în partea din față a sălii. 

— Ca o informație cu caracter general, am să vă spun că 
Twinkle este numele nostru de cod pentru unitatea de disc 
CD-ROM de sine stătătoare, de la care aşteptăm o adevărată 
revoluție. 

Se întoarse către primul dintre grafice şi continuă. 

— Un CD-ROM este un mic disc cu sistem de lecturare 
laser, folosit pentru stocarea informaţiilor. Este ieftin de 
fabricat şi poate înmagazina o cantitate uriaşă de informație, 
sub orice formă: cuvinte, imagini, sunet, video şi aşa mai 
departe. Pe un singur disc se poate memora echivalentul a 
şase sute de cărți sau, mulțumită cercetărilor efectuate aici, 

o oră şi jumătate de semnale video. Plus orice fel de 
combinație. De exemplu, se poate realiza un manual care să 
combine textele cu fotografii, cu scurte secvenţe de film, cu 
desene animate şi altele. În curând, costurile de producţie 
vor ajunge la zece cenți per unitate. 

Se uită de-a lungul mesei. Cei de la Conley-White erau 
interesați. Garvin stătea încruntat. Meredith părea încordată. 

— Dar pentru ca un CD-ROM să fie eficace, trebuie să se 
întâmple două lucruri. Mai întâi, avem nevoie de un aparat 
de reproducere portabil. Ca acesta. 

Ridică aparatul şi apoi îl transmise celor de la Conley- 
White. 

— O baterie care să ţină cinci ore şi un ecran excelent. Se 
poate folosi în tren, în autobuz, în sala de clasă, la fel ca o 
carte. 

Cei prezenți cercetară aparatul şi îl întoarseră pe toate 
părțile. Pe urmă se uitară din nou la Sanders. 

— Cealaltă problemă a tehnologiei CD-ROM constă în 
relativa ei încetineală, continuă Sanders. Viteza de acces la 
toate acele informații minunate e prea mică. Dar unităţile 
Twinkle, pe care le-am realizat cu succes în faza de prototip, 
sunt de două ori mai rapide decât oricare alt dispozitiv 
similar din lume. Şi, cu o memorie suplimentară pentru 
comprimarea şi decomprimarea imaginilor, sunt la fel de 
rapide ca orice computer mic. Ne aşteptăm ca, în decurs de 
un an, să reducem prețul unitar pentru aceste aparate la 
prețul unui calculator pentru jocuri video. lar acum am 
început să fabricăm unitățile de disc. Avem anumite 
probleme în această fază incipientă, dar le vom rezolva. 

Meredith interveni: 

— Poţi să ne spui mai multe despre asta? Am înţeles, din 
discuția cu Arthur Kahn, că încă nu suntem lămuriţi în ceea 
ce priveşte cauza dificultăților la aceste aparate. 

— De fapt, suntem lămuriţi, zise Sanders. A reieşit că 
problemele nu sunt câtuşi de puţin serioase. Cred că le 
putem rezolva în întregime în câteva zile. 

— Serios? zise ea, ridicând din sprâncene. Înseamnă că 
am descoperit care era necazul? 

— Da, am descoperit. 

— Asta-i minunat. 

— Da, este. 

— Iată într-adevăr o veste foarte bună, spuse Ed Nichols. 
A fost cumva o problemă de proiectare? 

— Nu, zise Sanders. Proiectul pe care l-am realizat aici e 
fără cusur aşa cum fără cusur sunt prototipurile. Avem în 
schimb o problemă de fabricație referitoare la linia de 
producție din Malaysia. 

— Ce fel de problemă? 

— S-a dovedit că linia nu este dotată cu echipament 
adecvat. Ar fi trebuit să folosim instalaţii automate pentru 
montarea pe placa de circuite a cipurilor de comandă şi a 
circuitelor de memorie RAM, dar malaiezienii de pe linie le-au 
montat manual. Efectiv le-au împins cu degetul în suporturi. 
În plus, s-a dovedit că linia de asamblare e murdară, aşa 
încât particulele de praf pătrund în optica de separare. Ar 
trebui să avem instalații de condiționare a aerului de nivel 
şapte, dar cele de care dispunem sunt de nivel cinci. A 
reieşit, totodată, că ar trebui să comandăm unele 
componente, cum ar fi tijele şi clemele de la balamale, de la 
un furnizor foarte serios şi de încredere din Singapore, în 
timp ce ele provin, de fapt, de la un alt furnizor. Mai ieftin, 
dar mai puţin serios. 

Meredith păru neliniştită, dar numai pentru o clipă. 

— Echipament necorespunzător, condiții 
necorespunzătoare, componente necorespunzătoare, spuse 
ea, clătinând din cap. Îmi cer scuze dacă greşesc, dar nu tu 
ai pus în funcțiune această linie, Tom? 

— Da, aşa este, spuse Sanders. Toamna trecută am fost 
în Kuala Lumpur şi am pus-o în funcţiune împreună cu 
Arthur Kahn şi cu maistrul de acolo, Mohammed Jafar. 

— Atunci, cum se face că avem atâtea probleme? 

— Din nefericire, la punerea în funcţiune a liniei s-a 
produs un şir de erori de judecată. 

Meredith păru îngrijorată. 

— Tom, ştim cu toţii că eşti o persoană extrem de 
competentă. Cum de s-a întâmplat aşa ceva? 

Sanders ezită. Venise momentul să atace. 

— S-a întâmplat pentru că linia a fost modificată, spuse 
el. Specificaţiile au fost modificate. 

— Modificate? Cum? 

— Cred că e un lucru pe care va trebui să-l explici tu 
acestor domni, Meredith, zise el. Fiindcă tu ai ordonat aceste 
modificări. 

— Eu le-am ordonat? 

— Exact, Meredith. 

— Tom, de bună seamă că te înşeli, spuse ea calm. N-am 
avut nimic de-a face cu linia de producție din Malaysia. 

— Ba ai avut, spuse Sanders. Ai făcut două călătorii 
acolo, în noiembrie şi decembrie anul trecut. 

— Două călătorii la Kuala Lumpur, asta da. Pentru că n- 
ai ştiut să rezolvi un conflict de muncă cu guvernul 
Malaysian. M-am dus acolo şi am rezolvat problema. Dar nu 
am avut nimic de-a face cu linia de producție propriu-zisă. 

— Cred că te-nşeli, Meredith. 

— Te asigur că nu mă înşel, spuse ea pe un ton calm. N- 
am avut nimic de-a face cu linia şi cu oricare din aşa-zisele 
modificări. 

— Adevărul e că ai fost acolo şi chiar ai inspectat 
modificările pe care le-ai ordonat. 

— Scuză-mă, Tom, dar n-am fost. N-am văzut niciodată 
linia propriu-zisă. 

Pe ecranul din spatele ei începu să se deruleze în linişte, 
cu sonorul oprit, înregistrarea video a programului de 
actualități. Crainicul în sacou şi cravată vorbea în fața 
camerei de televiziune. 

Sanders spuse: 

— N-ai fost niciodată în fabrică? 

— Sunt absolut sigură, Tom. Nu ştiu cine-a putut să-ți 
spună un asemenea lucru..., sau ce te face să-l afirmi. 

Pe afişajul din spatele crainicului apăru sediul DigiCom 
din Malaysia, iar pe urmă interiorul fabricii. Imaginea 
prezenta liniile de producție şi o inspecție oficială în curs de 
desfăşurare. Toată lumea îi putu vedea pe Phil Blackburn şi, 
lângă el, pe Meredith Johnson. Imaginea ei trecu în prim- 
plan în timp ce stătea de vorbă cu unul dintre muncitori. În 
sală se auzi un murmur. 

Meredith se întoarse şi văzu imaginile. 

— Asta e de-a dreptul scandalos. E rupt din context. Nu 
ştiu de unde a putut să apară aşa ceva... 

— Canalul Trei Malaysia. E un fel de B.B.C. de-al lor. Îmi 
pare rău, Meredith. 

Secvența de reportaje se încheie, iar ecranul rămase 
întunecat. Sanders îi făcu un semn lui Cindy care începu să 
împartă fiecăruia dintre cei prezenți câte un dosar. 

Meredith spuse: 

— Indiferent de unde-a venit această înregistrare... 

Sanders o întrerupse: 

— Doamnelor şi domnilor, dacă veţi deschide dosarele 
primite, veți găsi o serie de rapoarte emise de către Unitatea 
pentru Analiza Operaţiunilor, aflată în perioada în discuţie 
sub conducerea lui Meredith Johnson. Am să vă atrag atenția 
asupra primului raport, datat 18 noiembrie anul trecut. Veţi 
observa că a fost semnat de Meredith Johnson. El stipulează 
că linia va fi schimbată pentru a se adapta la cerințele 
guvernului Malaysian în materie de protecţie socială. 
Concret, primul raport stabileşte că instalațiile automate de 
montaj nu vor fi incluse în flux şi că cipurile vor fi montate 
manual. Guvernul Malaysian a fost mulțumit, însă noi n-am 
mai putut să fabricăm unităţile de disc. 

Johnson spuse: 

— Dar, vezi tu, treci cu vederea faptul că malaiezienii nu 
ne-au dat de ales... 

— În cazul ăsta, n-ar fi trebuit să construim fabrica acolo, 
o întrerupse Sanders din nou. Pentru că nu putem fabrica 
produsul proiectat în condiţiile acestor specificații revizuite. 
Toleranţele sunt inadecvate. 

— Mă rog, asta-i părerea ta.. 

— Al doilea raport, datat 3 decembrie, arată că o analiză 
de reducere a costurilor a dus la micşorarea capacitătii de 
condiționare a aerului pe linia de producție. Iar aceasta este 
o abatere față de specificaţiile pe care le-am stabilit eu. Şi de 
data asta e vorba de un element decisiv: nu putem fabrica 
aparatură performantă în aceste condiţii. În esenţă trebuie 
spus că aceste decizii au determinat eşecul unităţilor de disc. 

— Uite ce e, spuse Johnson. Dacă cineva poate crede că 
eşecul acestor aparate are altă cauză decât incom... 

— Al treilea raport, continuă Sanders, sintetizează 
economiile realizate în urma deciziilor Unităţii de Analiza 
Operaţiunilor. Veţi vedea că se revendică o reducere de 
unsprezece procente în cheltuielile de operare. Aceste 
economii au fost deja anulate de întârzierile de fabricaţie, ca 
să nu mai vorbim de pagubele pricinuite de întârzierea ieşirii 
pe piață. Chiar dacă restabilim imediat parametrii liniei, 
această economie de unsprezece procente se traduce printr-o 
creştere generală a costurilor de producţie cu şaptezeci la 
sută. În primul an, creşterea ajunge la o sută nouăzeci de 
procente. 

Sanders făcu o scurtă pauză şi reluă prezentarea: 

— Următorul raport explică de ce s-a recurs, în primul 
rând, la această reducere de costuri. În timpul discuţiilor 
referitoare la achiziţiile dintre domnul Nichols şi domnişoara 
Johnson, din toamna anului trecut, domnişoara Johnson şi- 
a luat angajamentul să demonstreze că era posibil să se 
reducă costurile pentru dezvoltarea tehnologiei de vârf, care 
constituiau o sursă de preocupare pentru domnul Nichols, 
când s-au întâlnit la... 

— Dumnezeule! spuse Ed Nichols, privind ţintă foaia de 
hârtie. 

Meredith se ridică de la masă şi se postă în fața lui 
Sanders. 

— Scuză-mă, Tom, rosti ea cu fermitate, dar mă văd 
nevoită să te întrerup. Îmi pare rău că trebuie s-o spun, dar 
nici unul din cei de-aici nu se lasă prostit de această şaradă 
măruntă, sau de aşa-numitele tale dovezi — ridică tonul şi 
continuă: Nu ai fost de față când au fost luate aceste decizii 
de conducere de către minţile cele mai strălucite din această 
companie. Nu înţelegi gândirea care a stat la baza lor. Iar 
aceste falsuri pe care le afişezi acum, aşa-numitele rapoarte 
pe care le fluturi în fața noastră ca să ne convingi... Nimeni 
nu se lasă înşelat — îi aruncă o privire compătimitoare şi 
încheie: Vorbe goale, Tom. Cuvinte lără acoperire, fraze 
deşarte. Fiindcă, în fond şi la urma-urmei, nu eşti decât o 
fațadă lipsită de substanță. Crezi că poți să vii aici şi să 
critici echipa de conducere? Ei bine, află că nu poți. 

Garvin se ridică brusc în picioare şi spuse: 

— Meredith... 

— Dă-mi voie să termin, zise Meredith, roşie la față de 
mânie. Pentru că e un lucru important, Bob. E vorba de 
rădăcina răului în acest departament. Da, s-au luat nişte 
decizii care, analizate retroactiv, pot părea discutabile. Am 
încercat, ce-i drept, câteva procedee inovatoare, care poate că 
au mers prea departe. Dar asta nu poate să scuze 
comportamentul la care am asistat astăzi. Această atitudine 
calculată, această tentativă de manipulare făcută de un 
individ care ar face orice - absolut orice ca să izbândească, 
să-şi facă un nume pe socoteala altora, care e în stare să 
atace cu sălbăticie reputaţia oricui ar sta în calea ei — Vreau 
să spun oricui ar sta în calea lui — această comportare lipsită 
de scrupule la care suntem martori... Nimeni nu se lasă 
păcălit de aşa ceva, Tom. Nici măcar pentru o clipă. Ni se 
cere să acceptăm o escrocherie de cea mai joasă speță. Şi pur 
şi simplu nu suntem dispuşi s-o acceptăm. E fals. Totul e 
fals, Tom. Şi riscă să se întoarcă împotriva ta. Îmi pare rău, 

dar nu se poate să vii aici şi să faci aşa ceva. Pur şi simplu, 
nu merge..., n-a mers. Asta-i tot. 

Se opri ca să-şi tragă sufletul şi se uită în jurul mesei. 
Toţi stăteau tăcuți şi nemişcați. Garvin rămase în picioare; 
părea că se află în stare de şoc. Treptat, Meredith îşi dădu 
seamă că ceva era în neregulă. Când vorbi din nou, vocea i se 
auzi ceva mai liniştită. 

— Sper că... am exprimat exact sentimentele tuturor celor 
de față. Asta a fost singura mea intenție. 

Urmă un alt moment de linişte. Pe urmă Garvin spuse: 

— Meredith, n-ai vrea să ieşi din sală pentru câteva clipe? 

Înmărmurită, ea se uită lung la Garvin, iar apoi spuse: 

— Desigur, Bob. 

— Mulţumesc, Meredith. 

leşi din încăpere, cu un mers rigid. Uşa se închise cu un 
zgomot în urma ei. John Marden se sprijini cu coatele de 
masă şi zise: 

— Domnule Sanders, vă rog să vă continuaţi prezentarea. 
După părerea dumneavoastră, cât va dura până când linia va 
fi reparată şi pusă în funcțiune la capacitatea maximă? 


Era ora douăsprezece. Sanders stătea la el în birou, cu 
picioarele întinse pe masa de lucru, şi privea pe fereastră. 
Soarele lumina puternic clădirile din jurul lui Pioneer 
Square. Pe cerul senin nu se vedea nici un nor. Îmbrăcată 
într-un costum sobru, Mary Anne Hunter intră şi zise: 

— Nu pricep. 

— Ce anume? 

— Caseta cu actualitățle. Meredith trebuie să fi ştiut de 
ea. Pentru că a fost acolo când s-au făcut filmările. 

— A, bineînţeles că a ştiut. Dar nu s-a gândit niciodată c- 
am să pun mâna pe ea. Şi nu s-a gândit că o să apară pe 
casetă. A crezut că nu-l vor arăta decât pe Phil. Ştii, e o ţară 
musulmană. Când dau reportaje despre cadre de conducere, 
de obicei nu-i arată decât pe bărbați. 

— Aha. Şi? 

— Canalul Trei e un post guvernamental, zise Sanders. 
Conform reportajului din seara aceea, guvernul repurtase 
doar un succes parțial în negocierea modificărilor de la 
DigiCom, iar delegația venită în vizită a fost intransigentă şi 
necooperantă. Relatarea trebuia să protejeze reputația 
ministrului de finanțe, domnul Sayad. Aşa încât camerele de 
luat vederi s-au concentrat asupra lui Meredith. 

— Pentru că... 

— Pentru că era femeie. 

— Întruparea în fustă a Satanei? Nu se poate ajunge la 
înțelegere cu o venetică! 

— Ceva de genul ăsta. Oricum, reportajul s-a concentrat 
pe ea. 

— Iar tu ai obținut caseta. 

— Mda. 

Hunter încuviință din cap. 

— Ei bine, spuse ea, mă bucur. 

Plecă din birou. Sanders rămase iarăşi singur, cu ochii pe 
fereastră. După un timp, Cindy intră şi spuse: 

— Ultimul zvon e că achiziția s-a contramandat. 

Sanders ridică din umeri. Era deprimat şi epuizat. Nu-i 
mai păsa. 

— Ţi-e foame? Pot să-ți aduc ceva de mâncare? întrebă 
Cindy. 

— Nu mi-e foame. Ce-ai auzit că se mai întâmplă? 

— Garvin şi Marden discută. 

— Încă? A trecut mai bine de-o oră. 

— Adineauri l-au chemat pe Conley 

— Numai pe Conley? Pe altcineva nu? 

— Nu. lar Nichols a plecat din căldire. 

— Şi Meredith? 

— Nimeni n-a mai văzut-o. 

Sanders se lăsă pe scaun. Privi din nou pe fereastră. 
Computerul emise trei semnale de avertizare. 

30 SECUNDE PÂNĂ LA STABILIREA LEGĂTURII VIDEO: 
DC/M-DC/S 

EXP: A. KAHN 
REC: T. SANDERS 


Aşadar, Kahn îl căuta. Sanders avu un zâmbet malițios. 
Cindy intră să-l anunţe: 

— O să te sune Arthur. 

— Văd. 


15 SECUNDE PÂNĂ LA STABILIREA LEGĂTURII VIDEO: 
DC/M-DC/S 


Sanders îşi potrivi veioza de birou şi se rezemă de spătar. 
Ecranul se trezi la viață, iar Sanders văzu cum imaginea 
prinde contur. Era Arthur, care vorbea din fabrică. 

— A, Tom. La fix. Sper că nu e prea târziu, spuse Arthur. 

— Pentru ce să fie prea târziu? 

— Ştiu că e şedinţă azi. Trebuia să-ţi spun ceva. 

— Ce anume, Arthur? 

— Ei bine, mă tem că n-am fost întrutotul sincer cu tine, 
Tom. E vorba de Meredith. A făcut nişte schimbări la linia de 
asamblare cu cinci-şase luni în urmă şi mă tem că vrea să ţi 
le pună în cârcă. Probabil că la şedinţa de azi. 

— Înţeleg. 

— Mă simt îngrozitor din pricina asta, Tom, zise Arthur, 
lăsându-şi capul în jos. Nu ştiu ce să spun. 

— Nu trebuie să spui nimic, Arthur. 

Kahn zâmbi umil, vrând parcă să-şi ceară scuze. 

— Am vrut să-ți spun mai demult. Zău că am vrut. Dar 
Meredith mi-a zis întruna că o să pleci. N-am ştiut ce să fac. 
Ea zicea că urmează o bătălie şi că aş face bine să mizez pe 
învingător. 

— Ai mizat prost, Arthur, zise Sanders. Eşti concediat. 

Întinse mâna şi deconecta camera video din faţa lui. 

— Ce tot vorbeşti? 

— Te-am dat afară, Arthur. 

— Dar nu poți să-mi faci una ca asta, zise Arthur, în timp 
ce imaginea lui devenea neclară, pentru ca apoi să-şi reducă 
dimensiunile. Nu poți... 

Ecranul rămase întunecat. Un sfert de oră mai târziu, 
Mark Lewyn trecu pe la biroul lui. Îşi făcea mereu de lucru 
cu gulerul tricoului Armani de culoare neagră. 

— Cred că sunt un căcănar, zise el. 

— Mda, eşti. 

— Pur şi simplu... n-am înţeles situația, zise el. 

— Exact. N-ai înțeles-o. 

— Ce-ai de gând să faci acum? 

— Tocmai l-am concediat pe Arthur. 

— Isuse! Altceva? 

— Nu ştiu. Să vedem cum se învârte roata. 

Lewyn încuviinţă şi plecă, pradă neliniştii. Sanders decise 
să-l lase să fiarbă în suc propriu câtva timp. Până la urmă, 
relația lor avea să revină la normal. Adele şi Susan erau 
prietene apropiate. lar Mark avea prea mult talent ca să 
poată fi înlocuit în cadrul companiei. Dar nu-i strica să 
transpire niţel. Dimpotrivă, avea să-i facă bine. La ora unu, 
Cindy intră în birou şi spuse: 

— Se aude că Max Dorfman a început să stea de vorbă cu 
Garvin şi Marden. 

— Şi John Conley? 

— A plecat. Acum discută cu contabili. 

— Semn bun. 

— Şi se zvoneşte că Nichols a fost concediat. 

— Cum aşa? 

— A luat avionul spre casă acum o oră. 

După cincisprezece minute, Sanders îl văzu pe Ed Nichols 
trecând pe coridor. Se ridică de la masă şi intră în biroul lui 
Cindy. 

— Parcă ziceai că Nichols a plecat acasă. 

— Păi, aşa am auzit, spuse ea. E o nebunie. Ştii ce se 
spune despre Meredith? 

— Ce? 

— Că rămâne în continuare în funcție. 

— Pe-asta n-o mai cred, zise Sanders. 

— Bill Everts i-a spus secretarei lui Stephanie Kaplan că 
Meredith Johnson nu va fi concediată şi că Garvin o susține 
sută la sută. Phil o să încaseze papara pentru tot ce s-a 
întâmplat în Malaysia, dar Garvin crede în continuare că 
Meredith e tânără şi că nu trebuie făcută vinovată pentru 
asta. Aşa că rămâne pe post. 

— Nu-mi vine să cred. 

— Aşa se zvoneşte, spuse Cindy, ridicând din umeri. 

Se întoarse în birou şi privi pe fereastră. Încercă să se 
convingă că nu era decât un zvon. După un timp auzi 
interfonul. 

— Tom? Meredith Johnson a sunat adineauri. Vrea să 
stea imediat de vorbă cu tine la ea în birou. 


Prin ferestrele mari de la etajul cinci se răspândea lumina 
strălucitoare a soarelui. Secretara din anticamera biroului lui 
Meredith era plecată. Sanders bătu la uşa întredeschisă. 

— Intră, spuse Meredith Johnson. 

Stătea în picioare, rezemată de tăblia mesei de lucru, cu 
braţele încrucişate la piept. Aştepta. 

— Bună, Tom. 

— Meredith. 

— Intră. Nu te mugşc. 

El intră, lăsând uşa deschisă. 

— Trebuie să recunosc că te-ai întrecut pe tine în 
dimineața asta, Tom. Am fost surprinsă de câte-ai putut să 
înveți într-un timp atât de scurt. lar modul în care ai abordat 
problema a fost realmente ingenios. 

El nu spuse nimic. 

— Da, realmente a fost o realizare excelentă. Te simți 
mândru de tine? spuse ea, privindu-l stăruitor. 

— Meredith... 

— Îţi închipui că în sfârşit ţi-ai luat revanşa? Ei bine, 
Tom, am niscai noutăți. Nu ştii nimic despre ce se întâmplă 
cu adevărat. 

Plecă de lângă masa de lucru şi când se dădu la o parte, 
Sanders observă o cutie de carton lângă telefon. Meredith se 
duse în partea cealaltă a mesei şi începu să pună în cutie 
fotografii, hârtii, pixuri şi stilouri. 

— Toată chestia asta a fost ideea lui Garvin. De trei ani 
caută un cumpărător şi nu reuşea să-l găsească. Până la 
urmă m-a trimis în misiune şi i l-am găsit. Am fost pe la 
douăzeci şi şapte de companii până am ajuns la Conley- 
White. S-au arătat interesați, dar a trebuit să muncesc din 
greu ca să-i conving. Am lucrat ore suplimentare. Am făcut 
orice pentru ca afacerea să meargă înainte. Orice. 

Cu gesturi mânioase, mai vâri câteva hârtii în cutie. 
Sanders o urmărea din priviri. 

— Garvin era mulțumit dacă i-l serveam pe tavă pe 
Nichols, continuă Johnson. Nu s-a formalizat din pricina 
felului în care o făceam. Nici măcar nu l-a interesat. Nu voia 
decât ca treaba să fie făcută. Mi-am pus curul la bătaie 
pentru el. Fiincă şansa de-a obține acest post a fost pentru 
mine o mare ocazie de-a reuşi cu adevărat în carieră. De ce 
să nu fi profitat? Eu am făcut treaba. Eu am aranjat afacerea. 
Am câştigat postul ăsta. Te-am învins în mod corect. 

Sanders nu spuse nimic. 

— Dar uite că n-a fost să fie. Garvin nu vrea să mă 
sprijine când se încurcă treaba. Toată lumea a zis că mi-a 
fost ca un tată. Dar m-a folosit şi basta. S-a gândit doar că 
face o afacere, fără să-şi aleagă mijloacele. La fel şi acum. 
Încă o afacere afurisită. L-a durut în cot dacă avea cineva de 
suferit. Viața merge înainte, iar eu trebuie să-mi găsesc un 
avocat care să-mi negocieze condiţiile de întrerupere a 
contractului de muncă. lar celorlalți li se fâlfâie. 

Închise cutia şi se rezemă de ea. 

— Dar te-am învins, Tom. Corect, cum scrie la carte. Nu 
merit asta. Am fost trasă-n piept de sistemul ăsta blestemat. 

— N-ai fost, spuse Sanders, privind-o drept în ochi. De 
ani de zile te regulezi cu subalternii. Ai profitat cât ai putut 
de avantajele oferite de poziția pe care-ai ocupat-o. Ai ales 
calea minimei rezistențe. Ai fost leneşă. Ai trăit pe seama 
aparențelor şi, din trei cuvinte care-ţi ies pe gură, unul e o 
minciună. Acum te compătimeşti şi ți se pare că sistemul e 
cel care greşeşte. Dar ştii ceva, Meredith? Sistemul nu te-a 
tras în piept. Sistemul te-a dat în vileag şi s-a descotorosit de 
tine. Pentru că, în fond şi la urma-urmei, eşti o scârbă 
ordinară. 

Se întoarse pe călcâie şi încheie: 

— Călătorie sprâncenată, oriunde te-ai duce. 

Apoi ieşi din încăpere şi trânti uşa în urma lui. 


După cinci minute ajunse la el în birou. Era în 
continuare supărat şi se plimba încolo şi-ncoace, în spatele 
mesei de lucru. Mary Anne Hunter intră în încăpere, 
îmbrăcată într-o bluză de trening şi colanți de gimnastică. Se 
aşeză pe un scaun şi-şi proțăpi adidaşii pe masa de lucru a 
lui Sanders. 

— Ce-aveţi de sunteți toți aşa agitați? Din pricina 
conferinței de presă? 

— Ce conferință de presă? 

— Păi, a fost programată o conferință de presă pentru ora 
patru. 

— Cine-a zis? 

— Marian, de la Relaţii cu Publicul. S-a jurat că din 
dispoziția lui Garvin. Secretara lui Marian a chemat presa şi 
posturile de televiziune. 

— E prea devreme, rosti Sanders, clătinând din cap. 

Ţinând cont de toate câte se întâmplaseră, conferința de 
presă ar fi trebuit să se țină abia a doua zi dimineață. 

— Şi eu am zis la fel, spuse Hunter, încuviințând din cap. 
De bună seamă că au de gând să anunțe că fuziunea a dat 
greş. Ai auzit ce se vorbeşte despre Blackburn? 

— Nu, ce? 


422 


— Că Garvin i-a dat la lichidare un milion de dolari. 

— Nu pot să cred. 

— Aşa se zvoneşte. 

— Întreab-o pe Stephanie. 

— N-a văzut-o nimeni. Se presupune că s-a întors la 
Cupertino, ca să se ocupe de problemele financiare, dacă tot 
a picat chestia cu fuziunea. Cel puţin e o zi frumoasă, spuse 
Hunter, apropiindu-se de fereastră. 

— Da, în sfârşit. 

— Cred c-am să mă duc să alerg puţin. Nu pot să suport 
aşteptarea asta. 

— Eu n-aş pleca chiar acum. 

Ea zâmbi. 

— Mda, cred că ai dreptate, spuse apoi, rămânând un 
timp la fereastră după care exclamă: Ei, ia te uită... 

Sanders îşi ridică privirile. 

— Ce e? 

Hunter arătă cu mâna spre stradă. 

— Nişte microbuze. Cu antene. Cred că până la urmă, o 
să se țină conferința de presă. 


Conferința avu loc la ora patru, în sala de şedinţe de la 
parter. Blitzurile fulgerară în momentul când Garvin se ridică 
în fața microfonului instalat în capul mesei. 

— Întotdeauna am fost convins că femeile trebuie să fie 
mai bine reprezentate în funcţiile de conducere ale 
companiilor. În pragul secolului XXI, ele reprezintă cea mai 
importantă resursă puțin utilizată a națiunii americane. Şi 
asta e valabil în tehnologia de vârf la fel de mult ca şi în 
celelalte industrii. lată de ce îmi face o mare plăcere să anunț 
ca parte integrantă a fuziunii noastre cu Conley-White 
Communications că noul vicepreşedinte al filialei Digital 
Communications Seattle este o femeie de mare talent, 
promovată din rândurile personalului de la sediul nostru 
central din Cupertino. De ani de zile, ea este un membru 
devotat şi plin de ingeniozitate al echipei de la DigiCom şi 

sunt sigur că, pe viitor, se va dovedi şi mai inventivă. Sunt 
încântat să vi-l prezint pe noul vicepreşedinte pentru 
Planificare Avansată, doamna Stephanie Kaplan. 

După aplauzele de rigoare, Kaplan se apropie de microfon 
şi-şi dădu pe spate claia de păr cărunt. Era îmbrăcată într- 
un costum maro-închis şi zâmbea liniştit. 

— Mulţumesc, Bob. Şi le mulțumesc tuturor celor care au 
muncit din greu pentru ca acest departament să fie atât de 
grozav. Vreau să subliniez că aştept cu nerăbdare să lucrez 
cu şefii de departament remarcabili pe carte-i avem aici, 
Mary Anne Hunter, Mark Lewyn, Don Cherry şi, fireşte, Tom 
Sanders. Aceşti oameni înzestrați alcătuiesc coloana 
vertebrală a companiei noastre şi intenționez să colaborez 
strâns cu ei pe viitor. Cât despre mine, mă leagă de Seattle 
atât motive personale, cât şi profesionale şi nu pot să spun 
decât că sunt încântată, pur şi simplu încântată că mă aflu 
aici. Aştept cu optimism să petrec o perioadă lungă şi plină 
de satisfacţii în acest oraş minunat. 


Revenind la el în birou, Sanders primi un telefon de la 
Fernandez. 

— În sfârşit, am veşti de la Alan. Ține-te bine. Arthur UN 
PRIETEN e plecat în Nepal, unde-şi petrece un an de studii. 
Nimeni nu intră în biroul lui, în afară de secretară şi de doi 
dintre studenții cei mai de încredere. De fapt, de când a 
plecat profesorul, un singur student a intrat acolo. Un 
student în anul întâi la facultatea de chimie, pe care-l 
cheamă Jonathan... 

— Kaplan, completă Sanders. 

— Exact. Îl cunoşti? întrebă Fernandez. 

— E băiatul şefei mele. Stephanie Kaplan tocmai a fost 
numită şefă a departamentului. 

Fernandez rămase tăcută preţ de o clipă. 

— Înseamnă că-i o femeie remarcabilă, spuse ea. 

Garvin aranja o întâlnire cu Fernandez la hotelul Four 
Seasons. Era după-amiază târziu, iar cei doi stăteau în barul 
mic şi întunecos, cu vedere spre Fourth Avenue. 

— Ai făcut o treabă excelentă, Louise, spuse el. Dar dă-mi 
voie să-ți spun că nu s-a făcut un act de justiție. O femeie 
nevinovată a căzut victimă manevrelor unui bărbat viclean şi 
intrigant. 

— Haide, Bob spuse ea. De-aia m-ai chemat aici? Ca să 
mi te plângi? 

— Pe cinstea mea, Louise, chestia asta cu agresiunea 
sexuală a scăpat de sub control. Toate companiile au cel 
puţin zece cazuri acum. Când o să se sfârşească? 

— Eu nu sunt îngrijorată, spuse ca. Lucrurile se vor 
aranja. 

— În cele din urmă, poate. Dar până atunci, oameni 
nevinovați... 

— Eu nu prea întâlnesc oamenii nevinovaţi în domeniul 
meu de activitate, zise avocata. De exemplu, mi s-a adus la 
cunoştinţă că membrii consiliului de conducere de la 
DigiCom au ştiut de problema lui Johnson încă de-acum un 
an şi n-au întreprins nimic pentru rezolvarea ei. 

Garvin îşi arătă surprinderea. 

— Cine ţi-a spus asta? E absolut fals. Fernandez tăcu. 
Oricum n-ai fi putut s-o dovedeşti niciodată. 

Fernandez ridică din sprâncene, dar continuă să tacă. 

— Cine ţi-a spus? întrebă Garvin. Vreau să ştiu. 

— Uite ce e, Bob. Adevărul e că există o categorie 
comportamentală pe care nimeni n-o mai tolerează astăzi. 
Superiorul care te apucă de boaşe sau îți pune mâna pe țâţe 
în lift, care îşi invită secretara în delegație de serviciu şi nu 
rezervă decât o singură cameră la hotel. Toate astea sunt 
fumate de mult. Dacă ai un salariat care se comportă astfel, 
indiferent dacă e bărbat sau femeie, homosexual sau normal, 
eşti obligat să-l opreşti. 

— Bun, n-am nimic împotrivă, dar uneori e greu de 
ştiut... 

— Da, spuse Fernandez. Şi mai e şi extrema cealaltă. 
Dacă vreo angajată aude o remarcă lipsită de gust, gata, a şi 
făcut o reclamaţie. Cineva trebuie să-i spună că asta nu 
înseamnă agresiune sexuală. Până atunci însă, şeful ei a fost 
acuzat şi toată lumea din companie ştie. El nu mai vrea să 
lucreze cu ea; apar suspiciuni şi resentimente, iar în 
companie se iscă ditamai harababura. Am văzut asta de 
multe ori. Şi e păcat. Ştii, soțul meu lucrează la aceeaşi firmă 
cu mine. 

— Aha! 

— După ce ne-am cunoscut, m-a invitat în oraş de cinci 
ori. La început am spus nu, dar până la urmă am acceptat. 
Acum suntem căsătoriți şi fericiți. Şi deunăzi mi-a zis că, 
ținând cont de climatul de-acum, dacă astăzi ne-am 
cunoaşte, probabil că nu m-ar mai invita de cinci ori. Pur şi 
simplu ar renunța. 

— Păi vezi? Asta spuneam şi eu. 

— Ştiu. Dar situațiile astea o să se lămurească până la 
urmă. Într-un an sau doi, toată lumea va învăţa care sunt 
noile reguli. 

— Da, dar... 

— Dar problema e că există şi cea de-a treia categorie 
undeva la mijloc, între cele două extreme, spuse Fernandez. 
Unde comportamentul e ambiguu. Nu e limpede ce s-a 
întâmplat. Nu e clar, cine, ce şi cui a făcut. Asta-i categoria 
cea mai răspândită de reclamaţii de care ne lovim. Până 
acum, societatea a avut tendința să se concentreze pe 
problemele victimei, nu pe cele ale acuzatului. Dar şi cel 
acuzat are problemele lui. O acuzaţie de agresiune este o 
armă, Bob, şi nu există o apărare eficace împotriva ei. Oricine 
poate folosi această armă... şi o mulțime au şi folosit-o. lar eu 
cred că treaba asta va continua un timp - Garvin oftă. E ca 
realitatea aia virtuală de la voi, spuse Fernandez. Mediile 
acelea par reale, dar nu există cu adevărat. Noi trăim cu toții 
în nişte medii virtuale, definite de propriile noastre idei. 
Aceste medii se schimbă. S-au schimbat în ceea ce le priveşte 

pe femei şi o să înceapă să se schimbe şi în privința 
bărbaților. Acestora nu le-a plăcut când s-au schimbat 
mediile înainte, iar femeilor n-o să le convină când o să se 
schimbe acum, iar unii vor profita. Dar, până la urmă, o să 
se rezolve. 

— Când? Când o se sfârşească toate astea? spuse Garvin, 
clătinând din cap. 

— Când femeile vor ocupa cincizeci la sută din posturile 
de conducere, spuse ea. Atunci. 

— Ştii doar că susțin ideea asta. 

— Da, zise Fernandez, şi am aflat că tocmai ai numit în 
funcție o femeie remarcabilă. Felicitări, Bob. 


Mary Anne Hunter primi misiunea de-a o conduce la 
aeroport pe Meredith Johnson, care urma să se înapoieze cu 
avionul la Cupertino. Cele două femei păstrară tăcerea vreme 
de un sfert de oră, timp în care Meredith rămase înfofolită 
într-un impermeabil, cu ochii pe fereastra maşinii. Într-un 
târziu, pe când treceau pe lângă uzinele Boeing, ea spuse: 

— Oricum, nu mi-a plăcut oraşul. 

Alegându-şi cuvintele cu grijă, Hunter răspunse: 

— Are şi părti bune şi părți rele. 

Urmă o nouă perioadă de tăcere. Deodată, Meredith 
întrebă: 

— Eşti prietenă cu Sanders? 

— Da. 

— E un tip simpatic, zise Johnson. Întotdeauna a fost. 
Ştii, noi doi am avut o relație. 

— Am auzit, spuse Hunter. 

— Tom n-a făcut nimic rău, spuse Johnson. Pur şi 
simplu n-a ştiut cum să reacționeze la o remarcă făcută în 
trecere. 

— Aha! 

— În afaceri, femeile trebuie să fie perfecte tot timpul, 
altfel sunt terminate. Cum au făcut un pas greşit, s-a zis cu 
ele. 

— Aha! 

— Ştii la ce mă refer. 

— Da, zise Hunter. Ştiu. 

Urmă încă o lungă perioadă de tăcere. Johnson se foi pe 
banchetă şi privi din nou pe fereastră. 

— Sistemul, spuse ea. Aici e buba. Am fost victima 
sistemului ăsta afurisit. 


Sanders tocmai se pregătea să iasă din clădire şi să 
meargă la aeroport, de unde urma să-i ia cu maşina pe 
Susan şi cei doi copii, când se întâlni pe neaşteptate cu 
Stephanie Kaplan. O felicită cu ocazia numirii pe post. Ea îi 
strânse mâna şi spuse fără să zâmbească: 

— Îţi mulțumesc pentru sprijin. 

— Şi eu îți mulțumesc. E bine să ai un prieten. 

— Da, spuse ea. Prieteniile sunt bune. La fel şi 
competența. N-am să rămân prea mult, Tom. Nichols a 
demisionat din postul de contabil-şef la Conley-White, iar 
despre omul lor numărul doi se poate spune, în cel mai bun 
caz, că e un tip modest. În circa un an de zile, o să caute pe 
altcineva. Şi când am să mă duc acolo, cineva va trebui să 
preia compania de aici. Cred că tu ai fi cel mai nimerit. 

Sanders făcu o plecăciune discretă. 

— Dar asta e o chestiune de viitor, spuse Kaplan pe un 
ton tranşant. Până atunci, va trebui să aducem activitatea de 
aici pe linia de plutire. În departament e o harababură totală 
Lumea a fost zăpăcită de fuziunea asta, iar liniile de 
producție au fost compromise de prostia celor din Cupertino. 
O să avem mult de furcă până o să reuşim să limpezim apele. 
Am stabilit prima şedinţă cu toți şefii de departamente mâine 
dimineaţă, la ora şapte. Ne vedem atunci, Tom. După care se 
întoarse şi plecă. 


Stând la poarta de sosire a aeroportului Sea-Tac, Sanders 
urmărea pasagerii care coborau din avionul de Phoenix. Eliza 

alergă spre el şi strigă „Tati”, în timp ce-i sări în braţe. Se 
bronzase frumos pe tot corpul. 

— V-aţi distrat în Phoenix? 

— A fost nemaipomenit, tati! Ne-am plimbat cu caii, am 
mâncat clătite şi ştii ce-am mai făcut? 

— Ce? 

— Am văzut un şarpe! 

— Un şarpe adevărat? 

— Înî. Unul verde. Uite-aşa de mare, zise ea, întinzându- 
şi mâinile. 

— Păi, a fost destul de mare, Eliza. 

— Da' ştii ceva? Şerpii verzi nu-ţi fac nici un rău. 

Susan se apropie de el, purtându-l în brațe pe Matthew. 
Şi ea se bronzase. Sanders o sărută, iar Eliza spuse: 

— l-am spus lu' tati de şarpe. 

— Cum te-ai descurcat? spuse Susan, cercetându-i 
chipul. 

— Bine. Sunt obosit. 

— S-a terminat? 

— Da. S-a terminat. 

Porniră din loc, iar Susan îl cuprinse cu brațul pe după 
mijloc. 

— Să ştii că m-am gândit bine. Poate că sunt plecată prea 
mult de acasă. Trebuie să petrecem mai mult timp împreună. 

— Ar fi frumos, zise el. 

Merseră către locul de ridicare a bagajelor. În timp ce-şi 
ducea fetița în brațe, simțindu-i mânuţele pe umăr, privi într- 
o parte şi o zări pe Meredith Johnson la ghişeul de 
înregistrare de la una din porțile de plecare. Era îmbrăcată 
cu impermeabil şi avea părul pieptănat pe spate. 

Nu se întoarse spre el, aşa că nu-l văzu. 

— Ai văzut pe cineva cunoscut? îl întrebă Susan. 

— Ntt, mârâi el. Chiar pe nimeni! 

POST-SCRIPTUM 


Constance Walsh a fost concediată de la ziarul Post- 
Intellingencer din Seattle, pe care l-a dat în judecată pentru 
concediere ilegală şi discriminare sexuală, conform Titlului 
VII al Legii Drepturilor Civile din 1964. Diferendul a fost 
tranşat în afara tribunalului. 


Philip Blackburn a fost numit consilier juridic principal la 
Silicon  Holographics din Mountain View, California, o 
companie de două ori mai mare decât DigiCom. Ulterior a fost 
ales preşedinte al Comisiei pentru Etică a Baroului din San 
Francisco. 


Edward Nichols s-a pensionat la cerere de la Conley-White 
Communications şi s-a mutat cu soția la Nassau, în 
Bahamas, unde a lucrat în calitate de consultant pentru 
firmele care-şi aveau sediile în zonă. 


Elizabeth  „Betsy' Ross a fost angajată de Conrad 
Computers din Sunnyvale, California şi, curând după aceea, 
s-a înscris în organizația Alcoholics Anonymous. 


John Conley a fost numit vicepreşedinte pentru 
Planificare la Conley-White Communications. Şase luni mai 
târziu, a decedat în urma unui accident de automobil în 
Patchogue, New York. 


Mark Lewyn a fost acuzat de agresiune sexuală, conform 
Titlului VII, de către o subalternă din cadrul Grupului de 
Proiectare. Deşi a fost declarat nevinovat, soția a intentat 
acțiune de divorț la puţin timp după închiderea anchetei. 


Arthur Kahn s-a angajat la Bull Data Systems din Kuala 
Lumpur, Malaysia. 

Richard Jackson de la Aldus a fost acuzat de agresiune 
sexuală, în conformitate cu Titlul VII, de către o salariată de 
la American Data House, un distribuitor en gros al firmei 
Aldus. După efectuarea unei anchete, Aldus l-a concediat pe 
Jackson. 


Gary Bosak a pus la punct un algoritm de codificare a 
informaţiilor, vânzându-şi patentul firmelor IBM, Microsoft şi 
Hitachi. A devenit milionar. 


Louise Fernandez a intrat în magistratură. Ea a susținut 
o conferință în fața Baroului din Seattle, în care a 
argumentat că procesele de agresiune sexuală au ajuns să fie 
folosite din ce în ce mai des ca metode de rezolvare a 
conflictelor de la locul de muncă. Ea a sugerat că, pe viitor, 
era posibil să existe necesitatea unei revizuiri a legislației sau 
a limitării amestecului avocaților în astfel de chestiuni. 
Discursul ei a fost întâmpinat cu răceală. 


Meredith Johnson a fost numită vicepreşedinte pentru 
Operațiuni şi Planificare al filialei IBM din Paris. Ulterior s-a 
căsătorit cu ambasadorul Statelor Unite în Franța, Edward 
Harmon, după divorțul acestuia, iar apoi s-a retras din 
afaceri. 

POSTFAȚĂ 


Episodul relatat în această carte se bazează pe o poveste 
adevărată. Apariția sa într-un roman nu-şi propune să 
conteste că marea majoritate a reclamanțţilor de agresiune 
sexuală este formulată de femei împotriva bărbaţilor. 
Dimpotrivă: avantajul unei povestiri în care rolurile sunt 
inversate este că ne îngăduie să cercetăm anumite aspecte 
ascunse de reacțiile tradiționale şi de frazeologia 
convențională. Indiferent care ar fi reacția cititorilor la 
această poveste, este important să se înțeleagă faptul că 
atitudinea şi comportamentul celor doi oponenți se reflectă 
reciproc, într-o manieră similară celei a petelor de cerneală 
din Testul Rorschach8. Valoarea unui astfel de test constă în 
ceea ce ni se spune despre noi înşine. 

De asemenea, este important să subliniem că, în forma de 
față, povestea aceasta are un caracter fictiv. Dat fiind că 
acuzaţiile de agresiune sexuală la locul de muncă implică 
drepturi juridice numeroase şi contradictorii şi, ţinând cont 
că asemenea învinuiri creează acum un risc considerabil, nu 
numai pentru persoanele în cauză, dar şi pentru companii, a 
fost necesară o deghizare atentă a evenimentelor reale. Toate 
personajele principale din cazul prezentat au acceptat să fie 
intervievate, cu condiția ca identitățile lor să rămână 
nedezvăluite. Le sunt recunoscător pentru bunăvoința cu 
care m-au ajutat să lămuresc aspectele dificile, inerente 
anchetelor legate de agresiunea sexuală. 

În plus, rămân îndatorat unui număr de avocaţi, angajați 
care lucrează în domeniul relaţiilor interumane, salariați şi 


8 Testul Rorschach îşi propune să dezvăluie structura fundamentală 
a personalității unui individ cu ajutorul unei serii standard de 10 figuri 
conținând nişte pete de cerneală de forme aleatorii, la care subiectul 
reacționează descriind ce imagine sau ce emoție îi sugerează fiecare 
figură. A fost denumit astfel după Hermann Rorschach, psihiatru elveţian 
(1884-1922) (n.tr.). 

persoanle oficiale din cadrul corporațiilor, pentru că mi-au 
oferit puncte de vedere valoroase asupra acestei probleme, 
aflată în plină evoluţie. Un element care subliniază extrema 
jenă care învăluie orice discuţie despre agresiunea sexuală 
este solicitarea anonimatului de către toate persoanele cu 
care am discutat. 

MICHAEL 
CRICHTON 


CALOMNIA 


Un nou roman de Michael Crichton: 
„Disclosure” este titlul original și a 


Tehnologia supersofisticată a calcu- 
latoarelor, o agresivă-termen foarte 
blând-iubire, o intrigă perfectă, iată 
cartea care îl obligă pe cititor la o 
noapte albă. 


LEI 6500 


